I ose Ni di 
Ak h BA 
S e x nose 
(o > ih 
Pa 4 
RAK ) 
> BS 


aK 
Beg 


DJELA 
VLADIMIRA NAZORA 


KNJIGA XII. 


VLADIMIR NAZOR 


PASTIR LODA 


ZGODE I NEZGODE BRAČKOG FAUNA 


Lij 


m non 
NAKLADNI ZAVOD HRVATSKE 
ZAGREB 1946 


PASTIR LODA. 


GLAVA I. 


u kojoj se priča, kaka je za vladanja cara Tiberija satir 
iz okoline grada Ambrahije u Epirskom primorju dospio 
na najveći otok u srednjem Jadranu. 

hamols, vlasnik i kormilar lađe na dva reda vesala, vo-- 
g Ba je trgovinu s otoka Parosa u Egejskome moru do luke 
malne istog imena daleko negdje u ilirskim vodama. 

Bijaše na brodu i putnika, koji iđahu za poslom ili 
k svojima u to helensko naselje na sjeveru, pa također i 
ljudi, što ih je birema morala zatim prebaciti na italsku 
obalu. 

Sve do morskih vrata između Ahaje i Kefalonije u 
Jonskome moru putovanje js: teklo malko dosadno, ali i 
mirno, tjerano više snagom proljetnih vjetrića no vesala, i 
nikakav događaj ne uzbuni putnike. 

Al ne bi uvijek tako. : 

Prvo čudo dočeka putnike, prije no minuše Akcij. To 
je morski rt na vratima Ambrahijskog zaliva u Epirskom 
primorju, čuveno mjesto, gdje Oktavijan uništi Markanto- 
nijevo i Kleopatrino brodovlje, da zagospodari svijetom, i 
pred kojim — vele pomorci — lutaju i sada uznemirenim 
valovima jesenjih noći sjene utopljenih drevnih ratnika, 
gusara i brodolomaca. 


Lađa se bijaše već provukla kroz Ehinidske otoke; 
imala je pred sobom, na obzorju, otoke Paksos i Antipaksos, 
rt Akcij desno, na istoku, kada putnici ugledaše nešto crno 
na mirnoj površini mora. 

— Dupin! — ču se glas. 

I svi oni dokoni ljudi, siti uvijek istih razgovora i 
jednolikih promatranja na dugu putovanju, zagledaše se u 
tu tačku. 

— Poslije tolikih galebova a vidimo napokon i kakvu 
ribetinu! , 

— Nije dupin riba. U rodu je Tonja: i Nerejadama. 
Ulazi u povorku, što prati morem boga Posejdona, Vele 
ribari, da javlja oluju i doji mladunčad. 

— Ha! Ha! Koješta! Ludosti! 

I svi se zagledaše u čovjeka suha, ćelava i bradata, u 
znanog učenjaka, gramatika Epitersa iz Heroneje, koji se 
vozio, da ga Thamous preveze preko Pharosa na italske 
putove, što vode u Rim. Starčić upre oči u tačku, što mu je 
pokazivahu, no ne vidje ništa; učenje mu bijaše istrošilo vid. 
“ Reče ipak svoju: 

— Ne čitah još nigdje, da je kakav dupin, pa ni onaj, 
što ga bog mora uza se drži, hodao kopnom; ne pokaza se 
još nikada ni na podnožju Olimpa, da od Zeusa šta izmoli. 
Znam samo jedno: voli muziku. 

I već je htio pričati o pjevaču, koga morski razbojnici 
zarobiše, pa i baciše u valove, no ga dupin, već prije 
omamljen pjesmom i muzikom toga jadnika, primi na svoja 
leđa i prenese na kopno, kad neki mornar najedamput 
viknu: 

— Kakav dupin! Leži. Valja se kao trup. 

— Ne. Panj ipak nije. 


— Pa ni riba. 

— Thamouse, vozi onamo! 

Ali, brodovlasnik i kormilar Thamous nije nikako htio 
gubiti time vrijeme, trošiti za zabavu dokonih putnika snagu 
svojih veslara. 

I opet svi pogledaše u gramatika, da im on nekako 
pomogne; a Epiterse se zamisli oboriv oči u palubu, pa dignu 
glavu, dotaknu se kažiprstom ćele: 

— Trebam liru i čovjeka izvježbana SIRA 

Nastade uzbuna “na brodu. Sastavljao se kor pjevača, 
tražila se glazbala. Izabirali se najgrlatiji putnici, mornari, 
pa čak i veslari; izvukoše siringe, sistre, lire, trube i trigone. 
Vlasnik lađe morade popustiti; dopusti, da brod stane, jer 
bi inače pljuštanje vesala prigušilo glas ljudi. I nakon 
mnogo vike i neuspjelih početaka grla se ipak slože, žice i 
strune skladno zveknuše i zazujaše. Pjevala se himna Po- 
. sejdonu, nalik na šumor pjene, dok morski bog juri kolima 
po valovima, konji mu ržu, galebovi nad njim kriče. Ne- 
rejade oko njega klkću, Tritoni za njim u povorci plivaju, 
izlazeći iz vode sve do pupka i pušući u školjke nalik na 
trube. U radosti sunca i mora pjesma je išla nadaleko i 
naširoko, k žalima Leukadije i prema Akciju, da se uvuče 
u zaton pod gorama i probudi ondje jeke. Putnici bi iza 
svake strofe malko stali i šuteći slušali sve te odzive s kopna 
i s otoka, uživajući u glasovima zemlje i šumskih bogova, 
što su ih na tom dugom putovanju mogli tek sada iznova 
čuti. »Vedri i veseli bogovi naši, veliki i maleni! Vječno 
ćete vladati Zemljom, Morem i Nebom, da usrećite ljude!«, 
klicao je gramatik Epiterse osjećajući se u te časove mlađim 
i jačim. Sve je bliještalo, odjekivala i titralo naokolo u 

proljetnom prijepodnevu, samo je ona crna stvar na površini 
vode ležala još nepomičnija, kao mrtva. 

Thamous se poče ljutiti. ž 

— Prestanite! Ta, ne vidite li, da je to ili klada ili leš. 
Momci, na rad. Jedro! Vesla! Naprijed! 

A!' prije no jedro zašušnu i vesla zalupkaraše, ču se 
svirka. 

Neki se dječak bijaše popeo na jarbol, okrenuo se 
k crnom predmetu na moru, pa izvadio nešto iz njedara. 
Kao zlatne zvučne kaplje točili se glasovi iz njegove svirale. 
I nisu propadali u vodu; odskakivali su po površini šireći 
se u nevidljive rojeve. Govorili su o travi punoj rose, 0 
žuboru vrela u klancu, o blejanju jagnjeta na proplanku, o 
cvrčanju cvrčka na grani. I njihovi se krugovi raširiše sve 
većma, dok ne zahvatiše i ono crno na vodi. Sada započe 
čudo. Crni se predmet uznemiri. Stade se valjati prema lađi, 
vrtjeti se oko svoje osi, ljuljati se sad kao zipka, sad kao 
čunj u oluji, pa čak i izbacivati glas nalik na kucanje u 
zatvorenoj šupljini. 


'— Ha! Eto! 

— Dupin! 

— Nije. 

— Tako mi Herakla, to je loš znak. Ovo će putovanje 
grdno svršiti. Veslaj! Svom snagom! — vikaše Thamous, 


Putnici se opriješe. Dječakova je svirka vukla crni 
premet još hitrije k lađi, i lupa je u njemu bivala jača. 

— Bačva! : 

— Jest netko u njoj. Brodolomac? 

— Naprijed! viknu opet Thamous. Slutim zlo. Ne 
marim za nj, pa bio u tom sanduku i Odisej, glavom. 

Epiterse stade ispred njega, pokaza se još stariji i 
svečaniji, dignu ruku spruživ kažiprst. ' 

— Kormilare, pokori se želji bogovA!: Ne vrijeđaj 
uspomenu herojA. Primi, što ti Posejdon sada šalje! 

Thamous prignu čelo. Posluša, iako nerado. 

Doskora je sanduk nalik na bačvu ležao na palubi lađe. 
U njemu neočekivana šutnja i mir, od kojih se zabrinuše 
i putnici i mornari. | 

— Čudnog li dara bogova morskih! 

— Da nam ne bude kao i Trojancima, kad uvukoše u 
grad drvena konja? reče netko. 

— U more s tim! viknu kormilar. Ja odgovaram za 
brod i živote vaše. 

— Ne! Otvoriti! reče gramatik. 

I on se sam dade na posao. Radio je oprezno, polako, 
no i snagom, kojoj se u starca ne bi nitko nadao, zahtije- 
vajući, da se svi, u krugu, od njega odmaknu. Kada dignu 
daščice, zaviri u sanduk, pa trgnu živo natrag. 

— Lav? 

— Momci, spremni! viknu Thamous mornarima, iako 
nije znao, od čega ili od koga se boji. 

Gramatik se bijaše već snašao. On zapriječi navalu, 
uspostavi opet krug oko sanduka, prekinu viku, pozva k sebi 
dječaka: 

— Stoj uza me. Sviraj, polako, slatko. 

Dječak posluša. Odmah, na prve glasove pastirske 
sviralice, ču se komešanje u sanduku. Dvije garave dlakave 
ruke prihvatiše iz bačve rub posude. Pokazaše se dva roščića 
između rudastih crnih vlasi, pa nisko čelo, kose oči sa žutim 
zjenicama, splosnut nos, široka usta s jakim bijelim zubima, 

i, napokon, kratka i gusta kozja brada, sva crna, iako puna 
crvenih nemirnih odsjeva. Na stražnjem rubu sljepočnica 
dvije više životinjske no ljudske uši otvarahu se, napinjahu 
se, okretahu se neprestano, željne da ne izgube ni jedan 
glas dječakove svirale. 

— Satir! 

— Faun! —- 

— Egipan! - 

I nasta uzbuna. Čuđenje. Veselje. pr Ali i 
uznemirenost od nejasna straha. Vika se doskora stvori u 
mrmljanje i šaputanje. Pogledi puni radoznalosti i ushićenja 
pretvoriše se kod _ mnogih u promatranje popraćeno nepo- 
vjerenjem. Kao da su se ljudi osjećali nesigurni u blizini 
divljeg stanovnika njihovih polja i gora, čudnog malog 
božanstva, o kome se dosta znalo, ali samo po pričanju; pa 
se u nj zapravo i vjerovalo i ne vjerovalo. Gledahu ga sada | 
šutke i držahu još čvršće štapove u.ruci, bojeći se, da će 
satir skočiti bijesno iz sanduka, netom dječak prestane 

svirati. I čuđahu se, što sam odanle ne izlazi, dok svirala 
opet šuti. 

— Što ću sada s njime? Nije lađa za kozonoge, mrmljao 
.je Thamous, koji vidje, da se raspoloženje putnika već pro- 
“ mijenilo i da će mu sada biti lakše uraditi, što želi: strpati 

iznova satira u bačvicu, zatvoriti poklopac i vratiti bogu 
Posejdonu taj neželjeni dar, Al' se mudrac Epiterse, za koga 
se na lađi znalo, da ide u Rim i na otok Kapri, gdje će doći 
pred lice samoga cara Tiberija, uozbilji još većma i svečano 
reče: 

— Ponosi se, Thamouse; razveselite se, putnici i mor- 
nari! Velja nas čast dopade. Biće besmrtna roda, brat SatirA, 
Daktila i Koribant&, krv Velikog Pana, sina Hermesa i 

Penelope, veseli član goleme pratnje boga Dionisosa, rođak 
Prijapu, čuvaru vrtova, nalazi se sada između nas. U dane, 
kad se vjera u stare helenske bogove počinje ljuljati od 
 čavrljanja barbarA mudrijašA i nekih naših ludih filozofa, 
i dok čitava jata krivih idola i smiješnih bogova sele 
s Istoka, iz Egipta, pa također iz Palestine, u Rim, da 
potisnu Zevsa-Jupitera i njegove besmrtne sinove i kćerke, 
eto najljepšeg dokaza, da Olimp i Olimpijci nisu bajka. Ne 
gledajte na čudan način, kojim nam kozonogi amo dođe. 
Ne ispitujte, zašto je božanstvo sve to baš ovako udesilo, da 
njime i pomoću nas nešto krupno pokaže i dokaže. Ne 
razbijajte glavu sićušnom radoznalošću; mislite samo na ono, 
što je glavno. Satir je tu, između nas, besmrtnik među 
smrtnicima; i to je za nas dovoljno. I znam, što Thamous, ' 
naš navarha, još ne zna: što nam je s njime uraditi. Povest 
ćemo ga u Rim, pa i na Kapri, k caru Tiberiju, da se vladar 
svijeta razveseli, i da sagradi faunu vrtove .s vrelima, 
s pašnjacima i stadima, i da pokaže čitavom svijetu, kako. 
su naši stari bogovi, i oni veliki i oni maleni, šumski i 
morski, podzemni i nebeski, vječno jaki i vječno živi. I ne 
bojte se besmrtnoga nam gosta i suputnika. Posejdon nam 
ga navlaš dade zatvorena, poluvezana i poslušna glasu pa- 
stirske svirale u ruci djeteta. Kormilare .Thamouse,. svrni 
lađu prema italskom kopnu. A kad se budeš vraćao, tvoj će 
brod biti pun zlata iz blagajna Tiberijevih. Radujte se, 
mornari i putnici. Bog je s nama na palubi. 

Na te riječi lica se razvedriše. Blažen osmijeh procvate 
i na ustima bradatog i garavog 'Thamousa, kojem se već 
Pričinjaše, da čuje zveku carevih zlatnika. Ljudi su uprav 
htjeli približiti se skupa sanduku, iz koga je još uvijek virila 
rogata glava s kozjom bradom, dok su satirove oči zvjerale, 

i ljutito i prestrašeno, lijevo i desno, a papci su poluvezanih 
nogu udarali o stijene, da je uvijek jače tutnjilo; htjeli su 
pokloniti se božanskome suputniku, kad se glas dignu: 

— Nije bog. Životinja je, grdna i nečista. 

Izreče to mladić slabunjav, mršava lica, upalih crnih 
očiju, gdje tinjaše čudan plamen; rob, koga Thamous kupi 
negdje u Palestini i smjesti uz veslo; sada plašljiv i blag, 
sadzopet odrešit i neustrašiv. Sjedio je pod palubom, u 
najtamnijem kutu, moleći se božanstvu, o kome na brodu 
nije nitko znao, ili govoreći drugovima o nauci i o trpljenju 
boga-kralja, koji umre, da uskrsne, i žrtvova sebe, da druge 
spasi. Veslari ga nisu razumijevali, jer mu je govor bio za 
njih preveć visok; al' ga ipak sve radije slušahu, osjećajući 
— iako mutno — djelovanje njegovih zanosa i čvrste mu 
vjere. On se sada bijaše dokrao na palubu i treptaše od 
nemira slušajući gramatikove riječi. 


— Što? Ti! začudi se i planu Epiterse, kada ču njegov 
usklik. 7 


— Da, ja. Ima samo jedan bog. Naš Otac nebeski. Sve 
je drugo laž. 


.— Ha, Židov! viknu prezirno gramatik, 

— Ne! Ja sam... 

Ne doreče. Thamous ga ošine bičem, povali ga na tle, 
gurne ga nogom niz otvor u nutrinju lađe. I sad nasta jagma, 
tko će satiru više ugoditi. Prva je briga bila napojiti ga i 
nahraniti. On primi vodu, mlijeko pa i vino gutajući po- 
žudno. Odbi kuhane i začinjene hrane; najede se sirovih 
repa, rotkvi i sira. Snaga mu se naglo vraćala praveći ga 

plahovitijim. Htjede se muke, dok pusti, da mu odriješe 
sasvim noge; a kad skoči, nasta trka po palubi; jedva za- 
priječiše, da se ne strmoglavi u more. Najviše se uzvrpolji 
brodovlasnik, koji ga poče gledati drugim očima. 

— Momci, oprezno! Rim. Tiberij. Da ne nađem na 
njemu ni najmanje ogrebine. 

Dječakova svirala nije sada bila ni od kakve pomoći. 
Satir je bjesnio udarajući roščićima, tukući papcima, grizući 
zubima, grebući noktima. Oči mu sijevale, glas gotovo me- 
ketao, repić mu se napinjao i titrao nalik na vrbov prut. Kad 
ga izmoriše i svladaše, moradoše ga vezati o jarbol. Namazaše 
konop lojem, da ga ne žulja; metnuše mu blazinu iza šije, 
da mu bude mekše; postaviše preda nj motku, da nasloni 
na nju lakte. Ali sve to kao da faun nije znao cijeniti. 
Otimao se još dugo, dok ne klonu i malne se ukoči lupka- 
jući samo repićem o jarbol i potresujući katkada bradom. — 
Onda gramatik Epiterse, koji se znao nametnuti vlasniku 
lađe, uze rogatoga u svoju vlast. Nakon pogovora s Tha- 
mousom i s trgovcima na brodu, odluče, da se ipak nastavi 
vožnja sve do Pharosa, gdje će se iskrcati trgovina i veći 
broj ljudi. Na italsku obalu otplovit će se odmah sjutradan, 
pa onda iz najbliže luke, preko Apenina, s faunom ravno u 
Rim. U Epitersea se međutim probudi učenjak i gramatik. 
Htio je koješta pisati o jeziku, ćudi i načinu vladanja Satir4 
i Paniska svome sugrađaninu i čuvenom učeniku Plutarhu iz 
Heroneje ili mu sam usmeno ispričati netom se s njime 
sastane. Naredi zbog toga, da se svi odmaknu i da ga puste 
sama uz repatoga. | 

atir je — sit, napojen i izmoren skakanjem po brodu i 
ak io s mornarima — stajao sada miran uz jarbol, 
naslonivši lakte o motku, glavu na blazinu. Mišići mu bijahu 
popustili, pa je njegovo lice imalo gotovo ljudski izražaj. 
Oči je držao polusklopljene, kao da voli, što mu sunce grije 
vjeđe; zjenice mu sjale kroz trepavice, a ne bijahu više žute 
kao u koze, no_ okrugle i crne, nalik na zrele kupinove 
jagodice. I sve su njegove dlake visjele sada drukčije, 
talasaste i meke, pa je i bradom sjećao više na čovjeka nego 
na jarca. Jak vrat čvrsto posađen na sredini ravnih ramena; 
široka, snažna'i ne preveć dlakava prsa, što se ritmički dizala 
i spuštala od snage dihanja i obli brežuljčić trbuha s udu- 
binom pupka, kojemu se na dnu nešto sjalo: možda zalutao 
kamenčić, ili poljski plodić ili pak krupna kaplja morska — 
sve je to pravilo sada utisak više ljudski no kozji. 

— Mlad je. A, tako mi Zevsa, i lijep! šanu Epiterse, 
pa sjedne preda nj na klupicu, zagleda se u nj. 

Gramatik, prije svega, pomljivo prouči satirovo tijelo. 
Promatrao ga od roščića na glavi do kraja papaka na 
nogama. Začudi se, što ne vidi na tome tijelu nikakva kvara: 
ni traga zubu pasa i vukova, ni brazgotine od rane. Kao da 
ga ose nisu nikada napadale, zmije grizle, drugarovi roščići 
boli, kamenje tuklo, štapovi lemali, nož ranio; ili je pak to 
meso tako jedro i zdravo, da sve lako zaraste, nestaje 
netragom. 

— Divota! mislio je Epiterse. Alaj čuđenja i radosti 
u Rimu, milosti u cara! Hoću da ih iznenadim. Netom lađa 
stigne na italsko kopno, ja ću ga obući i sakriti svim po- 
gledima. Svući ću ga i pokazati tek u Rimu i pred Tiberijem. 


I gramatik htjede započeti, što ga najvećma zanimalo, 
razgovor sa satirom. : 

— Besmrtniče, reče, otkuda nam dođe? 
“Ali besmrtnik ne odgovori. she 

Sunce bijaše već na zenitu. Putnici su silazili u nutrinju 
lađe, tražili kutove na palubi, da se sklonu od žege. More, 
dosad mirno kao ulje, pokri se sitnim borama, što su tekle 
s kopna prema otocima, stvarajući tamniju rijeku na pla- 
vetnilu pučine. Podnevni je povjetarac silazio niz epirske 
šume, da prođe morem na otoke. Jedra, do sada obješena 
i mlohava, zanjihaše se i zašumješe, željna naduti se i tjerati 
sama lađu. Zapovijed pade; veslari povukoše vesla u brod, 
momci na palubi urediše jedra. — Epiterse je još čekao ne 
puštajući nikoga blizu. Satir naćuli uši, otvori usta, gutajući 
vjetrić s kopna, raširi nozdrve. Srkao je zrak pun vonja 
šumske trave i grmlja. I njegove usne zadrhtaše: 

— Ambrah... brahis... brahods. : 

Epiterse se zamisli. Da 1' mu to rogati odgovara ili samo 
nešto tepa, razdragan vjetrom i mirisima? Kojim narječjem 
govori drevno šumsko biće? Hoće li njega, poznavaoca starih 
pisaca i učenoga gramatika, pomoći sada bogato jezično 
znanje? Možda satir zbori na drevni Homerov način, kao 
negda Ahil pod Trojom i Odisej na Itaki. Pokušat će odmah 
progovoriti rogatome starim jezikom. Zna stihove iz Ho- 
merove himne Panu, a Pan je zapravo najveći helenski bog, 
iako se njemu ne grade hramovi kao Zevsu, Palas “Ateni i 
Apolonu, no čedna svetišta u spiljama gorskim. Pan je 
božanstvo kozmičko; mora, ostrva i kopna dijelovi su tijela 
njegova; sunce i zvijezde kolaju kao vatrene kaplje po 
grdnim mu žilama; sve je dobro i zlo, sve ljudsko, životinjsko 
i biljno, u njemu i od njega; Hronion, Zevs i svi bogovi na 
Nebu ina Zemlji njegove su pojave; vrhovni je pastir 
stadima ovaca na grudima majke nam Geje i jatima zvijezda 

lutalica po prostorima svemirskim. Satiri, Paniski i Egipani, 
rastrkani po šumama, pašnjacima i uz rijeke zemaljske, nje- 
gova su najčednija i najdivlja, ali i najmilija djeca, pa su 
na njega tjelesno najviše nalik, rogata i kozonoga. Kad bi 
se oborili svi hramovi, ponizili svi bogovi, Veliki će Pan 
uvijek ostati, vječan i nepobjedljiv, a s njime i heladski duh, 
ma i padala Helada još naglije i još dublje u ropstvo Rima, 
toga silnika, u koga je gorostasno tijelo, ali duša uska i 
prolazna. Imenom Panovim valja sada trgnuti satira. 

I gramatik nakon tog razmišljanja dignu glas: 

— Muzo, kazuj mi r'ječ o onome Hermesa sinu, 

Koji buku voli, a noge ima ko koza, 

Rogove nosi na čelu. Po hladu klanaca šumskih 

On se najviše skita, dok tragom idu mu Nimfe, 

Koje hridi na vrhu, gdje ljudima pr'jeti pogibelj, 

Ob'jesno kolo vode i dozivlju odanle Pana, 

Pastirima boga sa licem, što nije lijepo, 

Dok su njegove vlasi i prekrasne. 

Tako Epiterse; al' Homerovi stihovi ne trgoše ni naj- 
manje rogatoga. Bijaše satir okrenuo samo glavu na lijevo, 
da lakše srkne zrak i miris s kopna. Gramatik pokuša iznova, 
sjetiv se drugih, njemu još dražih stihova iz orfičke himne: 

— Tebe, Pane, ja zovem; da, tebe jakoga, poljskog; 

Ti si Svemir, More, Nebesa i čitava Zemlja 

Koja je kraljica svemu; i ti si plam neugašljiv... 

Rođen od svega, ti si i roditelj svega, o bože 

Presjajni, koji zakon vaseljeni daješ, i svjetlo 

Širiš, i u slatku voću zrelinu tvoriš, i... 

Prekinu se, jer satir okrenu opet glavu prema njemu, 
izbaci iz grudi nešto nalik na ljudski uzdah, maknu usnama. 

— Napokon! pomisli učenjak napevši pažnju. 

A satirova usta progovoriše:  , 

— Ambrah... brahis... brahos. sa 

— Hm! zumolji Piiterač, razočaran. Ne pomognu 
ni Orfej. I zamisli se, dok mu nešto sinu. »Ambrah. 
brahis... brahčs«! To možda i nije besmisleno Dani E 
ipak su neke grčke riječi. Iza Akcija je Ambrahijski zaliv, 
i ambrahijski goroviti kraj, i grad Ambrahija. I on najra- 
dije onamo gleda, hoće: vjetar i mirise s onoga kraja. Da, 
odgovori ipak, već na prvo, jednostavno, pitanje. »Otkud 
nam dođe?P« — »Ambrah«, t. j. »Iz Ambrahije«. Reče, na 
svoj način, i kako se zove: »Brah«, kratkorogi sin »Brahosa«, 
ili — možda — »Brahos«, sin »Brahov«. Ne znamo mi smrt- 
nici govoriti s bogovima, pa ni s najnižim. Ha, vratašca se 
oivaraju; ući ćemo doskora. Ići će i bez Homera, i bez 
Orfeja. Ta, on je samo pastir, šumsko biće. 

Gramatik spremi novo pitanje, kad se kozonogi izne- 
nada ponovo uznemiri. Raskolači oči, plane u licu, iskesi 
zube, potrese bradom; sve životinjsko izbije iz njega; po- 
slade ružan. Otimao se konopima, grčeći udove, željan svađe 
i borbe.. d 

— Da nije opet gladan, ili da mu sada, dok vjetar 
jenja, ne smeta neugodni zadah, što izbija iz nutrinje lađe? 
upita se Epiterse, no kad se okrenu, vidje, što je. 

Rob veslar, koji jedini na biremi dignu glas protiv ro- 
gatoga, stajaše za gramatikom gledajući se sa satirom oči 
u oči. 


— Zar se vi dvojica već prije negdje sretoste? 
— Ne, odgovori mladić. Al? se, gle, već nekako-znamo. - 
— Zar po vonju? 

— Možda. Kao Pai Ja pače po volji ljudi, on po m 
« Božjoj. 

— Zar onog tvog boga, koji pusti, da ga rulja na kiš 
razapne? 

— Nisi dostojan spomenuti ga. A eto, zarobio si, po- 
nizio si, vezao i gotovo razapeo i ti svoga boga. I mučiš ga; 
ubijaš ga, na svoj način. A on je životinja, što bi ugrizla 
ruku osloboditeljicu. Pusti je u šumu, u njenu jazbinu. Što 
će nam vaša moć puna okrutnosti, to tvoje znanje bez truna 
ljubavi? I sve ti je uzalud. Novo sunce već sinu. Sjena 
krupne rogate: glave ne će ga zasjeniti. Nešto se golemo 
sprema. Pusti tog jadnika, da pođe svojim putovima, i da 
“se sam ispati, i da dođe k ljudskoj svijesti, pa je jednom i. 
pročisti — ta, i on je stvor Božji. Ima nešto drugo, što bi 
ti, učena glavo, morao «donijeti s Istoka Rimu i caru Tibe- 
riju. Evo, što! 

I mladić baci gramatiku u krilo drven križić. Htio je 
još nešto reći, kad se obazre i pobjegnu od Thamousa, koji 
se ljutit žurio k njemu, da ga vrati k veslu. 

Epiterse se sam sebi čudio, što ga događaj s robom ve- 
slarom, s tom vjerskim zanosom ugrijanom mladom glavom, 
više smete no naljuti. Uvidje ipak, da će biti najbolje pu- 
stiti vezanoga malko na miru, Naredi, da ga ne samo brižno 
čuvaju, no i ne bune, pa se povuče u svoju izbicu. 


prvi suton, uza slab vjetrić i mirno more, birema je je- 
dva plovila u blizini otoka Paksosa. Putnici su večerali 
na palubi. Ni oblaka na nebu,“ni jedra naokolo. Površinom 
se voda ne razli i ne zatreperi šarenilo boja, koje, prelije- 
vajući se, nestajući i vraćajući se, veličaju na Jonskome 

moru malne veselo umiranje vedrih proljetnih dana. Pla- 
nine su za Akcijem gorjele u crvenkastu sjaju tek zapalog 
sunca; Paksos se sve većma crnio sjenama svojih šuma. 
Tišina je bila mukla, duboka. Glasovi se putnika gubili u 
praznini, plinuli bez zvuka i odjeka, propadali odmah u 
vodu, što ih, šutljiva, gutala. Nemila je slutnja tištala ljude, 
pa, rekao bih, i stvari na brodu. Žene su već vodile djecu 
pod palubu, na lijeganje. I neki se od najstarijih povukoše. 
Oveći dio ljudi ipak ostade, da, razgovarajući uz vino, do- 
čekaju mjesec. 

Slušali su i sada ponajviše Epitersa. Govorilo se o sa- 
tiru, što su ga gledali mirna kao još nikada, pognute glave, 
uronjena u stanje, koje je moglo biti poludrijemež, ali 1 
duboka sjeta. 

— Ipak sam već danas nešto od njega postigao, do- 
znao, — govoraše gramatik. Iz kraja je oko grada Ambra- 
bije. Ime mu je Brah; možda, jčr su mu noge kraće no u 
drugih satira, ili po rodnoj mu grudi, jer se takva bića zovu 
često i po spilji ili po mjestu, gdje se nastaniše. Ako se 
presele u kraj bez stanovnika, a iz predjela, gdje se već 
pročuše, to se onda mjesto često naziva po njihovu dota- 
danjem boravištu. 

— Da ne prozovu doskora Rim Brahijom, našali se 
netko. 

— Ona znadu s vremenom nametnuti i čitavu novom 
kraju svoj govor. 

— Da ne počnu jednog dana i u Tiberijevim dvori- 
ma meketati kao kozlići? 

Gramatik Epiterse, kao pravi Grk, nije zazirao od šale. 
No se društvo na palubi večeras dzaliid trsilo ući u veselo 
raspoloženje; ni vino sa CikladA nije ga moglo razveseliti. 

lako je dan bio sretan, jer se putovanje pokazalo i una- 
prijed ugodnim; i sve se osjećaše zdravo na brodu; i nov | 
je putnik otvarao mnogima, ponajviše gramatiku i gospo- 
daru lađe, vrata k carskoj milosti, taj je suton bio takav, 
da šala nije mogla procvasti u veselje i u smijeh. Iz mora 
je izbijala sumornost, u zraku lebdio pritajan nemir, na 
mračnim je otocima nešto vrebalo. Gramatik ušuti. Zlovolja 
ga tištala. Nije nikako mogao potjerati iz sjećanja neke lude 
riječi roba veslara. »I ti ponizuješ, mučiš, razapinješ i ubijaš 
na svoj način boga svoga«, zujalo je Epiterseu u glavi, dok 
je bacao zabrinute i malne plašljive poglede na vezanoga, 
koji se još uvijek držao nepomično, šutljiv i oborena čela, 
možda do kraja izmučen. Morat će starac iznova govoriti, 
ali malo drukčije, s tim čudnovatim mladićem, u čijim je 
riječima bila neka prijetnja, luda, al' takva, da je još ne 
zaboravlja, i da ga uznemiruje. Taj zanesenjak ipak nešto 
zna, nije kakav god rob. Epiterse je šutio, skupljen u se, 
ne čujući, što se oka njega govori. Najednoč se trgnu. »Ko- 
ješta!« šanu i pokuša otresti se takvih misli, oživjeti raz- 
govor, otvoriti sam kakvu šalu. No sve uzalud. Tajanstveni 
je pritisak bivao jači. I putnici su baš htjeli rastati se ranije 
te večeri, povući se ne čekajući osvit mjesečine, kad na- 
jednoč umukoše, ne maknuše_ se. 

— Thamouse! ču se dalek glas. 

Bio je ljudski, a jak kao grmljavina. Dolazio je s Pak- 
sosa. Putnici se pogledaše začuđeni. Kormilar đipnu na noge, 
ostade otvorenih usta, zbunjen. Šutnja tjeskobna očekivanja 
zavlada na lađi. 

— Thamouse! ču se opet, još snažnije. 

Sad nije više bilo nikakve sumnje. Netko ili nešto, ši 
vjek ili čitav otok, glasom kao u hiljadu ljudi,.iz jednoga 

grla ili iz istog ponora, u mraku, izdaleka... Tko je, ili, 
što je to? Kako zna za kormilara? Što hoće od njeća? Čemu 
i na koji se način odazvati? 

— Thamouse! 

Sad je glas tutnjio još dalje. Ozivahu mu se jeke iz 
šuma epirskih planina, iz spilja na vrhovima Ehinadskih 
otoka, iz Leukadije. I sve su te jeke stizale na lađu, pljuskale 
je zvucima, prožimale je dahom, od koga su zujali konopi 
i škripali jarboli. Sad je na biremi vladao strah. Najbljeđi 
je bio kormilar, taj jaki i surovi čovjek, sviknut već davno 
navalama gusarskim, bjesnilu mora, udarcu vjetrina. Htio 
se nekamo uvući kao prestrašena zvjerka, kad ga Epiterse 
primi za lakat i reče: 

— Odazovi se! Ništa nije bez volje bogova. 

Thamous se za tren smiri, otrijezni. Primaknu se k rubu 
broda, ogradi dlanovima usta, viknu: 

— Tu sam. Slušam. 


Nasta mir; a onaj: progovori u mraku i tišini: 
— Kada doploviš Pred Panoli javi, da je Veliki Pan 
umro. 


utradan, kada putnici izmilješe na palubu i vidješe vedri- 
S nu nebesa, plavetnilo mora, zelenilo korkirskih obala 
punih čempresa i hrastove šume uz tok neke blistave rijeke 
na kopnu, dok su valovi oko njih šumjeli i galebovi kričali 
nad nadutim jedrima, oni se upitaše, je li sve, što juče do- 
živješe, bilo java ili — san. Da, kozonogi je još tu, na lađi, 
vezan o jarbol; ali svemu drugome, tjeskobi, mraku i šutnji, 
nigdje ni traga; sve je opet vedro, lijepo i veselo kao i prije. 

No ipak. Na dnu srca sviju tih ljudi krila se briga. 
Svijetlo na nebu i proljetna radost na zemlji ne mogahu ih 
lišiti jedne. misli. »Padol nas čeka«. A Padol je mjesto 
divlje, al i staro, sveto. U njemu su hramovi, svetišta, spilje, 
vrela, luzi i klanci puni božanstava, velikih i malenih, po- 
najviše onakovih kao što je taj rogati, vezan o jarbol. Kako 
će Padol primiti poruku, što mu je Thamous nosi s Paksosa? 
Što se zbiva, kad bogovi umiru? ... Uzalud su putnici gle- 
dali zaboraviti prošlu večer i noć; bojahu se, da im nasmi- 
jano nebo i iskričavo more ne spremaju nešto grdno. Tha- 
mous je stajao uz kormilo, zatvoren u se, mučaljiv, s očima 
uprtim daleko, onamo, gdje su Padolsko poluostrvce i rt 
otoka Korkire pravili uska vrata. Samo je otkad dokad 
bacao kos pogled na rogatoga, koga sada smatraše zlim bo- 
žanstvom i začetnikom svih jada, što počeše vrebati na nj 
i na njegovu lađu. Epiterse je hodao po palubi. Promatrao 
je, mozgao i razmišljao padajući neprestano od sigurnosti | 
u sumnju, od mira u nemir. Najednom stane i poviče: 

— Dovedite mi amo onog roba! 

Kad mladić dođe preda nj, on zaboravi, da bijaše na- 
kanio govoriti s njime mirno, kao čovjek stariji, učeniji, 
vičan što hladnijem i stvarnijem raspravljanju i s najže- 
šćim protivnikom. 

— A, ču li? Sinoć. 

— Čuh, odgovori veslar. 

— Pa šta veliš? 

— Ništa. 

— Kako ništa: otkrij se! Kršćanin si. 

— Jesam. 

— Pa onda govori. 

— Kazah već sve. Oslobodi jadnika; ponesi caru onaj 
znak. Dozrelo je. Veliki Pan je mrtav. 

— Mrtav? A što je sve to oko nas? Gledaj: more se 
plavi, njiše, šumori, i danas; luzi se zelene na kopnu i na 
otocima, puni pčela, cvrčaka i slavuja, stoke i zvjeradi, kao 
i juče; rijeke teku, vijugaju se i blistaju Ma suncu kao i 
dosad; Helijeva se kola penju uz vedrinu. I sve se kreće, 
trepti, diže i spušta po ritmu dihanja prsa božanskih. Dije- 
lovi su Zemlje, udovi velikog rogatog boga kao i sinoć živi, 
topli, zdravi. Ne osjećaš li, kako i jutros On hače iz sviju 
stvari, pa također i iz nas? Je li se poremetio red u zdanju 
Svega, srušio i kamenčić s vrhunca planinskoga? Da I se 
noćas, nakon onoga glasa i nakon one poruke, Svemir rasuo, 
Zemlja raspala? 

— Nije. AI se rasu duša helenska, rasplete se pleter 
misli, u koji bijaste ovili Svijet. More se iskri, nebesa se 
plave, zemlja stoji i zeleni se kao i juče, al' Kozmos nije 
ipak onaj jučerašnji; nešto ga drugo danas prožima, gradi, 
drži. Veliki Pan je umro! 

— Robe kukavni! planu starac srdžbom golemom. 

— E, da. Sad me ne možeš no gaziti KH svojih 
nogu. Udri! 

Al' se Epiterse u posljednji čas svlada; isiiša ruku i 
potrča na krmu, gdje je kormilar upravljao lađom, tvrd, 
mučaljiv, gledajući još uvijek u rt na sjeveru. 

— Thamouse, reče mu gramatik, kada stignemo onamo, 
upri svim veslima i svim jedrima. Prođi hitro mimo, ne vikni 
ni riječi. 


atir je dolazio malo pomalo k sebi. 

Strah i ljutnja, što ga. dosad naizmjence pravili malne 
slijepim i gluhim, počeše popuštati; žestoki mu nagoni već 
mlitavili, vukli se negdje u nutrinju. Dizala se ispred nje- 

govih očiju koprena, kroz koju je prije vidio sve crveno, 
ili sve sivo, uvijek mutno. Rasute misli stadoše mu se iznova 
plesti u pređu; i on se poče, iako još maglovito, koječega 
sjećati. ; : . 

= Da; satir se sada sjeća, kako se juče ili prekjuče drža- 
lo godišnje slavlje svih kozonoga u čast Dionisosu na či- 
stini procvala luga na vrhu proplanka iznad mora. Svira- 
nje, roženje gajdi, tapkanje. nogu i kliktanje Nimfa, dok 
su vatre pucketale, pekući kozliće na ražnju, šuma odjeki- 
vala cvrčanjem i žagorenjem. Onda, bučna gozba, masno 
jelo, žarko piće; a zatim, dok svi bijahu pjani od-vina, od 
žena i od sunca, ples, trka i vijanje, pa i sve krupnije šale. 
Dođe i na njeg red; strpaše ga, poluvezana, u neku bačvu 
od vina; stadoše je valjati naokolo udarajući je papcima, 
da je sve tutnjilo, i kličući u zboru: Ambrah! 'Brahis! Bra- 
hds! I satir se sada sve bolje sjeća, kako se onda on, Brah, 
sin Brahosa, najrogatijeg satira u luzima iznad grada Am- 
brahije, praćakao u toj posudi, upirući se o stijene rukama 
i nogama, pazeći, da mu o daske nemilice udare radije ro- 
ščići negoli nos ili usta. Bilo je zlo, al' bi i gore. Iz pjane 
neopreznosti, ilt od nečije zlobe, bačva sklizne s ruba viso- 
ravni, zakotrlja se niz proplanak, nagnu strmorom. Odska- 
kivala je uvijek hitrije i uvijek snažnije od hridine do hri- 

dine, drmajući mu svim. kostima, lišavajući ga malne svi- 

jesti, dok ne ljosnu u more, zaroni, pa opet skoči uvis, da 

se nakon luda njihanja napokon smiri. On ne dospije po- 

dati se posvema bojazni, da bi ga valovi i struje morske 

mogle — onako zatvorena — tko zna kamo povesti: umor 

ga i vino svladaše; zaspi. Ne zna, koliko je dugo spavao. 

Probudi se u tami, zgrčen, nemoćan, jedva ljuljan vodom. 

Bio bi zaplakao, da ne ču glas svirale. »Ha! To su ipak oni. 

Silaze, da me vrate.« Stade se odazivati udarajući glavom 
o stijene i nađe način, da svojim kretnjama polagano valja 
bačvu svirci ususret. Al' njegovo čuđenje bi i preveliko, 
kad se poklopac nad njim dignu. U prvi ga čas svijetlo 
gotovo zaslijepi. Ne povjerova svojim očima. Mjesto liva- 
dice uzak prostor natrpan koječim; mjesto hrašća dva gola, 
uspravna stupa bez grane i lista; mjesto zelene živice drven 
- zidić, sve unaokolo, a pogdjegdje tamne rupe, iz kojih iz- 
laze ljudi, da pohite k onima, što ga okružiše, gledajući u 
nj sad neprijateljski, sad uz neku sklonost, a sad opet s je- 
dva pritajenim strahom. Najviše ga uznemiruje čovjek će- 
lav i bijele brade, koji se, nemiran i brbljav, najvećma vrti 
oko njega; a onaj dječak sa sviralom nije od satirova roda; 
trstike, u koje duše, kao da nisu brane na močvarnom ušću 
Afasa ili Inahusa nedaleko Ambrahije; zvuk im ne valja. 
Nije zatim znao odoljeti potrebi, da se ne napoji i ne na- 
hrani iz ljudskih ruku, kao što nije mogao i ne pokušati, 
da se otme sili skočivši makar u more, te se i oprijeti, da 
ga vežu o to gadno golo deblo. 

Uviđa satir tek sada, kad može opet misliti, da pade 
na najgore mjesto i u najgore ruke, pa — izmučen, spu- 
tan i bez nade spasenju — klonu, eto u nehaj, radi što i 
neke bube, kad ih dirneš slamčicom: ukočio se, umrtvio se; 
ne će ništa ni da čuje ni da vidi. Zato se prije na toj lađi 
samo dvaput ponovo uznemiri: kad vidje pred sobom mrša- 
vog mladića, jer odmah osjeti, da mu je neprijatelj, i kad 
mu vjetar donije miris iz rodne mu šume. Zna on, da je u 
njega bolji nos i jači sluh no u ljudi; ipak bi sada želio, da 
nije tako; ne bi se onda žalostio,što se miris s Ambrahije sve 
većma gubi, i žamori se na ušću znanih mu rijeka ušutkuju 
u daljini, pa po tome najbolje doznaje, da ta drvena ljud- 

ska kuća nekamo plovi. Sjeća se satir također i sinoćne 
grmljavine uz vedro nebo, i onoga strašnoga glasa. — Bo- 
jazan na brodu bijaše zahvatila sve i svakoga; da ne prijeti 
od toga nešto i njemu? No, što bi sad? Kad si vezan i sam 
bez svojih, jedina je pomoć umrtviti se, kao hrušt u pogi- 
bli. Sva sreća, što su u njega i najbolje oči;. valja i njima 
vrebati na zgodan trenutak strpljivo, mirno, kao lisica u 
grmu. 

I kozonogi je, skupljen u se i nepomičan,  prisluški- 
vao svakom žamoru, hvatao njubom svaki zadah, pratio 
svako micanje, svačiju kretnju; napinjao sve sposobnosti 
lukave šumske životinje. , 

Govor tih ljudi jedva je nešto razumijevao; počne ipak 
nagađati 1 slutiti po njihovim kretnjama i igri mišića na licu, 
što bi htjeli i što ih uznemiruje, malne onako, kao što se 
bio izvježbao doznati po njihovu vladanju ćud i nakane 
ptica, koza, lisica. Baš ono, što bijaše u tih dvonožaca bez 
papaka i rogova najviše životinjsko, lako je mogao ugle- 
dati, odmah upoznati. Krupni garavi čovjek s jakim zubima, 
koji upravljaše lađom, sjećao ga na vuka, ćelavi i brbljavi 
starac na lisicu, mršavi mladić na čaglja. Svi oni drugi dvo- 
nošci izgledahu mu kao stoka i zvjerad,*strpana u isti tor, 
i čudio se, što se tako miješaju u tome kavezu što pliva, a ne 
udaraju se šakama, ne kolju se zubima. Pod pritiskom su 
nečega, što ih to više plaši, što se brod sve većma pribli- 
žava najužoj tački u kanalu, kojim sada plove; i zato ga 

. — sluti satir — puštaju sama i na miru. 

Svi ljudi gledaju zabrinuti onamo, al' još ne vide, što 
satirovo oko može već sada odavle razabrati. To je Padol, 
zelen rt na moru sa zalivom i goricama na istoku. Na žalu 
su hramovi u luzima; na brežuljcima pašnjaci, vrela i spilje, 

gdje stanuju Satiri i.Paniski; gore, u planini, ima šuma, 
gdje borave Kentavri; na samom pak vrhu stanuje Kiklop, 
grdna ljudeskara s okom nasred čela. Sve to zna vezani 
satir po pričanju, a i po gledanju, jer je jednom hodao 
onim krajem. Vidio je samo čedna svetišta, u kojima Kozo- 
nogi, i bića njima slična, pletu s Drijadama i s Orejadama 
vijence, plešu na mjesečini i drže o podne najvrućih dana 
gozbe u slavu Pana. Žalovima nije prošao; ipak zna, kako 
ondje u malenim, ali lijepim hramovima vladaju ljudi, starci 
svećenici, hodajući polako, ne puštajući, da vreva, nemir i 
buka uznemire tišinu svetih lugova. Tu se ne slavi bučno, 
no se razmišlja i razgovara o Panu, i doznaje se o njemu, 
što svatko ne zna, i sastavljaju se himne, što ih samo najmu- 
«trije glave mogu razumjeti. 

Kozonogi se svega toga sjeća, dok sve bolje raspoznaje, 
u svijetlu sunca, što se nad otokom Korkirom već počinje 
polako naginjati prema zapadu, svećeničke hramove na ža- 
lima, satirske spilje na brežuljcima, logore Kentavara u šu- 
mama, a gore visoko, pod vrhuncem, pećinu Kiklopovu. Za- 
dah ljudi i vonja trule mrtve vode na dnu lađe kao da su 
nestali; zarobljenik osjeti s padolskih proplanaka miris svo- 
Jih i svoga; i on sav zatrepta. 

Nitko ne opazi njegov novi nemir. Svi su na biremi 
gledali prema sjeveru, u istu tačku. ' 

»AI' je gadna ta ljudska stoka!« mislio je kozonogi pro- 
matrajući šutljivu čeljad. Na čelu joj je stajao strah, skida- 
jući maske pretvaranja. Gotovo su sva lica bila zvjerska, 
iako zabrinuta. »Vuk« imađaše još jače zube, »Lisica« još 
dužu njušku, lukavije oči. Samo se »Čagalj«, koji se tiho 


iznova prikrade na palubu i gledaše više u satire no u Pa-' 


dol, pričini u taj trenutak kozonogome nekako drukčiji; u 

mladićevim je očima sijevalo nešto blago, puno smilovanja; 
i dođe satiru više nalik na progonjena psa, što, ukraden 


pastiru, misli uvijek vjerno, a na svoga jedi- 
noga gospodara. ' 


eđutim je Padol bivao još bliži. 

Satirovo je oko već koješta vidjelo. Svećenici bijahu 
na žalu, pred hramovima. Paniski, Daktili i Koribanti pe- 
njahu se na hridine, kupili se u čopore nalik izdaleka na 
kozja krda. Svuda se pokazivale Nimfe:  Oreade . na 
brežuljcima, Napeje u klancima, Drijade u šumarcima, 
Limnijade na poljanama, Najade.u blizini vrutaka. Ken- 
tavri izlažahu iz hrastovih šuma, kupeći se na rubu gajeva 
i praveći šarene. mrlje različitim bojama svojih konjskih 
dlaka. A gore, još više, na vrhu planine, sjedio je Kiklop, 
obasjan suncem. 

I sve je gledalo u lađu, čekajući. 


Satir osjeti, kako bojazan na brodu zahvata i njega. 
Čemu ta šutnja na moru i na kopnu, na lađi i pred hra- 
movima, spiljama i šumama? Nigdje glasa. Valovi i vrela 
šute; sva su usta nijema. Nitko i ništa se ne miče. Sve je 
gluho, napeto, tjeskobno kao pod oblakom prije no bljes- 
ne prva munja, prasne prvi grom. 


Thamous stajaše na krmi, al nije ravnao brodom. I 
u lađu bijaše nešto ušlo; plovila je sama, hitro i nečujno, 
dok su jedra mrtvo visjela, vesla mirovala. Pred Padolom 
ona se približi k žalu; stade. Kormilar vidje, i! mu se 

pričini, da se sve glave, na _biremi i na kopnu, okreću 
baš prema njemu, bezbroj očiju gleda samo u nj. I on 
osjeti, da to čekanje i ta tjeskoba moraju prestati, da je 
'njemu sada viknuti, donijeti poruku. Svi su stajali šutke, 
blijedi, promatrajući ga. Thamous se trgnu; al Epiterse 
skoči, metnu mu dlan na već otvorena usta. Kormilar grubo 
gurnu gramatika; uspravi se, napnu; viknu glasom jakim 
i dubokim. Kad izreče poruku, vapaj se diže na žalima 
ispred hramova, uskomeša se i jauknu puk Satir4 na hridi- 
nama, nasta kuknjava NimfA svuda na proplancima, samo 
su Kentavri i Kiklop mirovali i šutjeli kao da dobro ne 
čuše ili još ne vjeruju. 

— Jeste! Nosim poruku s Paksosa. Veliki Pan je umro! 
kliknu iznova Thamous, koga spopade bjesnilo, neki mutni 
zanos, što mu brkaše misli, a jačaše grlo željno vikanja. 


Oblak se stvori na nebu, sakri sunce; vjetar fijuknu; 
valovi se usplahire; gajevi zašumješe. A kada kormilar 
viknu i po treći put, more se uzbiba, tlo se na kopnu ustrese. 
Odjeknuše još jači jauci; nasta plakanje i vika, dok su 
grane pucale, stabla se škripajući savijala. Svećenici se 
vrzahu oko hramova uzdrmanih temelja. Komešanje i trka; 
lupa kopita i papak4. Očajan bijes, ludilo od žalosti, spopa- 
doše sve živo. »Veliki Pan je umro!« jaukao je Padolski 
kraj ustima svojih spilja, grlom svojih klanaca. I započe 
nešto još nikad čuveno. Kiklop ustade grdan i golem na 
vrhuncu; zaciknu bolno i sruši se niz klisure; ostade kao 
klada, bez daha i života. Kentavri se ubijahu toljagama i 
kamenjem, jurijahu izvan sebe niza strmine, skakahu u 
more, da se udave. Kozonogi udarahu glavama o hridine, 

da im lubanje puknu, mozak se prospe, krv razlije. Nimfe 
se davile u mulju rijeke, u vodi bara i vrela, srtale Kenta- 
vrima pod kopita. Najednom se zaljuljaše. i povališe stari 
krupni hrastovi posvećeni bogu, valjajući se nizbrdo, preko 
. grebenja i leševa, noseći s otkinutim hridinama posljednje 
rasulo hramovima na žalu. , 


Na lađi bijaše sve palo, šćućurilo se i zagledalo rasko- 
lačenih očiju. Svi su šutjeli i sada, samo je Thamous vikao 
jedno isto, pijan od luda zanosa. | 

Najgore je bilo satiru. On bijaše najbolje vidio, čuo, ra- 
zumio. Ludilo kozonogih nad Padolom zahvati i njega. Želja 
da se otme, da skoči u more, da se udavi, obuze ga svega, 
zavitla ga u bjesnilo. Al? bijaše dobro vezan; jarbol je čvrsto 
stajao; motka pred njime nikako da pukne. Napinjao se, 
otimao i vikao, zvao Vuka, Lisicu, pa i Čaglja. Nitko nije 
sada za nj mario. Kad ugleda na moru, u polumraku, neda- 
leko lađe, dva Kentavra, on ne vidje, da su to dva leša; 
pozva ih u pomoć. Stade grditi ljude, prostački, satirski. U 
slijepoj srdžbi i željan pakostiti Vuku, koji je na krmi još 
uvijek klicao, počne vikati: 


— Pan nije umro! Pan nije umro! 

Bijilšise se dignu, dođe k njemu. 

— Ha! Živ si. Progovorio si. I kaza pravu riječ. Kada 
dođemo pred cara, nemaš drugo no izgovoriti te tri riječi. 
O dragi! mili! O tješitelju! 

Još je gramalik nešto kazivao, dok je mrak bivao gušći 
i vraćao se mir. Kozonogi ništa ne ču; umor ga svlada; spo- 
pade ga drijemež; i čvrsto zaspi. 

robudi se tek sutradan, kasno; nahrani se iz grama- 
Piti ruku. 

Lađa je plovila hitro, pod suncem, tjerana jačim vje- 
trom. S desne krševite strane duge planinske kose, s lijeva 
pučina bez jedara i bez galebova. 

Kozonogi je tri duga dana šutio i mirovao, umrtvivši 
se još većma, kad bi mu mijenjali položaj tijela, da malko 
odahne, mazali iznova lojem konope, liječili mu rane od 
užeta. Najljepše mu bijaše noću, u mraku i svježini. Sanjao“ - 
je, da su mu noge slobodne, da obijesno juri preko pro- 
planka, skače od hridi na hrid, ulazi u šumicu punu vonja 
od smilja, ili hita k spilji pokraj vrela, otkuda je čuti svirku. 
Onda bi — onako sanjajući — veselo kliktao i zabubnjao 
papcima o jarbole, pa bi se Vuk ili Lisica odnekuda poja- 
vili, digli fenjer do njegova nosa, ogledali mu konope, te 
opet mrmljajući otišli. Obdan mu bijaše teže; mislio je na 
propast Padola, na pogibiju svoje trage. Smatraše, da je 
Vuk svemu tome kriv, i mrzio je još većma dvonošce bez 
rogova i papaka. 

Na biremi se ljudi bijahu međutim prilično umirili. I 
kako ne bi uz rječitost i znanje Epiterseovo? Propast Padola 
— ako je i doista sasvim nastradao — malo znači; ta, Padol 
je samo neznatan kraj golemog rimskog carstva. A zašto 
bi taj događaj morao svakako imati neko važno značenje? 
Kora se zemaljska na više mjesta ljulja i ruši, katkad i uz 
riganje ognja. I Thamous zna za Etnu, gdje Hefaist kuje 
s Titanima Zevsu gromove. Tlo se ondje trese, podzemne 
pećine tutnje. Mogu li i moraju li umrijeti Veliki Pan i 
svi njemu odani šumski demoni? Gle, taj satir na biremi 
ostade živ i zdrav; viknu sam, dok je na lađi sve strepilo, 
da njegov bog nije umro. Da je Thamous šutio, ne bi bi- 

rema dočekala čudo u Padolu. Izvršiv pakosnu poruku na- 
ljutio je božanstvo. Nešto mu smutilo glavu. Nek odreže 
jezik onom robu veslaru i nek spremi žrtvenik Posejdonu, 
Hronosovu sinu, Zevsovu bratu, mužu divne Amfitrite, go- 
spodaru okeana. | 

Tako je govorio gramatik putnicima, a baš u taj čas 
dignu se vika na pramcu lađe. 

Utopljenici se njihahu na površini mora. Ljudi tamno- 
zelene puti, bućoglavi i trbušasti, s perajama na hrptu, plo- 
vili su uza žene lijepa lica i grudi, a s nogama kao rep u 
ribe. Oči staklene, bez života; usta otvorena, puna mora. 

* — Tritoni! 
— Sirene i Nereide! 


— Thamousov je glas odjeknuo nadaleko. Čak Kele 
— I morski nam bogovi umiru. 
Nova uzbuna, još veći strah. Užas je — eto — zahvatio 
i more, pod najljepšim suncem, u drugom kraju, daleko na 
sjeveru. Oko lađe plivaju leševi Posejdonove pratnje; kobna 
“ je vijest prodrla i u dubljine okeanske, da sije smrt. I 
pramac lađe, što još hitrije plovi, udara o mrtve glave 
s vlasima nalik na alge, o bokove i trbuhe s ribljim ljuska- 
ma; resine i haluge već se hvataju mrtvih udova, oko kojih 
vrve proždrljive ribe i raci. 
— O Nereje, oče Amfitritin! O Tetido, majko Ahilova! 
Zar je doista kraj svima i svemu? kliče Epiterse, koji se 
sada ne može više svladati; osjeća, da mu probija iz nu- 
trinje ono, što već dugo u sebi obuzdava i guši. Valja razbiti 
tu magiju, raspršiti strah, što se razlio — eto — i po vo- 
dama, prodro duboko u kristalne spilje, gdje stanuje puk 

morskih bogova. Zar da sve nestane? Da opusti i okean, 
kao što se desi luzima, rijekama i vrelima zemaljskim? 
Valja oporeći, suzbiti kobnu poruku. Sada. Odmah. 

Gramatik pohita k rogatome: ako: 

— Satire, javi moru, da Veliki Pan nije umro! Nek 
čuju zatoni, pučina i dubljine morske živi glas besmrtnika 
iz Panove pratnje. Razbij magiju! Rastjeraj strah! 

Kozonogi je šutio, gledajući ispod oka neprijateljski 
u starca, koji je na nj navaljivao sve jačim zahtjevom, za- 
povijedajući. Zloban posmijeh zatitra mu na usnama. Na- 
kani pakostiti sada Lisici kao što to uradi pred Padolom 
Vuku. I on viknu: 

— Veliki Pan je umro! E 

Jauci, kukanje i uzdisanje začuše se iz drag4 i zatona 
na kopnu, iz dubljina morskih, dok su se putnici kupili na 
pramcu, pokazivali nešto na površini vode i klicali: 

— Razbijena Posejdonova kola! Držak božjeg trozuba! 
Leševi njegovih konjića! Eno i delfina, boga mora! Jao! 

Epiterseu se smrači pred očima od žalosti i ljutnje. 
Digne pesti protiv satira. 

— Moraš, jarče! 

Kormilar dođe k starcu, pruži mu remen: 

— Nauči ga pameti. Prisili ga. 

Epiterse udari. Kozonogi riknu od bola i od ljutnje. 
Sve životinjsko izbi iz njega. Njegov prkos odjeknu opet 
morem: 

— Veliki Pan je umro! 

I Thamous navali sada štapom na nj. 

Putnici se kupi oko njih gledajući, kako se satir 
otima, viče, kesi zube, udara rozima i papcima o jarbole. I 
svi se bacahu koječim na njega, prijeteći pestima, udarajući 
ga nogama. ' 

— Utuci ga! Raskomadaj! 

More je šumjelo, jaukalo i stenjalo; konopi su zujali; 
jarboli i križevi škripali. i 

A birema je brzala, hitro i ludo, daleko prema sjeveru. 


ađa, tjerana nekoliko dana i noći jakim vjetrom, izađe 
L napokon iz kruga straha; uđe u kanal između dva oveća 
dugoljasta otoka; dođe nadomak cilja. Hitala je jedrima i 
veslima, da svrne u zaton i dočepa se luke, jer je noć već 
silazila, mračna, naoblačena. 


Putnici hodahu veselo po palubi gledajući prema 
strani, gdje ih očekivalo mjestance, u kome će se napokon 
lišiti strahovanja i tjeskobe. Oh, taj Pharos, ponos Helena 
s otoka Parosa, koji ga tako daleko osnovaše! Nije više što 
negda, davno, kad su arhonti njime vladali i slali u Delfe 
izaslanike, da pitaju boga Apolona, kako im je vladati gra- 
dom. Ne kuje se više u njemu čak ni srebrni novac. Prodoše 
vremena, kad ga štitio sirakuški tiranin Dioniz Stariji, i 
vladao njime Dmitar Pharski, koji ga liši barbarskoga go- 
spodstva Ilira. Konsul ga Emilij ote Dmitru i poruši ga; 
i on je dandanas, pod rimskom vlasti, samo ostatak i sjena 
bivšeg sjaja. AI' je Helenima još uvijek mio, jer je i sad u 
njemu Grka, koji rade i trguju, vjeruju u Zevsa i Apolona, 
dočekuju došljake s rodnih otoka svojih predaka. Svi se na 

biremi noćas vesele, gledaju u jezik zemlje, za kojim je, na 
dnu duge uvale, mjestance; mašu rukama i kliču: Pharos! 
Pharos! 

— Vozi! Diži! viče s kime Thamous veslarima ispod 
palube, momcima pod katarkama, i promatra more naokolo, 
oblake nad sobom; ispituje raširenih nozdrva vonju zraka 
i vode, mršteći se sve većma. 

Al' onome, čega se bojao, ne uspije izmaknuti. 

Samo je neko vrijeme dobro plovio vladajući biremom. 

Sijevnu i zagrmi; pljusak se prosu; vjetar ojača. 

— Vesla unutra! Jedra dolje! 

Nasta vika, trka, bježanje. Lilo je kao iz kabla, dok 
je vjetrina rasla, fijukala, dizala valove. 

— I vozači na palubu! derao se Thamous mučeći se 
kormilom. 

Momci se penjahu na katarke; jedan od njih — u hitnji 
— i preko tijela satirova, udarivši ga o trbuh, stavši mu 
nogom na rame pa na glavu. 

— Jedra dolje! Razvezuj ili reži! Hitro ! 

Fenjeri še gasili; nasta dubok mrak u divljem njihanju 
lađe, zavijanju vjetra, pljuštanju kiše. I bi još gore. Naj- 
veća katarka puče na sredini, strovali se na palubu s ne- 
skinutim jedrom, povukav sa sobom neke mornare. 

Lađa je vrludala ne slušajući više kormilara. 

— Prokleta noći! — ljutio se Thamous, koji nije znao, 
kako da se opre moru i vjetru, što ga ne puštahu u zaton, 
bacajući ga natrag. 

Satir kao da oživje. Još ga pekle masnice od konopa 
u Epiterseovoj ruci, a onaj mu mornar stade malo prije 
grubo na ranu, što mu na glavi zada Thamousov štap, pa 
* mu iznova iz lica prokapa krv. Al' ga olujni dah rasvje- 

žavao, kiša mu hladila opekline od sunca i od pretrpjelih 
udaraca. I još ga nešto mučilo: štedjeli su na lađi vodu i 
ostavljali ga žednim, pa kozonogi otvara sada usta, pruža 
daždu jezik, udiše vlagu u suho grlo. 

Tama; no njegove oči ipak vide. 

Putnici su pobjegli u nutrinju broda. Zatvoreni su svi 
otvori, da voda, što se prebacuje preko ograde i razlijeva 
se po palubi, ne prodre u brod. Thamous se sam vezao o 
kormilo; boji se, da ga val ne odnese. Mornari su teškom 


mukom skinuli jedra; sad se grčevito drže o što bilo, ne 


uzdaju se zakoračiti preko palube, koju valovi metu, od- 
noseći, što nije pričvršćeno. Bačvica, u kojoj je kozonogi - 
doplovio na biremu, valjala se bijesno, đipala amo tamo 
rušeći ogradu lađenu, dok je talas ne dignu i ne prebaci 
u more. Nije na palubi sada vidjeti no trupla dvaju mor- 
nara, palih malo prije s prelomljenom katarkom; spleli se 
o konope, pa ih valovi nisu još odvukli. 

I satir misli, kako bi sada bilo najzgodnije pobjeći, 
skočiti u more između ta dva žala ne baš Mamnece daleka 
jedan od drugoga. 

No, što će? I kako će? 

Otima se užetu, viče u oluji; sam sluša, gdje se iz nje-: 
gova grla diže jauk zvijeri u planini. I čuje, kako se Vuk 
s krme na njega dere: 

— Šuti, prokleti jarče! Ne plaši mi ljude. 

I on zašuti, ali nikako na želju kormilarovu. 

Vidje, što ne mogaše razabrati nitko do njega u onoj 
tami. Netko je potrbuške, s mukom i oprezno, plazio prema 
njemu, Jer to nije mogao biti Vuk, pa također ni Lisica, 
spočetka se ne uznemiri previše. A čovjek je dalje plazio 

držeći se oborenog jarbola. Kada stignu do trupla poginula 
mornara, uze mu s pojasa nož, dopuze do satira, uhvativ 
se za katarku. , . 

— Mršavi vozač! Čagalj! šanu kozonogi, zatreptavši i 
riknuvši. Uradi, što još nikada: zovnu ljude u pomoć. 

Rob se uspravi, dignu nož. 

— Ne pisni! 

I mjesto da rine gvožđe u satirova prsa, odreže konope, 
pomognu rogatom sići, reče mu više kretnjom ruke i pru- 
žanjem prsta no riječima: 

— Skoči s te strane. Plivaj tim smjerom. 

Kozonogi razglobi ukočene ruke i noge; posluša; pre- 

baci se začas. 
«Ni kiša, ni vjetar, ni valovi ne prestrašiše satira. Plivao 
je s nasladom. Puštao, da ga val nosi, kiša bije. Životinjska 
snaga izbi iz njega. Njegove su oči vidjele lađu, što se uda- 
“ljivala prema zemlji s niskim brežuljcima, dok je on plivao 
k bližemu podnožju pod strminom na suprotnoj strani. Kad 
se približi kraju, ugleda uvalicu; namuči se valjano, dok: 
se doskora nađe, sav smeten od udaraca i utučena boka, 
na šljunku i pijesku; pohita, da ga nov talas ne zahvati. 
Skloni se u grm pred klisurom, namjesti se. I krik radosti 
vinu mu se iz grudi. 

Bio je sam, daleko od lađe i od Pharosa, u neznanu 
kraju. 

Ali — slobodan. 


GLAVA II. 


u kojoj se pripovijeda o životu na jedva nastanjenom otoku 

u južnome moru, o hitrini gusarđ, o žestini pasd u stražarđ 

kamenoloma; priča se također, kako se može umirali, a nikad 
umrijeti, i kako se i bogovi mogu prodati. 


K se satir Brah probudi, more bijaše mirno, nebo bez 
oblaka, dugi gorski hrbat otoka Pharosa onkraj kanala 
rasvijetljen suncem. 

On sjedne; zijevnu, stresnuvši glavom. Sjeti se juče- 
rašnjih zgoda i ljudi, ponajviše Lisice i Vuka, pa se opet 
skupi, da se pritaji. Žeđ ga izvuče iz grma. Pohita k moru 
i zagrabi dlanom. Izbaci slani gutljaj, obazre se. U jami- 
cama obližnjih škrapa blistala je voda, uz obalu gorka, 
malo podalje slatka. Morao je od udubine do udubine, leći, 
srkati kao koza, hvatati jezikom kao pas. Glad je mirio 
lakše; pomognu mu životinjski dio njegove tjelesne građe; 
nađe trava, korijenja, pa i plodov4; prenu se u njemu biljo- 
žder i polupreživač. 

Sad poče hodati rubom drage. Gazio je po moru, da 
uhvati raka, digne ježa, otkine rukovet algA. »Pa tu je sve 
kao na žalu pod Ambrahijom«, mislio je kozonogi tražeći 

okom hridinu, iza koje se nadaše ugledati najedamput ču- 
“ pavu glavu Satirovu, gola pleća Drijadina. aaa ' 

Al nigdje ništa. Dubok mir pod uvijek jačim suncem. 
Ne čuje se ništa do udaranja negdje o hridinu. Pritaji se 
iznova, dok ga to lupanje ne poče uznemirivati. Približi se 
puzeći između litica. I vidje, što je. Prepozna bačvicu, u 
kojoj stignu na lađu, Vuku i Lisici u šape. Eto, prati ga, 
progoni. Nije znao, da li od nje pobjegnuti ili joj se osve- 
titi; napokon odluči razbiti je, utopiti. Uđe u more, povuče 
je na žal. Bijaše zatvorena. On se lati kamena i probije Joj 
dno. Izvuče iz nje koješta. Kozonogi izabra konop, što za 
ovi sebi oko struka, i nož, što ga djenu za pas. Jer se lupanju 
daske odazivahu naokolo jeke, kao da bačvica zove time 
ljude u pomoć i diže uzbunu, satir je stade rezati i bosti 
nožem; a kad vidje, da to malo pomaže, gurnu je daleko 
u more. Doskora je ona plovila nasred uvalice, malne 
prazna, okrenuvši probijeno dno prema nebu, visoka i oba- 
sjana suncem. 

— Prokleta! Mami amo mornare. A Vuk je možda još 
na moru, — reče satir. 

Sakri se u grmlje; uvjeri se, da je iznova sve tiho na 
žalima i u klancima, pa se poče penjati strminom. 

Kad stigne naviše, pođe smjerom sunca, prema zapadu. _ 

Penjao. se spočetka uz brazde, što ih proljetne i jesenje 
vode režu nalik na žile, stvarajući niz obronke sve šire 
uvalice, koje se katkad pričinjaju kao presušena korita po- 
točića. Samo su njegove kozje noge mogle hitro skakati po 
hridima ispečenim suncem, izrovanim kišama, punim pruga 
i bora, od kojih su oštri rubovi sjekli dlan, što bi se o lit 
podupro. Neke su klisure stajale same i visoke kao tvrđave, 
okružene goleti. Ipak je sav taj nemirno zatalasani krš bio. - 

nakićen. zelenilom: smrče se nadimale bliješteći proljetnim 
lišćem već nakićenim prvim još crvenkastim plodićima; , 
uvijek zeleni gluhači dizahu uvis čupave glave pune sitnih 
novi bobulja; bodalj, kralj smreka i radost kosova, stršio 
iz pukotine u hridini, kostriješio se od snage, mameći k sebi 
vonjom: smole, odbijajući oštrim vrhom listića. Pitoma je 
mrtina gradila pogdjegdje guste ležaje nakićene bijelim 
cvjetićima. Procvjetali žbunovi i trave sakrivahu gotovo 
svuda kamenje. I sve je mirisalo po metvici, kadulji i smilju. 
Bube su letjele, zujale, zrikaie. : 

.— Ambrah! Brahis! Brahds!, klicaše satir sjećajući se 
svoga rodnoga kraja, zaboravljajući zadah mrtve vode iz 
nutrinje Vukove lađe, odurnu vonju Lisičinih ruku, s kojih 
je primao hranu, jednolično šumorenje mora, hrapave gla- 
sove mornara, pa i porugljivo kričanje galebova. 

Nešto ga novo poče zanimati. : 

Za rtom na kraju otoka Pharosa vidje planinu svu 
modru nasred srebrnaste pučine, a desno, njemu bliže nisko, 
dugoljasto ostrvo odijeljena kanalom od kopna, što se spru- 
žilo malne onim smjerom, kojim sunce nebom prolazi. 

— Thalatta! 

Krv mu zavre u žilama; spopade ga obijest mlade 
snažne životinje u jutru froljetna dana; noge mu same po- 
skočiše. I bio bi zaigrao svoj prvi satirski ples u novom 
kraju, da nešto ne ugleda pod sobom, na moru. Motrio je 
neko vrijeme. — Da, to je ona.. Nesretna bačvica! More 
je nosi amo, njemu uporedo. — I čuje klicanje. Pod njim, 
duboko, na proplanku, pase stado. Pastiri se penju na litice, 
u nešto gledaju. Ali ne više u bačvicu, no u tamnu ne baš 
veliku lađu, što se pomolila iza rta i plovi prema crnom 
predmetu ispred zatona. Kao da je brod, zanimajući se za 

bačvu, ugledao pastire, pa mijenja smjer, jedri 1 vozi ka 
kraju. Čobani se uzbuniše. Dozivaju se, kupe stado, UEereju 
ga uzbrdo. I stoji ih vika: »Gusari! Niri!« A lađa je . 
prispjela. Ljudi skaču iz nje na kraj, hitaju uz proplana . 
Hitri su. Već su stigli k toru i pastirskoj kućici. Neki odanle 
nešto vuku nizbrdo; drugi progone stado i čobane. I nasta 
borba. Pastiri se brane kamenjem, štapovima i bijegom. Ali 
su gusari naoružani. Sijeku mačem, ubijaju kopljem i stre- 
licom. Trka. Bleka ovaca, vika boraca i jauk ranjenika. 
Oštre satirove oči vide te Ilire, visoke koštunjave ljude 
garave puti i duga lica, hitrih kretnja, odvažna vladanja. 
Tuku i vežu pastire; tjeraju ili nose ljude i ovce k lađi; 
- ruše torove, zapaljuju kolibice. — Satir sav trepti; htio bi 
što uraditi za čobane i za stado. Al' bi dugo bilo silaziti 
dolje, u pomoć. Stade ga vika, poče valjati kamenje niz- 
brdo. A gusari još jače bjesne; žure se prije no čobanima 
stigne odozgo neka pomoć. — Blejanje ovaca uznemiri i 
mami satira mnogo jače no jauk napadnutih i već pobi- 
jeđenih. Srće nizdo vičući iz svega grla, ljuteći se, što je 
put dug i težak, a grmlje mu zatvara vidik, pa ne vidi, što 
se pod njim zapravo zbiva. | : ' 
Kada stignu mašući nožem, gusarska se lađa bijaše 
već odbila od kraja, digla bačvicu s mora, otplovila na pu- 
činu. Brah obađe prazan tor i kućicu u plamenu; prođe 
: krajem naokolo. Nađe tri leša pastirA i mrtvo tijelo čovjeka 
s lukom još u ruci, glave razmrskane kamenom. Pomisli: 
»Bit će, da je to jedan od gusara, Ilir.« Vidje, da od stoke 
ništa ne ostade, kad ču cviljenje. Potrča i nađe psa sa suli- 
com u boku. Povaljena ga životinja gledaše ispružena jezika 
i dobrih očiju. Kako joj pomoći!? Taknu se sulice, al! ona 
bijaše duboko usađena. Vode nigdje. Pas ga samo motrio, 

kao da je i sada milo vidjeti nekoga, koji je tako nalik na 
čovjeka. Satir osjeti, da mu je ostati uz njega. Gladio ga 
i tješio, dok je životinja tiše cviljela. Napokon se kozonogi 
na nešto odluči. Poče vaditi sulicu, oprezno, polako. Pas je 
trzao malko nogama motreći ga još tužnije i trseći se, da 
mu lizne ruku. Izvlačenje je teško išlo. Kad perce napokon 
izađe, povuče sa sobom čak i crijeva. Životinja zastenje, 
spusti sasvim glavu, ne maknu se više. 
Kozonogi obađe još jednom pastirske stanove. Nađe 
. mješčić pun vode i ovčju kožu. Naprti se i krenu opet 
uzbrdo. 
Sjedio je dugo gore na hridini, gledajući, kako crne 
gusarske lađe polako nestaje na otvorenom moru. 


Onda se dignu i pope još naviše, prema istoku, na neku 
visoravan. 


e je nekoliko dana krševitim krajem: valovitim, 
ali za njega i prilično ravnim. 

Rasli su ondje, na goletima, šumarci od smreka, gajevi . 
od česvine i borova. Hrastići savijeni i mučeni olujama; 
borovi s krošnjama širokim a niskim, pokošenim kosom 
vjetra. Jame i udubine obrasle na dnu kupinom, na rubu 
trnjacima. Trave, trme i kuša posvuda, čak i na kamenju, 
koje se dizalo katkad i visoko u liku naslaganih tankih ploča. 

Pogdjegdje trag sitnoj stoki. 

No je satir izbjegavao ljude. Otkada je bio odvojen 
od svoje trage i ušao u krug dvonožacA bez papaka, on ih 
se sve većma bojao. Nešto je tražio: bar jednoga rogatoga, 
bar jednu stanovnicu šuma, klanacA ili pašnjaka uz vrelo. 

A nigdje nikoga, pa ni vrutka; ni klika Nimfe ni glasa 
svirale. Krio se u jame i u spilje, spavao u šipragu 1 u 
krošnjama najvećih hrastova. žu : 

I baš s grane visoka stabla vidje jednog jutra, nakon 
buđenja, planinsku kosu još neugledanu. Sam i u nevolji, 
on je sada opažao, u što prije nije znao ni pravo gledati, 
trsio se sebi time kako god pomoći; silio se da misli i da 
se koječemu dovine; pazio sve većma na sunce, mjesec 1 
zvijezde, na vjetrove i sjene, pomažući nagonu, koji mu je 
do sada jedini kazivao, kamo i kud mu je ići. Uvidje, da 
će moći k onoj planini i kad je ne bude više gledao, okrene | 
li rame jače ruke prema strani, gdje sunce ističe, a drugo 
pak k tački, gdje Helijeva kola zapadaju u more. 

Siđe tako niz visoravan, minu brijeg na rubu neke po- 
ljane, u koju se spusti, pa se poče iznova penjati, ne mije- 
njajući nikada svoj smjer.: 

Kada napokon stignu na vrh, pokaza mu se nov morski 
kanal s visokom i dugom gorskom kosom s one strane. Bila 
je sva plavetna, našarana žilama, što joj tekle odozgo dolje. 
Lađe plovijahu vodi uzduž i poprijeko. Kuće, dvori i gra- 
dovi bijelili se na suncu. 

Spopade ga želja zatrčati se nizdo, ne stati, dok ne 
stigne na igalo, pa skočiti u modre valove, preplivati kanal, 
doplivati na taj daleki žal. 

DAL omu oštri sluh primijeti čudne glasove; ispita po- 
gledom kraj ispod sebe. , ; 

Vidje na strmini mjestance ograđeno zidinom, čuvano 
tornjem, okruženo stanovima: Povorka ljudi izlazi iz njega. 
Vezani su lancem ili konopom, pa idu jedan za drugim, 
lomeći noge krševitim puteljkom. Pratioci su njihovi naoru- 
žani, nose bič u ruci. Psi ih prate. Kad koji u povorci stane 

ili klone, bič se diže. Ide povorka do širokih jama, što se 
bijele na suncu kao katkada snijeg na vrhu epirskih gora. 
To ljudi lome kamen. Goli do pojasa, tuku batovima, dižu 
polugama. Prenose otpatke na goleme hrpe, izvirući iz rupa 
kao mravi. Neki klešu, drugi stružu, treći pak vuku na gre- 
dama kamen nizbrdo, putem, što vodi u malenu luku, gdje 
lađe čekaju ili — već krcate — plove prema kopnu. 

Satir se skrio u grm i dugo gleda u taj rad pod suncem, 
što peče; sluša glasove ljudi, lavež pasA, zvukove udarena 
kamenja. Htio se već povući odanle, krenuti neopažen dru- 
gamo, kad vidje komešanje između radnika. Neki su od 
njih bacali oruđe, mahali rukama, sve jače vikali. Nešto im 
je krivo, bune se. I nasta nemir, natezanje. Stražari na- 
valjuju, dok im, na glas truba, novi naoružani hitaju iz 
grada: u pomoć. Radnici su doskora opkoljeni; hvataju ih, 
vežu. Na one, koji uspješe pobjegnuti, huckaju psine, što 
gone ljude kao zečeve. Dva roba bježe prema vrhuncu, dok, 
stignuvši na golet, pred trnjakom, ne znadu, kud bi. Kozo- 
nogi sav trepti; ne može više odoljeti; skače iz grma, penje 
se na liticu i viče: 

— Amo! Ovuda. 

Stražari gledaju sada u nj. 

— Čovjek? Koza? 

Nekoliko naoružanih i čitav čopor pasA udariše uzbrdo. 
Satira spopade prkos. Zaboravi na oprez. Dignu nož; kriknu. 
izazivno: 


— Ambrah; Brahis! Brahos! 


Doskora se otrijezni. Ona su dva roba bila već uhvaćena 
1 svladana. Psi su jurili prema njemu; ljudi se znahu vješto 

penjati. I on stade bježati; natrag, otkud i dođe. Nikada mu 
noge ne zakoračiše na grdnije kamenje. Ipak, kao da leti. 
Sva njegova snaga, umrtvjela toliko dana na Vukovoj lađi, 
prenula se sada, pa ga nosi. Zastajkuje i sluša. Psi su žestoki 
i izvježbani; dobra su njuha; ne gube njegov trag. Kozonogi 
se sjeti zečjeg i lisičjeg načina. Nije više bježao istim 
pravcem. Zastrani; udari niz najdublji klanac. Vrtio se 
navlaš amo tamo vraćajući se do iste šiprage ili spiljice, u 
kojoj bi pljunuo ili mokrio, pa se onda sad šuljao, sad trčao, 
naćulivši uši, da dozna po žamorima, po lajanju, a i po 


. njuhu, gdje su mu progonitelji. U docu, pod rubom viso- 


ravni, kamo je sada htio, osjeti, da hajka preveć traje, da 
su ti psi lovci ljudi i da su mu koljena umorna. Bijaše već 
zabrinut, kad ugleda jamu usred šibljičja. Ogleda je, odvi 
uže, dade se na posao. Spusti se rukama i nogama u nju, 
koliko je god mogao, veza kraj konopa o klisuru u mraku, 
siđe duboko dolje, gdje ugazi u plitku vodu. Potraži suho 
mjestance te se šćućuri... 

Nije dugo tako sjedio, kad ču pse nad sobom. Trčali su 
naokolo, pružali vrat preko ruba, njušili i lajali. Prođe neko 
vrijeme, dok dođoše i ljudi. Sagibali se i oni gledajući dolje, 
u gluhu tamu. Jedan od njih pokuša sići, no odustane. 
Baciše u jamu kamen; a kad time doznaše, da je u njoj voda, 
stadoše se prepirati. Satir nije razumijevao njihov, njemu 
stran govor; al' mu se pričini, da se ljute na pse, koji su, 
žedni, nanjušili vodu mjesto bjegunca. Vrzahu se još malko 
oko jame te se maknuše. 


Ne ču se više tapkanje nogu; izgubi se polako i liver 
pasa. 

jutradan, u svitanje, kozonogi je bio na visoravni. 

Hodaše leđima okrenutim prema gorskoj kosi na kopnu; 
nešto ga vuklo k strani nasuprot Pharosa; ondje kao da 
bijaše najsigurnije. i 

Naprijed Samo naprijed, sve do mora, dok sunce istječe 
i već se uvis penje! 

Uđe u borove pa u česvinove šumice; stigne na visok | 
rub obrašten samo grmljem i proljetnom travom; raskolači 
oči. 

Pod njim, pa i lijevo i desno, provalije, strmine nad 
ravnim žalima, ili, možda, gorostasni zidovi duge goleme 
tvrđave. A sve to obraslo gajevima, zeleno od žbunova i 
.trave. More je, kao na dnu jame, tamnomodro, uokvireno 
srebrnom prugom, što je pličina pravi uz igalo. Ta je crta 
jedva vijugava, samo je na jednom mjestu prekinuta rtićem, 
ošto se, nalik na jezik od žedna pijeska, spružio u more, da 
ga pije. A onkraj kanala, dolje duboko, na površini voda, 
je li to zemlja ili golema janjčeva koža prostrta na valove? 
Rubovi su joj izrezuckani, puni zavoja, trakova, vezova i 
čipaka, dok joj na runo pada sunčana prašina, od koje se 
najviše zlati grad Pharos u zatonu. Dalje, prema pučini, 
proteglo se bilo brežuljaka. »To. nije otok, to nije Pharos. 
To je Rogati, što leži jutrom na moru. A niska ravnica sa 
svim tim zalivima njegov je ogrtač rastrt na vodu«, misli 
kozonogi. Viče: 

— Još živi Veliki Pan! 

I zanos ga ponije. Satir zaigra. Vrtio se oko sebe, pre- 
bacivao se s noge na nogu, mahao rukama i glavom, hodao 
na dlanovima, njihao bokovima, dok mu se brada tresla, 
repić titrao. Jer nije imao svirale, lati se pruta, pa stade 
micati prstima, izbacivati iz grla zvižduke. 

— Nije umro! Čeka, da mu trak sunčani padne na 
vjeđe, pa će ustati, gaziti. papcima po morskom dnu, do- 
taknuti se rozima neba. A danas uveče opasat ( će struk pasom 
od zvijezda. 

Njegov je glas rastao, biidio jeku u spiljama pećinskim. 

— Eto, Eho se javlja. Čujem klicanje Nimfa, trku 
SatirA, topot KentavrA. Još je zemlja naša, božanska. Izbit 
će vruci iz toga krša, proteći potoci i niz ove klance. Oče 
Pane, ti nosiš svuda za sobom našu Heladu. 

I njegov bi zanos bio još trajao, da ne ugleda nešto 
novo. Ne baš daleko, na strani, otkuda sunce izlazi, na 
ravnici pokraj mora, vidje bijele tačke i zelene mrlje. 

Stanovi ljudi kao u njegovu rodnom ka Vinogradi 
kao u okolini Ambrahije! 

I on se zatrča onamo. Nije više mario, da ga tko vidi, 
da koga sretne, da ga zlo ne iznenadi. Hitao je po viso- 
ravni, dok naiđe na klanac, za koji pomisli, da bi ga morao 
dovesti dolje k moru, do cilja. Gudura, spočetka strma i 
uska, bivaše šira, ravnija, nalik na put u hladu drveta. 
Pričini mu se, da nešto čuje. Umiri se, dođe k sebi, uvuče 
se u smrču. Čekao je. 

Netko je išao klancem. Jadan, mršav starčić na još 
bjednijem magarčiću. ' ' 

Kozonogi ga promatraše. Što se stotaain više pribli- > 
žavao, to mu se satir više čudio. Malena suha životinja kao 
da biva krupnija, snažnija. A onaj sitni pognuti ćelavac 
uspravlja se, deblja. Kad čovjek iznova uđe iz sjene na 
sunce, satir ga Brah jedva prepozna. Lice mu bijaše puno 
i crveno; oči blistave kao žeravice; kratko tijelo gojno i 
s trbušinom; brada crna, gusta, čupava. Ostade mu ćela, što 
mu sada sjala, okruglija, masnija. Otočanin se smješkao, pun 

zdravlja i radosti, njišući se na magarcu, koji se cerio kao 
da se smije. I snažan glas izbi iz grla životinje, budeći jeke. 
Starac okruni sebi glavu vijencem od bršljana; dignu sa 
sedla mješčić, otvori nožicu i stade piti. Gutao je uzdignutih 
ruku i glave, dok mu vino kapalo niz dlakava prsa. Onda 
mljasnu jezikom i viknu: 

-—— Euhoč, Bakhos! Euhoč! 

Satir skoči iz grma; stade ispred njih. 

— Oče Silene! 

Starac se trgnu, upre u nj oči, safiidi se. Promatraše ga 
šutke još neko vrijeme kao ne vjerujući svojim očima. 
Najednom pruži ruke, povuče satira k sebi, stade ga pipati, 
pa i sve milije gladiti: : 

— Tko si? Otkud? 

— Ambrah, Brahis. Brahos. 

— Razumijem. Al ti si još lud i zelen. Moramo se prije 
svega negdje sakriti. ' 

Silen povede rogatoga u obližnji šiprag. 

Ondje starac sjedne i namjesti satira uza sebe. Ispitivao 
ga i slušao, dok ne dozna sve. 

I Silen, sin Panov, poče sam govoriti: 

— Jest, sinko. Pričaš onako, kako vidje i kako shvati. 
I bi, što se moralo desiti: Golemi je Rogonoša umro; 
Dionisos je opet, i zauvijek, rastrgnut; Olimp je opustio. 
Bogovi umiru, idu u progonstvo, prerušuju se u demone, u 
ljude, u životinje, u aveti. Prezreni smo, poniženi, gnani; 
jednom ćemo biti građa pričama iz davnine, dok nas i ne 
zaborave. A svemu je tome ponajprije kriv brbljavac 
s vanjštinom kao u mene, čovjek Atenjanin. Skitao se po 
ulicama gradskim, sjedio u agori kupeći oko sebe učenike i - 
bruseći im mišljenje kao nož; učio ih, kako se i bogovi mjere 

na vagi ljudskoj. Zatvori izvore iskonskimt silama, što naviru 
iz nutrinje; ugasi svuda razlivena svijetlo nebesA, da oštro 
obasja uske, kratke puteljke tracima iz svoje svjećice. Pre- 
kinu gotovo sve niti između Čovjeka, Zemlje i Bogova. I ubi 
radost života. Uzalud mu sudiše i dadoše mu, da pije kukutu. 
Gdje posija, tu i niknu; usjevi mu i sada zru..: No, kao 
da ti sad mene jedva razumiješ. Gledaš u me; čudiš mi se..." 
Jest, ja sam Silen, sin Panov, o kome toliko ču, da me odmah 
upozna. Pratih Dionisosa na vojni u Indiju; vidjeh, kako 
. rijeke Hidasp i Astahus teku vinom, Ampel se pretvara u 
vinovu lozu; čuh, kako Kabiri i Satiri kliču nakon pobjede, 
dok lavovi riču, pantere mijauču, Bahantice bjesne. Zbog 
mene je kralj Mida, onaj s magarećim ušima, morao doznati, 
kakva je nevolja pretvarati u zlato sve, čega se dotakneš... 
Da, Silen, mudrac i prorok. Kad vidjeh, što se sprema, 
preruših se u starčića, pritajih se i doplovih amo s ljudima 
iz Elafuze. Nastanih se ovdje s njima. Radim u njihovim 
vinogradima, i čitavo mi je imanje taj magarčić. Otkad 
dokad, kad sam sAm u šumi, trgnem se, primam svoj 
negdašnji lik, pijem iz mješčića kao negda, kličem Bakhosu. 
U takav si me čas malo prije iznenadio. 

— A zatim? kasnije? 

.— Onda će biti,-što i mora. Svršit ću i ja. Rodih se kao 
božanstvo, umrijet ću kao čovjek, u helenskom mirnom na- 
selju na tome otoku. I ne čudi se. Nešto tako i tebe čeka, 
ali nakon mnogo vremena i mnogih tvojih pretvorba. Ja sam 
Kabir iz doba rađanja bogovA, prestar sam i ne mogu više 
dalje; ti si mlad satir, pa ti je proći, vjekovima, kroz koješta, 
dok uroniš u pravo tijelo Panovo, Samo kroz trpljenje duga 
života, prekinuta ili neprekinuta, ulazi se u blažen vječan 
mir. 

— Al ja? Sada? 

— Mislit ću za te. Postat ćeš, prije svega, Elafužanin, 
kao i ja. 

— Ovdje, bez naših? 

— A kud bi inače? Na zapadu Iliri, potučeni i raspršeni, 
još uvijek gusare; na žalima prema kopnu pobjednici . 
Rimljani u kamenolomima pod gradom Scirpejom; na istoku 
divlji čobani s kopna i oronula Bretanida. To ti je negda 
lijepo helensko pa rimsko naselje, okruženo vrtovima i nji- 
vama, sada jadan logor surovih vojnika, koji s obližnjega 
brda stražare nad kanalom i pučinom. Nema do Elafuze, 
najpitomijeg mjesta na ovome otoku, a nedaleko Pharosa 
i Dimosa, gdje Heleni još uvijek sjede i trguju, dok ih 
Rimljani sasvim ne istisnu, ne progutaju. Tu nam je 
posljednje sklonište. 

— A Vuk! A Lisica! ; 
.— Po onome, što mi ispriča, oni su sada na dnu mora. 
Samo bogovi teško umiru, polako, kroz vjekove. Dođi! 

I Silen — ne bez muke — povede sobom satira. 


laf_VIII., poglavica naselja, ne začudi se previše i ne 
BH zabrine se, kad mu stari sluga Didim (tako su u Elafuzi 
zvali u vinogradara i u vrtlara prerušenog Silena) dovede 
šumskog demona s kozjim nogama. 

On je, u osami i daleko od rodnoga tla, i već u pan- 
džama Rima, mislio i vjerovao još uvijek, što i njegovi 
preci, kad ostaviše Heladu; govorio je drevnim narječjem; 
obavijao sve, pa također sebe i svoje, koprenom pričanja još 
iz Homerovih vremena. Prolasci Thamousove bireme kroz 
Elafuzu i kratka putovanja vlastitom lađom, za poslom, nisu 

bili još uspjeli upozoriti ga, da se i helenski svijet mijenja; 
kao da nije vidio, kako se novi naraštaji počinju već i rugati 
drevnim mitima, ponajviše pak pomorci i trgovci u Pharosu 
i u Issi na otocima, u Trogurionu i u Epeciju na kopnu. 
Pharosani i Issani govorahu, da su Elafovo mjesto utemeljili 
doseljenici iz Elafuze u Heladi, pa se ono zbog toga tako 
i zove, i glavar mu je ponajviše koji Elaf, sin Elafov; 
al' sadašnji poglavica naselja nije htio za to znati. Po njemu 
je Elafuza nastala na mnogo slavniji način; naziv je pak 
mjestu, pa i otoku, dalo samo najomiljenije, sada već i 
nasljedno ime u njegovu rodu. Evo, kako je to bilo. Elaf I. 
bijaše ratnik u četi Diomeda, sina Tidejeva. Kada Troja 
pade, heroj otplovi kući, noseći na brodu kip Pallas Athene, 
čuveni Paladij, što je sada u Ateni. Al' su Diomeda čekale 
još mnoge zgode, pobjede i stradanja. Zavlada Apulijom, 
gdje oženi Euippu, kćerku kralja Daunusa, utemelji gradove 
Argyripu i Benevent. I nije istina, da se vratio u rodni 
Argos, gdje ostari i umre. Njegovo stokom i ropkinjama 
krcato brodovlje rasprši oluja nedaleko od tih voda, pred 
Diomedskim otocima, gdje mu je sada grob, i gdje Posejdon 
pretvori Ahejce, koji su za njim plakali, u galebove. Ošte- 
ćenu Diomedovu lađu, što je njom ravnao Elaf, potjera 
vjetar s juga na neznano ostrvo. Elaf se iskrca i, našav živu 
vodu, osnova naselje, utemelji Elafuzu. 

To je pričao _Elaf VIII., koji vjerovaše, da bogovi i 
demoni još uvijek idu zemljom, utječu u ljudske događaje, 
sjede s ljudima čak uza st0. On namjesti satira pokraj sebe, 
pogosti ga mesom i vinom. : 

Brah je halapljivo jeo i pio sileći se da suzbije svoj 
strah od ljudi, i neprestano obuzdan pogledima Silena, koji 

se bijaše opet stvorio u starca tiha, oronula, neugledna, u 
slugu Didima. ' 

Kada zajedničko hranjenje svrši, Silen povede Braha u 
vinograd, namjesti ga u obližnju staju, opskrbi ga koječim, 
povjeri mu ovce. 

Svanuše tada satiru mirni dani. Pasao je stado; pomagao 
Didimu-Silenu gajiti-Iozu i maslinu, sijati i saditi; nosio mu 
.vodu iz zdenca; namještao košnice; prekopavao zemlju i 
trijebio uza starca kukolj u vrtu, učeći mnogom radu. Oni 
su obojica puštali, da drugi love ribu na moru, zvjerad u 
gori, dočekuju lađe, plove i trguju. Miješahu se što manje 
s naseljenicima, gledajući ipak, da budu od koristi svakome, 
a najviše Elafu. Starac napravi satiru sviralu, usadi nov 
držak na njegov nož, darova mu štap izrezuckan crtama 
nalik na Bahantice s thyrsom u ruci i na Kentavre ovjenčane 
hrastovom grančicom. A kad bi pošli u šumu, u samoću, gdje 
ih nitko nije mogao ni čuti ni vidjeti, podali bi se svojoj 
pravoj ćudi. Sluga Didim prometnuo bi se onda opet u 
demona Silena, pio, pričao i mudrovao, dok je satir svirao 
i plesao. 

Rado su sjedili pod sjenicom u vinogradu, kojim se 
starac najviše ponosio. - 

— Gledaj ga! govorio je Silen rogatomc. Zeleni se, 
cvjeta, vabi pčele. A u jeseni grozdovi krupni, da ih taklje 
jedva drže. Elafovi ljudi pomažu mi kopati i brati; sve ostalo 
radim sam, dok me nitko ne vidi, kad nisam više starac 
Didim. Nije ovdje trsje kao u Lidiji, na zelenom brdu 
Timolu, uz Paktol, rijeku punu zlata, gdje Dionisos pretvori 
Ampela, koga bik ubi, u vinovu lozu; al' je ipak jako i 
plodno. ' 

— Ne vidjeh ga dosad nigdje na otoku, reče Brah. 

— Ane ćeš ni odsad. Prvu lozu na otoku posadih ja, 
ovdje. Desilo se to za Elafa VI., ovako: Dođe nam lađa 
s trgovinom, sa Kiklada. . Bijahu dani jesenje slave u čast 
Dionisosu, pa mornari nakitili krmu prućem od vinove loze. 
Pomamih se, kad opet vidjeh, već i zato, što mrzim svaku 
vodu. Uzeh usahlo trsje, opipah ga. A ono mekša, bubri 
sokovima i pupa u mojim rukama; prepozna Silena, Bakhova 
pratioca. Dadoh se odmah na rad: radih, gojah, množih; 
izgradih prvi, pa drugi, treći vinograd. Elaf VI. vino samo 
pijaše, Elaf VIII. ga i prodaje. Druge mi lađe doniješe 
zatim maslinu i smokvu. Dosta se izmučih. Sada, kad si ti 
uza me, valja zasaditi čitavi otok. 

;— Kako? Taj krš? 

— Šuti i otvori dobro nozdrve. Ne ćutiš li, kako ovdje, 
posvuda, nešto miriše po mastu, po zgnječenoj maslini, po 
suhoj smokvi? Vonj smreke i kadulje samo je u kori drveta 
ili u listu biljčice, a čak se iz srca trošne litice izvija miris 
loze. Zemlja sama želi pretvoriti se u vinograde i maslinike. 
Iz tog se kamenja punog brazda i žila toči crvena ili žuta 
krv, što kaže, da rodi radošću i svijetlom. 'Satiriću, ti ne 
znaš, što te ovdje čeka. Doći će jednom amo ljudi s gora na 
dalekom sjeveru da, više motikom no mačem, osvoje i napuče 
to ostrvo; i ti ćeš onda prometnuti s njima pustoš i golet u 
kraj loza, smokava i maslina. Bijah vazda mudrijaš, ali sam 
sebi loš prorok; doznajem tek sada, čemu moradoh amo doći, 
s kim se ovdje naći. 

Silen se zamisli, kao da gleda u nešto veoma daleko. 
Sjeta mu osjeni lice; no se opet razvedri. 

— Vidiš, reče, možda je tek ovo pravi božanski život. 
Na svaki način, ovakvo je umiranje najljepše. 

— A sve nam je to, jer nas dopade dobar gospodar. 

— Hm! Rekao bih, da nije baš tako. 

— Kako to? ' 

— Elaf zna, što radi, odgovori Silen. Mi smo mu od 
koristi. Pomisli: bogovi mu sami dolaze u službu. Možda se 
zbog toga drži sada još veličanstvenije, kao kralj. Ne velim, 
da je loš čovjek; no, u njega je ipak grdna mana. Ima nešto, 
o čemu ti još ništa ne znaš, a za našeg je gospodara bog 
nad bogovima; zove se: Novac. Kad bismo od Elafa tražili 
i najmanju platu, potjerao bi nas kao pse. Dok iz našeg 
rada vuče novac, prodavajući ovdje ili noseći nekamo lađom 
vino, ulje, med, vosak, smokve, sir i vunu, bit će nam uvijek 
dobar. 

— Aimi njemu. 


— Pravo imaš. Što nam drugo treba? < 


I veselje ih iznova hvatalo, luda djetinja radost u 
šumi. se 

Kad bi se vraćali u naselje, satiru ne bijaše milo gle- 
dati, kako se Silen ruši u Didima. Leđa mu se grbe, tijelo 
mršavi, lice tanji, požutjela mu se koža šara prugama, sitne 
mu i živahne oči krupne i upadaju u očnice, gdje kao da 
plivaju u mutnoj vodi; a magare se pod njim promeće u 
životinju, koju noge jedva nose. Kozonogi je šutio; Silen 
mu ipak vidio na licu, što mu je. 

— Satirčiću, ne čudi se. Silena, sina Panova i druga 
Bakhova, već je davno nestalo, nema ga. Ima samo još da 
umre Didim, sluga FElafov. 

— Oče, kao da ti zato i ne mariš. 


Starac nije znao, bi li što odgovorio mladom, još polu- 
divljem satiru. Ipak se odluči i otvori priču: 

— Davno se to zgodi, iako mi glava bijaše već ćelava, 
koljeno klecavo. Frigijski me seljaci nađoše u šumi pjana 
od vina. Posadiše me opet na magarca, iskitiše poljskim 
cvijećem, povedoše uz igru i svirku kralju Midi, i rekoše 
mu: »Evo ti veseljaka, mudraca i proroka!« Taj.me moćni ' 
vladar zapita, što bi za sve ljude, ponajviše pak za njega, 
moralo biti najljepše i najbolje na svijetu. Ja sam uporno 
šutio; a kad me on prisili odgovoriti, prasnuh u smijeh: 
»O ti jadno biće kratka vijeka, porode Slučaja i Brige, što 
me goniš kazati, čime bi se mogao najviše koristiti? Toga 
ne ćeš nikako postići, jer je najbolje od svega ne roditi se, 
ne bitisati, biti — ništa! A inače bi za te najbolje bilo: što 
prije umrijeti!« Tako mu odgovorih; a što kazah njemu, 
Vrijedi i za sve ljude, pa i za nas. 

— Što onda bi s tobom? A kralj Mida? 

— Tebe zanima samo događaj. I opet imaš pravo. 
Mlad si. Moraš proći do kraja kroz svoj satirski pa i kroz 
ostale živote. Bogovi umiru. Udes ostaje. Ne misli ni na što; 
zaboravi i ona moja mudrovanja, što ih mutno razumje. 
»Sve teče!« kaza najpametniji između Helena. Amo mješčić; 
a ti se lati svirale. Ošini magarčića pa me vodi, svirajući. 
Panta rhei. Euhoč! 

I oni bi tako stigli u naselje. 


rođe i treće ljeto Brahova boravka u Elafuzi. Satir je 
bivao pitomiji i sličniji ljudima, navikavao se ljudskom 
poslu, učio koječemu od Didima Silena, čije je priče i mu- 
drovanja sada nešto razumijevao. Rad mu cvjetaše pod ru- 
kama noseći naselju korist. Elaf mu bijaše zato uvijek 
dobar, iako ga više ne zvaše k stolu, i tjeraše na sve veću 

rabotu. Žena i djeca, bojeći se uvijek manje njegovih 
roščića, papaka i brade, dobacivahu se na nj šalama i kamen- 
čićima, katkada ga i opijahu, da padne u zanos, pa nek 
igra, svira i pjeva, dok čeljad oko njega daju plesu takt 
dlanovima i grohoću od smijeha. Nakon takvih zgodica on 
bi se rastužio i pokunjio, al' nije znao, zašto. Imao je ipak 
i veoma veselih časova, sad na suncu, uza stado na pašnjaku, 
sad u hladu goleme smokve na dnu vrta, gdje je počivao, 
ili ga Silen učio plesti trave i šiblje, praviti mijehove, gra- 
diti kace i vinotoke. Sad je i on htio nečemu se prvi do- 
misliti, iznenaditi starca. Jednog dana dođe k Silenu ska- 
čući od veselja. Držaše nešto u šaci. 

— Da vidim! reče starac. Kakvo sjeme? 

— Da. Ali biljci, što leti i kriči. Gledaj! 

I pokaza mu nešto žućkasto, okruglo, nalik na jajašce. 

— Kukuljica male bube. Znaš li je?" 

— Znam je. Nađoh je u smetištu, gdje se baca ko- 
ješta, što nam u sanducima nose lađe iz Helade. Bilo je 
ovog puta i uvelih grančica. : 

— Pa reci, što je. 

— Ne; kazat će ti doskora samo. 

I satir pohita u šumicu. 

Silen je često gledao, kako kozonogi ondje obilazi 
smreku, ograđuje oko nje zemlju kamenjem, štiti je dra- 
čama. Starac zato nije više mario, kad ga, usred ljeta, satir 
pozva onamo: 

— Hitro! Sad će. 

Buba je stajala na kori od stabla. Bijaše nalik na go- 
lemu muhu, žućkasta, krila prozirnih i našaranih žilama, 
glave krupne i sprijeda ravne, s okom na svakom kraju. 

— Gle! Eto! Trepeće krilom, namješta nogu, — šanu 
. kozonogi starcu, dok mu oči sjale od sreće, noge se jedva 
sustezale, da ne đipnu. 

Ču se struganje, bubnjanje, pa napokon glas, što se 
prosu nadaleko. 

I prvi. je cvrčak zacvrčao na otoku. 

. AI' doskora poče i Silen nešto kriti od satira. Ogradi 
još bolje osamljen dio vrta, kamo i dosad Braha rijetko 
kada puštaše. Sam je onamo išao noseći gnoj ili vodu. Satir 
virnu nekoliko puta kradom preko ograde; ne vidje no 
zelje brižno sađeno i njegovano, i starca, koji u nj gleda i 
veseli se. Jednog dana ču, kako ga Silen zove, veselo, šaljivo, 
služeći se satirovim usklikom: 

— Hitro! Sad će. 

Kozonogi potrča. Kada stigne, opet zelje, neko još u 
cvatu, okruženo leptirima i pčelama. 

— Gdje? upita. 

— Ovdje! pokaza starac prstom. 

Brah ugleda golem, okrugao kupus, na čvrstu dršku, 
orošen rosom ili kapljama vode iz Silenove posudice. Razo- 
čara se. 

— Lijep je, veoma krupan; no... eto: kupus! 

— Hodi bliže. Ta glavurina nije prazna. Gledaj! 

Starac maknu gornje lišće; otvori. Pokaza se okrugla 
gruda, sva procvala, bijela, s mrežom udubina nakićenih 
nizovima još bjeljih i tanjih cvjetića. 

— Ha! začudi se satir. 

Silen se smješkao. 

— To ne leti i ne kriči kao cvrčak, klepetalo i dangu- 
bica; to sladi i hrani. Jesti cvijeće, a mesnato, jedro, slatko! 
U njem je mlijeko kao u mesu djeteta još pod sisom. Ku- 
bati ga, začiniti uljem, osuti solju, pa pojesti i zaliti vinom. 
Da nam je i toga bilo na gozbama Dionizovim! 

— A otkuda ti sjeme? 

— Ni otkuda. Njegovi su preci puk divljaka, što se 
sad zelene i cvjetaju tu naokolo. : 

— Uzgoji ga za Elafa? 

— Ne. Za tebe. > 

— Što će mi? Ja jedem čak i travu. 

— Ne nagli. Silen je vrač, prorok, vidi daleko. Na- 
učit ću te, kako ti ne će nikada nestati, pa bilo i kroz vje- 
kove, dok ne dođe vrijeme, da ga odavle uzmeš i presadiš 
u vrt velika vladara. I ovaj će se kupus pročuti onda svi- 
jetom; spominjati se u dalekoj budućnosti, možda i više no 
ratovi i druga djela toga gospodara golema carstva. 


— Što je meni za nj stalo? Bolje hraniti zeljem kozu. 
— Šuti, satiriću. Zna Silen, što radi. 
— Pa reci sve. 
— Hoću. Ti ćeš ga gajiti i kriti. A doći će jednom 
dan, kad će te Silenov kupus izvući iz grdne. nevolje. Razu- 
miješ li me? 


— Da. 


I Silen povede Braha vrtom, pokazujući mu koješta i 
učeći ga. 

vim ljudima u toj osami, kamo su lađe dolazile, da ukr- 
caju i otplove, a satir je brodove i mornare izbjegavao, gledao : 
ih samo izdaleka. Bijaše Brah ipak radoznao kao dijete. 
Promatraše rad ljudi i žena; ogledaše, čime Elafužani grade, 
prenose, love; kako se brane od žege i od studeni, prave 
lađice i vesla, pletu mreže i vrše; upozna vrijednost oruđa 
i poče ga sam graditi. Za prvi put htjede obući i on nečim 
svoje noge, al' dočeka takvo izrugivanje, da baci u more 
smiješnu obuću, što ga samo grdno smetaše. Život je mirno 
tekao, kad se koncem jeseni nešto krupno desi. 

Jedno predveče Didim-Silen uđe u staju, što ju je Brah 
čitavo poslijepodne čistio. Satir odmah vidje, da se starac 
sili biti što vedriji. Upita ga više očima no riječima: 

— Što je? 

— Thamous! 

— Gdje? 

— U pristaništu, s lađom. 

— Kupio vino? 

— Ne. 

— Pa što onda? 

Starac gledaše u zaprepašćena Braha s gorkim osmi- . 
jehom. Kao da traži što zgodnije riječi, al' naglo reče: 

— Kupio tebe i mene. Tebe, mlada zdrava satira, za 
lijep novac; mene, starog oronulog slugu, gotovo ni zašto. 


Pe se, da će uvijek tako biti s tim radinim Elafov- 


— Pa, kako sve to? 


— Pročulo se za te u Pharosu, pa i dalje. Epiterse se 
raduje, što te more ne proguta. Čeka na te u Rimu. 


— Bježim! viknu kozonogi. 

— Čekaj. Polako. Doznah sve. Oni sad miruju; šute. 
Poslat će nam mesa i vina, da se dobro nahranimo i još 
bolje napojimo. Ne: čudi se, Elaf je lukaviji od Thamousa. 
Onda će oni amo tek noćas, dok spavamo; i ščepati nas. 
Mene ne će ni vezati; tebe će strpati u neki kavez, čvrst, 
ali i prostran: tako mi Stiksa, rad majstora! A u njemu 
ravno u Rim. 

— Bježmo! 

— Pa idi. Tebi je doista pobjeći, nestati odavle. 

—A toa | 

— Ja ću u Rim. Kad me noćas ovdje samog nađu, 
ugledat će čudo: Silena 5 mješčićem vina u ruci, s vijencem 
od bršljana na glavi, baš onako, kako me slikaju, i kako 
mi kipiće grade. I lijepo ću ih dočekati. Utješit ću lako 
Thamousa zbog tvoga nestanka; a ne će ostati tužan ni 
Elaf, jer će mu Thamous otvoriti još šire kesu. E, dragi 
moj, Silen, Panu sin i Dionisosu pratilac, nešto je krupnije 
1 čuvenije od satirića iz Ambrahije u Epiru. Kad kupiš vola 
mjesto kozlića, ne gubiš vrijeme zbog pobjegla jareta. Po- 
vest će me odmah na lađu, kao u triumfu, na mome magar- 
čiću, uz svijetlo zublji. 

Satir ga u čuđenju slušao: 

— A onda? U Rimu? | 

— E, sinko. Ondje će pak biti, kako ja hoću. Našalit 
ću se s gramatikom Epiterseom, raspravljati i ja malo s tom 
učenom glavom, ćelavom kao i moja. To će biti razgovori; 
možda i pred novim carem Klaudijem, u Rimu; vele, da je 
učenjak. 

—Iti...? 


— Ja ću se, njima ispred nosa, prometnuti opet, i za- 
uvijek, u Didima, prodanog starog slugu Elafa VIII., kralja 
u Elafuzi na Brahiji, novoj postojbini satira Braha. 

— Zaklat će te od ljutnje. 

— Ne će. Svršit ću svoje dane u kakvoj bučnoj krčmi 
Subure u Rimu; sim ne znam, da li kao mršav gost pijanica 
ili pak kao dobro ugojen krčmar. 

Satir ga zgrabi za ruku, povuče prema vratima: 

— Bježmo! 

Al' je netko dolazio. 

Kozonogi se još većma uznemiri, gotov oprijeti se. 

— Ne boj se, reče starac. To su momci našega bivšega 
gospodara. Nose nam svega. Dođi k sebi. Spremi sto i klupu, 
ili mirno sjedi. Naš će rastanak biti bučan, veseo, dok će 
Elaf i Thamous slušati iz pristaništa, kako sve ide po nji- 
hovoj želji. Čudit će se sami, što nije baš teško prodati 
svoje bogove. 


bi, kako starac reče. “ : 

Sjutra ujutro Elaf je sjedio za svojim stolom brojeći 
i ogledajući još jednom primljeni novac i mislio, kako bi 
mogao sve svoje u Elafuzi, ma kome bilo, prodati pa se 
vratiti u Heladu, jer ga ovdje Rimljani sve žešće pritis- 
kuju. Da, prodati na vrijeme makar onima, koji bi mogli 
doskora i grubo oteti. S propadanjem Pharosa sprema se i 
kraj malenoj Elafuzi. 

Thamous je međutim ravnao lađom, dok je Silen, pi- 
jući i pričajući nešto veselo mornarima, sjedio udobno u 
kavezu na palubi.. 

Satir je Brah lutao iznova negdje daleko, na visoravni. 

GLAVA IN: 


U njoj se vidi, kako se istom onda, kad uvlačiš u se rogove, 

možeš pokazati pravim Uragom; i kako sretno gajeni kupusi 

mogu više sačuvati uspomenu na jednog od najjačih go- . 

spodara svijeta, no njegove zgrade, vojnička djela i mudra 
mu uprava golemim carstvom. 


oslije svog bijega iz Elafuze satir se Brah odbi sasvim 
Pr naselja. i 

Vezan o jarbol, tučen remenom i štapom, mučen žeđu, 
gnan psima, opterećen rabotom, a na koncu i prodan kao 
rob, on sve bolje raspozna, kako su ljudi, ti bezrogi i bez- 
repi dvonošci, koji se danas rađaju, da doskora bijedno 
ostare 1 umru, doista zlobna i okrutna zvjerad. 

Kozonogi se vrati k satirskom načinu života. 

Boravio je u spiljama najdivljih klanaca na zapadnom 
i južnom dijelu otoka, sakrivši u njih nekoliko glava ničije 
stoke; svoje poljsko oruđe, pa i druge potrepštine, što ih 
kradom, obnoć, prenese iz elafuških staja. Onako sama, 
nevolja ga prisili domišljati se koječemu, sjetiti se rada 
naseljenika, nauka Silenovih. Napravi luk i zamke za zvje- 
rad, vrše i udice za ribe. Strah mu naoštri još većma vid 
i sluh, nauči ga opreznu hodanju i šuljanju. I poče iznova 

razumijevati šuštanje granja, glasove životinj4, pjev ptica, 
pa čak i šutnju hridina. Što je više tako živio, to je sve 
većma osjećao, da nije zapravo sam, da ima s kime razgo- 
varati, od jutra pa do mraka. Kraće je razmake vremena 
mjerio i pamtio po promjenama na nebu i na zemlji, po- 
najviše po listanju i cvjetanju stabala i trava; a nizove je 
godina brojio po hrastu, što bi ga ispred svoje najveće 
spilje mlada posadio, kad bi već ostarjeli sam usahnuo. 

* Po otoku je lutao mrakom. Spočetka ga zanimahu samo 
Životinje, što izlaze obnoć: guje, divlje mačke, kune i lisice. 
Znao je sva gnijezda sovA i ćukova, zatone, gdje se ribe 
mrijeste, legla puhovima, jazbine lasici i-risu. I on uđe 
polako u: taj svijet otkrivši i način, kako da s njime razgo- 
vara. I uvjeri se, kako nije puko pričanje, & je netko u 
davna vremena mamio k sebi zvjerad gorsku pjesmom ili 
svirkom. Sjedio bi katkada nasred goleti, u sjaju mjesečine, 
i svirao; a zmije se verale oko njega, lasice prilazile, divlje 
se mačke penjale na stabla gledajući ga dugo, nepomično. 
Ali u čudo, da mu se koji ili koja njegova roda najedamput 
ipak javi, nije sam više vjerovao. Nestade eto i Didima 
Silena. Možda je on dandanas posljednji od svoje trage na 
čitavoj zemlji. I nešto ga mutno natjera, da se opet približi 
stanovima ljudskim, 

Uradi i to, samo obnoć, oprezno. Siđe niza sve četiri 
strane, obađe proplanke i zatone. I vidje odmah, da se na 
otoku koješta promijenilo. : 

Elafuza je propala. Grmlje raste u Silenovu vino- 
gradu; kamenje uz rubove pristaništa razvališe valovi; 
Elafova se kuća prometnu u bijedno sklonište čobanA i ri- 
barA. Bretenida, na istočnom kraju otoka, nalik je na raz- 
valjeno selo. Nekoliko stupova leži u korovu; okruglo ka- 

menje veljih mlinova bijeli se na suncu, kao goleme oči, 
što čudeći se zure u poljanu negda punu žita, sada obraslu 
dračama. Na vrhu brijega, gdje su negda stajale straže, 
strši nekoliko smrča, zgrbljenih i čupavih od bure, koja duše 
s kopnene strane kanala. Svuda pustoš i tišina u tom ravnom 
kraju okruženom bregovima. Grad se Scirpea još drži na 
nogama oko svoga starog tornja, ali nevoljno; kamenolomi 
su pod njim opustjeli, pocrnjeli, pokrili se travom. Nema. 
na otoku do kolibica i torova pastira, koji se sele s kopna, 
da pasu stado, dok je trave na pašnjacima, vode u lokvama. 

Gledaše Brah izdaleka njihove vatre, prisluškivaše 
lavežu njihovih pasa, pa katkada pjevanju i govoru, što 
nije bio helenski, no ponajviše kao u ljudi, koji su lađom 
dolazili Elafu VIII, da mu se nameću i da zapovijedaju, 
a satir ih — onako ponosne i snažne — bio prozvao Biko- 
vima, Silen pak Rimljanima. Događalo se više puta, da 
bi ga koji pas nanjušio, koje oko vidjelo, kakav ga trag: 
izdao, pa je morao uzmaknuti, nestati s onoga kraja za dugo 
vrijeme. Bojao se, da će čobani dignuti na nj hajku, kad 
opazi, da ga se ti ljudi boje, da ga smatraju više nekom 
aveti negoli živim bićem, pa izbjegavaju mjesta, gdje im ' 
se on katkada pokazuje. Kao da su Heleni u Elafuzi raši- 
rili već davno njegovo ime na otoku i po obližnjem kopnu, 
jer bi čobančad, kad bi ga ugledala, upozorila u strahu 
jedna drugu na nj, kličući: »Brah! Brah!« Nije mu ipak 
bilo pravo da postane samo neko strašilo, da raširi još 
većma pustoš oko sebe, da bude zauvijek tako sam, sa svo- 
jim malenim stadom, u skrivenu klancu, kamo se bio sada 
povukao i gdje je pokraj lokve gajio u vinogradu lozu, ma- 
slinu i smokvu, a sadio u vrtu Silenovo cvijeće i kupuse. 

Htio je poći k pastirima prije no ih ljetna žega potjera sa 
stokom preko mora, i pokazati im se, i družiti se kakogod 
s njima, pa im morao i robovati kao negda Elafu. 

Al' nešto uvidje. Valja prije toga prelomiti rogove na 
glavi, iščupati kozju bradu, sakriti rep i papke, biti — bar 
vanjštinom — nalik na ljude. I on se dade na posao. Na- 
pravi sebi čizme, kakve je Silen nosio; sašije koštanom iglom 
i crijevom od ovce hlače od janjčevih koža, pa se pokri sve 
do iznad pupka. Teško je išlo s bradom; što uveče otkine, 
sjutra je već naraslo. Najteže pak s rozima. Nema litice, 
o koju bi se mogli prelomiti, ni noža, da ih presiječe, ni 
pile, da ih prepili. Nož mu i pila otupješe, glava ga zabolje 
od udaranja o hridine. Htjede se okaniti svega, kad se sjeti 
nekih riječi. »Ti ćeš jednom povući rogove u se«, kaza mu 
davno Silen. »Da«, šanu Brah, »Povući! Povući u se! Ali 
kako?« I on se nečemu domisli. Potraži što krupnijeg puža 
i stade ga promatrati. Puž plazi po sitnoj rosnoj travi dižući 
visoko svoja dva roščića. Sad ih drži uspravno i uporedo, 
sad ih malko svija, a glavica mu biva manja. »Puže-muže«, 
veli mu satir, »Pomozi! Nauči me«. Puž kao da ga čuje; 
uperi prema njemu oba roga, produži ih još većma, pa ih 
ukoči. Kozonogi legne potrbuške, zagleda se. » Vidim. To je 
spretno. Ali kako ih u se vučeš?« A puž razumije, ili samo 
ćuti dah iz satirovih usta; vuče polagano rogove u se, dok 
mu glava deblja. »Daj opet!« moli ga Brah i ustrpljivo 
čeka, jer se balavome ne žuri. »Ha, tako dakle! U slast ti 
zelje moga vrta«, veli satir, pošto se dovoljno nagleda, pa 
se diže i ulazi u spilju. — Nekoliko se dana u njoj mučio, 
kako da se samim htijenjem nauči zapovijedati svojim ro- 
zima, da omekšaju, da se dižu i spuštaju, izvlače i uvlače 
prema njegovoj sve jačoj želji. Izađe iz spilje gladan, žedan 

i izmoren, no sav sretan, što sad može s rozima, što god 
hoće, kao puž, pa i bolje no puž, jer kad ih ne sili, ostaju, 
kakvi mu uvijek bijahu; nije ga pak briga, što mu rozi, dok 
su kao u puža, zadaju glavobolju. 

Jer su pastiri već bili počeli odlaziti s otoka, satir se 
odluči potražiti ih odmah. Obuče se, uze sviralu i Selancj 
punu voća, pa se popne navrh klanca. 

Netom baci pogled nizbrdo, zapanjen stade. 

Na žalu, gdje je klanac svršavao u zatoniću, stajala 
je djevojka, sva gola, bijele puti i prosutih crnih vlasi; 
gazila je preko šljunka, ulazila u more. 

— Ha! Drijada. Napokon! Ipak! — kliknu satir, pa 
skine hlače, svuče čizme, pohita nizbrdo. 

Dipao je od litice do litice, preskakivao grmove, valjao 
se niza strmine, puzao niz ploče, dok mu srce tuklo, no ni- 
kako od napora, nego od radosti. Eto, ne će biti više sam 
i ne će više trebati nikakovih ljudi. Družica! Ženka! »Am- 
brah! Brahis! Brahds!« klicaše glasom pobjednika, dok je 
ludo jurio pazeći samo na sviralu i na kotaricu. Kada stignu, 
sakri se u grm i sjedne, jer ga sapa bijaše izdala. 

Djevojka se kupala ispred njega bacakajući se noga- 
ma, mlateći vodu rukama, dižući glavu, pušući kao dupin, 
dok joj mjehurići od pjene blistahu oko grla i ramena. 
Najednoč se umiri; previnu se i spruži kao na ležaju, za- 
gledav se u nebo. Stajaše nepomično, jedva njihana morem. 
Bijelo joj tijelo sjalo na suncu. Jedre, uspravne dojke po- 
drhtavale joj od snage i od lagode, što im je davaše svje- 
žina vode. Trbuh joj se dizao i spuštao po ritmu dihanja. 

Satir se jedva svlada. Ne skoči; ne baci se u more, 
da je zgrabi kao zvijer plijen. Ostade sakriven, lati se svi- 
rale i napuni je svojim dahom; izreče njenim zvucima radost 

nenadana sastanka, čežnju za milovanjem. Sklapao je oči, 
uvjeren, da će, kad ih otvori, ugledati pred sobom Drijadu, 
krotku i nasmijanu. 

Bi drukčije. 

Trgnu ga vika. 

Djevojka je čučala na pličini gledajući, da što više sa- 
krije svoju golotinju vlasima i algama. Mahala je rukom 
i nešto vikala. Satir je nije razumijevao, al' je pogađao, 
što ona hoće. »Misli, da sam kakav drski čobančić. Tjera 
od sebe. Hoće mir.« Zasvira iznova, jer je znao, da Drijade 
shvaćaju bolje svirku no govor. I on joj je sviralom kazivao: 

— Dođi, draga! Jedva te dočekah. Izađi iz mora i 
sjedi uz mene. Moja je kotarica puna smokava i rana grožđa. 
Nahranit ću te i napojiti, pridržati svojom mišicom. I povest 
ću te uzbrdo, do spilje sakrivene u klancu. Pred njom je 
stablo puno ptic4, za njom vrt, i vinograd, i štalica, gdje 
se legu kozlići i janjci. Dođi, zlatna, da te učinim gospo- 
daricom svoga stana, vladaricom čitavog jednog otoka! 

Al ga djevojka nije razumijevala. Sad je psovala, lica 
ljutita i odvažna kao u muškarca. 

On ustade i pose k njoj, na satirski način, igrajući i 
svirajući. 

— Faun! klikne ona, pa, zaboravivši stid, uspravi se i 
zagleda. 

— Dođi, mila! Živjet ćemo skupa, sretni kao bogovi. 
Past ćemo stado. Uživati sunce, proljeće i slobodu. I na- 
pučit ćemo svojima tu pustu zemlju: Slušaj: galeb kriči na 
moru, cvrčak. 

Ne doreče. Kamen ga pogodi u čelo; krv mu proteče 
niz lice. Vidje je pred sobom, jaku, snažnu, bez straha, 
s borom ljutnje nad očima, gotovu i navaliti. Sada netom 

razabra, da to nije Drijada, no obična žena od roda čobana, 
a on je pak za nju samo satir, neman s rozima na glavi. 
I jer ljutita nije još odmicala, odluči umiriti je i smekšati 
na drugi način. Baci sviralu, napne volju i stade uvlačiti 
u se rogove. 

Sad ga žena u čudu gledala. Bore joj na čelu nestade, 
lice joj posta blijedo, laloke joj zadrhtaše. Njena se od- 
važnost i srdžba prometnuše u strah. 

— Vrag! Vrag! kriknu i dignu desnu ruku; dotakne 
prstima sebi čelo, pa prsa, pa lijevo i desno rame te maknu 
natraške, i prestrašena pobjegnu, ne mareći za haljinu, na 
koju je satir bio nehotice nogom stao. 

Kozonogi se pokunji, zamisli. : 

Nikakva Nimfa: smrtnica, čobanica, a odvažna, ljuta. 
«Ine reče no dvije riječi. »Faun!« Čuo je u Elafuzi, kako 
Rimljani zovu tako satire. »Vrag!«-Što je pak to? Sigurno 
nešto mnogo ružnije i gadnije, pa i strašnije od fauna, jer 
tjera strah u kosti čak i cnim ljudima, koji se rogatih i 
kozonogih više ne boje. Koji je to novi demon banuo na 
zemlju? I zašto je on a baš sada, »Kd je uvuko rogove 
u se? 

Brah pođe k moru; prignu se, da se. u vodi malko vidi. 

Ne povjerova svojim očima. 

Onako, bez rogova, bijaše doista — grdoba i strašilo. 
Kao i pužu, kad uvlači ticala, vrat mu se i šija bijahu na- 
duli. Oči mu postadoše sitne i kose; nos mu se produži i 
na kraju nabreknu; usta mu se iskriviše; dlake od brade 
bijahu mu nalik na igle i drače, obrazi tamni. Sva zloba 
jareća i prčevitost ovnovaA izbijahu iz njegova lica. 

— Da, neki Vrag! šane u strahu. 

I počne odmah izvlačiti rogove. Njemu se pričini, da 
mu se pravo lice preveć polako vraća, pa napne volju. Što 
bi, ostane li zauvijek Vragom? Čemu se ogleda u bljutava 
balava puža? Što mu Silen prorokova, morat će se jednom 
na koji drugi način desiti. Strepio je gledajući u moru sliku — 
svoga lica. A. kad vidje, da se nos suzuje, vrat tanji, rogovi 
niču, kamen mu pade sa srca. 

Doskora: bijaše sve svršeno i u redu. 

Satir sjedne na šljunak. Spopade ga duboka sjeta. Baci 
kotaricu s voćem u more i uradi, što i djeca u Elafazi, kada 
im nešto nije bilo pravo. 


Legne, nasloni glavu na lakat i zaplače. 


rugi je hrast bio već narastao, razbujao se, pa od sta- 

rosti i usahnuo ispred satirove spilje; na njegovu mjestu, 
novo, treće je stablo već dugo širilo jedre grane. 

Satir je Brah živio u miru, izbjegavan od pastira, koji 
se bojahu Vraga. Pasao je stado, gajio vrt i vinograd, vodio 
Život čobanina i seljaka samoživca. Uznemiri se jedino, kad 
vidje, kako čudni ljudi dolaze na otok, neki sami samcati, 
drugi pak po dvojica. Tihi, mršavi, svakako obučeni. Traže 
spilju, da se u nju uvuku i u njoj borave. Grade od drva 
»križ«, nalik na onaj, što ga na Thamousovoj lađi baci 
jednom Čagalj Lisici u krilo, pa pred njim kleče, sklapaju 
ruke i mole, dižući oči k nebu. Žive jadno, svakako: sada 
od darova čobanskih, sad od onoga, što u Scirpei — gdje se u 
kamenolomu opet živo radilo — ili na kopnu isprose od dobrih 
ljudi. Satir ih neko vrijeme kradom promatraše; smiri se, kad 
vidje, da se od njih nema čemu bojati, i da se ponajviše 

nastaniše u spilje na onome kraju otoka, gdje i čobani naj- 
radije torove grade, jer je kopno ondje najbliže. Doskora 
ih malne zaboravi i poče loviti sitnu zvjerad. 

Najviše je proganjao lisice. Znao je za jednu, krupnu, 
slaru, lukavu; nekoliko mu je puta bila već u šakama, no 
mu iz njih šmignula. Sjećala ga na Epitersea, na Lisicu_ 
Thamousove lađe, pa je svakako htio oguliti s nje kožu.. 
Raskopavao joj jazbine, trčao za njom kroz grmlje, gađao 
je.strelicom i kamenjem. Kad se lisica preseli negdje na 
sredinu otoka, pokraj jame, gdje se on jednom, davno, sakri 
od. pasa i od stražara kamenoloma, Brah napravi ondje 
zamku, pritaji se nedaleko. Bdio je dvije noći, dok je jutrom 
ne ugleda ulovljenu.' 

— Ha! Napokon. Da te bolje vidim. Jest, njuška ti 
je kao u ćelavca na Vukovu brodu, u brbljavca, koji me 
htio povesti u Rim, k nekom caru Tiberiju. Da nisi ti on; 
pa mi njušiš trag, čak i sada, čak i ovdje. 

Životinja ga gledala, strižući ušima, s lukavim očima. 

— Eh, reci. Kome bi me caru htjela sada povesti? 
Koji su puti do njega? Kakvo mu je ime? A sjećaš li se 
remena, što me njime na lađi udari? Da ti to vratim! i 

Dignu štap i zamahnu. Al pogodi u“zamku, što se 
rasklima. 

Životinja se trgnu, skoči, nestade je u jamu. . 

Satir nagnu za njom. 

Ovog puta nije u jami bilo vode. Spočetka je slabo 
vidio, al' ga žamor lisice povede do litica, između kojih 
se on provuče, te uđe u dug hodnik, osvijetljen pokatkad 
pukotinama na svodu. I nasta trčanje sad naviše, nas na- 
niže, lijevo pa desno. Hitali su koritom podzemna presu- 
šena potoka, gacajući katkada i po još vlažnu mulju. Uzalud 

je lisica gledala, kako bi šmignula na stranu i nestala; sti- 
jene bijahu strme i brušene vodom, pa se moglo samo uvijek 
“naprijed. Gdje se korito granalo, životinja bi izabrala Put, 
satir hitao za njom. Brah je sada bolje vidio u mraku | 
Posrtao sve rjeđe. Gonio je lisicu bacajući se na nju kame- 
njem. Ona bi stala, obazrela se i pogledala, pa u nov trx, 
vodeći ga dalje i sve zamršenijim potovima. To je dugo 
trajalo, i.on je već osjećao, da ga noge jedva nose. Htio 
je stati, kada lisice najedamput nestade. 

Nađe se sAm, u tami, na kraju hodnika, pred udubi- 
nom zadušljiva zraka i hladne vlage. 

Sjedne da se odmori i da misli, što će. 

Doskora uvidje, kako ga lisica dovede na dno grdne 
zamke. Nema više ni traga koritu, a bilo je i previše viju- 
gavih stramputica i raskršća; on sada ne može nikako znati, 
.kojim putovima da se vrati. Tama je uvijek gušća. A veoma 
je gladan. Htjede ustati, hodati kud bilo, dati se sav u ruke 
sreći ili nesreći, kad ču lupu, gotovo iznad glave. »Ljudi!« 
pomisli. Al' prije svega valja mu odavle izaći; ma i u čije 
ruke pao, bit će mu lakše izvući se iz njih no iz te stupice, 
iz toga gluhoga mračnoga groba. ' 

Uze kamen, pope se na stijenu, stade kucati o svod. 

Odmah ga čuše, jer nasta vika, kretanje, lupanje ba- 
tovima. Doskora se kamenje sruši; svjetlost neba zasja; 
dvije se glave pokazaše na rubu otvora. Nešto su vikale. 
»Bikovi!« pomisli Brah i htjede se pritajiti, pobjeći, AI' 
svlada prvi strah; prihvati konop, što ga dolje spustiše; 
pope se gore. : 

Kad se nađe na suncu, ugleda pred sobom gomilu 
ljudi, ponajviše jadnih, mršavih, polugolih i prašnjavih, a 

s batovima i polugama u ruci, otvorenih usta, raskolačenih 
očiju. 

— Faun! 

— Demon Brah! 

— Eto! Nije on priča. 

— Hvataj! Veži! 

A 'satir, ne znajući, što će, hdjede ih odbiti strahom. 
Uvuče u se rogove, iskesi zube, spruži glavu. 

— Vrag! Vrag! ... O, Hriste! 

I oveći dio tih rabotnika ustuknu natrag, dodirujući 
se desnom rukom čela, prsiju.i ramena kao i ona gola 
čobanica na igalu zatona. Satir se spremao skočiti i po- 
bjegnuti, kad se obruč ljudi stisnu iznova oko njega, batovi 
se digoše, prvo kamenje doletje. 

— Utuci Vraga! 

— Natrag s njime! Na dno iii 

I bili bi ga izmlatili i nemilosrdno kamenovali, da 
crnobrad čovjek odnekuda ne dotrča i progura se kroz go- 
milu, pa dignu glas i ruku. Reče samo nekoliko oštrih riječi, 
“ i svi ga poslušaše. On se okrenu i zagleda u Braha, koji 
— vidjev i sad, da je bolje biti Faunom negoli Vragom 
— izvuče rogove i vrati sebi svoje pravo lice. 

Čovjek i satir gledahu se neko vrijeme. Brah odmah 
vidje, da to nije Bik-Rimljanin, da je Helenac. Onaj mu 
je čovjek htio upravo nešto reći, kad ga satir pretekne: 


— Ja tebi ne ću pobjegnuti. Tako mi Pana i Silena! 

— Onda dođi sa mnom! odgovori mu helenskim jezi- 
kom crnobradaš. I odvede ga kroz gomilu scirpejskih ka- 
menolomaca, koji ga gledahu očima punim i straha i mržnje. 

Stigoše puteljkom do osamljene daščare, gdje je bradati | 
imao ležaj i držao svoje klesarsko oruđe. Ori nahrani i 
napoji Braha; prostre za nj slamu. 

— Sustao si. Sada legni. I ranjen si. 

Satir ga posluša. Al' nije mogao odmah zaspati. Gle- 
daše kroz otvorena vrata, kako Helenac kleše u liticu kip 
ljudski. Raspoznaju se glava, trup i noge; pokazuju se već 
i ruke. A taj je čovjek od kamena jak, krupan. 

— Tko je to? zapita Brah. 

— Herakles, sin Zevsa i Alkmene, odgovori mu majstor. 

»Herakles«, reče u sebi Brah. Da, to je onaj jaki, silni. 
Pričahu o njemu i satiri u Ambrahiji. Uradi mnoga juna- 
štva, utuče lava i stoglavu zmijurinu. Bojahu ga se čak i 
Kentavri. - Nosio je lavlju kožu na leđima, toljagu u ruci. 
No nije li se sada sve izmijenilo? Ne postade li suho, glatko 
i lagano drvo »križ« jače i teže od čvoraste toljage? Ne 
tjera li se sada križem, pa'i samim njegovim znakom, 
najnovije strašilo, trepet ljudi i žena, demon Vrag? Čemu 
onda Herkules od kamena? Kamo će i što će, izađe li iz- 
te klisure i prohoda li? Na Vraga? Na sve rogate? Al onaj 
drugi? novi?... 

Satir se borio sa snom, koji mu kidaše i brkaše misli. 
Na granici svijesti upita iznova: 

— A Hrist? Tko je to? 
Klesar ga pogleda i nakon stanke nešto odgovori. 
Al' ga satir ne ču. San ga obuze. 

Ntari car, snažan.i tvrd gospodar svijeta, vojskovođa i 
MS kona dovalać koga se svi bojahu, a o njemu su — u 
upravljanju goleme države — ovisili sucar i dva cezara, 
bijaše se nakon dvadeset godina rada odrekao sam vlasti, 
ostavio sjaj i raskoš svoje prijestolnice na Istoku i povukao 
se u zgradu, što je dade sebi sagraditi u tihu zatonu na 
istočnoj obali Ilirskoga mora, u blizini dvaju negdašnjih 
helenskih, naselja, a tada procvalih latinskih gradova: Sa- 
lone i Epečija. ci 

Četvora je vrata imala njegova prostrana zgrada, oivi- 
čena četirma širokim zidovima, obranjena mnogim tornje- 
vima, presječena pravilno na četvero dvjema trijemom 
nakićenim ulicama, što se u sredini križahu i dijeljahu careve 
odaje, mauzolej, peristil i Eskulapijev hram od stanova za 
vojnike i sluge; četvora su vrata vodila u slobodu, jedna 
ravno k moru, troja na istok, sjever i jug, al' je zgrada bila 
ipak nalik na golem kavez od tesana vapnenca, od mramora, 
sijenita i bazalta. 

A u tom je kavezu boravio — sAm, bez još žive mu 
žene i kćerke jedinice — ostarjeli lav. 

Šetao je danas pokrivenim dugim trijemom, što se pro- 
tezao u pročelju zgrade, ođ jedne do druge četverouglaste 
kule na kraju zidine, kojoj je temelj rasao visoko iz mora. 

Šetao je stari car amo tamo, ne bacajući nikada pogled 
na modrinu iskričavih talasa, na proljetno zelenilo šumica 
na oba otoka preko kanala; nije osjećao svježi, morskom 
solju prokađeni dah vjetrića, što je kroz stupićima i luko- 


vima uokvirene otvore kriptoportika dolazio s tijesna prema 
Pharosu i [ssi. 

Hodao je malko zgrbljen, s rukama na leđima. Katkad 
bi se uspravio i digao glavu, polućelavu, navoranu borama, 
oštrih očiju, bez brkova, al' jakih laloka još pokrivenih crno- 
sivim dlakama. Njegovo bi seljačko lice oživjelo tada od 
srdžbe, no u toj bi ljutnji bivalo i mlađe, poprimalo izražaj 
odlučnosti, utisnulo na se gord i plemenit pečat. U takav bi 
mu trenutak zagrgoljilo u grlu nešto nalik na lavlju riku. 
Taj glas nije bio jak; ipak, kao da ga je čitava zgrada 
odmah čula. Šutnja puna straha širila se iz toga krila dvora 
po ulicama i po stanovima čitave palače. »Sin se Jupiterov 
ljuti«, iđaše šapat naokolo; carevi vojnici, Jovijevci, stajahu 
na straži nepomični ili se vukli u svoje stanove; komornici, 
cerimonijeri, sluge i eunusi hodahu na prstima nogu; zidari, 
koji su ponovo gradili toranj na lijevom uglu sjeverne zi- 
dine, prekidahu lupanje oruđem; ljudi, koji su na žalu 
između zgrade i ribarskog sela Aspalatosa vukli do tornja 
kamen, koji je stigao lađom iz scirpejskih kamenoloma, pre- 
kidahu rad, da ne bi žamorima navrnuli na se starčevu zlo- 
volju. Sve je strepilo i šutjelo, samo su galebovi, što ih car 
nauči, da mu dođu pred glavnu ložu na trijemu, da ih 
ribicama hrani, kričali obijesno u lijetanju, zovući starca, da 
im se i danas pokaže. 

Al' on kao da ih ne čuje. Najedamput stane; udari 
šakom o mjeden štitac na zidu. 

Vratašca se otvoriše. Vrhovni komornik, magister offi- 
ciorum, klekne šutke na prag, obori glavu. 

— Pozovi graditelja - Zotika! 

A kada se graditelj pokaza, car mu ne dade kleknuti, 
mahne mu rukom, da se približi, upre prstom o istesan 
«kamen na stocu. Na njemu bijaše isklesan lik dupina. 

— A? Što veliš? 

Zotik se gradio nevješt. Šutio je gledajući glupo u 
kamen. 

— Reci. Što je to? 

— Neka riba. 

— Iti u nju buljiš, kao da ne znaš, što znači. Riba, 
to je znak Kršćana. Kršćanski: znamen na kamenovima, ko- 
jima se gradi moja kuća! Donije mi ga jutros vjeran 
Jovijevac s tornja, što ga sada pregrađuješ. Lukavi neki 
Kršćanin htio ga uzidati, okrenuvši ribu prema nutrinji 
zidine, da izbjegne kazni. A ti zato ili ne znaš, il' ne mariš. 
Što ćeš pak sada? 

— Ja doista više sam ne znam što dić: Da potjeram 
ili ubijem sve kršćanske radnike, ostao bih malne sAm; sve 
bi zapelo. 

— A, tako! ražesti se starac. Zar da trpim i najljuću 
porugu, kršćanske znakove i u svojoj, bogovima vjernoj, 
kući. Ribe! Možda vrvi od njih u ovome domu: u zidovima 
toga trijema, u stupovima arkada na ulici, u žrtveniku hrama, 
Iba čak i u mauzoleju — da, čak i u mauzoleju! — u toj 
tihoj grobnici, što je sagradi, da mi kosti u njoj mirno 
počivaju. Čuj, razvali sve te zidine, poruši tornjeve, rasko- 
madaj stupove, obori vodovod, ogledaj svaki kamen, očisti 
mi od gamadi kuću. Gradit ćemo iznova. 

Zotik je i nadalje šutio. Ne bijaše to prvi put, što se 
careva srdžba na nj obaraše. Valjalo je pustiti, da se iskali, 
da govori, osobito nakon njegovih dugih crnih šutnja. 

I Diokles-Jovius šetao je amo tamo po trijemu gotovo 
vičući, glasom, kojim je negda zapovijedao legijama i 
svojim Jovijevcima. 

— Da, valja opet sve porušiti, nanovo urediti, Gle, što 
uradiše i od moje države! Građanskim je ratom rastrgaše ' 

prije na komade. Galerije, Maksimin, Lecinij, Konstantin, 
pa Maksentije i Maksimijan; šest careva najedamput, a samo 
tri godine nakon moga odreknuća. Šest ptica grabilica, ko- 
jima nije bilo stalo za državu, no samo za se. A sada pak 
Chlorosov sin Konstantin, koji ruši sve druge, hoće da uspo- 
stavi monarhiju, a pomoću KršćanA. Zmija, kojoj ne po- 
gazih glavu, kad sam ga dugo držao kod sebe u Nikomediji 
kao taoca! Lisica, koja danas laska Kršćanima, a sjutra tjera 
robove u cirkus, da ugodi Rimljanima i gradi bogovima 
otaca nove hramove! On će pomoći Kršćanima posaditi 
jednom križ i na vrhu moje grobnice. Porušiše moje djelo. 
I svi me izdaše, ostaviše. Čak i Galerije, taj surovi čobanin, 
koga napravih svojim zetom i rimskim carem. Nije li on, 
koji me prije najviše tjeraše na oštrinu i okrutnost, popustio, 
uoči svoje gadne smrti, Kršćanima, i poručio im, da se ža 
njega mole bogu svome? A moja žena Pulkra? A jedina 
mi kćerka Valerija? A onda onaj Sirmijanac, kmetski sin, 
koji mojom riječju bi prozvan Herculius i postade car 
Aurelius Valerius Maximianus! On je, nakon zajedničkog 
nam odreknuća, ipak... 

Jato galebova — nestrpljivo, što starac još uvijek ne 
'izlazi, da mu u taj jutarnji čas baca, kao i dosad, hranu 
— uletje u trijem, i stade ga kričanje i šum krila. Neki od 
njih navale na zdjelu punu ribica, što stajaše na rubu ograde 
glavne lože. 

Starac se zacrveni od ljutnje. Pozva udarcem o štit 
komornika i reče, mu, da pozove nekoliko streljača. 

Kad oni odmah dođu, zapovjedi im: 


— Postrijeljajte taj gad, što se ribom hrani! 

Doskora je nekoliko galebova ležalo ustrijeljeno.na 
pločniku trijema, dok ostale ptice prestrašene pobjegoše, 
Diokles Jovius kliktaše od radosti, pljeskaše rukama. 

— Tako! Dobro! A sad, momci, pohrlite na zidinu i 
strijeljajte te ptičurine, koje vonjaju po ribi, kad se k ovim 
dvorima približe. 

Onda reče komorniku: 

— Požuri se dolje u selo i reci ribarima, nek ih odmah 
odanle nestane. Ne iščeznu li ioni, i njihove mreže, i njihove 
lađice, spalit će večeras vatra čitavo im selo. Ne ću više ma 
baš ništa, što sjeća na ribu. 

Car i graditelj ostadoše iznova sami. 

Starac je opet šetao, govoreći: 

— Nema druge! Moram izaći iz te jazbine, vratiti red 
i mir u državi, spasti carstvo. Iščupat ću korov, sijati opet 
dobro sjeme; i ne ću uzmaknuti, dok ne dočekam novu žetvu. 
Oh, vidjet ćete. Krajnji je čas. 

Zotik je samo šutio. Mislio je, kako Kršćani ipak ne 
pretjeruju, kad vele, da je starac nakon posljednje teške 
bolesti u Nikomediji ostao tjelesno prilično zdrav, al' je ne 
samo podjetinjio, no čak i šenuo umom. Guši ga krv 
kršćanskih biskupa i drugih mučenika, što ih dade u Srijemu, 
u Saloni, pa i drugdje, grdno usmrtiti. Razočaranja, gorčina, 
osama i nerad smutiše mu zatim još većma glavu. I sad 
svako toliko kao da luduje. Zotik zna, da ga starac na dnu 
srca štuje i malko voli, jer mu graditelj ne laska i samo šuti, 
kad mu se tako jada. Najbolje je mirno čekati, dok starčevo 


bjesnilo prođe. Eto, već polaganije hoda; glas mu biva tiši, 
misli sređenije. 


Bivši car najedamput stade: 
— No, Zotiče! Ima li inače što novo? 


Ca 

— Ima. 

— Govori! 

— Klesar Skopas, nadglednik kamenoloma u Scirpci, 
dovest će ti sada s otoka satira. 

— Satira? Fauna? začudi se starac. 

— Da, Pravoga. Govori grčki. 

— Što? Kako to? Jj - 

Nađoše ga iznenada u kamenolomu. Radnici ga htjeli 
kamenovati, al' ga Skopas spasi. 2 

Carevo se lice preobrazi. 

— Zotiče, veliku i utješnu mi vijest nosiš. Nek ti je od 
danas dvostruka plata; Skopasa ću već nagraditi. Faun! O 
vi vječni naši bogovi! A gdje su? Idu li? 

Graditelj pogleda kroz ložu i pokaže mu lađicu, što je: 
stizala. ' 

— Bit će to oni. i : 

— Trči! Povedi! > 

Čitava je zgrada već znala, da je starčeva zlovolja 
minula. Čulo se opet koračanje careve garde po ulicama, rad 
zidara na tornju, struganje vučena kamenja na žalu, kretanje 
eunuha, komornikA i cerimonijer4, pljusak vesala, kričanje 
galebova ispred južne zidine, pa i razgovaranje ribara, koji ' 
su tvrdili, da ne će morati otići iz rodnog im sela, jer da je 
oluja tog puta hitro i sretno prošla. Šutnje i straha nestajaše: 
čelo se Dioklesa Joviusa bijaše razvedrilo. 

“A car je hodao trijemom u nestrpljivu očekivanju. 

Kad se vrata otvoriše, pa Zotik i Skopas bez ikakvih 
ceremonija uđoše, vodeći preda nj Braha, on se u satira 
dugo zagleda; odveže konop, kojim su oprezni komornici bili 


faunu sputali ruke, i htjede da satir sjedne na njegovu 
. stolicu. 


. 6. Nazor: Pastir Loda RI 


— Dobro mi došao, besmrtniče, iz svoje šumice! Ti me 
se, je li, ne bojiš? reče mu grčkim jezikom. 

— Ne! odgovori Brah. 

— A zašto? : ' 

— Jer pamtim, da mi netko davno reče, kako će mi 
velik vladar biti jednom prijatelj, izvući me iz nevolje. 

— Ostavite nas same! zapovjedi Diokles. 

Zotik i Skopas izađoše iz trijema. 


vi su ljudi u zgradi i iz obližnjih sela 4 kućeraka morali 
S obući najbolje odijelo, smjestiti se u peristilu i na glavnim 
ulicama, noseći u ruci procvjetale grane. 

Car je vodio fauna po dvorima. 

Bijaše metnuo na sebe svoju bivšu svečanu vladalačku 
opremu: zlatom protkano svileno odijelo, blistav vijenac, 
grimizne čizme posute dragim kamenjem. Za njim su išli 
časnici, komornici i tajni savjetnici, sprijeda svirači, kitaraši 
i pjevači. 

Vodio je po zgradi fauna Braha kao u triumfu. 

"Ljudi su, milom ili silom, morali klicati i mahati gran- 
čicama. ; 

Obađoše carske odaje, vestibul, mauzolej, hram i dvije 
glavne ulice, od kojih su trijemovi bili nakićeni girlandama 
od mirisnih trava i svakojaka cvijeća. —. 

Ljudi, žene i djeca, pod oštrim očima naoružanih Jovi- 
jevaca, dočekivahu, kako im bijaše naređeno. Usta su klicala: 
»Zdravo!« i »Slava!«; al su oči ponajviše kazivale: »Po- 
ludjeli stari krvniče!« i »Gadni mladi vraže!« Satiru Brahu, 
komu je o prsima visjela mjedena pločica s Dioklesovom 
slikom, u znak, da je carev miljenik i neuvredljiv, nije bilo 

baš pravo; osjećao se kao zarobljen između tih hladnih zi- 
dova; al' ga je car držao za ruku, i mutno je slutio, da bi — 
ga ti ljudi rastrgali na komade, netom bi im dopao šaka. A 
car je bio sav sretan; njegovo se oštro lice raznježilo, 
. orlovske mu se oči ublažile; kao da su govorile: »Eto vidite! 
Jedan od naših bogova! Tu je.« ' 

Popeše se na zidine, i vidik im puče na sve četiri strane. 
More s otocima sprijeda; duga gorska kosa straga iznad 
zaliva s velikim bijelim gradom; na istoku planina s rječicom, 
što vijugava teče u zaton; na zapadu jezik zemlje s brežulj- 
cima obraslim stablima. A proljeće se zelenjelo svuda 
naokolo. ž 

Fauna spopade i radost i tuga, kad raspozna svoj otok. 
Prva mu bi misao: skočiti dolje u more, preplivati kanal, 
vratiti se svojoj maloj stoki, sagraditi novu jaču zamku 
zlobnoj lisici, koja ga zapravo amo dovela. 

Al' nešto vidje, i ta mu se želja povuče opet u nutrinju. 

Pod istočnom zidinom pružahu se carevi vrtovi i voć- 
njaci. Plotovi od kamena i živice od ružmarina; puteljci 
posuti morskim šljunkom; vruci žive vode, što teče kanalima 
naokolo; četverouglasti stupovi s likom dugobradih Prijapa, 
vrtovima čuvara, koji nose u naručju kotaricu punu jabuka 
i smokava. Voćnjaci su svi bijeli i ružičasti od procvalih 
drveta; vrtovi zeleni, puni zelja. Rojevi leptira obilaze biljke; 
zujanje pčela čuje se na zidini. I proljetna se radost razlijeva 
posvuda. 

Satira spopade zanos. Zaboravi se. Ote nekome sviralu 
iz ruku; zasvira. 

I nikada njegova svirka nije bila ljepša, jača, po- 
mamnija. 


* 

Glas joj se prosu niza zidinu, poplavi sve dvore, 
odjeknu niz ulice. Kao da se začudiše one lijepe ali hladne 
zgrade; začudiše se, ali i trgnuše. Zujalo je nešto u stu- 
povima, šumjelo trijemovima, odjekivalo po dvorištima. 
Javiše se u zvjerinjacima iza vrtova lavovi, medvjedi 1 jeleni; 
ptice u kavezima i na stablima. Ču se čak i veselo praćakanje 
solinskih pastrva, što ih car hranio za svoj stol u prostranu 
ribnjaku. A ljude, pogane i kršćane, spopade ugodan nemir, 
čežnja za životom veselim, bez razmišljanja, bez brige, bez 
straha od sutrašnjeg dana. 

— Euhoč, Bakhos! Euhoč! 

I sve su mržnje bile zaboravljene. Proljetna je seljak 
progovarala kroz sviralu u faunovim ustima o snazi, što zna 
o sebi samo onda, kad se raspojasa; o ljubavi, što je slatka, 
jer je i prolazna; o cvijeću, što je tako lijepo, jer doskora 
vene; o voću, što je utaman dozrelo, ako ga zubi ne izgrizu; 
o kratkom ljudskom životu, koji jalov prođe, ne osjeti li 
radost, što izbija iz Zemlje, iz Mora i iz Neba. Sva je zgrada, 
više nalik na vojnički logor no na carski ljetnikovac, treptala 
od zanosa u vedru proljetnom danu. Ne čuči više u njoj stari 
poludjeli gospodar svijeta okružen šutnjom i mržnjom vjer- 
nika novoga boga; ušao je 1 nju prastari duh besmrtnika, 
Koji su sjedili na iskonskim izvorima svih stvari. Ljudi su 
dolje na ulicama, pred hramom i pod trijemovima klicali 
životu i ljubili jedni drugima lice, zaboravljajući. razlike u 
vjeri, krvi i zanimanju, osjećajući se tišteni različitim 
Udesom, ali žedni iste utjehe, gladni iste radosti. Bijaše to 
časak zaboravi, od koga sretno treptaše cijela zgrada, .i svi 
ljudi u njoj, i sve živo oko nje. 

Diokles je gledao u satira kao u boga; pričinjaše mu se 
mnogo krupniji i svjetliji, golem na tornju njegove zidine. 
“A kad svirka svrši, i zanos klonu, on ga primi opet za ruku; 
povede ga dolje, u vrt. 

Ondje se nađoše sami, jer nije nitko smio u careve 
bašte. ' % 

Sam, uz pomoć stara vrtlara i njegovih dvaju sinova, 
malne svaki dan, u toj tišini, bivši je vladar radio. Zbog tih 
vrtova odgovori jednom poslanicima Maksimijanovim, koji 
ga zvahu, da preuzme opet vlast u ruke: »Kad bi vidio 
krasno povrće, što ga sam gajim, ne bi me poticao, da se 
opet latim teških briga i napora.« 

To krasno povrće pokazivaše sada Diokles faunu Brahu. 
Debelu slatku blitvu s golom granatom stabljikom, s donjim 
listovima velikim, jajastim, pa i srcolikim; nježni spinač 
s kopljastim lišćem, kome, u pazuhu, sjede cvjetići; jedri bob 
s bijelim ili modrikastim cvjetovima, što te gledaju svojim 
crnim očima; rotkvu, koja krije u zemlji mesnati i repati dar, 
pokazujući ti samo lepezasto lišće i drobne cvjetiće, radost 
leptirima; hren, sretan stanovnik morskih žalova s ljutim 
podankom u crnoj zemlji i s procvalim klasovima na sjajnom 
suncu; salatu, kojoj se prizemni listovi savijaju u glavu, a 
plodove joj vjetar raznosi dušući u njihovu kunadru nalik 
na paperje ptičeta. 

Htio starac povesti gosta k lijehama punim jagoda, 
šparog4, peršuna i komorača, kad se najednoč uzvrpolji, 
problijedi u licu, uzdrhta. 

— Florio! Florio! 

Vrtlar dotrča sa svojim dvjema sinovima tresući se od 
straha. 

— Gle, ondje! Uz onu živicu. 

I starac upiraše prstom u četiri cvijeta od maka, što se 
crvenjeli kao skerlet na suncu. 

Vrtlari skočiše, pogaziše, utukoše sve u travu. 

— A, lopovi! To ste navlaš uradili, ljutio se starac. 

— Nismo, Herkula mi! kleo se vrtlar klečeći pred njim. 
Niklo i otvorilo se preko noći. Iznenada,. izdajnički. 

Diokles se ipak umiri, al' se potuži faunu na zlobu 
Kršćana. Siju oko zgrade — pa, eto, čak u njegovu vrtu — 
mak, da ga time sjete na krv, što pade u progonstvu biskupa 
i đakona. Ne smiju ni pisnuti, al* ga neprestano draže kle- 
sanjem ribljih likova i sijanjem maka. A mak je doista 
strašna biljka. Onomadne ga se dotaknu, i ruke mu tri dana 
bijahu kao od krvi crvene; čak ga i pekle, kao da je njima 
koprive čupao. Salona ga ne će nikad više vidjeti; oko nje 
je polje pokriveno navlaš posijanim makom; izgleda kao 
jezero s gradom u sredini. 

— Hoću da upoznaš zlobu tih vjernika nekog boga, koji 
pusti, da ga propnu kao lupeža na križ. Čuj, što znače ta 
četiri cvijeta od maka, što ih vrtlar Florio čupa iz korijena, 
kosi i gazi, a sve uzalud. Ona se zovu: Gajan, Antiohijan. 
Paulinijan i Telij. To su imena četvorice Jovijevaca, vojnika 
moje tjelesne straže. Borahu se jednom uz mene u Perziji 1 
u Egiptu, uvijek hrabri i vjerni, i mnogo sam ih volio. A 
najedamput, ovdje, spopade i njih kršćansko ludilo. Prista- 
doše uz solinskoga biskupa Domniusa, kojemu najstrože 
sudih; pridružiše se u buni protiv mene. I njihove glave 
padoše. Reci, nije li to bilo sasvim u redu? 

Brah ga gledao i šutio, a car nastavi: 

— Slušaj! Kršćani proglasiše i te izdajice Jupitera i 
Joviusa herojskim mučenicima, pravednicima i svecima. 

I.sad — eto! — siju ili sade obnoć mak sa četiri cvijeta, 
crvena kao krv, čak i u mome vrtu. A, što veliš? 

Satir nije znao što odgovoriti. Čudio se sve više ne samo 
priči, no i kretnjama i licu starog cara. Kao da je pjan ili 
bulazni. Diokles je htio govoriti još o tome, kad nešto 
zašušnu u grmu. Izvuče se lav, pametnih očiju, troma, al' i 
svečana hoda. 


— Hodi! 
Kad se životinja približi i onjuši fauna, car joj pogladi 
dlanom čelo i reče: z 


— Pitom je. Bez zubi i istrošenih pagdži: al' mu je 
glas još i sad kao u groma. Dade mi ga davno saveznik 
Bahram, kad mi na rijeci Eufratu dođe s darovima ususret. 
Jedini je on na svijetu, koji mi ostade vjeran. Crknut će uz 
“moj grob. 

Sad je istom car bio opet miran. S lavom, koji ih uvijek 
pratio kao pašče, nastaviše dene minuvši ribnjak i. 
zvjerinjak. 

U doše u dio vrta, gdje je raslo Dioklesu najmilije zelje. 

Bile su tu sve vrste korabA, kelj4, prokul4, kupusa. 
Starac je išao od jednih do drugih; ogledao, njušio, gladio 
ih. 

— To je moj ponos, dika, utjeha. Bujat će, rasti, ple- 
meniti se pod mojim rukama, uvijek do moje smrti. I drugi 
će ih vrtlari dalje gojiti, do konca svijeta, vladao njime 
Jupiter ili Hrist. Znao sam ja to već onda, kad bijah 
siromašan dječak u malome selu i gledah, kako moja majka 
Diokleja radi u vrtiću. Al ovakih nije ona znala gajiti, pa 
i nitko drugi na svijetu, do mene, sina njezina. 

Satir gledaše u zelje, u starca; i nešto mu sinu. - 

Jadno li je to povrće, i bijedan li je taj čovjek! Koliko 
li je Didimov_. kupus bio ljepši od Dioklesova! koliko pak 
Silen pametniji od cara! A taj je veliki vladar i nesretan, 
također neki propali bog, Epiterse bijaše lisica, Thamous 
vuk, Elaf zmija; što je pak taj starac? Reče klesar Skopas, 
da je lav. Bit će; al' eto, bez zubi, bez pandža, sam u zgradi- 
kavezu, kao i ta ostarjela životinja kraj njega; samo što je 
i u cara glas još uvijek »kao u groma«, pa ga luda' stoka 
ljudska ne samo mrzi, no ga se i boji. I satir se sjeća stara 
bika u ambrahijskoj šumi. Jer, šugav i oronuo, nije nikako: 
htio da sam crkne, ili se okani rikanja, ili bar pusti satire, 
da žive u gaju na svoj način. Oni ga toliko. oblijetahu| 
bodući mu kožu, udarajući, ga kamenjem i kladama o čelo, 
da starog silnika spopa ludilo. Rikaše, a ni za što, razbijaše 
roge o litice, navaljivaše na grmove misleći, da su čobani, 
satiri ili plotovi. I sam se uništi. Nešto u njemu puknu. Svrši 
naprečac, lišivši sebe i druge straha i muke. — »Nije lav; 
slar je, smušen silnik od roda Bikova.« I satir se Brah 
smilova. Sjeti se, da mu Silen u Elafuzi također reče, kako 
će jednom presaditi svoj najljepši kupus u vrt velika vla- 
dara; i odmah zaželi, da se ispuni i to Silenovo proročanstvo. 

— Care, reče, ja znam za ljepše, još nigdje viđene 
kupuse. 

U prvi čas starac se smrknu, osjeti se uvrijeđen, bliz 
žestokoj ljutnji, no se svlada, zamisli. 


— Ti si bog. Tebi moram vjerovati. Gdje je to čudo? 

— Kod mene u vrtu. Na otoku. Pusti me, da donesem. 

— Ti ćeš pobjeći. 

— Ne ću. Nek me klesar Skopas s ljudima prati. Može 
me i vezati. 

— Raskinut ćeš uže. 

— Ne ću. Tako mi Pana i Silena! 

— Dobro! Stara iskrenost i vjernost. Idi. 

I car učini, što. još nikada. Naredi Floriu, da potraži u 
zgradi Zotika i Skopasa, pa da ih dovede k njima u vrt. 


- 


e noći svi su u gradu dugo bdjeli. Proču se, da je Dio- 
klesu gore no ikada. 
Liječnici, svećenici, zapovjednici Jovijanaca, savjetnici 
i komornici stajahu u velikoj spavaćoj sobi, oko cara, koji je, 
crven u licu, a ukočenih staklenastih očiju, sjedio na ležaju 
i neprestano govorio jakim zapovijedajućim glasom: - 
| On se napokon na nešto krupno odlučio. Ne može više 
gledati, kako vjera u bogove, a s njome i moć rimskog 
carstva, srće u propast. Doznao je, da nametljivi i lukavi 
Konstantin kani proglasiti ravnopravnost vjera i zadrmati 
temeljima, na kojima je tako čvrsto i slavno država dugo 
stajala, uprkos gnjiležu u nutrinji i udarcima izvana. Nešto 
sc ljulja na raskršću povijesti, al' on, bivši gospodar Sviju 
i Svega, još je živ. Diokles iz Diokleje bit će već sjutra 
iznova Aurelius Valerius Diocletianus; preuzet će vlast u 
ruke, uvesti red i “mir. Nek pisari sjednu i pišu, jer će im 
sada odmah kazivati naloge i zakone, kako je to prije često 
radio, sad u carskoj palači u Nikomediji, sad u šatoru 
vojničkog logora u barbarskoj zemlji. 
Valja naoružati još bolje njegove Jovijevce, dignuti na 
noge legije od biranih Ilira. z 
Neka vjesnici počnu odmah javljati po svim krajevima 
carstva, da nema na Nebu drugoga boga do Jupitera, a na 
Zemlji drugog cara do Dioklecijana. 

Ukidaju se sve sadašnje prijestolnice: na Istoku, u 
Sirmiju, u gornjoj Italiji, u Britaniji. Vladat će opet svi- 
jetom stari Rim, grob kršćanima, strah i trepet barbarima. 

“ Kršćanske se crkve moraju rušiti, kršćanska društva 
rasturiti. 

Zabranjuje se svaki lov na ribe, u slanim i slatkim 
vodama, u rijekama, potocima, lokvama i jezerima. Valja 
zatrti svim ribama ime, lik i uspomenu, na kamenu, na mjedi, 
u drvu, pa i na jeziku ljudi. 

Nek se u cijelome carstvu zatre biljčica zvana mak. 
Čupati je u rano proljeće, bacati usred ljeta u vatru njene 
tobolčiće s crnim sjemenjem, očistiti od nje sve livade, 
vrtove i puteljke. A uništiti također sva stabla, biljčice i 
trave, što se kite crvenim cvijetom. 

Brah, faun od roda Panova, postaje gospodarom otoka, 
na kome sada boravi. Zotik će mu udupsti na ostrvu spilju 
s dvornicama, štupovima i žrtvenicima usred lovorom po- 
sađena gaja, i sazidat će iznova drevni Faunov hram na 
tiberskom otoku u Rimu. Kult se Panov obnavlja. 

Najedamput se car prekinu i stade dizati uvis oči, lupati 
dlanom o čelo, ljuteći se, što mu nešto važno ne može pasti 
na um. Napokon se dosjeti; viknu sav sretan: 

— Strijeljanje galebova mora se nastaviti! Hiljade 
strijelaca nek se rasprše po svim žalima, nek plove lađama, 
nek traže gnijezda i tamane galebima jaja na osamljenim 


hridinama. Kad se car opet amo vrati, ne smije im biti ni 
traga na morima. 


Diokles klonu, iscrpljen, goreći od vatre, malne bez 
svijesti. 

Sad mu se tek ljekari mogoše približiti, ogledati ga. 
I oni stadoše šaputati među sobom, klimajući glavom, dok 
su svi drugi šutke gledali, osjećajno), da kraj svemu nije - 
nikako dalek. 

Starac se prenu i uz tuđu pomoć opet sjednu. Oči mu 
bijahu upale u dvije tamne rupe, niz usta mu tekla slina. 
Pljucao je i govorio, ali smušeno, prekinuto: 

— Gdje je Pulkra? Gdje Valerija! He! Doći ću i do 
njih, s faunom. Uvidjet će, što je. Sluge se same krivog 
boga. Ha! Što je to? ' 

Upre prstom u komornika, koji imađaše neki crveni vez 
na odijelu. ' 

— Izdajica! Nosi krv na sebi, sjeća me biskupa. Ne- 
stani! Pa i vi drugi! Svi ste jednaki. Nema više Rimljana. 

I bio bi počeo bjesniti, da ga slabost ne obori. 

Kunjao je u nemirnu drijemežu sve do kasna jutra. Kad 
otvori sasvim oči i opet sjedne, dođe k sebi; al' bijaše bez 
daha i snage. Ljekari i komornici stajahu uz njega. 

— Je li se vratio faun? zapita . 

— Jest, jutros rano. 

— Gdje je? 

— U vrtu, s Floriom. 

— A što radi? 

— Posadi neke kupuse. Sad se zabavlja s lavom. 

— Kupuse! A, kupuse! Koliko ih je? Kakvi su? 

— Ne znamo. Mi ne smijemo u vrt. 

— AT smijem ja. Hajdmo! 

Uzalud ga nagovarahu, da ne ustane, da miruje. Starac 
se poče ljutiti, zapovijedati. 

Kad se dignu, koljena mu klecahu, ruke podrhtavahu 
Pusti se više nositi no voditi, šapćući: 

— Kupus! Nov! Još neviđen! Sađen i presađen rukama ' 
besmrtnika! 

To mu veselje pomognu, da lakše prijeđe zidinu, da se ' 
. bez muke dade prenijeti dolje u vrt. Sad morade pristati, da 
mu pratnja pomogne proći kroz voćnjak i dovede ga do 
fauna u vrtu. 

Brah mu dođe s lavom. ususret, uhvati ga za lakat, 
povede 'k lijehi. 

Desetak Silenovih kupusa, uspravnih na Teja dršcima, 
rasklopljenih zdravih listova, blistahu se od sunca i od rose, 
pokazujući svoje najljepše blago. 

— Divota! kliknu car, kad se nagleda. Kupus sa srcem 
u cvatu! Hvala ti, oče Jupitre! Dočekah najvažnije. 

I on spruži ruke, da klekne na travu, da opipa ono čudo; 
ali padne, koljenima na zemlju, licem na bijelo procvalo 
srce kupusovo. 

Neko su vrijeme čekali, da se udovolji. 

Kad vidješe, kako se ne miče, satir ga Brah prihvati i 
okrenu, 

Car Caius Aurelius Valerius Diocletianus bijaše mrtav 
na njegovim rukama. 


e iste večeri prenese Skopas fauna natrag. 

Učini to kradom, jer kršćani počeše odmah dizati glavu 
i preuzimati vlast u ruke. Vidje se tek sada, kako je samo 
strah od Dioklesa sustezao i ljude oko njega, pa čak i naj- 
odanije mu Jovijevce da otvoreno ne pristanu uz nove vjer- 
nike. Zotik se i Skopas pobojaše, da čeljad ne iskale svoj 
gnjev na faunu, koga su svi u zgradi još većma mrzili, jer 
mu ono uspije omamiti ih onako svojim »vražjim« sviranjem. 

Valjalo je kriti ga preko dana i maknuti ga iz zgrade, dok 
još toplo tijelo starog cara sili ljude na mir i obzir. Mra- 
kom, neviđene ni od koga, ukrca Skopas u lađicu rogatoga i 
lava, koji, nevjeran kao i svi drugi, okrenu s preziranjem Ki 
glavu, netom nanjuši mrtvo tijelo gospodarevo, i prionu 
sasvim uz Braha. 
U mraku neka je vatra gorjela pred selo Aspalato- 
som, rasvijetlivši pročelje zgrade. Tornjevi stajahu oko nje, 
sprijeda crveni, straga mračni, nalik na Borostasne nepo- 
mične stražare uz grdnu grobnicu. 
i — Vidiš, govorio je Skopas više sebi no Brahu, On 
"pak umire kao silan car, kao sin Jupiterov, kao Jovius. 
Doživljuje u ovaj čas švoju apoteozu. Cijela je zgrada 
njegov grob, i ti su tornjevi vjerni mu stražari, za dugo, 
.kroz vjekove. Pomoćnici! Komornici! Jovijevci! I sva ona 
druga čeljad! To su ti crvi, što su se kupili oko bolesna stara 
lava, osjećajući unaprijed vonju leša. A ta će zgrada, grob- 
nica Njegova, biti uvijek puna svakojake čeljadi. Rovat će 
i kopati po njoj, rušiti i graditi praveći sebi legla, jazbine 
i gnijezda; dvor Samotnikov prometnut će se u mravinjak 
ljudski. Živjet će mnogi od Njega i kad se zametne trag 
prahu njegovu. " , 

Vatra se polako gasila, dimeći se. Od ljuljanja lađice 
činilo se kao da se tornjevi njišu, lome i ruše u tamu. 

Faunova djetinja uobrazilja viđaše u igri mraka i 
svjetlosti na dimu, što ga vjetar motao nad palačom, ko- 
ješta, što ga sjećalo na koban čas, proživljen već davno, pred 
Padolom, na lađi Thamousovoj. Sad je mrak, i sve je ne- 
jasno, drukčije i njemu tuđe, al' ipak se zbiva nešto nalik 
na ono, što gledaše vezan o katarku grčke bireme. Eto, lju- 
ljaju se, komadaju i krše također i bogovi novih pobjed- 

nikA i osvajača, gordih gospodara svijeta. Sjeća se, kako 
mu Silen jednom reče, da su Rimljani sinovi Vučice s bri- 
jega rijeke Tibera; a on tu Vučicu kao da sada vidi i čuje. 
Stoji, ispaćena i mršava, na zidini Dioklesove zgrade i vije. 
Tijelo joj je građeno od dima rasvijetljenog crvenim sja- 
jem vatre; vijanje joj se miješa sa šumorenjem noćnih va- 
lova. Pruža glavu prema moru i tuli kao da joj razdiru 
“utrobu. : 

Brah zna, da noćas u onim zgradama nitko ne plače 
za Dioklesom. Ne dođe mu starica majka iz vrtića u Dio- 
kleji, no pomajka iz Rima, Vučica s Tibera, da jauče nad 
velikim carem i nad latinskim bogovima, koji s njime skupa 
ginu. 

Oganj se utrnu, i pričini se faunu, da se palača uz 
more, i tornjevi oko nje, i zvjerka na zidini, survaše, uz 
lom i prasak, u mračne dubljine. Visoke, hladne zvijezde 
sjaju nad rasulom. , 

— Ha! kliknu Brah. Eto, propade i to. Vidje li? 

AY ne dobi odgovora. Skopas je šutio pomažući mom- 
cima veslati. Mislio je, kako će se doskora sve promijeniti. 
On i Zotik morat će odmah otići — a možda i pobjeći — 
drugamo. Razabiraju već dugo, da ih ljudi više ne vole, da 
krivim okom gledaju na njihov rad. Svoje najmilije umjet- 
nine mora Skopas kriti od očiju svjetine; koješta je nosio, 
sam, kradom, Dioklesu, jer su čak i robovi zazirali dotak- 
nuti se rukom nekih njegovih radnja. Na svaki način, svog 
Heraklesa u hridini Dioklesova scirpejskoga kamenoloma on 
ne će ni smjeti dovršiti; ostat će onakav, uspomena na kle- 
sara Skopasa, sve dok vrijeme ne izbriše iz pamćenja ljudi 

njegovo ime, i dok kiša i ruka barbara ne upropaste to 
djelo, kojim je htio iznenaditi posljednjega velikog cara po- 
ganina. 
Međutim je kopna sve više nestajalo u mraku; valo- 
vima isprani rub ostrvskoga žala bjelasao se pod svijetlom 
zvijezda. 

— Što ćeš ti sada? upita klesar satira, kad ga, s lavom, 
iskrca na otok. 

A faun odgovori. 

— Idem na visoravan iznad Pharskog kanala. Javit ću 
«lađama, što onuda prolaze, da je Veliki Bik umro. 

GLAVA IV. 


po kojoj bih rekao, da barbari — i kad su gusari — nisu 
uvijek i najgori ljudi, i da čak i bogovi mogu grdno na- 
stradati u novu kraju i pod nebom, kojemu nisu navikli. 


V sijeme i nakon Dioklecijanove smrti prolazilo, građeno 
— za ljude — godinama, decenijama, pa i vjekovi- 
ma, a — za satira Braha — zemanima, što ih označivali 
hrastovi sađeni, .jedan poslije drugoga, pred njegovom 
spiljom. 

Faun i dalje gledaše, kako oko njega smrt kosi, a život 
opet nosi. Izmjenjivahu se pastiri na pašnjacima, pustinjaci 
u spiljama, ribari i mornari u lukama, stanovnici selac4 na 
brežuljcima. Bujanje i mrtvilo prenošahu se naizmjence iz 
zatona u zaton, s vrhunca na vrhunac, puteljcima, što ih 
biju sad peta čovjekova i papak stoke, sad opet pokrivaju 
trava i šiprag. Promatraše satir, kako stara stabla sahnu, 
nova niču; sve traje, vraćajući se iznova; sve, osim Diokle- 
sova lava, koji mu, gluh i slijep, mirno svrši. 

Nakon onog, što doživje u golemoj zgradi na kopnu, 
on se i sad klonio ljudi, iako ih se više nije mnogo bojao, 
jer je — i ne znajući sAm za to — uviđao, da su doista 

zlobni i okrutni, no i nevoljni, također i sebi krvnici, mu- 
čitelji i mučenici kratka luda života, kojih ti — i kad od 
njih trpiš — mora biti ipak. žao. 

Taj osjećaj smilovanja poče polako prožimati satirsko 
biće Brahovo. I sada, motreći kao i prije, rad mrava i pčela, 
Življenje zvjeradi i ptica, pa i događaje trave i drveta, 
stade sam sebe nešto pitati, sam sebi na to i odgovarati. 
Hvatala ga od toga sjeta, dok bi se trgnuo. »Nisam star i 
mudar kao Silen. A on mi govoraše, da se takvih misli valja 
čuvati.« Otimao se, i opet živio bez svijesnih želja. Htijaše 
ostati bezbrižnim faunom. Ne bi mu zato pravo, kad jednog 
dana u vodi vidje, da su mu rozi kraći, gotovo skriti u vla- 
sima, nos duži, čitavo mu lice nekako drukčije, iako još 
uvijek satirsko. Poboja se da s vremenom na tom otoku, 
onako sAm, i nakon svega, što upozna, ne postane jednom 
naličan smrtnicima. Obuze ga ipak iznova želja koješta čuti 
i doznati, nekoga slušati kao što je negda slušao Silena. 
I on se sjeti dobrih ljudi, koji još uvijek, razmišljajući i 
moleći se, življahu tiho u osamljenim spiljama, pa, pogdje- 
gdje, i u skromnim stanovima, na otoku. 

Faun im se stane približavati ' 

Bi loše sreće. Jedni ga dočekaše sa stfahdra odbija- 
jući ga znakovima križa; drugi planuše, tjerajući ga ka- 
menjem; treći pozvaše pastire i digoše na nj hajku. »Vrag! 
Vrag!« odjekivalo je po klancima i po visoravni otoka, uz 
lavež pasa. Progonitelji otkriše njegov vrt, vinograd, štalicu 
i spilju. Pogaziše, pokidaše i rastjeraše; ali ništa ne uzeše, 
ne odniješe, jer im je sve vonjalo po dimu paklenome. 
Brah je bježao, sad amo sad tamo, dočekan svagdje novim 
hajkačima, gladan, žedan, bez daha. Jedno predveče, hita- 
jući rubom visokih strmih hridina, skliznu mu noga, i on se 


7, Nazor: Pastir Loda 97 


sruši duboko. Sav istučen, izgubi svijest. Ležaše tako, kad 
jedva osjeti, da ga netko diže, vuče i nosi. Došavši k sebi, 
nađe se na suhu lišću, u spilji rasvijetljenoj lučju. Nigdje 
ništa do daska mjesto stola, a na zidu golem drven križ. 
Mršav dugonja bijelih vlasi sjedio na kamenu, uz vrč vode 
i uza zdjelicu s hranom. Htjede skočiti, kad osjeti, da mu 
noga nastrada; jauknu od bola. | 

Starkelja se nada nj prignu: 

— Jadni vražiću! Grdno si nastradao! Prije svega, pij! 

— Boli. 

— Gle, Grk! Znam i ja grčki. A gdje te boli? Noga? 
ta? ovdje? Izdrži. Moram opipati. Tako!... Hm, kakav je 
to vrag, kad mu kosti pucaju? Govorio sam ja njima, da se 
ne prenagle. A ti sada miruj. 

Pustinjak se ogledaše po spilji. Kad ne nađe, što tra- 
žijaše, razdere u trakove komad svog kukavnog odijela, do- 
nese tri šipke, namjesti ih faunu na nogu i čvrsto sveza. 

— Pomozi mi izaći odavle... Moje loze! Moje ovce! 

— Šuti! Sad je vrijeme spavanju, odgovori Brahu du- 
gonja te ugasi luč, sjedne na prag pećine. 


Ne prisili fauna da ostane kod pustinjaka. 

Sad se hranio mlijekom, sirom. pa katkada čak i me- 
som, što ih čobani nošahu. Starca, koji bijaše od roda mu- 
čenika, pastiri su veoma štovali, jer se odreknu bogatstva 
i znanja, i bijaše ustrpljiv, svima dobar. Smatrahu ga sve- 
cem i govorahu: »Eto, otac će Georgije napraviti veliko 
čudo.« Ostali pustinjaci klimahu pak glavom, šaputahu: »U 
starca nije više sve u redu. Krsti vraga.« 


98 


A na krštenje fauna nije Georgije ni mislio. Brahu je 
malo govorio, puštajući, da se kozonogi smiri, da mu se 
jezik razveže, da o sebi sam priča, dok leži na slami, a on 
uz njeg sjedi. I tako dozna gotovo sve o posljednjem grčkom 
satiru izgubljenom na tom otoku. Jednom mu ipak posao 

prstom krst na stijeni pećinskoj i reče: 

— Bojiš li se toga znaka? 

— Zašto da ga se bojim? Vidjeh ga prvi put u ruka- 
ma Čaglja, koji mi odreže na Vukovoj lađi konope, spasi 
me u nevolji. A znam, da je to drvo jako; utuklo je Veli- 
kog Bika. 

Starac se spočetka začudi, što satir ostade živ; sad ga 
iznenadi hitro ozdravljenje noge. Doskora je Brah mogao 
sjedjeti pred pećinom i slušati vijesti, što ih pustinjaci pri- 
mahu preko pastira s kopna. 

Istočnim dijelom rimskog carstva vladaše onda, u gradu 
Bizantu, car Justinijan, koji htijaše zagospodariti svim ze- 
mljama negda pod nogama Velikome Biku. Iako podrijet- 
lom barbarin, Slaven, zvan u mladosti Upravda, sin oca 
Istoka i majke Viljenice, suzbijao je taj dobri kršćanin od 
svoje blizine Slavene, koji: prodirahu sa sjevera, i muku je 
mučio s Gotima, što otimahu daleke zapadne krajeve rim- 
ske, pa i kopno, što ga je vidjeti s otoka, na onoj strani 
kanala. Divlji narodi silažahu prama jugu, da ruše, haraju. 
i pale. Najviše se Georgije bojao Avara i Slavena, jer su 
Goti ipak znali za Hrista i prilagođivali se rimskom načinu 
života. Mogli bi barbari provaliti jednom i na otok, ugušiti 
klice posijane od kršćanskih mučenika. 

Faun je slušao, no jedva razumijevao. Jedne ga večeri 
nestane. 


Pustinjaci se uznemiriše. Spremahu novu hajku, kad se 
satir iznenada- vrati. ' 

. — Sakupih stado, pomogoh vrtu i vinogradu. A gle, 
što mi visi o vratu, reče Georgiju, pokazavši mu zarđalu 
pločicu sa slikom i znakom Dioklecijanovim. U me ne smije 
nitko dirati. Dade mi je sam car. 

— To će ti više štetovati negoli pomoći. To bi bio trn 
u oku ne samo kršćanima, no i barbarima. 

I stade mu na što lakši način govoriti, koja su sad vre- 
mena, što ljudi misle i hoće. I reče mu napokon, tko je 
Hrist. Brah slušaše, sav zbunjen, gubeći u licu sve više izgled 
satirski. Kada pustinjak svrši, ne kaza ni riječi; skinu znak 
s prsa; vrati se k svome stadu. 

Georgije ne pusti, da ga itko uznemiruje. 

Prođe neko vrijeme, kad naglo banu u pustinjakovu 
spilju: 

— Oče! Nešto se na kopnu zbiva. 

— Znam, odgovori starac. Goti. Hajdmo! 

Krenuše uza strminu. Siđoše u klanac, uspeše se neko- 
liko puta, dok stigoše iznad Scirpeje, gdje nađoše dotrčalc 
čobane i neke pustinjake. 

Oblaci i svrdlovi od dima dizahu se za Dioklesovom 
zgradom u zatonu, gdje ležaše grad, oko kojeg su morale 
gorjeti šume i sela. 

— Goti su pritisli Salonu, reče netko. Vojskovođa Azi- 
narij s kopna, Uligizal s mora. Grad se čvrsto drži. Ne 
bojim se za nj.- 

— AT je Scirpea već propala. 

I doista, mjestance je pod njima bilo u plamenu. Na- 
padači su rušili, pljačkali, kupili roblje u rupama kameno- 
loma, tjerali ga odanle u lađe, što čekahu dolje u luci. Le- 

ševi ležahu naokolo. Posljednji branioci padahu, predavahu 
se ili bježahu. Goti sastavljahu čete, spremahu se krenuti 
tko desno, tko lijevo, tko uzbrdo. Sua 

— Proći ć& otokom. 

I čobane spopade strah za život, za stoku; pustinjaci 
kleknuše, stadoše se moliti. 

— Vratiti se! Sakriti stoku! Prebaciti se na Pharos, na 
Solenciju! , 

— Suzbiti ih! Nema ih baš mnogo na. okupu, kliknuše 
mlađi. 

— Kako? Čime? Zar kamenjem i štapovima? 

I nastade bježanje. , 

Satir je još gledao dim na kopnu, razvaline i metež 
u Scirpeji, kretanje Got& na tri strane, dok su im lađe di- 
zale sidro, plovile uz kraj. Najednom vidje, da je sam. 
Okrenu se i pohita k svome skrovištu. 

Desetak su dana barbari išli otoku uzduž i poprijeko. 
Uhađahu svaki trag, provaljivahu u seoca i u pastirske to- 
rove, otkrivahu puteljke do pustinjakovih spilja, dok su im 
brodovi obilazili luke. I bi klanje, rušenje, pljačkanje. Satir 
sakri svoje stado, ogleda luk i strelice, stade na stražu. Kad 
vidje, da mu Goti ne otkrivaju traga, i da je oko njega sve 
mirno, pohita k starom pustinjaku. 

Nađe ga ranjena, zapuštena, na umoru. . 

Sad je satir njegovao starca, bdio uz njega, nosio mu 
koješta iz svoje pećine, jer otok bijaše sasvim opustio; što 
osta živo, pobjegnu. Georgije ga samo gledaše trakom ra- 
dosti na dnu očiju. Šutio je, katkada šapćući: 

— Daleki su puti Gospodinovi! 

Dade mu drvenu pločicu s nečim u nju urezanim. 

— Drži! Izradih za te. 
— Što ću s time? 
— Nosi na sebi. Pomoći će više no znak silnog cara. 
Faun potraži veružicu, o kojoj je prije visjela Dio- 
 klesova sličica, namjesti je i metnu oko vrata, da ugodi pu- 
stinjaku. Kad se okrenu, nađe starca salopljemA očiju, bli- 
_ jeda, ukočena. : 
— Eto, 1 on. Oh, ti. jadni ljudi! ti 
«Ion uradi, što već vidje kod smrtnika. 
Iskopa u spilji jamu i ukopa mrtvaca; skinu križ sa: 
stijene, posadi ga na grob. : 
Onda izađe; zatvori kamenjem ulaz u GEgsjeću pe- 
ćinu. 


BE s ostade na otoku sam, pasući stoku, sadeći smokvu, 
lozu i maslinu. 


Prođe mnogo godina, dok se ljudi opet. pojaviše: čobani 
na pašnjacima, ribari u zatonima, pustinjaci u spiljama. 

Jednog predvečerja, prolazeći onuda, Brah ugleda 
Georgijevu spilju otvorenu i rasvijetljenu. Svod joj viši. 
stijene ostrugane i malko otesane. Kamena ploča na pod- 
nožju, a na njoj križ i upaljene svijeće. Dva pastira kleče 
na klupici. Na vratima mršav dugonja gleda u nj. 

— Otac Georgije! reče satir u čudu. 

Starac priđe, položi Brahu ruku na rame. 

— Eto .te napokon! Ti si dakle taj? 

— Oče Georgije! Živ! Zdrav!, kliknu faun glasnije. 

A bjelovlasi mu odgovori: 

— Da, sinko. I ja sam Georgije; ali nikako onaj tvoj. 

Povuče ga bliže 'k svjetlosti, pis da ga faunove oči 
ogledaju. 

— Niste. Ali... : 

Brah, još uvijek u čuđenju i pod dojmom prve radosti, 
sjedne uz starca na kamen, dok su čobani u pećini dalje 
klečali i poluglasno molili. 

— Ja sam rod pokojnome. Dođoh, kad se osjetih toga 
dostojan, na njegovo mjesto. A o tebi se na kopnu govorilo , 
i u našoj kući. Slutih, da ćeš i k meni doći. Ti ga, je,li, 
zakopa? naznači križem grob? zatvori spilju? ' 
— A zašto si i ti Georgije, kad nisi baš on? 

— Pa da i to doznaš. ' 

I novi pustinjak otvori priču. 

"Sveti je Georgije Mučenik dika i slava njegova roda. 
Bijaše biskup u Saloni za vladanja Dioklecijanova. I car. 
ga dade u ruke prefektu Deciju, da ga skloni ili prisili 
odreći se Hrista, žrtvovati bogovima. Kad laskanja i po-- 
nude ne pomogoše, krvnik mu izrani tijelo željeznim ku- 
kama, ispeče ga gorućim zubljama; prosu mu sol na rane, 
da ljuće peku. 


«— Što sve vi ljudi znate izmisliti! ote se satiru, koji 
ustane. 

Pustinjak ga jedva zadrža. . ' 

— Počekaj! Ispustit ću koješta; skratit ću. Bog mu po- 
magaše; vidaše mu rane; jačaše ga novom snagom- Decij 
je bjesnio, jer mu i žena postade kršćanka i svrši smrću 
mučenikA. Onda krvnik naredi, da biskupa Georgija vuku 
pločnikom čitave Salone, pa da mu odsijeku glavu. Tako taj 


pravednik svrši. 
=> A Decijt 

* — Vele, da ga pogodi strijela s neba, kad se s mjesta 

mučenja vraćao u svoju palaču. 
— Slava Zevsu gromovniku! kliknu faun i nestade ga 

u noć. 


Čobani u spilji skočiše na taj usklik, spremni goniti 
drskoga poganina. Al' je novi pustinjak bio dostojan rod 
i imenjak biskupa u Saloni, i eremite ,na Brahiji. I on za- 
želi, da satira puštaju vazda i svuda na miru. Njegova je 
sada glavna briga bila pretvoriti Georgijevu pećinu u prvu | 
bogomolju na otoku i urediti sebi kakav pustinjački stan 
odmah do nje. - 


Kanio je potražiti sam fauna, koji se ne javljaše, ali 
upade u golem posao. S novom stokom i s novim pastirima 
počeše dolaziti na dugo zapušteni otok i gospoda iz Salone 
i iz Epecija. Nosili su trak u ruci, da mjere i dijele između 
sebe pašnjake, govoreći, da ne može i nadalje ostati sve za- 
jedničko, da se red mora i tu uvesti. Nastadoše prepirke, 
pa i svađe, jer gotovo nitko nije mogao dokazati svoje pravo 
na zemlju. Najžešći bijahu Epecijci, koji smatrahu čitav 
otok od davnine svojim pašnjakom, njima bližim i potre- 
bitijim. Kada dođe do gusta, i bi razbijenih glava pastirskih 
i uvrijeđenih ponosa plemićskih, dogovoriše se, da im sudi 
pustinjak Georgije II., od roda čuvenog biskupa mučenika. 
On će 'također odlučiti, koga će dopasti »vražji posjed«, t.j. 
vinogradi i vrtovi satira Braha, U fauna nisu dirali, govo- 
reći, da se boje Vraga, a zapravo, jer su znali, da će roga- 
tome skočiti — iz zavisti — jedni u pomoć, netom drugi po- 
kušaju postaviti ruku na njegov trud i imanje., 


Pustinjak se dade na posao mučeći se i previše. Poslije 
duga natezanja zemlja bi porazdijeljena. »Vražji posjed« 

— bez ikakva znanja faunova — smatran bi darom grada 
Salone i grada Epecija bogomolji pustinjaka Georgija, u 
nadi, da.će se doskora od nje razviti prva kršćanska crkva 
na otoku, na vječnu slavu solinskog bišsupa i mučenika, 
zaštitnika ostrvu i stoke na njemu. 

I nasta mir; gospoda odoše. Seoca se opet dizahu, luke 
gradijahu, lokve za životinje i cisterne za ljude kopahu se 
posvuda. Stoke i čobana sve više. Mreža puteljakA razgrana 
se po otoku. 

Satir poče osjećati, A ga neki obruč samo stiska. Ne 
može nikamo, a da nije na tuđemu; nema gdje pasti. Mora 
se okaniti želje da posadi prut, da baci u zemlju sjeme, 
ma gdje bilo, i ne misleći na korist. Obdan se vrzaju oko 
njega, obnoć ga kradu: A svi ti čobani ne obrađuju nikada 
zemlju; samo kidaju i sijeku. Vatra hara: često šipragama; 
šume padaju od sjekire, da se drvlje prenese lađama u gra- 
dove na kopnu. Što ostaje, brste koze. Na nekim mjestima 
klisure su gole, i kad nema žege. On se pustinjaku Georgiju 
TI. opet približi. Nosi mu svega. Već se čudi, što starac, koji 
ga voli i štiti, na lijep način traži i što ne može nikako po- 
trošiti. Jest, njegovim se trudom sada mnogi hrane. Iako 
nije novom jeziku sasvim vješt, razumije čobane, kad vele: 

— Čemu bismo otkidali od usta, nosili i nadalje »sve- 
cima«? Imadu svoj »vražji posjed«. — 


Satir sve više osjeća, da bi mu se moglo. desiti, sada, | 


kad je vrag, što mu se zbilo i davno, u Elafuzi, kad bijaše 
bog: da se prometne malo pomalo u slugu i rabotnika, dokle 
ga, preko noći, nekome ne prodadu. Smrknu še, osami, i 
poče gledati u otok na zapadu. Pričini mu se manji; al? 
miran, obrašten gustim šumicama, udaljeniji od kopna, bez 
ljudi; čobani ga zovu Solencija. Ne bi bilo baš teško pre- 

plivati do njeg, a i graditi — kako vidje u Elafuzi — kakvu 
splav, te prenijeti onamo koješta, čak i nešto sitne stoke. , 

Bavio se tom mišlju, kad opazi, da se nov strah širi 
po otoku. 

»Avari! Slaveni! Salona!« vikahu sebani izddleka jedni 
drugima, tjerajući stada u klance. Lađe se skrivahu u naj- 
dublje zatone. Trgovci iz Pharosa, netom stigli na otok, žu- 
rili se natrag, u farsku luku, da se odanle odmah vrate, 
preko kanala, na svoje ostrvo. U Garskoj je pak luci bilo 
Issan4, koji se lađom vraćahu hitro kući. U pristaništu 
bivše Elafuze brodovi su krcali djecu i žene, da ih prebace 
na druge otoke. Pustinjaci se penjahu na vrhove; gledahu 
prema sjeveru, gdje se dizahu u vedre tihe dane grdni 
oblaci dima. »Avari i Slaveni!« ponovi Brah i sjeti se riječi > 
pustinjaka Georgija 1. »Eto i njih. Sad će otok iznova opu- 
stjeti.« I on se okani bijega; ostat će, makar sam, na svome 
mjestu. 

Satir se tog puta prevari. 

Sva sila lađa i lađica, krcatih rame istisnu se 
s kopna, pohita na žalove Brahije, Solencije, Pharosa i Isse. 
Hrlile su sa sviju strana, u sve zatone. Najviše je na njima 
bilo gospodara pašnjacima na otoku. Bježali su iz palača 
i iz dvorova u Saloni i u Epeciju u kućice i štale svojih 
pastira na Brahiji. Prestrašeni, spasivši goli život, pričahu 
o strahotama. Tvrdi Clisium, pritisnut i bijen surva se sa 
klisure u klanac; Salona i Epecij ne odolješe navalama; 
gradovi su oboreni u prah, zauvijek; stanovnici zaklani ili 
odvedeni u ropstvo. Barbarima se ne može na kopnu uzmaći; 
al' nemaju lađa, ne uzdaju se na more; pa je bijeg preko 
kanala jedino spasenje. Bjeguncima je na otoku i ostati. 


I bi tako. 

Brah je imao šta gledati. 

Osiromašena vlastela gorde Salone i ponosnog Epecija 
nastaniše se kakogod na Brahiji. Nađoše se spočetka na 
čudu, sa samim čobanima, od kojih su neki govorili sla- 
venskim jezikom i živjeli napose obrađujući malko i zemlju. 
Njihovi gradski sluge i robovi ne htjedoše s njima na otok; 
tko se ne dignu protiv gospodara, ili prijeđe k barbarima: 
ill nekamo pobjegnu. Vlastela :se doskora zabrinuše, kada 
vidješe, gdje barbari počinju prelaziti ipak na otok. Al' su 
ti Slaveni dolazili ponajviše tiho, na mahove, u malom 
broju, željni više šumica i pašnjaka no pljačke i krvi, malne 
uvijek gotovi ući otočanima u službu. I Latini ih primiše 
puštajući ih, da grade seoca rastrkana po dalekim klancima 
i brežuljcima, što-ih ti mirni došljaci prozvaše novim ime- 
nima, i šaljući im pustinjake, da ih pokrste, nauče posluš- 
nosti i redu. Sve to mirno prođe, jer došljaci kao da bijahu 
obiknuti posluhu. Za prvi put otok se doista napuči; i sta- 
novnici mu se podijeliše u plemiće i u puk, u težake i u 
gospodare. — A i moć je svećenika i pustinjakA samo rasla; 
»vražji posjed« ostade njihov; u »čovjeka-vraga« nije nitko 
smio dirati. Al' sve ne ostade dugo baš tako, Život je neka- 
dašnjim bogatašima na otoku bez putova, bez gradova, pa 
čak i bez vode, bio ipak i pretežak; poniženi i ljutiti, sva- 
đahu se i gurahu, sve dok čuše, da na kopnu nestaje Avara, 
a Slaveni da se umiruju, promećući se u rabotnike zemlje. 
Oveći dio Solinjana i Epecijaca preseli se onda sa svojom 
čeljadi onkraj kanala, u Dioklesovu zgradu, da se u njoj 
kakogod udomi. Tko od njih ostade, dignu iznova na noge 
od Gota razorenu Scirpeju, zavlada otokom. 

I bi opet mir. 

M =" godine prolažahu, bez ovećih događaja za otok 
i za fauna, kad se pojaviše novi ljudi i nove vjere. 

Četiri se gusara i otimača sukobiše na slanim modrim 
“ vodama: mletački dužd Tradonik, hrvatski ban Mislav, ne- 
retljanski knez Družak i saracenski salib_ Kalfun. Hrist, 
Svantevid i Alah sretoše se, nakon smrti Panove i nestanka 
Jupitera, na moru. A od tog susreta valovi se opet zakrva- 
više, otoci se ustresoše. Kada i knez i salib potopiše duždeve 
galije, Neretljani zaploviše na otoke. Scirpea se iznova pre-, 
tvori u hrpu razvalina, Brahija se prozva i Bračem. 


. Mišljahu Bračani, vlastela i pučani, da će se Neret- 


ljani — to najoštrije i još uvijek pogansko pleme od već 
pokrštenog roda Hrvata, koji su čvrsto sjedjeli na žalovima 
kopna — oboriti na njih još gore no .Goti. To se ne desi. 


Pritisnuše ih, razrijediše ih, oduzeše im mnogo, al' ih ne 
smrviše. : 

Knez Družak, ljudeskara ošišane lubanje s perčinom, 
s licem od sunca opaljenim i dugih visećih brkova, zapo- 
vjedi, da se prestane s ubijanjem i rušenjem, i dade dovesti 
k sebi što veći broj otočana. 

— Vi ste ovdje, reče vlasteli, došljaci, bjegunci s kopna, 
besposleni žderonje na tuđemu i na ničijemu. Otok nije vaš. 
Ne ću vas ipak potjerati. Mi nismo ni čobani ni ratari; 
ne trebamo pašnjaka i šikare. Mi oremo more. Hoću mišice 
vaših najjačih momaka za vesla svojih lađa; hoću meso naj- 
gojnijih vaših ovnova i jaraca za zube mojih ratnika. Za 
drugo me nije briga, jer ničega nemate. Drž'te, i pod našom 
vlasti, tu zemlju; živite, tihi i ia: po svojoj navici. 

Da li me pravo razumjeste; miške vaših mladića i loj vaših 
brava. 
I reče čobanima, slugama i robovima: : 

— Na sjeveru ravnah plugom, na jugu upravljam kor- 
milom. Ondje vodah ovce livadom, ovdje tjeram lađe tala- 
sima. Bijah rob Germanima i Avarima, sad sam gospodar 
Latinu i Bizantincu, Grku i Vlahu. Ja lijem krv zmajsku, 
vi muzete kozi mlijeko. Zemlji kidate travu zubom stoke, 
ne znate je ni orati ni krčiti. Vi niste ljudi; gnoj ste tuđoj 
.njivi, blato pod nogom ohola slabića. Hoćete li pravog Ži- 
vota, svježeg zraka, makar olujnoga? Dođite na moje lađe, 
i postat ćete, što biste morali biti. Tko se javlja? 

Nitko se ne odazva; oboriše svi glavu; a Družak prasnu 
u smijeh: : ' 

— Meni je i tako pravo. Što bih s sima$ Ne osvajaju 
se mletačke i bizantske galije bičem u ruci, tjerajući na njih 
čobane. Ostan'te ovdje. Pasite mi ovce i koze. | 

A kad ugleda patnja Georgija JI. s križićem u ruci, 
.on mu reče: : 

— Ne boj se, starče! Samo se Latini i Grci kolja sada 
boga radi i vjerskih im trica. Vaš se bog hrani krvlju muče- 
nika i nevjernik4. Glave dušmanske radost su i nama;-al? 
"se naše troglavo boštvo veseli žitu s njive, zelju iz vrta. 
Ja ću uzvisiti svog boga, dignuti mu prijestolje na najvišoj 
tački toga otoka, da mi narod u nj gleda, ne omlitavi, ostane 
uvijek isti. I jao si ga onome, koji u nj pogleda! 

Htio je još nešto nekome kazati, kad nastane kome- 
šanje; ču se gdje netko, otimajući se, viče. 

Neretljani nošahu pred kneza vezanog Braha. Bijaše 
kozonogi krvave glave, sav istučen, pun bijesa. 

— Faun! ' 

— Divlji čobanin! 

— Čovjek jarac! 

— Vrag! Hudoba ! 

— To je naša sramota! 

I sva stara mržnja otočana na rogatoga planu u oče- 
kivanju, da će taj grubi gusar strti repatoga. Kada Ne- 
retljani ispričaše, kako ga moradoše dugo tražiti, a, jer im 
se opiraše, nagnati ga u bijeg, te ga zatim, kad ga uloviše, 
i izmlatiti, no sve uzalud, jer se on ne da utući: otočani 
digoše viku: ' 

— AI ti, gospodaru; sve možeš. Oslobodi nas toga 
rugla. 
= — Jezik za zube! odgovori im Družak oštro; i nasta 
šutnja. : si 

Knez razveza na faunu uže, povuče ga k sebi: 

— Hodi amo, mali. Gone te, je li ? 

Brah osjeti zaštitnika, al' je još drhtao od ljutnje. 

— He! nastavi Družak. Vidim. Nisi od onih, koji se 
dadu odmah prignuti, premijesiti, utući. Stara, dobra si 
kova. Miliji si mi ti od tih slugu i pastira naše krvi i jezika, 
koji su negda rušili s Avarima rimske gradove, a sad ovdje 
ližu pete vlaškoj gospodi, pa mi se ne da ni pogledati na 
njih — jer su doista samo neka paščad... Čuh za te. Vino- 
grad! vrt! pčelinjak! — u toj divljini!... A vi, zarobljena 
čobančad i propala vlastela, u čemu ste bolji, korisniji od 
njega? Zašto ga prezirete? Bit će, što možda nije vaše vjere. 
Nosi roge i papke. Pa šta za to? Možda je i s njima manje 
jarac, a više čovjek no svi vi. I nije od vas ni ružniji; bar 
je zdrav, pun žila... Umiri se, mali! Da su u tebe prsti 

mjesto papaka na nogama, poveo bih te na svoj. brod, da 
mi se penješ na jarbole. Od tvojih te koza ne ću odbiti. 
Spremi vijenac od hrašća, kotaricu zelja i voća za mog boga. 


I kretnjom ruke maknu knez od sebe otočane. 


to knez reče, doskora i bi. 

Družak dade očistiti od kamenja, na visoravni, naj- 
južniji dio ruba, visoko iznad litica, što gledaju na kanal 
i na otok Pharos, što ga Neretljani zvahu Hvar, a baš“ na 
mjestu, gdje je satir Brah igrao i klicao već davno Panu 
u slavu. Maknu kamenje i ogradi prostor polukrugom od 
grebena nalik na nasip od zemlje, koji, daleko na sjeveru, 
na otoku Rujani, štiti Svantevidov hram u Arkoni. Dignu 
podnožje za kip; prozva, svome bogu u čast, to mjesto Vi- 
dovicom. A 

U jeku proljeća, iz zemlje Neretljan4, između ušća 
Neretve i Oroncija na obližnjem kopnu, pa iz luka njihovih 
sedam otoka, hitale su lađe u južne zatoniće bračke, da 
iskrcaju muško i žensko, staro i mlado. Nije to bila seoba 
ili bijeg, navaljivanje ili gusarenje, no dan veselja. U naj- 
većoj od tih lađa, Druškovoj, ležaše na palubi golem drven 
kip Svantevidov, da se prenese gore, na Vidovicu. 

I težak posao odmah započe. 

Dvadesetak jakih ljudi nošahu. na ramenima kip, uz 
klanac, gdje jednom satir_Brah prvi put vidje Didima 
Silena. Žene i djeca pjevahu, ratnici klicahu udarajući 
ritmički o štitove, zvekećući oružjem. Popeše se na vrh, 
udariše rubom visoravni. Nigdje nikoga vidjeti. Otočani se 
skrivahu, pošto bijahu .već prije donijeli drva, mlijeko i 

vodu, dali brave i kozliće za gozbu. Med i vino donese im 
Brah, koji je smio i ući.u povorku. Nigdje nikoga nada- 
leko i naširoko; 'al' su šiprage mirisale, grane šumorile, 
ptice pjevale. Kada Neretljani stigoše i odanle još bolje 
*“vidješe, kakvi su sad gospodari mora i otoka, njihov se 
ponos propne visoko. Igrali su oko kipa, grlili ga i cjelivali, 
obasipavali ga poljskim cvijećem i travama, kojima se ču- 
“ đahu, što na kršu rastu i onako mirišu, krunili idolu glave 
vijencima od hrasta i od bršljana. Netom žreci obaviše 
svoje, uspraviše ga s mukom, usadiše ga čvrsto u podnožje. 

I tad poče užiganje vatara, klanje i pečenje stoke, pri- 
čanje najstarijih o pradomovini na dalekom sjeveru, u 
krajevima snijega i magle; o starim bogovima, kojih se 
najveći dio Hrvata odreknu u svojoj novoj državi na Ja- 
dranu i u Panoniji; o njihovu opiranju Bizantu i Mlecima. 
Kad se nasitiše i napojiše, udariše u pjevanje i igranje. 
Družak razvedri lice, promijeni glas, preinači kretnje. Pro- 
metnu se u ludo obijesno dijete, surovo al' i dobro. Pjevaše 
i igraše, goneći žene, valjajući se s djecom po travi. Nje- 
gove teške ruke s tragovima mnogih rana dodirivahu se 
lagano obraza djevojaka, znadijahu djenuti najmilijoj mu 
curi cvjetić u kosu. Sva pritajena nježnost barbarina izbi- 
jaše iz njega. Najedamput stane, zagleda se u Braha, koji 
ga motrio krupnim očima. 

— Ha, mali! Amo k meni! 


Uhvati ga za ruku, povuče k mlađima, dignu ga uvis 

i zavitla njime, sileći ga, da se pomami, da luduje. 
— Veseli se, nebore! Papci-su za skakanje, roščići za 
-“ ubadanje. Sladak je tvoj med; žestoko je tvoje vino. Ne 

misli na latinsku vlastelu i kršćanske pustinjake. Mi smo 
tu. Sviraj, braco! 

I ta čeljad sa sjevera, pjana od južnog sunca i“ pro- 
ljeća, zaigra uz svirku faunove svirale. Njeni su glasovi: 
tjerali na nov ritam kretnje barbara, učili ih nečemu, što 
su ti ljudi počinjali u novom kraju, i dušom i tijelom, jedva 
mutno osjećati. Njihov se korak obuzda: Nosio ih mirniji 
takt, uz nov način dihanja, gibanja nogu i ruku. Pete im 
se same dizahu, prsti im klizahu po tlu jedva ga dodiru- 
jući. Sva težina jaka im tijela rastapala se od zvukova 
faunove svirale kao gruda od leda, što mekša od kaplji 
prve proljetne kiše, propuštajući kamenje i blato na nju 
naneseno. Istom se sada osjećahu u skladu sa stvarima oko 
sebe, s treptanjem sunčanih zraka, s podrhtavanjem listića 
na granama, s njihanjem valova dolje u tjesnacu i daleko 
na pučini. Jug je prožimao tek sada, do srčike u kostima, 
tu čeljad s divljeg teškog sjevera. Bivahu barbari krotkiji, 
vedriji, veseli od neke nove, tiše a ljepše radosti. Kada 
satir svrši, oni se u prvi trenutak čudnovato pogledaše, kao 
da se ne mogu odmah prepoznati. . ' 

Veselje trajaše do predveče. Kad rogovi zaluliše, svi 
sc spremiše na odlazak. 


Povorka krenu nizdol, stignu k lađama, ukrca se. 


Brodovi se gubili u daljini; na sada tihoj visoravni 
dva su krijesa rasvjetljavala u prvome mu uspravni i 
visoki Svantevidov kip. 

Prede tridesetak godina, nemirnih na kopnu i na moru, 
no bez ovećih događaja na-otoku. Vlastela i pučani bijahu 
se našli pod upravom neretljanskih župana i sudaca. Jer 
se na sjevernim žalima prema kopnu bilo uvijek nekoga 
bojati, dizao se na jugu, gdje stajaše negda Elafuza, uza 
živu vodu, nov gradić s kulom i zidinom, i bi prozvan Bo- 
lom. Pustinjaci izađoše iz spilja; svećenstvo se liši straha, 
spremno graditi crkvice, ponajviše u čast svetome Georgiju. 
Od Neretljana, koji ostadoše na Braču ili mu: počeše pri- 
laziti s ušća Neretve, ponajviše preko luke, što se po njima 
prozva Harvaskom, mirniji se nastaniše na istočnome kraju 
ostrva, tiskajući »Vlahe« prema zapadu, dižući naselja Du- 
bravicu, Gradac, Mošuje, Straževnik i promećući se u čo- 
bane; ostali se ugnijezdiše u zatonima gusareći i nadalje po 
moru; treći se pak rastrkaše po otoku, da upravljaju njime. 
Pastirski život i prenošenje mlijeka, sira, mlada mesa, vune 
i .meda u Split i u Makarsku stajahu u cvatu. U srcu Brača 
nije se ni sad čulo zveke oružja. U otoke uvijek budnih 
gusara nitko ne dirnu; čuvahu ih se.i1 Mlečići i Saraceni. 
Svuda život, al' vazda šutnja i pustoš na Vidovici. 
Svantevid je ondje stajao sam, bez vjernika, čuvan od 
stražara. iK 
Crn u kišama jesenjih dana, siv pod suncem na zenitu 
i sav crven, kao škropljen krvlju, u zrakama predsuton- 
skim, stršio je, nalik na avet, iznad mora. Njegove tri glave 
gledahu nepomično svuda naokolo, na otoke sred pučine, 
na crtu gornjeg ruba planinske kose na kopnu. I neko je 
golemo ćutanje bilo u onih šest krupnih očiju; kao da se 
boštvo pitalo: »Gdje sam? I što ću ja ovdje?« Najvećma 
bijahu otvorene oči na glavi okrenutoj prema sjeveru; kao 

da gledahu daleko, veoma daleko, u krajeve bez granica, 
ravne kao dlan, gdje kroz visoku travu i kroz redove vrba 
i jablanA teku široke rijeke pune riba i ptica, i trstike se 
zibaju u močvari, i oblaci magle lutaju po pašnjacima, gdje . 
krave pasu, ždrebad se takmiče u trčanju. Uši se idoloye 
uspravljahu, napinjahu, kao da bi — gluhe za šumorenje 
slane vode ispod visoravni — htjele čuti šuštanje dalekih 
usjeva, šum .svetih hrastovih šuma, grgolj vrela i slapova. 
I kip se sve više krutio u svojoj osami. 

Faun je Brah smio k idolu. : 

“ Promatraše ga s radoznalošću djeteta, kome se otkriva 
u svemu nešto živo. Spočetka ga Svantevid privlačio. Eto 
boštvo, koje možeš i vidjeti. Ima truplo, ruke i noge; pa 
tri glave nalik na ljudske. A bit će, da vidi i čuje, da 
može, što hoće, kao i bogovi starih Helena. Izgled je njegov 
ovdje svima tuđ i grub; al" je u rogu, što ga drži u ruci, 
med, žito i voće; kao da više voli zvuk slavenskih gusala, 
pa i svirku frule, no zveket oružja. Knez Družak, ratnik 
i gusar, živi od vesla i od mača; njegov bog traži darove 
iz košnica, usjeva, vrtova i staja. Ima nešto, čime je nalik 
na Velikog Rogatoga;:i svojom grubošću sjeća na Pana. 
Da se nije Onaj, za koga rekoše, da je umro, pritajio u 
Svantevidu? Je li Hrist, taj dobri i pravedni, doista po- 
bijedio? 

I faun je k idolu često dolazio, godinama. 

Obilazio je i čudio mu se. Prvi, a možda i jedini opazi, 
da bogu nije nešto pravo. Kao da ni za što ne mari. Pušta, 
(da mu kiša ruje po prsima duboke brazde, da mu prodire 
u tijelo praveći gnijezda truleži; ne haje, što mu sunce 
izgara kožu, otvara pukotine u suhu drvu, pa se u njima 
legu ose i crvi; nije mu krivo, što ga prašina nagrđuje, 

ptice blate, vjetrina njime drma. Najviše se Brah začudi, 
kad vidje, kako Svantevid pusti, da u nj udre munja i 
grdno mu ofuri jednu glavu. I kao da idol ništa ne čuje, 
ni glasa rijetkih vjernika, koji ga katkada obilaze, ni zvu- 
kova faunove svirale. 

Dođe napokon i Družak. Gusar bijaše godinama posi- 
jedio, odebljao, otromio. Gledaše i vladaše se drukčije. 
Prođe. otokom, pope se na Vidovicu, obađe kip. No ne 
izgovori ni riječi; slegne ramenima i otplovi, pozdravljen 
ovog puta od vlastele i od svećenika. 

Jednog dana Brah vidje, da Svantevidovu desnom laktu 
otpade ruka, i sruši se na tle rog, koji je već dugo prazan. 
Jedan od idolovih vratova negdje puknu, pa se glava prignu | 
opirući se bradom o prsa; bijaše ružno a i žalosno gledati 
sakatu desnicu i oborenu glavurinu. 

Faun, videći, da Neretljani zato malo mare, ili se ne 
usuđuju dirati u svetinju, pođe u Škrip, gdje je pustinjak, 
sada i svećenik, Georgije II. gradio na ruševinama negda- 
šnje Scirpeje kršćansku crkvicu. 

— Oče, kaza mu, Svantevid se razbolje. Već ga davno 
tuga bije. Ne voli on taj krš, to nebo, to more. Vjernici ga 
zapustiše, čak 1 Družak. Umrtvio se; dugo i ne diše. Osli- 
jepi i ogluši. Pušta, da ga griskaju, da po njemu ruju, toče. 
Kad ga ništa ne kida, sam se raspada, raznosi. Ruka mu 
sakata, vrat puknut, glava oborena. Sav se rasklimao; vjetar 
rijime njiše. Žao mi ga je. 

I Brah ču opet iz starčevih usta riječi, što mu ih, na 
umoru, davno, reče prvi eremit Georgije : 

— Daleki su putovi Gospodinovi. 

Pustinjak mu kaza: što je lažno, samo gnjije i pro- 
pada. Hrvati se ustališe na kopnu, al' se i pokrstiše. Njihov 

je knez Domagoj bio bijesan ratnik, trepet Mlečića; po- 
mognu ipak svojim lađama franačkom caru Ludoviku oteti 
Saracenima grad Bari, pa ga papa Ivan VIII., iako ga kori 
zbog gusarenja na štetu Mletaka, prozva »slavnim knezom«. 
Nešto krupno i veselo možda već dozre i u Paganiji, u toj 
nemirnoj zemlji kneza Družaka. 

Prekinu se, jer uvidje, kako se Brah teško snalazi u 
mreži svih tih imena. 

Al' je faun bio ipak nešto razumio: Onaj tihi i dobri 


— Janje, što ga.na križ propeše — bijaše svuda i svakoga 
pobijedio. 
»Eto — govoraše sebi faun. — Hrist Janje jači je od 


* Pana Jarca, od Jupitera Bika, pa i od Svantevida, trogla- 
vog Medvjeda biljožderca iz sjevernih šuma. Bit će, da je 
doista Janje pravi bog.« Brah je često mislio o tome, gleda- 
jući, kako se idol na Vidovici sve naglije sam "gabal osa I 
sve mu je manje bilo žao Svantevida. 

A što Georgije dade faunu naslutiti, desi se doskora, - 
naglo i hitro. . 

Svi otočani dođoše jednog dana na Vidovicu. Doplo- 
više na žal i lađe s otoka i s kopna. Urediše se povorke. 
Zalepršaše zastave s križem na vrhu stijega. 

 Družak se iskrca u Harvasku luku, gdje negda, još 

mlad, prvi put stade pobjednički nogom na otok, pa pođe, 
bos i gologlav, na čelu čeljadi i vojnikA, do Bogova dola. 
Tu ga svećenici i pustinjaci svečano dočekaše i naprtiše 
mu nešto na leđa. Uspeše se na visoravan; krenuše, pje- 
vajući pokorničke psalme, na Vidovicu. 

Kada stigoše, stadoše oko idola. 


Drvo mu bijaše u punom raspadanju; dvije trule glave 
i čitava mu ruka ležahu pod njim na zemlji. Mravi su po 
njemu miljeli, ose iz njeg izlijetale. 

Netko ga udari snažno nogom. 

Idol kao da zastenje; sake se i sruši u komadima niz 
liticu. 

Onda Družak učvrsti na njegovu mjestu drvo, koje sam 
onamo donese, — križ, što ga Brah jednom usadi na grob 
prvoga Georgija pustinjaka. : 


K sd svi odoše, faun ostade sam na Vidovici. 
Sjedne i zagleda se u tek posađeno drvo. 

Pričini mu se suho, hladno; nijemo je, bez života. To 
su dva komada drva, što će ih kiša kvasiti, sunce peći, crvi 
napadati. Kakva je to u njemu moć, da mu se klanjaju ve- 
liki i maleni, krotki Georgije i silni Družak? A čemu ljudi 
idu od njega, kad je samo uza nj spasenje? Zar će Kršćani 
pustiti, da im Hristov križ tu trune, kao što je 'Neretljanima 
sagnjio Svantevidov kip? Gdje je Jagnje, da Pee njim pase, 
promećući krš u vrt, tugu u radost? 

Brah stade čekati. 

Sunce bijaše na zapadu i obasjavaše hvarsko bilo on- 
kraj kanala. U sjaju predvečernjih zraka ono se pokazivalo 
golo i pusto. Ni traga više Velikom Panu, koga jednom 
Brah, u prve dane svoga dolaska na otok, ondje ugleda. 
Nestade Rogatoga kao i Troglavoga. Bogovi umiru kao i 
ljudi. Pan se javljao siringom, Svantevid s rogom obilja u 
ruci; gdje je pak Dobri Pastir, da ga vidiš i da mu glas 
čuješ uz drvo, na kome pretrpje muku svoju i pod kojim 
mu sada stado pase? Gdje je Onaj, koji i smrt svlada? 

-I Brah je dugo čekao, ne znajući ni sam, kakve mu se 
to misli vrte po glavi. Nejasna čežnja hvatala ga svega; 
kad poče da ga i muči, ustade, krenu prema istoku. 

Skakaše od kamena na kamen sileći se, da se otrese 
svih misli, zviždeći kosovima, pjevajući odlomke pjesama 
iz svoga dalekog djetinjstva, pa iz vremena, kad je živio 
sa Silenom u Elafuzi. Al' vidje, kako križ na Vidovici baca 
«preda nj uvijek dužu sjenu, kao da ga prati produžujući 
neprestano i sjen svojih krakova, nalik na dvije dugačke 
ruke. 

Satir stade, okrenu se i zagleda u križ, za kojim je 
sunce zapadalo. Pričini mu se još veći, ovjenčan najsjaj- 
nijim zrakama. 

I ne znajući sam, što radi, stade i prekrsti se. 


Ud 

GLAVA V. 


U njoj se vidi, kako su vladali Kraljevi Orači i kako je teško 
ne samo postati, no i ostati čovjekom. 


Pa Krešimir, vladar Hrvatske i Dalmacije — nazvan 
Kralj Mira, jer rasprostrani svoje kraljevstvo na kopnu i 
na moru ne izvukavši gvožđa iz korica; a zvan također i 
Kraljem Oračem, jer, otvarajući sam njivi brazde, pokaza 
i ratnicima, da je plug više no mač — nalazio se godine 
1069. u svome dvoru u Ninu. Vijećao je sa županima, kne- 
zovima i banovima; primao biskupe, opate i priore latin- 
skih mu gradova; darivao crkve i samostane. 

Dođe mu i Morski župan Rusin, koji upravljaše kra- 
jem na kopnu i otocima, dotad zemljama neretljanskih kne- 
zova. Kralj je htio od njega znati, što se ondje sada zbiva. 

— Gusarenje? upita ga. ; 

— Neretljansko prestaje; gusare samo osamljeni raz- 
bojnici. Zahumljani i Levantinci vrebaju izdaleka; još se 
ne usuđuju primaknuti se bliže, odgovori župan. 

— Je li na otocima mir? ' 

— Jest. Bojim se ipak za njih. 

— Reci sve. 

— Najbolje ogledah dosad Brač. Najbliži je i najveći. 
- Stanovnici rijetki, siromašni i mlitavi: čobani, ukroćeni Sla- 
veni i daleka unučad propale latinske i polatinjene vlastele.| 
Čak i Neretljani promijeniše ondje ćud; digoše svoja sela 
u mirnijim krajevima otoka; pođoše u čobane, il' se pak, 
postavši imućniji, uvukoše među tuđu nam gospodu. Grade 
se crkvice i samostani mjesto utvrda; zavladaše i ondje 
Benediktinci. Oružja ti ljudi nemaju, a ne bih im ga ni dao. 
Kao i drugi otoci, izložen je Brač naglu napadaju pljačkaša 
s kopna i s mora. Spominjem navalu Saracena, koji još za 
doba Neretljana razoriše tek sagrađeni Bol, pa otočani po- 
bjegoše od obala; ne ufaju se ni sada u zatone, gdje bi 
morale nastati luke za ribare i trgovce. Daj mi, kralju, 
vojnika. Spremit ću pomoću njih čvrstu obranu, napučiti 
otok našim ljudima, 

— Kakav je taj Brač? zapita Petar Krešimir. 

— Ponajviše krševiti pašnjaci, ostaci šumA i šipraga, 
bez žive vode. Tvrđava je na moru; traže tornjeve, straže i 
ratnike. 

— Poslat ću mu naše seljake. 

— Nije za Brač plug. 

— Al jesu poluga, kuka i motika. 

— Težak, dug, a možda i jalov trud, primijeti župan. 
Moglo bi se drukčije. Otrgnuti od latinske vlastele, privući 
k sebi, pa naoružati one pastire i poluseljake. 

— Ne! odgovori kralj. Moramo se na otocima čvrsto 
ukorijeniti, zauvijek. Čobanin voli ma koju bilo zemlju, a 


samo dok je njegova stoka pase; pokretljiv je — voda, što 
teče, što vrluda amo i tamo. Čuj, ima li na Braču bar jedna 
loza, jedna maslina? ' : 

— Kušali su otočani i to gajiti. Ne pođe im sretno od 
ruke. Vele: krš! suša! koze! Čobanin ostade čobaninom; što 
* mu na polju sasvim ne propadne, podivlja. Al! ipak. Na 
otoku je čudno stvorenje, o kom se koješta priča, divlji 
neki šumski čovjek; vele, čak i rogat, s papcima. Gaji odavna 
negdje u dočiću vinograd i maslinik. Kažu, da mu rad cvate 
i pjeva. . 

— Ha, vidiš! Čast mu! To se hoće i-našim seljacima. 
Kuka mjesto pluga! Loza i maslina nemaju četiri noge kao 
koza i ovca; ne mogu seliti, pasti ma gdje bilo. I hrvatski 
će se seljak ukorijeniti, kao trs, na kršu toga otoka; i ne će 
se više dati odanle iščupati. Goti, Avari, pa i naši Neret- 
ljani, znali su navaliti, oteti, skočiti drugima na šiju; nisu 
pak umjeli i ostati; nestade tih snažnih i plahovitih osva- 
. jača kao dima i prašine. Mi radimo drukčije; dođosmo amo, 
da i ostanemo, ma što pretrpjeli i preturili već sutra ili 
takom idućih vjekova. 

Župan je Rusin slušao svoga gospodar4; razumijevaše 
tek sada vladanje Kralja Orača. Uviđaše, da vladar ima 
pravo; ipak ga još koješta mučilo. Petar Krešimir bijaše i 
previše blag prema ostacima Latina u primorskim grado- 
vima i župama; nije puštao, da ih hrvatska stranka grubo 


satre; a i Rusin ih smatraše kamenom smutnja, uzročnikom 
rasulu. 


— Kralju, reče, takozvani praunuci Salonjan&4 i Epe- 
cijaca, oboružani do zubi nekim starim pravima, prignuše 
poda se drevne ilirske čobane i Slavene, koji im prvi do- 
doše. Nakon NeretljanA past će njima u šake i ti naši se- 
ljaci. Vlastelu valja zato ukrotiti, presjeći čvorove; a što 
prije, makar silom, u nevolji i grubo. 

— Ne! odgovori kralj. Tko zemlju sam obrađuje, jači 
je od onoga, koji se od nje, a tuđim žuljevima, hrani; al 
on mora sAm to uvidjeti; mora biti i izvojevati sam svoj 
rat, plugom ili motikom u ruci. 

— Takvo bi ratovanje moglo biti i preveć dugo. 

— Dugo za vlastelina, koji je samo lišće i cvijeće; 
kratko za seljaka, koji je sav korijen, i traje dok i zemlja. 
Znaš li, koliko je godina tome divljem rogatom čovjeku na 
Braču? o 
— Vele, odgovori župan,, da je ondje od pamtivijeka. 
Neki je bivši grčki satir iz starih poganskih vremena, jedini 
ostatak svoga roda. Nekad je samo stado pasao; već dugo 
se bavi i vinogradom, maslinikom, pčelinjakom. 

— I zato je još uvijek tu, upade mu Kralj Orač u 
riječ. Što je on sve morao proći, gledati, kako to prilazi, 
traje i odlazi? Naučimo od njega. Ukorijenimo svoj narod 
svuda, a duboko, u toj zemlji; na kopnu i na otocima, na 
oranici i u kršu. Sve_je.drugo_ dim _na _.yjetru. < je aeod 

I kralj ustade govoreći: 

— Župane morski, poslat ću ti za otoke svoje seljake. 
Čuvaj divljeg čovjeka na Braču. A kada dođe doskora tome 
vrijeme, treba da primim nešto grožđa i maslina iz bračkih 
vinograda. . 


\ 


[) ominus Petrus, glavar bračke vlastele, bijaše lukav i 
spretan čovjek. Živio je u sredini otoka, na proplanku 
brežuljka, odakle se vidi kutić mora s otokom na zapadu i 
pruga od kanala pod kopnenom gorskom kosom na sje- 
veru. Tu je on želio, da — daleko od mora i od gusarskih 
napadaja — nastane od malena poluneretljanskog sela 

voy 


Nerežišća glavno mjesto otoka, stalno sjedište glavara 
bračkog plemstva, tvrđava vlastele. Kad ono dužd Petar 
Orseolo II. prođe, za vrijeme razdora u Hrvatskoj, kao 
pobjednik niz Jadran, privukavši gradove na svoju stranu 
i oduzevši Neretljanima otoke, uspije Petrusovu ocu nago- 
voriti Mlečiće, da se u Nerežišćima gradi vladina palača; 
ali, dolaskom nova gospodara, hrvatskoga kralja Petra Kre- 
šimira, zidanje se prekinu, Nerežišća se ne prometnuše još 
u gradić, iako se neka vlastela bijahu ondje već okupila, 
stječući zemlju, dižući kuće. Dominus Petrus ne gubijaše 
ipak nade, čekaše na bolja vremena, mameći međutim sve 
i svakoga k tome proplanku nad poljanom. Iz svog je dvora 
gledao u jeseni, kako voda kišnica, u južnom klancu, dere 
korito ljeti prosušenom potoku, otječući daleko prema moru; 

ranim pak proljećem promatraše zatim, kako čeljad radi na_ 
ravnici ispod brežuljka, čobani pasu po obližnjim humcima. 

Hvalio se, da mu rod potječe od nekog čuvenog Salonjanina, 

dok su mnogi tvrdili, da mu predak bijaše barbarin, jedan 

od onih Avara ili Slavena, koji porušiše Solin i Epecij. Ma 

i kako to bilo, on stajaše sada plemstvu na čelu i znadijaše 

ga štititi, pristajući uz latinsku stranku u gradovima, a uga- 

dajući također novom vladaru i njegovu morskom županu 

Rusinu. 

Brige ga ipak morile, kad je vidio, kako se tokom vre- - 
mena i Bizantinci, i Franci, i Mlečići, i Hrvati jagme za 
obližnje kopno i za otoke, otimajući ih jedni drugima. A 
i na Braču se koješta mijenja; nije ostrvo više samo pašnjak 
za stoku gospode s onkraj kanala. Među plemiće bijahu pak 
pridošli nametljivci Neretljani i Zahumljani, da se, stekavši 
zemlje, pogospode i donekle polatine, pa bračko plemstvo 
nije ipak brojem nazadovalo i moglo je još držati pod 

sobom pučane i čobane. Ali nova je / nevolja tištala: 
mirno vladanje kralja Petra Krešimira, i rad Hrvata u polju 
i na pašnjacima na kopnu, sve su većma škodili i stočarstvu 
na Braču. Vlastela padahu iznova u oskudicu; neka su od 
“njih stanovala u jadnim kućama, obrađivala sama vrtove, 
cijepala drva, čak i mela dvorište svojim rukama. Pučani 
se pak počinjahu (užiti, opirući se starim plemićkim povla- 
sticama i tvrdeći, da suhi i mršavi brački pašnjaci ne mogu 
svuda hraniti jedne i druge, a žalovi su nesigurni, more 
nepouzdano. Bivaše uvijek teže, kad stignu vijest o dalasku 
novih hrvatskih seljaka. 

. — Opet provala barbar4! zabrinuše se plemeći. U 
Trogir, u Split, u Ragusium! 

— Preseliti drugamo stoku! navališe čobani. 

Dominus se Petrus opre svemu tome. 

— Ne, reče. Dolaze nam rabotnici. sema Ostaje naša. 

“ — Tko će ih hraniti? 

— Mi. Ma kako i otkud bilo. Dok im trud urodi! 

On umiri otočane. Kada stignu dan, siđe sam na žalove 
dočekati došljake. 

A seljaci prispješe sa ženama i s djecom. Bijahu to 
ljudi snažni, visoki, duguljasta lica, žute i crvene dlake, 
modrih očiju. Stopala im široka, ruke jake. Vonjali su po 
vlažnoj proljetnoj zemlji; zborili jezikom nalik na govor 
Prije pridošlih Slavena i Neretljana. Tromi i tihi. Vodio ih 
najstariji seljak, did Vik. Petrus je dočekivao lađe, darivao 
* djecu, smiješio se svima; pokuša održati govor. Bojeći se, da 
se ti orači ne prestraše krševita tla, natjera lađare da se 
vrate odmah ka kopnu, a povede svu čeljad što dalje od 
mora, k ravnici oko njegova brežuljka nasred otoka. Vodio 
ih, kud bijaše kraj pitomiji, šikare zelenije, Šumice gušće. 

Kada stigoše, namjesti ih pod brijegom, donese hrane. Tek 
mu sada odahnu; »plijen« mu ne će više baš tako lako 
izbjeći iz ruku. Otočani se polako približavali, videći, da su 
ti barbari mirni i malne mučaljivi; uzradovaše se, što mogu 
s njima i govoriti. Seljaci su i sada, sjedeći i odmarajući 
se, gledali naokolo, promatrali zemlju, kamenje, trave i 
stabla. Najviše se došljaci i otočani kupili oko dida Vika, 
čiji je mig bio i zapovijed. Njegovi su šutjeli, netom bi on 
progovorio, pa i kad bi se zamislio, gledajući zabrinut novi 
mu kraj, ne odgovarajući više vlastelinu Petrusu, koji mu 
slatko zboraše i sve hvalijaše. 

Najednom zapita čobane: 

— Di je rika i vrilo? 

Oni mu pokazaše -neku lokvu s blatnom vodom. 

— Di su vam voli? 

Pokazaše mu ovčice i koze, što su nedaleko pasle. 

— A konji? 

Pokazaše mu magarčića i mazgu. 

— Di je vaša njiva? Di je voćnjak? 

Pokazaše mu suncem izgorjele pašnjake i mršave vrtiće 
na ravnici, gdje su sjedili. 

Did Vik pljune u zemlju; zamisli se opet gledajući sad 
u Nerežišća, sad u tle preda se. Vlastelin je htio progovoriti 
mu još slađe, koješta mu tumačiti, kada starac zapita: 

— A di vam je divji čovik? 

— S one strane. U nekom docu. 

— Ča on najviše voli? 

— Sviralu. 

— Dajte mi kakvo dite, nek me vodi!. reče did pa 
objesi torbu s guslama o rame i uze štap u ruke. Počekajte 
me svi ovde, kaza onda svojima. 

Dominus se Petrus zabrinu. Poboja se zla: štete i bruke. 

— Dobri i vrijedni starče, reče didu. Nešto bih ja 
morao ipak odmah znati. Hoćete li nam ostati, kako i župan 
Rusin želi? 

—>- Ne znam, odgovori mu Vik. 

I did pođe praćen djetetom. 

Vlastela se sada vrzahu oko barbara. Donošahu im 
svega, obećavahu koješta, hvalijahu plodnost zemlje, tečnost 
zelja i trave. Seljaci ustadoše, obađoše ravnicu, klance i 
brežuljke u blizini. Uzimahu u ruku pregršt zemlje; trli je 
'i njušili, čak je stavljali u usta, da je okuse jezikom i 
nepcem. Pipali su i grizli trave, ogledali stoku, kušali i 
čvrstoću hridina, obilazili lokve. Kad se vratiše k ženama i 
k djeci, sjedoše i zašutješe. Brbljavi ih otočani salijetahu, 
pitahu, što sada misle. A jedan im od najstarijih odgovori, 
da u takvu kraju mogu samo ovčar i kozar živjeti, ali, 
možda i prečesto, gladni i žedni. Tu je da se samo kamen 
lomi, po koja ovca pase. I oni već znadu, čemu su one bore . 
na čelu dida Vilka, zašto onako gleda i šuti. A bit će, kako 
bude on htio; ta nisu ga kakve kazne radi kralj i župan amo 
poslali. Bio bi možda još štogod rekao, kad se dijete, koje 
isprati dida k Brahu, samo vrati. 

— Kako to? Gdje ostade? Što se desilo? ' 

Dijete kaza, kako stigoše k vinogradu divljeg čovjeka. 
Starac je u čudu gledao. Ne htjede tražiti i zvati. Sjedne 
pod maslinom pa izvuče iz torbe gusle. Zagudi i zapjeva. 
Njemu dade mig, da se sAm vrati. 

— Valja počekati! rekoše došljaci. 

I čekalo se, ali dugo. Petrus je međutim vijećao s vla- 
stelom, pa i s pučanima, što će i kako će, budu li barbari 
htjeli natrag. Da se županu ne pobune, da ne podivljaju od 

ljutnje, pa da nastanu nemiri, od kojih će otočani nastradati. 
Petrusu bješe najgore; plijen mu se pretvaraše u zvjerku, 
snažnu, strahotnu. Valja biti na oprezu, spremiti obranu, 
javiti županu. 

Sunce: je već zapadalo, Viku ni glasu. Uznemiriše se i 
došljaci. Da starac ne nastrada? Divlji čovjek ima luk i 
strelice, u dida štap i gusle. Gledahu.već krivo na otočane, 
koji ga pustiše samog onamo; spremahu se potrčati starcu u 
pomoć, kad im se Vlk pokaza. Vraćao se bez gusala, a nosio 
je u rukama saće i mješčić vina, u torbi voća i povrća. O 
ramenu mu evenjka s crnim grožđem i grančica od masline, 
krcata još nezrelih plodova. A njegovo se čelo bijaše razve- 
drilo. : 

— Nosim vam darove divljeg čovjeka, reče svojima. . 

Dominus Petrus dođe preda nj i opet ga upita: 

—Hoćete li nam ostati? 

A did Vik odgovori: 

— Da! Ostajemo. 


S eljaci se dadoše na rad. 

Vlastelin im Petrus nosio oruđe i hranu, pomogao im 
smjestiti se amo tamo, kazivao im, čija je koja zemlja. Did 
ga Vlk jedva slušaše; prionu uz Braha. A faun kao da se 
nečega prenu, snađe se s tim novim ljudima govoreći s njima 
jezikom, što ga ču od Neretljana. Pokazivaše im doce na 
prisoju, gdje je zemlja deblja 1 bolja; otkrivaše im moć 
trava i drveta; učaše ih, što nauči od Silena 1 čemu se sam 
kasnije dosjeti. Padoše mu na pamet Silenove riječi, da će 
na otok, koji, iako pust, ipak vonja po mastu, ulju i smokvi, 
doći jednom ljudi s dalekog sjevera, da ga stvore vino- 

gradom i maslinikom. »Eto ih napokon!« pomisli Brah, pa 
se pomiješa s njima, predade se sav didu Vlku. 

A bivši orači prometnuše se u kopače. Naučiše krčiti 
kukom, lomiti škrapu batom, dizati je polugom., Mučili se 
najprije u pitomijim docima i na poljanicama. U kasnoj 
jeseni Brah donije pruće iz svoga vinograda i posadi im 
prvu vinovu lozu. 
= Okupiše se oko njega. 

Kozonogi odreže prut od desetak pupaka, raširi noge i 
iskopa jamicu. Položi, gotovo u polukrugu, prutu lučac i vrat 
na dnu, glavu mu uspravi iznad zemlje; onda zagrnu i 
sravna tlo. 

— Svršeno? upita ga Vlk, veseo, što muka ne bi 
nikakva. 

— Može biti i još nešto. Izda li prut, ne će možda 
njegov prporak, odgovori Brah, pa odreže prutu gornji dio 
glave, zabode ga u zemlju, iznad lučca. 

Kopači su prilazili, pravili krug, prigibali se upirući 
rukama o koljena i gledali u one dvije žutozelene šipke, što 
su virile iz zemlje, dok je jesenje sunce nad njima sjalo, 
bijeli se oblaci dizali kao tornjevi od pamuka na bilu 
kopnene planine, lađa plovila dolje na moru. 

— He! He! Eto!... A sada? 

— Sad ću ja! reče did. 

Odreže prut, zakoraknu dva puta pa iskopa zemlju. 

— Imi! Daj! Nosi! javiše se mnogi. 

I sađenje započe, preko cijela doca, u redovima. Ljudi 
su sadili šutke, kao da vrše svet čin, bosi, gologlavi. Noge 
im bijahu crvene_od bračke zemlje, lica opaljena od južnog 
sunca, vlasi kao izgorene. Ne osjećahu umora, zaboravljahu 
na hranu, što im žene i djeca doniješe. Mišljahu, da rade, 
9, Nazor! Pastir Loda : 


: 129 \ 


što se ne smije prekinuti. Kao da su mutno slutili, da, će ih 
sada ta zemlja zavoljeti, da će postati oni njezini, ona nji- 
hova. Svršiše kasno, predveče. 
“Kad se digoše, da pođu, oblaci se na bilu preko kanala 
bijahu zgusnuli, potamnjeli; crn se zid dizao s mora na jugu. 
I onda se ču iz usta dida Vika poklik, što će ga i njegovi 
najdalji praunuci opetovati, vjekovima, na žednom otoku: 
— Daj, Bože, dažja! 


|R edilo se i preko zime. Sjekao se šiprag. na proplancima; 
krčilo se i gomilalo kamenje na najneplodnijem tlu, gra- 
deći naokolo suhe zidove s drobišem u sredini, s lazom na pu- 
teljku pristupačnom mazgi i magarčiću. Hrpe u ogradi bi- 
jahu nalik sad na proklete gomile, pod kojima su kosti ka- 
menovanoga, sad na glomazne tornjeve za obranu, sad na 
grobnice glavarima puka. Suhozidi se protezahu ravno rubom 

= gornjeg međaša; spuštahu se, vijugajući se često kao zmiju- 
rine nizbrdo, lomeći se katkada ovdje naglo, drugdje pak 
polako, u luku. I gradile se »meje« preko ograđena pro- 
planka, da se zapriječi pljusku nošenje zemlje u dolac. 
Strana je od podnožja do vrhunca izgledala sada kao stu- 
bište od niskih stepenica, uz koje mogu noge gorostasa i 
djeteta. Takvi bijahu dvori, što ih seljaci sa sjevera gradili 
na otoku lozi s juga. A da joj dika bude ješ veća, faun 
pokaza, kako će uza suhozide i oko gomila posaditi redove 

i krugove od maslina. 

Dođe međutim i proljeće; šumice prolistaše i procvaše. 
Seljaci su obilazili već zasađene vinograde, željni nešto 

* vidjeti. Gledahu, kako lozi glava malko deblja, iz pupa joj 
niče mladica i biva uvijek duža, nakitiv se pupoljcima. Ko- 

ljenca se nadimaju; dugi, tanki zaperci zibaju se na vjetru; 
list je nalik na zelenu dječju ručicu, što se otvara šireći prste, 
pokazujući dlan, nježan i pahuljav. Gdje ništa ne izbi, 
odvija se vez, vit u kolobariće, što se pružaju željni nešto 
uhvatiti, oko nečega se oviti. Prva kita na vinovoj im lozi 
zeleni se i kupa u suncu kasnog proljeća; a seljaci joj se 
smiješe, klimaju glavom, te se onda radije penju na pro- 
planak, da joj spreme nove kolijevke. 
Sunce peče; oni rade. 


< Brah ih gleda. Ne može odoljeti želji; uzima kuku i 
mptiku, ulazi u red. Krči i kopa. Al osjeća, da -njemu nije 
kao tim ljudima. Njihov je dah drukčiji; kroz njih nešto 
struji iz same zemlje. Bosi su, i tko samo može, tone u nju 
bar do gležnja. Kao da je baš u tome nešto, a možda i sve. 

O ti prokleti papci! Tvrdi. Debeli. Da ih može skinuti 
kao seljaci čizme, uroniti u zemlju zrnatu, toplu; osjetiti je 
i on stopalima, kao kad je pipa dlanovima! Sad zna, zašto 
su u tih ljudi noge tako široke. On nije no jadan zalutao 
satirić, kadar čuvati koze i gajiti malen vinograd, sitan vrtić, 
ne uživajući u obrađivanju zemlje ni onoliko, koliko uživaše 
Didim Silen. 

Baci motiku, vrati se k spilji. I više se dana nikome ne 
pokaza. Mučio se sa svojim papcima. Tukao ih, rezao i pilio; 
pretrpje dosta bola. A bi sve uzalud. Desi mu se kao jednom 
rogovima: što ih više kidao, to su papci rasli tvrđi. Ne 
znajući više što bi, pođe k didu Viku pa mu se izjada. 

— Zar moram uvijek ostati kozom? Ne osjetiti nikada 
zemlju tabanima? reče na kraju. 

Starac ga šutke slušaše. Ustade i povede ga sobom. Sti- 
goše u posječen, a još neiskopan dolac pokraj mora. 


x 

— Gle! reče mu Vik. Masna topla zemlja. Kopaj od 
* zore do mraka. Sam. Kada svršiš, doći ću ti. 

Iskopati takav dolac, sam, na prisoju, dok ljeto raste, 
pričini se Brahu preveć težak .posao; ne će mu odoljeti. Ipak 
posluša. Zatvori svoju spilju, povjeri didu stoku, lati se 
motike. Kopaše uz kratke odmore hraneći se poljskim plo- 
dovima, školjkama i racima. Tog se puta uhvati sa zemljom 
u koštac, radeći, kako vidje u došljaka. Kopaše neprekidno, 
već preko desetak dana, ispečen suncem, pjan od zadaha 
ugrijana tla. Dizaše od zemlje stogove, što mu sezali do 
koljena, pekli mu tanke kozje noge, u kojima krv jače pro- | 
teče, pa se stadoše nadimati praveći otekline nalik na listove 
u ljudi. Spočetka se od toga branio kupajući se u moru. 
Doskora mu poče prijati sve življe kolanje u žilama od 
bedra pa dolje do gležanja. U noge mu nešto ušlo; muči ga, 
peče; al' se sada može usaditi jače u zemlju, osjetiti je bar 
listovima. 

A papci uvijek isti: tvrdi, neosjetljivi. 

Brah je kopao još desetak dana. Ne osvrnu se nikada 
na galebove, što mu lijetali, kričeći, iznad glave; ne odazva 
se klicanju s lađe, što onuda prođe; okani se kupanja i 
svakog plandovanja. Kopao je neumorno drugi dio doca, uz 
malo nade uspjehu, kad osjeti, da ga papci počinju peći. 
Kao da se nešto i u njima trgnulo; al' to boli. Sunce sve 
jače, zemlja od dana u dan topila: On hramlje. Oh, kako 
je teško postati čovjekom! 

Do nekoliko dana vidje, da su mu papci pukli na troje, 
pa doskora na četvero, na petero; omekšali su, promijenili 
boju. I on ne može stajati na njima. Tlo ga peče, trn ga 
bode, kamenčić mu smeta. 

Faun leži u grmu::I bez obzira na bol, nešto mu nije 
pravo. Je li to ono? I je li moralo biti baš tako? Zar gledati 
odsada, gdje ćeš nogom, kud ćeš krenuti, kako ćeš je zaštititi? 
Zar mjeriti korake, čuvati se grebena, mimoilaziti draču? I 
nositi na nogama prašinu i blato? Hodati koračajem, što se 
neprestano opire padanju. Ići zemljom nečim, što trn može 
ubosti, zmija ugristi, što može ostaviti za sobom krvav trag. 
Oh, teško li je također biti čovjekom! 

Al on nema mira. Seljaci ga prožeše neodoljivom 
čežnjom. Da joj se opre? Vratiti se k stoci i svirali? Okaniti 
se i Silena, koji ono reče; da mu je jednom izaći iz satirskog 
života, biti nešto drugo? 


Satir se osjeti jadan i izmoren. Tvrdo zaspi. 


Probudi ga daleka grmljavina. Bra bijaše prošla 
onuda; sunce je opet sjalo. | _ 

Iskopani dio doca pokaza mu se drukčiji. Stogovi bijahu 
sada crveniji, blistavi od vlage. Kamenčići sjali, trava se 
iznova zelenjela. A zemlja je mirisala. po kupinama, po 
vinu, što u njoj čekaše na lozu, po smokvi, što bi htjela izbiti 
i roditi. Još u polusnu, u mirisima, što lutahu naokolo, u 
. iskričavom zrcalu mora u zatonu i u bojama zraka, što je 
«treperio pročišćen daždom, faunu se pričini, da je sav dolac 
zelen vinograd ovjenčan maslinama i voćkama u cvatu, a da 
on po njemu ide, sretan, svoj na svome. i 


Ustade, ne mareći za bolove. I nastavi kopanje. 


Sad mu je vlažna zemlja hladila noge, blažila mu 
trpljenje. Kad opet ugrije, pričini se Brahu, da mu dvije 

meke tople ruke glade stopala, tetoše pete, gležnjeve i li- 
stove; a nešto. struji iz dubljine kroz njegovo. tijelo, da mu 
ojača ramena, razveseli srce. 

Još je radio na međašu doca, kad ugleda Vilka. 

— Sinko, što je s tobom? 

— Dide, svršeno je. I ja sam od danas jedan od tvojih! 


vije godine kasnije, kad je Petar Krešimir boravio u 

Solinu, dođe k vladaru morski župan Rusin, ,donese 
preda nj grožđa. > 

— Dobro je! leće kralj okusiv nekoliko zrna. 5 Brača, 
je li? 

— Jest. Iz doca prozvanog Faunovi Papci. 

— Kako to? 

—«Jer onaj divlji čovjek izdere u njemu svoje papke. 
Prometnu se u seljaka. . 

— Pa što je sada s njime? 

— Tuži se, da ga trnje bode, kamenje ranjava. 

— Dat će mu zemlja potplate, kao medvjedu. Što rade 
vlastela? 
— Odmah se sika: Traže od seljaka, koji im Mim 
kopaju i sade, u docu i na kršu, bolji dio svih prihoda. 
Zarobit će ih, ako im, vedra kruno, ne pomogneš. Valja se 
umiješati, urediti, dok nije kasno. Grdno će pravdanje 
jednom započeti. Već mi did Vlk reče, da bi od tebe želio 
o tom čuti kakvu poruku, bar dvije riječi. 

Kralj je šetao po odaji, razmišljajući. 

Najedamput stane, otkinu od grozda čehulju, pozoba je 
i kimnu glavom. 

— A što je pak s rozima divljeg čovjeka? 

.— Još mu uvijek vire iz glave, odgovori župan. 
— Jaki? Oštri? upita kralj. 

— I te kako! 


— Reci onda didu Vlku, nek te faunske roščiće dobro 
čuva. Trebat će im. < 

GLAVA VI. 


u kojoj se priča, kako nije lako krstiti mnogogodišnju rogatu 
glavu i potjerati iz odrasla krštenika sve vragove. 


Bije to u vrijeme, kad se (nakon izmjenična vladanja 
mletačkih duždeva, ugarsko-hrvatskih suverena, bizant- 
skih careva, bosanskih kraljeva i dubrovačkog kneza) bračka 
vlastela dadoše po peti put u ruke uvijek moćnijoj Veneciji. 
Što jednom reče Petar Krešimir, kralj Orač, bijaše se 
desilo. 3 
Vladanja su prolazila, izmjenjivala se; hrvatski je seljak 
ostajao i na Braču, ukorijenjen kao loza i maslina, što ih u 
krš posadi. On se pope na vrhunce, siđe u doce, ugnijezdi se 
u zatonima; nauči se svim radnjama; priviknu se na mrežu, 
veslo i jedro. Njegova se krv pretoči u žile svih starijih 
stanovnika, pomognu, nehotice, stvoriti također i novo 
plemstvo, koje, pod okriljem bilo kojega gospodara, uprav- 
ljaše otokom po statutu, što mu davaše moć nad pučanima. 
Od kneza bračkog, nastanjenog sada u Nerežišćima, do suca 
u kojem manjem mjestu, upravljahu otokom vlastela mle-. 
tačkoga govora, ali, ponajviše, hrvatske krvi. 

Uz rad kopača uznije se i snaga faunova. 

Bijaše sada Brah jedan od najjačih pastira i seljaka. 

Njegova se Dragovoda proču. Proplanci i poljanice, 
između brda Arvatišća i Hunčaca, i klanac, što koritom 
jesenjeg potoka vodi k zatonu Blacima u kanalu prema 
Hvaru, bijahu njegovo maleno kraljevstvo. Nije znao dru- 
goga gospodara do Natpopa u Nerežišćima, komu je nosio 
dio prihoda. »Vrag« je i nadalje obrađivao »Vražji posjed« 
u korist crkve, a ona ga, kao težaka, cijenila i štitila od 
svačega, pa i od zadirkivanja plemića posjednika. 

Brah je govorio čakavski, oblačio se seljački, stanovao u 
kući, imao turanj za vino na pločniku u dvorištu, žrvanj za 
masline u konobi, pojatu i tor. Njegovo se lice još većma 
preobrazi: lubanja okruglija, obrazi širi. Niski mu stas ne 
smetaše više toliko između ljudi. I ti visoki i blijedi orači sa 
sjevera mijenjahu se polagano u stasu i u licu; sve je rjeđe 
bilo vidjeti seljaka s kipom i glavom kao, davno, u kneza 
Druška i u dida _ Vilka. Krš i motika preinačiše došljake. 
Kopanje ih zguri, pritegnu k zemlji; loza ih prisili da budu 
suhi i žilavi, izdržljivi na suncu i žegi; maslina im nametnu. 
svoje kvrge i čvorove; sunce im ogari kožu, pocrni vlasi, 
usitni oči; tlo im skrati noge, da po kršu lakše hodaju; brazde 
na njihovu čelu bijahu sada nalik na bore, što ih vrijeme, 
vjetar i kiša oru po površini bračkih litica. Premijesi otok 
njihovo tijelo i njihovu dušu. Disahu hitrije, kretahu se 
življe. Glas im posta viši i oštriji, za dozivanje preko kla- 
naca; jezik im se razveza titrajući plahovitije i stvarajući 
zvukove sada nalik na glasove vjetrova u gudurama, sad na 
žamore valov4 u zatonima. Jakost mirisa i žestina žednih 
trava prodre u sokove njihova tijela, pomognu im izgraditi 
novu dušu i novu ćud. Grčki satir i barbarin sa sjevera 

mijenjahu se polagano, al' i neprestano, da se skupa nađu, 
da se u svemu isprepletu, da stvore čovjeka i rabotnika, koga 


je otok trebao. I oni se počeše sve lakše razumijevati, osjećati 


se gotovo jednaki. U tom kraju; uz te prilike, između takvih 
ljudi Brah se nije više smatrao tuđincem, zatočenikom, 
izopćenikom. . 

Sjećanje na Golemog Jarca, na Velikog Bika i na tro- 


glavog Medvjeda izblijedi polagano u njega, prometnu se 


u mutne sne daleka djetinjstva; lik Jagnjetov rastao je i 
preobražavao se pred očima njegove uobrazilje. Više no 


. riječi kršćanskih svećenika djelovahu na nj vjera i pobožnost 


čeljadi, s kojom se uvijek uže vezivao. Spočetka se čudio, 
što se Janje ne pretvara nikada u Ovna, ne raste gubeći 
svoju krotkost i čistoću. U njegov način mišljenja i shvaćanja | 
probi se s mukom i polako tračak, koji mu rasvijetli tajnu, 
pretvorivši Janje u Hrista, otkrivši mu razliku između znaka 
i smisla, lupine i jezgre. Križ ne bijahu više za nj dva 
komada drva, stablo suho i jalovo; poče osjećati, što znači; 
čak mu se pričini, da vidi, tko i što o njemu visi, čime sve 
lista i cvjeta. Jednom nasluti, da na tom drvu dozrijevaju 
plodovi, što ih vjernici beru za svoj lijek i utjehu, netom 
padnu u nevolju. Prođe opet neko vrijeme, dok uvidje, kako 
je baš tako, no se i to zbiva bez viđanja očima i bez kidanja 
rukom. Brah dozna, da je napokon progledao. Spopade ga 
čuđenje, pa nemir i čežnja. —. p 

Jednog dana obuče se što ljepše, napuni kotaricu voćem 
i povrćem. Pođe k svom gepadim k Natpopu u Nerežišći- 
ma, i reče mu naprečac: 

— Dođoh da me pokrstiš. 

— Ho! ho! začudi se svećenik. Tko te nagovori? 

— Nitko. Sam hoću. 

— Ne ide to tako. Treba nauke, pripravljanja. 

— Nauči me. . 

Natpop se nađe u neprilici. O krštenju. »poganina« i 
»vraga« Braha govorilo se i prepiralo već odavna, ponajviše 
za vladanja bosanskih kraljeva Tvrtka i Stjepana Ostoje, 
kad se i Bogumili bijahu za neko vrijeme pojavili na Braču. 
Je li faun čovjek ili životinja? Da li je u njega duša kao u 
ljudi ili samo neko besmrtno tijelo? I ako nije baš »vražji«, 
može li biti Božji? Ne umre li, doista, nikada, čemu otvoriti 
mu vrata k spasenju, k životu pravome, prekogrobnome? 
-Pokrsti li ga, moraš pustiti i da se oženi. A što će biti onda? 
Zar napučiti otok satirima, za koje kao da nema smrti? Ne 
bi li se od,toga moglo na koncu izleći neko uskrsnuće po- 
 ganstva ili bar pomućenje čistih kršćanskih voda? Bit će 
možda najbolje pustiti ga kao i do sada osamljena; pa nek 
onakav, kakav je uvijek bio, mirno i marljivo kopa i pase 
za dobro crkve. A jednom će se i on izgubiti, rasplinuti se, 
ma kako bilo. 2 

Svećenik ga zabrinut gledaše. Nakani pozvati zbor du- 
hovnika, govoriti i s biskupom. Sad je želio odgoditi, vratiti 
što mirnije Braha u Dragovodu. 

— Čuj, reče mu. Što je s tvojim rozima? — _ 

Brah skine kapu. 

— Još su tu. No, uvijek manji. 

— Dođi bliže! 

Natpop mu prođe rukom kroz dugu rudastu kosu. 

— Gle! Nisu baš sitni; a tvrdi su, oštri. Što bi bilo, da 
još počekamo. Jednom će ih sasvim nestati. 

— Al ti ćeš, pope, mnogo prije od njih. 

Svećenik prasne u smijeh: 


139 


— Pravo reče, besmrtniče. Prah sam i u prah ću se 
doskora vratiti. Nestat će sadašnjega paroha u Nerežišćima, 
a]l' svećenstva, koje krsti, vjeruj ti meni, ma baš nikada. 
Jest; nemoj nagliti; valja počekati, ustrpiti se. 

Brahu nije bilo pravo. Namrgodi se. Iznenada se na 
nešto odluči. 

— Rozi! reče. Mogu ih i odmah skinuti. Gledaj! 

Faun uvuče roge u se. Lice mu se preobrazi, iskesi, 
poživotinji i pođavoli. 

Svećenik se prestraši, kriknu iz svega grla. 

Sluge i ukućani dotrčaše. Nasta dij i guranje. 

Brah se nađe na ulici. 

“X Da izbjegne ljudima, što se već kupili, zatrča se niz 
mjesto, pohita k svojim stanovima. 


las o tom događaju odjeknu posvuda. 

Još prikrivena borba između pučana i vlastela nađe sebi 
novo gorivo; počne iznova tinjati, spremna i planuti. »Vla- 
stela drže zemlju, žive plodovima seljačkog truda, sjede u 
tvrđavama od statuta i povelja, nameću se i svećenicima, pa 
ne puštaju, da se najstariji i najbolji seljak na otoku, desna 
ruka pradida nam Vilka, pokrsti. Roščići! Gadni su im na 
Brahovoj glavi, a mili i sveti na njihovim grbovima«, go- 
vorahu pučani. A vlastela navaljivahu na Natpopa: »Mo- 
rasmo primiti na svoj otok kojekakve barbare i divljake, 
koji se razmnožiše kao miševi, i obogatiše se i osiliše muzući 
našu zemlju, i već sanjahu, kako će postati nama ravni. Da 
primamo tim krštenjem u svoje tijelo novu draču, nečistu 
krv faunsku, rogatu i repatu poluživotinju? Otvorimo li i 
njemu vratašca, provalit će još lakše u našu kulu sva ta 

težačka rulja. Zar da i faun Brah sjedi uz nas u crkvi, pred 
oltarom Božjim? Što bi na to dužd u Mlecima?« — »Da 
čujemo riječ našega Kneza«, odgovaraše Natpop. Ali, 
brački knez nije više bio jedan od bračke vlastele; dužd je 
sada sAm slao, ponajviše iz Mletaka, svoga čovjeka plemića, 
da — prozvavši se »conte della Brazza« — stoji na čelu 
otoka. A konte Zuanne Badoer gledaše, da svaka trica ne 
dođe pred dužda, i da hirovi vlastele ne uznemire i ne 
razdraže pučane, koji su također držali svoje zborove i slali 
branioce svojih prava čak i k duždu u Mletke. Konte zato. 
reče, da o krštenju ma koga bilo stanovnika na otoku odluči 
natpop ili biskup; on pere ruke kao Pilat, ne traži no oprez 
i mir. 

Prečasni gospodin curatus villae Nerezi et archipresbiter 
Braciae pozva k sebi sve bračke svećenike, samostance i pu- 
stinjake. : 

Dođoše duhovnici iz Škripa, tog drevnog bračkog 
mjesta, što se ponosi najstarijom kršćanskom crkvicom i ro- 
đenjem sv. Jelene Križarice, majke Konstantinove; iz po- 
vljanske opatije, koju Benediktinac opat Ratko i Brečko, 
knez otoka, digoše iz rasula već davno, za vrijeme ugarsko- 
hrvatskoga kralja Bele; iz Bola na žalu bivše Elafuze; iz 
Gradca, Straževnika i MošuljicA, naselja starih Neretljana 
na visoravni; iz Donjeg Humca; iz Dola na dnu klanca; pa 
čak iz sv. Martina kod Bobovišća, malenog mjesta na zapa- 
dnom kraju otoka, na visini iznad vijugava zatona otvorena 
prema Šolti. Nađoše se ondje i pustinjaci, koji još dolažahu 
na otok, da provode u samoći pobožan život uz bogomolju 
bračkog eremite Georgija prvoga, u Opatijskoj spilji na brdu 
Dupčacu, u Opatskom stanu na Bražuti pokraj Pučišća, pa 

također i u pećinama i samostančićima blizu Postira na. 
istočnom, a iznad Dračeve luke nedaleko Bola na južnome 
rubu otoka. bj 


Pred sve te ljude, koji su stigli u Nerežišće tko pješke, 
tko na mazgi ili na magarčiću, htjede Natpop iznijeti 
Brahov slučaj. 

Raspravljalo se dugo i žestoko, dok su nemir plemstva 
i puka i zabrinutost konteova samo rasli. Duhovnici nisu svi | 
bili istog mnijenja. Kopali su po starim crkvenim knjigama, 
proučavali neka krštenja Pogana u davna vremena, prepi- 
sivali i čitali izvatke iz rasprava Otaca crkve, tvrdeći, da 
nije tako lako raširiti sada nauku svetog Pavla o krštenju 
neobrezanih čak i na poluživotinje, na »Jarce« i »Vragove«; 
valja zato k biskupu u Hvar, k papi u Rim. Bijahu već 
gotovi rastati se neobavljena posla, pustivši konteu brigu, 
kako će umiriti plemiće i seljake, kada Brah pokuca iznenada 
na vrata i pođe mu za rukom doći pred njih. Ušutješe i 
zagledaše se radoznalo u njegov stas i u njegovo lice, iako 
ga gotovo svi već znahu. 


Brah stajaše mirno, sabrano, otkrite glave, na kojoj su 
roščići jedva virili iz šume crnih rudastih vlasi. 

— Dođoh, reče, da vam nešto pokažem. 

On otvori pod grlom košulju, razgali prsa. Vidje se 


veružica, o kojoj visi prastara drvena pločica. Na pločici 
urezan krst i neka slova. 


— Tko ti dade? | ; 

— Gdje to nađe? | 

— Primih je od Georgija prvog, pustinjaka, odgovori 
Brah. 

*Doskora je pločica išla od ruke do ruke. Pipahu je, 
ogledahu, odgonetahu joj latinska slova. I nasta žamor 
čuđenja, pomućen sumnjom i nepovjerenjem nekih. 

— Pričaj: kada? kako? 

A _Brah progovori. Kaza, kako se upozna sa svetim 
čovjekom, koji mu spasio nogu i hranio ga u svojoj spilji. 
Ispriča o Gotima u Scirpeji, o smrti pustinjakovoj, o pločici, . 
što je starac sAm izradi, da je faun nosi, o križu, što ga 
Brah posadi na njegov grob, a knez Družak na Vidovicu. 
Reče i što se sjećao-o Georgiju II., koji pretvori spilju u. 
bogomolju. 

— Božja volja! kliknuše na to mnogi. 

— Vražje lukavstvo! prigovoriše neki. 

Al se sada javiše pustinjaci. Sve to nisu priče. Još je 
živ daleki rod solinskoga mučenika Georgija i njegova ime- 
. njaka, eremite bračkoga, i sjećanje se na fauna još ne utrnu; 
živo je također u samostanima i u spiljama pustinjaka na 
otoku. Trebao je samo taj dokaz, ta svetinja, što -yisi o 
Brahovu vratu. Glas Georgija eremite javlja se eto iz groba. 
i hoće krštenje toga Božjeg stvora. 

Nasta opet šutnja. 

— A sjećaš li se kakvih Georgijevih riječi? upita 
Natpop Braha. | 

— Samo jednih. , 

— Reci! 

— »Daleki su putovi Gospodinovi!« 

— Tako je! Tako! kliknu nato čitav zbor. 

Lica se razvedriše, promijeniše. Posljednja se sumnja 
rasprši; kamen se svali svima sa srca. Pustinjaci se prvi 
okupiše oko Braha, da mu stisnu ruku, da ga tuckaju prija- 

- teljski po ramenu. Natpop pođe k prozoru, otvori ga širom 
i javi ljudima, koji se međutim bijahu sakupili ispred kuće: 

— Svršeno je. Doskora ćemo krstiti novog vjernika, 
pastira Braha iz Dragovode. 


I su i plemići vijećali. 

Odlučiše ići — mimo kontea — sve do dužda. Valjalo 
je samo donijeti u Mletke čvrste dokaze ili bar tvrda svjedo- 
čanstva, da je Brah doista satir, životinja ili poluživotinja, 
a nikakav čovjek. Mislili su spočetka oteti rogatoga i povesti 
ga pred dužda, no se pobojaše bune na Braču, prigovora u 
Veneciji. Najedamput im sinu; dosjetiše se, tko bi ih mogao 
pomoći. 

Na otoku je boravio čudnovat čovjek. 

Bijaše to prognanik, un bandito, poslat od dužda 
bračkom konteu, da ga hrani i čuva osamljena i što manje 
primijećena. Konteu ne bi teško primiti protjeranika, smje- 
stiti ga u poljsku kućicu na dnu daleka klanca, naznačivši 
joko nje međaše, preko kojih nije nitko smio, i nametnuti 
mu za sluge dva surova stražara; ne uspije ipak nikako sve 
to sakriti i ogrnuti šutnjom. Jer .se o tuđincu nije moglo 
ništa doznati, nastadoše o njemu kojekakve priče. Naga- 
danje, da je krupan zločinac plemenita roda, ne potraja 
dugo. Bit će radije kakav takmac duždev ili protivnik mle- 
tačke republike, kome je suđeno biti živ zakopan i zaborav- 
ljen u samoći daleka otoka. No prognanikovi stražari ne 
znadoše dugo šutjeti; plemići ispipaše koješta od njih. To 
je ostario i tjelesno oronuo čovjek, koji donije sa sobom 
sanduke rukopisa, okamenjenih kosti, osušenih trava, još ne- 
viđenih prašaka i čudnovatih posuda od stakla i od kovina. 

Obdan bere trave, mrvi kamenje, reže crknute životinje i 
nešto kuha u krivim cijevima; uvečer čita i piše ili promatra 
zvijezde. »Astrolog! Alkimist! Nadriljekar!« rekoše plemići. 
»Filozof bezbožac!« tvrdili su svećenici »Štrigiin, vještac!« 
govorahu težaci. A konte je šutio prekidajući sve razgovore 
o njemu; spomenu ga samo jednom rekavši: »Ne znam ni 
tko je ni što je. Mogu samo kazati, da se po rudastoj mu 
bradi zove Barbarizzio, i da se k njemu ne smije.« — AI 
su ljudi, kradom i miteći čuvare, ipak išli tuđincu, tko za 
lijek, tko za savjet. Vjerovalo se, da je mnogo učio i puto- 
vao, vidio i doživio. Progonstvo, što ga zateklo, tajanstvenost, 
što ga obavijala, život, što ga vodio, pravljahu od njega u 
očima puka nastrano biće, nešto između mudraca i čarob- 
njaka. Otočani ga i prečesto nisu razumijevali, pa je i to 
pridonosilo njihovu divljenju: odgonetnuti na svoj način 
njegove riječi i naći u njima baš ono, što su i nesvijesno 
htjeli, bijaše za njih neka radost; uraditi, što konte zabra- 
njuje, povećavaše čar. I prognanik se Barbarizzio proču na 
otoku. : 

Nakaniše dakle i vlastela približiti mu se i zapitati ga 
za savjet. Izabraše dvije od svojih najboljih glava, što ćemo 
* ih ovdje — po gradovima, gdje se u Italiji izučiše — pro- 
zvati »Padovom« i »Venecijom«, te ih jedne večeri poslaše 
k protjeraniku. i 

Barbarizzio, dugonja pognutih pleći, ispijena lica,. du- 
bokih tamnih očiju i polusijede brade, koju je neprestano 
gladio, gurajući je često u usta i griskajući je krnjim zu- 
bima, sjedio je uza sto, pišući u knjižurinu pred svijećom 
uljanicom. Kad ih ugleda, odloži guščje pero, pozdravi ih 
klimanjem glave, pokaza im, gdje će sjesti. »Govorite!« bi 
mu prva riječ. Dok plemići govorahu, tjeraše ih samo na- 

prijed zboreći: »A _ onda?«, »Ne tako. Stvarno!«, »Valja sve. 
kazati.« — Kad oni svršiše, prognanik je neko vrijeme: 
malko namršten šutio, gledajući u vrh nožića, kojim je tuc- . 
kao po knjizi. Najedamput digne glavu: 

— Gospodo, vi ste, kako mi nije teško razabrati, učeni 
ljudi... Padova! Venecija!; vidjeste širih vidika od tih 
bračkih. I baš zato ne mogu vam se dosta načuditi. Čobani 
“mi i težaci dolaze, da im pomognem protiv vještica, vuko- 
dlaka i nekih patuljaka 's crvenom kapicom, što ih zovu 
Malićima; a vi mi pak, dandanas, u XV. vijeku, govorite 
o nekom bračkom satiru! Koliko je zabluda uveo prvi u 
mišljenje ljudsko svojim bajkama o bogovima slijepac 
Homer! Još ga se ne možemo otresti, iako je otrežnjivanje 
započelo već davno s Demokritom, s Epikurom i s velikim 
Lukrecijem, koji čuvenom mu knjigom obori sve mite, sve 
laži. Materija! Realnost! To su dvije jedine boginje — 
hladne a mudre, promjenljive a vječne. Da, materija! — 
ali bez daha nekog rogatog Pana. Realnost! — ali bez pri- 
mjesa iz carstva tradicija, sanjarija i čuvstava. Laž je stari 
helenski kao i taj novi kršćanski Olimp. Nema ništa ni na 
nebu ni na zemlji do Demokritovih atoma. Atom, graditelj 
Materije i Realnosti, jedini je bog. I nema sile, koja će 
zatvoriti put istini. Eto, mene su zbog nje zgrabili u Mle- 
cima, podvrgli me torturi, gonili me od grada do grada, od 
države do države, pa me napokon bacili na taj otok; no ja 
i ovdje istražujem, ispitujem; krčim joj i odavle staze u 
budućnost. A 

Plemići se pogledaše. Sad su napokon .znali, što je za- 
pravo s tim čovjekom: bezbožnog je učenjaka oteo dužd, 
progonstvom, Dominikancima i lomači heretika. Al oni ne 
bijahu došli k njemu da vode filozofske razgovore. 

— Razumijem, reče plemić Padova. Nego je satir 
> Brah također gola realnost. On je tu, živ i zdrav, na otoku, 
između nas. 

Prognanik se Rabi gurnuvši. u usta punu šaku brade. 
Kad je izvuče, zapita: 

— Po čemu sudite, da je to biće doista baš faun? ' 

— Nosi rogove, ima repić. 

— Rog i rep ništa ne znače. Neobičajne izrasline kosti 
mogu se pokazati i na čovječjoj lubanji; kipari i slikari sade 
rogove čak i na glavu Mojsijevu. Repić? To može biti i 
nezgodan hir zadnjih kralježnjaka naše kičmenjače. 

— Imao je jednom prave papke. 

— Imao! Sad ih dakle više nema. No, vidite. 

“— Brada mu je i sada kao u jarca. 

— Io mojoj su to govorili. Iščupaše mi. je misleći, 
da će mi bez nje biti kao Samsonu bez kose; jednom mi 
krvnik čak i kožu zadre. No, sve uzalud. Ne ode ni moja 
brada ni moja čvrsta volja. Gle je! 

I on im je pokaza, svu kovrčastu, na kraju mokru od 
sline. 

— Ali, Brahova ćud! Njegovo vladanje, način mišlje- 
nja, pa govor, kretnje! Čitava njegova duša! upade u raz- 
govor plemić Venecija uz pritajenu ljutnju, jer se već Pali 
da se od toga mudrijaša ne će ništa postići. 

— Duša! dignu glas Barbarizzio. Padate opet u mito- 
logiju, miješajući kršćansku s helenskom. Ćud, vladanje, : 
mišljenje! Ima ljudi, koji misle i koji se vladaju kao lisice, 
kao vuci, kao medvjedi, pa i kao majmuni ili kao magarci. 
Zašto ne bi mogli i kao neki bajoslovni sin Govor i 
kretnje? Plodovi odgoja i navike. 

— Vi nam dakle ne možete dati nikakav savjet? Ni- 
kako nas pomoći? 

Barbarizzio ne odgovori. Turi opet u usta kraj brade 
i stade je polako žvakati. Plemići su po tome znali, da uče- 
njak razmišlja; sad će opet reći nešto važno. 

— Mogu. . 

— Ha! izrekoše složno Padova i Venecija. 

Protjeraniku se pokaza na ustima smiješak zadovoljstva. 


— Da, gospodo. Ne smije nam se desiti kao učenja- 
cima, koji se, na temelju tvrdnja nekih autoriteta, dugo 
-prepirahu, koliko je zubi u konjskim ustima, a nitko se od - 
njih ne sjeti otvoriti konju gubicu i zaviriti malko u nju. 
Stvar je s tim vašim Brahom veoma. jednostavna. Ogle- 
dajte mu izmetine. 

— Ho! začudiše se plemići. Što! Zar, doista? 

— Da, izmetine. Naturalia non sunt turpia... Jesu li 
mu one kozje ili čovječje? Brabonjci ili... no, već znate. 
Ako je pak to biće i životinja-i čeljade, pokazat će njegova 
nečist, u kojoj je mjeri jedna ili drugo. Što me tako gle- 
date? Sve možeš pritajiti, iskriviti, zakrinkati — svojih iz- 
metina nikako. Njihov se oblik i njihov se vonj ne dadu 
krivotvoriti. I najbolje pripitomljeni lav ispražnjuje se u 
kavezu kao i u pustinji. Majka nam Materija, koja ne zna 
za lijepo i ružno, kao ni za dobro i zlo, u balegi je i u ne- 
čisti najiskrenija. Nema sigurnijeg traga i znaka tragama 
životinjskim i rodovima ljudskim, pojedincima i skupinama, 
djetetu i starcu, no je baš to. Psi i vuci mokraćom se svojom 
jedni drugima javljaju, šalju poruke, odajući njome i svoje 
raspoloženje: srdžbu, obijest, glad, ljubav i slično. Već ti 
vonj kazuje, prolaziš li uz ljudsko naselje, uz kotac svinjski, 

uza staju ovčju, goveđu ili konjsku. Da, gospodo, eto vam 
ključ za zagonetku, što je zovete Brahom. Ne zavodite me 
pričama. Donesite mi njegovu nečist. 
Plemići su ga još uvijek gledali otvorenih usta mi- 
sleći, da li je prognanik prostački porugljivac ili neki luđak. 
Barbarizzio kao da im pročita sve to na licu, pa nastavi: 
— Ne čudite se, gospodo. Pomislite malko, koji sve 
sokovi djeluju na komad kruha, što ga pojedete. Progutani 
vam .hljeb nešto daje, al' koješta i oduzima, nosi nadvor 
sa sobom. Novo će se znanje steći takvim gledanjem. Po 
onome, što vas pitam, doznat ćemo ne samo, je li taj Brah 
faun ili čovjek, no također, kakve je ćudi, misli i osjećaja; 
razabrat ćemo, što ga uzvisuje ili što ga truje i ponizuje. 
Ne čudite se, velim vam iznova. Doći se jednom vrijeme, 
kad se ne će više pisati stihovi, drame i romani zovući u 
pomoć neke vanjske sile, čak iz fantastičnih predjela Plato- 
novih Ideja; postupat će se stvarno, solidno, iz same nepa- 


tvorene tvari, puštajući, da ponajprije takozvane prljav- 


štine. pojedinih ljudi ili čitavih društava iskreno i nepo- 
grešivo progovore pjesnicima svojim oblikom i vonjem, pa 
do potrebe i svojim ukusom. Razvedrite se i, hoćete li od 
mene savjeta, donesite, što treba. 

— Ali! stade tepati Padova. Mi moramo k duždu s ne- 
kim dokazima u ruci. Zar ponijeti mu u kutiji faunove. 

— Ne mislite sada o tome. Prije ispitivanje! Slučaj 
me zanima. Uspije li mi, pročut će se u Mlecima; dužd će 
uvidjeti, kakvu glavu Venecija sa mnom izgubi, i moje će 
progonstvo prestati, Ispitat ću Brahovu materiju svim svo- 
jim osjetilima. 

Plemići odoše od njeg; vlastela se iznova sastadoše. 

— To je velik une! 

— Smušena glava, koja bi*nas mogla obrukati! 

— Zlobnik je. Htio bi se osvetiti duždu turajući mu 
pod nos našim rukama satirove brabonjke. 

— Ali, budu li doista brabonjci, dobismo odmah pravdu. 

Nasta natezanje, dok ne padne odluka, da pošalju Bar- 
barizziju, što je tražio; o putu u Mletke govorit će se ka- 
snije. Plemićki se sluge vrzali tri dana kradom oko Brahove 
kuće, slijedili pastira izdaleka, dok im uspije dignuti sa 
zemlje, što su tražili. Veselu vijest, da su to baš brabonjci, 
nije učenjak mogao poslati vlasteli, al" im poruči, da će 
dublje ispitivanje otkriti doskora ipak tajnu. No već drugi 
dan dotrča prognanikov sluga konteu u Nerežišća; javi mu, 
da Barbarizzio leži mrtav u postelji. Otrovao se ili zagušio 
nekom smrdljivom tvari, što je htjede čak i grlom ispitati. 

— Hvala ti, Bože! Liših se toga luđaka, ote se konteu | 
usklik. 


B ić Natpop kazao, da će Braha doskora krstiti, al' 
nastadoše nove poteškoće, nova raspravljanja. 

Kako ga krstiti? — Na što stariji način, jer je Brah 
i te kako odrastao; broji godine bar od početka kršćanstva; 
drevan je poganin. Valja ga uroniti čitava u vodu, do tri 
puta. 

Kako ga pripraviti za sveto krštenjeP — Također po 
starom načinu. Mora prije svega biti Pripravnik, Kateku- . 
men, t. j. jedan od onih, koji vjeruju u Hrista, pripravljati 
se dvije ili tri godine, dok postane Odabranik, Electus, pa 
da se tek onda nađe dostojnim biti bliz krštenju, postati 
Krštenik, Initiatus. U drevna vremena Katekumeni su često 

primali sv. krst pred koncem života; ali Brah kao da ne će 
nikad umrijeti; odgoditi bilo bi kao i ne krstiti ga baš ni- 
kada. 
Tko da ga krsti? —. U prva je kršćanska vremena 
krstio sam biskup. Povesti Braha na Hvar ili pozvati bi- 
skupa na Brač? 

A gdje obaviti s njime sveti čin? — Apostoli su krstili 
u rijeci, a na Braču nigdje ni potočića. Rimske su zgrade 
imale atrij, a u njemu impluvium, gdje se kupila s krova 
voda, u kojoj se moglo i krstiti, no bračka vlastela, iako se 
smatraju praunucima Salonjana i Epecijaca, žive u čednim 
kućama, a ne bi pustili, da faun umoči ni vrh svoga poga- 
nog prsta u vodu njihovih cisterna. Mogla bi se iskopati za 
Braha jama uza župsku crkvu i napuniti vodom, ta, takve 
su se krstionice jednom gradile — ali, plemići, patroni 
malne svih crkava na otoku, toga nikako ne će. Što da se 
dakle uradi? 

Raspravljalo se o tome i godinu dana, vijećalo u kući 
natpopa i vikara otočkoga, u dvornici zgrade Presjajne ple- 
mićke općine Brača u Nerežišćima i u biskupskoj palači u 
Bolu i u Hvaru; zvali su novovjerca Braha na katekumen- 
ske pouke i vježbe;; ispitivali ga koješta, najviše, da li je 
živio u strahu Božjemu, »si vixerit in timore Dei«; obilazili 
su otok, tražeći zgodno mjesto za krštenje. Vlastela se tru- 
dila, kako će sve to oteščati i zaplesti, pa da — u neprilici 
— pobijedi mnijenje, da se krštenje odgodi do časa faunove 
smrti, i da Brah ostane do kraja života katekumen s ogra- 
ničenim pravom prisustvovanja sv. službi Božjoj. Al' se puk 
i čitava bračka Tebaida tome opre; trvenja se opet pojaviše; 
narod se uznemiri. 

U takve dane Brah se dignu i krenu prema istoku. 

Ljetna žega bijaše već pritisnula i visoravan; sve oma- 
nje bare presušiše, pa čobani tjerahu stada najradije k pa- 
šnjacima između Gažula i Straže iznad Bola, da ih mogu 
napojiti vodama triju udubina Velih Lokvi. Ondje se faun 
nadaše naći, koga je tražio. Naiđe na mnogo žedne stoke 
i pastira. 

— Je I tu knez Čeprnjić iz Gradca? zapita. : 

— Bit će, gdje je njemu bliže, na Glogovici, odgovo- 
riše mu. B 

A Brah ravno onamo, prošavši između sela Pražnica 
i Gornjeg Humca. No lokva Glogovica već prazna, osušilo 
se u njoj i blato. » Nema druge, moram u Gradac«, pomisli 
pastir pa udari šumicama i pašnjacima prema brdu Gra-_ 
dišću. Nadao se, da će kod lokve Vrnice naići na Čeprnji- | 
ćevo stado; al' oko nje sve pusto, u bari nekoliko mazgi, 
Koje pijahu gustu mutnu vodu. Brah pođe uzbrdo, mine 
crkvicu, prođe kroz naselje. Pred malenim, zbijenim kući- 
cama samo djeca i žčne; ljudi odvedoše nekamo daleko 
stoku, tražeći pašu i vodu. 

— Je li Čeprnjić doma? 

— Jest. Danas knezuje. 3 

Brah pohita navrh brežuljka. A gore, na ravnici, pred 
»kneževom« kućicom, na ovećem malko tesanom kamenu, 
sjedi čovjek crvene brade i krupna nosa slušajući, kako se 
dva čovjeka pred njim pravdaju zbog neke krađe. Kad 
ugleda Braha, prekinu ih i potjera. 

— Dobro mi došao, katekumeniću! Eh, baš si pogodio. 

Brah mu htio kazati, kako dođe k njemu, da mu po- 
mogne svladati krzmanje svećenika i opiranje plemića, al? 
ga nosonja ne pusti do riječi. 

— Dođi! Legni uza me!... A vidje li! Sjedim pred 
kneževom kućom, na kneževu kamenu, i sudim ljudima. Mi 
se Gradčani ne damo. Gradac bijaše glava Braču, sjedište 
kneza, gnijezdo sokolovo... Nerežišća! Jadnog li mjesta! 
S njega jedva vidjeti komadić daleka mora na zapadu i 
Biokovo, tamo, otkud bura duše. A gle ovdje! pašnjaci i 
šumice svuda naokolo, pod tobom; onamo, 4: sunce istječe, 
pučina široka i slobodna. 

Brah ga je htio prekinuti, kazati, zašto mu dođe, kad 
se Čeprnjić dignu i povuče ga na rub vrhunca, te upre 
prstom u vrh planine preko mora, na kraju biokovske kose: 

— Gle! To ti je Oštra glava. Dignu svoj goli vrh, rog 
od kamena, nebu pod oblake i okiti ga oblacima, što sjaju 
na suncu. Ima i zašto da se ponosi; stoji do ušća Neretve, 
otkud naši stari doploviše, da osvoje sve te otoke. Ne zabo- 
ravi nas ni sada, kad se ovdje nastanismo i ostadosmo pro- 
metnuvši se u čobane. Strši nam pred očima, sad mrka a 
sad vedra; šalje nam svoj bučni vjetar, da nam govori o 
staroj neretljanskoj slavi, da nam prodrma kosti i napuni 
pluća junačkim dahom, kada klonemo... Reci mi, bolan, 
kako možeš živjeti u Dragovodi, na vrhu tijesna klanca, 
okružena bregovima? Je li to boravište za stvora, koji se 
nema bojati bolesti i smrti, a još uvijek nosi roščiće na glavi, 
repić u hlačama? 

— Šta će mi rogovi, kad, eto, knez, natpop i plemići .. 

AI' Čeprnjić hodaše amo tamo po rubu gledajući i sad 
u Oštru glavu; i ne dade se prekinuti. 

— E, znam ja, što je tebi. Loza! Maslina! Smokva! 
Obdan kopati il! se vrtjeti oko voćaka, a obnoć ležati na 
suhu, pod krovom. Je !' to život za ljude? Mi ovdje vo- 
damo stada od paše do paše, od lokve do lokve; spavamo u 

“ grmu ili u kakvoj rupi; sunce nas peče, vjetar mlati, kiša 
kvasi. Kad ne možeš više tjerati lađe po valovima, pasi 
ovce po grebenima! Glavno je lutati, ma bilo to i po ne- 
kom otoku; drukčije omlitaviš, ukoče ti se noge, smekša 
srce. Težaci bivaju plašljivci i mekušci... Vidje li malo 
prije onu dvojicu, tu, preda mnom? Nestade starijemu u 
proljeće deset brava, mlađemu pak noćas petnaest ovaca. 
Ukrade jedan drugome. Al' vješto, gotovo junački: nena- 
dano, krišom, noseći na ramenima, obnoć, izdaleka, uprkos 
ljutim psima i čuvarima; a nikako iz nužde ili iz halapilji- 
vosti; da pokaže, što zna i može. A vi, kopači, pitomi ste 
sluge nekih bijednih gospodara. 

— Jest. I, eto, taj konte Zuanne, taj natpop, ta vla- 
stela, meni, sada... 

Čeprnjić kao da ga stoprv sada ču. Stađe, promijeni 
lice, al' mu ipak upade iznova u riječ. 

— Konte? Ne boj ga se, rogati katekumeniću. On je 
plemić iz Mletaka, priznati vladar Brača, no sam i ja neki; 
znam malko i čitati. Zovu me Čeprnjićem jer mi prabaka, 
udata za Neretljanina s kopna, bijaše od roda župana Če- 
prnje Givića, desne ruke bračkom i hvarskom knezu Brečku 
oduvijek dične uspomene. Konte je duždev čovjek i glavar 
bračkom plemstvu;; ja sam ti vođ pučana u ovom kraju. Pas 
sam čuvar ove ljudske stoke; a on nije vuk no lisica, lukav 
Mlečanin. Mi se dvojica znamo i razumijemo; pušta me sje- 
djeti na tom kamenu, suditi ljudima i zvati ih amo na do- 
govore; mogu čak i do dužda u Mlecima. 

— Zato ti i dođoh. Zbog krštenja. 

— Rekoh ti odmah, da pogodi doći mi baš danas. Sad 
ćemo sve doznati. 

— Kako to? začudi se Brah. 

Čeprnjić mu pokaza čovjeka, koji je s lokve Viajiće 
išao prema crkvici. , 

: — Vraća se iz Nerežišća, od kontea. Nosi poruku. I ja 

je već znam, jer Mlečanin hoće mir na otoku, najviše pak 

u kraju drevnih Neretljana.: 

Rogati je gledao u pješaka, ne slušajući, što mu nosonja 
još govori. 

Kada čovjek stignu, Čeprnjić mu ne dade govoriti pred 
došljakom, povede ga u kuću. Brah je čekao gledajući na-- 
okolo. Sunce na zapadu pocrveni i pozlati još većma oblake, 
što se pod vedrim nebom dizahu kao plot na dugom bilu 
Biokova, bacajući plavičaste sjene na strme gole obronke. 
“Oštra glava oživje u novu sjaju iznad mora tamnomodre 
boje i uznemirena vjetrom, što je stizao do Gradca, vijoreći 
Brahu vlasima i puneći mu prsa svojim oštrim dahom. A či- 
tava je valovita visoravan, od Grimače do Humca, ležala . 
već u polusjeni, pa je, obrasla okruglim grmovima, bila nalik 
na golem pašnjak pokrit krupnim crnim ovcama. Svi su se - 
vrhovi brežuljaka sjali, samo je brdo Brkata stojalo već 
mračno, dižući visoko svoje dvije gromile. I Brah ne mogaše 
skinuti dugo oči s grdnih kupova kamenja na vrhu osamljena 
brijega. Motalo mu se po glavi, što čobani o njima i sad pri- 
čaju. To su grobovi prvih stanovnika otoka ljudi jakih, zde- 
pastih, crvenih dlaka, koji življahu u pećinama i u »bunja- 
ma«, što se i dandanas, ponajviše na pašnjacima, pločastim 
kamenjem grade. Obučeni u kože, pasli su stoku i lovili u 
ondašnjim šumama zvjerad, mašući sjekirama od kamena. 
Bijahu li to doista ljudi ili jednooki Kiklopi, od kojih po- 
sljednji poginu u Padolu, kad ono Thamous javi, da je Ve- 
liki Pan umro? Što bi bilo raskopati gromile i potražiti im 
. kosti? Smrtnici na otoku sve razvaljuju i premeću, al' u 

humke kao da se boje dirati; na Brkatu se nitko ne penje. 
Ondje se zimski vjetrovi sastaju, ljetne žege caruju. A sad, 
. dok sunce zapada, neko stablo uz te gromile prima lik go. 
rostasa; krošnja mu je nalik na lepršavu tamnu kabanicu 
s crvenim rubovima, suha duga grana na pastirski štap, od 
koga sjena pada daleko preko visoravni, možda čak i do 
mora s one strane Grimače. Avet posljednjeg starosjedioca 
bračkoga, čovjeka ili Kiklopa, ustaje iz gromile, promatra 
pašnjake i bdi nad njima. Brkata je ne samo grobište, no i 
stražarnica. 

— Da, mislio je Brah, taj će kraj voljeti uvijek kozu i 
ovcu. Jedno je did Vik, a drugo pučki knez Čeprnjić. 

Čudio se, što ne vidi, gdje se pastiri vraćaju predvečer 
sa stadima u Gradac. Selo ostaje pusto i mirno; žene i djeca | 
kao da se već spremaju na počinak, dok su odrasli negdje 
daleko, uz kakvu lokvu ili na rubu šumica. Što sve ipak 
mogu ti krhki kratkovječni smrtnici! A kako je život lakši 
ne samo u Ambrahiji, no i na žalu bivše Elafuze i u primor- 
skim krajevima toga otoka! Oh, sveta maslino i božanska 
lozo! Gdje ste vi, tu je radost. 

Brah se prenu; Čeprnjić mu dirao rame. 

— Ustani i putuj veselo. Sve je ui redu. Tog mi puta 
Mlečić pisa, pa je valjalo odgonetnuti slova. Crno na bijelu. 
Okladio bih se, da dođe iz Mletaka mig u Nerežišća: ple- 
mićima, da se pritaje, Natpopu, da se požuri. Duždeva je 
riječ razriješila sve čvorove. Krstit će te što prije, bez bi- 
skupa. — : 

— A priprava? 

— Propade i ona. Sad vele, da te brački pustinjak 
Georgije I. poče pripravljati još pred devetsto i pedeset go- 
dina; duže priprave nije bogme nikad bilo. 

— A krstilište! Savi as 

— Bit će to moja briga. Losa ispod naše crkve. : 

— Bez vode. Puna blata. 

— Pusti. Uredit će se i to. Do 25. kolovoza ima vre- 
mena. : 4 Aj : 

— 25. kolovoza? 

— Jest. Na dan sv. Lodovika: Pišu mi, da to bijaše 
kralj Franaka, borac Hristov. Dignu dva puta križarsku 
vojnu na nevjernike; osvoji neki grad Aku, pa Tiros i Ce- . 
zareju; opsjedne, vele, u Africi Tunis, pod kojim i umrije 
od kužne bolesti. I ti ćeš se po njemu prozvati. Aka, Tiros, 
Tunis, Lodoviko — to su ti sve neke njihove gospodske mu- 
drolije. Al' što nas briga. Glavno je krštenje. Mi ćemo te 
zvati, kako budemo sami htjeli. . A sad, sinko prekrsti 
se 1 idi. 

A Brah ga odmah posluša. Jurnu niz Gradac skačući 
satirski, od krova na krov zbitih kućicA, na NUuco i veselje 
žena i djece. 


S nestrpljenjem čekahu otočani dan Brahova krštenja; a 
on napokon svanu. Sinu nakon jake oluje i obilne kiše. 
koja oživi lozama zelenilo lišća i modrinu grozdova, osvježi 
srebro na grančicama maslinovim, zlato na klasju već-žrelih 
usjeva na poljanicama, prosu po vedrini neba i po srcu 
težaka iskre radosti u očekivanju dobre ljetine. Svi se vese- 
lili osim vlastele, koja se nadahu, da će krštenje u smrdlji- 
voj blatnoj lokvi, u tom pojilu za mazge i koze pokraj 
crkvice u Gradcu, ispasti kukavno i smiješno. No Gradčani 
bijahu očistili do dna lokvu, a nenadani joj dažd donese 

novu bistru vodu. Jama je sjala na suncu nasred malene 
ravnice okružene obroncima punim smrča, smilja i kadulje. 
— Narod se slegnu na njih: muškarci što bliže, djeca i žene 
iza njih, što dalje, jer je krštenik morao ući go u vodu, pa 
ne bi bilo u redu, da svačije oči na golom Brahovom tijelu. 
sve dobro vide. Oko crkvice bijahu se već okupili svećenici, 
samostanci i pustinjaci, pa i neka vlastela, radoznala i željna, 
da se divlji faun kako god sam obruka i razori sveti čin 
krštenja, kada Brah stignu u kumom Dragotom, najbližim 
mu susjedom i starim drugom seljakom, te stade pred vra- 
tima. 

Obred odmah započe. 

Natpop metnu na se kotu, štolu i iabičast pau šo 
k oltariću; klekne na stepenicu. 

— Bože, na pomoć moju nastoj. 

Počnu pjevanja i molitve. 


— Izlit ću na vas vodu čistu, i očistit ćete se od svih 
skvrna vaših, govori Gospod. — Gospodi, Gospodi naš, kako 
je čudnovato ime tvoje po svoj zemlji! — Prinesite Gospodu, 
sinovi Božji. — Kakono jelen želi na vrela voda, tako duša 
moja želi k tebi, Bože. — Svemogući, vjekovječni Bože. — 
Bliz budi molitvama našim. — Podaj, molimo, Gospodi, 
Odabraniku našemu da, naučiv svete tajne, bude ne samo 
svetim Vrelom obnovljen, nego i članom tvoje Crkve pri- 
brojen. Po Kristu Gospodu našem. 

— Amen! oglasiše se đaci, i nasta tiho komešanje. 

Na vratima crkvice pokaza se Natpop. Bijaše krupan 
čovjek, pa je širokim crkvenim odijelom zapremao sav otvor. 
Noge mu na donjem, glava do gornjega praga. Stajaše ondje 
kao zid pred niskim krštenikom, gledajući ga oči u oči. 

— Kako ti je ime? 

— Brah. 

— Što tražiš od Crkve Božje? 

— Vjeru. 

— Što ti daje vjera? 

— Život vječni. 

Brah je pazio, da se ne pomete, da ododkoti. kako ga 
bijahu naučili. Pružaše lakat dodirujući se svoga kuma, koji 
bijaše spreman pomoći ga u neprilici šaptanjem. Stajaše 
sabran, željan uraditi sve, kako i treba; al' ga nešto smetalo. 
Neki vlastelin, trbušast ćelavac suha lica i lukava posmi- 
jeha, nasloni leđa uza zid crkve, pokraj svećenika, i upre 
u nj pogled svojih sitnih očiju. Otkad dokad, od puke na- 
vike ili zlobe, prošao bi se rukom po goloj lubanji tuckajući 
je prstima na dva mjesta iznad čela. Kao da ga time sjeća 
na roščiće. »Da nije to Lisica, Epiterse?« pomisli Brah, i 
osjeti više ljutnju no strah. Ipak se svlada; zagleda se u 
Natpopa, slušajući ga još pomnjivije. A svećenik mu bijaše 
već rekao, koje mu je zapovijedi vršiti, hoće li postići život 
vječni. Najedamput ga zapita: 

— Odričeš li se sotone? 

— Odričem. 

— I djela njegovih? 

— Odričem. 

— I svih raskoši njegovih? 

— Odričem. 

Te tri odreke izgovori Brah čvrstim glasom. Kako ne : 
bi učinio nešto nažao onome, čije mu ružno ime već davno 
prilijepiše samo zato, jer su obojica rogati? Vražja djela 
gledao je u drugih, a mora ih se i on čuvati. Ne zna zapravo, 
što je »raskoš«; bit će, da je to nešto, čime se deblja trbuh 

ćelavoga vlastelina koji u nj i sada onako zlobno gleda, a 
odijelo mu je bogato, i — rekao bih — da sjedi i gosti se. 
u Nerežišćima u kući punoj svakog obilja. Toliko se kršte- 
nik time zanese, da bi bio — kad ga krstitelj upita, vjeruje 
li u Boga Oca, u Isukrsta Sina i Duha svetoga — i nadalje 
odgovarao »Odričem se« mjesto »Vjerujem«, da mu .kum 
ne pomognu šćipnuvši ga za lakat. ' 
Krštenik dođe još bliže. 


— Izajdi iz njega nečisti duše, a daj mjesto Duhu 
svetomu Utješitelju. 

Krstitelj mu poče dahati u obraz, križati ga palcem 
na čelu i na prsima; 

— Primi dobroga Duha po ovom udahnuću i po Bo- 
žjem blagoslovu. Mir tebi. 

A_Brah se osjeti doista miran. Sad ga više ne će zvati 
»Vragom«, ni njegove vinograde i pašnjake »Vražjim po- 
sjedom«. Bit će novo jagnje u stadu Dobroga pastira. 
.Zemlja, što je on obradi, prozvat će se »Jaganjčevi vino- 
gradi«, i Božji će blagoslov biti na njima, u njegovoj kući, 
u stajama, u vrtu, u pčelinjaku. Krstiteljevim je dahanjem 
nešto ušlo u nj; ne vidi više vlastelina, koji ga sjeti na 
Epiteršea; nebo je još vedrije, zemlja ljepša, ljudi dobri. 
I krštenik pade u zanos. Nije više pravo razabirao, što to 
s njime dalje rade. Znamenuju mu uši, oči, nozdrve, usta, 
prsa i pleća za vratom; stavljaju mu soli u usta; mažu mu 
uši i nosnice pljuvačkom; on kleči i moli — njemu je sve 
to kao neki san, u kome mu je dobro i lagodno... 

Prenu se tek onda, kad ga povedoše k lokvi, i svukoše 
ga do gola, i namazaše uljem čitava, od glave do pete, 
i nađe se, s vodom do ispod koljena, na plitkom kraju bare. 

Narod bijaše ustao; obziri prestadoše; svi se gurahu 
što bliže. 

Brah se u prvi čas zastidi, pa i aitiše Ljudi straga 
ugledat će mu repić; sunce i mokre vlasi otkrit će im 
roščiće. No se ulje, što je s njega puzlo i kapalo, širilo po 
površini vode, gladilo joj sve bore, pravilo je bistrijom, 
prozirnijom. Vidje u njoj svoj lik. I pričini mu se, kao još 
nikada, više ljudski no kozji, ponajviše.bokovi, stegna i 
listovi. Faunske dlake bijahu mu prilično opale, kuka i 
motika preinačili mu ramena. To ga osokoli, al' ga opet 
nešto prisili gledati u vodu. Vidje na mulju, gdje se neka 
krupnija zmija vijugajući se približava k njemu. »Jedna 
od onih, što često plivaju i u mojim baricama«, misli Brah 
i diže oči. Očekuje, da krstitelj ugazi s pomoćnicima u vodu' 
i obavi krštenje. a 

No morade još čekati. 

Započe novo odricanje, pred čitavim narodom. 

— Odrekni se starog poganstva, zamrzi na rogatog 
Pana. ' ' 

— Odričem se, Sinu Brah, al' nakon kratke šutnje. 

— Ha! Ha! ču se smijeh. Nešto mu zape u grlu. Da 
ga sada vidimo! 

Javi se tako iz hrpice plemića trbušasti ćelavac. Mnogi 
se pobojaše, da će krštenik na to planuti, da će se nešto 
neugodno desiti. Brah se svlada, iako osjeti, da ga korijeni 
roščića počinju boljeti i da_mu repić titra. Natpop se ne 
obazre na usklik, htjede započeti propisima zaklinjanja, 
kada plemić upadne opet u riječ. 

— On je služio u Splitu Dioklesu Joviusu. Znao je i 
Jupitera. Dvostruki je poganin. 

Nasta odobravanje plemića, prigovaranje pučana. 

Krstitelj ih umiri, progovori o caru Dioklecijanu, vo 
rimskim lažnim bogovima, o kršćanskim mučenicima. Pa 
zapita krštenika: 

— Hoćeš li zamrziti na demona Jupitera, koji“ se jed- 
nom pretvori čak i u bika? 

— Hoću! odgovori Brah. 

Plemić se.ne dade ni sada ušutkati. 

— On je jednom obilazio Svantevidov kip na Vido- 
Vici. Čuvao ga, vele, od propasti. I šćavoriski je vrag u 
njemu. 

— Jest! Svantevid na Vidovici! viknuše neki sAd: 
jer je u otočana uspomena na prve, još pogane Neretljane 
bila i sad živa. Dok za Pana i Jupitera nisu znali, o kipu. 
troglava strašila na vrhu Brača pričalo se od davnine. 

Krstitelj uvidje, da posljednji plemićev usklik pogodi 
u cilj, uzdrma nešto u čobana i seljaka, povuče nad glavu 
krštenikovu prvu sumnju i prvo nepovjerenje. Obori se 
zato svom svojom rječitošću na slavenskog boga, dignu još 
većma glas: 2. 

— Jesi li, jadniče, sjedio pod idolom, dirao ga ru- . 
kama? ' 

Al ne dobi: odgovora, kome se nadao. 

— Jesam, prizna Brah. 

Dignu se graja; 

— Ha! Eto! 

— Gadnog li stvora! 

— Kumirstvo! 

— Kipoštovlje! 

Plemići se uzvrpoljiše, uzradovaše. Sad će se desiti, što 
očekuju, nastat će bruka, sveti će se čin prekinuti. Morat će 
se sve bar odgoditi. I krstitelj je već mislio na način što 

časnijeg i mirnijeg uzmaka, kad se dignu Čeprnjić iz sela 
Gradca, Približi se, pope se na hridinu i viknu: 

— Ljudi, čujte! A koliko je tu, među nama, unuka i 
praunuka starih naših pradjedova Neretljana? I nisu li li 
junaci na moru bili vjernici Svantevidovi? Ne posadi li sim 
naš knez Družak idola na Vidovici. A i pradid pradida vam 
Vika vjerovaše u Svantevida. Družak se i svi naši zatim 
pokrstiše, i krštenje im vrijedilo. Jesmo li zato, jer negda 
bijasmo vjernici Svantevidovi, sada kršćani ili pogani? Je li 
Svantevid bio gori od jarca Pana i od bika Jupitera? Što _ 
mučite tako tog siromaha? Natpope, ne daj se. Veliko je 
Jukavstvo te gospode. 

Nasta šutnja. Plemići uvidješe: kako bi se neraspoloženje 
mnogih vjernika protiv krštenika moglo poslije tih riječi 
. okrenuti u srdžbu i u bunu protiv njih, a znali su za »kneza« 
Čerpnjića i za njegovu moć nad čobanima; zato se odmah 
pritajiše. Puk se smiri, no uz sumnju, i gledajući drukčije 
na Braha. Krstitelj nastavi obred. 

— Odričeš li se demona Svantevida? 

— Odričem. 

— Hoćeš li zamrziti na nj iz dna duše svoje, iz dubljine 
srca svoga, potjerati ga iz svih misli svojih? 

— Hoću. = 

Natpop ugazi u vodu i prođe odmah na posljednje 
zakletve: 

— Dakle, ii đavole, upoznaj svoju osudu, te daj 
čast živomu i pravomu Bogu; daj čast Isukrstu Sinu njegovu 
i Duhu svetomu, pak odstupi od svoga Božjeg službenika 
Braha. — Čuj, prokleta sotono, zakleta Imenom vječnoga 

Boga i Spasitelja našega Isukrsta, njegova Sina, svladana 
sa tvojom zavišću, trepećući i jaučući odstupi; ništa ne imala 
skupnog sa slugom Božjim Brahom. : 

Krstitelj je dalje zaklinjao vraga, izricao molitve, po- 
lagao kršteniku ruke na glavu, uz neki oprez, jer osjećaše 
svaki put na dlanu vrhove Brahovih roščića. Gledaoci pro- 
matrahu s napetom pažnjom. 

— Hoće li đavo iz njega izaći? 

— Da li je što vidjeti? 

— Bar kakav znak. Jer je Nečisti još u njemu. Drukčije 
ga svećenik ne bi toliko tjerao. 

— Pazite! 

Brah je, uznemiren, opaljen suncem i već izmoren, 
držao glavu pognutu, gledao u vodu. Mislio je: »Koliko je 
to vragova u meni? A ja ih nikada ne vidjeh, ne osjetih ni 
u prsima ni u trbuhu. Ja ne stenjem i ne _previjam se od 
bola kao ti smrtnici. U me ništa ne ulazi, da mi grize utrobu. 
Vele, da sam, što oni nisu: uvijek zdrav.« Gledao je u vodi 
lik krstiteljev, njegove kretnje, kad vidje opet zmiju. Viju- 
gala mu se oko nogu, virila vrhom njuške iz vode, ogledala 
mu nogu kao da je grana, uz koju bi se htjela popeti. I 
sunu mu misao: »Što bi se desilo, kad bi je ti ljudi oko lokve 
sada ugledali? Rekli bi, da je sotona, zmija paklena. A da 
nije to doista _vrag?« I Brah se uznemiri. »Odričem se!«, 
»Vjerujem!«, »Hoću!«, odgovarao je krstitelju, uz koga je 
stajao i kum dotičući ga; al' je sav drhtaa bojeći se, da 
mu zmija ne prođe naglo uz_ bedra i prsa, i ne uđe u usta 
još prije no bude konačno pokršten. U trenutku straha, on 
se hitro prignu, zgrabi čvrsto zmiju, izvuče je iz vode. 

Zaprepaštenje. Uzbuna. Vika. 

— Sotona! 

"— Zmija paklena! - 

— Eto! Ne krsti se vrag! 

— Valja ih odbiti. 

— Utući obojicu! ' 

— Kamenovati! Kamenovati! 

Brah se u prvi čas smete, zagledavši se u svjetinu. . 

Je li to onaj narod, što ga bijaše posinio i s kojim se 
on mučio na goleti, u vinogradu, na pašnjaku? Kum se 
“ Dragota odmaknuo od njega, upro u nj oči pune straha i 
užasa; »knez« Čeprnjić smrknuo se sav u licu, gleda ga, kao 
da ga kori zbog kakve prevare ili izdajstva. A_ puk se talasa 
oko njega, diže s tla kamenje, maše štapovima. Oči su rasko- 
lačene od straha, usta iskrivljena od ljutnje. Tako bijaše 1 
na Thamousovu brodu, kad ono putnici na nj navališe. 
Plemić ćelavac i trbonja u ovaj je čas sasvim nalik na Epi- 
tersea; oči mu pune zlurade radosti, i diže kamen, spreman 
prvi udariti. Da krstitelj ne ostade _ uz njega, kobna bi se 
kiša bila već prosula. i 

Nije to mržnja na nj, no na tu nesretnu životinju, koju 
još uvijk drži u ruci. Vrag, sotona u liku zmije. A ona se u 
njegovoj desnici sada ukočila, diže malko glavu, paluca 
jezikom i psiče. . ' 

Kakav vrag? S takvim se životinjama igrao, kad bijaše 
dječak, u trščacima rijeke Afasa pod Ambrahijom, kad je 
lovio žabe. Zmija bi se htjela sada oteti i pobjeći, a došla 
mu je, da se s njim opet igra, da ga na nešto sjeti. Brah je 
htjede pustiti, kad se ona trgnu, spruži i ukoči vrat, udari 
ga njuškom o prsa, te se opet uspravi, da navali. 

Dignu se nov urlik. 

— Ljudi, pustite ih! Da vidimo, tko jejači: on ili 
sotona. 

Tako kliknu Čerpnjić, a gomila se. umiri napevši pažnju. 

Krštenik osjeti, što svi ljudi od njega sada očekuju. 
Stisnu još jače guju, odmaknu je od sebe, koraknu do hridine 
na rubu lokve. - 

— Crkni! viknu tri puta udarajući zmijom o liticu. 
Pokaza je svu isprebijanu, slomljene hrptenjače, okrvav- 
ljenu. Pljunu na nju i baci je u obližnju šikaru. 

Narod kriknu od radosti. 

— Čudo! 

— Utukao je sotonu, 

— Kod, njega bar vidjesmo, kako se lišio Nečistoga. 

Pastiri i seljaci navališe, da mu se raduju, da ga slave. 

Krstitelj se požuri. Uroni ga tri puta, gdje je voda bila 
najdublja. : 

— Ja te krstim u Ime Oca i Sina i Duha svetoga. 

Pomaza ga na glavi krizmom spasenja, usadi mu u 
desnu ruku zapaljenu svijeću, metnu na nj bijelu odjeću. 

— Idi u miru, i Gospod bio s tobom. Pax tecum! 

— Amen! viknu sav puk naokolo. 


i 


I) oskora se Natpop vraćao k svome mjestu. Iđahu s nji- 
me i vlastela iz Nerežišća. Svi su šutjeli, samo je trbu- 
šasti plemić s ćelavom glavom rado govorio praveći 
zlobne dosjetke o novom rogatom kršćaninu Lodoviku iz 
Dragovode i o praznovjerju seljaka i čobana. 

— Velečasni, ta i vi sigurno čak i dobro vidjeste, da 
to bijaše obična zmija bjelouška, što se hrani žabama u 
smrdljivim lokvama. : 

— Jest, odgovori svećenik. Al' ipak. Kao da se ne stvori 
ni ona bez ičije volje baš ondje, u onaj trenutak. 

GLAVA VII. 


ou kojoj se vidi, kako je malen razmak između radovanja 
i tugovanja. Govori se još u njoj o trgovačkoj dosjetljivosti 
starih Mlečića, o bjesnilu Kuge i o prostodušnosti mlada 
pastirskog para. 


K ad se puk nakon faunova krštenja rasprša, novi se 
kršćanin Lodoviko nađe nedaleko Dragovode, praćen 
kumom Dragotom i najbližim mu susjedima. Ostade s njima 
i »knez« Čeprnjić. 

Stigoše do kumove kuće. 

Vrata dvorišta Širom otvorena, okićena grančicama. 
Suhi zidić oko kuće popravljen; na njemu, sprijeda, sudovi 
s bosiokom, s karamfilima u cvatu. Puteljak do vrata očišćen 
. od korova i kamenja, čak i pometen. 

Lodoviko, koji je sada išao šutljiv i nekako sputan u 
dugoj bijeloj halji, što mu priječila slobodno hodanje, a on 
se bojao, da je ne zgužva i ne oblati, stade prvi. Smiješak 
mu niknu na usnama. Znao je, tko to priredi: — Maruša! 
I što to znači: — Uđi, da ti se radujemo i da te pogostimo! 
Uši mu i nos sve to potvrđuju. Čuje se u dvorištu veselo 
pucketanje vatre; lagan se dim diže; širi se_ miris mlada 
mesa pečena na ražnju. 

A Maruša je na vratima. Mlada, sitna, sva nasmijana. 
Čudo od djevojke. Kose zlatne kao zrelo klasje u prado- 
movini njenih djedova; očiju modrih kao različak u usjevima 
na sjeveru, a puti ogarene od sunca nad otokom na jugu; 
kretnja kao u kozlića, pa i kao u jaganjca, što ih pasla. 

— Kako se sada zoveš? pita bjeloobučenog. 

— Lodoviko. 

— Lo-do-vi-ko. Hu! Pa to je predugo. Ja ću te zvati: 
Loda. 

— Imi! I mi! vele pratioci i ulaze, 

A dvorište uređeno! Kamen stol i kamena sjedala pod 
granatom murvom, tlo utučeno i poškropljeno vodom. I vrata | 
od prizemne kućice otvorena; nad njom, na oknu, šarena 
krpa, u znak veselja. 

Ljudi odmah sjedoše, prihvatiše se jela. Šutjeli s su.i 
gutali pohlepno, kidajući prstima meso, dok im se mast točila 
niz bradu. Loda se silio. Volijaše biljnoj hrani, makar 
sirovoj. I uvijek gledaše sakriti to od ljudi. Govorahu mu, 
da nije još čovjek, da ostaje biljoždercem; brsti mladike kao 
koza. Vina pak pije, a da se nikad ne opije. Jarac! vele 
čobani; Faun! kažu gospoda. Al! on je sada kao i svi drugi: 
»Lodoviko«, kaza Natpop; »Loda«, veli Maruša. Pa se maša 
pečena mesa, kida rukama, grize zubima, dok prve ljage 
nastaju na bijelom odijelu. A Maruša ga, smiješeći se, gleda. 
Zna ona sve. Nosi mi povrće i voća. Jede i ona, da Loda ne 
bude u tome sam. A on se sjeća, kako je prvi put vidje, još 
mlađu i još sitniju, na paši, gdje u dreniku bere drenulje,; 
pa u smrečaku, gdje je usred zime zobala zrele bobulje. 
Kasnije posadi za nju čitav voćnjak,.u koji je toliko puta 
domami glasovima svirale, da je zatim prati do kuće, napu» 
nivši joj pregaču voćem. A ona mu sada to uzvraća prilazeći 

mu i nudeći ga krupnim crnim murvama iz tog dvorišta, 
smokvama i breskvama iz svoga vrta. Da nema tu tih ljudi, 
on bi skinuo bijelu halju, potražio sviralu, veselio se samo_ 
s njome, kao već toliko puta na pašnjacima. 

Ljudi su sada pili, govorili sve glasnije, lupali šakom 
o stol. 

Čeprnjićev se jezik sasvim razveza. Crven u licu, i 
procvala krupna nosa, ljutio se na te mirne težake, daleke 
praunuke dida Vika, jer se življe ne opriješe trbušastom 
ćelavcu, koji danas htjede omesti krštenje. 

— Znam ja njega. Zove se De_Majus, a otac mu se 
zvaše Omišanin Majić. Uradi taj Majić nešto grdno, pa ga 
prognaše na Brač; »bandito«, kako vele Mlečići. A gle ga 
sada, ovdje: bogataš, nekakav plemić. Kume Dragota, valja 
mu pokazati zube. 

.— Ja, nikako! 

— Zašto? . 

— On mi je sad gospodar. Kupi od prvašnjega i imanje, 
pai zemlju, na kojoj radim. Eto, znam ga i ja. Nije dobar. ' 
Vele, da je bolestan. Pije vino, a voda se u njemu kupi, ne . 
može mu lako nadvor; od toga mu onakav trbuh. 

Čeprnjić se trgnu od ljutnje. 

— Ito su ti naša vlastela, naši gospodari. Netom koji 
kralj ili car, dužd ili knez, Bog ili vrag, zavlada ovim 
morem, eto ti i njih k njemu; nude mu taj otok kao da je 
njihov. Prodat će mu i dušu, samo da ih pusti jahati i dalje | 
na nama... 

— AI čovječe Božji, nemoj tako! 

— Zašto ne bih? U mene je krv Neretljana, starih 


gusara, drevnih junaka. Znaš li ti sve o županu _Čeprnji +? 
Giviću? 

— Ne znam. 

— Bit će bar dvjesta godina, kad ono Bela III. odredi, 
da se župan brački i hvarski ima uvijek birati između ple- 
mića Givića, i to doživotno. On je mjesto kralja mogao 
potvrditi i kneza otoka. A, šta veliš? 

— Bogme, velik gospodin. ' 

— I te kako! Pa da ja sad puštam, da ti Majići i drugi 
pravi i lažni Mlečići na meni jašu? Bunim se. 

— Gusarska krv! ču se usklik. : 

— Eh, ljudi, bit će; al je razvodni kišnica iz bračkih 
gustirna. No, nije ni to baš hitro išlo. Znate li, kako se jedan 
od mojih predaka proslavi, kad ono Omišani oteše kralju 
Brač? 

— Pričaj. ' 

— Bilo je to ovako. Ne vidje nikad ovo more ljućeg 
gusara od Omišanina Malduča iz plemena Kačića.. Plijeni 
sela na otoku, gradove na kopnu, pa čak i križare, koji plove 
u Svetu zemlju, da otmu nevjernicima grob Spasiteljev. Vuk 
bijaše Malduč, a vučići sinovi mu i unuci; najgori pak od 
sviju sin mu Osor. Taj osvoji Brač i nametnu mu se za 
gospodara. Dignu se na nj splitski knez Gargan, al' ga na 
Braču ne nađe. Ostavi ovdje četu, a ukrca na svoju lađu 
moga šukundjeda Grubišu; reče mu: »Ti si onaj pravi!« I 
poče hajka na Osora Kačića. On, okružen, probi obruč 
splitskih lađa, obrani Omiš, opljačka Šoltu, krenu na Brač. 
Splićanin opet za njim. Potopi mu lađe. Osor bi_ mu bio 
šmignuo i sad iz šaka, da ga Grubiša ne ščepa i ne dovede 
vezana preda nj. Baciše ga u tamnicu, uzeše mu otok, 
prisiliše ga na mir i grdno ga oglobiše. Njemu sramota, 
* momu praocu dika... Eto, od starih gusara postadosmo mi 
Neretljani zator novim otimačima, koji se jedne noći pro- 

turaše čak u Nerežišća, gdje zapališe vladinu palaču, sažgaše 
knjižurine, povelje i statute!... Vukovi se prometnuše u 
ovnove. Pomuti se i isteče naša gusarska krv. Sad je sve 
drukčije. i 

— Al si ipak puntar i buntovnik. 

— Jesam! ražesti se čovjek. A bit ćete jednom i vi; ili 
vaši sinovi, unuci, ili bar praunuci, kad im dodija; ma i da 
posve zaborave na naše knezove Druška i Brećka, na dida 
Vika, na Grubišu Gradčanina i na župana Čeprnju. Ne ćete 
ni vi uvijek biti kao ovce i mazge, iako niste neretljanske 
krvi, čobani i ponosni Gradčani. Da nije tako, jednom bi se 
Loda pokajao, što ne ostade Vragom i Jarcem. Ne bi ga sve 
0Maruše ovog svijeta onda utješile. 

To reče Čeprnjić, jer mu djevojka bijaše pršta 1 i, videći, 
“kako ga migovima ne može nikako ušutjeti, najednom 
pokuša metnuti mu dlan na usta. 

— Nema čepa za moja “usta. ; 

— Ima! odgovori Maruša pa potrča u kuću, i donese 
mu gusle. 

— Aha! Vražje li djevojke! kliknu Čeprnjić i sav še 
raznježi. 

— Daj onu o kraljevićevoj svadbi, reče mu ona. Mi 
hoćemo igre i veselja. 


Čovjek je ne posluša. Uozbilji se; namršti obrve i poče: 


Dužd Kandiano ljute momke kupi, 
Sablje kuje i galije gradi; 

A kada je momke sakupio, 

I mačeve tvrde iskovao, 


171 


I galije grdne sagradio, a 
. Sve to pušta niz to sinje more. 
Popeo se galiji na pramac, 
Ruku digo, kletvu izrekao: 
v»Dupini mi rastrgnuli tilo, 
Galebovi mozak prokljuvali, 
Zmije morske ispile mi oči, 
Ne svladam li bana hrvatskoga, 
I gusara Druška iz Neretve, 
Iz Neretve mutne i krvave, 
Što je dosad Mlečaninu bilo 
Do nje doći, a od nje ne poći«. 

I još veli dužde Kandiano: 
»Brus'te, momci, kljun galija naših! 
Pa će male neretljanske lađe 
Uisit o njem ka na ražnju janjci. 
»Brus'te,.momci, kljun galija naših! 
Smaknut ćemo staro i nejako 
Od Cetine do Neretve mutne. 
Sprem'te konoh i svitak gužava 
Sirovijeh i neosušenih! 

Uezat ćemo golijata Druška, 
Sputati ga galiji uz veslo, 
Nek nam vozi do zadnjeg mu dana«. 


Sve se bijaše smirilo. Čulo se samo blejanje ovaca 
zatvorenih u staji iza kuće i pokatkada kukurijekanje kokota 
.na buništu. Čeljad, koja međutim pridođoše pa gledahu 
preko zidića, uđoše tiho, sjedoše na zemlju ispred guslara 
pjevača. A Gradčanin dignu glas: 

Plovi dužde. Ispod Makra stiže. 
Malena_je sila neretljanska; 
Muku muči, al je jad sve ljući: 
Pet joj lađa dužde utopio, ; 
Neretvu je krvlju omastio, 

U planinu čeljad potirao. 
Družak gleda, no i sad ne Prada. 
Popeo se na liticu gorsku. 

Širi prsa i nadima grlo: 

»Amo, ljudi, sedam gora naših! 
Amo lađe sa sedam otoka!« 

Ide uzvik od doca do doca, 
Od jednoga do drugog kanala. 
Klanci tutnje, i zatoni ječe. 


— Ha! ha! otima se slušaocima nehotice iz grla. Kao 
.da je Druškov zov stigao sada do njih. Gotovi su ustati, 
nekamo potrčati. Pjevaču sjaju oči, glas mu biva dublji: 


Klanci tutnje, i zatoni ječe.' 
Da VP se liti biokovske ruše, 
IP to jure Neretljani mladi? 
Da P to lete sa otokđ laste, 
Ili plove neretljanske lađe? 
Prve brode s Brača 1 sa Hvara, 
A za njima s Uisa i Korčule. 
Pomoć stiže, nov se urlik diže. 
Stoji lupa laganih vesala 

I škripanje visokih jarbola, 

I psikanje tananih strilica, 

I pucanje greda i dasaka, 

Jeka trubć, vapaj ranjenikđ. 
Lađe gore, pod njim cvrči more, - 
Dim se nad njim u svrdlove vije. 
Na dno tonu mletačke galije. 


— Ha! Ha! 
X — Tako valja! 
— A dužd? 
— A Družak? . 
Sad su svi visjeli o pjevačevim ustima. A Čeprnjić za 
trenutak stane. Kao da tek sada vidi, koliko se ljudi pred 
njim sakupilo. Smiješak mu niknu na ustima; kimnu glavom . 
1 nastavi: ; 


Na dno tonu mletačke galije; 

 Krvav dužde na palubu pade 
Od oširoga mača Družakova. 
I knez njega diže preko plota 
Te ga baca u valove hladne. 

Sve to gleda duždev sluga Andre:, 
»Kuku nama! Jada i sramote! 
Pobignuti i spasiti glavu, 

A bez tila svoga gospodara, 
Da mu sviću na grobnici pale«. 
. Pa potraži duždeve haljine 
I spasi se na brodić mletački, 
I omota neko mrtvo tilo 
Zlatnim plaštem dužda od Mletaka, 
Da ga vozi i da ga zakopa 
U naselju, što se Grado zove 
A u crkvi svete Evfemije. 

Al dužd pravi, Petar Kandiano, 
I sada je na dnu mora našeg. 
Galebovi iznad njega krešte, 
Dupini mu golo tilo grizu, 
Morske zmije crne oči piju. 


Čeljad ostade neko vrijeme šutke, kao uljuljana u san; 
i bila bi navalila na guslara, da opet zapjeva o bitkama i o 
junacima, da se ne ču blejanje.. : 

Bijahu došli pastiri sa stadima. Navališe na Zidić, 
nakloniše se, pa i popeše na nj. Ovce se gurahu kao da bi 
htjele u dvorište. Loda se prenu, uznemiri, osjetivši vonj 
vune -i kostrijeti. Maruša se odmah dosjeti, što mu je; priđe 
mu i dade sviralu. On skinu sa sebe bijelu halju krštenikovu; 
nasloni se leđima o murvu. Kakvu mu to čarobnu sviralu 
dade danas Maruša? Može sitno i krupno, visoko i duboko, 
kao iz jednog i kao iz mnogo grla. — Čeljad se pomamiše; 
kozlići skočiše na ogradu; matori jarci pružiše glavu preko 
plota držeći uvis roge, tresući bradom. I kolo se složi, zaigra 
oko stola i murve, raširi se do uz samu ogradu, zahvati u 
krugu svu kućicu. 

= — Tika! taka! u 

Marušina_ majka izvuče hranu i piće iz kuće, potjera 
kokoši preko plota; a da bude sve za tu čeljad, izvede ovce 
na livadu, ostavi u štali samo kravu, s kojom već nekoliko 
dana nije bilo sve u redu. 

— Je li to krštenje ili pir? 

— Loda i Maruša! 

— Dajte ih skupa. Nasred kola. 

A oni oboje stadoše, gdje ih gurnuše. Držahu se za 
ruku, gotovo se stideći, smeteni kao dvoje djece. 

I to potraja do prvog mraka, Onda se čeljad raziđoše. 
Ode i Gradčanin. Ostadoše najbliži susjedi, da otprate Lodu 
do njegova stana. Hijeli su krenuti, kad se crn lik pokaza 
na vratima dvorišta. 

— Hvaljen Isus! ču se dubok ola 

— Ti si to, oče Jure? 

— Eto, dođoh sa svojom vrećom, kada drugi već sve 
pojedoše. Nemam danas nigdje sreće, kaza došljak. 

Bio je to čovjek, koji je sada čuvao bogomolju pusti- 
njaka Georgija I. I on je tvrdio, da je od roda svečeva. 
Visok, mršav, duga lica, sjećao je doista Lodu na davnog 
* eremitu, iako mu brada nije htjela nikako posve posijediti, 
a nosio je uvijek neku tamnu fratarsku halju. Bio je dobre 
ćudi, no ga nešto znalo i previše naljutiti. Ima već mnogo 
godina, što otočani zaboravljaju svetoga Georgija biskupa, 
mučenog u Solinu od Dioklecijana, i štuju svetog Jurja, 
konjanika, viteza i zmajoubicu. »Kakvo je to izdajstvo? 
Otkud nam najedamput taj tuđinac amo na Brač? Ne vidje 
on nikad otoka, ni izdaleka«, govorio pustinjak ljudima. 
A otočani ga vodili na istočni žal Brača i kazivali mu kraj 
mora goleme ljudske i konjske stope u kamenu: »Gle! Tu 
je on skočio s biokovskog bila, preko kanala, na naš otok. 
To mu je prvi trag. Prođe čitavim Bračem tražeći zmaja«. 
— »Ne!« branio se pustinjak. »I kad bi bilo baš tako, Bra- 
čani se ne bi smjeli odreći biskupova pastirskog štapa za 
koplje vitezovo. Kazna će vam već stići«. Al. on je uzalud 
opominjao i prijetio, vjeran prvome patronu otoka. Bogo- 
molja Georgijeva bijaše sada napola porušena: litica se u: 
njoj davno strovalila, voda prodrla, zemlja navalila. Jure 
nikada iz nje. »Ne idem, dokle god kamenje ne zatrpa u 
njoj i mene.« A živio je kukavno, jer nitko nije pustinja- 

cima više nosio; valjalo je obilaziti po otoku i prositi: Zato 
je taj pobožni čovjek najbolje znao, što se sada zbiva, pa 
i što se negda desilo na Braču. 

— Što je nova, oče? Nekako si loše volje, reče mu 
Dragota. - 

— A kako i ne bih? Zlo je. 

— Kako to? Zar ono? 

— Jest. Tamo, prema istoku, sve gore. Udarala prije 
na životinje, sad poče daviti ljude. Gdje te dotakne prsti- 
ma, niču ti na tijelu mrljice kao da te buhe ubole, pa onda 
mjehurići, nabrekline, čirovi, najviše ispod pazuha. A čovjek 
klone, požuti, bljuje, vrti mu se glava, ne zna za se, a do- 
skora — kraj. 

— Bog nas očuvaj! 

— Strašna je to neman, uzdahnu Jure. 

— Otkuda nam ona stignu? 

— Iz pakla, il je skočila i ona s Biokova, sidko ka- 
nala, na konju, s kopljem. 

— Tko je? Kako se zove? 

— Kuga. - . 

Seljaci pomisliše, da pustinjak vidi sve crno, jer mu 
torba večeras prazna. Napuniše mu je. Jure ostade tmuran; 
jedva posluša pričanje o krštenju; pođe i izgubi se u noći 
kao sjena. 

Dragotina žena bijaše usto vratila ovce, sklonila ko- 
koši, zapalila svijeću u štali, kad viknu: 

— Dragota! Hitro! Krava. 

Pohitaše svi. 

A krava je ležala na tlu, crkavala. 
. Ljudi se pogledaše, sjećajući se pustinjakovih riječi. 
Loda sa susjedima ode. Šutjeli su u mraku. Rastaše se, 
a da se, puni neke crne slutnje, jedva pozdraviše. 


K us prođe doskora čitavim Bračem. 

Spočetka je sitno i polako koračala, od sela do sela; 
zastajkivala, željna pomoriti prije životinje, od miša do 
krave, pa se tek onda dotaknuti i ljudi. Druge godine pro- 
duži i ubrza korake; početkom treće zaigra pomamno svuda 
po otoku. Kad ljudi uvidješe, da mora prolazi od jednih na 
druge, skupiše se u se, zatvoriše svima vrata, odrekoše se 
smilovanja i pomaganja. Nije često bilo, tko će. zakopati 
čovjeka, kamoli životinju. A nebo zatvoreno, vrijeme toplo, 
zemlja žedna, lokve i zdenci prazni; u šipragu crvi, u ku- 
ćama gamad. Duvahu sad vlažni, a sad suhi vjetrovi smrd- 
ljiva daha, puni vonja leševa. Mjesta opustješe; u selima 
Podgračišćima, Mošnjicama i Dubravici gotovo svi pomri- 
ješe, i kućice se počeše rušiti, da se više ne podignu. Pa- 
šnjaci na visoravni bijahu također pusti; stada se ovaca 
ne bijeljahu više na njima; a na vrhu brda Brkate obje se 
visoke gromile kamenja crnjele sada od jata gavrana. Bje- 
žalo se u osamu, makar u daleke pećine, pa i preko kanala, 
dok i kopno i otok Hvar ne odbiše grubo bjegunce. A po- 
moći niotkuda. Rad zastade. Tragom Kuge šuljala se dva 
siva lika, Glad 1 Zločin. 

Svi su strepili, osim dvojice: oca Jure, koji odmah 
obolje, no i prebolje, i pastira Lode, koji nije mogao obo- 
ljeti. Od jutra do mraka hitali su iz sela u selo, iz kuće u 
kuću, od postelje do postelje, da hrane, dvore i čiste; pre- 

nošahu bolesne, ukapahu mrtve. Seljacima i pastirima iđahu 
sami, gospodi, kad ih zvahu. Jednog dana — koncem druge 
godine Kugina vladanja, — dok je Loda kopao u Gradcu 

grob »knezu« Čeprnjiću, dođe mu čovjek iz Nerežišća. 

— Zove te gospodar, Natpop. 

Loda bijaše zabrinut zbog Marušinih roditelja, koji su 
u posljednje vrijeme kunjali; ipak posluša. 

Začudi se, kad vidje svećenika. Kost i koža. Pognut. 
Lice blijedo, oči upale. Je !' to čovjek, koji stajaše, krupan 
i uspravan, na vratima crkvice u Gradcu i pitaše krštenika: 
“ »Kako ti je ime? Što hoćeš?P« No je ipak tinjalo sada nešto 
veoma blago u njegovim zjenama. < 

— Lodoviko, i dobar se glas nadaleko čuje. 

— Prebolio si, gospodaru. 

— Jesam. Al još nije plemić De Majus. 

.— Zar.onaj, koji mi zlo htio? 

— Da. Onaj, koji ti smetao, a u ove godine bijede ne 
htjede pomoći tvome kumu, svome najboljem težaku. S&Am 
je. Njegovi ga odbjegoše; nitko ne će k njemu. Teško mu je. 

— Pa zar ja? 

— Jest. Baš ti. 

— Ali, moj kum... 

— Šuti. »Daleki su puti Gospodinovi«; sječaš li se? 

— Sjećam se, reče Loda i pristade. 

— A sad mu idi. K Dragoti ću poslati oca Juru. 


lemić je De Majus bolovao. doista sam, zapušten, u ne- 
čistoći. Bulaznio je u mutnoj svijesti, sa svim znakovima 
kuge na licu i na tijelu, i ponajviše psovao nebarnu rod- 
binu i nevjernu mu služinčad. Spočetka ne razabra, tko ga 

to redi, čisti i dvori. Kad mu bi nešto bolje, prepozna Lodu. 
Začudi se i zamisli, ne rekavši ni riječi; jednom samo šapnu: 

— Natpopovo maslo!.Uzobijestio se, jer prebolje. 

Zahtijevaše od pastira sve veću pažnju, zapovijedaše 
mu koješta; a Loda u neprilici. Kuća opljačkana: škrinje 
silom otvorene, prazne; ormari bez ičega; novcu nigdje 
traga. 

— Potraži moje bivše sluge. 

Al' njih bijaše iz mjesta nestalo. 

— Obađi podrume.. Ključevi su ondje. 

A ključeva nije trebalo. Podrumi otvoreni, hrana iz 
njih iznesena; na tlu lokvice vina, bačve prazne; smeće i 


gnjilež. 
— Hm! zamrmlja De Majus. Koliko je dana, što si 
ovdje? 

— Bit će i pet. 


Lodi ne bi pravo to pitanje, no ne izusti ni riječi. Siđe 
u mjesto tražeći za plemića hranu. Pokuca na vrata vlastele; 
neka mu nešto kroz prozor baciše, druga mu rekoše: 

— Odmakni! Tvoje je krštenje tome krivo. Kazna 
Božja. 

Konteova je kuća bila zatvorena, jer se ukućani na 
početku zla negdje skloniše daleko. Bez Natpopa bio bi i 
glad sjeo uz De Majusovu postelju. A plemiću uvijek bolje; 
.bile ga dvije nevolje, a ipak ozdravi. Kad ustade, ne bi mu 
više teško naći nove sluge. Otpremi hladno pastira rekavši, 
da je sada — a još ne zna pravo, čijom krađom — bez 
novca; ne kaza mu ni: hvala! 

Loda pohita prema Dragovodi. 

Kad stigne k Dragoti, nađe starca 1 staricu uk uko- 
pane, oca Juru pred vratima netom oboljele Maruše. 

— Eto, prođe ovuda. Zgrabi staricu u štali, baš ondje, 
gdje joj onda krava od nečega crknu; kuma jedno pred-- 
večer, pod murvom. Obori ih začas, kao kosom. A Marušu: 
ošine juče, u vrtu. Prenesoh je odmah amo... Nemoj se 
tako smutiti! U kuću nije još poganom nogom stala; obilazi 
je. A ti si sada tu. js 

I sve teži dani nastadoše za Lodu. 

Kad pustinjak ode, ne maknu se više od djevojke. 
Ona bi katkad ustala, da opet legne. Ležala je, crvena u licu, 
omamljena vatrom, pa bi koješta govorila o roditeljima, 
o stadu, o cvijeću u loncima na zidiću. Doskora je poče 
mučiti strah; zatreptala bi od svakog žamora i od svake 
sjene u praznoj tužnoj kućici i oko nje. 

Jedne mu večeri reče: 

— Čuješ li je. To su njeni koraci, u vrtu. Dvije su 
godine, što ide danju po otoku, a noću spava u našoj štali. 
Ubi kravu (sjećaš li se?), umori stoku, pa obori u njoj 
majku. I sad ondje noći. Eto, ide. Gleda, sjedi li opet netko 
pod murvom. Zatvori prozor. Ne miči se iz kuće. Ču li? 
Nešto zaštropota u štali. 

1 Maruša kriknu, dižući glavu. raskolačivši oči. Umiri 
se s mukom; pade u polusan. 


S jutradan Loda uze djevojku, ponese je k svojoj kući. 
Netom ugledaše bolesnicu, svi mu sluge pobjegoše; 
pastiri mu odvedu stada u daleke klance; dvori mu opus- 
tješe. Ostade sam. Al on bijaše i sad zdrav i jak, hitar i 
. vješt; ne klonu, željan samo oteti Kugi Marušu. Dvorio 
je i njegovao djevojku; stajao uz nju, dok je ležala budna; 
sjedio stražeći na pragu, kad je spavala, jer se nadaše, da 

će se s Kugom — usudi li se i u njegovu kuću — naći na- 
. pokon oči u oči, uhvatiti se s njom u koštac. : 

. Bojao se Marušina: konca. Svi govori oko njega, da 
prave smrti nema, da je život samo muka i trpljenje, da 
sreća počinje za pravednika tek iza groba, da Mrtvi na 
Žive negdje čekaju, ne mogahu ga nikako osvojiti. Jest 
samo onaj, koji živi, a valja živjeti, kako Jagnje-Hrist hoće: 
to bijaše nesvijesno vjerovanje bivšeg satira. S tim je lju- 
dima — mislio je — kao. s crvom i s lisicom: zgnječi ih, 
nema ih više. On je — iako se svega ne sjeća — uvijek bio, 
i vazda će ga biti. I nije sit života, ma da mu i toliko zla 
već donije. A _Maruša još i ne poče živjeti za se i za nje- 
ga. Ona je u rodu Boginjama iz vremena Panovih, Vila- 
ma, o kojima mu prvi put progovoriše Vilkove gusle; samo 
je Kuga može strti, pretvoriti u gnjilež, u prah. I on je 
mora obraniti. 

AI bolesnici uvijek gore. Znakovi od Kuginih prstiju 
nisu na njoj nestajali, bivahu širi, žući, tamniji. Maruša 
je sve češće ležala, malne bez svijesti, gledajući u nj upa- 
lim mutnim očima. 

Jedno predveče, kad vidje, da .je djevojka zaspala, on 
zatvori dobro vrata, pohita k pustinjaku Juri, pa mu se iz- 
jada; zaprosi od njega djelo 1 savjet. 

— Kleči i moli! dobi odgovor, 

No Loda nije toga htio. Valja nešto uraditi. Kuga nije 
samo neka bolest; ona je demon. Mora doći, tko je može 
vidjeti, zgrabiti, utući je ili bar sE 

— Ima li takvih ljudi, svetaca ili... vragova? zapita. 

— Umiri se i strpi. Kazat ću ti sve, po redu. Ne misli 
sada na bolesnicu, 

Pastir sjedne, tresnu glavom kao da nešto iz nje tjera; 
gotovo se ukoči, al! s nemirnom borom na čelu, jer mu je 
repić, straga, u hlačama, baš sada ludo podrhtavao, roščići 
ga u kosi boljeli. ž 

— Jesi li ikad bio u Povljima? poče pustinjak. 

— Vidjeh ih izdaleka; zaton prema planini onkraj ka- 
nala. ; 

— Jest. Ondje je na brijegu uz more samostan davno 
. odbjeglih Benediktinaca. 

— Tko ih potjera? 

— Gusari. Ne pomogoše im zidovi i kaštio. Odniješe 
im jednom čak i presveti sakramenat. U crkvi je- pod olta- 
rom .grob svetog Ivana Povaljskoga. 

— Sa svecem? upade u riječ Loda nadajući se mutno 
* nečemu. 

— Ne. Raka je prazna. Svečevo su tijelo odvezli Mle- 
čići u svoj grad. 

— A čemu?. ' 

— Rekoše: da gusari u Povljima i njeg jednom ne 
ukradu. Prozvaše ga tijelom svetog Ivana, kneza Aleksan- 
drijskog. 

— Zašto? 

— Da ga u Mlecima skuplje prodadu crkvi sv. Ivana 
i Pavla. 

— Ha! kliknu Loda. Trgovci s bogovima i svecima. 
Kao i Thamous, koji kupi u Elafa Silena. Gle, čak i leševe! 

— Ne prekidaj! reče otac Jure, koji za ta imena nije 
znao. 

— Al šta će mi prazan grob? Rupa za miševe. 

— Ne nagli! Ivan je Povljanski, živ ili mrtav, bliz il? 
dalek, svetac čudotvorac. Taj bivši pastir... 

— Pastir! reče Loda, i njegova še pažnja napne. 

' — Da, pastir; iako bijaše i knez brački, pa je i sad 

u Gradcu kamen, na kome 'je sjedio i ljudima sudio. On 

dade sve svoje povaljskome manastiru i skloni se u nj, da 
- skromno služi opatu gospodaru, 

— Čudesa? ' 

— I te kakva! Išao je sa Šćirove Glave k samostanu 
preko zatona. 

— Lađicom? 

— Ne. Skinuo bi kabanicu, razastro je na more, ko- 
raknuo na nju i tako otplovio. Hodao je po vodi gotovo 
kao Isus po jezeru Genezaretskom. Uvijek se na taj način 
vraćaše u samostan, dok jednog dana ne posluša u nečemu 
opata, pa mu te večeri kabanica ne htjede plivati. 

* — AT bijaše još živ 1 zdrav, prekinu ga Loda, misleći 
na kakvo čudo, kojim bi svetac bio mogao — ali, samo 
onda — spasiti Marušu. 

— Ivan se i mrtav proslavi, nastavi pustinjak. Kad ga 
ono Mlečići digoše iz rake i položiše mu tijelo na palubu, 
i otploviše od kraja, brod im s teškom mukom stignu do rta 
Zaglava, pa odanle nikud i nikamo. Rekoše: »Da nismo što 
zaboravili u grobu?« I doista nađoše u raci Ivanov opanak. 
Vratiše se na brod i obukoše svečevu nogu. Sad se lađa . 
maknu. Stigoše za kratko vrijeme u Mletke. A kako ne bi! 
Brod kao da leti: pri svakom zamahu vesla odmiče naprijed 
za čitavu milju puta. Raka je pod oltarom povljanske crkve 
sada prazna, bez svečeva tijela; al* je svečev duh još u njoj. 
Odbija zlo od vjernika. - 

— AJ, eto, Kuge ni on. 

— Sinko, tebi je grdan broj godina; ipak si još uvijek 
neko dijete u svemu. Pokrstiše te, a poganina u tebi još ne ' 
utukoše. Ne slutiš, što je sve onkraj groba, razliku između 
jednog prolaznog života i blaženog vječnog življenja; ne 
znaš za vezu. između Živih i Mrtvih... 

— Valja moći potjerati Kugu! prekinu ga Loda. 

— Ivan je i to mogao, reče Pustinjak. 

ISad je pastir gledao opet u nj. 

— Nije to prvi put, što Kuga ide po otoku, nastavi 
Jure. Htjela jednom u Povlja. Ugleda je svetac sa Šćirove 
Glave, na Ravnicama, preko Dramotinjske drage; šuljala 
se k samostanu. Stani! — viknu joj Ivan izdaleka. A ona mu 
se kesi; ruga mu se, jer vidi, da će svakako prije njega u 
samostan. Dok on dotrča, dotaknut će se prstom sviju uku- 
ćana i otići. Stani! — viknu uzalud po drugi put svetac, pa 
onda stade, dignu pastirski štap. I zbi se čudo. Štap mu se 
u ruci produži preko zatonića i ošinu neman. Dok ona bježi, 
štap mu sve duži. Ivan je grdno izlema i potjera odanle., 

— Ha! izusti Loda, i oči mu zasjaše. dl 

Dignu se naglo; nestade ga. 


| predvečer, dok je uštap izlazio, stignu pastir u Povlja, 
noseći Marušu. 

Dođe puteljcima dalekim od sel4, pustim klancima i 
obroncima, pa ne sretnu nikoga; al' se sada bojao Povljana 
i čuvar4 crkve i samostana. Sjedne pod maslinom i počeka. 

Djevojka je teško disala, u nemirnu drijemežu. K sebi 
već dva dana ne dolazi; Kuga je nadalje stiska za grlo, 
polako, okrutno; Loda više ne zna, kako joj pomoći. Samo 
Ivan, sveti pastir brački, može potjerati od nje ljudima ne- 

vidljivu neman. I on, Loda, nosi sada k čudotvorcu tu ma- 
lenu pastiricu iz Dragovode, jer ne će, da je se samo mrtve 
sjeća; hoće je mladu, živu, veselu kao proljetan dan — 
drugog života ni za nju nema. Metnut će je pred sveca, u 
mjestu, gdje je i Ivan nevidljiv, ali, kako otac Jure reče, 
uvijek prisutan. Kuga ne će onamo; ondje nema od nje 
smrti. 

Mjesec je obasjao zaton. Pastir se diže; krade se po 
sjenama. Doskora vidje, kako mu je oprez suvišan. Povlja 
su zamrla, opustjela; što-ostade od Kuge, potjera možda 
Glad. Mjestance je kao neko groblje; zidovi pusti, kaštio , 
šutljiv, samostan zatvoren, bez svijeća. Ne čuje Loda no 
tiho koračanje svojih nogu i Marušino disanje sve većma 
nalik na hroptanje. 

I on joj veli: 

— Još malo, pa si spasena. Ivan čeka. Raka mu je 
noćas rasvijetljena, zasađena bosiokom iz lonaca na zidiću 
pred tvojim dvorištem. I on će nam se pokazati. Sjedit će 
na klupici, sa štapom u ruci, s kabanicom na leđima. I reći 
će nam: »Djeco, dobro mi došla! Ne bojte se. U mene je 
smrekov štap, što ga Kuga dobro zna. A imam kabanicu, 
što plovi kao lađa. Prostrijet ću je na more; vi ćete na nju 
skočiti i otploviti. Povest će vas k otoku, gdje nema ni gu- 
sara, ni hajkača sa psima, ni ćelavih plemića s trbuhom 
punim vode, pa ni Kuge.« Tako će on reći; mi ćemo ga 
poljubiti u ruku, poslušati, otploviti. Ču li me? Ne daj se! 

Loda dođe k starim crkvenim vratima. Upre i otvori. 
A u crkvi s jedne strane mračno, s druge sve obasjano, 
kroz prozore, mjesečinom. Glavni se oltar blista. 


— Maruša, eto nas! Sad ćemo preda Nj. 

Ona nije znala za se. Glava joj i ruke mrtvo visjele. 
Hroptala je još tiše, na prekid. 

On je spusti na tle, maknu drveni pokrov pred olta- 
rom, spusti se u jamu. 

A raka mračna, vlažna, zadušljiva. Kad mu se oči pri- 
vikoše na tamu, ne vidje u njoj no dvije plitke udubine na 
stranama, stepenice na ulazu. 

— Ivane! šanu. 

Glas mu se izgubi, potonu kao kamen u vodu. 

— Ivane! zovnu glasnije. 

Ču se nešto nalik na jeku i na porugljivo grohotanje. 
Sav se napnu. Na zidu prema njemu stajaše nešto uspra- 
vno i crno, nakazna lika.“ 

— Ha! Tu si, nesretnice! 

I on navali, rozima, šakama, nogama. 

Napori, strahovanja, napeta mu uobrazilja i novo ra- 
zočaranje svladaše ga najedamput, smutiše ga sasvim, na- 
đoše_ oduška u slijepoj ljutnji, u. bjesnilu. Tek kada se 
osjeti sav istučen, dođe donekle k sebi, progleda. Mjesto 
na Kugu bijaše se oborio na pljesnivu mrlju vlažna zida. 

Začudi se, kad mu se sada Brini bljeđa, gotovo kao 
da je nestala. 

Trak mjesečev bijaše se dokrao na rub rake, spuznuo 
niz stepenicu, udario o zid. Rasvijetli i preinači začas mrlji. 
crle. Stvori na njoj glavu, lice prastaro, mirno, dobro. I 
tijelo se pokazuje; na njemu je kabanica od jagnjećih koža. 
Eto i ruka s dugim pastirskim štapom. A sve to jest i nije. 
I!' se grana pred crkvenim prozorom njiše u vjetru, pa 
mjesečev tračak podrhtava, il'-se svečev štap doista diže i 
spušta udarajući po sjeni, što bi htjela preko svijetla lika 
— neka je nijema borba nastala sada u mračnoj rupi, na 

“starom vlažnom zidu. Loda gleda. Srce mu iznova lupa, 
glava mu se vrti; šapće: »Ivane! Utuci je. Uđe čak i amo, 
da zadavi Marušu«. — A1 je desni rub svijetle prikaze već 
tamniji, štap tanji. I pastir se trgnu; vidje, da se mora po- 
žuriti. Kliče: »Maruša, Ivan! Hitro!« 

Kad izađe, nađe djevojku mrtvu, na pločniku, u sjaju 
mjesečine. 


U grobu opet muk i tama. 


e ukopa je u zemlju; reče: 

— Bolje ribama, no crvima. | 

Ne maknu se čitave noći s. klisure, s koje pusti pastiricu 
u more. Stajaše kao kamen na kamenu, gotovo i ne znajući 
za se. Jedina misao, što bi mu katkad prošla glavom, bijaše: 
»Eto, ode i Maruša. Kao i drugi. Zauvijek. Netragom«. 
Šutnja vladaše oko njega. Tog mu puta more, nebo i zemlja 
ne htijahu ili ne mogahu ništa reći. No, kad mjesec zađe, ' 
a zora svanu, i površina se vod&A počne talasati udarajući 
polako o grebene, ču, kako more progovara. I pričini mu se, 
da u tom govoru čuje i mlad ženski glas, njemu dobro znan: 


— Loda! Nikako: zauvijek; i nikako: netragom. Što bi, 
ostaje. A smrću se ne umire; život je vječan. Ti ne ubi 
danas Kuge, al' utuče, sam, svoju Neman, liši se_ svoje 
Mrlje. A Ivan se pokaza; razastre mi kabanicu ispred nogu. 
Ima otok mira i sreće. Ondje ćemo se naći. 

Pastir taj govor jedva razumije; ipak mu je od njeg 
mnogo lakše. 


Maknu se, krenu uzbrdo. 

Nagla se oluja približavala. s kopna; sijevalo je na 
vrhuncima Mosora i Biokova; grmjelo nad kanalom; crne 
.se oblačine sterale nad otokom. Pastir hodaše polagano, 
umoran. Ne trgnu se ni kad kiša složi, pljusak se prošu. 
»Umrijeti,« mislio je; »pa to kao i da nije tako strašno. 
Kakav je mir na licu mnogih ljudi, koji legoše u zemlju. 
A Ivanova kabanica, što te nosi preko vode? A otok sreće? 
A Maruša?« — Bijaše sav prokisao. Mlazovi kiše udarahu 
'o litice prskajući ga po licu; voda tekla niz puteljke kva- 
seći mu noge; dažd ga prao od glave do peta. On se sjeti 
svoga krštenja, u onoj lokvi, pred narodom. I pričini mu 
se, da ga sada neka ruka uronila u vodu, ali živu, briznulu 
s visoka, iz drugih izvora, i da ga jaka desnica u njoj i 
drži; prožima ga ta voda svega, čisti ga i jača, jer mu umor 
uvijek manji, tuga sve lakša. Stignu ispod sela na strmini. 
Kiša je u njemu isprala štale, koce, dvorišta; nosi nizbrdo 
balegu, gnoj i blatne krpe. Diže se svjež vjetrić; dažd jenja; 
oblaci se kidaju stvarajući nakazne likove divovske i živo- 
-tinjske, što se gube u daljini, a s njima odlijeću daleko gav- 
rani i lešinari; sunce prosjajiva, pa se mokri krovići bli- 
ješte, zelenilo se grmova sja, litice se modre kao isprana 
stakla. Dva su galeba zalutala na visoravan, lete preko nje 
od kanala do kanala, a kričanje im je snažno i veselo. Loda 
ide mimo sela gledajući, kako se vrata i prozorčići otvaraju. 
Čuje se negdje smijeh djetetov, blejanje ovce, što bi htjela ' 
nadvor. Na dnu sela otvorilo se na kućici okno, pokazala 
se glava sijede starice, pa posuda s bosiokom. 


— Zdravi bili, kuma Lukre! javi joj se Loda. Lončić 
je jopet na svom mistu. Dobar je to znak. 


— Je. Preboli i mrtila i naš mali unuk. Evo ga! 

I ona ga dignu u naručaj, pokaza ga gladeći mu ru- 
kom glavicu. 


— Eh! Fala svetom Roku, ki eto tira dažjem Kugu! 


Loda ne odgovori. Nastavi svoj put gledajući svuda 
— u ljudi i u stvari — veselu slutnju, da je bolest odmakla.. 

Njemu bi iznova teško. 

Uz tugu za Marušom osjeti nešto, što ga davno muči, 
i što ga je — a da za to nije dosad znao — najviše tjeralo: 
k djevojci: ljutu i neodoljivu čežnju za djetetom. . 

GLAVA VIII. 


U njoj se razbira, kako nisu dovoljni rogovi na glavi, da 
budeš pravim buntovnikom. 


Č Sve su krupnije vijesti dolazile godine 1510. s otoka Hvara 
Ž na mirni Brač. 4 

Hvarski su pučani navaljivali uvijek žešće na vlastelu, 
tražeći poštivanje povlastica danih puku od dužda u Mle- 
cima, sudjelovanje u upravljanju općinskim imanjem 
priznanje što šire ravnopravnosti; ljutili se na bahatost 
obijest plemića, koji su čak i napastovali njihove žene 
kćerke. . 
“Grad se Novi Hvar bijaše uznio visoko. Obraniše ga 
zidine i tvrđava, naresiše ga crkve i palače, obogati ga luka, 
u koju su pristajale ratne galije i trgovačke lađe, ploveći 
između Mletaka i Levanta, premijesiše ga trgovci, putnici 
i mornari, što su prolazili donoseći vijesti i poticaje sa 
sviju strana, uvlačeći u nj život i šarenilo, a ostavljajući 
omu dio svoga novca. Otvaranje novih trgovačkih putova 
na svjetskim morima, nesretno ratovanje Venecije u gor- 
njoj Italiji s francuskim kraljem i s rimskim papom, 
oštrim starcem Julijem II., koji udari Mlečiće i crkvenim 

“ izopćenjem, pa i sve jača sultanova moć na Istoku, ne bi- 
jahu još oslabili važnost Hvara, toga odmorilišta i skloništa 
lađa na prolazu Jadranom. Život je u njemu još kipio, 
no pod njime i mržnja između pučana i plemića. 

Kad vođi puka vidješe, da su im duga pravdanja i 
natezanja s vlastelom gotovo bez koristi, odlučiše se na nešto 
krupno. Kanonik Matej Lukanić, kapelan crkve sv. Marije 
Annunziate, i Toma; sin hvarskog lučkog admirala Nikole 
Bevilacque, zasnovaše urotu, kako će dići žestok ustanak 
protiv plemića, koje zaraćena Venecija mogaše u taj čas 
jedva braniti. Zavjera se kovala u Tominoj sobi, gdje se 
urotnici na koncu i zakleše, da ne će zazirati ni od kraj- 
nosti. I urota je doskora dozrijevala na cijelom otoku, u 
gradićima i. u selima, kad se nešto nečuveno desi u gradu 
Hvaru, početkom veljače. obe 

U kasnu večer, za vrijeme oluje, nebo se prolomi, more 
uzbiba, zemlja -do tri puta potrese, krov se crkvi sv. Marije 
Annunziate sruši, a u kući Nikole Bevilacque, gdje je još 
trajala žalost za nedavno preminulim Tomom, zbi se čudo. 

Tomina kćerka stade za vrijeme oluje čistiti staro za- 
čađeno raspelo na zidu u sobi preminulog joj oca urotnika. 
Pod njenim rukama procuri krv iz krune, iz ustiju i iz nosa 
lika Kristova. Neizbrisive crvene mrljice pokazaše se stolu 
na platnu, djevojci na ruci. Nasta u kući uzbuna. Dotrča 
i susjed urotnik Lukanić. On pohita s raspelom k nekom 
bojadisaru, koji ogleda tekućinu i reče, da iz križa ne teče 
nikakva boja no doista krv. Lukanić se zaprepasti i sav 
smeten požuri se u stolnu crkvu sv. Stjepana, metne križ 
na glavni oltar i dade zvoniti u sva zvona. Doskora je crkva 
bila krcata ljudi. Čitav se Hvar dignu. Dođoše u tami, kiši 
i vjetrini pučani iz predgrađa, pa sa svojim kancelarom čak 

i hvarski konte Bernardino Zane; koji se spremao vratiti se, 
nakon dovršene mu službe na otoku, u rodne Mletke. A iz 
raspela pokojnog urotnika Tome Bevilacque krv je i sada 
kapala. Užgaše u crkvi sve svijeće; svećenstvo se sakupi; | 
obred započe. — Sva su lica bila blijeda, oči raskolačene, 
usta zgrčena. Izricahu se molitve, pjevahu pokajničke pje- 
sme, ponavljahu De profundis i Miserere. A vani je ne- 
vrijeme iznova bješnjelo u noći. Sijevalo je i grmjelo tresući 
temeljima crkve, drmajući zaplašenim dušama vjernika. Što 
ih čeka? Kakva im se kazna sprema? Koji to grijeh počiniše, 
da se Spasitelj muči sada u Hvaru kao davno na Golgoti 
i znoji se krvlju? — Vjetar lupne o vrata, otvori ih, haknu 
do oltara, ugasivši mnoge plamičke. Svjetina protrnu, baci 
se ničice, ukoči se od straha. A kad svijeće iznova zasjaše, 
Lukanić je stajao pred oltarom, žut u licu, nakostrušenih 
vlasi, uzdignutih obrva i vikao: 

— Krvave suze! Eto! Spasitelj plače. 

_ Jest! . 

— Strahota! Žalost! 

— Vidimo, vidimo. 

Tako klicahu i oni, koji ne mogahu toga vidjeti. Obred 
. se prekinu. Paničan strah zahvati gomilu, i ona se ustalasa. 
Ču se plač i uzdisanje. Žene su jaukale bijući se o prsa, 
čupajući sebi vlasi. Vlastela se jedva sustezahu, da ne 
izgube pred :ruljom, i u takovu času, svoje dostojanstvo; 
al' im nemir izbijaše iz očiju, iz svake bore na licu. Samo 
su svećenici stajali, nepomični, kao živ plot, pred oltarom, 
spuštene glave i sklopljenih ruku. Vjernici bi se možda bili 
umirili, da zanos ne spopade i strane mornare, što ih po- 
najviše radoznalost privuče noćas u crkvu. Neka surova 
ljudeskara, veslar na kandijskoj lađi, bivši galeot, prozvan 

Grongo i znan Hvaranima kao svadljivac i razbijač — 
nakon duge šutnje i oklijevanja, hoće li baš tu ili pred 
crkvenim vratima započeti kakvu novu sprdnju — zaplače 
najedamput kao dijete, otvori sebi put do oltara, klekne 
i stade udarati glavom o skaline, grcajući: »Isuse! Isuse!«. 
Kad se izdovolji, te se dignu 1 okrenu, svjetina ga vidje 
puknute kože na čelu, oštećena nosa, oblita krvlju. 

— Krv našu za Isusa! vikahu mornari. 

— Gospode, pomiluj! Primi žrtvu našu! javiše se sve- 
ćenici. : 

— Kajemo se, Spasitelju! stade klicanje žena i staraca. 

Čeljad se hvatala ma čega bilo, da se time udare. 
Kidahu s odijela nakite, skidahu sa sebe prstene i naušnice. 
Mnogi su grebli sebi obraze noktima; mornari se boli nožem, 
da im krv procuri niz lice kao i svetom raspelu. Jaukanje, 
plač i uzdisanje, od kojih se jedva čulo škripanje jarbola 
na lađama u luci, udaranje zapjenjenih valova o obalu i 
hukanje vjetrine iznad crkve. 

Svećenici spremiše raspelo, počeše gasiti svijeće, tiskati 
narod napolje. S teškom mukom isprazniše crkvu i zatvoriše 
vrata. Svjetina ostade na plokati. Ne potjeraše je odanle 
ni kiša ni vjetar. A kad svanu, kad se razvedri, i vjetar se 
stiša, na širokom je prostoru ispred crkve bilo još više ljudi. 
Uzalud im svećenici govorahu, da je kapanje krvi prestalo, 
pa nek se raziđu, dok svečana služba Božja i velika pro- 
cesija ne proslavi doskora na dostojan način to novo čudo. 
Nitko se ne maknu. 

— Propast! 

— Puni smo grijeha. 

— Pokora! Pokora! 

I bi žešće no u crkvi. 

Klečanje, sklapanje ruku i dizanje očiju k nebu pa i 
valjane po zemlji, posipanje vlasi prašinom. Žene, omo- 
tavši glavu crnim krpama, ispovijedahu pred svima svoje | 
grijehe, moljakahu oproštenje od uvrijeđenih, praštahu 
uvrediteljima. Uradiše to i muškarci. Čitavo zlo grada 
Hvara: blato duša, otrov srdaca, mulj htijenja, gnoj i 
trulež strasti izlažahu na vidjelo, razlijevahu se po plokati 
rasvijetljenoj suncem na nebu pročišćenu noćnom olujom. 
Nasta opće praštanje i mirenje, cjelivanje i grljenje u znaku 
ljubavi i prijateljstva. Pričinjalo se, da će se, uza sve tiši 
plač, čeljad napokon razići, kada veslar Grongo dođe s dru- 
govima ispred crkve. Svi bosi i goli do pojasa; veslar još 
krvavih obraza, vlasi mu naježene, brada čupava. Lice kao 
da mu se preko noći produžilo, omršavilo, dok mu se oči 
pretvoriše u dvije kuglice od stakla sa žutim žiškom u za- 
magljenoj nutrinji. Stade; a desetak mornara napraviše 
krug oko njega, držeći tko šibu, tko konop, tko remen u 
ruci. Kleknuše, poljubiše tlo ispred crkvenih vrata i počeše 
ispovijedati glasno svoje grijehe. Ubistva, krađe, prevare; 
pljačkanja na moru i na kopnu; silovanja djevojaka i djece: 
izdajstva svake vrste, okrutnosti i kobne šale. Iz ustiju tih 
ubojica i lupeža padahu grdne ispovijesti kao da se teško 
crno kamenje prosipalo na plokatu, gomilajući se pred 
kućom Božjom. A kad svršiše, započe pokora. 

Golemi je Grongo stajao u sredini kruga i mlatio 
drugove šibom; oni su pak navaljivali na nj sa sviju strana. 

— Jače! I Krista su bičevali. Ha! klicao je veslar 
udarajući još snažnije, dok su mu leđa bila već krvava. 
Opijao se bijesom, kojim je odvraćao udarcima. Škrgutao 


je zubima i rikao kao bik. Kad mu bi dosta, prekinu šibanje. 
viknu: , 

— E, ti, Muškardo! Sad je na te red. 

A Muškardo, mršav i žilav dugonja sa zvjerskim licem, 
kao da je oklijevao. 

— Srami se! navali na nj Grongo. Nešto si malo prije 
prešutio. Sjećaš li se, kako onomadne u vodama pred Ki- 
prom ošiba, a ni zašto, najmlađe galeote? Nije li to gadno 
bilo? Krvniče, podnesi pokoru! 

Muškardo se zacrveni od ljutine, ali se draga izađe 
iz reda, gurnu veslara u gomilu i ispravi se nasred kruga; 
baci daleko svoju šibu, prekrsti ruke na prsima, dignu oči 
uvis i viknu: 

— Isuse, udostoji se pogledati i na tu moju griješnu 
krv! i jo : 

I predade se šibanju ne maknuvši žilicom, ne trenuvši 
trepavicom. 

— Gledajte ga! : 

— Junak! 

'— Kao kakav mučenik! 

Zanos spopade gomilu na plokati. Čežnja za pokorom 
i trpljenjem planu kao vatra. Svi htjedoše, što i mornari. 
Žene su bacale sa sebe marame, pregače i gornja odijela, 
svlačile cipele i čarape, bičevale se uz jaukanje. Djeca, što 
su do sada samo plakala, svukoše se do gola i stadoše sebe 
mučiti i biti uz vrisak i stenjanje. Ludilo prođe čitavim 
mjestom. Na lađama u luci, na prozorima, balkonima, svo- 
dovima i krovovima obližnjih i udaljenih kuća viđahu se 
ljudi, koji ridahu i sebe vrijeđahu i ranjavahu ma čime 
bilo. I to potraja dugo, sve dok biskup i kanonici, s kon- 
teom Zanom, s najuglednijim članovima plemićkog Velikog. 
vijeća i Pučke skupštine, pa i sa zapovjednicima“ lađa na 
prolazu, ne stignuše u povorci, da odaleče odanle Gronga 

i njegove drugove i da mire narod, potičući ga na trijez- 
nost i umjerenost. — Istom onda, kada biskup iznese iz 
crkve čudotvorni križ i pokaza ga suha, bez krvi, pa njime 
i blagoslovi svjetinu, ljudi se umiriše, pomoliše se najskru- 
šenije te se počeše razilaziti. Maknuše se, gladni, žedni, 
željni sna i odmora, jedni k svojim kućama, drugi u lađe. 

Posljednji pođe na palubu svoga broda veslar Grongo. 
On ne bijaše ni sada sit trpljenja. Neko ga breme tištalo. 
Osjećaše, iako veoma mutno, da je Spasitelju još nešto 
dužan. Eto, dođe čas, da se liši nečega, što u sebi već dugo 
. guši novim grubostima i opačinama. Nosi tajnu, koju ne 
oda, ne ispovjedi pred narodom, ni sinoć u crkvi ni jutros 
na plokati. A i to hoće napolje, čezne za kaznom, za po- 
korom..Bos, polugo, ošiban i krvav gledaše, kako ljudi,pro- 
laze obalom mimo lađe. Kad vidje, da ih je preda nj sia 
tako mnogo. on se uspravi na krmi. 

— Narode, počekaj! Čuj ispovijest i + gledaj kajanje 
grdna zločinca. 

Surovi mu glas drhtaše kao i sjekira u ruci. 

— Naprijed! Bulazni, il' se ruga, govorahu Hvarani 
ženama, bojeći se nova nastupa zanosa. 

Ali Grongo dignu desnicu i viknu: 

— Ja sam jednom, da je orobim, zadavio ovim prstima 
neku dobru staricu. 

I on metnu ruku na jarbol, zamahne sjekirom i od- 
siječe je. 

— Isuse, primi je u znak moga kajanja! izreče glasom, 
u kome se osjećao i sav njegov tjelesni bol, pa svrne oči 
prema crkvi, baci oasjećemu ruku u more. 

Puk gledaše zapanjen i ganut. Obaspe' pokajanoga 
grešnika hvalama i priznanjima, pomoli se za nj; raziđe se 
u očekivanju novih; još krupnijih djela obraćenja i a 

I narod se ne prevari. 

Četiri dana kasnije zbi se događaj, a na radost ple- 
mićima, kojih kapanje krvi iz križića i novo raspoloženje 
pučana u gradu Hvaru ne umiriše potpuno, jer su _ mutno 
slutili, da se nešto krupno počelo protiv njih spremati na 
čitavome otoku; rekoše oni odmah, da je ta nenadana nova. 
zgoda veće i za njih važnije čudo, no događaj s raspelom u 
Bevilacquinoj kući. 

Evo, što se desi. 

Procesija je išla gradom. Nakon službe Božje na plokati 
ispred crkve biskup je Stjepan nosio naokolo čudotvorno 
raspelo. Nebo od svile i od zlata nošahu plemići. Novi 
hvarski konte Antonio Lippomano i njegova svita, prelati 
i zapovjednici lađa, kastelan s tvrđave s vojnicima, fratri 
i pustinjaci, građani i seljaci; mornari i ribari, veliko i ma- 
leno, siromašni i bogati, išli su u povorci moleći se i pojući. 
Prozori, shodovi i balkoni bijahu narešeni svetim slikama, 
sagovima i zastavama, nakićeni nizovima plamtećih svjećica, 
dječjim glavicama, vrpcama s dragim kamenjem i pleme- 
nitim kovinama. Hvar, koji nekoliko dana prije pokaza na 
plokati sav svoj gad i čitavu svoju prljavštinu, dočekivaše 
sada prolazak čudotvornog raspela svime, što mu bijaše 
najdraže. Ali, obuzeti još uvijek strahom od teških Božjih 
kazna, ljudi su i sad strepili; kajanje i čežnja za pokorom 
ne bijahu još minuli. Čeljad hodahu bosa, raščešljanih ili 
prosutih vlasi; oko vrata konopi, pa i lanci; u rukama svijeće 
i fenjeri s crnim velom. Izmučeni postom i bdijenjem, po- 
jahu vjernici psalme glasom hrapavim od umora i od uzbu- 

đenja. U svim onim glavama motahu se još uvijek misli: 
»Što smo to sagriješili: Čemu ona krv? Kako okajati, svrnuti 
od nas gnjev Božji?« I cio je grad iznova plakao pod 
vedrim nebom, uz morsku obalu, pod onim nakitima i sago- 
vima iznesenim na sunce u slavu Gospodinovu. »Bože, što ti 
uradismo?« dizao se otkad dokad usklik, ponajviše iz ustiju 
čednijih građana, a uzdisanje i plač gomile odazivali se tim 
riječima. : 

Bijaše se povorka malne s sva stisla na Širem prostoru, tia 
se skupa pomoli, pa se zatim polako uvuče u tijesnu ulicu, 
kojom joj je bilo proći, kad neko Kkliknu: 

— Narode, stani! 

Pop se Lukanić bijaše popeo na kamen Hedaleko bisišba 
pod nebom i kontea ispred vlastele te digao ruku u znak, da 
želi biti saslušan. 
| Biskup stade, sileći se da sakrije svoje negodovanje. 

Novi se pak konte Antonio Lippomano iznenadi; ogleda se 
naokolo, kao da pita: »Kakvi su to ovdje običaji? Za 
vrijeme... procesije!« A hvarski mu sudac, plemić Palla- 
dino, dođe još bliže i tiho reče: 

.— Ne čudite se. To vam je najjezičaviji vođ pučana, 
zaklet neprijatelj vlastele. Neugodno je; al ćete bar sada 
sami najbolje čuti, kako nas ovdje mrze. 

— Nastat će nered! odgovori mu konte problijedivši 
kao krpa, 

— Ne bih rekao. Nije taj smutljivac izabrao zato 
zgodan čas. Moglo bi se tek iza procesije što desiti. Idem. 


Poduzet ćemo neke mjere. Govorit ću s kastelanom. Ne 
brinite se. Vraćam se odmah. 


«I sudac kradom pođe. 

Konte koraknu natraške, smjesti se bliže momčadi iz 


tvrđave i s mletačkih galija, ljudima naoružanim i tvrda, 
odvažna lica. Puk stade i ne prekinu čovjeka, koga bijaše 
vičan slušati, zovući ga bratom i ocem. 

— Puče hvarski! govoraše pop Lukanić, blijed, mršav, 
upalih očiju, prašnjava odijela i razbijenih kretnja. — 
.Puče hvarski, ti ispovjedi Bogu svome, reče jasno i glasno, 
pod vedrim nebom, pred hiljadu otorenih ušiju, grijehe i 
poroke svoje. Ponizio si se pred Gospodinom, pred svojima 
i pred tuđima, pred gospodarima i pred slugama; izmučio si 
dušu svoju i tijelo svoje. Učinio si pokoru, a pun si i danas 
straha. Trpiš previjajući se kao crv u prašini pred svetim 
raspelom, iz koga krv kapa; čupaš sebi vlasi, kopaš oči, 
bičuješ tijelo, misleći na svoje poroke, a ne znaš — oh, ti 
jadni, nedužni puče! — da si i sada samo žrtva, bijelo janje, 
' koji otkupljuje tuđi grijeh. 

— Ha, eto! Već" počinje. 

“ — Nahuckat će rulju na nas. U ovaj trenutak. 

— Škandal! Svetogrđe! 

Zabrinutost zavlada u redovima vlastele. Tiskahu se 
plemići oko kontea, potičući ga, da nešto reče, zapriječi sam 
ili biskupovom pomoći zlo, koje prijeti. A Mlečić nije znao, 
kako da se vlada; gledaše u biskupa, koji ostade miran ne 
pokazujući ni najmanje bojazni ili ljutnje; kao da je mitro- 
nosac najbolje znao svog popa buntovnika, pa pun opreza 
čekao. A i lice je Palladinovo izražavalo sada samo rado- 
znalost. . 

— Puče hvarski, čuo si svačije grijehe, čak i zločin 
razbojnika Gronga; al' o grijehu i o zločinu, zbog kojih je 
krv iz svetoga Križa propakala, i krvave suze protekle iz 
očiju Kristova lika, i zemlja se triput tresla, i krov se na 

sv. Mariji Annunziati srušio, i mnoge se lađe potopile na 
pučini, i okorjeli se grešnici pokajali, ošibali, pa i ranili i 
osakatili nožem i sjekirom, ti, narode, još ne znaš. 

* — Govori!. | 

— Reci! 

— Da, kazat ću. I ti ćeš vjerovati popu, koji, puče 
hvarski, iz tebe niknu, i o tvome je dobru uvijek radio, i 
borio se vazda za tvoja potlačena prava i pogaženi ponos, 
za novac, što su ti ga krali, za žene i kćerke, što su ti ih 
sramotili. Vjerovat ćeš čovjeku, sinu tvome, koji se. dugo 
* mučio i znojio, da bi ti..: 

— Demagogija! ' 

— Pa mi nismo sada tu na pučkom zboru, u kakvoj 
pučkoj skupštini. 

— Ovo je procesija. 

— Pjevači, zapjevajte! Naprijed! 

Al' prigovora vlastele nije nitko slušao. Bijaše nešto 
novo ne samo .u riječima, no i u glasu i u držanju Luka- 
nićevu; nešto bolno i gorko, što je rastuživalo, nešto mutno 
i nesređeno, što je i plašilo. Dosad je taj omiljeli vođ puka 
drukčije govorio. : 

A on je nastavljao:, 

— Ima samo jedan krivac svemu, što se desilo. Ima 
neki, koji gledaše na plokati, kako se narod ispovijeda, a — 
pakleni sine! — ne otvori svoja usta. Promatraše on dugo, 
kako se ne samo surovi mornari i galeoti, no čak i nedužna 
djeca, žene i starci bičuju, a — krvniče Spasiteljev! — ne 
dignu ni slamčice protiv sebe. 

— Reci ga! Kazuj! 

— Puče hvarski, ne strepi, ne muči sam sebe. Ima samo 
. jedan uzročnik svemu tome, grešnik gori od Gronga i od 
Muškarda, jer htjede, da mu Krist pomogne čak i ubijati 
ljude, a taj sam ja: tvoj vođ pop Matej Lukanić. 

Iznenađenje i čuđenje. Muk pa šaputanje. 

— Ne zna, što govori. 

— Izgubi glavu. 

— Valja ga odvesti. 

— No, eto! Komedija mjesto tragedije. 

Al je Lukanić dizao glas: : 

— Jest! Ja sam svemu kriv. Skovah koncem prošle 
godine urotu s Tomom Bevilacquom, jedne noći, u njegovoj 
sobi, u kući njegova oca pokraj crkve sv. Marije Annun- 
ziate, kojoj sam ja kapelan. Dogovorismo se, da pobunimo 
puk čitavog otoka, da ga dignemo s oružjem u ruci. Da 
zapalimo vlasteli kuće, poharamo im vinograde, ponizimo 
ih sve, da zakoljemo najbahatije. Bijasmo žedni ne samo 
pravde, no, jao!, i krvi. Htjedosmo iskoristiti čas, kad se 
Venecija, izopćena iz svete Crkve, najgrđe muči, pritisnuta 
od pape, od cara i od kralja. A da ćemo obračunati tako 
s plemićima, uz pomoć svih sela na otoku i nakon tajne 
priprave, zaklesmo se na raspelo, koje je visjelo na zidu 
Tomine sobe. Nakon toga svetogrđa naš rad odmah započe. 
I uspijevao je. No, Bog htjede drukčije. Tomo naglo umrije; 
a jedne noći, kada dobih vijest, da je sve spremno i da se 
. može započeti, oluja navali, zemlja se ustrese, raspelo procuri 
krvlju; i bi, što svi već znate. 


Ljudi se počeše komešati, ne znajući, u što da od svega 
toga vjeruju i što da urade, dok se vlastela osmjeliše dižući 
glas i tiskajući se oko urotnika, kad se javi biskup: 

— A zašto si, nesretniče, šutio? Što te pak natjera, da 
baš sada progovoriš? ' 

— Nisam htio kvariti već spreman ustanak. _Nakanih 
izgubiti pred Bogom dušu svoju, prodati je vragu, al' pomoći 
narodu. Preuzeh na svoju savjest sve, što bi u toj buni moglo 
biti griješno. Mišljah, narod strahuje i trpi, al' se i čisti od 
svojih grijeha. No kad ono vidjeh, kako veslar Grongo siječe 
sebi ruku, u meni se nešto preokrenu. Kao da taj pokajnik 
ne baci svoju ruku u more, no meni na rame. Osjećao sam, 
kako je nosim na sebi, pa i u sebi, dok mi se pričinjalo, da 
se galeot diže iz zemlje, ispred mojih očiju i prska me 
osakaćenom rukom krvlju, i viče mi: »Pope, ti si gori od 
mene. Daviš duše svojih ljudi.« Njegova desnica, golema i 
krvava, stoji mi uvijek ispred očiju, vreba na me, hvata me 
i guši. Od onog dana ne jedem i ne spavam. Nema za mc 
više spasenja, nema mira. “e 

— Jer si i sada pun mržnje na nas, viknuše mu plemići. 

— Ne, nisam. Puče hvarski, zadovolji se svojom sudbi- 
nom. Jer sve je od Boga. Pusti, nek vlastela mirno uživaju 
svoju moć i svoju čast. Čuvaj svoje, al". ne pitaj, što je 
njihovo i što je samo za njih. Ti si nedužan i čist, ja sam 
jedini grešnik. S mojom slomljenom zloćom svršava i ta 
stara mržnja. Uvijek si me, narode, slušao; poslušaj me 1 sad, 


kada progledah. Zaboravi sve i štuj svoje gospodare. Mir 
na otoku! 


Suze su tekle niz ispaćeno lice Lukanićevo; puk se 
raznježi: 


— Hoćemo! Hoćemo! Praštanje! Mir! 


Biskup dade znak; povorka se uredi. Čeljad se maknuše, 
vedra lica, pjevajući pjesme zahvalnice i složivši na kraju 

sve glasove u »Te Deum«, koji je dugo odjekivao tijesnim 
ulicama gradskim. 

Pop Lukanić nije išao s njima. — Sruši se zgrčenih 
udova, sa slinom na ustima. 

— Taj će čovjek doskora jadno svršiti, reče liječnik, 
koji pratijaše ljude, što ga nosili kući. 

A kad svečanost minu, sjedne i konte Antpgio Lippo- 
mano umoran i gladan, za stol, te reče svojoj mladoj ženi: 

— Annetta, na kakav nas to otok baci sada sudbina? 

Ona mu odgovori: 

— Ima, vele na ostrvima u ovim vodama i jadnijih 
mjesta za dvogodišnje zatočenje mletačkih plemića; mi 
nismo baš najgore prošli. Misli samo malko na svog znanca 
iz Mletaka, koji otputova par dana prije nas u ove krajeve. 

—.Na Nikolu de Molina? 

— Da. Na tog novog kontea, komu je sada sjediti u 
osamljenu mjestancetu nasred Brača, Čuh, da i more jedva 
vidi i to izdaleka. Ne govorimo pak o njegovim prihodima, 
koji moraju biti manji od naših. Zar se tebi ovdje ljudi ne 
sviđaju? 

— Hm! To baš ne. Hvarani su, na koncu, bak neke 
dobre, pobožne dušice. Eto, križić i par crvenih kapljica, 
procesija i govorčić luđaka pokajnika, pa su stara mržnja 
i nova buna odmah ugušene. Možda ćemo nekako ustrajati. 

— Bravo, Tonio! Niente paura! (Ne boj se!) kucne ga 
ona veselo po ramenu. Lako je s ovim ovcama i ovnovima. 
Ja se međutim veselim već sada hrvatskim artičokima i 
čuvenim hvarskim smokvama. Do njih sam u Mlecima mogla 
s mukom doći, pa ih već uvele, a smokve samo suhe, skupo 
plaćati na Rivi degli Schiavoni. Bude li od toga ovdje šta? 

— Ite kako! Ništa se u Hvaru ne smije na trgu, u 

 mesarnici i u ribarnici prodati, ako .se gospodin konte i 

gospodin sudac nisu prije po svojoj miloj volji poslužili, 
— Che bellezza! (Divota!) kliknu Mlečanka. 


li: seŠhova hvarska kontesa Annetta Lippomano već 

početkom proljeća grdno razočara. 

Strah, kajanje i mir iza čuda ne potraje dugo. Pop 
Lukanić nekoliko dana nakon procesije klone i umre sa zna- 
kovima nekog ludila, pa mnogi počeše sumnjati u vrijednost 
svih onih njegovih riječi. Ljudi u selima na sredini otoka 
i pučani u Starom gradu, u Jelsi i u Vrboskoj, već spremni 
za ustanak, ne odstupiše od svog nauma; poručiše Hvara- 
nima, da se i oni klanjaju pred čudom, ali da je čitav 
hvarski puk već dugo nalik na Krista na križ razapeta i 
okrvavljena ranama od plemićkih ruku, i da ta muka mora 
svršiti, ma kako bilo, a — sada ili nikada! Započet će oni 
ustanak i bez vođa iz grada Hvara; vodit će ih bivši ratnik 
i mornar Matej Ivanić iz Vrbanja, prozvan Vojvoda Janko, 
čovjek većeg iskustva i tvrđeg kova od njihova. smušena 
popa Lukanića. Poruka naiđe na odaziv; pučani se u Hvaru 
iznova uznemire i nakostruše; prekinuše primirje s vlastelom. . 

I desi se jednog dana, da se Lippamanova služavka 
vrati s jutarnjeg kupovanja tužna lica, te reče svojoj gospo- 
darici, da je trg zeleni i voća pust, mljekarici ni traga, 
ribare kao da more noćas proguta, zečića i piliće nigdje 
kupiti. jeka, ' 

Kontesa zinu od čuđenja. 

— Artičoki? zapita. 


* 205 


— Kakvi artičoki! Dobro je, što mogoh donijeti taj 
komadić bravetine. Dade mi ga mesar preko volje i reče, da 
za sutra ne će možda imati šta da kolje. Eto, to je sve! 
odgovori djevojka, stavljajući joj pred oči malne praznu 
košaricu. Bi ' 

— Bedakinja! planu gospođa lupajući nogama o tle i 
pohita tražiti supruga obilazeći svu kuću i vičući: Tonio! 
Tonio! - 

Začudi se, što ga nađe tako rano u radnoj sobi, gdje 
vijeća sa sucem, s gastaldom i sa superkomitom hvarske 
ratne galije. 

— Čuj! Liza se vratila s trga bez ičega. 

On bijaše blijed, zabrinut. Puhao je od muke. 

— Pa što je to, Tonio? : 

— He, eto! Čeljad, što ih ti prozva ovcama i ovnovima, 
prometnu se u vučice i kurjake. Buna. 

— Tvoja je to briga. Ja nemam u kući ni komad kruha. 

— Umiri se. Nije sada baš to najvažnije, najgore. 
Pusti me. 

— Ali, Tonio: čak ni kruha! : 

Superkomit ustane, približi se k vratima i pokloni se: 

— Uzvišena gospođo, ima za vas hljeba na mojoj lađi. 
Pa, u potrebi, i još koješta. 

— Hvala! : 

Ona se okrenu, ode kao vjetar. 

— Liza! Košaru! Hajdmo! 

Obuče se kakogod, izađe i požuri še sa služavkom na 
hvarsku galiju. Uzbuni na njoj momčad. 

— Dolazim po želji gospodina superkomita. Amo vaše 
povrće, kruh, tjesteninu. I sve drugo! Čujete: sve! 

. Ljudi joj se od broda klanjahu, donošahu. pred nju 
koješta, na pokrov bokaporte. Al' povrća i voća nisu imali, 
mlijeka ni kapi. Mutež od ulja, slabo vino, desetak kanjaca, 
ulovljenih s broda udicom, polupokvareno : suho meso, po 
barila slanih srđela, prašnjav baškot u liku kolačića nani- 
zanih o konopcu i tvrde galette nalik na okrugle pločice. 

— Nije, gospođo kontesa, taj galeotski kruh za vaše 
zube. Naši se zapovjednici hrane u Bod: 

— Gdje su oni sada? 

— U tvrđavi. S vojnicima. Spremaju se za slučaj 
navale. 

Ona je birala baškote, kuisla ih. 

— Pfuj! pljunu. 

— Ne tako, gospođo. Valja ih prije umočiti u vino. 

Ali je vino bilo kiselo, pa žena iznova odbaci sve. Uze ' 
. ipak ribica, više kolačića, nešto tjestenine, nekoliko komada 

suha mesa, pa ode. 

Grad bijaše pust. Vrata i prozori zatvoreni, balkoni 
ograđeni daskama, lađe odmaknute od obale. Šutnja; samo 
se čula lupa pod udarcima bata, kojim je netko jačao otpor 
plota pred kućom ili vrtom. — Gospođa kontesa kao da sve 
to ne vidi i ne čuje. AL ne smijemo joj se čuditi. Ona je 
baš za danas pozvala na objed mladu hvarsku gospođu, koju 
još ne zna, da li voli ili mrzi, ženu suca Palladina, i obećala 
joj rane artičoke, varene i začinjene na pravi mletački 
način — a, gle nevolje! Objed mora danas kukavno ispasti, 
bez pečenke; no, da su bar artičoki tu! Ona, konteova žena, 
pa da ih — ma kako bilo — ne stvori uprkos toj glupoj 
prijetnji neke bune seljaka! Nego što uraditi? Kako se po- 
moći? — Najedamput joj sine. Vlastelin Hanibal Lucić! Taj 
ružni, no i ljubezni, žustri mladić! Njegov ljetnikovac 

.s vrtom punim lovorike, cvijeća, svakog povrća, pa i arti- 
čoka! Vodio ju je baš prekjuče njime, slaveći njenu mladost, 
njezin venecijanski ukus u elegantnu odijevanju; njene hitre 
ljupke kretnje i njen živahni temperamenat. Čak je tjeraše, 
da sitnim nogama gazi po najljepšim lijehama, i govoraše, 
da će zatim sastaviti sonet o đurđicama i o violama, što nisu 
ni osjetile pritisak laganih peta nove hvarske božice ljepote. 
Da; onda je ona, uza zvuk tih lijepih riječi, gledala ponaj- 
više u cvijeće, u mirisavu proljetnu travu i veselila se (a kako 
ne bi?) stihovima njoj u slavu, da ih kasnije pokaže svima 
u Mlecima; al! se sada sjeća samo stabljika golemih artičoka, : 
što su rasle u nizovima negdje uza zid, ističući svoje sočne 
pupoljke, već krupne kao dječje šačice. Ha! ne će ni sada, 
u očekivanju neke bune, da se obruka pred Pallidinkom. 
Ravno onamo! U ljetnikovac! 

Doskora stignu. , 

Vrata bijahu rasklimana, otvorena. Neki je starčić — 
i po izgledu sluga, vrtlar — sjedio, sav pokunjen, na pragu. 

— Gdje su vam artičoki? 

Čovjek je prepozna po služavki. Ustade, skinu kapu, 
povede je unutra. 

Žena kliknu, kao uplašena. 

Sjenice srušene, stupići uz puteljke povaljeni, živice 
prevaljene, grmovi oštećeni; sve lijehe poharane, povrće 
izmlaćeno štapovima, pogaženo nogama ili odnešeno. Otki- 
nuti bršljan zibao se turobno na vjetriću s istučene kamene 
ograde na malenoj loggi. 

— Što! Tko to uradi? 

— Pučani iz grada. Noćas. 

— Što reče vlastelin? 

— Ništa. 

— Gdje je? 

— Otputova. 

— Kada? Kamo? 

— Jutros rano, lađom. Na Brač Hi u Trogir. 

— Pa baš sada! 

. — Da. Njega prosti ljudi najviše mrze. 

— Uigliacco! (Kukavica!) ote se njoj. 

Iako služavka ne prevede vrtlaru posljednju riječ svoje | 
gospodarice, starac stade govoriti; kako vlastelin pametno 
uradi, što uzmaknu, jer ustanici već haraju po otoku njegove 
vinograde, a baš će njega najprije potražiti, kada već danas 
ili sutra nahrupe kao vojska u grad. Spasio je možda glavu. 

Kontesa ga nije ni slušala. Pogleda još jednom, ali 
turobno, mjesto, gdje su artičoki tako bujno rasli i otide. Ne 
progovori više ni riječi. Njeno se raspoloženje ipak izdavalo 
"u načinu, kojim joj u hodu rubom i sad prazne obale podr- 
htavahu dobro ugojena ramena i u snažnoj lupi drvenih peta 
njenih nogu, o kojima mladi trubadur Hanibal kaza, da i 
najnježnije cvijeće ne bi od njih nastradalo. Kada stignu 
ispred kuće, uze djevojci košaricu iz ruke, ogleda pomnjivo 
sve u njoj, dodirajući to vrhom prstiju, pa namršti lice, 
Baci sve u more. Onda reče: 

— Idi do Palladinove. Kaži joj, da ne_ mogu nikoga 
dočekati. Gospodin je konte danas i previše zaokupljen 
važnim poslom. 


P redote preko tri godine pune svakojakih smutnja i ne- 
mira. 

Krv se proli već u svibnju 1510. Prvi udarac pade, 
gdje ga nisu očekivali. Vojvoda Janko, vođ puka, povede 

ustanike _ u Stari grad i utuče nekoliko mladih plemića, 
druge pak prisili priznati pučanima pismeno neka prava. 

Bi mnogo gore u gradu Hvaru. 

Vlastela ubijena, osakaćena, u more bačena, u tamnice 
strpana i u bijeg natjerana. Jedne kuće zapaljene, druge 
porušene. Plemićka imanja poharana. Pučani sakupiše tri- 
desetak lađa; naoružaše ih kakogod i stadoše stražiti na- 
okola po moru, da ne bi koji vlastelin otplovio u Mletke, 
tužio ih duždu. Matej Ivanić iz Vrbanja ne prozva se ae 
samo Vojvodom, no i Admiralom Jankom. 

Plemići, pobjegli na Brač, uspješe ipak otploviti prema 
sjeveru. Nastadoše doskora pravdanja i natezanja u Mle- 
cima, čak i pred samim duždom, gdje se dva protivnika, 
pučanin Matej Ivanić iz Vrbanja i vlastelin Marin de 
Hector iz Staroga grada, pogledaše oči u oči. Nagađanja, 
“mirenja, pa onda nove, još ljuće svađe. Dužd, zaokupljen 
ne baš sretnim ratovima na kopnu talijanskom, želijaše mir 
na moru i na ostrvima; trebaše pomoći i od plemića i od 
pučana. A taj maleni Hvar nikako umiriti. Uzalud je pro- 
vidur Sebastiano Giustinian, poslan od mletačkog Vijeća 
na otok, da ga milom ili silom ukroti, raspolagao sa 70 
prevoznih lađa, 400 Poljičana, 200 Bračana, 160 Zadrana, 
Šibenčana i Trogirana. Ti ljudi, a ponajviše Poljičani, ne 
znadoše drugo no opljačkati Vrbosku, dok joj se stanovnici 
bijahu povukli u gore, i raspaliti time još većma srdžbu 
otočana.- Providur, potaknut hvarskom gospodom, nije pak 
umio no sad osuditi na vješanje na sječenje ruke, na iska- 
panje jednog oka, na globe.i na progonstvo šezdesetak: 
odsutnih ustanika, a sad opet doći pred narod pa, uzevši 

u ruke krajeve svoje haljine, stati ispred izmučenih hvarskih 
seljaka, oružanih ponajviše sjekirama i vilama, u pozi 
rimskih poslanika pred Kartažanima, i pitati ih: »To ili 
ovo? Rat ili mir?« Bilo je u gradu i mirenja uz cjelivanje 
i grljenje; većma pak pučana, a pogotovo sva čeljad iz 
nutarnjih: sela, nije ipak htjela nikako popustiti. Providur'. 
pokuša iznenaditi u Jelsi ustanike oružanom rukom. Bi 
nakon kratke bitke potučen i jedva se spasi u lađe. 


Miru na otoku uvijek manje nade. | 


Giustinianu — čijim su radom bili u Mlecima sve više 
nezadovoljni, pa ga zvahu, da se pred Velikim vijećem. 
opravda, najviše zbog pljačke u Vrboskoj — ne preostade 
drugo no otputovati u Veneciju; a to i uradi za nj naru-. 
čenom ratnom galijom, jer se bojaše brodova Vojvode Janka 
u vodama kanala. g 

Bijaše već prije — nakon izvršene dvogodišnje službe 
— ostavila Hvar i obitelj Lippomano. Konte Tonio sav 
sretan, što će izmaknuti time novim neredima i pogibeljima, 
koje on predviđaše, kudeći zato također vlastelu i sad tvrdo- 
kornu i bahatu; kontesa Anneta, puna ljutnje, što — ne 
mogavši uz takve prilike pozvati nikada na objed i milu 
i mrsku gospođu Palladino, i ne dočekavši nikada obećanog 
soneta od pobjeglog vlastelina Hanibala Lucića — doživje 
na divljem šćavonskom otoku veliku nepravdu: ne pustiše 
je ni okusiti mlade hvarske artičoke i ne uzmognu ponijeti 
u Mletke ni vrećicu makar suhih, otočkih smokava. Šta 
drugo nije ona tu ni željela ni očekivala. 

— Addio, terra barbara! (Zbogom, barbarska zemljo!) 


211 


\ ] ojvoda Janko sve većma puštaše, da mu drugovi Blaško- 

vić i Surela vode užasnu bunu na otoku, a da ustanik 
pop Zovinić pregovara s konteom is providurom u Hvaru, 
s duždom u Mlecima. Prometnu se doista u — admirala. 
Potomku doseljenikA s podnožja Biokova, netom se dočepa 
brodova, uzavre iznova u žilama dugo uspavana gusarska 
krv drevnih Neretljana i Omišana. , 

Bijaše malne uvijek na brodu. 

Gusariti nije ni mogao ni smio. Lađe mu zato nepri- 
kladne i kukavno proviđene vatrenim oružjem, momčad 
ponajviše ribari ili kopači, žalovi čuvani od Mlečića, a 
njegov pak zadatak jedino uhađati i priječiti hvarskoj 
vlasteli svako kretanje po moru, svaku pomoć s obližnjeg 
kopna, čuvajući se susreta s kojom mletačkom ratnom ga- 
lijom. Tu je pak svoju dužnost vršio i preveć marljivo. Nitko 
na otok i s otoka bez njegova znanja. Brodovi, lađice i čamci 
bijahu mu neprestano u kretanju: uhađanje, traženje, pre- 
nošenje hrane, oružja i zapovijedi po vedru i oblačnu, po 
jugovini i po buri. Janko je uživao u pljusku kiše, u valja- 
nju valova, u kuhanju vjetra. — Katkad bi skupio svu 
svoju flotu, približio se Starom gradu, Jelsi ili Hvaru pa 
razdijelio brodovlje u dva dijela, upriličio prividnu bitku 
uz vikanje i pucnjavu. »Nek vide i čuju našu snagu! Vla- 
steli, srce u gaće!« govorio je svojim ljudima, koji su znali, 
da bi on sve to radio i kad bi Hvarani bili gluhi i slijepi. 
Znao je još tjerati momke, da u noći, za nevremena, do- 
plove pod strmu pećinu na kraju kakva pusta zaliva pa, 
tobože, napadnu »tvrđavu« ili »selo« na vrhu. Silio ih pače 
nositi na leđima, iz »»osvojene kule«, kamenje na brod, 
varajući u bijegu »progonitelje«, da im je umaknuo s »pli- 

jenom«. I jao si ga onome, koji ne bi upregnuo svoju snagu 
i domišljanje, otimao se tim vježbama. Upiraše taj pučki 
admiral često prstom u ustanika, koga: je sve više volio 
držeći ga uza se za vršenje najnapornijih službi, i klicao: 

— Ugledajte se u njega! U rogatog Bračanina! 

Da; bijaše to pastir Loda iz Dragovode. 

Kad ono providur Giustinian ukrca u lađe Poljičane 
i Bračane, da umiri Hvar, morade i pastir s njima. iako se 
onda vrzaše oko neke djevojke, da je što prije uzme. Ne- 


zadovoljstvo, pa i mržnju pučana protiv vlastele nije on. 


zapravo ni shvaćao; osjećaše se nakon svoga krštenja.i do- 
življaja u Povljima gorljivim sljedbenikom Jagnjetovim; 
vjerovaše u svetost odricanja, zadovoljavanja malenim, 
pokoravanja gospodarima i čežnje za mirom i ljubavi svih 
ljudi; uspomene čak i »vraga« Braha, nicahu mu često u 
pamćenju, pa gledaše začuđenim očima u prijeteća lica i 
u oružje svojih novih drugova na Giustinianovim brodovima. 
Umiri se, kad ču, da idu suzbiti okrutnost podivljalih ljudi, 
koji natjeraše čak i Krista, da zaplače krvavim suzama -na 
raspelu u gradu Hvaru, te smaknuše svoje gospodare rušeći 
kuće i harajući imanja. Sjeti se, da se zove Loda po svetom 
kralju Lodoviku, koji se naoruža i pođe lađom u dalek 
svijet preko mora, da ukroti zlikovce, što mrze Krista i 
njegov nauk pun praštanja i ljubavi. I pastir se zanije, 
sretan, što će se i on mučiti s tim drugovima za nešto dobro 
i pravedno. No kada vidje, kako ponajprije Poljičani, a 
onda čak i mornari, što ih s Brača na Hvar prevezoše, 
skaču kao divljaci na pličinu, ulaze kao gladni vukovi u 
pustu Vrbosku, takmeći se u provaljivanju i u krađi, pa 
vuku bačvice srđelA, vino, ulje i sve, što im ni to. nije dosta, 
ruše crkvi vrata i odnose iz nje novac, sveto posuđe, sve- 


213 


ćenikove odore — on se protiv toga pobuni; stade odvraćati 
i priječiti. Kad vidje, da mu se zato rugaju i grde ga, zovući 
ga jarcem i vragom, i da mu prijete i na nj čak navaljuju, 
on im se žestoko opre. Satirski prkos i želja za svađom u 
njemu se iznenada probudi. Udaraše toljagom i kamenjem, 
vitlaše rozima, skakaše kao koza, jedva osjećajući udarce 
“ i rane. Nije se bojao ničega do konopa, toga svoga starog 
dušmanina. A kad vidje, kako se svi dižu, da ga prije svega 
ulove i vežu, morade uzmaći. Pobjegnu u goru, uskoči među 
ustanike. Povedoše ga k Vojvodi Janku. Lodi ne bi drugo 
no ostati uza nj. Makne li se od njeg, past će u šake osvet- 
ljivim Mlečićima. 
Sad je eto na tom brodu, najotporniji, najhitriji, uvi- 
"- jek zdrav-mornar, pa i najmiliji momak pučkom admiralu. 
A taj život na moru, na suncu _i na otvorenu, podalje od 
smutnja i nemira na otoku, Lodi sve više prija. Sjeća se, 
kako se negda davno, kao mladi satir, skitao po ušćima 
rijeka u Ambrahijskom zalivu te plivao, ribario i plovio 
morem s rogatim drugovima. I sada ga ono oživljuje i uzo- 
bješćuje. Baca se često u valove, roni duboko, iznoseći s dna 
morskoga rake, školjke i trpove; ulovi katkad ribu; a kada 
Vojvodi treba, čini, što drugi na brodu nikako ne mogu, 
— pliva daleko, u noći i po oluji, da ponese na žal otoka 
zapovijed, donese s njega vijest: Jednom, davno, reče mu 
knez Druško, da ga ne uzima sobom na lađu, jer da za 
papkare nisu konopi na jarbolu; sad u njega pravih papaka 
više nema; po jarbolima čak skače; gospodar je jedru i 
floku. Toliko ga more osvojilo, da jedva misli na djevojku 
gore na visoravni usred Brača. Što se više vraća načinu 
življenja u prvoj mladosti, manje osjeća čežnju za ženskom 
i za djetetom. 

Vojvoda se Janko često odmarao — ili se samo gradio, 
kao da se odmara — na sitnu školju, što se, nalik na pre- 
vrnutu nisku zdjelicu, smjestio nasred uskog razmaka između 
Brača i. Šolte. Zove se Mrdulja. Na njoj hridinske ploče 
i mnogo rupa obraslih grmljem, što, zakržljalo, grdno trpi, 
“a ipak se ne da zatrti od sunca, vjetra i morske soli. Ondje 
se otvara vidik na Split, na otoke sve do Visa. Odanle se 
može pratiti očima kretanje svih lađa i čamaca, zaustaviti 
začas brod, koji ka Hvaru prilazi ili iz Hvara izlazi. 

Sjedio Vojvoda jednom ondje na kamenu i čitao, što 
mu, uz koješta drugo, donese rogati Bračanin s obližnjega 
hvarskog žala. Čitaše i gledaše pokatkad sad prema Hvaru, 
sad prema Šolti, gdje su lađe, skrite iza rtova, spremne 
čekale na njegov znak. Silio se ostati miran. 

— Loda! viknu najedamput. 

Pastir izađe iz broda, dođe preda nj. 

— Znaš li, što mi to od Blaškovića donese? 

— Ne reče mi njegov momak ma baš ništa; čitati ne 
umijem. ž Ž 

— Kazat ću ti onda ja. Hoćeš Ta začas zaslužiti 400, a 
i GOO dukata? 


— Ne ću. Ne imadoh gokak novaca. I ne trebam ga. 
Nisam. Elaf_ VIII. 

— Ne nagli. Osim toga, ugodio bi i hvarskoj i bračkoj 
vlasteli, konteu, providuru, čak i duždu. 

— Ne marim. Al' kako to? 

— Evo kako. Slušaj. Prevest ću ti samo prve retke 
tog dugog oglasa: »U ime Gospodinovo! Matej Ivanić: iz 
Vrbanja (a to sam ti, Loda, baš ja, Vojvoda Janko!) pro- 
gnan je zauvijek iz zemalja i mjesta Signorije i iz države 
mletačke. Tko ga uhvati živa, dobit će 600 dukata, mrtva 

400. Et preso sia impica per la gola.« To znači: uhvaćen, 
neka bude obješen: konop o vrat! A na kraju: »Ja Dominik 
Lauredan, kancelar gospodina Sebastijana Giustiniana, ge- 
neralnog providijra oni popijte Loda, što veliš ti 
na to? 

(* — Pravo piše. 

Vođa ustanika hak na nj oči. Loda ne trenu tre- 
pavicom. 

— Jest. Kriv si. 

— Ja? 

— Ti. Najviše. Prolio si krv. 

— Al kakvu, rogati vraže! Krv vampira, krv vuko- 
dlak4. Krv onih, kojim nam već davno sišu “sokove iz svih 
žila, polako, kap po kap; a sve po zakonima, što ih sami 
izmisliše, po njihovim povlasticama i statutima, pa — kako 
oni još vele — po volji carevoj, kraljevoj ili duždovoj i 
po milosti Božjoj, ražesti se ustanik skočivši na noge. 

— Ti ubi čovjeka. 

— Ubih životinje, da nas do kraja ne proždru. Druk- 
čije se s njima ne može. Krv pade i još će je pasti. Baš 
danas. Šest hiljada ustanika opsijedaju već sedam dana 
grad Hvar; lome mu vrata, penju mu se na zidine. Ne će 
vlasteli pomoći ni moljakanje novoga kontea. Donata ni 
prijetnje kastelana Malipiera, koji se baš sada vraća iz 
Mletaka, ali, bez vojnika, pa ga zato puštam proći. Navale 
su danas u Hvaru žestoke, branitelji klonuše, a ja. tu stra- 
.žim, da ni odkuda plemićima kakva pomoć ne stigne, da 
nitko u Trogiru, u Splitu i na Braču ništa ne dozna, dok 
. nije sve svršeno. Da, valja samo tako; pa i bilo opet krvi. 

— Čemu vam onda Janje? Čemu krštenje? Bikovi i 
Medvjedi bijahu bar iskreni. 

— Šuti. Nisam ja pop Dušanić "Nestani! Smrvit ću te. 
. Loda se okrene i ode. ' 

Vojvoda Janko ostade sam. Skinu kapu, razgali njedra, 
prošeta se po pločastom uskom prostoru ljuteći se -na rupe, 
što mu priječile plahovito koračati, razmahati se, ponijeti 
uz rub otočića nestrpljenje i još nešto, od čega mu bilo kao 
da je prigušen. 

— Loda!: 

Pastir se vrati i začudi izrazu ustanikova lies 

— Rekao si: Ti ubi Čovjeka! Zašto mi ne reče: Ti 
ubi plemića! Govori. Čemu kaza baš onako? 

— Ne znam. Rekoh. 

— Hm! Viknuo bih ti, da si gad ljudski, kad ne bih 
vidio, da si glupa poluživotinja. Čovjek ne smije ubiti 
čovjeka! to si mislio. 

— Jesam. 

— Mogao bih i ja tako reći. No, također: Robe, ubij 
gospodara! Kopaču, utuci Mlečića, bio on Venecijanac ili 
Hvaranin, Višanin ili Bračanin! Razumiješ li me? 

— Ne. — 

— Jer si jadan šibačin; koji ništa ne zna, svijeta ne 
poznaje. Što ti, bar ovdje, vidje? 

— Mnogo. Veoma sam... star. 

— Onda znaš, da je to more bilo naše. Orali smo ga 
sami, svojim lađama. A sada? Uradiše, da opuste naši 
škverovi, i da nestane naših brodova, i da propadne naša 
trgovina. Svuda na tome moru, pred svim lukama, za nas 
granice, plotovi, ograde. A kad nam oduzeše more, baciše 
oko na našu zemlju, na taj krš, koji nas i tako jedva hrani. 
Znojimo se u svojoj kući na tuđemu, a za drugoga. Otimlju 
nam sada i posljednje, što nam ostade: dušu. . 

— Dušu? 

— Da, našu, namećući nam svoju. Pričao si mi o 
Drušku, o didu Vlku, o vođi Čeprnjiću. Nema više takvih, 
jer.mi nismo više mi; postadosmo mlitavci i kukavice, pro- 
mećemo se i mi u lisice i u zmije. Posljednji je čas, da se 
trgnemo, ustanemo, a ne samo za šumicu, za pašnjak, za 
svoje vino i za svoj kruh. Ne; ja, čovjek, ne ubijam čo- 
vjeka! Drugo radim, jer drugo hoću. I to će doskora biti. 
Ha! Gledaj! 

Dim se dizao preko mora na visinama duga rta, za 
kojim je na kraju uvale grad Hvar. 

Ustanik se penjao na najviše kamenje. 

— Broji, Loda! Koliko ognjeva gori? Jedan. Dva. -Tri. 
Pa gle, 1 četvrti na Paklenim otocima. To su znakovi. Prvi 
nam veli: Ušli smo u grad i zavladali njime. Drugi javlja: 
Plemići su ubijeni i raspršeni. Treći: Nema na otoku, tko 
bi nam se mogao oduprijeti. A četvrta vatra, ta onamo na 
školjima ispred hvarske luke, viče mi izdaleka: »Sad je, 
admirale, na te red. Istina je, da se Mleci trgnuše i da 
providur armade Cappello s osam velikih ratnih galija i 
nekoliko bastardA plovi prema Hvaru. Straži! Odbij!« A ja 
se više odavle ne mičem. Stražit ću. Naoružati i lađe u 
viškim lukama. Odbiti ga. 

Lati se trube; dade znak. 


Tridesetak brodova izmili iz obližnjih zatona na Šolti 
i na Braču, stignu doskora k otočiću. 

— Braćo, viknu vođ. Vlastelinsko je gnijezdo palo. 
Osvojismo ga. Sad je samo naše, kao i oba nam otoka: Hvar 
i Vis. hm 

— U Hvar! U Hvar! , 

.— NE! dignu vođ još više glas. Cappello dolazi. Čekati 
ga i dočekati. Baš ovdje. 

. — U Hvar! pomamiše se ustanici. 

. — Dobro. Zaplovit ćemo. Al* samo do Paklenih A 
“Da osvojeni grad vidimo i da on nas vidi. i 

Brodovlje se postavi u redove i krenu. 

— Admirale, reče netko. Gle onih čamaca! Hoće na 
Brač. Plemići. Uloviti ih? 
A Janko odgovori: 
— Čemu? To su miševi, što bježe iz broda, koji. tone. 


/ ovovjedniku mletačke armade kao da se nije žurilo. 
: — Boji se dočekati kod Mrdulje sudbinu dužda Petra 
Kandijana pod Makarskom. I vojvoda je Janko neki! — 
govorahu na otoku svojim ljudima vođi pučana Jakov Bla- 
šković i Ivan Surela. — đ 
— Providur je Cappello morski vuk, hvarski je konte 
Donato lagunska: lisica. Dugorepa hoće vremena, pa da 
- zubati jače ugrize. Oni se sporazumješe — tvrdili su hvarski 
plemići u Trogiru, gdje se bjegunci bijahu najviše sklonili 
i našli vezu s Mlecima. 

I bilo je baš tako. 

Konteu Donatu uspije predobiti povjerenje novih go- 
spodara osvojenoga grada. Pravio se kao da i ne vidi pro- 
valjena vrata, uništene kuće, razlupano pokućstvo, i kao 
da se više ne sjeća plemića isječenih po gradu na komade 
pa i bačenih kroz prozor na plokatu, pred njegovim očima, 
iz kneževe mu palače. Spasio se, govorahu, samo jedan 
vlastelin, zavukavši še -u dimnjak. AL je konte znao, da se 
gospoda, što iz Hvara ne uzmakoše, kriju negdje i nakon 

* prohujale oluje; a konte se držao kao da o njima ništa ne 
zna. Donato nađe način preporučiti Cappellu sporu plo- 
vidbu, a turiti u narod sve crnje glasove o mletačkim 
kaznenim galijama. Zapovjednik im oštar i neumoljiv, lađe 
goleme i dobro naoružane, moničad i preveć ljuta. Veliko 
je vijeće planulo u Mlecima od srdžbe zbog plemićke krvi 
prolivene u Hvaru, dužd je — vele — zaplakao od tuge. 
: Prosu se također glas, da iz čudotvorna raspela u za- 
tvorenoj glavnoj crkvi cure iznova crvene kaplje. A konte 
je Donato kazivao pučanima, kako će on, u slučaju, da 
Vojvodi Janku ne uspije odbiti tako jaku mletačku silu 
od otoka, nagovoriti kakogod (a jao svima, ne bude li što 
postigao!) tog ratnika tvrda srca, providura Cappella, da 
bude što blaži bar prema tišim buntovnicima. Govorio je 
tako, da ih tobože umiri, a Širio baš time još većma strah, 
tjerao ljude na popuštanje, na kajanje. Nastade posvuda 
tjeskobno očekivanje. Žene, dosad žestoke i nasrtljive, prve 
klonuše; počeše obilaziti grob popa Lukanića, paliti na 
njemu svijeće — nazivati pokajnika svecem. Lica se i vla- 
danje pučana, osobito u mjestima pri moru, promijeniše. 
Čobani se vratiše k stadima, goneći ih što dalje. I desi se, 
da buntovnici poručiše u Trogir plemićima, neka se slo- 
bodno vrate za berbu grožđa u svojim vinogradima, a vla- 
stela im odgovoriše, da odbijaju milost i traže pravdu. 
Vojvodu pak Janka to je Cappellovo nedolaženje sve 
naglije upropašćivalo. 
Uvlači se ponajprije šutnja i zlovolja, pa onda sumnja 
i bojazan među ljude na njegovim brodovima. Nije doskora 
bilo dana, da ne bi sam vidio ili doznao, kako ga je po koja 
hvarska ili viška lađa ostavila. Dok je snovao, na koji će 
način luke obraniti, kanala: zatvoriti, Cappella iznenaditi, 

njegovo je brodovlje bivalo uvijek manje. Bodrio, grdio pa 
i kažnjavao, al' su mu lađe i nadalje nestajale, spočetka 
kradom, preša noći, a zatim otvoreno, danju, pred njegovim 
očima. 

— Kukavice! Lovci raka i hobotnica! 

A otočani mu odgovarahu: 

— Dođosmo ti priječiti vlasteli prelaz preko kanala. Ne 
možemo s ovakovim lađama i malne goloruki protiv vatre 
iz ratnih galija. Dođi k sebi, čovječe! Spasimo brodove, 
kojima se prehranjujemo! 

— Pa kamo ćete, ništarije? 

— Svaki u svoju luku, k svome starom poslu, makar 
k mreži. , 

Kad stignu vijest, da je Cappello otocima na pomolu, 
buntovničke čete povučene u brda ili već u rasulu, a da se : 
konte Donato nametnuo pučanima za sadašnjeg zagovornika 
njihovih prava i budućeg krotitelja Cappellove srdžbe, Voj- 
voda Janko ostade malne sam na otočiću između Brača i 
Šolte. Jesenje su kiše padale, jugovina navaljivala, hrane 
nvijek manje. 

Matej se Ivanić nije dao odanle. 

Razdrapan, prokisao, pognut, upalih očiju, lutao je 
čitav dan po školju, ne mareći. ni _ zašto, izbjegavajući 


svakoga. \ 
— Loda! : 
Pastir priđe. : - 
— Koliko je ljudi još na brodu? 
— Četiri. 


— Reci im, da mogu poći u čamac i oni. Čekaj! Kaži 
još, da ne bježim, a da mi živa glava vrijedi 600, mrtva 
400 dukata, al' je nikome ne dam. 

I ostade sam s Lodom. 
Ustanik se čudnovato vladao i još čudnovatije govorio. 
— Loda, ti još ne znaš, tko sam i što sam ja; a baš bi 
ti mogao to najbolje znati, razumjeti. ' . 
. — Kako? Zašto? 
— Jer si vidio Neretljanina Druška, živio i u vrijeme 
Omišana Malduča i Osora. Pogledaj me. Ja sam ti posljednji 
Neretljanin na otoku Hvaru; sve se drugo, ukrotilo, izrodilo, 
pobodulilo... Ustanak! Buna! Da; no nikako, što je time 
htio pop Lukanić. Sjediti s vlastelom u Vijeću, imati drugi 
ključ općinske blagajne, držati u ruci jedan od četiri štapa 
baldahina nad biskupovom glavom za vrijeme procesije, 
moći kupiti kod mesara komadić mesa, ili gledati, kako i 
mlad plemić mora voziti uz tebe pod palubom hvarske ratne 
galije. Ha! Ha! Ravnopravnost, ali u robovanju! Što bi na 
to stari Neretljani i Omišani? Reci, ' 
Loda ga samo gledaše. 


- 


— Čuj. Ti pobjegnu od Giustiniana, kad vidje, što 
Poljičani u Vrboskoj rade. He! Plaćenička su oni stoka; 
ni jedna ih misao ne vodi. Noa ipak! nešto se od drevne krvi 
u njima ganulo, makar za samu i golu pljačku. Takvi bi se 
ljudi meni htjeli. A eto: Bevilacque, koji umiru od uzbu- 
đenja i od bojazni prije čina; Lukanići, koje hvata vjerski 
zanos i pokajničko bjesnilo uoči ustanka. Pa ti Blaškovići i 
ti Surele! Bore se samo. zbog nekog vinograda ili pašnjaka, 
a — kad im glava ne bi bila ucijenjena — približili bi se 
i oni konteu. Sad će negdje u brdima braniti svoj vrat od 
konopa ili pobjeći preko kanala. Nešto sam drugo ja htio. 

— A što, vojvoda? 

— Samostalnost. Potpunu. I od Mletaka. 
— Družak! Osor! 


— Da. Venecija je u stisci. Vejska joj u Italiji, bro- 
dovlje u Levantu; velika joj trgovina izmiče... Cappello - 
sa svojih osam galija! Tko je pak taj? I brodovi su dužda 
Kandijana bili krupni, neretljanske lađe malene. Jest; samo- 
stalnost! makar nepotpuna, makar gusarska A njoj na 
ČET o : z 1 

— Kakav naš knez! upade mu Loda u riječ. Ali, tko? 

— Ja! kliknu ustanik. Što me tako gledaš?... Čiji je 
sin bio Dioklecijan, za koga veliš, da ga upozna? Nije li 
sultan u Carigradu potekao iz roda skromnijeg izvora no je 
početak mojih predaka? Jest, ja! Sada pak, kad to nije 
moglo biti, ne ću da svršim kao kakav: Lukanić; nestat će 
me, kako se pristoji čovjeku, koji što takvo htjede, i kao 
pravi potomak gusara. , t 

I Vojvoda se Janko zatvori u šutnju. 

Išao je razbarušenih vlasi, razgaljenih prsiju po otočiću ' 
jedva se hraneći onim, što mu je Loda nosio sad iz jedine 
im lađe, sad sa Šolte. Stade čupati grmove, sušiti ih na 
suncu i na vjetru, prenositi ih u lađu, bacajući iz nje koješta 
u more, a trpajući posvuda travu i grančice. Jedno predveče, 
kad se prve Cappellove galije napokon pokazaše i približiše, 
on skoči iznenada na Lodu, obori ga i veza za hridinu, pa 
uđe u lađu. 

Žestoka vatra buknu na brodu. 

Dva čamca zaveslaše s galija k otočiću. 

Mlečići se iskrcaše, obađoše, naiđoše na Lodu. 

— Što se zbilo? 

— Ništa. 

— Tko te veza? Tko upali? 

— Ne znam, odgovori rogati. 

Kada brod izgorje. i sav propadne, Mlečići uzeše sobom 
Lodu, i odvedoše ga kao zarobljenika u Hvar. 

GLAVA 1X. 


u kojoj se upliću u život rogatog bića trojica od najstarijih 
hrvatskih pjesnika. 


Provider Cappelo — potopivši pučanima, za kaznu, sve 
lađe i čamce u hvarskim i viškim lukama i pohvatavši 
hajkom po selima neke glavne buntovnike — svlada do 
kraja ustanak na otoku. Konte Donato braše plodove svoje 
vještine; i najplašljivija vlastela izađoše iz svojih skrovišta; 
grad očekivaše prvu lađu, kojom će se hvarski bjegunci 
vratiti iz Trogira. 

To vraćanje ne ispadne svečano, kako se plemići na- 
dahu. 

Stignu prije vremena, nenajavljen, u čas, kad je obala 
najpustija, neugledan brod, koji jedva opažen pristupi te 
iskrca samo jednog čovjeka: 

On pusti sluge, da se brinu za njegove stvari, pohita 
niz obalu prema kraju luke, gdje se najviše tiskahu Cappel- 
love galije. Ne koraknu no nekoliko puta, kad ču glas nad 
sobom: j 


— Oh, Bože! Lucio! 


15, Nazor: Pastir Loda 


M 
M 
Cn 


Vlastelin Hanibal Lucić digne glavu i raširi oči od 
puste dragosti. Stajaše pred njim na prozoru lijepa plavojka, 
žena suca Palladinija. 

— Nevjero! Vi nam prvi pobjegoste! 

— Al se prvi eto i vraćam. 

— I nikako da se nas, i kako bilo, sjetiste. 

Vlastelin poče kazivati: 


PA 


Nesrića ako je mene moja zala 
Od liposti tvoje, vilo, zadržala, 
Li misal st stala ni časa ni hipa; 
K tebi je hitala, gospoje prilipa. 


— Sram vas budi! Baš ćete to isto reći i Milici Korio- 
lanijevoj, ako je iza duge potpune zaboravi opet jednom 
vidite u Trogiru. : 

— Ne, gospođo, kojoj oči sižu 1 preko kanala! Za 
Milicu ću sastaviti dugu epistolu, kakve nijedan naš pisnivac 
ne složi. Bit ću nov Homer te nove Helene i Penelope. 

— Da; spjevat ćete njoj, što obećaste mojoj dragoj 
prijateljici kontesi Lippomano, reče plavojka, pokazujući 
sve svoje zubiće. 

— Ha! Ha! uzvrpolji se veselo vlastelin. Kontesa je 
Annette žena mnogo čednijih želja. Pisala mi iz Mletaka. 

— Pisala? Baš ona? Što? kliknu Palladinova. 

— Traži košaru artičoka iz mog vrta, a tek onda samo 
četrnaest stihova, sonet. 

— Zaro njenu kukastu nosu i o kesicama pod očima? 

— Ne. O nožicama, što lagano gaze po.. 

Ne doreče. Crna rudasta glavica pokaza se također na 
prozoru, sočna malena usta viknuše: 

— Barb' Anibale! Amo igračku! : 

— Ne prepoznaste je više; narasla je. Gracioza Lo- 
vrinčeva. Otac joj se skloni na Brač; ostavi je kod nas. S 

— A, da! A kakva igračka, dušice? upita Lucić. 

— Ja ne zaboravljam. Pa, onaj. vaš kipić od drva. 
Čovjek, koji ima roge i rep, a miče nogama, kad se o puce 
pritisne. 

— Da! Satirić! Obećah ti ga već davno. Ako mi ga 
pučani ne razlupaše ili ne odniješe, bit će čaT 

— Idi. Donesi. 

On je htio i tako otići, kad ču na kraju like. iza šume 
jarbola, plač i kukanje. 

— Što je to? upita ženu. 

Njeno se lice uozbilji, dok je Gracioza šutjela slušajući 
s uplašenom radoznalošću. 

— Ne ću da Vam prva kvarim veselo raspoloženje, 
s kojim se vratiste. Zbogom, vlasteline! 

— Ha! reče Hanibal pozdravljajući. Sursum corda! 
I nevolje su prolazne. 

Ženica je gledala, kako on odmiče niz obalu, pro- 
matrala ga pomnjivo neko vrijeme, pa zatvori prozor 
šapćući sebi: č 

— Šteta, doista, što taj duhoviti mladić nije nešto 
ljepši! Da mu je bar stas drukčiji! 


K ada stignu na kraj luke i dođe ispred galija, Hanibal 


vidje, što_ je. 

Dvadeset je ljudi visjelo s konopcem oko vrata o lantini 
najkrupnije i najčvršće lađe, a to je morao biti brod, s kojeg 
je Cappello zapovijedao floti. Nasred palube, na vidiku sva- 

kome, stajaše deset kažnjenika: šestorica s odsječenom ru- 
kom, četvorica s izvađenim okom. Na rubu obale čučahu 
majke, žene i djeca tih nesretnika, plakahu i kukahu moleći, 
da se tjelesa skinu i njima dadu. 

Vlastelin ne htijaše duže gledati svu tu žalost; okrenu 
se, da ode, kad ga nekoliko plemića vidje, opkoli i navali 
na nj pozdravljanjem i pitanjima o ostalim bjeguncima, 
čudeći mu se, što se na takav način i baš sam nenadano 
vrati. 

— A šta velite? Naša je Posjeda potpuna. Donato | i 
Cappello. To su ljudi! 

— Da; vidim, odgovori Lucić. I veselim se. Nisu ni oni 
nas štedjeli. Al ipak! Te žene, ondje! Ti obješeni, onamo 
gore! Pa, ti osakaćeni! 

— Milota ih gledati. Psi!... A ne vidite? I dva popa 
vise; dva gavrana. Onaj je debeli pao jutros odanle kao 
gnjila jabuka s grane; pljusk! o palubu; puče mu konop. 
Momci na brodu prasnuše od smijeha; digoše ga iznova, 
vezaše ga drukčije; zato sada tako smiješno visi. 

= — Oikada? 

— Od prekjuče. 

— Usmrdjet će se. 

— Neka! Takav smrad prija... Eh, dobra lekcija pu- 
čanima! Vama kao da to smeta. Zar vas vrijeđa? 

— Oh, ne. To jest, zapravo _mi i smeta. Vrijeđa... 
vrijeđa — no, kako bih kazao? — a, da: uznemiruje se moj 
estetski ukus. 

Plemići se razvedriše, razveseliše. 

— Bravo! Vi uvijek jednaki. Poeta... Kada stignu 
novi krivci, gledat ćemo, da ih vješaju malko... estetičnije. 

— Zar nije sve svršeno? ' 

— Nije. Posla Cappello superkomita Contarinija s ga- 
lijom i s vrećicom dukat&4 u Krajinu, da otkupi ucijenjene 
buntovnike, koji pobjegoše na kopno | i tamo ih, vele, Kraji- 
njani pohvataše. 

— Teško da koga od njih ovdje vidimo, o toj Tintin: 
Krajinjani su nepouzdani. Bit će kao s Vojvodom Jankom, 
reče netko. | 

— Vojvodu ćemo dobiti sigurno u šake. Zapaljeni brod 
na Mrdulji bijaše neko varanje, lukavstvo. Al' imademo u 
rukama ustanika, koji zna za Janka. Rogati će morati sve 
reći, izdati ga. 

— Kakav rogati? upita Lucić. x 

— Neki divlji pastir s Brača. Rozi na glavi, repić straga, 
kozje lice. 

— Satir! Gdje je? 

— U tvrđavi. Vuku mu kliještima iz ustiju ime mjesta, 
gdje se Vojvoda Janko krije. 

— Ja ga moram vidjeti. 

— Požurite se. Bude li ta životinja još dalje onako 
uporno šutjela, razlomit će mu već danas sve kosti. 

Vlastelin Lucić ode. Jedva zaviri u svoju kuću u gradu 
iu ljetnikovac izvan zidina; pusti radnicima i slugama da 
urede i poprave, kako bolje znadu, što mu pučani rasuše i 
oštetiše. 

Izađe iz grada; pođe k tvrđavi. 

Iđahu s njime i hrpice uznemirenih ljudi, ponajviše 
žena, živahno razgovarajući, žureći se. 

— Što se to desi? upita. 

— Gospodine, čudo, pokora nova. Što se sve na nas 


survalo! Otok će propasti, more ga progutati. A i zaslužili 
smo. 


= 

— No, pa šta je, dakle? 

— Pomislite, pojavio se đavao, Antihrist. 

— Gdje? 

— Vele, u tvrđavi. Ima roge, rep. Strašan je. On je 
smeo glavu, pa zadavio svetog čovjeka Lukanića. On stajaše 
uz Vojvodu Janka, tjeraše ga na koješta, navali na nas tu 
žalost, te strahote. Nismo mi ničemu krivi. Valja mu suditi. 

Straže ne pustiše čeljad u tvrđavu. Nađe se, tko pre- 
pozna vlastelina, te ga uvede unutra. | 

— Gdje sa? 

— U dvornici. Vi možete k njima. 

Pod svodovima mračne niske sobe stajaše st6, a uza nj 
sjedili konte Donato, providur Cappello, sudac Palladino, 
kastelan Malipiero, kanonik Griffico i još neki. Bijahu okre- 
nuti prema kutu, gdje je na klupi, uz krvnike, ležalo polu- 
golo čeljade. 

.— Ha! kliknu i dignu se ed kad ugleda došljaka. 
Stižete nam baš za vrijeme kratka odmora. Gospodo, vla- 
stelin Hanibal Lucio, prva jesenja nam lastavica iz Trogira. 

Svi ustadoše, da ga pozdrave i koješta pitaju. Osta 
sjedeći samo Cappello, malen suh čovjek uspravnih leđa, 
ukočena vrata, tvrda lica. On kimnu došljaku glavom i 
nastavi tuckati polako o st& prstenom na ruci i motreći, 
kako krvnik ogleda i pipa ustanika. Najednom udari jače, 
tri puta. Na taj znak gospoda opet sjedoše. 

— No; kako je pak sada? upita sudac krvnika. 

— Kao da je doista vrag. Kosti mu od gvožđa. Zglo- 
bovi na sve strane pokretljivi. Rana mu odmah zacijeli, 
oteklina splasne. Prije bih izvukao.iz njega dušu, ako je ima. 

— Ne brbljaj i radi! reče suho Cappello. Kušaj špan- 
skom čizmom. 

Krvnik donese i tu spravu za mučenje. Prisili Lodu 
sjesti; turi mu nogu u »čizmu«. 

Onda sudac reče: Kk 

— Kaži, buntovniče, što bi zapravo s Jankom? Da je 
«doista mrtav, izgoren, ti bi to rekao, jer ti za takvu vijest 
nudimo ucjenu od 400 dukata, kao da nam donije mrtvu 
glavu. A kako se pak zvahu svi oni Jensovi »kapetani«?- 
Za svako ime 10 dukata. 

Loda ne odgovori. Bijaše došić sasvim k sebi, sjedio 
uspravno. Krvnik je pred njim namještao, stiskao, vrtio 
»čizmi« neke vijke.: 

— Jače! kaza Cappello. 

A krvnik ustade: 

— Pa to nije pravo ljudsko stopalo. Sjeća na papke. 
Htjela bi se drukčija sprava. ; 

Svi ustadoše, da bolje vide. Nakon rogova i repa, eto, 
i neki papci. 

— Što ćemo sada? 

— Poškakljati ga bodežom po srcu, reče krvnik. 

— Ne! Ne smijemo ubijati. Mi smo ispitači i suci, opre 
se Palladino. 

Nasta živo raspravljanje, sve oštrije i neugodnije pre- 
piranje, dok je krvnik — od ljutnje, što ne_uspije, pa se 
gospoda zbog toga sada čak i svađaju — udarao svako toliko 
Lodu šakom u glavu. »Smijemo!« — »Ne smijemo!« vikahu 
“još inkvizitori, kad se vlastelin Lucić javi: 

— Gospodo, ne znate, što biste s tim neranjivim Ahi- 
lom, a stvar je tako jednostavna, rješenje tako lako. 

— Kako to? 

— Dajte ga meni. Ali, čitava, živa. 

— Ho! 

— Jest, nastavi Lucić još veselijim tonom. Ja ću naći 
na njemu, što je za Pelejeva i Tetidina sina bila ranjiva 
peta. Tek ćete ga onda u živo ubosti. A ubiti ga — ako se 
to s njime može — nikako! Grehota je i javni škandal 
razlupati kipić kakva fauna, akamoli uništiti živ primjerak, 
što ga srećom dobismo u ruke. 

— Ha! Ha! Zgodno... Al je to neki Bračanin, 
ustanik. ki 

— Kakav Bračanin! Kakav ustanik... Eto, šuti, ne > 
odgovara. A znate li, zašto? Ne može. Ne razumije vas, ni 
najmanje. On zna samo grčki ili latinski. 


— Pa dobro, ja ću s njim latinski, reče Palladino, dok 
je vedrije raspoloženje počinjalo vladati pod onim mračnim 
svodovima. 

— Polako, gospodine suče i prijatelju. Vi umijete Salu- 
stijev i Ciceronov način govora, ali, latinski Romula i Rema 
bogme nikako. A fauni su i te kako stari. 

— Bravo, Lucio! Tako je! pljesnu rukama konte Do- 
nato, koji se katkada morao mučiti Palladinovom latinšti- 
nom. : 

Hanibal ne hijede zastraniti; nastavi: 


— Uzalud se, gospodo, mučite. I kad biste mogli 
s njime govoriti, ne biste ga smjeli pitati, gdje je Janko, tko 
bijaše uz tog ustanika, tko je vodio ustanak; sve je to ro- 
gatome, repatome i papkaru strano, tuđe, nerazumljivo, 
magla pred očima. Valjalo bi ga radije pitati, kada i kako 
nam amo banu, s Peneja ili s Tibeta, u vrijeme Periklovo 
ili Cezarovo, i gdje mu je svirala, gdje mu kozlići, kako se 

zvala najmilija mu nimfa u Arkadiji ili negdje na Braču. 
Istražiti njime staru povijest, drevnu kulturu. 

— Ne bavim se ja time, prekinu ga Cappello, koji je 
ipak sve radije slušao mladog vlastelina, i smiješak mu 
lebdio na usnama. 

— Pravo rekoste, gospodine providure gPnade mile nam 
Republike i spasitelju našega Hvara. Pustite satira svirača 
i plesača pjesnicima. Dajte ga meni! I tako ćete ga prije 
raskomadati nego mu otvoriti usta. 

On je već čitao svima — a ponajviše lukavome i 
praktičnome konteu — na licu, kako su malne uvjereni, da 
bi to rješenje bilo možda najbolje; bojao se samo providura, 
koji je hodao gore dolje po sobi gledajući ipak malko 
drukčije u Lodu i mrmljajući: Hm! Hm! 

Najedamput Cappello stade. 

— Luciću, kako ono rekoste: nimfe? "Tko su zapravo? 

— Lijepe mlade šumske djevojke bez mnogih obzira; 
milostive čak i prema rogatim glavama. 

— Oh, gle! Tako je dakle s njime. Imate možda baš 
Vi pravo. Nije čovjek. A onda, Cappelli i caproni (šeširi i 
jarci) nemaju, Bogu hvala, jedni s drugim. nikakva posla. 

— Ha! Ha! udariše svi u smijeh diveći se i previše 
providurovoj dosjetki. 

A providur, zadovoljan, što mu ona tako upali: 

— Pa dobro. Nek bude! ... Ja Vam ga, vlasteline, ipak 
ne darujem; uzajmit ću Vam ga. Da vidimo... A sad, 
možete ga i odvesti. 

Krvnici odvezaše Lodu, predadoše ga Luciću. 

IDix prolazili. Cappellove galije otploviše; žene poniješe 
u brda mrtva tjelesa; bjegunci se vratiše i stadoše po- 
pravljati nanijete im štete; “o se umiri, vrati svome negda- 
.šnjem životu. g 

Svima bolje, samo djesnjati Graciozi nije nešto pravo. 

Ne misli ona mnogo na oca. Zna, da je živ i zdrav,.za 
poslom u Mlecima, i da će se vratiti. Nešto je drugo uzne- 
miruje. Barb' Anibal ne nosi joj ni sada onu igračku, drvena 
satirića s roščićima i s pucetom, od koga se — kad ga 
pritisneš — noge miču. Tri dana ustrpljivo čekaše, jer ču, 
da je vlastelin veoma zaokupljen: popravlja kuću, sadi u 
ljetnikovcu čitave redove grmova, povaljeno diže, odneseno 
kupuje. A sada, i nakon šest dana, zašto ne dolazi, ne nosi? 
Toliko je mislila o igrački. Njena lutka i taj satirčić! Ona, 
slatka i umiljata građanka; on, neotesan, drzak čobanin? 
AT će ga Gracioza već ukrotiti, naučiti ga lijepo vladanju, 
obući ga pristojno, no ipak tako, da se repić 1 roščići malko 
vide. Predugo je to čekanje; da zaplačeš. 

— Teto, zar je Barb' Anibal opet pobjegao? 

== Nije. Sad je i pjesnik neki Junak. A šta će ti? 
odgovori joj Palladinova. 

— Pa igračku. Satirčića. ' 

— Ima on sad _ muke i pokore : sa satirom. Ha! Ha! 
Neka mu. 

I tetka ne htjede drugo kazati. 

Gracioza ušuti, poče iznova koješta misliti. Satirić je 
zločest, tako divlji, da je vlastelin s njime u neprilici. 
Možda ga kažnjava, tuče. Oštar je Barbanibal. I nepravedan. 
Jadan. satir! Tolike godine sam, bez ikoga, u kakvu tamnu 
kutu prazne zapuštene kuće, s miševima i s paucima. Morao 

je podivljati. Eto; kad mu se gospodar napokon vratio, 
mjesto ustrpljenja i bar malo tetošenja — batine. Divljak? 
I njena je lutka Ida izgledala prvih dana kao raščupana 
nezgrapna čobanica puna prkosa i spremna ugristi; a sada? 
Ne zna vlastelin, kako se to radi; to umije samo ona, 
Gracioza. — Djevojčica zapita opet koješta tetku o Barba- 
nibalu i o igrački, al' ne dobi prava odgovora; zamoli slu- 
žavku, da pođe k vlastelinu i reče mu, da će ona umiriti 
satirića. Djevojka prasne u smijeh. 

— Da ga ti umiriš? Zar ne znaš, da je taj koj Sraniiće. 
taj rogati đavao, pobjesnio? I vlastelin ga se mora čuvati, 
držati ga zatvorena, kao vuka. Tebe bi začas proždro. Da ga 
pošalje amo? I to bi nam se htjelo. Dosta si narasla, al*' si 
još uvijek neko ludo dijete. Mani, bolan. Ne misli više na ta 

A ludo je dijete mislilo i nadalje o _Barbanibalui i o 
njegovoj igrački. O njima .je čak i sanjalo. Što je više 
šutjelo, to se više i mučilo. Jednog dana uvreba zgodan čas, 
sakrije lutku Idu pod pregačicu, pa izađe neopaženo iz kuće, 
pođe prema Lucićevoj palači, kojoj je balkončić i lijepe 
prozore izdaleka svaki dan gledala. Išla je uz kuće, da je 
tko poznat ne sretne i.ne vidi, zatrča se, preko plokate ispred 
glavne crkve, svrne u uličicu i prispije. Vrata otvorena, a 
kuća tiha, kao da je prazna. Pope se uza stube. I ondje 
tišina. Gotovo se od nje uplaši i htjede sići, kad vidje slugu, 
znana ljubitelja čašice vina, gdje drijemajući sjedi na klupi 
pred nekim vratima. On se prenu, zagleda u nju i De 
poznavši je šanu: 

— Polako! Da ga ne probudite. Umirio se napokon. 

— Barbanibal spava? 

— Vlastelin je s ljudima u ljetnikovcu. Usnu _onaj 
drugi, 

— Satirčić? Š 

— Da. Tako ga nekako i gospodar zove. 

— Zločest je. Je li? ' 

— Izmučio nas. Razlupa stakleninu, razbaca knjige, 
razdrapa neke rukopise. Podivlja od bijesa. Govorio sam ja 
gospodaru: Vratite ga Cappellu; neka ga vješa. Providur 
međutim otplovi. Sad ga u gradu nitko ne će, ni oni u 
tvrđavi. 

— Ima, tko bi ga uzeo, reče djevojčica. 

— Kamo sreće! To bi Vi htjeli sada javiti vlastelinu. 
Skočite u ljetnikovac. 

— Ne ću. Čekat ću ga ovdje. 

A sluga, koji je znao, da su u obližnjoj krčmi počeli 
točiti dobro bijelo vino i pekli meso, nečemu se domisli: 

— Pa znate što! Sjedite na tu klupu i čekajte! Vraiit. 
ću se odmah. I ne bojte se ničega. Spava. Vrata su čvrsta 
i, eto, zatvorena. 

Sluga ode, Gracioza sjedne držeći lutku u naručju. 

Bože, — poče misliti — kako je on to mogao polupati 
čaše, razbacati knjige? Možda se pokvari ono puce na njemu; 
ne znadu ga, straga na leđima, naći i popraviti. Pa otkuda 
mu tolika snaga? Da nije, kao i ja, narastao, dok ta moja 
Ida biva uvijek nekako manja. Bit će, da je sada gotov 
dječarac... A ta nesretna vrata! Eh, i zato se on ljuti. 
Toliko vremena sam, u mraku, pa, kad bi morao k meni, 
opet u kut, u tamnicu! Ne ide to tako. Valja drukčije. 

I ona ustane, digne zavornicu, otvori polako vrata i uđe. 

Vidje uz prozor čeljade podrapane košulje, neurednih 
vlasi i brade, koje gledaše na plokatu. Toliko se u prvi čas 
iznenadi i prestraši, da se sva ukoči: niti pisnu niti pobjegnu. 

A on je stajao mirno, i njegovo je lice pokazivalo umor i 
tugu. »Jadan!« ote se nesvijesno Graciozi, i ona koraknu ne- 
* hoteći nekoliko koračića naprijed. 

Pastir se trgnu i okrenu. 

Gledahu' se neko vrijeme ne znajući oboje, što bi. Ona 
ga promatraše sve krupnijim očima i stiskajući o prsa lutku. 
Najednom joj se lice izmijeni, zaplače: 

— Patinisi.... on. ' 

— Tko to, dijete? reče Loda ne maknuvši se. 

— Satirčić. Barbanibalova igračka. 

On je gledao, još mirniji. 

— Ne plači. Sve to i jesam. I rogat satir i vlastelinova 
igračka. Pravo reče. On bi se htio sa mnom samo igrati; ja 
toga ne ću.“ Ne dam se. 

Djevojčica prestade plakati, dođe mu još bliže. 

— Zato si ti sada, kad si tako narastao, postao zločest. 
Razbijaš čaše, trgaš knjige, upropasti to veliko zrcalo. A 
sa mnom? Bi li se bar sa mnom htio igrati? Eto, donijela 
sam i Idu. U troje je još ljepše. 

I ona mu pruži lutku. 

Rogati je primi, stade je ogledati i pipati, čudeći se. 

— Kao da je živo. 

— Gle, može micati rukama i nogama. Pa i vrtjeti 
očima. Ne tako! Uhvati je baš tu. Ne upiri tim svojim 
ručetinama. Polako! Ovako! A gdje je tebi puce, od kojeg 
si, kad si bio _ malen i drven, kad te nije vrijeđalo biti 
igračka, micao nogama? Gdje su ti roščići? . 

On prignu glavu, maknu vlasi, pokaza. 

— Ha! Eto! Eto! A repić? 

Loda se okrenu, izvuče. 

— AT je lijep! A kako titra! 

Njemu se preobrazi lice, pomladi, dođe kao u djeteta. 
Otrese se ljutnje, zaboravi žalost, pusti, da ona njime vlada. 
Soba je sada odjekivala krikovima i smijehom. Gracioza 
nađe u kutu neku drvenu cijev s rupicama. 

— Što je to? zapita? 

— Svirala. Donese mi je taj tvoj Barbanibal; bacih mu 
je u lice, pogazih je. Pukla je. 

— Popravi. Sviraj. . 

Razdrapaše sag, da izvuku niti. Nekako s mukom 
udesiše. Al' je trstika mogla izbaciti samo reske glasove. 
Loda stade zabavljati Graciozu na drugi način. Zviždao joj 
kao kos, kukao kao kukavica, prevrtao kao lasta, hvatao joj 
po sobi neke umišljene ptice. 

Ona je još nešto htjela. = 

— Puce! Gdje ti je puce? Da skočiš. . 

— Tu negdje, nasred leđa: Upri prstom. 

Kada djevojčica to uradi, Lođa đipne hitro i lagano na 
klupu, pa na stol, pa sa stolice na stolicu i na prozor, dok je 
ona kričala, smijala se i poskakivala,: tjerajući ga na još 
veće veselje. 
= Bilo bi to još trajalo, da se vrata ne otvoriše. 

Vlastelin je Lucić stajao na pragu raskolačenih očiju, 
u čudu i u strahu. 
= Loda se tog puta ne uvuče, šutljiv, u kut, niti navali, 
ljutit, na plemića; djevojčica potrča došljaku, skoči mu oko 
vrata: 

— Barbanibale! Gle, koliko je naš zakakić narastao i 
kako je veseo, dobar! 

J)= dana kasnije, jedno poslijepodne, u vedar i još topal 
jesenji dan, Hanibal je Lucić dočekivao pozvanike na 
zabavicu, što je priredi u svome ljetnikovcu. 

Dođe mu konte sa superkomitom, gastaldom, kance- 
larom, kamerlengom + avogadorima, pa i vlastela, od bo- 
gataša Vidalijevih (preko 1000 dukata godišnjeg prihoda!) 
do najčednijih (ispod 100 godišnjih, pa i bez toga). Svi se 
odazvaše, željni sastajanja i zabavljanja nakon tolikih muka, 
i jer su svi voljeli domišljatog veseljaka. Već na vratima 
dočeka ih iznenađenje. 

— To nije jesenji, Sagmadae poharan vrt. 

— Kao da smo u Arkadiji ili na Siciliji, usred proljeca 

— Gdje je naš Dafnis? Naš Melibej? 

A Lucić se, u odijelu od modra baršuna s bijelim 
čipkama na rukavima i oko vrata i sa pozlaćenom sabljicom 
o bedru, veselio najviše damama. Vodio ih po vrtu, kidao | 
grančice, da ih nakiti, obasipao ih cvijećem i stihovima, 
tjerajući ih sa zidića ispred ugla, gdje su sluge već točile u : 
vrčeve vino, užigale vatru i spremale ražnjeve; vijao ih uza 
smijeh i klicanje po puteljcima. 

— Nikad takvih leptirica u mom vrtu! 

A kada leptirica Luce Fažanić, zvana Lucietta Fasaneo, 
zadjene o nešto nogom i padne nosom na lijehu mažurane, - 
on prvi do nje; a ne digne je, no stade čupati mirisne busove 
i pokrivati je njima, dok se ona, smijući se, nije micala, 
tobože od stida, što joj se to desilo. 

— Dajte iglu gumbašnicu! Pribost ću je o tle, da mi 
zauvijek baštu resi. . 

Međutim.su starija gospoda sjedila uza st6 na terasi 
pod krovom nošenim -stupićima i spominjahu novog papu 


Leona X. 

— Sviđao mi se više njegov predšasnik Julij II., go- 
vorio je superkomit Malipiero. Bijaše taj oštri starac, koji 
nas jednom grdio i udarao na nas izopćenje iz crkve, 
pouzdaniji saveznik Serenissime no mladi medousni Floren- 
tinac. Eto, nakon poraza prijatelja nam Francuza kod No- 

vare i nezgode našega generalnog kapetana D'Alviana u 
" Vincentinu, vele, da novi papa očijuka s našim neprijate- 
ljima, sa carem u Beču i s onima u Milanu. Ne zna on, što 
dugo ratovanje sve donosi, pa se odmah prestraši. 

— Nemojte tako! reče kanonik Griffico. Njegova 
Svetost, kad se nije još zvala Leon X., no samo Giovanni 
de Medici, bijaše čuvena i kao vojskovođa. A pokojni 
Julij IL... 

—... ne nanjuši nikad puščana praha. To ste, je li, 
mislili? A ljuto se varate. Od tvrda je on kova bio; vojnik 
i kapetan. Znate, kako ote francuskoj posadi Mirandolu? 
Usred zime, po snijegu i ledu, dade se starac papa ponijeti 
u nosiljci iz Bologne pod opsjednuti gradić. Sjedio na pragu 
seljačke kućice ne mareći za taneta, što oko njeg padahu. 
Odanle je zapovijedao, upravljao jurišima. Pod snijegom, 
što padaše, u mraku, što stiskaše, išao je naokolo, bodrio i 
kažnjavao. I uspije. Kad mu se Mirandola predade, ne htjede 
čekati, dok očiste pred njim ruševinom zatrpana gradska 
vrata; star, pognut, kašljući od prehlade, pope se ljestvicama 
na zidinu, uđe odmah i prvi u osvojeni grad. 

— Oh! O takvim ljudima ja uvijek sanjam, ote se 
Palladinovoj. 

— Ne, gospođo! javi se Lucić. Ne baš o takvim. 

— A što fali tome papi junaku? reče ona. 


— Mladost. Znam drugi, za vas zgodniji, još živ ideal. 
Za njim vam je uzdisati. 

— Da čujemo! Da čujemo! navališe na nj svi. 

A vlastelin poče pričati, gledajući samo u Palladinovu, 
koja ga sada promatraše s nekom zebnjom, šapćući: »Vražjeg 
li poete!« 

— Bit će, gospođo, i godinu dani kada naš protivnik, 
nemilosrdan ratnik, carev čovjek, grof Krsto Frankopan, ote 
Republici malne čitavu Furlansku. Osvoji Morano, Udine, 
Cividale. Opsjednu i kaštio Osop, koji se tvrd uzdiže na 
brijegu od kamena nasred klanca, što vodi u Alpe. Pritisnu 
ljuto u njem mletačkog vojskovođu Savorgnana; da ne po- 
hita u pomoć D'Alviano, osvoji i Osop. Bi s teškom mukom 
potučen, uhvaćen i poslan u Mletke. Povedoše zarobljenika 
pred Vijeće Desetorice, da mu oštro sudi, jer je on bio i 
preveć okrutan prema vjernim nam Furlanima. No grof 
Frankopan izvojšti upravo sada svoju najljepšu pobjedu, 
baš kad mu rekoše: »Idite pod Morano i recite svojima, da 
nam grad predadu« a on odgovori: »Ne ću. Povedete li me, 
viknut ću im, nek se hrabro drže.« - 

— Zašto ga nisu odmah objesili? 

— Jer bijaše mlad, stasit, drzak i otvorena lica. Krasan 
vojnički haljetak. Perjanica mu na šeširu. 

— Što uradiše s njim? 

— Pustiše ga slobodna. - 

— O! 

— Paštobi drugo? Čitavi Mleci uz tog krasnog drznika. 
Venecijanke se pomamiše; gledahu u nj i uzdisahu veleći: 
»Oh! Zašto nisam i ja Udine, Cividale, Morano, sva zemlja 
Furlanska, pa da me grof Frankopan osvoji?« Tako je to 
bilo. Sreća za nas muškarce, oženjene i neoženjene, što nikad 
amo ne nabasa. : 

— Ha! Ha! udariše svi u smijeh, dok se Palladinova 
osjeti pogođenom. Pričajte, Lucio, još štogod. 

Al' on pljesnu rukama. Sluge stigoše, i gozba započe. 

Kad se gospoda nasitiše i načavrljaše, ipak se ne di- 
goše. Slutila su, da je vlastelin već spremio, što bi moralo 
sada naići. 

I, doista. A 

Zavjesa se između dva stupa terase dignu; onkraj 
ograde, na podiumu od dasaka, pokažu se Loda i Gra- 
cioza. On bos, go do pojasa, ovjenčan bršljanom, sa svira- 
“lom u ruci; ona obučena u jagnjeće runo, sa srebrnim zvon- 
čićem o vratu. Loda sjedi na panju pred nekim granjem; 
Gracioza kleči, oponaša janje, što pase. . 

Svi se digoše. Žene skočiše; stade ih vika. 

— Satir! Pravi satir! 

— Rozi! + 

— Kakve su mu to noge? 

— Lijep. Čvrsto građen. Kao grof Frankopan. 

— Zašto ga zovu životinjom, vragom, Antihristom? 

— A gle male? Gracioza, jagnje ne 

— Izvanredno! 


A Lucić se uzvika: 


— Ne tako, gospođe! Da se ne prestraši. Pokvarit ćete 
mi sve. 


Kad ih donekle umiri, stade uz ogradu: 


— Loda! Eto ih: Kloe, Zoe, Aglaja i druge nimfe. Iza- | 


đoše iz svojih spilja u šumici, dođoše u taj vrt, da te vide, 
da te čuju. Sviraj. 


Rogati se ne maknu. Gledaše u te ljude. Muškarci mu 
se pokazaše kao i drugi, što ih do tada viđao, samo svi 
ljepše odjeveni, siti i zadovoljni; žene ponajviše dobro ugo- 

jene, bijele glatke kože s ružičastim jagodicama, okruglih 
začuđenih očiju; sjećaju ga one na Graciozinu nakinđurenu 
lutku, samo što ih ima mnogo, a viču, mašu rukama, nemaju 
mira. Pogledi tih muškaraca, usklici i posmijesi tih žena nisu 
mu se sviđali; iako ne bijahu neprijateljski, vrijeđahu ga 
ipak. Da nije bilo uza nj djevojčice, koja ga amo povede 
i ondje namjesti i reče mu, da bude miran, bio bi odmah 
skočio i pobjegao. Zbog nje se svlada. 


— Sviraj, Loda! kaza opet vlastelin na još iegši način, 
gotovo moleći. 

Rogati posluša, kad mu to i Gracioza reče. Zasvira; al' 
o svome jadu. O kiši, što nadvoru lije, dok si u dugoj noći, 
sam i budan u mračnoj vlažnoj spilji; o boli, kad nosiš na 
rukama djevojku, koju voliš, a ona umire; o nevolji, kada 
te psi i ljudi gone po kršu, sad uzbrdo, sad nizbrdo; o ko- 
nopima, što te stežu i o psovki, što te bije kao kamen. Sav 
jad svog dosadanjeg života uli svirač svojim dahom, iz du- 
bljine srca u malenu usku cijev s nekoliko rupica. Zaboravi, 
gdje je i pred kime. Pade, nakon toliko dana ljutnje, u 
klonulost punu tuge opijajući se žalošću kao negda davno, 
u vedrije dane, veseljem i obiješću. 

Kad svrši i opet vidje, gdje se nalazi, pričini mu se, 
da lica u čeljadi postadoše druga, hladna, kisela. Smete ga, 
što ga djevojčica gleda sa začuđenjem, malne sa suzama u 
očima. ' : 

— To je neki sentimentalni satir. 


— Melanhonik. 


— Ne bih htio takve muzike ni na svom sprovodu. 
— Lucio, dajte mu Vaš leut. Trstika mu rasla pokraj 


pi 

Hanibal ostavi leut, kojim je na početku kanio pratiti 
faunovo sviranje; napuni pehar, prekorači ogradu. 

— Pij! Razveseli se. 

Loda nakon kratka oklijevanja primi, ispije na dušak, 
mljasne jezikom i reče: 

—- Još! | Sa 

— Sad ga imamo! kliknuše žene. 

— Eto! reče konte Donato sucu Palladiniju. Da smo 
tako postupali s njim u tvrđavi, bio bi odmah progovorio. 
I bez grčkog i i latinskog. ' 

.S punim čašama, noseći KA i slatkiša, čeljad preko- 
račiše ogradu, stadoše se tiskati oko rogatoga. Nudili mu, 
davali, trpali mu u usta. A on je primao, pio i gutao, ha- 
lapljivo. 

— Lucio, zaboga! Pa taj je jadnik Mladnn: 

— Bit će tako, prizna vlastelin. Opirao se, prkosio, od- 
bijao sve, još od početka. A čuvao ga onaj moj sluga pijanac 
i proždrljivac. Nisam na to mislio, nisam slutio... No, eto! 
Prođe i to. Sad će se drukčije vladati... Gracioza! 

Al se djevojčica bijaše uozbiljila; bacila sa sebe jag- 
njeće runo i zvončić, htjela sama hraniti svog prijatelja. 

— Gracioza, sad ćeš ti ono reći i uraditi, da ti odgo- 
vori. Znaš, baš onako. 

Ona se namršti. 

— Ne ću. 

— A zašto? 

— Zato. Ne da mi se više. 

A da je ii htjela, ne bi bila mogla. Žene su sad pravile 
svakojake šale s rogatim. Vješale mu koješta o roščiće, ki- 
tile ga šarenim vrpcama, kušale, u koje bi cipele mogle ući 
njegove na papke slične noge, metale mu muške šešire na 


244 


glavu kličući po već svima znanoj providurovoj dosjetki: 
»Cappello e caprone«. AI se Lodino lice uvijek više smr- 
kavalo. Oči mu zasjaše. Poče se otimati, dok na koncu skoči 
podivljala lica, nakostrušenih obrva i vlasi; rukne i zamahnu 
rukama oko sebe. Pisa 

Cika. Bježanje. Skakanje preko ograde. 

Vlastelin uvidje, da mu je nešto uraditi. Stade pred 
. Lodom, viknu mu oštro: 

— Umiri se! Sjedi! 

A Loda ga gurnu, skoro ga povali. . 

Da sluge ne dotrčaše i ne zgrabiše rogatoga, bili bi ga 
gastald i mlađi plemići na grdan način napali. 

Lucić se još dobru nadao. : 

— Gracioza! Pokušaj opet. 

— Ne ću! Ima pravo. 

— Kako? 

— Jest. Nije on igračka. Nije on Ida. Nije on satirić. 

— Pa što je onda? 

— Loda je on. Loda. 

I društvo se razočarano raziđe. Palladinova, sretna što 
se Lucić obruka, odvede odmah djevojčicu. Vlastelin ostade 
sam u vrtu. Šetao spočetka malko smrknut, dok se opet 


sasvim razvedri. Pođe kući, sjedne i smiješeći se napisa ove 
retke; ' 

PLEMENITOMU GOSPODINU PETRU HEKTOROVIĆU, 
ANIBAL LUCIJ, VLASTELIN bik inje PORUČUJE: 


Priatelju mili, u toj vrime bune, 
Ka svakoga sili da plače al' kune, 
Človik-jarac dojde tirat na smih ljude, 
. Da žalost nam projde, i svi da se čude. 
Iz našeg ti grada, evo, Bračanina, 
Ki rep-nosi straga i dva roga ima. 
Uas Huđr govori: »Uim: vrag on je, ali zvir«; 
Ja mnim i ja ti dim, da gerški je satir. 
Ti pun si mudrosti, pak tebi ga šalju 
Opipaj.mu kosti u tvomu Tvrdalju. 
Ter, ak jć ča sada rih tebi da ja mnim, 
Na Brač ćemo tada pojti zaedno š njim. 
Nek Paskoj nas vozi do rodneg mu školja, 
“ Gđi toj će se kozi vrnut dobra volja. 
Tuj on će kozlića na ražnju nam vrtit 
I punu z vrtlića konistru će prtit. 
On .će Nimfe slavit, svirat, igrat tance, 
_. Ami zaborđvit bunu, krv i lance. 
Srid bračkog će stinja bit veselja dosta. 
Petre, s mihom vina primi togaj gosta. 


Pozove zatim sluge i reče: 


— Vežite ga i povedite ga u Stari grad, u Tvrdalj. 
Dajte vlastelinu Petru ovo pismo. 

lastelin Marin de Hector bi re soji se posljednji 

u Hvar vrati. 

Čekahu ga s nestrpljenjem, jer se vraćaše iz Mletaka, 
gdje je kao izaslanik hvarskih plemića branio pred Velikim 
vijećem, pa i pred samim duždom, prava vlastele, odgova- 
rajući i najoštrije poslanicima pobunjenika. Očekivabu od 
njega vijesti o potpunom pristajanju mletačke vlade uza 
želje gospode. Znalo se, da se na putovanju iskrca u Splitu, 
gdje ostade dva dana kod nezakonite mu kćerke Maruške, 
sada žene Splićanina Nikole Molendinarija, pa je čitavom 
Hvaru bilo čudnovato, što odanle ne javi dan i čas svoga _ 
dolaska, da ga dostojno dočekaju. Al' je momak u stražar- 
skoj kućici na brežuljku, pokraj tvrđave, vidio i prepoznao 
na vrijeme lađu. Sad je zvono zvonilo u zvoniku crkve sv. 
Marka, zovući vlastelu na sastanak; a sred plokate, na ska- 
linu štandarca, zatrubi hvarski trubač, da i pučani doznadu 
o “povratku patricija, koji nosi vijesti i naloge iz Venecije. 
Puk se, očekujući samo kakvu novu kaznu ili nepravdu, 
nigdje ne maknu; vlastela dotrčaše iz palača, zahtijevajući, 
da trgovačke lađe odnesu trgovinu smještenu na obali i 
ostave što više mjesta za doček. I svi su s veseljem čekali. Po- 
kazat će se taj odvažni starac sav nasmijan, pomlađen za-. 
dovoljstvom rad izvojevane pobjede. 

Al' ne bi tako. ' đ s: ' 

Malen suh čovjek živahnih kretnja, okrugla crvena lica 
i bijelih vlasi pokaza im se nalik na ježa, što se nakostrušio. 
Brci mu stršili kao u risa, obrve mu se dizale uvis. Na ma- 
hanje rukama, na pozdrave i usklike jedva odgovori. Kad 
se iskrca, i plemići ga povedoše na plokatu, da odanle krenu 
u crkvu sv. Marka, na sastanak, gdje će im on progovoriti, 

pričini se vlastelinu Jaxichu, da mu baš tu valja izraziti u 
ime čitavoga grada prvu dobrodošlicu. 

— Plemeniti gospodine, poborniče naših prava i diko 
naša, pustite, da Vam ovdje, u srcu grada Hvara, na toj 
našoj miloj plokati, izrečem, što nama svima toliko napunja 
harna srca. Nakon ljuta stradanja i nakon duge muke, ali, 
i poslije tako potpune zadovoljštine i pobjede... 

Stade, jer ga Marin de Hector prekinu, nakostrušivši 
još većma obrve i zacrvenjevši se u licu kao rak: 

— Zadovoljština! Pobjeda! ... Zar je vješanje nekih 
ubojica i palikuća, sjeka lupeških ruku i kopanje lopovskih 
očiju kakva pobjeda? zadovoljština? uređenje spora? 

— Vi? Pustite prazne riječi i recite mi, zašto se vi, 
da, baš vi, gospodo, vratiste na vrat na nos amo? Morali 
ste mi dati vremena, dočekati moju poruku, držati se čvrsto 
u Trogiru, dok nakon pobunjenih slugu ne opametimo i lude 
nam gospodare. 

— Plemeniti gospodine, reče nam pjeni providur 
Cappello... 


— Cappello! Što mi ga spominjete! Sise i glup voj- 
nik, krvnik, koji vješa, mesar, koji siječe ruke, To mu je 
sva mudrost. A nama se drugo hoće. 

— Pa, eto! 

— Što, eto? Otrijeznit ćete se začas. Gdje je kamer- 
lengo? 

Izađe iz gomile neki grbavac, sav prestrašen, ispitu- 


jući se, je li što skrivio, te se o tome čak i u bilečima do- 
znalo. 

— Vi ste taj! nastavi de Hector kao da ga ne prepo- 
znaje i kao da se baš na nj ljuti. Pokažite ključ općinske 
blagajne. ' 

Kamerlengo ga izvadi iz njedara tepajući: »Držim ga 
uvijek uza se, kao relikviju.« 

— U redu. A sad ga ponesite onamo. Bacite ga u more. , 

Grbavcu se lice još više produlji, ključ mu zadrhta u 
ruci. ći i 

— Da. U more! 

— Gospodine.. = 

— U more! Vela Vam. A znate, zašto? Jer više ne 
vrijedi. Sutra će blagajna imati dva ključa, nova i nejed- . 
naka. Jedan za Vas, drugi za pučkoga (pazite: za pučkoga!) 
kamerlenga, bez kojega ne ćete nikada moći u nju ni za- 
.viriti. a 
— Oh! Što? Kako to? uzvrpoljiše se vlastela, sva za- 
prepašćena. —— 

— Tako hoće u Mlecima, gdje naše težake i sluge ne 
zovu više »pučanima«, no »građanima« grada Hvara. Eto, 
to su vam prvi plodovi Cappellove pobjede; ostali, »naj- 
slađi«, dozrijet će pak doskora. A sad me pustite na miru; 
imam drugog posla. 

Htio je otići, no stade tražiti nekoga očima, pa zapita: : 

— Gdje mi je sin? 

Kad mu netko odgovori, da je Petar u Starom gradu, 
on se još većma smrknu. Okrenu se i pohita k najbližoj od 
svojih kuća, da vidi ženu kod udate mu kćerke Margarite. 


Ne prođe mnogo i, dok se konte Donato spremao po- 
sjetiti ga i navesti na miran razgovor, starac dade spremiti 
lađicu na četiri vesla i krenu odmah u Stari grad. 

\ ] ožnja je duga, vlažan vjetar duše, iako se more nije 
preko mjere uznemirilo. Starac osjeća tek sada sav umor 
onih prepiraka i natezanja u Mlecima, nakon duga puto- 
vanja po ružnu vremenu i preveć kratka odmaranja u Tro- 
giru, gdje se i naljuti, ne našavši u njemu niti jednoga hvar- 
skog vlastelina. Biva mu sve neugodnije. Prolaze ga srsi; 
klonuo bi, da mu zlovolja ne prelazi u srdžbu. Eto, i taj 
njegov sin Petar! Uvijek tiši, uvijek mlitaviji. Ribarenje, 
lutanja po pašnjacima, sakupljanje kukaca i trava, čitanje, 
Stari grad! He, NIDA otac, čemu je sve to, što se pod time 
krije. 
' I starog vlastelina spopade nestrpljenje, kuca rukom o 
leđa najbližeg vozača: 

— Hitrije! Uprite! 

Kad se momak okrenu, on se iznenadi. 

— Pa ti si to, Paskoje! Kad ostavi u Tvrdalju Petra? 

— Ima tri dana. Posla me mladi gospodar ka gospođi 
majci; a meni eto prilika vratiti se u Stari grad. 

— Što on radi? S kim se druži? 

— Ne znam. Sam je. 

— Lopove! Gluh si i slijep, kad se o njemu radi. Na- 
učit ću te ja pameti. 

Htjede prisiliti sinovljeva slugu, da progovori, al' se 
vozači počeše osvrtati. I on se obuzda. Radije dati maha 
svome neraspoloženju pred gospodom no pred takvim lju- 
dima. Ne pristoji se to vlastelinu. Ogrnu se što bolje i ne 
gledajući, kako ulaze sve dublje u kanal između Hvara i 
Brača te prilaze napokon k uvali. Jež se skupi u se; samo 
mu sluz ili gnjev klokotao u grlu. Ribari su šutke vozili, 
motrili ga pokatkad ispod oka, šaptali jedan drugome: 

— Stari mačak prede. Ogrepst će mladoga gospodina. 

- Bijahu već u luci, Tvrdalju na domak, kad se starac - 
trgnu, skoči na noge. “ 

— Hitro! 

No, hitro nije nikako išlo. 

Pred starom kućom i poluporušenom tvrdaljskom ku- 
lom bijaše pličina puna šljunka, mulja i morskih trava iz- 
raslih iz blata 1 donesenih strujom. Nečistoća i otpaci iz 
obližnjih kuća i jednog dijela luke kupili se i taložili baš 
ondje, u zapuštenome »mandraču«, i smetali kanalu, kojim - 
je lađica morala pristati uz gatić ispred trošne kuće. Nakon 
posljednjih jugovina uski je prolaz bio tako zatrpan, da 
Paskoj siđe i ugazi, te stade voditi po mutežu brodić. Pro- 
turiše se s mukom. 

— Petre! viknu starac netom se iskrca. 

Ne dobi odgovora. Paskoj morade preko zidića, straga, 
u dvorište, pa u zgradu, da joj otvori glavna vrata. 

— Petre! klicaše opet vlastelin obilazeći sobe. 

Siđe u dvorište. Ni ondje nikoga vidjeti; al? ču, kako 
netko negdje kopa, pa dignu glas, pohita onamo. Vitak mlad 
čovjek iskoči pred njime iz zemlje i stade tresti sa sebe 
vlažne grudve. 

— Tu sam, oče. Dobro došao! 

— Pa što to radiš? 

— Iskopah novu jamu. Tog sam puta bio bolje sreće. 
Naiđoh napokon na vodu, dobru, pitku, a nekamo teče. 

— Što će ti ona? 

— Svrnuti joj put do mora, očistiti njenom snagom 
smrdljivi mandrač pred našim vratima. 

— Hm! Koješta. 

— Ali, oče! Živa voda, u vrtu! u našoj kući! za čitav 
grad! To je na žednim otocima bolje no zlatan rudnik. 

Steknemo li više zemljišta, nastat će ovdje cvjetnjak, voć- 
njak, bašta, kakve nadaleko nigdje nema. Mogao bih sada, 
tu ili ondje niže, gdje se miješaju slana i slatka voda, ure- 
diti čak i ribnjak. Pomisli. - 

« Vlastelin Marin ne vidje već dugo svoga sina onako 
sretna i puna zanosa. To ga veselilo, a i rastuživalo.“ 

— Eh, kad bi se ti znao tako zanijeti za nešto drugo. 

Deve ' 

— Da. Dok na ulici teče krv, ti u vrtu tražiš vodu. 
Dok se otac bori za naša stara prava i za drevne povlastice, 
sin sanja o ribnjacima i ocvjetnjacima... A što je pak to? 

Slušao je još snažnije kopanje na dnu jame. 

— Tko je unutra? 

— Moj novi... znanac. Njemu hvala za to otkriće. 

Starac pođe do rupe: 

— E, ti. Izađi! 

.Pokaza se crna rudasta kosa, pa dva roščića, lice s mo- 
krom bradom i prsa zaprljana blatom. Starac ustuknu. Za- 
čudi se, al" se i odmah nečega sjeti. 

— Ha! Rogati ustanik s Brača. Znadu za nj i u Tro- 
giru. To je dakle taj tvoj novi »znanac«. Tek što ne reče 
»moj novi drug«, »moj novi prijatelj«... A ti, skote, izađi! 
Tornjaj se iz moje kuće! 

Petar stade između starca i Lode: 

— Ne tako, oče! Meni ga poslaše; meni ga povjeriše. 
Sa mnom je jučer jeo i pio; sa mnom je danas tražio i 
kopao. 

Vatra udari starcu u lice. Vlastelin ipak ušuti, pro- 
misli, te reče srdito sinu: 

— A sad pazi, da ne budeš jednom a njim skupa i visio! 

Onda se okrenu i pođe. 

Posie večere, nakon kratka razgovora, Petar zastre na sto 
neki nacrt. Prignu se i stade pokazivati prstom nazna- 
čene međaše. 

— Eto, sve bi to valjalo kupiti od naših rođaka, pa od | 
Fažanićevih i od Vidalijevih. Uredio bi se ravan prostor sa 
živom vodom, nasađen domaćim i stranim drvetima, grmo- 
vima i cvjetovima. Ovdje vrtić za zelje, ondje voćnjak. A 
sve ograđeno niskim zidićem, da ne smeta morskom zraku 
iz luke, proljetnim mirisima s Budinjca, vidiku na Rudinsku 
glavicu. I ta bi bašta bujala, jer bih razgranio po njoj mrežu 
žila svježe slatke vode.. Z 

Otac je šutio gledajući više u sina no u nacrt. A Petar 
je nastavljao: 

— Znam. Što će takav perivoj uz te naše trošne ku- 
ćice, uza staru oronulu tvrđavu? Ali, oče, mi koješta i mo- 
žemo. Dignut ćemo nove dvore, pa i stanove za putnike i 
za sirotinju. Palaču s kulom. Nasuti_ mandrač i glibasti 
Osekaj ispred naših kuća; iskopati jarak; dignuti mostić. 


U vrtu ribnjak — za nas; pred novim di oh zdenać 
žive vode — za čitav grad. Mir, ljepota i i sigurnost... Oče, 
smijem li to započeti? 
— Ne! 
Petar sjedne, promijeni se u licu, zagleda se u roditelja. 
— A zašto? 


— Ti ćeš sada na put, u svijet, daleko od ovoga gni- 
jezda. Neka bude, što i s mnogim drugim mladikama na 
drevnom panju slavnog nam roda GivićA. Bit će, što se 
dosad nije moglo. Ne vidje no Split, a ovdje se malne po- 
seljači. Pusti sada Tvrdalj; sadi, gaji i gradi ponajprije 
samog sebe, dok ti je otac živ, pa te ovdje još ne trebamo. 
Spremaj se otploviti uz Jadran. Hoćeš li zabave, putuj u 

Mletke; čezneš li za naukom, žuri u Padovu; mami li te 
. ratovanje, ima sad i toga u gornjoj Italiji; vuče li te more, 
eto trgovačkih i ratnih galija, pa plovi prema Levantu. Radi 
u svijetu, što ti srcu drago. Ne brigam, kakvim ćeš mi se 
vratiti: kapetanom, prelatom, avogadorom, pa — ako baš 
hoćeš — i književnikom ili učenjakom; hoću samo jedno: 
prava, potpuna vlastelina. Razumiješ li me? 

— Ne razumijem, oče. Ne treba biti vlastelinom, da 
budeš čovjek. Pred smrću i pred Bogom svi smo jednaki, 
ma gdje i ma kako živjeli. Taština ljudska. . 

— Šuti! Ne mudruj, ne drži mi predite: Zavedoše te 
knjige, ponajviše taj Marko Marulić, koji sada piše evan- 
gelistare i pravila o dobru i svetu životu, a kad bijaše mlad, 
penjao se obnoć svilenim ljestvicama u sobu i preveć milo- 
stive djevojke. He, sinko! Htjelo se, da mu kod takvih avan- 
tira padne jednom pred noge, u vreći, truplo i odsječena 
glava prijatelja Papalića, da promijeni ćud, ili samo dlaku, 
i udari u pobožne žice. 

— Ali, oče! ' 

— Pusti me sve reći. Znam ja koješta i o polusvetim 
ljudima. Ode onomadne ostarjeli moralist Marulo u Ne- 
čujmo k fratrima, no mu doskora dosadi, šmignu iz ma- 
nastira. Hoćeš li ti sada onamo? To možeš. Crna halja pri- 
staje i vlastelinskim plećima. Nek si bar — fratar! 

— Nikada, oče. 

Starac se bijaše nakostrušio. Hodao je hitro po sobi, 
crvenio se, lupao petama. 

— E, da. Novi Tvrdalj. Ribnjak s trijemom. Bašta 
s palmama i vodoskocima. Naranče i limuni. Pčele i golu- 
bovi. Divota! Al' sijedog oca ne ćeš prevariti. Viteže Rug- 
gero, znam Alcinu, kojoj bi htio spremiti sve te lasti.i slasti. 

— Alcinu? 

— Da. Onu pučanku, u koju si se zagledao! Eto, ti me 
ne shvaćaš, al' razumijem ja tebe. Hoćeš perivoj, da ona u 
njemu planduje; dvore, da ona po njima žećej novu kulu, 
da ti je gusari ne otmu. Ha! Ha! 

— Ne, oče. Njoj sve to ne treba. 

Način, kojim Petar to reče, iznenadi starca. Povjerova 
odmah, da sin snuje nov Tvrdalj samo u želji da uradi nešto 
lijepo i korisno. Srdžba mu klone. Približi se sinu i zapita 
ga očinski, gladeći mu prijateljski rame: 

, —No,reci. Je li već noseća? 

— Nije, šanu Petar i ne : misleći, kako time opet nešto 
krupno priznaje. 

Vlastelin Marin iznova šetao po sobi, ali polagano, spu- 


štene glave, malne blijed i kašljući od svježe prehlade. Iza 


oduže stanke progovori: 

— Onda je sve lakše... Petre, otvaram ti svoju kesu. 
Uzmi. Grabi. Kupuj zemlju, sadi vrtove, gradi dvore. Ta, 
jedini si mi sin, baštinik. A putuj, kađa ti se prohtije, i ako 
ti se prohtije. Može vlastelin biti i samo posjednik, ljubi- 
telj knjige i pera. Pače... Glavno je, da od njega proteku 
novi Hektorovići... Predomislih se; popuštam. Ne ćeš da- 
leko; ni u Mletke ni u Padovu, nego blizu: nekoliko sati 
jahanja ili vožnje: u Hvar! 

— Što bih ondje? 

— Stanovao bi u jednoj od naših kuća, viđao majku i 
sestru, drugovao s rođakom Hanibalom, veseljakom i ko- 
vačem stihova kao i ti; pa onda... No, znaš li Luciettu 
Fasaneo? Mlada, lijepa, živahna; a Palladinova mi jednom 
reče, da se djevojci veoma sviđaš... jedva čeka. Što veliš 
na to? . 

— A ona? 
— Lako s njom, sine. Kesica dukata njoj i kakav vino- 
gradić njećinima, pa će biti sve u redu. 
Petar skoči. Lice mu postade tvrdo, pogled oštar, glas 
mu zadrhta: 


p 


— Da uradim, što i ti, davno, s majkom: svoje Ma- 
ruške. 


— Oh! Oh! uzvrpolji se otac, dirnut u staru, a još 
otvorenu ranu. 

Starac digne ruku, al' se u sosljedaji čas svlada. Spo- 
pade ga kašalj, tjerajući mu krv u obraze, izbečivši mu oči, 
drmajući mu kostima. 

— A, tako! Čuj! Ja sam tvoj otac, tvoj gospodar. Sutra 
šeš ravno u Hvar. Tako hoću, A sad, izađi! 

Petar posluša. 

Siđe u kuhinju, gdje nađe Lodu polupjana od vina, 
srdita od zadirkivanja i grubih šala vlastelinovih slugu. 
Rogati, crven u licu kao rak, bijaše se propeo i navalio 
oborivši odmah Paskoja. Situ duga trpljenja, pričinjaše mu 
se, da će pući, ne uradi li što krupno. Oči mu iskočiše od 
ljutnje, dlanovi ga pekli od želje za rvanjem. Vitlaše rozima 
“i srtaše na ostale uvreditelje vičući: »Smeće ljudsko! Roblje 
tvrdaljsko!« Nastajaše graja i skakanje, kada Petar banu, 
te stiša oluju. Gospodar rastjera čeljad, povede Lodu na 
ležaj, pođe u svoju sobu, gdje je do kasna pisao. Već u zoru 
naruči dvije lađice, odveze se prema zapadu. Na moru, iz- 
među Hvara i Šolte, povjeri Lodu i dade pismo Paskoju 
govoreći: 

— Vozi na Šoltu, u luku Stomorsku. Penji se uz Velu 
Stražu do samostana u borovoj šumici pokraj crkvice sv. 
Marije i potraži Marka Marula Splićanina. Povedi mu Lodu 

i daj mu to pismo. A već sjutradan vrati se s pastirom. Če- 
kam vas u Hvaru. 

Ali Hvar jedva vidje. Iste večeri dotrča čovjek iz Staro-_ 
ga grada i javi Petru, da mu je ocu pozlilo«“Dignu se i stiže 
usred noći u Tvrdalj. Nađe starca poluuzeta. Sijedi vlaste- 
lin nije nikako htio bolovati u Tvrdalju; dade se prenijeti 
u Hvar, k svojima. , 

Sin ga nikada ne vidje tako mirna, pa i puna nježnosti. 

— Petre, govoraše starac, pravo reče. Pred smrću i pred 
Bogom svi smo jednaki. Sij, sadi i gradi, da razveseliš dušu 
i obraniš tijelo — svoje i svačije. 

Tri dana kasnije vlastelin Marin de Hector umrije i bi 
zakopan u grobnicu djedova nasred crkve sv. Stjepana. 

Petar ostade kod majke i sestre. Pomirenje s ocem na 
umoru i pokojnikovo pristajanje, da gradi novi Tvrdalj, 
ispunjaše ga tihom srećom. Nešto je još očekivao; Maruli- 
ćevu riječ o Lodi; odgovor na pitanja: kakvo je to stvorenje? 
Što da s njime uradi? 

Videći, kako Paskoja još nema, poboja se, da momak 
ne nađe više starca gosta u samostanu sv. Marije ili se pak 
s rogatim što desilo. Htijaše otputovati u 'Tvrdalj, gdje se 


još nadao, da će s Lodom — ne povjeri li mu stada na da- 
lekim svojim pašnjacima — tražiti nadalje vodu, kada 
Paskoj iznenada banu, sam, noseći nešto u ruci. 

— Pobježe?. 


— Ne, gospodaru. Onaj ga gospodin s bijelom bradom 
držao malne uvijek uza se, slušao ga i govorio mu; vodio 
ga sobom i na šetnju, dok ga sinoć sam ne pusti, da nam 
šmigne. 

— A kamo? 
— Na Brač. Plivajući. ' i 
Pelar se osami, i, dok mu Paskoj spremao u luci brodić 


za povratak u Stari grad, pročita ovo pismo: 


ODGOVOR 


MARKA MARULA SPLIĆANINA PETRU HEKTORO- 


VICU, ULASTELINU U STAROM HVARU 


- Ulasteline mlddi iz Staroga Hvara, 

Marul za te gradi pisan, odgovdra: 
Rogdtu mi glavu posldl si, da ju vim, 
Ter da rič ti pravu o tomu čudu dim. 
Je taj pasiir človik, a! faun? Zvir, a! vrag? 
Će trajat zauvik? Je Bogu al' d'javlu drag? - 
O, tašćina ljudi! O, naglosti svita! 
Ni mrve ne pridi, kad se tako pita. 
Ni vekšega znan'ja ner je Božje znan'je. 
Bog zna sva postan'ja i sveg svita zdan'je. 
Ruka ča j njegova iz ništar stvorila, 
Za ljude su slova nečitljiva dila. 
Mi mravi i crvi, plin bisa al' straha, 
Mi kapljice krvi i šačice praha, 
Ne vimo mi ništar u rici, ka s' toči 
Okol nas: val bistar, ma mutne su oči. 
Bog smi more rit, jer ki bi drugi znal?, 
Zač i otkud na svit rogati taj je pal. 


Ma ča bilo, on je stvor Božji. — Dugo već 
Zmučen kako konj je, progonjen kako zec. 
Cić dva roga mala, cić repića, eto, 
Sva su zla na_nj stala, sve je njemu kleto. 
Čekal ga u Hvaru leut i žen je smih, 
U Tvarddlju staru kruh, sir i vina mih; 
Ma sve to mu biše samo za rugdn'je. 
Nek je smiha više, duže pominjan'je. 
Ne reci mi, da ga srist ne će nigdar smrt, 
Lita mlada i draga da dob mu ne će strt. 
Jema 1 vekšeg jada ner je ne umriti, 
S gubom ljudskog gađa vično se boriti? <“ 
Živ ki će vavik bit, prez da i poludi? 
Vično ko bi trpit mogal zlo od ljudi? | 
A mladost, kad nje hod u starost ni dospil, 
To ti je kako plod, ki nigdar ni dozril. 
Dočekal ga uz smih Anibal leutdš; 
Rogdtog kad ja vih, meni je došat plač. 
Život je njemu grd. — Pitaš me, ča je on: 
Harvđit, Latin, a Grk? Petre, sve to je on. 
Kad mu je za igrat, gerškog je Pana sin; 
Kad trpi, je Haruđdt; kad laže, je Latin. 
I on na tlu je tem postdl ča mi smo svi; 
U tilu se i njem smišale duše tri; 
Kakćv mu bil sad kip, a šut ali rogat, 
AP grdan ali lip, u tomu nam je brat. 
Mi rog smo zgubili, ma nismo stćru ćud; 

Mi reb smo sakrili, ma nismo hot nam kud. 
Pa stvora tog kad vim ter slušam rič mu, glas, 
Petre, ja tebi dim, da gorji ni od nđs; 
A morda je bolji. — Ja njega pušćam sad: 
Nek po Božjoj volji snajde ga srića al jad. 
Nitkor ne zna, zač je Bog htil ga k nam poslat, 
I zač sve to tač je, ter ča će on postdt. 
U vrimena nova, kad zla će ta sva zajt, 
Iz boka njegova nov puk će, morda, izdjt. | 

GLAVA X. 


u kojoj je ukroćeni satir još za života rastrgnut u tri dijela, 
da se naglo i burno iživi u sudbini svojih sinova. 


H= Divor i Afs ; 

To su imena — zapravo nadimci — trojice sinova, što 
ih Loda u toku nekoliko godina dobi od sho žena, koje 
mu umriješe u mukama porođaja. 


Krupni i žestoki, rastrgoše sva trojica majki utrobu . 
u nemirnu nestrpljenju, da izađu na svijet. 


»Rozi, repovi i papci?« rekoše u prvi mah čeljad u 
obližnjim selima; a kad tamo, na novorođenčadi jedva 
vidjeti neke tragove kozjim biljegama. Tih vanjskih zna- 
kova očeva im roda kao da na njima sasvim nestade; osta- 
de im faunsko zdravlje, snaga i pokretljivost, pa i koješta 
drugo, što začudi bračke težake. Uspraviše se i prohodaše 
doskora. sami; priučiše se odmah na ma koju hranu; pro- 
govoriše prije no druga djeca, snađoše se začas u okolini 
i u življenju, kao-pilad i mladunčad. Nagla rasta, skočiše 
. iz kolijevke, ne ostadoše đugo u dvorištu, nasitiše se ska- 
kanja po vrtovima; malne goli počeše se skitati po gole- 
tima i po šumarcima, vođeni ponajviše njuhom i sluhom, 

pa i nečim drugim, čemu se ni Loda nije mogao dosjetiti, 
iako je znao, da je i s njime jednoč tako bilo. Lovili su 
ptice, zečiće i lisice; nosili katkada kući i po kojeg od po- 
sljednjih čagalja na otoku. Njihova je snaga godinama 
samo bujala, plahovitost rasla. 

— Zločesta i ružna vražja djeca! 


Tako govorahu neki susjedi, ali zločest ne bijaše nije- 
dan od njih, ružan pak jedino Hreb, koga rodi Pražničanka 
iz davnog roda dida Vilka, hrvatskog težaka, poslanog na 
Brač još od Kralja Orača. Nije zapravo bio ni on baš 
grdan, al" građen na ttakav,način, da mu je nadimak Hrekb 
doista i pristajao: sav kvrge i žile, tamnožutkaste puti, jakih 
čvorastih ruku i kratkih nogu sa:širokim stopalom. Kad bi 
stao i ukočio se, bijaše u njega nešto, što je sjećalo na panj 
maslinov i na čokot lozin. Što je više rastao, to je češće 
šutio, odvajao se od braće, mirovao ili se laćao samo ma- 
šklina i motike. Pošao bi na kakav pašnjak, sjekao smreke, 
krčio i kopao sve dok bi ga tko zatekao i sa svoga potjerao. 
— Najedamput ga nestade. Kad se vrati, javi Lodi, da ga 
Natpop postavi za težaka na Žaloj Griži. »Što će ti one 
škrape?« — »Vidjet ćeš, oče!l« Mladić se onda odbi od 
svojih. Sagradi pločastim kamenjem kućicu na strmini, 
uzajmi od oca cruđe isprosivši i nešto stoke, te poče sam 
i bez ikoga čupati kamenje, dizati gomile, graditi »meje«, 
grtati i prenositi zemlju na svome posjedu; doskora se i 
oženi. : ' 

A _ brat mu Divor, sin Neretljanke, koja se hvalila, da 
joj »knez« Čeprnjić bijaše pradjed, ne uze nikad u ruku 
pastirskog štapa ili očeve motike. Uspravan, oštra lica, on 
je najradije jahao na pašnjacima, pratio gonjače, obilazio 
staje. Poznavaše na visoravni još poludivlje magarce, ne- 

ukroćene mazgove i sve konjice tek prenesene s kopna. I 
nigdje mlada i žestoka kopitara, što ga mladić ne mogaše 
ukrotiti. Jahao na živini čvrst i neoboriv, tjerao je liva- 
dama i goletima, uz klance i niz klance, mimo sela i varo- 
šice, usred dana i usred noći, pa bi se on bio — po kaziva- 
nju gospode — prozvao Kentavrom, da ga seljaci — a da 
sami nisu .znali, zašta — ne nazvaše Divorom. Najradije 
se družio s vojnicima u Nerežišćima i u kaštelima uz more, 
dok jednog dana ne osvanu u Dragovodi, na tuđem konju, 
dok mu ne pomognu kupiti konja 1 oružje. Od tog dana 
gotovo ludovaše. Obilazio je žalove otoka nadajući su su- 
kobu s gusarima, ljutio se 1 nasrtao, nudio se Mlečićima u 
vojničku službu, slao poruke preko kanala, u Omiš i u 
Split, da ga prime u ratnike. Željan umiriti ga i vezati o 
kuću i o imanje, otac ga oženi; a Divor napuni stan dje-. 
čicom, štalu mazgama, da se zatim iznova dade u lutanje 
i traženje. Srtao je puteljcima u bijesnu trku mašući ko- 
pljem, vitlajući mačem, gađajući lukom, dok se kopači i 
pastiri čak i ljutili, što ih buni u radu i razgoni stoku; a 
djevojke i djeca gledahu ga s praga bojeći se njegove 
snage, al' i diveći se njegovu zamahu. »Divor davore!« kli- 
cahu mu, i ne znajući više smisla tim starim riječima. Kad 
izlomi noge svome konju, siđe opet k moru i nađe napokon 
gospodara, kakva je želio, vlastelina Aquilu, vlasnika naj- 
jače od svih onih 13 kula, što ih vlastela u Pučišćima sa- 
gradiše protiv gusara i protiv Turaka, koji se spremahu 
započeti opet i otvoren rat s Venecijom, pa se 1 mletački 
podanici na otoku trgoše, željni braniti se i sami od napa- 
daja s mora. - 


Ostade pastiru u kući samo najmlađi i najmiliji mu 
Sin, čija je baka bila kćerka nekog ribara iz Mletaka, a 

udala se za mornara na Braču. Loda, sjećajući se još uvijek 
lijepe rijeke u Ambrahijskom zalivu, prozva dijete Afasom; 
no dječurlija oko Dragovode prometnuše taj naziv u Afs, 
i ne sluteći, da oduzimanjem jednog slova stvaraju u imenu 
mjesto za još jedno, makar i nevidljivo, »krilo«; jest, za 
još jedno krilo i u imenu, jer najmlađi Lodin sin kao da 
je doista bio neko »krilato« stvorenje. Vitak, skladno gra- 
đenih udova i prekrasna lica; a njegov hod pun ritma, 
kao u vile. Već djetinje mu klicanje i smijanje zvučilo kao 
pjesma, u kojoj mjed zveči, žica zuji, biser zvekeće. Penjao 
se uza stabla nalik na vjevericu, išao rubom krovova kao 
mjesečnjak, skakutao po vrhovima, gdje se sokolovi gni- — 
jezde. Svaka ga nova godina, pa i svaki nov mjesec, nečim. 
darivaše. Sedma ga nauči pjevanju, od koga se i najsirovija 
srca raznježivala, osma mu donije sviranje u frulu i igranje, 
u kome kao da više lebdi no korača. A ipak ništa žensko i 
bolećivo u njega; sve zdravo, muško, od snažna vrata i 
čvrsta ramena do žilava lista na nozi. Proču se po selima, 
u osamljenim kućicama uz putove. I omilje najviše ženama; 
postade »sinkom« udatih, »bratom« djevojaka. A on im 
dolazaše hitar, lagan, nasmijan, s cvijetom ili s pticom u 
ruci, sa sviralicom u ustima. Doznaše za nj i u Nerežišćima. 
I jednog dana, dok je Loda kupovao nešto pred konteovom 
kućom, a dječak mu nedaleko svirao pridošloj mu djeci, 
izađe na balkon gospođa kontesa sa kćerkicom, zagleda se 
u vesela svirača. 


— Mali! Tko si? Čiji si? 
— Afs. Lodin sin. | 


— Bi li malko k nama? Da dazveseliš moju Pasquettu. 
— Hoću. 
— Počekaj. Poslat ću po te služavku. 

On se zatrča, uhvati se rukama za stupić balkona, upre 
nogama, dignu se začas, pa prekorači ogradu, stade pred 
njima. - 

— Evo me. Je Y to ona? 

A dosad blijeda i turobna konteova Pasquetta preobrazi. 
se u licu, đipne od nagla veselja: 

— Mamma, che cocolo! (Majka, al' je sale) 

Gospođa ih uvede u sobu. 

— Eto, upoznajte se. Skačite. Larmajte. 

Ono se dvoje još malko promatraše. 

_— Gadno li si obučen. Čak i bos, reče mala Mlečanka. ' 
svojim jezikom. 

On je nije razumijevao. A ne pogodivši, odgovori: 

— Afs, Lodin sin. Afs! Afs! 

Kad vidje, da i ona njega ne shvaća, zasvira vitlajući 
se oko nje; uhvati je zatim za ruku, uvuče je u vrtlog. A 
djevojčica mu se odmah preda, uskladi korake, zavrti se 
vijoreći dugim vlasima žutim kao zlato. »Afs! Afs!« kli- 
cala je misleći, da su to riječi uz njegovo igranje i svira- 
nje; rumenilo joj udari u obraze, oči joj zasjaše. Kontesa 
ih sva sretna gledala odmičući stolice, preko kojih je crno- 
rudasti dječak bio počeo skakati kao kozlić,. i potičući 
kćerku na još življe veselje. Pođe k vratima, pritvori i 
zovnu: * : , 

— Vicenzo! 

Visok, gospodski odjeven čovjek dos lica sa španjol- 
skom bradicom pokaza se na pragu i dignu, od ugodna 
iznenađenja, svoje guste obrve. 

— Jel to naša Pasquetta? 

— Ona. Eto, naiđoh na liječnika, koji će je izliječiti 
od nostalgije, pomoći, da zaboravi Veneciju. 

— Ha! Ha! Ha! Pa ja sam ti uvijek govorio, da se 
njoj hoće nešto drugo no pilule i kamomile doktora Do- 
menika. A tko je pak taj? 

- — Veli: Afs, Lodin sin. 

Konte se Vicenzo Foscarini još većma začudi. 

— Loda! To ti je rogati đavao u Dragovodi, neka 
poluživotinja. Onaj, za kog vele, da je pred tridesetak go- 
dina pomagao buntovnicima na Hvaru, i koji sada — 
s nezadovoljnim pučanima u Bolu — najviše hucka. težake 
protiv vlastele; snuje možda bračku bunu. Baš se spremam 
pozvati ga na red. 


— Nemoj. Providnost nam ga posla, s tim sinom. Ta, 
gledaj! 

Roditelji su jedva vjerovali svojim očima. 

Bijaše im teško na Braču, u zabitnu mjestu nasred 
otoka, u kući za njih tijesnoj i neprikladnoj, između težaka 
1 vlastele, od kojih su neki čak i obrađivali sami zemlju, 
a ipak dizali nos i preveć visoko; al' se tješili, da će sve 
to trajati najviše dvije godine, pa se oni vratiti u Mletke 
ili biti premješteni u čarobni Levant, zadužiti se Signoriji 
tim svojim službovanjem u nutrašnjosti krševita dalmatin- 
skog otoka, daleko od mora, od prometa, od života. No tih 
utjeha mala Pasquetta nije mogla ni razumjeti. Njoj nije 
u Nerežišćima bilo nešto pravo; od malenih nogu puna 
čudnovatih hira, razdražljiva i plahovita, padaše sada u 
sve dublju sjetu, počinjaše se sušiti i mlitaviti; san joj loš, 
apetit nikakav. Igračke, njega i ljekarije ne pomažu. A 
eto! Banu pred nju taj dječak, i ona začas oživje. 

Afs je sada učio djevojčicu sviranju. Govorahu svako 
svojim jezikom, a ipak se već razumijevahu. Uzimahu je- 
dno drugomu sviralu iz ruku; natjecahu se i pravdahu, 

. mireći se doskora. On se najednom namrgodi, sjedne nasred 
poda, gurne nogom sviralu u kut. 

— Što je? 

— Ništa. Gladan sam, odgovori Afs kazivajući to i 
znakovima. 

— Mamma! Voće. Kolače. 


Roditelji pohitaše sami, da donesu. Veselje im bi još 
veće, kad vidješe, kako njihova jedinica dvori gosta, sjedi 
prema njemu i s njime rado griska i guta. 

— Divnog li dječaka! klicaše kontesa, žureći se, da 
udovolji novoj Pasquettinoj želji. 

Prohtjelo se djevojčici što ljepše obući svoga prija- 
telja, pa joj majka koješta donije iz škrinje, gdje je još 
čuvala odijela mladog sina, koji joj je pred dvije godine 
u Mlecima umro. 

A Pasquetta se dade na posao. , 

Doskora je Afs bio obučen od glave do pete. Šeširić 
s perom, haljetak i hlačice od velura s čipkama i srebrnim 
nakitima, bječve i cipelice. I on se u tome odmah snađe; 
zasja novom ljepotom. 

— Majko, moju novu opravu! Sad ću ja tek zaigrati 
...kao i onaj put u Veneciji. . 

Kontesa se Foscarini topila od dragosti videći je opet 
živahnu, ružičastih obraščića; hitala je po kćerkinu opra- 
vicu, kad naglo stade, a djeca se za njom umiriše, zašutješe.. 

Na pragu sobe stajaše konte s čovjekom, koga on sam 
pozva s ulice i dovede. Rogat, izgoren od sunca, sa sprtom 
o laktu, vonjajući po zemlji i smrči, prašnjavih čizama i 
s borom na čelu, gledaše došljak nepovjerljivo oko sebe; 
a kad vidje i upozna dječaka, sav se smrkne. 

— No, kumpare Loda. Eto pogledaj. Nismo ti ga po- . 
jeli. Pogostismo ga, počastismo; sad ćemo ga i nadariti. 
Uđi! reče konte. j 

Na Lodinu se licu pokaza tuga, koja se odmah pro- 
metnu u jedva prigušenu ljutnju. 

— Afs! Skini sve to. Hitro. 

— Ali, kumpare Loda! Sad je njegovo. 

Rogati uđe, ščepa sina za lakat, poče trgati s njega 
odijelo. : 

— Prestani! Zapovijedam ti! dignu Foscarini glas. 

Pastir ga nije slušao. Kidao je na dječaku dugmeta, 
parao čipke, gazio mu šešir i haljetak. Konte viknu sluge, 
no kontesa ne pusti nikoga unutra. Mirila je supruga go- 
voreći: »Prepusti sve meni. Radi se o njoj. Ukrotit će se.« 
I ona priđe rogatome, reče mu mirno, prijateljski: 

— Čemu sve to? Djeca se igraju. Vaš se Afs zabavlja 
malko s našom Pasquettom. 

— Igraju se? planu Loda. E, da! Kad vas ne hranimo, 
moramo vas zabavljati, biti vaše igračke. He! tako je je- 
dnom sa mnom htio onaj u Hvaru; a sada da mi sin bude 
vašom lutkom! Nije vam dosta našeg znoja, hoće vam se 
i naša krv, mladost i duša naša. 

— Pa to je doista buntovnik! kliknu ljutito konte, no 
ga žena opet sklone, da ne preda rogatoga slugama. 

A Loda je pomagao sinu, da metne na se svoje krpe, 
govoreći: 

— Jest. Nakon Lode i Gracioze, eto; Afs i Pasquetta! 
Al ja sada dobro znam, čemu je igračka, čemu lutka. 
Igrati se, pa razbiti, baciti na smetište. A ja sam čovjek 
kao i vi; to je pak moj sin, moja krv. Hajdmo! 

Htio je uzeti sina za ruku, kad mu dječak reče, da 
počeka, pa se baci potrbuške na pod, zavuče se pod naslo- 
njač u kutu sobe. 


— Afs! viknu Loda. 


Dječak izađe sa sviralom u ruci, skoči do zaplakane 
djevojčice i reče: »Čuvaj mi je.« Povede oca na balkon; 
spusti se prvi niza stup na ulicu. 

LA 


Fa 


( : ospođa Foscarini nije više znala, što bi. 

A bijaše u neprilici i gospodin konte. Mek suprug i 
nježan otac, silio se biti oštar prema svima, kojima je morao 
zapovijedati. Od njegove se rodbine birahu čak i duždevi 
pomoćnici, pa življaše u nadi, da će se nakon službovanja 
na jadranskom otoku i u Levantu uspeti i on jednom u 
Mlecima možda i na najvišu stolicu. Ponos zbog odlična 
mu roda nametao mu-.da čuva vazda i u svemu svoje do- 
stojanstvo; čak je i sada, na Braču, u Nerežišćima, pazio 
na svoje držanje, na način govora, na odijelo, suzbijajući 
i svaku sitnicu, koja bi mogla umanjiti mu ugled pred 
ljudima. Jedino ga briga za djetetom bijaše navela, da ne 
potjera odmah onog seoskog derana iz svoje kuće i da 
dovede rogatoga pod svoj krov. Sad je pak htio pokazati 
i plemićima i pučanima, kako je pogibeljno, ma i za koga 
bilo, penjati se i spuštati se uz njegov balkon i ne cijeniti 
ljubaznost, što je nekome pokazuje. Odluči ščepati iznenada 
Lodu i poslati ga u supetarsku luku k superkomitu bračke 
ratne galije, da veže tog divljaka i buntovnika o veslo, a 
maloga Afsa uzeti među svoju kućnu čeljad, da kao sluga 
zabavlja neko vrijeme Pasquettu, koja se zatvori opet u se, 
postade zločesta, udarajući često u grčevit plač i odbijajući 

od sebe i najmiliju djecu vlastele u Nerežišćima. Tako je 
snovao gledajući ispod oka u zabrinutu ženu, ia je volio 
i cijenio. A ona mu najedamput reče: 

— Vicenzo, nije taj Loda ni tako lud ni tako divlji. 
Uvrijeđen je. 

— Šta? Zar od mene? 

— Ne mislim tako. Bit će, da ga uvrijediše oni, fikoji ti 
o njemu koješta pričaju, a sada te pak savjetuju, da ga po- 
šalješ u Supetar, gurneš u galeote. 

= — Zar nisi čula, što on zna kazati i meni u brk? 

— Čuh. I rekla bih, da nema krivo. 

— On? Ta životinja? 

— Vicenzo, ti znaš, kakvo je čudnovato, a i nesretno 
dijete naša jedinica. Pusti mene, majku, da uradim za nju 
sve, što bi moglo ma i malko pomoći. 

— Zar bi htjela, da kleknem pred pučaninom? A po- 
kazati se slab prema rogatome iz Dragovode značilo bi 
okaniti se posljednjega sredstva, što nas dvoje i bračku 
vlastelu može još očuvati od bijesa tih težaka. Jedino ih 
strah kroti, strah nakon lekcije, što je providur Cappello 
dade jednom krvoločnim buntovnicima na Hvaru. Brač je 
sada pun huckaša. Okruženi smo mržnjom i pogibeljima. 

— A možda nije baš tako. I koješta ovisi samo o nama, 
odgovori ona. 

— Pa napokon. Reci mi, što ćeš? Da već sutra po- 
zovem amo Lodu i njegova sina? Da ih dovučem, makar 
silom? 

— Ne. Uradit ćemo drukčije. Ja ću u Dragovodu. 

"— Ti? K njemu? Pod kojom izlikom? 

— A čemu izlike? No, recimo: da Pasquetta vrati dje- 
čaku sviralicu, ili: da se nauživamo lijepa dana. Vicenzo, 
nismo više na plokati svetog Marka u Veneciji. A rogatoga 
kao da nisi ni ti pravo razumio. Hoće vaš tobožnji bunto- 
vnik, da se s njime postupa kao s čovjekom, nikako kao 
sa životinjom ili kao s kakvom igračkom. Jesi li ga, reci, 
pomnjivo promatrao? Kao da ipak vidjeh u tog rogatog 
seljaka nešto, što me na mahove sjeća na slike i kipove 
nekih drevnih bogova; a ono njegovo divno dijete! Jest 
nešto u njega. Smiješ se, mašeš rukom. E, da! ti gledaš u nj 
tuđim očima, kroz prezir, a možda i kroz mržnju ljudi oko 
sebe. Pusti nas u Dragovodu. ž 

On je šetao po sobi, neodlučan. Najedamput stade: 

— Pa dobro, Giggia. Radi se o našem djetetu. Idi. 
* Dat ću ti jaku i kontesi prikladnu pratnju. 

— Ne. Poći ćemo same. Dva magarčića i starog slugu 
Osipa. Ne trebam više nikoga. 

— Al vas mogu pratiti do po puta? pa vas ondje i 
čekati? 

— To možeš, oštri brački konte, a blagi oče naše Pas- 
quette, nasmjehnu se ona. 

A sutradan, dok su gospoda u Nerežišćima tek ustajala, 
Foscarinijevi izađoše iz mjesta. 

Išao je prvi sluga Osip i vodio magarčića, na kome je 
Pasquetta nosila Afsovu sviralicu; za njom gospođa Giggia 
s lepezom u ruci; posljednji konte Vicenzo, na mazgovu, s 
ukoričenim bodežom o pojasu, s rogom puščana praha o 
vratu i s mušketom o ramenu; uz njega momak naprćen 
koječim. Malena je karavana hitala naprijed uza zveketanje 
klepki o vratu životinja i uz klicanje kontese, koja se često 
uzalud bojala, da će njenu magarčiću posrnuti noga na 
kozjim puteljcima. 

— Osipe, čuvaj majku. Ja te ne trebam, govorila je 
Pasquetta, to veselija, što je sunce jače pripicalo, a prvi se 
cvrčci javljali na smrekama i na maslinama. 

Poljsko je cvijeće sahlo između kamenja, trava gubila 
svoje proljetno zelenilo, al' su zato mirisi bili oštriji, nebo 
plavetnije, radost ranog ljeta svuda naokolo. 

— Vicenzo, klicala kontesa, pa i na Braču je lijepo i 
veselo. 

— Doista, Giggia. Gotovo kao u Muranskim vrtovima 
naše Venecije. ' 

»Murano, Murano, orti da Sultano!« (Murano, Mu- 
rano, gdje su vrtovi kao u Sultana!) pjevala je Pasquetta, 
a nipošto iz čežnje za Mlecima. Njoj prijaše to jahanje na 
magarčiću, taj zrak i morski i kopneni. Pratila je očima 
lijetanje ptica i leptir4, disala duboko, izbacivala iz svirale 
po nekoliko zvukova, veseleći se, kako će doskora pokazati 
Afsu, što ona može. I konteu bivaše sve ugodnije. Taj je 
krš doista slikovit, jahanje na opreznoj mazgi ipak najsi- 
gurnije; sjediš u samaru kao u stolici i ljuljaš se nad ka- 
menjem kao da ploviš gondolom po talasima. ,Foscarini 
skinu sa sebe mušket, pa i haljetak, sretan što ga nitko ne 
gleda, što može napokon biti sasvim svoj, bez ikakvih obzira. 
Bi mu gotovo žao, kad povorka stade, jer bijahu već do 
brežuljka između Arvatišta i Hunčaca, gdje je morao sja- 
hati, da se pritaji.usred šumice, iz koje se vidjeli Lodini 
stanovi i puteljak do njih. Skloni se s mazgovom i s mom- 
kom, a Osip povede kontesu i djevojčicu naprijed, nizbrdo. 

Ne prođe dugo, i starome slugi ne bi od potrebe javiti 
Lodi dolazak neočekivanih posjetilaca. Čopor djece ugleda 
ih izdaleka, potrča im ususret. 

— Afs! Afs! Nosim ti sviralu, uzvika se Pasquetta. 

Dječak je odmah prepozna. Skoči joj straga na ma- 
garčića, prihvati je, pomognu joj sjahati. 

— Jel ti otac kod kuće? upita ga kontesa. 

— Jest. Striže ovce. 

— Povedi. 

— Tebe hoću, a nju ne ću. Ona će s nama. Smije li? 

— Smije. 

Kontesa ostavi Osipa, da prati očima kretanja Afsa i 
Pasquette, pođe sama potražiti rogatoga. Iznenadi je red 
i čistoća u Lodinim stanovima. Kuća i zgrade uz nju niske, 
građene ponajviše naslaganim pločastim kamenjem, ali ši- 
roke; dvorišta popločana, s murvom ili bajamom u sredini, 
s vinovom lozom uza shodove; na dva mjesta živa voda 
s pojilima; štale širom otvorene; gnoj i smeće u pritvorenim 
jamama; drvljanici na suncu. I sve to imađaše porazmještaj 
i oblik, što ih kontesa jedva vidje u seljačkim dijelovima 
Nerežišća. Mirisi obližnjih vrtova i šumaraka blažili su 
zadah po stoci, koji je lagan izbijao malne odasvuda. Ne- 
koliko zaposlenih žena i momaka umiriše pse i dođoše pred 
gospođu čudeći se više nojevim perjem nakićenoj joj lepezi, 
no njenu dolasku. Kontesa ih zamoli, da je puste, da ogleda 
dvore i nađe bez njihove pomoći Lodu, ta, već se znadu. 
On striže ovce, a — eto — čuje im bleku. 

Svrne doskora za ugao i ugleda rogatoga. 

Sjedio je na kamenu i radio, dok mu čobani dovodili 
ovce iz ograđena prostora pred plotom voćnjaka. On je ne 
ču od blejanja životinja i od krike djece u voćnjaku, kojim 
se razlijegao i Pasquettin smijeh. A ona mu se ne približi. 
Išla je okolo ogledajući i to dvorište. Motrila je rad drn- 
“dara, koji bijaše objesio drnda iznad vune, te je maljicom 
zahvatao i razbijao. Žene su dijelile u dva stoga jarenicu i 

veljadinu i donosile odnekuda runo, da ga steru na suncu. 
A _ Loda je sjedio i strigao, okružen stogovima, nalik na 
oblačiće, jedne bijele, druge crne. Preživači se pod njego- 
vim rukama nisu otimali, puštahu ga raditi mećući mu 
njušku na koljeno, žvačući polagano, a on ih na kraju 
gladio niz hrbat, ogledao im kožu, pipao im vime, i sva- 
kome nešto kazivao. Smiješak mu lebdio na usnama, oči 
mu blago sjale. - 

— Čiji je to glas? upita čobanina, kad ču jači krik 
neznana mu dječjega grla iza plota. 
— Moje kćerkice, preteče kontesa momka. 
On dignu glavu; zagleda se začuđen u nju. 
— Da li me prepoznajete? 
— Da, reče pastir. | 
I ne kaza drugo;; nastavi svoj rad s jedva vidljivom 
boricom na čelu. 

Kontesa sjedne prema njemu, dohvati pregršt vune i 
počne je čihati. 

— Kao svila. Jarina? 

— Jest, odgovori on. Dođoste mi zbog nje? 

— Ma... eto, Imate li preslicu i vreteno? 

Loda je pogleda ravno u oči, pa viknu Divorovu ženu, 
da donese. 

A kontesa se prihvati odmah posla, šuteći. Doskora je 
prela konac od vune veljadine, ogledala mu sjaj i čvrstoću. 

— Jarenica Vam je bolja, reče mu. 

— Bit će. Zimska je paša bila ove godine najgora, a 
imam i previše matorih ovaca. No, kako to? ti i preslica! 

— Nisam gradsko dijete. Iz Furlanije. Odrastoh kraj 
ovećeg sela. 

— A, tako. — : ' 

Ona je ogledala, pipala, čupala i prela kazujući mu, 
kakvu vunu u Mlecima najradije žene kupuju, pa bi je 
sada ovdje valjalo drukčije razvrstati i opremiti, kako koju. 
Rogati je slušaše, razumijevaše 1 POJMA pitaše; na koncu 
reČE;i i 

— Pravo govoriš. Al' trgovci, kojima nosim vunu tu 
dolje, u luku Blaca, da je ukrcaju i u Mletke povezu, za 
sve to ne mare. Izmjere i plate. Vage im nisam gradio, | 
novca im nisam kovao. Kako oni hoće; tako ili nikako. Nije 
drukčije ni s mojim sirom, E mojim smokvama, s vinom i 
uljem. 


— Lukavi su oni, reče kontesa. Kad bi ti sAm vršio taj 
posao, vozio sam robu u Mletke, pa je sam i prodavao, veća 
bi ti korist bila. Blaca su za te samo na štetu. 

— U tebe su usta od zlata i pošteno srce. . Tako mi 
nešto govorili i oni na Hvaru, za vrijeme Vojvode Janka. 
Vlastelin i trgovac. Jedni: zemlju!, drugi: znoj! Silen ode; 
Elaf je i sada tu, na tom otoku. 

I on joj se izjada. Ispriča joj svoj prvi život, zgode 
na Hvaru, smrt žena, brige sa sinovima i s unučadi, kojim 
mu Hreb i Divor pune kuću, pa i sve jači pritisak od ruke 
Natpopa i vlastele. 

— A konte u Nerežišćima? A dužd u Mlecima? upita 
ga ona. i 

— Dužd je daleko; konte je Maje znaš i bolje od 
mene, kakav li je. 

— Mog muža, onakva, kakav je on doista, pokazat ću 
ti ja sama. A Mleci, gdje dužd sjedi i čeka, nisu na obla- 
cima. Grad na ovome moru. Gledaj. 


275 


Uze lepezu, otvori je i pokaza mu na njoj sliku vezenu 
i našaranu na modrikastoj svili. Plokata uz more, palače i 
crkva sa zvonikom, lađice uz obalu, krilat lav na visoku 
stupu. 

— Mleci! šanu on, začuđen i radoznao kao dijete. Tu 
moraju sjediti ljudi samo mudri i dobri kao negda svećenici 
u Padolu. 

— Kupi lađu,. vozi sam vunu u venežiju Do godine _ 
bit ćemo i mi opet ondje. Ustreba li, otvorit ćemo ti put 
čak i do dužda. 

' — "Iko da te u Mlecima nađe? Kako da nas se onda 
sjetiš, da prepoznaš mene ili koga od mojih? kaza on nošen 
sanjom, u koju ga kontesa uvede. 

— Nemaš se no popitati o Foscarinijevim i doći preda 
me ili pred moje s ovom lepezom. Drži! tvoja je. 

Ona je sklopi i dade mu je; a on je tek primi, kad se 
- oboje trgoše skočivši na noge. 

U voćnjaku kričanje, trka i plač Pasquettin. 

Loda upre, obori dio plota. Provališe u dvorište djeca, 
Afs prvi vodeći Pasquettu, kojoj je Osip pokrivao glavu 
svojim haljetkom. 

— Pčele! Pčele! vianu Hrepčići i Divorići skačući kao 
kozlad. 

— Skloniti se!- reče Loda. Za mnom! 

Kad udoše u kuhinju, vidješe odmah, da su strah i 
uzbuna bili veliki, šteta malena. Prevališe u igri košnicu, 
a pčele navališe. Na Lodinim nigdje ništa, Osipove ruke 
malko ofurene, a pokraj Pasquettine gornje. usnice crvena 
vruća točka. 

— Boli. Peče, tužila se djevojčica, iako je nakon straha 
spopadalo novo veselje. 

— Što uraditi? upita kontesa pastira. “ 

— Ništa. : 

— Isisati, namazati pljuvačkom, reče Afs pa prihvati 
Pasquettu za glavu, prionu usnicama o ranicu, a dječja se 
usta sama nađoše, spojiše u jedan pa u drugi cjelov. 

— Ha! Ha! Sad je već dobro, đipala je ona crveneći 
se kao makov cvijet i udarajući šakama po Afsovoj glavi. 

Djeca potrčaše u dvorište, da moče Osipu ruke u hladnu 
vodu, a rogati reče kontesi: 
— Dođite. Valja umiriti pčele. Nastrada im možda 
saće. “ : 


1) ok se sve to zbivalo, konte je Foscarini sjedio na brežulj- 
ku, u hladu česvine, ne gubeći iz vida Lodine stanove. 

Umiri se sasvim, kad vidje, kako se djeca igraju u 
voćnjaku. Prepozna Osipa pod nekim stablom na straži; 
Afsa, koji se često penje na vrh drveta i skače kao maj- 
munče s grane na granu; pa i Pasquettu, od koje modra 
suknjica leprša naokolo kao golem leptir. I mislio je: 
»Giggia je međutim s rogatim. Kroti ga. A i hoće. Furlanka 
je. U njoj — vele — ima tudeške i šćavonske krvi; s tim 
će se barbarinom ona lako snaći, razumjeti. A ukrotila je 
i mene, negda drska i ohola plemića i vojnika. Prometnu 
me od rasipnika i razbijača u škrca i diplomata. Jedno me 
samo čudi; ne uspijeva s Pasquettom; zove eto u pomoć tog 
derana Afsa, ide sama u jazbinu rogate glave. Ali da vi- 
dimo. Međutim, te mi se klisure i ta šipraga sve većma 
sviđaju. Se fossi pittore! (Da sam slikar). Miško. 
Momak izađe iz grma, dođe preda nj. 

— Kakva je to lupa? 


KN JE Lij 


— Netko krči. 

— A čime? 

— Lomi batom, valja polugom, čupa mašklinom. 

Momak se skloni, konte nastavi razgovor sa samim so- 
bom. ' kiki i : 
»Čudnog li kraja. Sam krš i kamenje; malo zemlje, još 
manje vode. A ti ljudi! Divljaci, neznalice, siromasi. Jest, 
doista; takvi su. Al ipak! Od njihovih nam drveta grede i 
gorivo; od njihovih nam vrtova smokve; od njihovih nam 
pašnjaka sir i vuna; od njihovih nam ograda vino 1 ulje, 
pa i još koješta. I tako sve uz more, od Istre do Levanta, 
na kopnu i na otocima... Hu! Brački konte Foscarini, 
iznova te pobijedila žena Giggia. Ne vrijeđaj 1 ti te ljude! 
Al su oni žestoki buntovnici, Hvar docet! Hvar! A što se 
ono zapravo na Hvaru desi? Cappello uguši bunu, objesi 
urotnike, a dužd dade pobijeđenima sva prava, zbog kojih 
digoše ustanak! Ha! Ha! Rogati je na Hvaru uspio, a da 
sam toga ne zna. Kad zavitla rogovima i na Braču, ne će 
mu ih ni dužd ni konte iščupati; ne će moći, a ne će ni 
htjeti. Oh, moja je Furlanka doista pametna žena. Miško! 

— Tu sam! odazva se momak. 

— Taj težak kao da ruši bregove. 

— I ja bih rekao, da je neki orijaš. 

— Daj mušket. Ostani i gledaj. U potrebi zviždni. 

Konte se dignu, uze oružje, krenu k drugoj strani bre- 
žuljka. Kad preskoči gomilu, ugleda obronak s dočićem na 
“dnu. Dolac zasađen i zelen od loze, smokava i maslina; 
strmina sva izrovana, s kamenjem negdje složenim u visoke 
kupove, drugdje pak jedva iščupanim i još rastrkanim svuda 
naokolo, pa se ono, onako prevrnuto, bijeli na suncu, dok 
ga crvena zemlja šara kao krv iz svježe rane. A čovjek, 

zdepast, krivih nogu i izgorjela lica, uz dva dječaka, koji 
mu pomažu, radi sam na goleti; diže POSE kamen, što 
ga od klisure otkinu. 

Konte im priđe. Ne progovori, dok ga ne ugledaše. 

— Koja i čija je to zemlja? 

— Žala Griža. Natpopova. 

— Kamenolom? 

-— Ne. Lozje. zi 

“— A tko si ti? 

— Hreb. 

— Kakav Hreb?| 

— Hreb, Lodin sin. 

— Hm! Znam Lodu i znam Afsa. Ti Sane izgledaš. 
Čuj. 

AT ga seljak nije više slušao. On i veći mu dječak 
upiru, da maknu kamen, dok drugo dijete kleči uz kraći 
krak poluge i podmeće kamenje .netom se grohot malko 
diže. Pregnuše, crveni od napora, obliti znojem, kličući 
»Ho! ho!« Kamen se zaljulja i prevali. Konte im dođe još 
bliže. Gledaše, kako Hreb skače na grohot, ogleda ga i 
počinje tući maljem tražeći. na njemu gnjilu žilu. Kad je 
nađe, dignu bat i zamahne. Kamen kao da stenje opirući se, 
dok i puknu, u tri komada. . 

— Maknuti! reče težak. 

Valjahu krupnije komade nizdo i na stranu, upirući 
rukama i prsima o njih, nogama o zemlju. Usta im se grčila, 
žile na vratu napinjale; koža, izderana od hrapavosti sti- 
jene, krvarila dječacima na vrhu prstiju. 

— Čovječe Božji, tako se ubijate... a ni zašto. 


— Ni zašto? Pod tim je škrapama gnjila, zemlja naj- 
bolja. 

— Moje je oči ne vide. > \ : 

— AI zna za nju moj nos. A sad idi. Ne trebam te. 

— Čuj. Ja sam konte iz Nerežišća. 

— Briga mene. Pusti me raditi.. 

Plemić Foscarini, koji se bijaše naviknuo gledati, kako 
ljudi drhću pred njim od straha, ne planu. »Eto« — pomisli 
— »tu bi i Giggia klonula, uvjerila se, da smo kao u 
neprijateljskoj zemlji. Nema mosta između nas i tih di- 
vljaka. Ovog ću svakako strpati u bračku galiju. Al' hoću, 
da mu prije pokažem, kako bih mu ipak umio i mogao 
pomoći.« ' 

— Hrebe, znaš li, što je ovo? 

— Znam. Nešto za ubijanje ljudi. Priča o tome Divor. 

— Da. Cijev, prah i tane. Tane obara ljude, prah i 
klisure. Da pokušamo? - q 

— Ne ću. Čuh, a ne vjerujem. 

— Daj mi jednog dječaka, kakvu polugu i bat. Kad 
vidiš, vjerovat ćeš. - 

— Pa, eto: kušaj. I daj mira. 

Eres se lati svog rada; konte skinu sa sebe sve do ko- 
šulje, izabra jednu od najjedrijih klisura i poče s dječakom 
dupsti u nju rupu. Mlat ga doskora izmori. 

— Koliko ti je godina? upita Hrebova sina. 

— Vele, petnaest. Najstariji sam. Ima nas već sedmero. 
Dvojica uz oca na Žaloj Griži, jedan sa stokom pod Lokvama, 
a četvero, najmanjih, kod djeda u Dragovodi. 


— Otaci djed. Kakvi su vam? 
— ĆČaća oštar, did dobar. 
- —A majka? 
— Umrla. Sad se otac opet ženi. Šjor, dajte meni bat. 

Konte se malne zasrami, kad vidje, kako momčić udara 
ne samo spretnije, no možda i snažnije od njega. Ni onda, 
kad je vojevao u gornjoj Italiji, nije gledao vještijeg du- 
bljenja rupA4 za lagume. Mislio je: »S ovakima bi bilo lako 
odoljeti i Vurcima«, a govorio: 

— Bravo, Hrepčiću. Šad mi nađi kakav trak za fitilj. 

Dječak potrča u kućicu na strmini i donese; konte sasu 
prah, namjesti fitilj. 

— Što ćemo sada? upita Hrepčić. 

— Valja viknuti do tri puta: »Mina!« pa se skloniti, 
da ne bude zla. : 

Dječak viknu, no se Hreb ne maknu. Ž 

Doskora 'prasne, zatutnji, zemlja se potrese. Klisura. 
puknu, svali se, osuvši oko sebe kamenje, obavivši se di- 


mom. 


Hreb je stajao nepomičan, širokih očiju, s licem preo- 
braženim radošću i krvav od kamena, što mu posiječe kožu 
na čelu. : 

— Lodin sine, vjeruješ li sada? viknu mu konte, sre- 
tan i on, što mu uspije i preko očekivanja. 

A težak priđe ljujajući se na snažnim kratkim nogama, 
crvenim od zemlje, ogleda rasulo litice, zatrepta nozdrvama, 
mirišući prah, i opipa žutu zemlju, što se pokaza u dubljini. 
Onda ščepa Foscarinijevu ruku i poljubi je. 

— Al ti si sav krvav, Hrebe. 

— Neka! Žedna je Žala Griža i moje krvi, 

Prasak bijaše odjeknuo nadaleko, oblačić se dima dig- 
nuo visoko. Kopači i čobani hitahu sa svih strana, ogledahu 
razvaljenu hridinu, kupeći se zatim oko čovjeka s mušketom 
i pitajući ga, čime i kako to uradi. Konteu bi pravo, što 

šutljivi Hreb ne kazuje, tko je. On je sada samo neki stra- 
nac, bivši ratnik, koji nosi vatreno oružje i rog s puščanim 
prahom, a zna, kako se i hridine na krčevini mogu lako 
raznijeti, pretvoriti, uz mnogo manju muku, čak i Hrebovu 
Žalu Grižu u vinograde. A kad stignu Loda s kontesom i 
s djecom, i ljudi doznaše, da je to konte iz Nerežišća, način 
općenja između seljakA i Foscarinija bijaše već gotov i ne- 
promjenljiv. On je sada sjedio s njima na travi, gostio ih 
prazneći svoje torbe i košarice, dok su Lodina unučad ko- 
ješta nosila iz djedovih stanova; pričao im o ratovima dužda 
s carem na sjeveru, sa sultanom u Levantu i obećavao im 
prah za miniranje krša. Pucao je iz mušketa, razdragan ' 
malne djetinjom radoznalošću tih ljudi, smiješkom svoje 
Giggie i bučnim veseljem Pasquette i Afsa,  * 


Kada Foscarinijevi krenuše na povratak, čeljad ih 
ispratiše sve do Nerežišća, na čuđenje i zaprepašćenje vla- 
stele, koja bijahu već doznala, komu kontesa jutros pođe, i 
što se desi na Žaloj Griži. 

I ode šapat po mjestu: 

— Taj je konte poludio. Uči pučane, kako se barata gat: 
čanim prahom. I obećaje im ga. Ne zapriječimo li sve to, 
skočit ćemo jednom svi u lagum. 


[Jr ljeta iste godine — dok je Foskarinka boravila u 
luci Blacima ispod Dragovode, da provede ondje, na čed- 
noj lađi, što je Loda tek kupi, nekoliko dana i pruži time 
kćerki veselje kupanja i sunčanja — konte je Vicenzo sje- 
dio sam u svojoj radnoj sobi u Nerežišćima i otvarao pisma 
dospjela iz Mletaka. 


282 


i 

U prvom omotu nađe prijepis povelje o previlegijama 
priznatim bračkoj vlasteli (alla Magnifica Communitd della 
Brazza) od dužda Tomaza Moceniga još 22. oktobra 1420., 
kad mu ona sama dadoše otok u ruke. 

»Hm!« pomisli konte »Znam, što to znači. Poslaše po- 
slanike u Mletke, da se potuže, kako često zaboravljam, ili 
se pak ne mogu pravo sjetiti na sve njihove davno stečene 
plemićke povlastice. Taj me novi prijepis mora na njih upo- 
zoriti, pomoći me u slučaju, da sam prvi — onaj stari — 
negdje zameo. Obziran, al' i rječit mig, pa i opomena, s naj- 
višeg mjesta!« 

U drugom omotu nađe Foscarini duždevo pismo, njemu, - 
konteu bračkom. Počinjalo je običajnom uvodnom rečeni- 
* com: »Franciscus Uenerio, dei gratia dux Uenetiarum etc., 
nobilib. et sapientibus viris Uincentio Fuscareno, 
de suo mandato comiti Brachiae, et successoribus suis fide- 
libus dilectis salutem et dilectionis affectum«, a svršavalo, 
po uvijek istom kalupu, riječima: »Dat. in nostro ducali 
palatio die .X. mensis iulii, indictione XII. 1554.« 

U toj poruci bijaše pak jasno kazano, da su ugledni 
poslanici prevjerne bračke vlastele (li spettabili ambasciator 
di quella fedelissima communitd) došli pred dužda (alla 
presentia della signoria nostra) i potužili se, što se na Braču 
(a od koga no baš od kontea?) nastoji prekinuti (si cerch? 
d'interromper) mnoge povlastice, udijeljene plemićima od 
mletačke vlade. : 

Konte je čitao vlastelinska tužakanja i duždove naloge, 
kako im udovoljiti, kad naiđe na riječi: »...come anche 
arme e munizioni... delle qual le pi volte ne vd buona 
parte in sinistro, , per non far inventario di esse (...kao 

također oružje i municija... od kojih često oveći dio ide 
krivim putem, jer se ne sastavlja inventar). 

— Ha! klikne Foscarini. Prasak mina i vonj baruta na 
Hrebovoj Žaloj Griži stigoše, eto, čak do_.uši i do nosa pre- 
vedroga princa u bijelim Mlecima. Hoće oni inventar i kon- 
trolu camerariusa. Da sam potrošio sav puščani prah puca- 
jući u zečeve i u jarebice ili vlasteli u korist, sve bi bilo u 
redu; ali, pomoći marljivu seljaku, da raznese na krčevini 
nekoliko litica, takvo je upropašćivanje općeg dobra, da 
valja pozvati u pomoć čak i dužda. i , 

Kada pak konte pročita na kraju: »...commetendovi 
finalmente, che ogni volta, che quei spett. giudici et depu- 
tati vi ricercaranno il conseglio, per venir alla presenza 
nostra, per espor li gravami et bisogni di quella fidelissima 
communitd, glielo dobbiata conceder ad ogni loro richiesta, 
accid non sia a loro levato il modo poterne di tempo in 
tempo espore li suoi gravami« (.... naloživši Vam na koncu, 
da svaki put, kad bi ti ugledni suci i poslanici zatražili sa- 
stanak Vijeća u svrhu dolaska pred naše lice, e da nam 
iznesu prigovore i potrebe te prevjerne općine plemića, Vi 
im taj sastanak, na svaki njihov zahtjev, morate i dopustiti, 
da im se ne uskrati način, kojim nam mogu iskazati otkad 
dokada svoje tužbe), njegovo se lice zacrveni, oči mu pla- 
nuše, stari borac potisnu u njemu novog diplomata. Ustade, 
prošeta se po sobi kao lav u kavezu, stade naglas misliti. 

— A, tako! Pokojni me dužd Marco Antonio Trevisan 
posla amo, da gladeći svima leđa opipam svačiji džep, da 
izmuzem iz tih škrapa sve, što se može pretvoriti u novac, 
da što manje, pa i ništa, ne uradim za putove, luke i zdravlje, 
.no da uvedem najškrtiju štednju u korist blagajne republike 

sv. Marka; dužd mi pak Frančesko Venier nalaže sada, neka 
pustim bračke plemiće, da se dadu na trošak otoka u duga i 
skupa putovanja iz Nerežišća u Mletke, a sve to, kad im se 
god prohtije, ma bilo i zbog nekoliko pregršti puščana praha, 
danih rabotniku, koji pretvara golet u sadove. 

Šetao je razmišljajući i umirujući se polagano. Na 
koncu priđe k vratima. 

— Miško! 

* Momak se pokaza. 

— Spremi mazge. U Blaca! po 

Kad Miško pođe, konte mu doviknu: 

— Čuj! Naprti i barilce baruta. 

Doskora je Foscarini jahao prema Dragovodi. 

Ovog puta nije promatrao brački krš ni otvarao se 
.suncu, zraku, bojama i žamorima na otoku. Kada sklapaše 
malko oči, da ih obrani od sjaja suncem obasjane okoline, 
viđaše, sad naokolo porazbacane, sad u nemirnu hrpu nago- 
milane dijelove koječega, što mu se i prije čitanja duždeva 
pisma vrtjelo često po glavi. Eto: gromače u ogradama nalik 
na šatorje, duge gomile slične redovima vojnika, osamljene 
klisure primaju lik tvrđava. I on sklapa još više oči, da 
bolje vidi tu Fatu Morganu, za koju sam ne zna, diže li se 
iz njega ili nastaje pred njim nad ugrijanim kršom. Njemu 
je najčudnije, što u vrtlogu slika, koje ga sjećaju na sadašnje 
ratovanje od bregova Rajne do žalova napuljskih, kao da 
vidi sada mitru na glavi pape Julija III., sad krunu cara 
Karla V., a sad opet jednorogu kapu dužda Veniera. I to. 
troje — Mitra, Kruna i Rog — kao da dršću od straha, a 
nikako jedno od drugova, no od Polumjeseca, što se krupan 
i crven diže tamo na Istoku... 

+ > Foscarini se prenu, otvori širom oči, obazre se. 

— Miško, stani! . 

Sjaše, sjedne u hlad. 

Sunčano ga pjanstvo minu, al' se svojih misli ne 
otresa. »E, da! Svi su znaci tu, da je papi, i caru, i francu- 
skom kralju Henriku, i našem duždu, pa i svim drugima, 
to malne šezdesetgodišnje ludo i jalovo ratovanje napokon 
dosadilo; mir nije dalek. Car je Karlo, taj silni, u čijim 
zemljama sunce nikada ne zapada, ostario i klonuo od 
umora i razočaranja već u svojoj pedesetpetoj godini; papa 
nema više novaca za svoje vojnike, a šalje, što još može, 
Uskocima u Senj, samo da pomognu odbiti Turke: od Ja- 
drana; u Mlecima kao da ipak progledaše: snaga je Repu- 
blike na moru, u Levantu. A mir je sa Sultanom lažan i 
prividan. Gusari osvajaju za nj otok Gozzo, vrebaju Maltu 
i Siciliju. Turčin gradi galije, sprema se oteti Veneciji Kipar 
i Kandiju. Nešto krupno dozrijeva. Nov. čas, pun sudbine, 
zove ljude od djela. A ja, koljenović Foscarini, uzrastao ' 
s mačem u ruci, sjedim ovdje u Nerežišćima, primam uvred- 
ljive nalogiće i natežem se s nekim ne baš tako davno ople- 
menjenim seljacima i pastirima zbog nekoliko mjerica lošeg 
baruta. Miško! > 

— Gospodaru. 

— Uzjahati! 

Stade tek onda, kad ču krčenje s one strane brežuljka. 

— Skoči onamo. Povedi mi Hreba. 

Kada Hreb dođe, pokaza mu barilce. 

— Skini i nosi. Tražim samo jedno od tebe. Buši odmah 
rupe, spremi sve, što treba. Zapalit ćeš najedamput, kada ti se 
javim. 

I pohita naprijed. 

U Dragovodi sjaše. Mjesto Lode nađe ondje Divora. 

— Napokon se sjeti žene i djece, reče mu konte diveći 
se njegovu zdravlju, snazi i držanju. 

A Divorica: 

.— Ne mari on za nas. Dojaši, da vidi, ima li u nas 
dobre hrastovine. Zavolio je, gospodine, Aquilinu kulu. 
Ona mu je sada sve. 

Konte ga primi za lakat, povede ga na stranu. 

— Divore, znam nešto prikladnije za te. Plemić Aquila 
. učini od tebe psa čuvara pred svojim tornjem. 

— Ne. Turci i Uskoci. 

— Sitni poslovi. Bit će krupnih događaja tek u Le- 
vantu: potopljenih galija, osvojenih gradova, porušenih 
tvrđava. Ostavi Brač; pođi sa mnom. 

Divor stade dublje disati; zagleda se u Resi 
šutke, razmišljajući. Najedamput se trgne i reče s prizvu- 
kom sjetna odricanja, no ipak odvažno: 

— Nikako. Aquila mi je dobar gospodar. Pučišćani me 
vole. A trebaju me. Pa onda... eh, kula! 

Mletački vlastelin stisnu paitibva sinu čvrsto ruku pa 
skinu sa sebe mušket, djene ga Divoru o rame: 

— Sreća te pratila, junače! ' 


Kot odjaše, protura se niz klanac, stignu na žal ma- 
lene luke. Nađe se s rogatim i sa svojima na palubi 
usidrene Lodine lađe. 

— Ti se poboja za nas? upita ga doskora žena. 

— Ne. Pobojah se samog sebe. 

I on joj sve > kaza. Što primi iz Mletaka, o čemu je mi- 
slio, što je nakanio. Bojao se, da ne će odoljeti prvoj ljutnji, 
prenagliti se, izazvati otvoren a nepotrebit sukob s plemi- 
ćima. .. (gia) asti 

. — Požurih se amo, reče joj, da u delšknjee | i sutraš- 
njeg ratnika preneš, baš | u ovaj čas, oprezna diplomata; sad 
ga trebamo. 

— Pusti sve to, odgovori mu ona. Meni je u tebi naj- 
mniliji otac. Gledaj. 

Djeca bijahu nedaleko, na žalu, gola i garava pod 
ljetnim suncem. Stog morskih trava, zvijezda, -školjki i 
trpova stajaše do njih, a I ašguetla je po njemu čeprkala 
veseleći se skakutanju račića, kiteći sebi vrat i glavu resi- 
nama. 

— Još! vikala je Ala. Hoću uho sv. Petra, ali veliko! 

Dječak se pope na liticu, trknu do ruba, đipnu uvis, 
okrenu se u zraku te pljosnu naglavce u more. Bilo ga je 
vidjeti, gdje se na dnu pličine kreće po mulju i među 
kamenjem obraslim algama, hitar i-pokretljiv kao riba. 
Tražio je dugo, a da ne nađe, što je djevojčica htjela, pa 
ispliva na površinu, dahnu hakom dupinovim. 

— Hoću! Nosi! ljutila se mala Mlečanka. 

On zapliva naprijed, uroni u<“dubljinu. 

Sad ga nije bilo više vidjeti. Trenuci su prolazili, a 
more nad njim mirno, zatvoreno. Djeca umuknuše; kon- 
tesa se prva zabrinu: * 

— Loda, nema ga. 

- Pastir je slagao vunu pod palubom. Virne glavom i 
nasmjehnu se. 

— Ne bojte se za nj. U šumi vjeverica, u moru jegu- 
lja. Eto ga. 

Afs se pokaza, sav nasmijan, noseći nešto krupno. Do- 
pliva na žal i metnu pred djevojčicu. sud od pečene gline, 
.duga grla i okrugla otvora, šiljasta dna i oplih bokova 
-obraslih lišajima, pužićima i školjkama. 

— Gle! Na njoj ti je i Petrovo uho. 

Navališe na Asfa pitanjima, a on ispriča, kako. Kade 
u dubljini na čitav kup takvih, sudova. Lee u glavi na 
kamenju, u mulju. ' 

— Znaš dii ti za to? upita konte pastira. ' 

\ — Znam. U takvim je loncima Elaf VIII. držao i : 
otpremao ulje lađama, koje su katkad tonule u oluji. Da 
nisu ponajviše razlupani, probušeni školjkama i izgrizeni 
morskom solju, izvukli bismo ih odanle, koristio bih se i 
ja njima. Iznese jednom -Afs odanle i Panov kipić. 

— Afs, hoću kipić! uzvika se Pasquetta. 

Al' se kontesa opre kćerkinu novom hiru. Djevojčica 
* udari u plač, stade lupati nogama, grčiti usta; spopade je 
bijes kao u prvo vrijeme dolaska na otok. Najednom ušuti, 
prkosno se namršti; skinu s prsta srebrn prstenak, pokaza 
ga Afsu i baci ga što dalje u more: . 

— Idi! Nosi! 

A dječak se zatrča, skoči s litice. 

Tog 'je puta Afs i predugo tražio, kao da ga more 
progutalo. Hoće li naći u mračnoj dubljini, u mulju i u 
travi tako sitan predmet? Zabrinu se i Loda. Pastir -se 
htio svući. i zaroniti; kad se površina morska uznemiri, dje- 
. čak izroni. Do igala je više đipao no plivao, nasljedujući 
dupinovo skakanje. Kada stignu pred djevojčicu, izvadi 
prsten iz usta pa joj ga dade. Pasquetta se naglo preobrazi, 
puna lude radosti; priđe k Afsu i zagrli ga, čvrsto, tresući se 
kao šiba, uz čudnovat smijeh. 

— No, vidiš! reče konte ženi. 

Ona ostade zamišljena i zabrinuta. 

— Vincenzo, jest, vidim. Sve nam je uzalud. Ti pravo - 
smisli. Nama je otputovati... što prije. 


Ne prođe dugo, i vlastela se u Nerežišćima zabrinuše. 

Gospodin konte putuje u Mletke; vele: na izvještava- 
nje. Da se kontesa ne će više vratiti, lako je naslutiti; vidi 
se po stvarima, što ih već ukrca u supetarskoj luci. I ne 
čude joj se. Ta, i od drugih rijetkih kontesa, koje poku- 
šaše proboraviti dvije duge godine s mužem nasred Brača, 
malne nijedna ne ustraja do konca; gdje bi pak ova onako 
»uzvišena«, i uz to svoje ludo dijete? Ali, što on misli? 
U posljednje je vrijeme škrt na riječima i povučen; vježba " 
se u mačevanju i u baratanju ognjenim oružjem. Ide li, 
da vješto uzmakne pritajenom sukobu s plemićima, ili da 
se vrati sam, slobodniji, s jačom vlašću? A nešto se oče- 
kuje. Ratovi će se prenijeti sa sjeverozapada na jugoistok, 
s kopna na more i na otoke. Uznemirit će se onda i Brač. 
Pravdanje između pučana i plemića, koliko bi jednih i 
koliko drugih u slučaju rata moralo sjediti u bračkoj galiji, 
iznova će usplamtjeti. A ima još nešto, što ih zabrinjuje. 
Bukne li rat, morat će se možda i na Braču dizati obrane, 
kopati jame i jarke. To nisu poslovi za plemiće; njima je 
samo mahati mačem i nadgledati rad pučana. Desi.li se 
pak, da Serenissima povede s kopna nove bjegunce od Tu- 
raka, na čiju će ih zemlju naseliti? Komu će dati mirne 
i valjane, a komu pak narinuti najgladnije i najljuće? Još 
gore, presele li se na Brač neki zagorski koljenovići; navalit 

će željom, da ih se primi u bračko plemstvo; a vlastela ne 
će nikoga do svojih; plemići trebaju novih radnika, dru- 
gova — osobito iz tuđine — nikako. 2. g 

Sve se to mota gospodi baš sada po glavi, te se nikako 
ne vesele neočekivanom konteovu odlasku u Mletke. Nje- 
gova bi riječ — ne ide li s Brača zauvijek — mogla mnogo 
važiti kod Senata i kod samoga dužda. Valja uvrijeđenog 
mletačkog patricija svakako udobrovoljiti; možda nije ni 
sad prekasno. 

I vlastela pristupiše Foscariniju obasipajući ga laska- 
njem, navaljujući na nj sitnim uslugama, što ih on nije 
ni tražio ni trebao. Uoči njegova. odlaska dogovoriše se, 
kako će ga pratiti sve do Supetra. Uradit će to svečano, 
iskazujući mu mnoge časti. Zaboravit će on odmah na sve, 
što je prije bilo. 

Sutradan, u čas, kad je konte morao tačno krenuti iz 
.mjesta, nađoše se pred njegovom kućom. A ona zatvorena; 
vrapci na krovu, Miško na pragu. 

Skupiše se oko momka: 

— Što je? Gdje su? 

— Otputovaše. 

— Kamo? Kuda? 

— Počekajte. Reče, da će vam se sAm javiti. 

Nisu dugo čekali. Ču se prasak i tutnjava kao da 
topovi zagruvaše. Dim se pokaza daleko, iznad prag ovode: 

Vlastela se zagledaše u Miška. 

: — Jest, kaza im on. To je. Pomogne Hrebu zapaliti 
nove mine u Žaloj Griži. Sad jašu u Blaca. Odanle će ih 
Loda prevesti svojom lađom u Split. 

GLAVA XI. 


U njoj se vidi, kako i najslavniji pobjednici nose kathađa 
kopču, koja ih pod grlom steže: 


I) ne 1. rujna 1570. odjekivahu klanci na kopnu i za- 
livi na otoku u vodama pred gradom Krfom. 

Galije dužda Alviza Moceniga, pod zapovjedništvom 
Jerolima Zanea, bijahu se napokon združile s ratnim lađama 
duždevih saveznika. Stigoše zapovjednik armade Doria s 49 
brodova španskoga kralja Filipa I1., admiral Colonna s 12 
lađa poslanih od pape Pija V., pa i mletački providur 
Quirini, koji doplovi s Kandije vodeći sobom svu venecijan- 
sku flotu u morima od Levanta. Zancova se armada postavi 
u dva reda, dočeka i preveć dugo očekivane saveznike uz kli- 
canje mornara i tutnjavu topova. ' 

— Na Kipar! 

— Smrt Mustafi! ' ž 

— Slava Dandolu i Bragadinu! 

Ali brodovlje ne krenu prema Kipru, gdje je Mustafa 
već opsijedao Dandola u Nikozi i spremao se pritisnuti i 
Bragadina u Famagosti, no zaplovi prema Kandiji, gdje 
započe dugo raspravljanje, a na koncu i oštro svađanje 

između saveznika, kamo bi odanle: na Kipar, da Turke 
potjeraju s otoka, ili na Dardanele, da, zaprijetivši time 
samom sultanu Selimu u Carigradu, prisile Mustafu, da 
digne opsadu i zaplovi natrag. Tu svađu i taj nerad na 
usidrenim brodovima pokvari još većma zapovjednik Doria, 
govoreći, da ga zimsko vrijeme, slabo zdravlje neposlušne 
momčadi i udaljenost od Kipra i od Dardanela ne sokole 
da krene — baš u taj čas, kad Levantinci uznemiruju obale 
*— tako daleko od Napulja i od Sicilije, zemelja svoga go- 
spodara Filipa II. 

Međutim stignu i do njih vijest, da je kliistara osvojio 
<. Nikozu i poslao Bragadinu u Famagostu grdao znak i opo- 
menu, odsječenu glavu Dandolovu. 


Žalost bi velika kod građana u Kandiji i kod mletačkih 
mornara, razdor i svađa između zapovjednika još veći. 
Raspravljalo se i oklijevalo i nadalje, dok Doria otplovi 
prema Zapadu, a Zane bi pozvan u Veneciju, da se opravda 
zbog kobnog nemara. 

Mustafa opsjednu mletačkoga kapetana Bragadina u 
Famagosti; turski brodovi počeše uznemirivati još jače ne- 
zaštićene obale donjeg i srednjeg Jadrana. 

Kiparski rat bijaše za kršćane jadno započeo. : 


l strahu i u brizi proživješe i Bračani zimu i početak pro- 

ljeća. Dok se papa, dužd i španski kralj opet dogova- 
rahu, kako će sklopiti Svetu Ligu, složivši skupa silno bro- 
dovlje i golemu vojsku pod zapovjedništvom Don Juana 
Austrijskoga, nezakonitog polubrata Filipa II., da očiste od 
Muslimana čitavo Sredozemno more, Mustafa pritiskaše sve 

z grđe Bragadina u Famogosti, a Ulužali i Karakoca zalije- 
tahu se uz Jadran. k : 

' Marko Venier, novi konte u Nerežišćima, imađaše pune 
ruke posla. 

Prva mu briga bijaše spremiti čeljad za bračku ratnu 
galiju, što je moraše pridružiti što prije mletačkoj floti: pu- 
* čane uz veslo, plemiće i neplemiće na palubi, superkomita 
na zapovjedničkom mostu. Al' nov prigovor i staro pravdanje 
odmah planuše. Čemu poslati“ jedinu ratnu lađu s otoka _ 
k dalekom Kipru, protiv Mustafe, kad se gusar Uluzali 
spema i na Brač? Zašto i plemići ne sjede s pučanima luz 
veslo, no su za njih jedino lakši i časniji poslovi, a i za te 
mogu sebi kupiti zamjenika? »Radije u Uskoke no u gale- 
ote!« govorahu potomci drevnih Neretljana i Omišana; pra- 
unuci pak starih težaka dida Vlka zazirahu i sada od mora; 
ne davahu se ni za kratko vrijeme iščupati iz svoga krša. — 
Vijest, da će se Sveta Liga sigurno sklopiti, i nagađanje, 
da će tog puta Križ svakako i potpuno svladati Polumjesec, > 
olakša konteu rad; zanos zahvati i pučane i plemiće; otima- 
nje od dužnosti popusti; javi se želja, da otplove pod dužde- 
vim papinskim i kraljevim zastavama, a sa silnom flotom od 
preko 200 galija, u lijepi i bogati Levant, gdje će ti novi 
Križari satrti začas nevjernika i vratiti se puni slave i pli- 
jena. Svi se na koncu smekšaše, sporazumješe i odazvaše 
konteovu pozivu; svi, osim jednoga. 1 

Bijaše to Hreb. | ' 


Njegove su Žale Griže bile sad u cvatu. Obronci i 
klanci iskrčeni i posađeni, novi stanovi za čeljad i za stoku 
podignuti, vrtovi i voćnjaci uređeni, posjed mu raširen sve 
do očevih zemalja u .Dragovodi. On se, iako žilaviji i snaž- 

niji no dosad, bijaše zgurio, smršavio i pocrnio još većma 
od.rada; al' mu loza bujala od vlažne gnjile i topla sunca, 
stoka mu se množila, sinovi mu rasli jaki i marljivi kao i: 
cn; pod još neviđenim cvjetonosjem bajama i trešanja kipio 
je život i mladi rod njegovih Hrepčića. 

Kopaše Hreb sa svojima korito za lokvu, da očuva. 
njome vrtove i stoku od suše, koja bi ga kasnije mogla 
zateći, kad mu dođe konteov čauš i javi, da ga dopade slu- 
žiti na galiji, pa nek se što prije digne i ode u supetarsku 
luku, gdje brod već spreman čeka. 

Hreb digne glavu, nasloni se rukama na držak od mo- 
like, ogleda se naokolo kao da pita svoje loze, masline, 
smokve i bajame, što mu je uraditi, pa se ZAM i doskora 
reče: ' 

— Ne ću. 

— Hrebe, nemoj.tako. Dužd zove. Plemići se i pučani 
sporazumješe, složiše. Idu svi. A sinovi ti već momčići, žena 
vrijedna; imaš na kome sve to ostaviti. Divor je na svome 
mjestu, u Pučišćima. Još ti, i Lodini su svoje uradili. 

— Ne idem. 

— AL sve to ne će dugo trajati. Rad, za te, ji Sje- 
diti pod palubom, u hladu, u zaklonu, samo voziti. Hranjen 
i obučen. Plata; a, vele, i velik plijen. Ne šali se; konte je 
Venier oštar čovjek. Hrebe, možemo i odmah, skupa: | 

— Ne ću. 


Čauš ode, neobavljena posla. 


A konte se pomami od ljutnje. Valjalo je odmah ugu- 
šiti taj prvi, otvoreni pokušaj neposluha. Već se neki, u 
posljednji čas, oteše, no ipak na blaži način; sakriše se 1l' 
pobjegoše s otoka, nestade ih šutke. A to Hrebovo »Ne ću!« 

“moglo bi odjeknuti čitavim Bračem, pobuniti seljake, osra- 
- motiti Veniera i u Mlecima. Priešit ga ili strti! Dati oštar 
primjer! 

Tri konteova momk2 odete u Žalu Grižu. Ar je Hreb 
bio na oprezu. Zatvori se sa svojima na vrhuricu brežuljka, 
u gomili nalik na tvrđavicu, i užga vatru zovući dimom 
pučane. Viknu, da će se braniti, makar samim kamenjem. 
Momci se nađoše u neprilici. Kad ugledaše vatre na vrhun- 
cima i čuše dovikivanja, požuriše se natrag. -A kod kontea 
čitava uzbuna. Kupila se naoružana četa, da pohita na Žale 
-Griže i dovede, živa ili mrtva, buntovnika. I Venier je htio 
krenuti s njome, kad se Loda pokaza: <“ 

Navališe na nj psujući mu sina, prijeteći se i njemu. 
: — Preselit ću sav taj faunski skot na koji pusti otočić 
u Levantu! dignu glas konte. To im ne praštam. 

— Nemaš se više čemu srditi. Sve je u redu, reče mu 
rogati. 

— Kako? 

— Pa, eto, na lak način. 

— Reci! 

— Idem ja mjesto njega. Smije li se? 

Konte.se iznenadi. Neko je vrijeme razmišljao, dok mu 
se bora gubila na čelu, lukav mu posmijeh nicao na usnama, 

— Smije se, odgovori, Pače. Hreb je samo kopač, ti 
ši i mornar. S tim tvojim divljakom nemam više posla. 

Loda siđe doskora u Supetar, uđe u galiju i sjede uz 
veslo. 

bračka galija zaplovi prema Kafa da se pridruži bro- Sa. 
“.dovlju mletačkoga generala. Sa 


Imala je tri reda vesala, više topova, eru dinu i 
.šiljast pramac. Nešto manja od hvarske ratne lađe, — 
s kojom se nađe nasred kanala, te zaplovi rijoj uporedo, 
kretala se hitrije i lakše od nje, trseći se, da drveni dupin, 
posađen joj na provu, ne izostane nikada za zmajem, što ga 
“ hvarski brod ponosno pokazivao na svomu kljunu. Nosila 
je ime sv. Jurja, pokrovitelja otoka, a Juraj.se zvaše i 


njezin. zapovjednik, superkomit Dobrogostić, brački .plemić — 


iz roda Neretljana, dovedenih na otok još od kneza Druška. 

Loda .je sjedio pod niskom donjom palubom, uz četiri. 
druga: jedan do njega, dvojica prema njemu; četiri para. 
rukđ, na istom veslu, naizmjence. Zrak sparan, polumrak, 
zadah i bućkanje polutrule_ vode na dnu lađe, škripanje 
drva i zveket veriga na otvorenoj gornjoj palubi uz klicanje 
galebova. Veslanje je ritmično, jednolično, uz uvijek iste 
kretnje. Disanja se svih vozara složiše u jedno; zastreš li 
obdan otvore, kroz koje prodire nešto svijetla, ili ugasiš li 
uveče svijeće, koje ponegdje vise, rekao bi u tami, da je 
pod palubom samo jedno čeljade, gorostas neki, što tu sjedi 
i hačući vozi i vozi... Rogatome je pravo, što ga — po 
konteovu migu ili možda slučajno — namjestiše uz neke . 
neznane mu otočane, ljude starije, mirne i mučaljive. Svako 
veslo u galiji ima — od časnika — svoj broj, ali, — od 
samih veslara — i svoj nadimak; Lodino se odmah prozvalo 
»Šutljivcem«. Rogati je pak snažan veslar. Uvidješe njegovi 
drugovi, kako im veslo ništa ne gubi, kad koji od njih su- 
stane, pa ni onda, kada se samo grade, da veslaju ili se od 

vesla pod kakvom izlikom čak i udaljuju. A Lodi je sve to 
pravo. Milo mu je ostati sam, predati se sav SNOJim mislima, 
makar vozio i za druge. 

A on misli na koješta; o sebi i o svojim sinovima. “ 

Netom sada, kad prvi put ide od njih tako daleko, osjeća, 
koliko ih voli. Zdravi su, čvrsti; a hoće li se pak istrošiti, osta- 
rjeti kao i drugi ljudi? Hoće li umrijeti kao i njihove majke? 
Njegovo im sjeme dade život, no ne dade li im možda maj- 
čino mlijeko također'i smrt? Rozi, rep i papci! Koliko li on 
pretrpje zbog njih od ljudi, i koliko se namuči da ih se bar 
donekle liši, a koliko pak sada strahuje, jer ih ne vidi na sVO- 
joj djeci i unučadi? Eto, nastade iznova vrijeme klanja izme- 
đu onih, kojima je i tako suđeno, da se zamalo rode, a zauvi- 
jek umru; on još ne zna, izbaci li u svijet smrtnike ili besmrt- 
nike. Hoće li Divor ostati živ i čitav na tvrđavici plemića 
Aquile, poruše li Turci u prah i pepeo svih trinaest kula u Pu- 
čišćima? Hoće li Hreb sve preboljeti i svemu na koncu odo- 
ljeti, bude li ga konte Marko Venier gonio najžešćom hajkom? 
Najmanje se Loda boji za Afsa. Taj kao da je doista druk- 
čije građen, pređom, kojom bijahu tkani Satiri i Nimfe. Sad 
je odrastao, veseliji, življi pa i ljepši nego prije; ravna bro- 
dom; obilazi luke i pristaništa trgujući i gradeći posvuda že- 
nama djecu, od koje Loda već mnogu primi u svoje stanove, 
da bude manje neprilikA i buke. Nakon DivorićA i Hrepčića 
pojaviše se u Dragovodi i Afsići. A rogati ih sve voli. Sad zna, 
čemu mu je toliko živjeti, toliko trpjeti, truditi se, pa i toliko 
steći. Oh, kad bi svako od njih nosilo bar jedan znak besmrt- 
nosti, bar jedan jedini roščić na glavi ili papčić na nozi! Da; 
ili napučiti tokom vremćnaA čitav otok svojim vječnim sjeme- 
nom, porodom ka6 i on besmrtnim, ili pak morati jednom gle- 

dati, kako se cijeli Brač pretvara na kraju u groblje njegove 
unučadi i praunučadi! »Šta uradih? Što me to čeka? Čemu PES 
miješah svoju krv s tuđom? A, eto, smirih se, omlitavih. Je li 
to starost, ili Hreb isisa iz mene strast za biljkom i za stokom, 
Divor želju za rvanjem. Afs čežnju za ženskom, za svirkom, 
za igranjem? Rozi na mojoj glavi pretvaraju se mačem u Di- 
vorovoj ruci; moja svirala pjesmom u Afsovu grlu; moji se 
papci promeću tek sada u prava težačka stopala, ali na Hre- 
= bovim nogama, Što će mi ostati? Umirem li i ja — ipak, po- 
lako, na taj način? Jesam li još čitav ili raskomadan, prosut 
u kapljice, što će ih žedna bračka zemlja netragom popiti? I 
što radim tu, skučen, malne vezan o veslo? Uza sve muke i 
nevolje, nije li bilo bolje satiru Brahu na palubi Thamousove 
bireme no pastiru Lodi u tome mračnom kutu bračke ratne 
galije? Zar me veslar Kršćanin oslobodi onog puta od jarbola, 
da sjedim sada ovdje, kao kakav galeot?« < 

Nekoliko se dana mučio takvim mislima, dok jednog ju- . 
tra, kada ču življe klicanje i komešanje gore na lađi, ostavi 
veslo i pohita na palubu. sA 

Krf bijaše na vidiku. Ali ljudi ne gledahu u nj, nego u 
lađu, što im se približavala. Malena, crna, bez zastave. 

— Uskoci! 

— Senjski razbojnici! 

— Kakva smjelost! 

— Hitac. Pa su na dnu mora. > i 

Čekahu na riječ superkomitovu, dok je lađa jedrila prema . 
galiji. Na njoj samo desetak ljudi. 

— Satrti ih! Potopiti kao pse! 

Superkomit je Dobrogostić i sada šutio, puštajući, da 
lađa pristane. On se Uskocima prvi javi: . 

— Dobar dan, osvetnici! Za Križ i za dužda! 

— Za Krst i za naš Jadran! odgovoriše mu oni. 

Dobrogostić gledaše u njihov brod, čedan, al' čvrsto gra- 
đen, prokušan vjetrovima i valovima; promatraše im tijelo 

mršavo i žilavo, lice ofureno suncem i solju, mrko.i odvažno, 
; — Imate li na brodu mletačkih odbjeglica, venturina? 

— Nemamo. Svi smo naši. 

— Onda govorite. 

I oni mu kazaše, što bi htjeli. Obaći žalove na kopnu od 
Krfa do Patrasa, uhoditi Turke i javiti Saveznicima, udariti, 
kad i gdje se god može. Jedno im samo treba: čovjek, koji 
bolje od njih zna te krajeve, ponajviše- Ambrahijski zaliv, 
Artu.. 

Plemići se tiskahu oko superkomita, govoreći mu, da bi 
sve to mogla biti kakva prevara, kakva zamka, a da takvog 
čovjeka ne će na bračkoj galiji nikako naći. Pa i tko bi s tim 

krvnicima! Dobrogostić ih jedva slušao; već je znao, što će. 
8 — Trebate li oružja i baruta? 
— Ne trebamo. 
— Imate li dosta hrane? 
— Ne. Al je ima u Turaka. 

Superkomit se sada smješkao; svaka ga sumnja mine. 

— Kad ne primate, što vam nudim, dat ću vam, što tra- 
žite: Imam Ambrahijca. Vozi za četvoricu, vidi za dvojicu. 
Eno vam čovjeka! 

I pokaza prstom u rogatoga. 

— Loda, hoćeš li, da te spustimo dolje? 

A rogati skoči na ivicu galije, kliknu: »Ambrah... bra- 
ohbis... brahos!« i baci se naglavce u more, zani k askočkoj 
lađi. ' 

— Saveznici, sretno! pozdravi ih Dobrogostić. 

Uskoci odjedriše; plemići obasuše na galiji superkomita. 
hvalama. Ma što uradili senjski razbojnici, pokazali se vjerni 
ili nevjerni, uspjeli ili ludo poginuli, jednome se vlastela 
mogu svakako nadati: Brač će se napokon lišiti te rogate 
glave; drevna Armbrahija, sadašnja Arta, vezat će opet uza se 
svog divljeg zalutalog sina. A za ostalo će se već brinuti konte 


ev se 


Marko Venier u Nerežišćima. 


Pušić, grad kulA, bijahu še spremila, kako će dočekati 
čuvenoga gusara Uluzaliju, gospodara Alžira i saveznika 
sultanova. i: : : Za : : Ke 
Prije svog združenja s brodovljem glavnog turskog zapo- | 
vjednika Ali-paše, koji se morao ogledati s Don Juanom 
Austrijskim, htjede Uluzali iskoristiti sporo sastajanje kršćan- 
Skih savezničkih flota, te posla dio manjih brodova u donji 
Jadran, da robi i pali, a sam se spremaše zaletjeti se do Kor- 
čule i do Hvara. Dvadesetak takvih njegovih brodova ukrca 
u Neretvi hiljadu Turaka i udari u Makarskoj luci, na otočić 
sv. Petra, gdje su Mlečići gradili tvrđavu. Nadahu se Turci 
naći i zarobiti ondje: venecijanskog kolonela Julija Pompeja. 
Kada doznaše, da je Mlečić.kod plemića Aquile u Pučišćima, - 
Potjeraše u bijeg graditelje i krenuše preko kanala ravno na 
Brač. 

Duhovo. Župska je crkva u Pučišćima, koju upravo dan 
Prije Julij Pompei ogleda te otplovi u Split, bijaše još u grad- 
nji. Služba se Božja držala na otvorenu; pučani i vlastela mo- 
lili se skrušeno kao nikad prije; župnik je Don Bernardin Pro- 
dić dizao pred drvenim oltarićem uvis kalež, srebrno je zvonce 
brecalo, i muk je bio potpun, kad se ču zvuk trube, gromak, 
oštar, neočekivan. ' 

Divor stajaše na drugoj strani luke, na vrhu Aquiline 
kule. U jednoj ruci držaše trubu, drugom pokazivaše na more 
ispred drage. Njegova riječ bi snažnija osanli glas iz mjedene 
cijevi. pd 

— Turci! 

Gomila se uznemiri. Plemići se odmah sniileše pohrliše 
po oružje; al' ona čeljad kao da ne znadu, kamo bi i kud će; 
gledahu u čovjeka na vrhu tornja, a Divor osjeti, da mu nije 
šutjeti. - 

— Žene i djeca u brda! Ljudi i momci na svoje mjesto! 
Ne nagliti. Tek dolaze. 

Čeljad ga poslušaše, umirena njegovim mirom. I obala 
opusti. Ostadoše samo Don Bernardin i crkvenjak; izvršiše do 
kraja svetu službu, povukoše se u župnikov stan iza Morove 


kule. 
Kada Turci uđoše u uvalu, te se nađoše na ulazu u rukav, 


komu na dnu Pučišća leže, u prvi im se časak pričini, da upa- 
doše u kakvu zamku. Mjesto pusto, šutljivo, vrata i prozori 
zatvoreni. Ne vidi se ni bježanje ljudi uz proplanke. IL je 
sve to prazno, prepušteno pljačkanju, il' je pak svaka kuća 
tvrđavica u sjeni od trinaest kula nanizanih uz more? Što ih 
to čeka? Preveć lak ili pak i odviše težak posao? A što će,. 
nađu li se najedamput u blizini kakve mletačke galije i za- 
tvore li vanjska vrata te tijesne i duge uvale! Bili bi onda iz- 
među dviju vatri, na dnu stupice. Nema druge no uvući samo 
glavu i vrat unutra, te zagristi, a bar veći dio tijela i čitav 
rep ostaviti vani, na otvorenu, da je i uzmak što lakši. 

I turska se aždaja tako namjesti. 

Murlok, vođa brodovlja, dade dovesti preda se čovjeka, 
zarobljena dan prije u Makarskoj luci, a već sada na sve go- 
tova, da se ulaska svome novom gospodaru. 

— Koja je Aquilina kula? 

Sužanj mu je pokaza. 

— Skoči u more i plivaj do nje. Zovi i kucaj. Reci, da 
ne tražim drugo, no dvije glave, Aquilinu i Pompejevu. Nek 
mi ih bace s visoka. Pokušaš li šmignuti, dobit ćeš tane u leđa. 

Čovjek posluša. Neko mu se iz kule odazva. Kad izreče 
poruku, ostade okrenut prema tornju, s glavom uvis; al? ne 
počeka dugo na odgovor. Kriknu i svali se. Pade, smrtno po- 
gođen, a nikako u leđa, no usred prsa, od olova iz mušketa, 
što ga konte Foscarini darova Lodinu sinu. >. 

Time započe turska navala i obrana PučišćanA. 

Plemiću Jurju Aquili ne bi krivo, što Turci udaraju naj- 
prije i najžešće na njegov toranj. Nešto ga već davno peče 
i boli. Ciprijan ga Žuvetić pretekne, još 1467., sagradivši 
prvu pučišku kulu. Ne može preboljeti tu slavu plemena Žu- 
vetićevih. Podignu i on, također uz more, na suprotnoj strani 
luke, Žuvetićevoj malne sučelice, četverouglastu kulu, kadru: 
odoljeti jakim navalama, al' ona ipak nije prva, najstarija, 
no tek druga. Tješi ga samo donekle, što je opskrbi svime, 
čega takva tvrđava treba: odvažnim momcima, hladnim i va- 
trenim oružjem, kamenjem, uljem za obranu. Već sijed, on 
se osjeća još dovoljno jak, sam sudjeluje čak i u borbi; željan 
je, da se kapetan Matej Davidović, vlasnik kule, što se diže 
iza njegove, ne nametne vođom obrane i glavnim činiocem 
uspjeha, u koji ne sumnja. 

— Divore! zvaše, hoteći zapovijedati, dok su prve pu- 
ške praskale, strelice siktale, kamenje letjelo. 

No se u Divora bijaše javila borbenost najdrevnijih sa- 
tira i ratnička krv majke mu Neretljanke. Prohtje mu se sukob 
prsa o prsa, makar rvanje. Turci se iskrcavahu, da opkole 

kule. Valjalo ih je odbiti, vratiti na brodove. Kapetan je Da- 
vidović bro sa svojim ljudima već vani, vukao branitelje iz 
svih obližnjih kula, vikao: »Zapriječiti iskrcavanje! Baciti ih 
u more!« I čitav je onaj rukav drage, Pučiški dolac, odjekivao 
lupom, vikom zveketom gvožđa, pa i pucnjavom. 

Divor srtaše, gdje su okršaji bili žešći. Osjetiše ga dakota 
i Pučišćani i Turci, — jedni, da ga slijede, drugi, da ga se ču- 
vaju. A on se nečemu dosjeti. Uzjaše svoga konja, navikla 
svakom poslu i zemljištu; uze štit i koplje; nagnu, uspravan, 
s kacigom na glavi, nošen zanosom, šireći strah i trepet. 

— Divor! Divor! vikahu branitelji sa svih kula, izlažahu 
iz skloništa, srtahu za njim, pretvarahu obranu u navalu. 

Turci uzmakoše, otisnuše lađe od kraja, stadoše nasred 
uvale spremajući se drukčije udariti. Mrtvi i ranjeni ležahu 
na uskoj obali između porazbacana oružja, greda i ljestvica, 
što ih napadači ostaviše u bijegu. Branitelji se povukoše u 
kule; nastade borba izdaleka, ponajviše lukovima i kame- 
njem. 

Al na drugoj Zirani Pučiškog doca ne bijaše tako. Ondje 
je Turke vodio sam Murlok. Iskrca u drugom rukavu drage, 
u malne pustoj Stipanskoj luci, svoju momčad; opljačka, što 
nađe u zapuštenim kućama i osvoji Grekov toranj. Sad je 
opsijedao Morov Pia Branitelji uzmicahu, stup se dima 
već dizao. Ki 

Kapetan Davidović dođe pred Aquilu. 

— Dajte mi Divora. Valja nam onamo. 

— Ne dam, odgovori stari plemić. Njemu je biti uz 
mene. Kada vam se nudio, vi ga odbijaste. A sad, eto, 

— Ali, zar ne vidite? Morova kula gori; ne pomopnemo 
li, doskora će i Zimeniceva 

Drevna zavist, što netko drugi sagradi prije njega toranj 
u Pučišćima, javi se u Aquile čak i u takav čas. 
— Ha! reče uza zlurad prizvuk, »Ciprianus Zuvetich 
fundavit in mari istam Turim MCCCCLXVII« (Ciprijan Žu- 
vetić utemelji u moru ovu kulu 1467.). 
— Pa što zato? odgovori mu kapetan. Pomognete li, pod 
- tim ćemo natpisom uklesati sutra na Žuvetićevoj kuli nov: 
»Georgius Aquila salvavit eam a Turcis MCCCCCLXXI« 
(Juraj Aquila spasi je od Turaka 1571.). 
— Tako da! usklikne vlastelin, sav razdragan.. 
— Dajte mi dakle Divora. 
— Dajem. Al' idem sAm, glavom onamo. Čuvajte me- 
đutim i moju kulu. 
S Starac dignu Divora i dio svojih ljudi. Požuri se s one 
strane luke. 


A onamo, pred Žuvetićevim tornjem, branitelji su već 
popuštali. Uzalud im kamenje, vruće ulje, pomoć susjeda iz 
Pinešićeve i Bukovićeve kule. Murlok bijaše strašan. Visok, 
plećat, s licem crvenim od krvi i crnim od dima, dignu sam 
gredu i udari njom o vrata. Ču se pucanje daske, tutnjava u 
tvrđavici. Alžirac htijaše opet zamahnuti, kada Divor banu. 
Lodin sin skoči i prihvati gredu za drugi kraj. Nastade na- 
tezanje, u kome im se kidaše odijelo, oružje im padaše na tle. 
Svi im napori bijahu jalovi. Približavahu se jedan drugome, 
ne puštajući gredu, gledajući se u oči. Kad im se hakovi 
malne pomiješaše, digoše ruke, uhvatiše se u koštac. I oni 
se poniješe, dižući jedan drugoga, gušeći se šakama, grizući - 
se zubima. Turci se i. Pučišćani zaglenae u tu borbu, puni 
čuđenja; osjećahu, da će jedan od rvača iznijeti pobjedu 
i za sve svoje. A kadno Divor upre koljenom o Alžirčeva prsa, 

i stisnu mu rukama vrat, i udari nekoliko puta Murlokovom 
glavom o pločnik, Aquila kliknu, nagna svoje u napadaj. 

Turci uzmakoše, pohitaše k lađama, gonjeni od brani- 
telja. 

Divor ostade sam. Bodie natrag, k Aquilinoj kuli, pred 
koju se turske lađe iznova kupile, kad starija žena dotrča i 
stade vika: 

— Velečasni! Velečasni! Jao! U peradi 

— Što je s njim? upita je on. 

— Kuća mu gori. Sam je u njoj. 

Divor pohita k Morovoj kuli, iz koje dikljaše dim, dok je 

vatra zahvatala župnikov stan, šćućuren, straga, uz nju. Po- 
traži ljestvice ostavljene od napadača, prisloni ih o zid, pope 
se i uđe kroz prozor. Vatre unutra nije još bilo, al' je dim već 
- navaljivao, krov počinjao gorjeti. : 

— Don Bernardine! 

— Tu sam. Odmah. Moram ga naći. 

— Koga to? 

— Njega. Ursina. Mog trogirskog biskupa. Moj dugi 
trud. 

— Manite! viknu mu Divor i pruži ruke, da digne star- 
čića u naručaj i odnese ga. 

Al se Don Bernardin otimao. 

— Ne! Spasiti prije njega. Gle tamo. U stolu ili u onom 
ormaru. Potražiti. Ne idem bez njega. 

Divor uđe u sobu punu dima, dignu stol i ormarić, baci 
ih što dalje kroz prozor. Onda ščepa župnika, ponese ga dolje. 

I stol i ormar bijahu pukli, rasuli se; knjige i rukopisi 
prosuše im se naokolo. Don Bernardin Prodić, pisac latinskog 
eposa o sv. Ursinu, biskupu trogirskome, kašljući od proguta- 

nog dima, jedva pogleda, tko ga to ponese; pohita k rukopi- 
sima, klekne, te stade tražiti i slagati listove sa stihovima pi- 
sanim njegovom rukom. 

Divor dignu sablju i priđe k mrtvom Murloku; zat ča se 
zatim k Aquilinu tornju. Kada stignu, popne se na vrh ; baci 
na palubu najbliže turske lađe Murlokovu glavu. 

Turci se netom sada razbjesniše. 

Dignuše se svi, urlajući. Prilazili su čamcima, skakali u 
more. Lađa s topom pristade pred Aquilinu kulu i poče je 
biti. Uzalud je kapetan Davidović odbijao iskrcane napadače 
od svoga pa sve do Mladineova tornja na kraju Pučiškoga 
doca; jedva je uspio omogućiti povratak Aquili; a stari je 
plemić hitao vodeći sobom don Bernardina, koga nađe sama, 
pred izgorjelom mu kućicom, prignuta nad knjigama, i ne 
uspije mu maknuti ga odanle, dok župnik ne pokupi i poiljea- 
nju stranicu svoga rukopisa. - 

Doskora su sve kule bile zatvorene i opsjednute, jurišanje 
i odbijanje u punom jeku. Navala na Aquilin toranj i sada 
najžešća. Taneta i strelice udarahu o nju; grede ju bile; lje- 
stvice se o nju prislanjale.. A njoj na vrhu stajaše Divor, . 
gađajući iz mušketa, ciljajući lukom, kršeći kamenjem lje- 
stvice, dok su strelice i vrelo ulje odbijali navalnike. Al' je 
broj napadača bio sada veći, iz lađa su prilazili novi borci. 
Turci se već penjahu uza zidove, branitelji popuštahu, kad 
se začu trka i novo klicanje. Pomoć je dolazila. Župnik Dri- 
vodilić banu pred Prodićevu kulu; u ruci mu križ, za njim 
vlastela i pučani iz Pražnica. Bijahu dotrčali i kopači iz selA 
oko Straževnika, seljaci s Velike i Male Bražute, vođeni Mar- 
kom Antulovićem, pustinjakom pri crkvi sv. Jurja. Opsjed- 

nutima odahnu. Započeše nove borbe, kad se ču prasak i ru- 
šenje kamenja, stup crna dima dignu se visoko. 

Upali se barut u Aquilinoj kuli, dio se stražnjeg zida 
sruši. No se vrh ne sori. Divor stoji na njemu kao da lebdi 
u zraku, a ne može nikud odanle. On baca na napadače po- 
sljednje kamenje, gađa ih posljednjim strelicama, a .kad 
ostaje goloruk, potiče svoje na otpor, kazuje ji im, otkuda pogi- 
belj prijeti. 

«Najednom kliknu kao oro: 

— Mletačke galije! Izdržite! Izdržite! 

Osjeti da ga nešto ubolo ispod lijeve sise, da mu koljena 
dršću, neka ga magla omotava. Al se on ne da. Napinje se 
i viče. 

— Galije! Galije! ču se. tada i s kula na drugoj strani 
drage. > 

Turci se pogledaše. Kad vidješe uzbunu na svojim la- 
dama, baciše oružje, dadoše se u bijeg. Skakahu u more, 
laćahu se vesala, dizahu jedra, željni izaći što prije iz zamke. 
I napor im uspije; šmignuše na vrijeme, odjedriše preko ka- 
nala, gnani mletačkim brodovima. 

Radost branitelja bi velika. Šteta ne bijaše baš rdiik 
rane mnoge, no nikako i najgore. Vlastelina Aquilu izvukoše 
. iz ruševina jednog dijela njegove kule s oštećenom nogom, 
ali živa i ponosna, što se baš njegov toranj toliko proslavi. 
Nađe se samo desetak mrtvih, pučana i plemića. 

— Hvala Bogu i sv. Ursinu! klicaše Don Bernardin Pro- 
dić dižući oči uvis i gladeći nesvijesno rukom omot, u kom se 
potpun i neoštećen nalazio rukopis njegova eposa. 

— Vlasteline, reče kapetan Davidović starom borcu, da 
uklešemo sutra nov natpis ispod zapornica onog tornja. 

— Ne! odgovori mu Aquila. Ne bi bilo pravo. dok 
tićevu je kulu spasao danas taj junak ovdje. 5 

I on pokaza na Divora, koji je hladan-i ukočen zauvijek 
ležao sada uz njega s turskom strelicom u prsima. 


' [LJ] skočka je lađa plovila uz epirske žalove. Sakrivala se u 
dragama, iza rtova i osamljena grebenja, plandovala 

obdan u kakvu skrovištu, ulazila obnoć u luke, gdje bi se Us- 
koci kradom iskrcali, da obađu, pa čak i da prisluškuju govoru 
ljudi, ili koga zateku i prisile ga, da im koješta kaže. Nai- 
doše samo jedamput na turski brod, te ga napadoše, oplja- 
čkaše i potopiše. Dođoše i na igalo, koje se jednom zvaše 
Padolom.. Vidje rogati već izdaleka, što i očekivaše. Mjesto 
negdašnjih hramova — neke bijedne ribarske kućice; mjesto 
svetih hrastovih lugova — šikara; a spilje na obroncima razva- 
ljene ili zatvorene, obrasle šipragom; svuda pustoš i mrtvilo. 
Ali-pašinih lađa nigdje vidjeti, pa uhode zaploviše nešto 
hitrije prema jugu. Na otvorenu moru, dok je straža stajala 
na vrhu jarbola, Uskoci su sjedili na palubi, pričali koješta, 
Pa i zadirkivali jedan u drugoga. ' 


“ —A od koga tebi, krštenoj glavi, ti rozi? upitaše jed- 
nem Lodu. 
— Od oca. 


— Jel ti živ? 
— Ne znam. Vidjet ću sada, u šumi nad Ambrahijom. 
— Al je nama samo zaviriti u zaton, pogledati, ima li 
bar ondje turskih brodova. Ne ćemo se možda ni iskrcati. 
. — He, ta vam ne valja. 


— Kako? i ć : e 

— Iz Ambrahije vodi put u Tesaliju, preko gore Pinda. 
S vrha planine puca vidik nadaleko, pa i u Patraški zaliv. 
Odanle se sve vidi, začas. | 

— Naš brod ne može na Pind. 

— Al mogu moje noge. 

Uskoci ga pogledaše. 

— Hm! Da nam pobjegneš. 

— Ne ću. Na Braču mi tri sina i dvadesetak unučadi. 
Bez vas ih ne bih, bojim se, nikad više ugledao. Vidim kako 
je. Turčinu sam Kaurin, Mlečiću Šćavonac, svima Vrag. 

— A bi li s nama, u Senj? Mi se ni đavla ne bojimo. 

— Ne bih. Pa me i rastrgali. 

Vođ Uskoka ustade, tucne ga rukom po ramenu. 

— Dobro, rogonjo! Sada ti tek vjerujem. “Pind te mo- 
žda čeka. (- 

I bi doskora, čemu se Loda nadao. Ambrahijski je zaliv 
bio pust, bez i jedne lađe. Pobra Ali-paša sve ljude, pa i 
ribarske čamce. No, gdje se to djenu? Nigdje traga. Nema 
druge, nego na vrh planine; pogledati odanle u sve drage i 
zatone, otočke i kopnene, daleko tamo do žala peloponeških. 
A za kozje staze kozje noge. 

— Loda! Na Pind! U dva dana da si natrag! 

Rogati se baci u more. 

Kada dopliva, pope se na grebenje, što je u nizu i nalik 
na gat zatvaralo prema pučini zaton, o kome sada i u snu 
misli. 

Gotovo ga ne prepozna. 

Koliko su to zemlje donijele u nj kiše i rijeke! Ušća 
zamuljena, rubovi umočvareni, pličine pokrite resinama, što 
gnjiju. Rijeke se ukopale u tla, umrtvile se kao istučene zmije. 

Nema na njima treptanja ljusaka obasjanih suncem; ne vidi 
uz njih talasanja trščakA, kojima je jednom trčao kao po 
šumi, što se njiše od vjetra s mora ili s planine. Ravnica je 
pusta, neizorana i neiskopana, žuta i siva — već sada, u ranoj 
jeseni — kao ćelava starčeva glava; proplanci su naokolo bez 
gajev4, nagrđeni klisurama izraslim iz dubljine odnesene 
zemlje, nalik na krnje zube. Ambrahije, grada Helena tu više 
nema; nestade mjesta s malenim kamenim kućama, s trije- 
mom na plokati, s hramom i s kipovima na akropoli. To je 
sad Arta, varošica TurakA, s prljavim kolibama, s uskim viju- 
gavim prolazima i s drvenom, suncem i kišama pocrnjelom 
zgradom, gdje se — kako Uskoci vele — Turčin moli Alahu 
i zove je džamijom. 

Rogati sklapa oči, da sve to ne vidi; al' mu vjetrić nosi 
s kopna vonje njemu nepoznate, malne odvratne:-hak jeseni 
u raspadanju ili zadah davno sagnjilih,-a još nezakopanih 
proljeća. I žamori su ovdje sada svi drukčiji... Oh, daleko 
odavle! Visoko u planinu, gdje satiri žive, gdje bršljan zastor 
plete na otvoru pećine, i vrelo vječno žubori! Pa i još naviše, 
pod sam vrhunac, gdje faun mladost provede i kamo ni novi 
čovjek nije možda još zašao. Oh, tamo! Naći će se na svome 
i među svojima, zaboraviti sve, biti opet mlad, veseo satir, 
koji malo zna i ništa ne želi. - 

Loda ne uradi, što mu Uskoci na brgdti rekoše; ne pre- 
ruši se u prosjaka, ne omota krpom glavu, da sakrije rogove, 
ne pođe, prignut i štapom, kao kakav tuco nevoljni, u Artu, 
da ogleda i prisluškuje, no viknu svoj drevni usklik, potrče 
ravno k planini. Nikada ga noge nisu lakše i hitrije nosile. 
Mimoiđe varošicu, pretrča ravnicu, pohita uz obronak - 
odbivši se od staza, puteljaka, pa i od utrenika. Kamenje mu 

ranjavalo noge, trnje ga bolo, grane ga drpale, al' je znao, 
da ide, kud je davno brzao nošen djetinjstvom i mladošću, 
i svaki je čas očekivao, da će ugledati koje znano mu stablov, 
vrelo, dočić ili bar hridinu, pa je njegova radost rasla, pro- 
metala se u obijest. Naiđe na magarčića, što sam pase; po- 
zdravi ga kao prastara znanca i — sjetivši se drevne šale i 
vještine — preskoči ga u trku. Namjeri se na dijete, koje 
čuva ovce; ščepa ga, digne uvis, poljubi u čelo i jurnu kli- 
čući naprijed. Bijaše već visoko, u šumici, kada klonu, sjedne 
ispod hrasta, : - : i 

Netom sada osjeti, da mu se kraj ne odaziva. Sve je 
oko njega pusto, zatvoreno u se. Stabla nisu više prvašnja; 
novi rodovi trava, grmova i drveta potisnuše negdašnje 
lugove, preinačiše malne svuda šumu. Jedna se vrela zatr- 
paše, nestade ih; druga proključaše. Nove ptice traže novo 
sjemenje i nove plodove, javljaju se. drugim glasom; on ih 
ne poznaje i 'ne razumije. Kamenolomac i drvosječa ušli su 
u te gajeve, pa je i previše ovdje posječeno, ondje raskopano 
i rastučeno; točila i plazajice teku nizbrdo nagrđujući čak i 
proplanak, na kome je on najviše davno boravio i niz koji 
je onda, valjajući se u bačvici, stigao do Thamousove bireme. 
Oh, padoše najveća stabla, najljepše hridine. 

-Rogati ustaje i viče imena, što ih se još sjeća. Kliče, al' 
mu se ni jeka ne odaziva. I on bježi odanle, hita još naviše. 
Noge mu klecaju, sapa ga izdaje. Ne, on nije više satir Brah; 
sad je pastir Loda, čovjek, otac trojice sinova, djed tolike 
unučadi. Zastajkuje, obazire se i sve više osjeća, kako je u 
kraju, koji bi sada bio njemu tuđ i da se toliko ne promi- 
jeni... Divore! Hrebe! Afse! to bi sada viknuo, kad bi znao, 
da će ga čuti daleko tamo na otoku, što ga poškropi svojim 

znojem, zapečati svojom krvlju, napuči svojim. sjemenom. 
Gotovo se boji, da iz koje spilje ne iskoči preda nj rogati 
mu otac, i ne postavi mu ruku na rame, i ne reče mu: »Stani 
i ostani!«... Ne! Satira Braha više nema; on je samo pastir 
Loda, veslar na bračkoj ratnoj galiji, koji ide na vrh Pinda, 
da vidi, hoće li gdje ugledati Ali-pašine lađe. Sva se njegova 
prošlost rasplinu danas, baš u kraju, gdje se rodi, kao u nekoj 
dalekoj magli. Korak mu je drukčiji, disanje mu nije više 
satirsko, nešto teško, ali i ugodno prožima ga svega; za prvi 
put duboko osjeća, da je čovjek svladao napokon u njemu 
fauna, da je prije svega Loda i da bez ljudi «više nikako ne 
može, ma i kakvi mu krvnici oni bili. 

Doskora stigne na vrh planine i ugleda odanle, što su 
Uskoci tražili. 


B rodovlja se kršćanskih saveznika i tog puta tromo kreta- 
hu; nikako da se negdje sastanu, ili da bar koje od njih, 
samo, nešto uradi. Zapovjednici se obazirahu jedan na dru- 
goga, čekahu se, a ne dočekivahu, tražijahu se, a ne nala- 
žahu. Međutim osvoji Mustafa na Kipru i grad Famagostu; 
objesi i raskomada zarobljene mletačke poglavice, posiječe 
Bragadinu nos i uši, pa mu, živu, odere, pred svima, na plo- 
kati, s tijela kožu, koju napuni slamom, da je natakne uz 
crvenu zapovjedničku mu zastavu. Prođe s tim trofejem po 
osvojenom i opljačkanom gradu te otplovi u Carigrad s Bra- 
gadinovom kožom na vrhu jarbola. 

Saveznici se tek sada življe maknuše. Pred Mesinom 
u Siciliji nađoše se napokon Don Juan Austrijski, Mlečić 
Sebastijan Venier i papin admiral Colonna. Zaploviše skupa 

prema Krfu! Tu se pak svi sastaše: Španjolci, Mlečići i Pa- 
pinci, Savojci pod admiralom Pravanom, Maltežani vođeni 
priorom Giustinianom i Genovežani s generalom  Spinolom 
na čelu. Silno brodovlje od preko 230 lađa sa 26. 000 ratnika 
uz mnoge vitezove plaćenike i dobrovoljce. 

I ovog puta započeše vijećanja i raspravljanja, ponajviše . 
u zlatom nakićenoj sobi pod krmom ponosne lađe glavnoga 
zapovjednika. Što uraditi? Kamo krenuti? Gdje bi mogao 
biti taj Ali-paša, o kome se svuda govori, a nigdje ga vidjeti? 
Pojavi se katkada izdaleka, mrakom; jutrom “ga Tiestaje. 
Uhode ili lažu-il' se same varaju; ne uspijevaju ni uz najbolju 
volju. — Gubilo se vrijeme i samo govorilo, baš kao i lani, 
dok je ono Mustafa osvajao. Nikozu i sjekao Dandolu glavu, 
kad jednog dana banu pred sakupljene zapovjednike Vicenzo 
Foscarini, superkomit mletačke galije »La Foscarena«, vodeći 
dva čovjeka, jednog niska, zdepasta i dugih brkova, drugog 
pak s roščićima na glavi. 

— Ti ljudi znadu, gdje je neprijatelj: reče bivši brački 
konte. 

Zaflovjednici ogledaše ona dva čovjeka zanimajući se za 
njihovu . vanjštinu, namigujući jedan oruBoue, sustežući 
. smijeh. 

— Tko su? upita Foscarinija vitak, mlad i lijep čovjek, 
koji je sjedio na najvišem mjestu. 

— Brkati je senjski Uskok, rogati mletački podanik s 
otoka Brača. 

Nasta žagor između gospode: 

- — Ti bi brci mogli biti iz Senja, ali ti rozi iz još goreg. 
pakla, iz carstva Sotonina! kliknu prior Malteškog reda. 

— Uskok i vrag! Pouzdanih li obavjestitelja! 

— Uhode, da; ali čiji? -. e 
— Okovati ih! 
. — Ne; predati ih našoj montadi: da se njima pozabave. 
Mornari će ih već »opipati« i »ispipati«. 
Admirali ne puštahu Foscarinija do riječi; udariše u šalu 
i ruganje, u smijeh i grohotanje. A ona dva odrpanca, umo- 
rena napornim veslanjem,.da što prije donesu vijest, nena- 
spavana i nenahranjena, .istučena vjetrom i izmučena grubim 

talasanjem jesenjeg mora, stajahu između tih ljudi, ponajviše 


već u godinama, dobro ugojenih, gospodski obučenih, nare- 
šenih kolajnama, čipkama, pozlaćenim bodežima i balčacima. 

— Kako ste mogli dovesti ih ravno amo? reče Foscariniju 
providur Barbarigo. 

“— Uskoka ne znam, ali za rogatoga jamčim. Upožnah 
ga na Braču. Iskren i pošten. Naiđoh na nj na bračkoj galiji, 
kod Dobrogostića. Bijahu tek stigli.“ 

— Manite. I da su pošteni, mogli bi nas na koješta na-- 
vesti, Rade u nadi da će dobiti kakvu ak dhodo ELA Pos 
šno. Odvedite ih. 

Don Juan, dosad miran i šutljiv, dignu se, segnu u dje 
i baci pred onu dvojicu svoju kesu. 

— Uzmite i pođite. 

Uskok gurnu nogom kesu od sebe. 

Čuđenje, a izraz ljutnje na svim licima, osim na Don 
Juanovim. Bili bi zapovjednici oštro nastupili, da Uskok ne : 
reče: ' 

— Tursko je brodovlje u Patraškom zalivu. Pred Lepan- 
tom. 3: 
= Nasta graja. 
— Lepanto! 

— To bi pak moglo biti. Kamo sreće! klicahu Venier, 
Colonna i Barbarigo, u nadi, da je baš tako i bitka neizbježiva. 

— Polako! Uvjeriti se, da taj razbojnik ne laže, da se 
“ sam nije prevario, govorahu Doria i Spinola, koji očekivahu, 
da će sve proći bez okršaja s Turcima, kao i lani, pa da će se- 
kralj u Madridu na dnu svoje uvi ijek zatvorene duše, tome i 
radovati. 

Počeše tek sada opidvati Uskoka. čaj znade samo reći, 
da se rogati pope na vrh neke gore i vidje Patraški zaliv, a u 
njemu golemo brodovlje pred gradom, koji bi, po kazivanju 
. kormilara na bračkoj galiji, morao biti Lepanto. Navališe 
pitanjima na rogatoga. Pokazivahu mu nacrte, spominjahu 
mu imena rtova, zatona, žalova. On ih nije razumijevao; šutio 
je ili odgovarao malne ludo. Sumnje se i porugivanja opet 
javiše, kad se umiješa Foscarini, pošto nađe na palubi mor- 
nara, koji je znao Patraški zaliv. Sad su zapovjednici šutjeli 
slušajući kratke i tačne Lodine odgovore. Rogati pokaza, da 
zna malne svaki brijeg i svaki zaton Aharnanije, rtove na 
. ušću zaliva, položaje i oblike Ehinidskih otoka, iako je upo- 
trebljavao imena i nazive, kojih su se samo najstariji mor- 
nari još sjećali. : 

— A kako ti sve to znaš? prekinu ga Don Juan, koji je 
promatrao to čudnovato čeljade. 

— Jer se u smiraj rodih, a lomih i i po Aharnaniji 
svoje noge. 

— Kad je to bilo? j - 

— Davno, gospodaru. Veoma davno. 

— Vjerujem ti. Lepanto dakle? 

— Jest. . 

Don Juan se maši zapovjedničkog a generali usta- 
doše; nastade tajac. 

dos Gospodo saveznici, u Lepanto! Na sva jedra i na sva 
vesla! x 

Admirali svih šest brodovlja izađoše na palubu, i usklik 
»Lepanto!« zaori odmah od galije do galije. 

Don Juan pokaza rogatome kesu i reče: 

— Digni. Tvoja je. 

— Ne. Ja bih nešto drugo, i upre prstom o kopču, dvije 
sitne Meduzine glave, što ih Španjolac nosio mjesto dugmeta, - 
baš ispod grla, na plaštu od baršuna. 

— Od mjedi je. Malo vrijedi. 

— Ne mari. 

— Al takve stvari samo guše, dave. 

— Mene ne će. 

Mladi se zapovjednik nasmjehnu, skinu sa sebe kopču, 
djenu je rogatome na traljavi haljetak. - 


li-paša i Don Juan ne nađoše se u Patraškom zalivu 

pred gradom Lepantom, gdje se sultanovo brodovlje 
bijaše sklonilo. Turci izađoše iz te zamke, sukobiše se s pro- 
tivnikom na otvorenu moru, nedaleko od ulaza u zaton, kod 
sedam otočića, što ih Grci zvahu Ehinadskim, Mlečići Le 
Curzolari. 

Bitka bi žestoka. 


Puna vike, zveketa i gruvanja, obavijena često dimom 
i sva krvava, svrši u predveče vedra listopadskog dana s po- 
bjedom kršćana. Pade Ali-paša i mnogi njegovi doglavnici, 
Uluzali jedva uzmaknu. Poginu providur Barbarigo i tride- 
setak venecijanskih patricija. Preko 160 turskih lađa ulov- 

ljenih ili izgorenih i utopljenih. More pokrito hiljadama le- 
ševa, porazbacanim jarbolima, poluizgorenim jedrima, ve- 
slima i oružjem. Mnoštvo zarobljenika i golem plijen. 

U kasnu večer izmoreni se pobjednici povukoše u zatišje 
ispred Petale, mjestanceta na kopnenom žalu prema Ehina- 
dima. Umor i san svladaše doskora ljude. U mirnoj je noći 
silno brodovlje, povećano osvojenim lađama, stajalo usidreno, 

nalik na crnu šutljivu šumu, u sjaju mjesečine. PR 

Don Juan je bdio. 

Ogrnuo se i sam sjedi na krmi galije. : 

Još se nikada ne osjeti tako sretnim. Ratovao je prije tri 
godine, na moru, između Alžira i Mazalkvivira, protiv Bar- 
- bareskA; ogledao se na kopnu, u južnoj Španiji, s Moriskima. 
Sreća ga svuda pratila. Al pravim zapovjednikom i potpu- 
nim pobjednikom osjeća se tek sada. Nešto ga danas nosilo; 
tjeralo ga, da bude uvijek na otvorenoj palubi svoje galije, 
da prolazi od lađe na lađu, gdje je okršaj ljući, da se digne 
iznad svih admirala, da siđe među vojnike, udarajući sam 
mačem, zapovijedajući bez savjetnika i posrednika. On je 
dobio danas bitku; ne bijaše samo sredstvo u nečijim rukama. 
On dade nalog, da se k Lepantu odmah krene; Španjolci ga 
nisu očekivali, iako su već spočetka slutili, a zatim i znali, da 
Togati niti laže niti se prevari. Da; on je tek danas svoj, Don 
Juan, sin Karla V.; Don Juan, polubrat Filipa II., kao da se 
pritajio. Pobijedi Ali-pašu, jer svlada u sebi nešto, što ga već 
dugo steže i davi. Oh, kako sada slobodno diše! 

Mladić se primi rukom ispod grla i nesvijesno se opipa. 
Ne nađe mjedene kopče s Meduzinim glavama. »Eh, dadoh 
je rogatome. A zašto? Bijaše to dar od kralja, od Filipa. 
Neki zapis, što mi ga on sam nataknu ispod grla, da ga uvijek 
nosim, na bilo kojem odijelu; neki znak njegove milosti i 

njegove moći; pečat kraljevske mu volje na mojoj podani- 
čkoj poslušnosti; A kako su grabežljive bile njegove ruke, 
kad mi je djenu ispod grla, i hladne njegove oči pod onim 
gustim obrvama, i gorke blijede mu usne na: ustima, koja 
uvijek šute! »Da; ta je kopča bila pandža Kukviže, koja sjedi 
na zidini kraljevskoga dvora u Madridu i gleda u noći, kako. 
strah vlada i lomače gore u španskim zemljama; zadavila 
je mladog vjetrogonju Don Carlosa, da guši zatim i mene. 
Od sina jedinca prenese je Filip na svoga polubrata. No, ja 
je skinuh; pa eto osjetih se svoj, trgoh se i postadoh “ba 
zbi se — Lepanto.« 

I Don Juan zaželi vidjeti Taras prostaka, korič odmah 
bez razmišljanja dade, što mu okrunjena glava, silnik i go- 
spodar, nametnu. Pričini mu se tada, da taj odrpanac hoće 
blistavi predmet iz neke lude želje, kao što djeca i šojke hlepe 
za svim, što sja; ali sada, što češće na nj misli, dolazi mu to 
čudnovato stvorenje kao biće'i manje i više od običnih ljudi. 
»Zašto on baš to htjede, a ja odmah i onako pristadoh? Ne 
dadoh li mu sitnicu, da primim golem dar? Što je on zapravo? 
Kakvo god čeljade ili prerušen nosilac sudbine, jen tko 
zna odakle 1 od koga?« . 

Don Juan se približi k ide i zovnu: 

— Rodrigo! 

Najpouzdaniji od mlađih mu oficira dođe preda nj. 

— Potraži bračku galiju; dovedi amo rogatoga. 


odrigo dignu dva mornara, spusti čamac i odvesla. 

Lađica se oprezno kretala između komada brodova i le- 
ševa, što ih struja nosila s razbojišta prema kopnu. Htjede 
se vremena, dok nađe bračku galiju usidrenu daleko, pokraj 

žala. Na njoj su gorjeli fenjeri, dimile se zublje; iznosila se 

voda, vukle daske, pililo, lupalo i zatrpavalo katranom i kuči- 

nama. Izgubi »sveti Juraj« u bici polovicu ljudi, jarbol od 

krme i dupina na pramcu, a dobi rupu, što ju je valjalo za- 

“tvoriti. Superkomit Dobrogostić, povezane glave, upravljaše 

radnjama. Polovica je njegovih »scapola« (momaka) smjela 

spavati, dok je ne probude, da zamijeni drugove, koji sada 

rade. Kad ču za čamac s Don Juanove lađe, javi se sam. 

— Vrhovni ee želi rogatoga, viknu odozdo 
Rodrigo; Prde ž 

— Nema ga na brodu. 

— Što je s njim? Gdje je? 

— Živ. Na »Foscareni«. Desno. Barbarigova skvadra. 

Rodrigo se požuri k mletačkoj lađi. »Vozi!« I čamac 

se ne obaziraše više na leševe i na komađe. Naprijed, po 

uvijek svjetlijoj mjesečini, kroz redove uspavanih galija. U 

blizini cilja lađica udari o jarbol, koji je plivao, i ču se krik. 

— Stani! Tu je netko. 

= Mornari izvukoše iz mora čovjeka, namjestiše ga na dno 
čamca. 

— Ranjen? upita podni 

— Ne vidi se. Al' mu ruka nastrada; a morao se dugo 
držati toga drva. Hladan je kao led. 

— Pusti ga. Vozi! 

Doskora je Don Juanov čovjek bio na »Foscareni«. A 
na njoj žalost. Superkomitu Vicenzu Forscariniju izvadi hi- 
rurg strelicu iz boka. Dosad su momci i oficiri obilazili ranje- 
nika i malne plakali videći ga onakva. Kad ih umor svlada, 
nestade ih malo pomalo. Osta samo Loda, koga superkomit 
dade prvog dovesti k sebi. A kozonogi vidje odmah, kakav 
pečat već stoji na Foscarinijevu čelu. Ugleda ga on danas 

u ludom klanju kr4j mnogih ljudi,'al' ga Smrt tek sada, po- . 
“kraj toga znanog mu čovjeka, ispunja tugom i čuđenjem, što 
ih davno osjeti pred hladnim tijelom pustinjaka Georgija I. 
i djevojke Maruše, kćerke Dragotine. Loda sjedne uz ležaj, 
ne maknu se više. Ranjenik ga drži za ruku, gleda u nj; htio 
bi doći sasvim k sebi, nešto mu reći. Rodrigo ne zna, što bi; 
nije čas, da zgrabi rogatoga, da ga uzme superkomitu, koji 
možda baš umire. Sjeti se nečega, pa progovori nekoliko riječi 
ljekaru. E . 

— Dovedite ga. Možete.i amo, reče mu hirurg, grbav 
starac, nosa kao u pijanice, nemiran i brbljav. 

Rodrigovi ljudi donesoše čovjeka, što ga digoše iz mora. 

— Svucite ga. Ta, ne vidite li, da je sav prozebao?- Za 
nj je i to kipeće Tepantsko more bilo danas mrzlo. Valja 
ga trti. Tako! Stan'te. Ho, ode mu lijeva ruka. Ništa zato; 
uredit će to moj nož. Ima i dvije rane; ni jedna baš najgora. 
Amo flašu! Neka gucne, pa će mu se duša vratiti. Dobro 
vino najbolji lijek duši i tijelu. Je li vaš aš zemljak! i 

— Tko bi to znaor? 

— Pretražite mu odijelo. 

AlI' odijelo takovo, da ništa ne kazivaše, džepovi malne 
prazni. - 

— Ne mari. Doznat ću ja ipak, je li io kakav vaš hi- 
dalgo ili naš nobile, komit ili galeot. Znate, prođoh više škola 
i vidjeh mnoge krajeve, al' se ne uzoholih. Nije moje pravo 
zvanje liječiti ranjene borce; ja sam vidar vojničkih konja i 
mazgova Serenissime; imam za sobom dugu praksu na ravni- 
cama Pada i na otocima u Levantu. Gurnuše me sada ovdje, 
da vadim iz ratnikA strelice i taneta, da im režem ruke i noge. 

Inijemi pravo. Ljudi su paci jenli bez pacijence (ustrpljenja). 
A ti su naši mornari obijesna rulja, porugljiva čeljad; pro 
zvaše me Medikdincolo. A, što velite? : 

Rodrigo izgubi ustrpljenje. - 

— Trsite se. I onima ondje: Moram pore rogatoga, 
što prije. : 

— Počekajte. Superkomit Posćafini voli više rogovima 
no križu, čak i u čas smrti. Ispovijeda se radije vragu no 
popu. Što mogu ja protiv toga? i: se. Ne ćete dugo 
čekati; s plemićem je zlo. a pi 

Medikuncolo pomognu svog novog pacijenta, da iznova 
gutne, i stade ga, onako gola, ogledati i pipati. 

— Eto! Baš kao i kod mojih konja i mazgova. Ne pitah 
nikada nikoga, što je s jadnom životinjom radio. Tragove 
svoje prošlosti, biljege svog truda nosi svako živinče na sebi: 
oguljene pruge na koži, kvrge na kostima, otekline na zglo- 
bovima, tragove hamova, kolan4 i samar. Tako vam je i 
s čovjekom. Gled'te toga siromaha. Ni hidalgo ni nobile. No- 
sio je okove. Galeot; a možda i rob. Vukao je jednom gvoz- 
denu loptu; vidi mu se na desnoj nozi trag prstena. | 

Sad se i Rodrigo prignu, dok je stradalac jače disao; 
počinjaše otvarati oči. 

— AI ipak. Njegovo je lice španjolsko, pa i gospodsko. 

— Ne! Vidim i ja to. Po obliku lubanje prepoznajem 
odmah i najpropalijeg konja, pa i mazgova dobre stare pas- 
mine. Počekajte. Gle mu desne ruke i taj tvrdi mjehurić na 
srednjem prstu, odmah blizu nokta, prema kažiprstu. Znate li, 
što je to? 

2 Žulji >, | o 

< < — Da; ali nikako od kakva oruđa, od nožic4, vesla ili 
pak od sablje. To. vam je žulj od duga pisanja. Spasili ste * 
neku učenu .glavu. Tražeći satira, naiđoste- na mudraca ili 
na pjesnika. Možda će taj Ms opjevati slavu svih tih na- 
ših slavnih vitezova. 

— Rob i spisatelj! čudio se : Rodrigo. Dolazi k sebi. Pi- 
tajte ga, tko jere“ orizoi 

Vidar je dizao čovjeku E Nepdenat je otvarao oči, 
tiho stenjao. Na pitanja nije odgovarao. 

— Pomoći će rogati, reče Medikuncolo. jesi neka moć 
u tog polujarca; nešto jako zrači iz njega, kao iz mladih bi- 
kova i pastuha. On sada drži superkomita tako dugo u životu. 
Pogledajte. 

Loda se bijaše prignuo nad Foscarinija. Ride se plemi- 
ćevo vedrilo, oči bistrile, ruka se malko dizala stišćući u šaci 
neko pismo. I superkomit kaza napokon riječi, bez kojih kao 
da nije htio umrijeti, a rogati ih — i ne znajući — očekivao: 

— Afs 1 Pasquetta. Mleci. Ponesi! 

Foscarini problijedi, klone sasvim, ukoči se. 

Medikincolo.priđe, zatvori: mrtvacu oči, zapali svijeću. 
Onda povede Lodu k drugom ležaju i reče mu: 

— Hakniunj. > 5 

Rogati posluša, nevno, bez svijesnih Aaa Ranjenik 
se trgnu. 
— Vaše ime? upita ga ljekar. 

Čovjek nešto šanu. 

—— - Glasnije. Tko ste? 

— Miguel.. 

— Kakav Miguel? 

— Miguel Cervantes Saavedra. 
Oficir se i vidar pogledaše. 

 — Nepoznato ime.. 
— Jest. Sasvim: s 
— A kako se zove Vaša galija? kaza Rodrigo ran jeti 
koji je sada, crven u licu, bivao nemirniji. : 
— He! Moja galija. . . da... golema nova galija... 
— Kako se zove i gdje je 
— Da rečem?,Već sada? Još je uvijek tu, e od- 
govori ranjenik lupajući se vrhom kažiprsta Bo čelu. Gradim 
je. Ima već i svoje ime. 
.— No! 
La Zove se Don Quijote de la Mischa. 
.— Šta mu je? upita oficir ljekara. Takve lađe nikad 
i nigdje u našim flotama. 
— Bulazni. Nakon leda spopade ga vatra. Taj će je- 
dnoruki. graditelj ipak ozdraviti. 
Rodrigo slegnu nehajno ramenima i odvede Lodu. 


1) on Juan je čekao . 
Sam, u sjaju i tišini mjesečine nad morem, okružen uspa- 
vanim lađama, krcat sanja, šetao je sve življe, osjećajući se 
pun mlade snage, gospodarom sebe i svoga udesa. Bi mu ti- 
jesno na galijinoj krmi; prohtje mu se sići dolje, na prostranu 
palubu, zakoračiti po njoj lupajući nogama, da mu se nutrina 
lađe odazove, da prene oda sna sve te ljude, koji večeras gle- 
dahu u nj kao u poluboga, pa da ih digne i sobom ponese, 
daleko, stazama uvijek višim. To nije noć, da se u njoj spava; 
čas je, u koji Sudbina zove; i valja joj se odazvati. 

Pobjednik pohita k stubama, što vode nizdo, kada, baš 
pred njima, stade i ustuknu. 

“Visok, mršav, u crno obučen čovjek stajaše o: nepo- 
mičan i šutljiv, nalik na avet: 

— Vi ste to, oče ispovjedniče, reče Don Juan glasom, iz 
kog izbijaše jedva prigušeno. . pate Nisam Vam se- 
nadao. 

— Vidim.. ' 

“— I nisam Vas zvao. 
— Jest. Dođoh sam. 
— A čemu? - i AKIRA 
— Jer me trebaš. Upravo sada. >. 

— Ne očekujem savjetA i naloga. Kralj još ne zna za 
 Lepanto; ne sluti, što mi je uraditi. 

— Ali slutim ja. 1 znam, što aj hoće i i što kralj ne čb: 

= :Što? I 

— Hoće osvojenje Tunisa; ne će oslobođenja Kipra.- % 

— Kipar! Tunis! Ne radi se više o njima, klikne mladić. 

—. Nego o čemu? 

— O Carigradu, o Aleksandriji, o Jafi i Jeruzolimi, 

— Kako to? šanu čovjek nalik na avet. 

— Vi kao da i ne slutite, što se danas ovdje desilo. Le- 
panto! Nije to više neko, od nas još i neviđeno, mjestance 
u Patraškom zalivu. Ime je zidu, što ga probismo, naziv sru- 
šenih vrata, što vode na Istok, daleko tamo, gdje u davnini 
mlad Makedonac, također krvi jednoga kralja Filipa, stignu 
Prvi na kraj ondašnjega svijeta, u tajanstvenu bogatu Indiju. 
Oh, ja bih se sada odmarao, spavajući slatko ispod palube 
ove krme, da sam danas tom pobjedom samo spasio duždu 
Kipar, osvojio kralju Tunis. Al' tu se dogodi nešto drugo. 
Zar da se zadovoljimo Ali-pašinim brodovima, Mehmed- 
Šaukovim robovima i Uluzalijinim sagovima, kad nam se 
pokazuju staze do zemalja s blagom kao u pričama? Keop- 
sova piramida, Kristov grob, Sofijina crkva i daleke Budhine 
pagode čekaju na nas. Lepanto se zbi; putovi se otvaraju. 

— Momče, kuda letiš? Gdje zaluta?, 

.- Don Juan prekinu Sale prođe rukom po čelu, obazre 
se naokolo. 

— Don Alojzije da Quejada, savjetniče:i ispovjedniče 
moj, ne zamjerite. Eto, dođe čas, da Vas o koječem drugom 
pitam, da Vam se na nov način ispovijedam,-da drukčije s 
Vama, sa svojim pedagogom i kraljevim komesarom, napo- 
.kon progovorim. Ne vidite li sve te lađe, čvrste, naoružane, 
prokušane borbom, ovjenčane pobjedom! U njima su mnoge? 
hiljade ljudi punih pouzdanja i ponosa, spremnih na sve. 
Gledaju sada u me, čak i u noći, u svome snu. Osjećam, kako 
mi njihova snaga leži na dlanu; moja je. Sutra, kad zora 
svane, nemam “no da viknem riječ, i sva će ta sila nabujati, 
proteći kao rijeka... : 

Umukne, da se odmah preda novu valu zanosa. 

Kk — Don Alojzije da Quejada, sjeno moga gospodara i 
polubrata, maknite mi se jednom s puta; pustite me živjeti 
svojim životom, ma bilo to i za kratko vrijeme. Ne ću, da 
sutra gonim gusare pred Tunisom -i Alžirom, kao što jučer 
tjerah po Kastiliji šaku već skršenih Moriska. Što bih lomio 
rukama stablu grane, kad mu već udarih sjekirom duboko u 
korijen? Znate li, čemu moradoh baš amo, u ove vode? 

— Znam. Da suzbiješ, : a ne utučeš sultana, da pomogncš, 
a ne uzvisiš dužda. 

.— Oh, ne! Zato se ne dolazi amo; takve se bitke za to 
u ovom kraju ne biju. Ovdje se odlučuje samo o sudbini svi- 
jeta. Istok ili Zapad. Davno: Akcijum; danas: Lepanto. I 
“naš Zapad iznova pobijedi. Naprijed, pobjedonosne galije 
Filipa II., krstati barjaci gorde nam Španije! 

: Don Juan zašuti. Blijedo i suho lice njegova već od naj- 
.mlađih mu dana narinutoga pratioca bijaše se promijenilo, 
“malne oživjelo, i sve je na njemu Hirava o odobrenje, dok 
su usta opetovala kao jeka: - : 

— Da, tako! dam krstati barjaci. .naše Mije veće 
Španije! Mo 

— Oh, oče moj hdtihoyai 1 ostari moj tii Vaše 
mi je pristajanje nova _ pobjeda. I ja ću već sutra viknuti 
svoju riječ svima tim lađama. Be 

-— Digni ih, makni, potjeraj. Al k svojoj pravoj meti, 
k cilju, zbog kojeg ih kralj sagradi. Ostavi zasad sultana po- 
tučenog danas na moru; nek se barbarin razgoropadi, nek - 
istroši na kopnu bijes svoj. I pusti Veneciju. Neka ta stara 
kurtizana umire nadalje na svojim lagunama, u dvorima od 
mramora, na ležaju od svile, nakićena prstenima i čipkama, 
prožeta mirisima iz Levanta koji joj uzmiče ulivši joj već 
u žile svoje najzlobnije otrove. Odjedri, ali na Zapad, izvan 
vrata Mediterana. Ondje te čeka nešto krupnije od Lepanta. 
Za novu bitku gradi se armada, prema kojoj je to brodovlje 
oko nas šaka orahovih ljusaka. Ondje, u blizini otoka ovijena 
maglama, riješit će se o gospodstvu nad svim morima, o naj- 
daljem Istoku i o najdaljem Zapadu. Ondje čeka Sudbina. 

Don Juan je slušao, iznenađen i zbunjen; osjećao je, 
kako se u njemu nešto ljulja; ulazio je u nov krug misli, sve 
većma uznemiren tim riječima. A Quejada nastavljaše: 

— Samoživ, hladan išutljiv tvoj je polubrat i kralj naš, 
al' je njegova misao puna španske slave i veličine. Reci, što 
je krupnije i ljepše: ponijeti plamen svoje zublje na Istok 
ili prostrijeti plavetnilo Granadskih i Kastilskih nebesa i sjaj 
španskog sunca daleko tamo, čak i preko Velike vode na za- 
padnim granicama svijeta? Čemu truli plodovi ostarjelog, 

prenapučenog, pobarbarenog i koječim uprljanog Orijenta, 
kad u novu široku svijetu na Zapadu čeka pobjednika i osva- 
jača zemlja djevičanska, puna zlata, zvjeradi, sjemenja i slo- 
bodna prostora? Os svjetske moći pomaknu se s Istoka na 
Zapad. A ima, tko pruža na nju ruku, jer mu je više na do- | 
hvatu i jer je, za naše zlo, otočanin i mornar. Znaš li ga? 


— Znam. Albionac. : 


— Da, taj barbarin i shizmatik. Eto dea ANTI Za lađe: 
protiv njega naraslo je hrašće španjolskih šuma. Pobjedniče 


. od Lepanta, ti si svoje ovdje uradio. Zar da razbijaš mlade- 


načkim zanosima najbliže i najdalje namjere svoga gospo- 
dara? Dođi k sebi. Zakopčaj se iznova. 

Don Juan koraknu iznenađen natrag; postavi ruku ispod 
grla. + 
— Pa Vii to znate. 

— Znam i kod koga je, i kako se ona, baš u ovaj čas, 
k tebi vraća. Bijaše od potrebe, da je za neko vrijeme sam 
skineš. Al sada... otrijezniti se, obuzdati se, poslušati. 

Mladić se zagleda u svog neizbježivog Pratioca i još 

"ikad mu ne dođe tako nalik na kralja. Kao da se opet pro- 
Jlužila sve do njega, preko mora i zemalja, sjena mračnog i 
šutljivog vladara, koji uvijek sam sjedi u svome Escurialu, 
držeći pod nogama tolike narode. I pobjednik klonu; osjeti 
se opet samo sredstvom nečije misli i volje, mačem u tuđoj 
ruci. 

Rodrigo se bijaše međutim popeo s rogatim na krmu. 
Htio je reći, gdje i zašto se toliko zadrža. Quejada ga ušutka 
kretnjom ruke, opipa Lodi haljetak, pa ih obojicu odstrani. 

Ne. rekavši ni riječi, nataknu onda pobjedniku kopču 
ispod grla. 

[cs se vrati na bračku galiju. ia : 
Superkomit je Dobrogostić popravljao još uvijek lađu, 
bojeći se, da ne ostane s drugim, teže oštećenim, brodovima 
ondje, u Petali, padne li — kako su mletački zapovjednici 
očekivali — već sutra zapovijed, da se progone ostaci nepri- 
jateljeva brodovlja ili da se otplovi ravno prema Kipru. 

— No, Loda! Sad si tek naš. Pozlatit ćemo ti roščiće. 
Idi na počinak, reče mu plemić tucnuvši ga po ramenu. 

— Nema za me spavanja. Pomognite, da me Giuffredo 
Giustinian prima na brod, koji ide u Mletke javiti duždu 
pobjedu. 

— Što ti tona um pada? Ti i Mleci! Čemu? 

Rogati mu pokaza Foscarinijevo pismo ženi. 

— Hm! reče Dobrogostić, ne znajući, što bi. Pa dobro. 
Ja te puštam, al' se u to ne miješam. Pokušaj sam. Možda 
će Giustinian udovoljiti posljednjoj želji sugrađanina i dru- 
ga, koji mu pade kod Lepanta. Na pismu je pečat »Fosca- 
rene«; udarit ću na nj i znak našeg »Sv. Jurja«; pa bilo 
sretno! 

Loda odmah ČA. 

A na Giustinianovoj galiji živo kao nigdje. Punila se 
trofejima. Turske zastave, odijela skinuta s palih paša i za- 
robljenih begova, čalme, sablje i handžari, štitovi i kacige, 
balestre i alabarde, topovi _.i arhibuzi, plaštevi i sagovi: sve 
nagofnilano na palubi, obješeno o jarbole, prostrto na ograde, 
a sprijeda, na kljunu lađe, Alipašina glava. 

S teškom mukom protura se rogati pred zapovjednika, 
kome se — u strahu, da ga ipak ne bi tko pretekao — veoma 
žurilo, jer htijaše u samih desetak dana stići u Mletke i do- 


nijeti prvi veliku vijest. Kad Loda reče, zašto mu dođe, od- 
govori: 

— Mani, luđače! Daj : meni pismo, pa se vrati na svoj 
brod. : 

— Ne dam. Pokojnik je želio, da ga baš ja ponesem. 
A znao je, zašto. 

— ae mu Pe: zapovjedi Giustinian svojim lju- 
dima. dA 

Rogati se : otme, baci se u more. 

Plivao je duže vremena ispod vode. Kad izroni i vidje, 
da se nema nikoga bojati, ne vrati se na »Sv. Juraj«, nego 
zapliva dalje, k uskočkoj barki. Na njoj sve tiho. Četvorica, 
nakon bitke preostala Uskoka tvrdo spavahu; najstariji na 
brodu zavijaše uza svijetlo fenjera ranjeno rame kapetanovo: 
Začudiše se rogatome. 

— Ne možeš ti bez nas. Bi li sutra s nama prema Senju? 

.— Ne. Odjedrimo u Mletke, odgovori Loda, pa im kaza, 
što mu se desi i što sve vidje na Giustinianovoj Jadi 

Vođa se spočetka rugao Lodi zbog njegove želje za Mle- 
cima, a zbog nekog pisma, no nee eapn! gurne druga od 
sebe, skoči na noge: : 

— Ha! Šta to reče? Ali- pašina glava na kljunu mleta- 
čke lađe? -Da nisi krivo čuo, još gore vidio? 

_— Nisam. Svi vele: Ali-pašina. Na njoj čalma; na čalmi 
drag kamen. Vrijedi, kažu, tri sultanova grada. Nosi je Giu- 
stinian duždu. 

— Kakvi Giustinian! Ja oborih Ali-pašu. Da me ne ra- 
niše, bio bih je ja i posjekao; stajala bi sada na vrhu tog na- 
šeg jarbola. Prokletih li Mlečića! .,. Ej, momci! 

I on lupne balčakom o palubu, Pre oda sna Uskoke. 

— Hitro! Jedra i vesla! Da vidimo, koja je brža i spret- 
nija: mletačka galija ili uskočka barka. Rogonjo, u Mletke! 

Htjelo se pet dana vožnje, dok Giustinian opazi, da ga 
neka lađa prati i uhodi. Pokazivala se sada sprijeda, a sada 
straga, jučer tačka na plavetniku mora, danas mrlja između 
grebenja na dnu kakve uvale. U magli, kiši pa i u olujnoj 
. noći ona se vrzla-oko galije. Kada zađoše među otoke gornjeg . 
Jadrana, hitra crna barka poče vrebati iza svakog rta. Giu- 
«stinian nije imao vremena, da je goni i lovi; njemu se žurilo. 
Do dva puta. ona iznenada kao da odnekud skoči na kljun 
lađe; ugledaše je i odbiše u posljednji čas. Što će ta barka 
protiv galije? šaka ljudi protiv tolike momčadi? Al ipak. 
Valja neprestano stražiti. A _ nitko drugi no Uskoci. Ima na 
galiji ljudi, koji vele, da je prepoznavaju; borila se valjano 
kod Lepanta; a sad, eto... Giustinian se napokon dosjeti. 
Vrebaju na kljun lađe; hoće Ali-pašinu glavu. Htjede Mlečić 
skinuti jedno predveče trofej s pramca, zamijeniti ga lutkom 
s krpom oko glave i domamiti na tu meku Uskoke,: kad se 
čudo desi. Barka se iznenada nađe pod kljunom galije, konop ' 
bi bačen, čovjek se pope, Ali-pašine glave nestade. Strelice 
poletješe, cijevi prasnuše, top zagruva. Kad se dim rasprši, 
barka se topila, nekoliko je ljudi plivalo oko nje. 


Giustinian se nađe lišen ča padijek mu trofeja, al ne 
htjede ni sada gubiti vrijeme; osuše ipak Uskoke, koji su 
plivali, rojem strelica i kišom kamenja. I galija odjedri preko 
pučine, ravno k Mlecima. > 


Pogođen strelicom, Loda dopliva ka kraju, izvuče perce 
i legne, da se naspava i da preboli. 

Sutradan uzburkano more razlupa uskočki brod udara- 
jući njime o grebene; utopljenim Uskocima nigdje ni traga. 
Rogati je obilazio predjel pun škrapa i šiprage istučene vje- 
trovima, ofurene solju. Pope se na vrh najvišeg brežuljka. 
Vidje tek sada, da je na jednome od mnogih pustih otočića, 
što se rasuše između pučine i kopna. “ $ 

Potraži sklonište pod hridinama; ostade sjedeći, dugo, 
nepomično, dok se vjetar dizao, more lupalo o žalove. 

Gust, mračan zid oblačina peo se iza njega,. na rubu 
pučine. 


KJE Laki 

GLAVA XII. , 

ili priča o prstenu vjenčanja stare Uenecije s morem, i o 
mladome Šćavoncu s Brača . 


lemić Giuffredo Giustinian stignu doista u Mletke nakon 

samih deset dana vožnje. < 

Veneciju, koja je sve većma zabrinuta Nrakovala zbog 
svojih sinova, svoga brodovlja i svoje budućnosti, probudi 
vjesnik pobjede kod Lepanta gruvanjem topova i usklicima: 
Vittoria! Vittoria! (Pobjeda! Pobjeda!) 

Čitav se grad dignu nošen pjanstvom radosti. Otvoriše 
se prozori i vrata. Stanovnici potrčaše na ulice, na plokate, 
na obale; hitahu po gradu, jurijahu preko mostova, prela- 
žahu lađicama s otočića na otočić, stiskahu jedan drugome 
ruke, grlili se i cjelivali. Kao da oživješe i ona dva mjedena 
moretta na Tornju od ura, bijući snažno batovima o zvonku 
kovinu, da jave lagunama, od Mamaloka na moru do ušća 
Brente na kopnu, šesti sat toga slavnog dana, dok je zvonjava 
svih zvona brujala pobjednički nad gradom. Najbučnije us- 
plamti radost pučana. Zapustiše oni svaki rad, pohitaše k ta- 
mnicama zahtijevajući, da se kažnjenici pomiluju. Trgovci 
ne otvarahu dućane, metahu na vrata cedulje s natpisom: 
Per la morte dei Turchi (Zatvorerio zbog smrti Turaka). Gon- 

dole i trgovačke lađe nakitiše se zastavama. Uznemiriše se 
golubovi nad plokatama, jata kreštavih galebova nad lagu- 
nom. Iznosilo se koješta na shodove i balkone, pa čak i na 
krovove. Venecijanski vrtovi planuše pod mladim suncem 
vedra jutra jesenjim šarenilom svojih grančica, prosipajući : 
preko ograda požutjelo i poćrvenjelo lišće na vode vijugavih 
ria i kanala. Venecija se ogrnu grimizom; djenu na se svoj 
najljepši kneževski plašt. A vjesnikova je galija prilazila 
vukući po moru osvojene barjake, blistajući od turskih oklopa, 
sagova i nakita. Kada dužd primi Giustiniana pa htjede iz 
palače u crkvu sv. Marka, da na čelu svojih doglavnika i či- 
tave Signorije prisustvuje Te Deumu i svečanom govoru rje- 
čitoga plemića Pavla Parute, bi takva tiska na plokati, da se 
. jedva protura. .- 


Venecija je ludovala od sreće. 

Tri dana i tri noći trajaše veselje. Tegovći na Rialtu 
spletoše od mosta do ulice prodavača bisera nebo od modra 
sukna nakićenog zlatnim zvjezdicama. Nasred Rialtove plo- 
kate, urešene crvenom tkaninom, bi dignuta piramida od 
ratnih trofeja; Riva degli Schiavoni prometnu se u vrt jese- 
njeg cvijeća sa stolovima krcatim voća iz Furlanije, vina iz 
. Dalmacije i s grčkih otoka. Procesije iđahu naokolo uz pje- 
* vanje i sviranje popraćeno glasom srebrnih truba i bubnjeva; 
pred crkvom sv. Jakova vršile se svečane službe Božje. Naj- 
veća je pak radost izbijala prvim mrakom. I najtjesniji ka- 
nali bijahu rasvijetljeni. Lampioni, fenjeri i zublje, pozla- 
ćeni svijećnjaci i srebrni kandelabri. Dužd pusti, da se ljudi 
mogu zakrabuljiti, i vesele maskerade prođoše gradom, rasuše 
se posvuda. Gostilo se i plesalo uz svirku i klicanje na ploka- 

tama, na teresama, na verandama, dok se rasvijetljeno spre- 
mište njemačkih trgovaca pretvaraše u vilinske dvore krcate 
svakog blaga sa Sjevera i s Istoka. 

Kada sve to popusti, nova vesela vijest ižnekali Mlečiće. 
Prošlog ljeta, u dan Uzašašća, ne održa se svakogodišnje sim- 
bolično vjenčanje Venecije s morem, čekalo se na uspjeh 
vojne u Levantu. Obavit će se doskora, na još svečaniji na- 
čin, i njegovo će značenje.u te dane, nakon Lepanta, biti 
krupnije no davno, kada dužd Petar Orseolo II. ote Dalma- 
ciju posvađenim hrvatskim vladarima: vjenčat će se sada Se- 
renissima ne samo s Jadranskim, no čak i s dalekim Levan- 
tinskim morem; Alvise-Mocenigo, milošću Božjom 85-i dužd 
mletački, bacit će tog puta s kljuna lađe Bucintora u valove 
morske prsten, kakva još nitko nigdje ne ugleda. Već je go- 
tov, a bit će tri dana izložen, da ga svi Mlečići vide. 


-_ 


Qv su kuće u Mlecima, od najljepše palače na Velikom - 
kanalu do najjadnije potleušice u najzabitnijoj uličici, bite 
pune radosti, osim jedne jedine. . . 

Bijaše to sivi dom plemića Vicenza Foscarinija. S trago- 
vima negdašnjeg sjaja na pročelju, okružen kućama, u sjeni 
i zatišju, i napadnut vlagom, dizao se na rubu uska kanala 
u sredini najstarijeg dijela grada. Sve je u njemu bilo gospod- 
sko, al' i starinsko, istrošeno, izblijedjelo, s pečatima nastale 
oskudice i potištenosti. Dvije godine, dok su ukućani živjeli 
na Braču, bio je uvijek zatvoren, i ne uradi nitko ništa, da 
ga uzdrži i spase od propadanja; lađa »Foscarena«, taj ponos 
i dika Foscarinijevih, bi jedina skrb Vicenzijeva i poslije nje- 
gova službovanja u Dalmaciji; plemić se nadao vratiti na 
njoj, nakon vojne, ne samo pun slave, no i bogatstva, te oba- 

suti onda svoju staru palaču novim sjajem; Giggia će među- 
tim skrbiti, da, što jest, ne propadne. Bi loše sreće. Supruga 
mu, ostavši sama s odraslom kćerkom, najedamput klonu; 
izgubi noge i jezik; nađe se kao puhmige u naslonjaču, ni- 
jema i ukočena. * 

I tad nastadoše sve veći jadi; zbi se, čega se gospođa 
uvijek bojala. Pasquetta procvate naglo i bujno; osjeti se že- 
nom. U gradu punom bogatstva, obijesti i zabava ona htjede . 
imati svoj dio života i veselja. Utučena i mlitava, zaokuplje- . 
na bolesnom majkom, u šutljivu staru domu, najedamput bi 
se prenula, nošena snagom, obasjana ljepotom, pa se kitila, 
tražila drugarice i kod njih ostajala, ludovala i zaluđivala, 
da se opet vrati kući tmurna i ljutita; posvađena sa svime i 
sa svakim. Bijaše s njom uvijek gore, kada jednog jutra dođe . 
pred gospođu Giggiu sluga joj Mčnego i metnu joj na koljena 
lepezu s nojevim perjem. : 

— Neki mladić; Veoma lijep. 

Ona raskolači oči, kao da se još većma čudi. 

— Da! nastavi sluga. Htjedoh ga potjerati; pomislih, 
da je kakav novi bezobrazni Pasquettin damerino (udvarač). 
Al nije na naš način obučen i ne govori baš mletački; a onda, 
ta lepeza. Prepoznah je. Vaša je. Ponijeste je sobom na 
šćavonski onaj otok... Dobro! Razumijem. Pustit ću ga 
. unutra. 

I Afs dođe pred gospođu. Iako mu sluga odmah reče, 
što je i kako je s njom, sav se uznemiri, kad je vidi onako 
mršavu, slomljenu i duboko rastuženu u naslonjaču pokraj 
prozora. Kleknu pred njom i zaplaka, dok mu ona gladila 
kosu suhom hladnom rukom. Istom kad se isplače kao dijete, 
poče joj govoriti potaknut i vođen Menegom, koji je znao 
vješto čitati na njenu licu i u njenim očima. 

Kad mu se-otac ukrca u Supetru na galiju, odluči Afs 
udovoljiti odmah najvećoj mu želji, otploviti svojom lađom 
sve do Mletaka. Znao je za lepezu i da je ona ključ, kojim 
može svak ući u Foscarinijevu palaču. Otac ju je čuvao u 
škrinji, a on je kradom često ogledaše, sanjareći o Veneciji, 
misleći na dobru gospođu. I eto, stignu s lađom krcatom vina, 
ulja, suhih smokava, meda i vune; suđeno mu biti trgovcem. 
Pristao je na Rivi degli Schiavoni. Prodat će robu i lađu, 
odjedriti onda na Brač s novim većim brodom, da razveseli 
oca, koji će se međutim vratiti s vojne. Čuo je od Menega, 
gdje je Foscarini; možda se plemić i Loda nađu negdje skupa. 


Ona ga slušaše, a momak se na kraju nasmjehnu, jer 


vidje u njenim očima nešto nalik na nadu, koja joj negda 


zasja u Nerežišćima, kad ono povjerova, da će Afs svojom 
sviralicom razveseliti i ukrotiti njezinu malu Pasquettu. 

— Gdje je? upita Afs slugu. 

— Nije kod kuće. Vrati se sutra, odgovori mu Menego, 
dok je bolesnica odobravala kretnjom glave. 

Ali Afs nije trebao ni da toliko čeka. Tog istog dana, 
kad se bavio na svome brodu, Pasquetta mu banu, zao kuipi 
ga svega, dignu ga i povede sobom. 

A sada, mjesec dana iza toga, dok Mleci klikću od ra- 
dosti, Menego stoji pred gospodaricom i sili se što mirnije 
govoriti. ' 

— Da. Ispitah ljude na galiji, dođoh i do Giustiniana. 
Oni su, vele, naglo odjedrili; malo što znadu. Jedno je samo 


sigurno. Dođe k Giustinianu na brod neki čovjek s pismom .. 


od gospodara; al' ga ne dade; pobjegnu, nestade ga. 

To veli sluga, prešutjevši i sada, kako je Foscarini mo- 
rao primiti od njega, Menega, pismo, na koje je, možda, od 
govarao, i kako.na Giustinianovu brodu još ču, da je plemić 
veoma teško ranjen, možda već i mrtav. Što ga plemkinja 
pomnjivije promatrala, to je više gledao, da sakrije pred 
njom svoj strah i svoju žalost. Prigušiti naealje i svoju 
srdžbu nije ipak nikako mogao. 

— Gospodarice, reče, poslušajte Mlade Menega. Ovdje | 
ste sami i zapušteni, a vojna će u Levantu još trajati; vele, 
i dugo; Lepanto je tek sretan početak. Dajte da Vas prenesem 
.k Vašim, u Furlaniju... Ne gledajte me tako; znam, zašto 
govorim. A što znam, moram i reći. Zar ne vidite, kakva je 
Pasquetta? Puna želja, a bez stege; bez straha od ikoga. Pa 
taj mladić s Brača! Vi ga niste još prozreli: Živa je vatra, 
obijestan, lakouman. Obukao se, načičkao; nalik je na naše 
vagheggine i cicisbeje (nakindžurene udvarače žena). U gra- 
du ga svi već znadu; ne zovu ga više Afso ili Asso nego Asso 
dei Cuori, jer zaluđuje žene i djevojke. Rob je, al' i kvaritelj 
Pasquettin. Ona je založila malo pomalo sve zlato u Vašoj 
kući; on se razmeće trgovinom svoje lađe. Luduju, hite od 
zabave k zabavi, rasipaju novac, sada sami, a sad u društvu 
momaka i djevojaka, što ih Vi ne biste nikako htjeli vidjeti 
u Foscarinijevu.domu. Ide sve na gore; posljednji je čas, da 
se nešto uradi... Poslušajte me. Povedite kćerku k svojima, 
u Furlaniju, što dalje odavle. Nije Vama, u tom stanju, če- - 
kati baš ovdje onoga, koji se ne će tako skoro vratiti... 

I stari sluga izađe naglo iz sobe, osjećajući, kako ga 
nešto steže u grlu. Pohita, da se grcanjem ne izda, i da ne 
utuče do kraja tu jadnu majku i suprugu. 

fs dade prenijeti na rub obale, što mu još ostade od trgo- 
vine, i udari u bubanj. Prodavaše hitro, u bescijenje, jer 
> mu džepovi prazni, a Pasquetta ga negdje čeka. Više no bu- 
bnjanje vukli su čeljad k njemu njegovo veselje i njegova 
ljepota, zvonki mu glas, mladenačke mu- kretnje. Roj slu- 
žavki, piljarica, žena trgovčića i ribara motao se oko njega. - 
Muškarci, ponajviše fakini i gondolijeri, stajali malko po- 
dalje gradeći šale, nabacujući se dosjetkama. 

— Una lira! Tre scudi! Sette soldi! (Za liru! Za tri 
skuda! Za sedam novčića!) klicaše mladić grabeći rukama, 
j dajući bez vaganja, na oko, uvijek obilno. 

— Per un baso all Asso dei Cuori! (Za sma Asu od 
Srdaca!) vikahu Mlečići dražeći žene. 

Afs skoči, zgrabi ljepušastu djevojku, napuni joj Keta: 
ricu: svačim, pa je poljubi u obraze i otpremi, da se lati druge. 
Nasta smijeh i odobravanje smjelom i darežljivom krasniku. 

— Bravo! Che cucagna per le donne. (Izvrsno! Alaj ra- 
dosti. za žene). ' 

— 'Asso dei Guori, corni per 1 compratori! (As od Srdaca 
sadi rogove na glavu kupaca!) | 

I bučno veselje bezbrižnog mletačkog puka planu ispred 
Afsove lađe, iz koje se izvlačila i posljednja trgovina. Za- 
. poče još življa vika i komešanje, kad se čeljad stiša i otvori 
nekomu put do mladića. 

Taj »netko« bijaše žensko čeljade. Iako joj haljina sti- 

zala do zemlje, moglo se odmah već po lupanju njenih. nogu 
razabrati, kako hoda na toliko visokim drvenim »cokulima«, 
da joj uz svaki bok stajaše pa jedna sluškinja spremna po- 
moći joj, zapne li o što. Ta se žena držala kao kakva vlada- 
rica, sva ukočena steznikom, što joj: pravio stas vitkim, bo- 
kove snažnima i okruglima. Odijelo joj bogato, izvezeno sre- 

brom i zlatom, načičkano šarenim trakovima, straga s du- 
* gim skutom, sprijeda toliko otvoreno, da su se vidjele dojke 
osute tankim ružičastim praškom; rukavi široki, s čipkama 
na kraju; na šiji napirlitan ovratnik od velura u liku polu- 
mjeseca; lice na takav način pokriveno bjelilom na obrazima 
i crvenilom na usnama, da nije bilo lako pm je li još 
mlada ili već prilično stara. 


— Madama Centoscudi! ik se ANARA kad ora : 


daše čuvenu kurtizanu, koja se jednom prodavaše mornarima 
u polumraku tijesnih vlažnih uličica za deset bakrenih »sol- 
da«, a sada prima od gospode stotinu srebrnih »skuda« za 
svaku noć u svojoj lijepoj kući, odakle rijetko kada silazi 
pred oči proste čeljadi. 

. Ona stajaše svečano i nepomično na visokim cokulima, 
opirući se rukama punim prstenja o ramena svojih dvorki- 
nja i puštajući iz sebe valove mirisa, dok joj je paž, lijep 
dječak, držao straga rep haljine, a grbav patuljak — crnac 
plosnata nosa, izbuljenih očiju i debelih usana — vodio do 
nje uzicom psića nalik na mačku s dugom bijelom dlakom. 
Gledala je u Afsa motreći ga kroz produžene i nečim boja- 
disane trepavice. , 

— Što tražiš za svu tu svoju robu? upita ga. 

— Un baso, Madđama. Un solo baso. (Cjelov, gospođo. 
Samo jedan cjelov), kliknuše neki iz gomile. 

— Cento scudi! (Stotinu skuda!), javiše se drugi, još 
zlobniji. 

“AP Madama Centoscudi nađe način, kako će ušutkati 
tu rulju, dignuti visoko svoj ugled. Skinu sa sebe najduži joj 
đČerdan, zazvecka njime. 

— Mladiću, ne mjerim tvoje i ne nrg svoje. Drži. 

I ona baci Afsu nakit. 4 

— Kamo da ti sve to Ro upita je mladić, g otovo 
smeten od čuda. —/ a : 

— Nikamo. Robu ostavi a8) čeljadi ovdje, a ti me sli- 
jedi, odgovori mu ona uz milostiv posmijeh i značajan 
pogled. . 

Svjetina dada u klicanje i pljeskanje! Afs ostade otvo- 
renih usta, ne znajući, što bi. 

-— Glupi Šćavonče, zar ne razumiješ? Sjekira ti danas 
u med pala; sviđaš joj se. Hoće stari zubi svježe voće. Ne 
kupi ona tvoju robu, nego tebe. Idi. Budeš li pametan, stvo- 
rit će te i plemićem. Ha! ha! Madama Centoscudi i Messer 
Asso dei Cuori. 

Afsu donekle sinu; nasluti. Osjeti sram i ljutnju; zacr- 
veni se kao rak. On skoči, zgrabi crnca pa ovi toj nakazi 
đerdan oko vrata, gurnu ga prema ženi. 

— Eto, Madama! Radije njega. Taj je za te. ' 

Protura se kroz gomilu, od koje su neki već navaljivali 
na njegovu robu, drugi pak grohotali i zviždali kurtizani 
zbog njena neuspjeha; pohita na stranu; svrnu u ulicu, gdje 
više ne ču klicanja gomile. | 

Sad je tek pravo razumijevao, što se to zbilo. Bi tako 
veseo, što se liši napasti, da dobi krila na Kogena: nagnu' 
naprijed. 

Iako ga želja tjerala da dođe što prije k Fasanetty mo- 
rade najedared stati i zagledati se. 

Na nekome mostu preko uska kanala tiska, gužva i sika: 
S obiju strana navaljivahu ljudi, trupa sprijeda spružena, 
nogu o tle uprtih, napetih mišica, stisnutih šaka; jedan uz 
drugoga gurahu se uz luk mosta, da se sukobe, čela o čelo 
i prsa o prsa, s protivnicima, koji prilažahu na isti način s 

druge strane. Na sredini mosta, na vrhu luka, splelo se klup- 
ko, digla se živa piramida od hrvača. Guranje, udaranje lak- 
tovima i pestima, vika i dreka. —— 

— Forza! Forza! (Upri! Upri!) 

— Daghe! Daghe! (Udri! Udri!) 

Svaki čas netko se ruši preko plota*u ne baš čistu vodu, 
po kojoj plivaju svakojaki otpaci, ponajviše kuhinjski. Oba | 
reda kuća uska kanala imadu prozore i vrata na balkonči- 
ćima Širom otvorene. Djeca, starci i žene gledaju odanle ra- 
skolačenih očiju, otvorenih usta. Žaloste se, kad koji od »nji- 
hovih« ljosne u more, urliču od veselja, kad se to desi ko- 
jemu od onih s druge strane vode. A kako ne bi? Ponos je i “ 
dika u igri. Tko će ovog puta istisnuti protivnike, ostati go- 
spodarom zajedničkoga im mosta: stanovnici na desnoj ili 
na lijevoj strani kanala? Taj se »boj« bije svake godine 
prilikom ovećeg veselja u gradu. Dok se muškarci tako gu- 
raju i šakaju na mostu, što ga zato izabraše i prozvaše »el 
ponte dei cazoti« (»most šakA«), žene na vratima, na prozo- 
rima i na balkonima potiču sinove i muževe na hrabrost, grde 
rijetke plemiće, koji stanuju u tome riu, a zatvoriše prozore, 
da ne vide takvu igru pučana, ili se one opet tuku među 
sobom jezikom. Sad je čas, da se naruga jedna drugoj, da 
sasvim iskali dugo pritajenu gorčinu. 

— Che bella baruffa! (Divne li tučnjave!) 

.— Alitro che Lepanto! (Ne bi tako ni kod Lepanta!) 


A _ neka debela žena, ljuta već davno, što njena susjed- 
kinja na drugoj strani kanala, mršava i sitna šjora Zanze 
Steccadenti (Ivana Čačkalica) nekome reče, da je njezin su- 
prug Piero suh kao holandeška haringa, stoji na prozorčiću 
i viče: : 

— Ej, šjora Zanzetta, virnite iz vaše rupe i napnite 
malko uši!. Čujete li bubnjanje? To moj Piero udara na mo- 
stu pestima po trbušini vašeg Momola. Spremite obloge. 

Šjora Zanze veoma dobro zna, da ta igra, to šakanje 
na mletačkim mostovima svršava uvijek ne samo bez mrtvih 
1 bez ranjenih, nego čak i bez težih modrica, pa da trbuh nje- 
nog debelog supruga Momola nije ni danas u pogibelji; al' 
je ljuti jezičina te žene, za koju zli jezici govore, da je jednom 
primala darove od nekog Levantinca. Ipak šuti. A šjora. Kle- 
mentina ne da mira; viče iznova: ; 

— Che colpi! (Kakvi udarci!) El tamburo de Uliciali o 
la panza del sior Momolo? (Je T to davši Uluzalijev ili 
trbuh šjor Momolov?) 

Šjora Zanze ne može da izdrži. 

— Aspetta, lingua de Satanasso, scrova i Alibascid! 
(Počekaj Satanin jeziče, prasice Alipašina!) 

Srće s drugog kata niz mračne i polugnjile drvene stube, 
izlazi na usku obalu i moli lađare, da je prebace s one strane 
ria, pred kuću »Alipašine prasice«. Al je nitko ne sluša; svi 
gledaju u šakanje. Namjeri se na Afsa. 

. — Lijepi mladiću, pomozite mi Vi. 

A on je sav razveseljen borbom na mati: i njegove bi 
mišice htjele nešto uraditi. 

— Hoću. Vidite li onaj kup ondje? 

— Vidim. To je smeće pred vratima nečiste Klementine. 

Afs dignu ženicu u naručaj, zamahnu i baci je preko 
vode nasred stoga ispred Klementinina stana. Nastade vika 
žena s jedne i druge strane kanalića. 

— Bravo! gt 2 

— Magnifico! 

Međutim je Zanze bila ustala, tresla sa sebe koješta, 
navalila riječima_i pestima o Klementinina vrata, 

 — Izađi, Alipašinice! 

. Debela Klementina izađe, a midde: se odmah ondje i 
druge žene. Dvije se stranke sukobiše, no više jezikom nego 
šakama. Bile bi zaglušile i viku na mostu, da se nešto ne desi. 
Dotrča žena, sva zaprepašćena, sa suzama u očima; i stade 
je klicanje: - : 

— Anzolo! Anzolo! Jadni moj mali Anzolo! a 

I ona reče, da joj sinčić upade u gužvu na mostu. Ugu- 

šit će ga, pogaziti, satrti mu sve kosti. 
— Pomozite! Spasite mi ga! 

U svake se od tih žena javi odmah majka, Kia za: dje- 
tetom; Zanze i Klementina zaboraviše svoju svađu.- Stadoše 
vikati i mahati rukama. Al' je borba na mostu bila baš u jeku; 
hrvači su uživali u igri, raspaljeni, gluhi i slijepi. Žene se za- 
gledaše u Afsa. 

A on se trgnu, pohita k mostu. 

Vidje odmah, kako se kroz ono klupko ne bi mogao ni- 
kako proturati. Uradi drukčije. Skoči ljudima na leđa. Gazio 
ih po ramenima, po glavama, ne gubeći ni za čas ravnotežu; 
gotovo je lebdia po zraku kao onda, kad je na Braču išao 
po stablu, a nije trebao no tanke grančice pod vrhom noge. 
I onako s visoka, iznad klupka nemirnih ljudi, on nađe, 
uhvati i digne dijete; ponese ga živa i ne baš previše istučena 
rasplakanoj majci. Žene se uskomešaše oko njega; donošahu 
mu koješta, poharaše lonce na prozorima i na shodovima, da 
ga nakite cvijećem. Hotijahu ga zadržati, al' on se sjeti Pa- 
squette, okrenu leđa toj pučkoj zabavj. Ne bi mu ipak suđeno, 
da dođe bez zapreke do mjesta, otkuda je morao ladicom na 
otočić Murano, gdje ga djevojka očekivala. 

Ogradile najedamput daske ua na psa kojom mu 
je bilo proći. 


« Igra se na njoj La corsa del oko (Trka S bikom). Mu- 


škarci, odrasla djeca, pa čak i nekoliko žena, plaše, draže i ' 


vijaju vola s odrezanim rogovima. Prozori kuća naokolo i 
rubovi plokate krcati su gledalaca. Viču, mašu rukama i ba- 
caju se koječim na životinju, koja ili glupo stoji ili ludo bježi. 
»I cani! I cani!« (Pse! Pse!) ori se naokolo; i pse već vode, 
huckaju ih na tromog dvopapkara. Životinja se plaši zubi i 


lajanja, okreće se, bježi, poigrava, a čeljad jure pred njom, * 


draže je i vuku konop, što starom volu o vratu visi. Hitronozi 
su ti Mlečići, iako žive na otocima natrpanim kućama; a tako 
su grlati, da plokata ječi od krikova i od smijeha; ipak se 
boje doći preveć blizu izmučenoj i prestrašenoj životinji. 

= Afsa sve to ljuti; htio bi otići. Al' kuda će preko plo- 
kate? Najedamput se domisli. Kad se v6 zatrča mimo njega, 
on preskoči ogradu, nađe se životinji na hrptu i ostade na 
njoj, uspravan kao svijeća, iako se vo tek sada ljutito trgnu 
i poče življe poskakivati. . 

Svjetina se uzvrpolji, 

— Asso! Asso dei Cuori! čuše se usklici. 

Čeljad grnu trčeći za njim, dok su gledaoci ludovali od 
veselja, klicali doskora u zboru i u ritmu, malne pjevajući: 
i — L'Asso, VPAsso, PAsso va sul toro a spasso (As, As, 
As ide na šetnju na bikovim leđima). 

Svi se nadahu, da će prava zabava tek sada početi; ali 
mladić, netom stignu na drugi kraj plokate, vinu se uvis, 
skoči preko ograde u ulicu, gdje mu se otvori put k moru. 
Lik djevojke, koja ga sasvim očarala, lebdio mu pred očima. 

asquetta je međutim nestrpljivo čekala. 

Bijaše tog dana gošća kod Lauredanovih, u njihovu ljet- 
nikovcu_.na otočiću Muranu. Vlastelin je, boležljiv, sjedio u 
sobi ili na verandi; vlastelinka je obilazila sa službenicima 
dvor, jer je do koji dan očekivala čitav roj posjetilaca; nji- 
hova je pak jedinica Palmella primala prijateljice, da se 
bar utješi time, što baš u takav čas nije u gradu, u očevoj pa- 
lači na Velikom kanalu. 

Djevojke bijahu znanice i drugarice još iz djetinjstva. 
Ljepša i jače volje, Pasquetta se već kao dijete nametala Pal- 
melli; sad nježna a sad gruba, gospodarila je uvijek njome. 
Međutim je gordost Lauredanova plemena rasla u Palmelle. 
Počinjala se ne samo otimati tiranskim hirima Foscarinijeve 
kćerke, nego se i buniti. Kada obje narastoše i osjetiše se 
ženama, i muškarac se stade pokazivati između njih, one 
otkad dokada i zamrznuše jedna na drugu, a da same nisu 
toga znale. Ljubav i mržnja, uz divljenje i prezir, iđahu da- 
nas uporedo, a sutra naizmjence, uvijek užim putovima nji- 
hovih saobraćaja, nalažahu se na uvijek rjeđim mjestima 
njihovih sastanaka. Od otvorena prekidanja ili ratovanja obje 
se vršnjakinje sve većma čuvahu; bockahu se oprezno najta- 
njim iglama sitne zlobe; izbjegavahu svako tlo natjecanja; 
gledahu otvoreno jedna na drugu samo s položaja, na kojima 
je svaka od njih mislila, da ima pravo stajati: Pasquetta s 
kule svoje ljepote, Palmella s tornja svoga bogatstva i krup- 
nog ugleda njezina roda. Znale su ipak prigušiti sve, sjetiti 
se jedino svojih najmlađih dana, biti iznova dvije djevojčice, 
kojima je samo do igre i zabavice u Muranskom vrtu punom 
svjetlosti i slobode. Al? danas, iako su obje gledale biti što 
iskrenije i bezbrižnije, nešto ih mučilo na dnu srca: Pasquettu, 
što neki još ne dolazi, Palmellu, što će taj isti baš sada doći. 

Afs! u gr E 

Oh, kako bi Palmella bila sretna, kad bi joj čudnovati 
mladić bar jednom sam došao, kad bi se našla s njime u tom 
dvoru i u toj bašči bez njezine i njegove tiranke! Tko je i 
što je on zapravo? Vele pučani u gradu, da je Afso Šćavonac, 
sin rogatoga pastira na dalmatinskom otoku; Pasquetta pak 
tvrdi, da je njezin »paž« starinom Helen, kasni izdanak na 
panju drevnih heroja i polubogova. Ma kako bilo, njegova 
je ljepota anđeoska, njegova toplina sunčana, njegova radost 
premaljetna. A tu toplinu Palmella svu osjeća netom se on 
pokaže, migolji joj po žilama, rastapa joj srce. A radost, 
koja iz njega izbija, driješi joj i nevidljive uzlove sjete, na- 
punja je vedrinom i srećom boginj4. Koliko ona trpi, kad 
gleda, kako Pasquetta postupa s njime kao s igračkom ili kao 
s robom! Ako je on zbilja od hreka polubogova (a Palmella 
vjeruje, da je Afs rajnik zalutao među ljude), valja mu se 
predati kao ropkinja, staviti pred njegove noge svoje tijelo 


i svoju dušu, svoje ime i svoje bogatstvo. — Da; ona je po- 
zvala opet Pasquettu amo u nadi, da će i on doći. Oh, vidjeti 
ga, pa bilo i kao udvarača jedne druge! — Gorčina u njoj 


ipak raste. Sad će on stići, ali zbog Pasquette. I Palmella 
zaželi poniziti tiranku. Zna, kako je Foscarinijevima i koliko 
Pasquettina taština od toga trpi. Da joj je Pasquetta kazala 
juče samo pola riječi, bila bi joj dala sve svoje; ali danas, u 
taj čas, hoće da je tuče ma čime bilo, makar nečim, što za nju, 
Lauredanovu kćerku, željnu sanja i ljubavi, sve manje vrijedi. 

I Palmella vodi drugaricu po gospodskim sobama, otvara 
škrinje i ormare, pokazuje joj odijela, zlato i bisere. Fosca- 
rinijeva se spočetka mršti, osjeća nov pokušaj poniženja, bli- 
jedi u licu i susteže se, da ne prasne, dok je u isto vrijeme 
svi ti.nakiti privlačuju, raznježuju, omamljuju. Oh, obući se, 

zasjati svom svojom .ljepotom, pokazati se čitavoj Vene- 
ciji!... Gladi dlanima tkanine, ljubi ih očima, dira vrhom 
kažiprsta kolajne, narukvice i oboce. Njeno lice biva dobro 
i prijateljsko, gleda u Palmellu kao negda, davno, kad je - 
sva sretna primala od drugarice kakav dar, zlatokosu lutku 
ili šarenu lepezicu. I Lauredanova se kćerka raznježila; osje- 
ća se bez zavisti i bez gorčine; uradit će, što ne bi smjela; 
veli Pasquetti: 

— Da te obučem? Metnut ću na te haljine, što ik nosila 
baka Lukrecija, kad ono njezin suprug i moj djed, dužd Lu- 
nardo Lauredano, otplovi prvi put na Bučintoru, da vjenča 
MEmeLiju s morem. ae se. Najprije steznik. Gle ga! Čak 
i njega čuvamo. 

Pasquetta pusti, da je Palmella obuče, nakiti pa i ospe 
praškom, poškropi mirisima. 

— Duždinica! Prava duždinica! klicaše Lauredanova. 

A Foscarinijeva stajaše uspravno, ukočena, pritisnuta 
teškim ruhom. Gledala se u veliko zrcalo s pozlaćenim pkvi- 
rom, zahtijevala od drugarice sad ovo sad ono. Lice joj po- 
“ «stade gordo, oči hladne, riječi kratke i oštre. Činila se mnogo 
starija, gotovo ružna. 

— Taj prsten! 

— U nj se ne dira, reče rohdimola 

— Zašto? 

— Nosila ga samo baka. Jednak je prstenu, što ga djed 
baci s Bučintora u more; vele: prsten blizanac. Svetinja je. 

— Daj ga! zapovjedi Foscarinijeva, tvrdo, suho. 

— Pasquetta, dosta je te šale. Da te svučem. 


— To nije šala. Hoću! 

Palmella se zabrinu. Razabra, da joj je drugarica go- 
tova pasti u stanje, koga se gospođa Giggia toliko bojala. Uz- 
nemiri se znajući, kako je u takve časove dovoljna i sitnica, 
pa da Pasquetta počne bjesniti. Nađe se primorana, da joj 
udovolji, i već pružaše ruku, kad se vrata otvoriše. Zadrhta 
bojeći se majke; a! ne problijedi, već se sva zacrveni i ostade * 
nepomična, držeći prsten. 

Afs bijaše ušao. 

On stade, začuđen; Palmelli pade prsten iz ruke. Aa 
ga dignuti, kad joj Pasquetta zapovjedi: 

— Pusti! Njemu je, da mi ga natakne na prst. 

Palmella se odmah: snađe, umirena dolaskom mladiće- 
vim; sad joj nije bilo krivo, da S ra šalu do kraja, al' i i da 
je svrši što prije. 

— Afso, pogledajte je dobro! Na koga Vas sjeća? 

— Hm. Na Madamu Centoscudi, ote se njemu, nesvije- 
sno, u Prvi mah, zavedenom sličnošću odijela, nakita i drža- 
nja; pa i vonjem mirisa. ; 

— O ti brački kozaru! kriknu Pasquetta; pođe prema 
njemu, dignu ruku i udari ga dlanom po obrazu. 

Ona je sada grčila usta, vrtjela očima, bijesna na Afsa, 
što je tako obruka pred Palmellom, srušivši je grubo s pod- 
nožja, na koje se u svojoj uobrazilji bijaše popela. ' 

— Jadnik je to, vikala je Palmelli. Preobučeni čobanin 
i trgovčić, sin rogatog nam sluge na Braču. Sviđa li ti se,- 
darovat ću ti ga. A 

Htjela je navaliti iznova na svog »paža«, kad vlastelinka 
uđe sa služavkom u sobu. 

Bi svučena, s teškom mukom umirena, prenesena u la- 
đicu i iskrcana s Afsom pred plokatom sv. Marka. 

Hodaše polako, utučena 1 šutljiva. Uzalud ju je mladić 
vodao naokolo, gledao, da je kako god razvedri, bojeći se 
odvesti je onakovu kući, pred majku. Ona ga jedva slušala, 
držeći se mlitavo, uvrijeđena i rastužena, pod pritiskom neke 
i njoj nejasne misli. Najedamput stade pred zlatarovim du- 
ćanom, zagleda se u izloženi prsten Vjenčanja s morem. Za- 
trepta čitava, i oči joj zasjaše; izražaj htijenja izbi joj iz 
svake žilice oživjelog joj lica. I reče Afsu: 

. — Pogledaj ga! 

“— Vidim, odgovori joj on, sretan, što se čvor počinje u 
njoj razvezivati, pa će sad moći povesti k majci onakovu Pa- 
squettu, kakvoj se svi vesele. | 

Ona ga međutim gledaše s novim blijeskom u očima. 

Stisnu se uza nj; dođe mu ustima do samog lica. 

— Čuj, reče. Upamti ga dobro. Kad nude, htjela, uzet 
ćeš ga; ma gdje bilo. 


* 


1) va se dana Pasquetta ne maknu iz doma; bavila se kuć- 
nim poslovima, dvorila majku, kazivala i po koju dobru 
riječ slugi Menegu, s kojim je već davno vodila sad pritajen, 
a sad otvoren rat. Najviše je ogledala starinska majčina odi- 
jela, popravljala ih i preudešavala. U kući svima odlanu. 
Veselila se njenu miru i služavka Checca, napola glupo čelja- 
de, ostarjelo i oronulo kao i Foscarinijev dom; u kome je 
vjerno služila još od mladih dana, ostajući u njemu da ga 
čuva i kad bi svi ukućani nekamo otišli. 

Jedino Afsu nije bilo pravo. Oskudica u kući sve veća; 
Menego je više nije mogao sakriti pred bolesnicom, pomoći 
se ma kako bilo. Mladić slučajno ču, gdje stari sluga govori 
djevojci, kako ne preostaje drugo no založiti bogate gazda- 

ričine haljine, a Pasquetta mu odgovara: »Nikada. Radije 
gladovati.« To ga previše ne smuti. Pođe u luku, otpusti mor- 
nare i proda svoju lađu; novac dade Menegu. Al' razabra 
također, kako se Pasuquetta samo sili, da se pokaže mirnom 
i sabranom. Jedva vidi ljude u kući. Na čelu joj borica, koju 
je nosila u čas, kad se ono zagleda u prsten Vjenčanja; u 
glavi joj misao, što je zarobi nakon oblačenja duždevičina 
odijela; u očima joj blijesak, što joj sinu u zjenama, kad mu 
-ono reče pred zlatarovim dućanom. Djevojka trpi od neudo- 
voljene želje. Lauredanovi je ne znadoše umiriti na pravi 
način; ne razumiju je. A tako bi lako bilo vratiti je sasvim 
k sebi, lišiti je jada, koji je to jae muči, što ona više gleda 
da ga svlada. 

I Afs se na nešto odluči. Ne kazavši nikome ni riječi, 
pođe u Murano... : 

Bi sretne ruke. Vidje Palmellu samu u vrtu. Preskoči 
plot, došulja se; sjedne na klupu, prema njoj. 

Ona se iznenađena trgnu, dok joj srce snažno zalupa, 
visoko, negdje u grlu. I zbi se drugo no bijaše nakanila: ne 
mariti više za tog čobanina i sina rogata seljaka, za išćuška- 
nog slugu i roba polulude Pasquette, i kloniti ga se već izda- 
leka, i pogledati ga samo uz prezir, desi li se još ikada, da 

- joj dođe pred oči. Palmella mu pruži obje ruke, prihvati 
čvrsto njegove i sva zatrepta od toga dodira. | 

Gledahu se neko vrijeme, on iznenađen takvim dočekom, 
ona u zanosu, iz kog nije mogla ni htjela izaći. 

— Afso, reče. Žalostila sam se mnogo, al' sam i slutila, 
da ćeš doći. Moralo je tako biti. I sad sam sanjala... 

— Sanjala? I ja sanjam. Mnogo. I tako lijepo. 

— Pričaj! kaza ona, nadajući se besvijesno nečemu. 

Djevojka mu se pokaza takva, da se i u njega nešto 
rastopi; bi mu drago, što upadoše odmah u taj razgovor; 
zaboravi, čemu joj zapravo dođe; nađe se iznenada s njom 
sam u krugu svoga najskrovitijeg, čak i njemu jedva znanog 
svijeta. 

— Da, reče, sanjam, živim jače * ljepše obnoć, na svome 
ležaju, uronjen u san, negoli obdan. Nije mi kao drugima. 
Ne ostavljam tijelo u krevetu; kao da ga tanjeg i lakšeg no- 
sim sobom. I kad ne hodam, ne pužem, ne vučem se; lebdim 
i letim. Sve mi onda dođe novo: oblici, žamori, mirisi. Nema 
više za me prostora i vremena. Venecija! Gledah je tim svo- 
jim očima na lepezi gospođe Giggie, ali znah je i drukčije; 
obađoh je u svojim snima već davno. 

= Afs bijaše veseo, što nađe, tko ga sluša, ne čudeći se ili 
ne rugajući se tim njegovim riječima. 

— Jest, nastavljao je, Venecija! Al!' i drugi krajevi, o 
kojima jedva nešto čuh. Plavo more, otoci obrašteni masli- 
nom i lozom, ovjenčani pjenama. Rtovi i zalivi. Bijeli gradovi 
s brežuljkom u sredini, a na njemu hram sa stupovima i s 
kipom boginje. Mramorne stube. Silaze u bijelo obučene i 
vijencem okrunjene djevojke mašući procvalim grančicama i 
pjevajući. 

— Pričaj, Afso! 

— Ne gledaj me tako. Ne kazujem ti bajke. Lutam 
tako i po šumama. Konji s ljudskim trupom hitaju niz brdo; 
djevojke s kosama od mahovine i s prolistalim prstima izlaze 
iz kore stabala; nage žene skaču niza slapove potoka šumeći, 
zviždeći i kličući mnogim jezicima u nasmijanim ustima, a 
rogati mladići s kozjim nogama zatvaraju kolo oko mene, pa 
moram skočiti preko te žive ograde, da me ne zarobe. A znam 

t dna morska sa šumama od algi, s pećinama od koraja: 
Ondje pak.. 

— Sani. Vele, da ti je otac rogat kao ti kozonogi. 

On zašuti. Ugleda joj sada u očima nešto drugo. 

— Ne ljuti se. Htjela bih sve znati. 

Mladić joj progovori o svome ocu. Palmella se promi- 
jeni u licu. Nešto nenaslućeno izbi iz njene nutrinje. 

— Afso! Čemu vama taj otok, ti ljudi? Čemu tebi Vene- 
cija? Oh, daleko! Gdje je kao u tvojim snima. Hajdmo! Bje- 
ž'mo! Otvori mi vrata svoga carstva. Izvuci me iz te močvare, 
s tih plitkih laguna punih pijeska i mulja. Odvedi me s ovog" 
otočića. Spasi sebe, usreći mene. 

Sva vatra i žestina Lauredanova plemena provali iz nje. 
Stajaše pred njim zanijeta sanjom, nošena mladošću i lju-: 
bavlju. 

— Ne gledaj me tako. Ne kloni. Od roda sam drevnih 
moreplovaca i osvajača. Ja vladam u toj kući; a galija je 
»Lauredana« spremna. Dragi, odjedrimo! ' 

On bijaše međutim došao k sebi. Sjeti se one druge i 
reče riječ, koja će skinuti odmah slevou s vrhunca zanosa: 

— Pasquetta! 

Ona ga pogleda duboko u oči. Kad pročita u njima, čega 
se bojala, sjedne i obazre se kao da bi se htjela opet snaći 
na tlu, što joj izmaknu pod nogama. I Progovori drugim licem 
i drugim glasom: 

— Doista, Afso. Ti sanjaš koješta; a tjeraš druge u još 
luđe sne. Da, Pasquetta. Što je s njome? 

On joj reče, kako se boji sadašnjeg mira Foscarinijeve 
kćerke. Djetinjasta je. Misli uvijek o prstenu. Zbit će se zlo, 
ne udovolji li se njenu novom hiru. I on joj koješta kaza o 
djevojci, što je upozna već u dječaštvu, na Braču. 

Palmella ga gledala. 
— Voliš li je? upita na kraju. 
— Volim. Veoma. Možda, jer je baš faksa, 
Djevojka bijaše sad mirna, malne hladna. 
— Počekaj me. 
Ode, da se doskora vrati s prstenom. 
— Ponesi! reče mladiću. 
On primi i dignu se, gledajući, da neopažen i pođe. 
Da se osvrnuo, bio bi vidio, kako se Palmella oslonila na 
ogradu vrta, kako za njim gleda 1 grca. 


Kada Afs stignu kod Foscarinijevih, potraži Pasquettu 
i dade joj prsten duždevice Pauredsnke: 

— Od Palmelle, reče. Ke 

Ona ga ogleda i namršti se.. e 

— Jadan li je! Ti znaš, koji hoću. Natrag s time. 

Pruži ruku, da mu ga dade, kad se predomisli. 

— Ne. Tebe sada trebam. 

Pozva Menega i reče mu: 

— Idi u Murano. Vrati to Palmelli. 


J veliki dan napokon svanu.' 
Uza zvonjavu svih mletačkih zvona dužd siđe iz palače, 
svečana povorka prođe plokatom. Otvoriše je osam barjak- 
tara, osam Comandadora s dugim modrim plaštem na leđima 
i s crvenom kapom nakićenom medaljom. Svilene im zastave 
od različitih boja s likovima krilata lava, prve dvije bijele 
kao snijeg, posljednje crvene kao krv. Tri para svirača idu 
za njima; trube im od srebra i tako dugačke, da ih dječaci u 
šarenu odijelu i rudastih vlasi moraju pridržavati. Uz svirku 

piferA koračaju zatim štitonoše i kavalir duždev, komornici i 
klerik s kandelabrom od srebra. Šest kanonika u pluvijalu s| 
Patrijarkom u sredini, dva gastalda, četiri tajnika Senata, , 
duždev kapelan, Veliki kancilir između dvaju štitonoša, od . 
kojih jedan nosi pozlaćenu stolicu, drugi blazinu blistavu od 
uresa, hodaju polako ispred dužda. A dužd Mocenigo ide 
uspravan i pun dostojanstva s rogatom kapom na glavi i 
ogrnut plaštem od zlata, dok je krupan dvoranih dignuo do: 
njega težak nakićen suncobran, i četiri dječaka nose skutove 
duge mu odore. Niz doglavnika: (prokuratora, savjetnika, 
avogadora, cenzora, inkvizitor4, vitezova) u svečanu ruhu 
od velura i od damaska, zapovjednika sa sabljama zlatnih i 
srebrnih balčaka i čitavo jato ponosnih patricija zatvaraju 
dugu povorku. A oko njih, uz svirku truba i glas zvona, uz . 
blistanje svile, zlata i gvožđa, talasa se čeljad kličući: »San_ 
Marco!« i »Lepantol« - 

Povorka stignu na obalu, počinje se ukrcavati u mno- 
štvo lađica i gondola. Brodići su nakićeni sagovima i zeleni- 
lom, neki od njih nalik na dupine i na labudove, na Tritone 
i Sirene. Obložen zlatom i srebrom, narešen stupićima i kipo- 
vima, pokrit sagovima, sav izrezuckan rezbarijama, sa zasta- 
vom na krmi, čudo od lađe, ističe se između sviju Bucintoro. 
On prima na se dužda i Signoriju te kreće praćen rojem ča- 
maca, pucanjem mužarA4 i gruvanjem topova. Nova se po- 
vorka pravi sada na vodi, vijuga lagunom, izlazi polako na 
otvoreno more, da stane ispred Lida. 


I tu se, na mirnu moru, pod suncem vedra dana, dok 
lađice, gondole i čamci prave oko Buncitora širok krug, oba- 
vlja sada, nakon svečana pjevanja, po starom ritu, simboli- 
čno vjenčanje.“ 

Visok, uspravan; pun gordosti, sijedi dužd Alvise Moce- 
nigo, stojeći između dva biskupa na kljunu blistave mu lađe, 
dignu uvis blagoslovljeni prsten kao da ga hoće pokazati čita- 

vom svijetu, i reče što glasnije 1 svečanije, ne hiteći u izgo- 
varanju: 

— Desponsamus te mare in signum veri perpetuique do- 
mini (Vječavamo se s tobom, more, u znak pravog i vječnog 
posjeda). 

Prsten zasja još asm u.duždevoj ruci u bačen malko 
dalje od lađe, uroni u more. 

Brodići zaveslaše, da se ošbiiže što više duždu ie mu 
iskažu još veću počast. 

U taj čas nađe se pred Bučintorom gondola. Djevojka 
stajaše u njoj, obučena u blistavo ruho stara kroja. Vitka, 
uspravna, s rogatom kapom na glavi sjećaše na duždevice 
prošlih vremena, kad se još nitko nije mogao takmičiti s Ve- 
necijom u posjedu morA. 

Sve se oči k njoj obratiše. 

: A ona pokaza prstom pred pramcem duždeve lađe, kli- 
knu momku, koji je vozio: 

— Uroni! Donesi! KADE PI ; 

. — Što to znači? Kakva je to šala? klicalo se naokolo, 
dok se lađice približavahu k djevojci. 

Mladić bijaše već skočio naglavce u more. Trenuci su 
prolazili, a da ga nije bilo više vidjeti. 

— Pasquetta! Foscarinijeva Pasquetta! 

— Ona smušena glava? | - 

— Ta luđakinja! 

Afs međutim izroni: dopliva. a 

I baš onako, kao jednom, davno, u malenoj luci na otoku 
Braču, izvadi iz usta sa dna morskoga dignuti prsten i dade 
ga Pasquetti. s 

Ona ga nataknu sebi na prst, pokaza ga svima, sjajući 
od sreće. ' i 

— Svetogrđe!' 

— Strahota! 

MIečići navališe na nju i na Afsa. 

, Ibili bi ih utukli, da se dužd ne javi s Bučintora: 

— Mir! Predati tog čovjeka mojim inkvizitorima, a 
kćerku junaka Vicenza Foscarinija, koji pade kod Lepanta, 
vratiti odmah bolesnoj majci! 


šh dana kasnije Loda stignu u Mletke. 
Nakon lutanja po pustim otocima bijaše se on namjerio 
na ribare, koji ga preniješe u Zadar, gdje nađe trgovačku ' 
lađu, spremnu odjedriti u Veneciju. Kapetan, jer nije imao 
Ka. mornara, primi ga na brod, i rogati dođe tako k 
_ svome cilju. 

Popita se i napokon nađe Foscarinijevu kuću. “ 

Al ona zatvorena. ' 

Iza mnogo lupanja zvekirom prozorčić se ipak otvori; 
služavka Checca virnu kroza nj glavom. 

— Gospođa? viknu joj Loda. Nosim pismo. 

— Nema je. Otputovaše. Svi. 

— Kamo? 

— U Furlaniju. 

— Gdje je to? upita Loda. i 

— Negdje daleko, u gorama. Onamo, pokaza starica 
nekamo rukom. Odveo Menego juče gospođu i Pasquettu. 
Drugo ne znam. 

— Afs?_ 

— Tko je to? Zar onaj mladić? Nestao je dan prije. 

I Loda ne izvuče iz nje drugo. Prozorčić se zatvori. 

Rogati odluči obaći pristaništa brodova. Slutio je, da 
mu sin dođe u Mletke, kako je mladić uvijek želio, svojom 
lađom i trgovinom. Naći će ga i doznati od njega, kamo i 
kud će, da nađe Foscarinijeve. U pleteru tolikih prolaza, 
kanalića i mostova nije znao, na koju bi stranu, pa pođe za 
čeljadi, koja su nekamo hitala. Bi mu pravo, što se u Mle- 
cima na nj niko ne obazire; ima u tome gradu Crnaca i Le- 
vantinaca, ljudi svake boje, nošnje i držanja, pa se i on gubi 
između takvih; čini mu se, da i kad bi skinuo kapu, teško 
da bi se tko osvrnuo na.njegove roščiće. Provuče se mno- 
gim uličicama, prođe preko nekih mostića, dok stignu na 
široku plokatu s velikom crkvom, s gospodskom palačom i s 
dva stupa nedaleko obale: na jednome svetac, na drugome 
krilat lav od kamena. Plokata je puna ljudi, i svi gledaju u 
jedno. Visok četverouglast zvonik; na zvoniku otvor; iz otvora 
viri greda, o kojoj .visi o užetu drven kavez; u kavezu je 
polug6 čovjek; lebdi ondje ni na nebu ni na zemlji. A čeljad 
u nj gledaju, prijete mu pestima, grde i psuju: 

— Ladro dell anello! (Lupežu prstena!) 

— Porco Sciavo! (Svinja šćavonska!) 

— Cavra brazzana! (Bračka koza!) 

Svjetina se ljuti, no hoće i da se zabavlja. Baca se o 
kavez pokvarenim voćem, gnjilim jajima, grudama od ka- 
trana, koji se mek lijepi o drvo, curi niza šipke. I sve se 
psovke slažu u jednu grdnju; čeljad viču u zboru: | 

[d 

— Asso, Asso, Asso, ladro, porco, Satanasso! 

Stigoše neki ribari i mornari s ostima, s motkama i ve- 
slima. Jer ne mogu doseći, sjede drugima na ramena i gle- 
daju, kako će udariti o kavez, raniti u njemu čovjeka. Kavez 
se spočetka ljulja, zatim đipi od jačih udaraca. Kažnjenik 
je na muci; motke ga biju, poskakivanje kaveza baca ga 
amo tamo; a svjetina grohoće, plješće rukama. 

Ima i tko ga žali; ponajviše žene. 

— Šteta. Takav mladić. ' 

Nekome starcu kao da je sve to čak i krivo. Ide okolo 
i govori: 

— He! Znamo, zašto su ga inkvizitori toliko mučili, 
najteže kaznili. Gospoda su puna skrbi i žuči. Nema još ništa 
od slavnog Lepanta. Kipar ode. Španjolci ne će; naši ne mogu. 
A taj prsten! Kako ga je Šćavonac mogao sam naći u mulju 
i u pijesku, u tami i dubljini? Jest nešto drugo po srijedi; 
krije nam se, al' znamo i mi koješta. Reče Šćavonac inkvizi- 
torima, kako je na dnu morskom našao sve naše bivše duž- . 
deve, svakoga uza svoj prsten. Kad im dođe, ustadoše, i po- 
nudiše mu oni sami prstene, i rekoše mu: » Uzmi i ponesi gore, 
i kaži duždu Alvisu Mocenigu, da je Bucintoro bio onda ne- 
pobjedljiv, kad. nije na njem bilo toliko srebra i zlata, svile 
i velura, zlatnih balčaka i srebrnih truba.« »I još mu kaži — 
rekoše mu — da vjenčanje s morem i pobjede u Levantu 
malo vrijede, kad im treba toliko kumova i saveznika.« Eto, 
tako je to. Sad se boje, da ronilac i pred nama ne progovori. 
Ušutkaše ga. Jučer Piombi e Pozzi (tamnice), danas cheba 
(kavez), a sutra fossa (jama, grob). 


A čovjek je u kavezu iznemogao. 

Gladan, žedan, izmučen ispitivanjem i torturom, nema 
više snage, da skače iz kuta u kut, da se otima udarcima, 
da se hvata o šipke. On, koji je jednom skakao od grane do 
grane kao vjeverica, osjeća se težak kao olovo, trpi od vrto- 
glavice. Čini mu se, da se ta svjetina dolje na plokati vrti 
naokolo u ludu plesu oko njega; vidi zlobno nasmijana usta, 
zvjerski raskolačene oči, zgrčena usta, stisnute pesti. I jedna 
ga riječ, prije šaljiva i meka, tuče sada kao kamen. 

I njemu se u vrtlogu, što se mota, pričinja, da vidi neke 
likove. 

“Eto: golema, diže se žena iz mnoštva tih ljudi. Ohola 
je, puna svijesti, kao kakva vladarica. Dojke joj gole, ku- 
kovi raskošni, đerdani oko vrata, grimiz na leđima, rumenilo 
na usnama. Stoji na visokim cokulama između dviju dvor- 
kinja, paž joj nosi skut, crnac vodi Pu Madama Cento- 
scudi. 

Ona se laća svog plašta, širi ga, pokriva njime čitav 
grad na moru. Njemu se smije, osvetnički, porugljivo; kliče: 

— Luđače! Mogao si drukčije. 

Gomila pod njim buči: »Asso! Asso!; al' je on ne čuje. 

Vidi sada nešto drugo. 

Uvalica na otoku. Očeva lađa. On skače u more, roni 
aubits. A ondje, na grebenju, što se sja, prsteni, biseri, dra- 
gulji. Diže ih, nosi sobom. A na žalu djevojčica, vitka, 

s vlasima od zlata. Gleda ga začuđena, đipi od radosti, viče 
mu: »Još! Još!« 

* On bi htio uroniti, no ne može. Eto: kavez, šipke.. 

Hvata ih, drma, a sve uzalud. I mukao mu glas izbija 
iZ nutrinje: . 

— Pasquetta! Pasquettal 

Međutim rulja gleda, kako će kažnjeniku još grđe pako- 
stiti. Dosjeti se novome mučenju. Nagrnuše pod kavezom, 
smeća, vlažne slame, drva i komada gnjilih dasaka. Zapa- 
liše. Stog poče gorjeti uz malo vatre i mnogo crna smrdljiva 
dima. ; 

— Incenso e mirra! (Tamjan i mira!) 

— Ne! Zagušit će ga! viknu s okna na tornju krvnik, 
“ koji je znao, na kakve sve još muke ima da metne kažnjenika. 
A]' je svjetina uživala u novoj nevolji onog čovjeka. 
. Nosila je bolje gorivo, da ga — kako je govorila — i malko 
»ogrije«. 

Krvnik prihvati sa svojima uže i stade vući. Kavez se 
sada dizao. Uže se najedamput prekinu; kavez se sruši s vi- 
soka, plosnu o pločnik i sav se rasu. Kažnjenikov trup ostade 
“ nepomičan. X - 

oItad se ču krik glasan, zdvojan, iz dna razdrta srca: 

— Afse, sine moj! 

U predvečerje istog dana pristane čamac o dalek i sa- 
motan lagunski otočić, na koji se nosilo i zakopavalo gradsko 
smeće. 

Dva čovjeka digoše iz njega mrtva mladića, baciše ga 
na kup prnja, istrošenih lonaca i razlupanih igračaka te re- 
koše rogatome, koji dođe s njima: 

— Tek sada možemo ti ga dati. Svoje smo uradili. 

I oni se odvezoše. 


. Loda dignu mrtvaca, prenese ga na žal, svuče ga, opra 
morem. 

Stajaše dugo uz njega gledajući ga u lice, držeći mu 
ruku na srcu, kao da se i sad nečemu nada. E 

Kad sunce zapadne, i prvi se mrak uhvati, tišina postane 
još dublja. Nikakva žamora u tom kraju lagune; čulo se samo, 
kako u tami netko grebe i struže. 

Pastir je Loda kopao noktima grob svome najmlađem 
sinu. 

GLAVA XIII. 


U njoj se pripovijeda o razlici vjernosti između seljaka 
i zemlje, što je on obrađuje 


Breči konte Marko Venier, kad ono ukrca Lodu u ratnu 
galiju, a doskora dozna, da je Afs odjedrio put Mletaka, 
poče snovati, kako bi spustio što težu ruku na Hreba. 

Vlast mu sada, za vrijeme rata, narasla; mlađi, nemirniji 
pučani, pa i plemići, ukrcani; broj njegovih čauša i momaka 
veći. Ipak je oklijevao, čak i nakon vijesti o pobjedi. Valjalo 
mu je predobiti kakogod težake, okrenuti ih od Lodina sina. 

Dođe i tome čas. . 

Saveznici ne iskorišćavahu pobjedu kod Lepanta, na 
susjednom su kopnu Turci gonili mletačke podanike; novi 
bjegunci — ponajviše Poljičani — prilažahu i na Brač. Sti- 
gnu nalog: primiti ih i naseliti. Kad se brački težaci počeše 
opirati, veleći, da svaki od njih ima i tako premalo zemlje, 
konte upre prstom na Dragovodu i na Žalu Grižu. | 

— Eto zemlje! Afs otplovi daleko, i teško da tog sulu- 
dog trgovca i mornara, koji može živjeti od svoje lađe, ikada 
. “više vidimo; Lode nestade, nema ga na bračkoj ratnoj galiji, 
što se, oštećena, još uvijek popravlja u Petali; Hreb pak ima 

i previše od najboljeg natpopova imanja. Da razdijelimo 
drevni Vražji posjed drukčije, pravednije, a u korist i novih 
stanovnika? 
Seljaci, samo da očuvaju svoje, odmah pristadoše. 
_Hreb se nađe sAm. 


On se ni sada nije ni na što osvrtao. odio je brigu o 
svome i o očevu, zapovijedajući također malodobnim Divo- 
rićima i Afsićima: Obavi jematvu, osuši smokve i višnje, po- 
bra bajame i rogače, napravi vino; i sve ispadne bolje i obil- 
nije nego pod očevom upravom, jer je Loda uvijek bio vje- 
štiji ovčar no vinogradar. Sad je obilazio »lozja«, išao od 
masline do masline gledajući, kako plodovi jedre i modre se, 
dok se grančice od njih savijaju. Nikada toliko roda i blago- 
dati. Konobe pune, spremišta krcata, štale napučene stokom, 
a po dvorištima u Dragovodi i na Žaloj Griži skaču djeca, 
te najnemirnije kapljice Lodine krvi. ' 

Konteovi čauši i natpopovi navdari pokazuju se uvijek 
češće na Hrebovu pragu. Hoće da znadu, što Hreb sve ima. 
Natpopu natpopovo i duždu duždevo! A dužd mnogo ište. 

U Levantu je rat; momčad na galijama valja napojiti i na- 
hraniti; i što smiješ prodati, bit će — uza što nižu cijenu — 
za dužda. Voziti možeš samo u Hvar i u Split, da krene odanle 
većim lađama u Mletke ili ravno na istok. — Težacima je 
drago, što se Hreb tome opire; al? ga niti slijede niti pomažu; 
ne osjećaju se tako jaki, da bi se mogli suprotiviti bilo u 
čemu sadašnjoj konteovoj moći; na dnu su pak srca nenavidni 
Hrebu i misle, da se novi stanovnici moraju namiriti ponaj- 
prije i ponajviše obiljem u Lodinoj zadruzi. Počeše ga izbje- 
gavati, kidati s njime veze, predbacivati mu halapljivost,“ 
tvrdokornost, škrtost. Iznevjeriše mu se čak i sluge; odbjegoše 

ga. On se ne smuti. Na ročišta nije išao, na poruke nije odgo- 
varao; pomognu se odraslijim sinovima i bratićima. . 
Jednog dana: iznenadi ga konte s pratnjom plemića i 
“pučana; prisili ga na razgovor. 

— Sve to nije ništa, odgovori on, pošto šuteći pusti, da 
mu koješta kažu. U tuđu se muku ne dira, Što je naše, ostaje 
naše. 

— Hrebe, Vražji posjed nije više vaš, reče konte. 

— Kako to? 

— Afs svrši u Mlecima. Uvrijedio je dužda. Izgubi ne 
samo, što bi moglo biti njegovo, no čak i glavu. 

— Ali, sve Afsovo, kao i sve Divorovo, mog je oca. On 
nam je još uvijek i gospodar. ' 

— Nema više ni oca. 

— Poginu li i on? uznemiri se Hreb još većma. 

— Nestade ga. Pod izlikom, da nosi nekamo neko pi- 
smo, odbjegnu bračku galiju. Prijeđe, vele, k Uskocima. 

— Vratit će se. 

— Ne smije. Prognan je, pa je sve njegovo sada duž- 
devo. Makni nam se i ti odavle. Dajemo ti u zakup pašnjake 
oko Vrnice ispod drevnog Gradca. Digni stoku i seli. 

— Nikada! ' 

I Hreb ne otvori više usta. 

Sutradan je opet radio na Žaloj Griži. Smetahu mu neke 
gomile u vinogradu. Već ih dugo prenosi na jedan kup, na 
vrh neplodna brežuljka. Dignu čitav grad od kamenja, nešto 
nalik na gromile, što se vide na vrhuncu Brkate, tamo da- 

 Jeko_na bračkoj visoravni. Sad će taj rad svršiti. Imat će 
jednom od toga i desetak kaca više mošta u svojoj konobi. 
: — Ej, momčići! Djeco! Amo vas! Da gradimo i mi kulu. 

A Hrepčići, Divorići i Afsići dotrčaše. Vuku, kako koji 
može. Hreb prti na leđima krupnije, žene nose na glavi dro- 
bnije: pločice i »sauru«, u »mašurima«, što su nalik na ko- 
panje. Dani prolaze, nitko im ne dolazi blizu, a njihov rad 
napreduje. Valjalo je još samo zatrpati rupu u sredini toga 
zdanja, kad se nešto desi. 

Nikad viđeni ljudi prilaze sa sviju strana; siledaju se 
pa dižu bijedne zaklone i šatore na međama Vražjeg posjeda. 
Okružiše doskora Dragovodu i Žalu Grižu. Nošnja, pa i način 
govora, nisu im brački. S njima su žene, djeca i nešto stoke. 
Čeljad odrpana i mršava, stoka izmučena i ogladnjela. Grade 
i dalje logore, namještaju se, pale vatre, gledaju šutke u Lo- 
dine vinograde i kuće; kao da na nekoga ili na nešto čekaju. 
I ne miču se odanle. Svakog jutra krug je uži i gušći. 

Hreb se dosjeti jadu. 

Konte Marko Venier ne posla svoje pandure, da silom 
urade, što se ne smije; šalje na nj bijedne došljake s onkraj 
kanala, tu gladnu čeljad, da ga opsjednu 1 s njegova istisnu. 
Zlo je već započelo. Nestade mu PE noći koješta iz vrta i 
dvorišta. 

Već trećeg dana on nakrca šabei i kućnu mu čeljad koje- 
čim, pođe k došljacima. Iznenadi ih svojom darežljivošću. 

— Gazda! Dobri gazda! kupe se žene i skaču djeca oko 
njega. 

On se spočetka mršti; daje mrvice, da očuva pogaču. A! 
.što više gleda u nevolju tih ljudi, u brigu majki i u glad mali- 
šan4, u njemu se nešto rastapa. Uznemiruje se i čak se ljuti 
-bježeći odanle, no se ipak vraća i opet nosi, još obilnije. Na- 
jedamput uvidje, kako je u njega koješta, što mu zapravo više 
ne treba; vuče sada bjeguncima i čega se ne bi smio odreći. 
Iz dubljine njegova zatvorena bića prodire nešto toplo. Ne 

može odoljeti, kad mu žene, na onaj način, vele »gazda«, a 
djeca ga zovu »ujakom«. Sjedi između njih, pa ih uči, kako 
će se pomoći, jer su dani sve kraći, noći studenije. Ne vje- 
ruje, da mu i mlađi brat poginu, oca nestade; al? sa svojim 
može, što hoće. I on daje. Nikako od nekog straha; sam ne 
zna, zašto. 

Jest međutim, što ga zabrinjuje. . 

Konte i natpop se ne javljaju, stajedi ga se klone; a 
muževi i braća tih žena, očevi te djece, sve ga više izbjega- 
vaju; kad im prilazi, šute; kad od njih ide, mrmljaju. Nešto 
im nije pravo. Nasiti ih sve, dade im i poljsko oruđe; oni 
niti krče obližnje goleti niti se miču odanle. a 

Hreb ih potraži. 

— Ljudi, u mene je još šumica, ledine i krša. Ima još 
što sjeći, krčiti, saditi. To, što vidite, uradih ja sAm. Pomo- 
gnite mi graditi i ostalo. 

— Mi nismo nadničari. Nismo tvoji težaci. Ne poslaše ' 
nas zato amo. Novi smo stanovnici; nama je negdje sjesti 
Pa i ostati. 

— Nikako na šdojšnnil 

— Na duždevu, na natpopovu, na vlastelinovu. koje 
zemlje nema. Znamo, kako je. 

Hreb ih ostavi. Oni viknuše za njim: ' 

— Čuj, ti, grbavče! Ne pobjegosmo od Turčina, da bu- 
. demo tvoja raja. I ne ćemo više te tvoje zmloštinje: nismo 
prosjaci. 

Otvoren rat doskora bukne. ' 

Vodio se spočetka samo obnoć. Došljaci se žuljahu kri- 
šom, razvaljivahu plotove, obilažahu imanjem kvareći Hrebu 
rad, vičući mu izdaleka, da na toj zemlji nema više pravo 

raditi. On ih odbijao psima, pucao iz nekih Divorovih ku- 
bura, stvarao se svagdje, žestok i gotov navaliti. Pođe k su- 
sjedima, koji mu rekoše, da .se u njegove posle ne miješaju; 
otvori sebi put do kontea, koji mu odgovori, da će tek onda 
u Dragovodu, kad se čitav Vražji posjed bude dijelio između 
novih težaka; obađe natpopa, no taj ne otkopča pred njime 
niti jedno od 35 sitnih dugmeta na svojoj dugoj crnoj halji, 
-ču od njega samo lijepe riječi o poslušnosti prema glavarima 
i o pregaranju u korist nevoljnika. . 

Hreb je neko vrijeme vikao i prijetio: Najednom se 
umiri; pozva k sebi došljake. 

Bilo je to jednog vedrog dana kasne jeseni. Lodin sin 
uvede čeljad u najšire dvorište u Dragovodi. Sva vrata — 
konoba, staja, spremišta, kotaca i sjenika, pa i stanova ljud- 
skih — bijahu širom otvorena. Stajahu svima na vidiku i na 
dohvatu čak i vreće pune pšenice, ormari krcati sira, masla 
i suha mesa, sanduci s bajamima, orasima i rogačima, škri- 
nje s vunom. A odasvud bleka ovaca, meket koza, njištanje 
mazgovaA. : 

Čeljad gledaše, čudeći se obilju; čitav vjekovni trud 
Lodin ležaše joj pred očima. 

— Gazda! Ujače! klicahu žene i djeca. 

Hreb stojaše sam između njih, blijed, omršavljen i 
preko noći gotovo posijedio, al" i miran; lice mu preobraženo, 
nalik na očevo. On pusti, da se svi nagledaju, pa progovori, 
da začudi čeljad i svojim riječima. 

— Ljudi, kaza, desilo se, da vas baš ja, i samo ja, mo- 
ram u nevolji pomoći. Ne otimam se više. Ima svega i za 
svakoga. Vas je nekoliko stotina, mene i te naše djece niti 
tridesetak. A pravo rekoste, da niste prosjaci i da ne ćete 
milostinje. Ružno je primati na mrvice i na kapljice; to vri- 

jeđa; a nije radost ria takav način i darivati. Eto, sve je tu, 

pred vama. I ne ću da dijelimo. Uzmite. Sve je vaše. Osta- 

vite mi samo toliko, da proturim zimu. Odnesite. Kada svršite, 

dođite u Žalu Grižu. Idem da vam i ondje otvorim sva vrata. - 
.I on pođe, ne osvrnuvši se. 

Sjedio je u Žaloj Griži, na pragu otvorene kuće, dok su 
ga djeca i sinovčad šutke gledala, čudeći se njegovu novom 
licu i vladanju. Čekao je dugo i ne dočeka narod, no Iliju, 
vođu došljaka, koji mu dođe s dva druga. 

— Hrebe, reče, evo ti ključ od avlije. 

— Čemu ključi praznim dvorima? . 

— Ne uzesmo ni zrna, ne digosmo ni slamčice. 

— Kako to? 

— Mine ćemo tvoje. Hoćemo zemlju, koja je sada naša. 
Uzmi prije sAm, koliko hoćeš i koliko možeš odnijeti. onda, 
seli! h4 
Hrebu dođe sve crveno ispred oči. Ruknu, navali na Iliju. 
Došljaci ga odbiše i odoše. 


Kone. se Venier veselio videći, kako sve ide po njegovoj 
želji. 

Sukob će biti oštar, Lodin će sin svakako podleći; a, ma 
što se zbilo, krivnja će se svaliti ili na Hreba ili na Hiju ili 
pak na obojicu. Kad ih već na takav način postavi jednog 
protiv drugoga, glavno je ne umiješati se i paziti, da nitko 
treći u tu borbu ne ugazi. A valja je svršiti što prije. Pobjeda 
kod Lepanta ostaje bez ploda; Turčin diže opet glavu; razo- 
čarani dužd ne nada se više oslobođenju Kipra i već misli na 
mir, čak i uz uvjete kao da je njegovo brodovlje bilo potu- 
čeno od Ali-paše; plemić Dobrogostić plovi iz Petale put 

Hvara, da bolje popravi u škveru bračku galiju, a o Lodi 
dolaze sad rđave, a sad opet i neke dobre vijesti. Utući dakle 
svakako Hreba, dok ratno stanje drži pučane na uzdi, vla- 
stela i kler gledaju samo u kontea. 

Uzradova se, kad ču, kako Hreb toliko pobjesni, da se 
Hija počinje bojati čak i krvi. Opsijedati ga i izmučiti, odbi- 
jati hranu i tražiti zemlju. A da došljaci postanu što žešći, 
obećati im“ mnogo, slati im veoma malo; ta, i vojskovođe 
hrane i oblače posvuda svoje ogladnjele i razdrapane šća- 
. vonske vojnike pokazujući im prstom koru kruha i otrcani 
gunj u ruci i na plećima potučena neprijatelja; rat se ratom, 
težak nek se težakom hrani. 

A s Hrebom nije doista bilo više sve u redu. Spreman 
dati sav očev i svoj trud, on osjeti, da se ne bi nikako mogao 
odreći ni pedlja zemlje. Nek mu odnesu prag s vrata, ploče 
s krova, vedro sa zdenca i klupu s ognjišta; nek mu otmu 
krevet, u kome spava, kacu, u kojoj mast pravi, ali da mu 
nitko ne oduzme ni grudve zemlje. Naći se go i bos, al' ostari 
na njoj! Zemlja je nešto živo, što ga drži uza se; ne pušta 
ga nikamo. On je kao i te hridine, što ih moraš razlupati, 
da ih makneš; on je kao te masline, što se ukorijenile du- 
boko, pa bez sjekire nikud nikamo, a i nakon sječe bacaju 
mladike i iz najmanjeg hreba... Seliti! Odvesti stoku! Al' 
od njega nikako pastira; očevih papaka ne će nikada dobiti. 
On je ženik te zemlje; vjenčava se s njome svake godine, 
i njihov je brak nerazrješiv. Vjernost za vjernost. 

Hreb zapusti djecu i stoku, zanemari radnje u kući i u 
dvorištu. Stražio je danju i noću. Gladan, nenaspavan obi- 
lazio je vinograde, maslinike i voćnjake, dižući nove ograde 
i plotove, zatvarajući laze, noseći drač na zidiće. Čelo mu 
smrknuto; oči pune prijetnje. | 

Najedamput klonu; sruši se i zaspa dugim tvrdim snom. 

Kad se probudi, nađe razvaljen međaš..Uza nj je stoka 
Ilijinih ljudi pasla na njegovu; pedesetak je došljaka kopalo 
u redovima Lodinu zemlju. 

On potrča onamo; stade ga vika. 
' Kopači kao da ga niti vide niti čuju. Kad upada bijesan 
između njih, pedeset se motika uvis dignu, da ga utuku: Po 
šutnji i držanju tih ljudi Hreb vidje, da mu nema pomoći, 
»da bi mu svaka borba bila uzalud. Povuče se dlatrag, sjedne 
poe stablo i zagleda se u došljake. 

“ Motrio je dugo njihov rad. Kad suzbi prvu ljutnju, 
otrijezni se, poče misliti. 

Da, to su pravi kopači, trudbenici, koji vole, koji hoće 
samo zemlju; bit će, da su od roda ljudi, što ib, po Lodinu 
kazivanju, did Vik doveo već davno na Brač. Kakva snaga i 
kakav zamah u Ilije! Motika kao da je nešto živo u njego- 
vim rukama; gvozdeni joj jezik blista na suncu, ulazi u zem- 
lju, otvara je, roni u nju pa je drobi u grudice, rasipa na- 
okolo. Taj visoki koštunjavi čovjek kao da je građen od 
poluga, što su samo zato tu, da se motika onako digne i spusti. 
Oh, kako on sada mrzi Iliju! Čemu se, kad je baš takav, ne 
laća bata, poluge i mašklina i krči bračku golet? Lako je 
. kopati već iskrčenu tuđu grudu. — A! ima, što ga još većma 
“vrijeđa i boli. Čudi se, što se zemlja njegova vinograda po- 
daje uz neku lagodu radu tih tuđinaca; ne zatvara se, ne 
odbija došljake ukrutivši se kao kamen, ne otima se kao 
> vjerna žena od pohotna napadača. Zašto se ne brani pločama 
i kamenjem, što ih u sebi krije? i ne lomi Ilijinu motiku kao 
što je kršila njegovu? ne kolje mu oči prašinom? Oh, on 

dobro zna, kakvim je zubima njega dočekala; kakvom mu 
snagom sisala krv, dok je ne ukroti. A gle sada! Došao nov 
kopač, i odmah mu se predala. Miriše mu pod motikom 
kao da je proljetna; crveni se od nove snage i mladosti... 
A tako će uraditi možda i sve te njegove loze, masline i voćke; 
izdat će i one Hreba, roditi otimačima kao da ih oni posa- 
diše i uzgojiše. — Lodin sin dršće od tuge i od ljutnje. Sve 
je protiv njega. Ljudi, koji otimaju, zemlja, što se svakome 
podaje, stabla, kojima je samo da rode, ma bilo kome. Je 
1 to zavjet između njega i toga krša? brak, što ga sklopi s tom 
zemljom? ... Prožima ga duboka gorčina; osjeća se ne samo 
okraden, no i izdan. 

Ostade tako, bez ikakvih misli, rastrgnut žalošću. Kad 
se pribere, lice mu bijaše opet drukčije. Oči mu ukočene i 
zastrte nekom maglicom, obrazi blijedi, usne zgrčene uz tr- 
pak osmijeh. Ustade i približi se ljudima. 

— Ilija; reče, ta-te zemlja ne odbija. 

Kopač ga pogleda čudeći se njegovu licu, njegovu glasu 
pa i njegovim riječima. - 

— Ne odbija meja i zavoljet će me. 

— Meni se žau opirala, .na goleti i na ledini, pa i na 
krčevini. : 

Sad su ga svi gledali ne razumijevajući ga zapravo i 
primjećujući, da mu glas dršće, a više od tuge negoli od 
srdžbe. Hreb nastavi: 

— Al eto, kaza.i ona svoju... Odselit ću se. 

— Što to reče? 

— Idem. Uzet ću, što mi treba. Daj mi tri dana vre- 
mena. Odmaknite što Bali da odem sam, neviđen, bez te 
opsade, Je li pravo? , 

— Jest! odgovori Ilija. i : 
Kopači pokupiše svoje, djenuše motike o rame i pođoše; 
nestade ih iza brežuljka. 


Kad Ilija vidje, kako Lodin siri počinje slati svoju če- 
ljad prema visoravni na istoku, uvjeri se, da je Hreb doista 
slomljen i svladan. Dignu »opsadu«, maknu ljuđe od me- 
đašA, naredi im, da se pritaje. Do tri dana ući će mirno u 
Dragovodu i u Žale Griže, pozvati kontea i natpopa, te kao 
novi stanovnici i težaci primiti od glspodasa obećanu im 
zemlju. 

Došljaci se držahu daleko, al' i pratijahu očima svaku 
Hrebovu kretnju. Začudiše se, što Lodin sin.ne izvodi sve 
mazge iz staja, ne nosi vreće iz spremišta pa ne prti i ne 
tjera prema visoravni, k Vrnici ispod Gradca. Samo otkada 
dokada po koji njegov goni nešto stoke, s naprćenom ma- 
zgom ili magarčićem, s torbicom na leđima. Obdan sve tiho 
i pusto na Vražjem posjedu, a mrakom nigdje svijeće u sta- 
novima; kao da je u njima sve zamrlo. Vrijeme se kvari; 
noći oblačne i pune vjetra; nije čuti no mukanje kakve Hre-. 
bove krave. Čudnovati žamori — rušenje kamenja, lupa sje- 
kire i bata, glas pile — kao da stižu u noći do logora do- 
šljaka; al' ujutro ništa vidjeti. 

— Prevarit će nas. Nešto snuje. 

— Ne može odnijeti zemlju, prenijeti kuću, presaditi 


masline. A što manje uzme, to ea za nas, reče na to Ilija. 
Nijeni on.. . 


Pralibu se, pokaza prstom puteljak, što vodi prema Ple- 
: teniku. Visoko na strmini, u svjetlosti predvečerja, vidjelo se, 

kako red manje djece ide polako uzbrdo, za njim naprćeni 
magarčići, nekoliko ovaca i koza i dvije žene. 

— Gle ih! klikne Ilija. Visoka, s košarom na glavi Di- 
vorova je udovica. Ona druga, niža i deblja, Hrebova je 
žena; okladio bih se, da nosi čedo u naručju. , 

— Jest! One su! razveseliše se došljaci. Odlaze. 

Ilija je tro ruke: : 

— Svršeno je. Preko noći ses tat će i njega. A sutra, na- 
đemo li ga ipak ondje, potjerat ćemo ga kao psa. Dobro je, 
što mu i odrasli već odoše. Lako ćemo s njim. Možemo sada 
-ina tvrdu mirno spavati. Prestade i naša muka. 


A_ baš one noći čitav logor morade skočiti najedamput 
na noge. 

Lodini dvori bijahu u plameni. 

= Mrak. Vjetar duše. Gori na više mjesta. 

Da IT se to stabla u dvorištima, voćke u vrtovima, ma- 
sline oko vinograda, taknute već prije sjekirom i pilom, 
doista ruše od vjetra, i| to samo tako izgleda u svjetlosti 
zatreptalih jezika ognja, što naglo izbija malne iz sviju zgra- 
da: iz kuće, staja i spremišta? Ali, što se ruši, ne diže se više. 
Vatra hara i u šumici. Varnice lete naokolo; šire požar, koji 
nalazi odmah hranu, rekao bih, navlaš donesenu. Stoji ble- 
janje, mukanje i njištenje. Staje su zatvorene, a zahvaćene 
plamenom. Veliko je dvorište pusto, rasvijetljeno murvom, 
što gori. Po njem sablast skače. U jednoj je ruci zublja, u 
drugoj sjekira.,I viče u vjetru: 

. — Nevjernice! Nek propadne sve, što mi rodi! Vrši 
ti u pepelu, što mi dade: travu, lišće, voće, sokove tvoje. Nek 
se ruši i što digosmo daskama tvojih drveta, kamenjem tvoga 
krša! 

Došljaci hitaju, kupe se, ne znadu, što bi. 
— Hreb! 

-— Poludio. + 

. — Spasiti stoku! : 

— Da nije u kućama još koje dijete, koja žena? 

Hreb im ne da blizu. Kesi se. Njegovi su skokovi satir- 
ski. Čovjek se u njemu pritajio, životinja je iz njeg iskočila, 
a divlja i snažna. Maše sjekirom, navaljuje, razgoni čeljad. 
Sjenici, drvarnice i spremišta bukte. Vrata su zabijena ča- 
vlima. S teškom mukom otvoriše neku staju; mazge iskočiše, 
da, opečene, jurnu naokolo i na koncu klonu, lipsavajući. 
Hreb zna skrite otvore i pute, mjesta, gdje gorivo čeka. Ne- 
staje ga, da opet bane i potrči drugamo. Hitar, lagan, stvara . 
s€ nenadano svagdje; širi propast. ' 

— Uloviti ga! | ' e - 

— Utući! — - 

Gone ga motkama, Paddju ga kamenjem, bacaju na nj 
uže, no mrak im smeta, drhtava ih svjetlost vara. A on nije 
više čovjek; poludio je satir, koji se krade, penje, preska- 
kuje ograde, dok je njegova sjekira u čvrstoj vještoj ruci. 
Tama i vjetar kao da su za nj tu, oganj u njegovoj službi. 

Najedamput ga nestade. 

Al' nije bilo više što, spasiti u Dragovodi. Izgorjela stoka 
umuknula, krovovi porušeni, oganj od uljanog muteža sav | 
čađav, od pšenice žut kao. zlato. 

Ljudi traže dugo luđaka; obilaze, dok za brdom već 
sviće. 

— Posjekao je i loze. 

— Ode sve. 

— U Žalu Grižu! U Žalu Grižu! 


Jurnuše onamo. No već vide, da i ondje gori; pretekao 
ih. Teško idu, jer su »meje« razvaljene Hrebovim rukama; 
masline i ovdje napola prepiljene, srušene vjetrom. U samoj 
Žaloj Griži jad je još veći. Vinogradi upropašćeni; kuća već 
izgorjela; u boriku razmahao se požar, a vjetar ga prenosi 
od kupine do smreke, od smrče do gluhača. 

Hreb sjedi na kamenu ispred kuće. Diše teško i duboko; 
gleda u svjetlosti praskozorja pramenove dima, izgorjela 
debla, ofurenu zemlju, kamenje, sate kao da preko noći iz 
dubljine izraste. 

(— Ha! Eto! Vratio sam ti sve. Ne ću ništa tvoga. 

I njemu je sada kao da nije više onaj prvašnji, da nije 
više Hreb. U kojoj je to tamnici vezan i prikovan dosad 
uvijek čamio, dok je Divor jurio na konju, stajao na vrhu 
kule pokraj mora? dok je Afs trčao okolo dodirujući se je- 
dva tla, skakao kao ptica od grane do grane, ronio do dna 
zaliva, plovio lađom, da ga nestane u daleku gradu punu 
sjaja i radosti? 

I njemu je kao da mu se oči tek sada otvoriše. 

Nakazni patuljci izlaze iz zemlje; glava im kao čokot, 
ruke kao pruće, noge kao korijenje. Povaljene masline nalik 
su na orijaške pauke; miču nogama, predu mrežu. Smokve se 
pokazuju u svome pravom liku: čvor su zmija, koje dižu 
“glave, palucaju jezikom. Humčići se otvaraju, razvaljuju, 
prosipaju, i goleme crne krtice izlaze iz njih gledajući zje- 
nama sitnim i blistavim kao žeravice. Sluzave gujavice iz- 
vlače se iz rupica, promeću se u duga živa užeta puna čvo- 
rova. Grdni li su i zlobni duhovi Zemlje! On je živio za 
njih; dade im sve svoje: snagu i mladost, krv i znoj svoj. 
A sad, eto! ... Oh, prevare! Oh, izdajstva! 

Hreb đipnu. Raskolači oči; zgrči usta, iz kojih curi ze- 
lenkasta slina. Dršće od srdžbe, udara sjekirom o zemlju, o 
debla, o granje. 

U takvu ga stanju nađoše došljaci. 

— Pobjesnio je. s 

— Oboriti ga! Vezati! 

On se ne pusti. Kad ga pritisnuše, davali Iznenadi ih; 
zamahne. 2 “e 

Ilija se sruši, sav krvav. 

Ljudi odmaknuše, al' se kiša kamenja prosu na Hreba. 
Vijahu ga kao zvjerku oko kuće, što je izgarala, kroz posje- 
čeni vinograd, preko upropaštena voćnjaka, dok on ne po- 
bjegne uz gomilu kamenja na vrhu brežuljka pa skoči u 
jamu; poče se braniti iz toga zaklona kao iz tvrđavice. 

Gologlav, okrvavljen, strašnih očiju i usta, odbijaše i 
navaljivaše, sad bacajući, sad valjajući kamenje preteško i 
dvojici ljudi. Nikada hitriji i snažniji. Njegovo je suho kvr- 
gasto tijelo odolijevalo udarcima. Kad mu prelomiše nogu, 
kleknu, a da ne klonu; kad mu nastrada jedna ruka, branio: 
se drugom. Što je krug oko njega uži, kiša kamenja gušća, 
njegov je bijes ljući. Izmlaćen, prelomljenih rebara, još se 
uvijek opire, nalik na snažnu zvjerku, koja se, već utučena, 
nikako ne predaje. . 

A i čeljad bjesne; udaraju bez milosrđa. 

Kada sunce svanu, rasvijetli izgorjele i posječene Žale 
Griže, a u njima brežuljak, gdje su mnogi ljudi, kunući i 
psujući, nagrtali krupno kamenje na vrh visoke gromile. 

Nosili su ga i slagali još dugo. 

Bojahu se možda, da će Kamenovani razgrnuti najedam- 
put stog, izvući glavu, iskočiti još žešći iz te svoje grobnice.. 

a. : log istog jutra stiže Loda nekom trgovačkom lađom u 
Hvar. Nađe se sa superkomitom Poba ćem kojemu 
je galija bila u škveru. 

— Ne boj se, Loda, ni Hvara ni Brača. Ovdje te zabo- 
raviše, i sve se promijenilo; a .baš sam jučer pisao konteu 
“- Venieru i o tebi; ne smije te nitko ni krivo pogledati. Kad 
ne ćeš da ostaneš kod mene na brodu, vrati se kući. I gledaj“ 
da se pomogneš; nekako si mi grdno oslabio, uvenuo. Šaljem 
sutra čamac na Brač; prebacit će i tebe. 

AL one noći udari pljusak, prolomi se oblak. Voda nagne 
niza strmine, dignu zemlju, prenese je u doce i u more. 

Loda se poboja za Dragovodu, jer se činilo, da je povo- 
-danj na Braču ispao još žešći. . 

Tek dva dana kasnije mogoše ga iskrcati u Blacima. 

Vidje odmah, da je zlo. Draga mutna od zemlje, krcata 
iščupanih grmova; klanac pun gliba; obronci':isprani vodom. 
A kada stignu u Dragovodu, skameni se od čuđenja i od ža- 
losti. Dvori izgorjeli, stoka crknula, loze i drveta posječeni, 
meje povaljane, da voda zemlju još lakše odnese. Čitav je 
kraj pustiji, jadniji no onda, kad se on — već davno — u nj 
skloni i poče ga obrađivati; nema ni šikare, od koje se onda 
ipak zelenio.: 

Pohita u Žale Griže, a ondje još gore. Sve je porušeno; 
samo se gromila kamenja diže na brežuljku. 


— Hrebe! 


Nitko mu se ne odazva. | 

Pođe u obližnje seoce. Od pet kućica jedna otvorena. 
U njoj starac i starica, sami kod ognjišta. Plaču za sinom 
poginulim kod Lepanta. A Lode se pobojaše; nešto se ružno 
o njemu priča, zlo ga čeka. Bilo bi bolje, da se nije vraliv, 

pa da toga ne gleda, koješta ne dozna. Ipak mu sve kazaše. 
Svršiše riječima: - 

— Divor ti je sada dakle na groblju u Pučišćima, Hreb 
u gomili na Žaloj Griži. 

— Djeca? Žene? zatrepta Lodi glas u grlu. 

— Negdje daleko. Kod Vrnice pod Gradcom. Tako 
ljudi onomadne rekoše. 

— Idem onamo. 

— Možeš. Al' ne vjerujem, da ćeš ih igdje naći. 

Loda ga zaprepašćen pogleda. 
.— Govorio je konte, da će ih pohvatati kao vučiće, ra- 
* spršiti ih kao rakovu djecu, posvuda i daleko; onkraj kanala, 
pa i preko mora. Kleo se, da će im omesti svaki trag. Okani 
se svega i miruj. Gle, kakav si. Jedva te je raspoznati; čak ti 
rozi ispadoše. Tebi je sada živjeti kao nama svima. 

— A ti došljaci? 

— Nestade ih odmah. Što bi sada ovdje? Ni stoke ni 
zemlje. 

Loda izađe. 

Pope se na brijeg, zagleda se još jednom u svu onu 
propast, ponajviše u Kotjste dvore, u gromilu na Žaloj 
Griži. 


Najednom se dignu, izreže štap i krenu. 

GLAVA XIV. 
Kako je nastala jedna Kačićeva pjesma 


P o drevnom običaju, ljudi su sjedili na zidiću od plokatice 
ispred crkve Gospe od Karmela, čekajući, dok zvono 
po treći put zazvoni, pa time javi, da je svećenik stigao i 
da se već sprema pristupiti k oltaru. 

Stariji su ljudi sjedjeli tu već dugo, da nastave razgo- 
vore započete prošle nedjelje, na tom istom mjestu, i da 
započnu nove. A bilo je uvijek što spominjati, o nečemu 
se tužiti, što novo čuti. I težaci, i mornari, i ribari nalažahu 
se svake nedjelje ondje skupa, da koješta jedni drugima 
pričaju o gospodarima zemlje, što je obrađuju, o lovu riba 
u kanalu između Brača: i Hvara, o plovidbi u Split, pa dalje, 
čak i u Mletke. Stara kavga između pučana i plemića tinjala 
je i sada, ponajviše baš tu, u Bolu na Braču, ali duboko pod 
pepelom, jer je dužd u Mlecima bio već davno dao pravo 
plemićima, pokazavši u gradu Hvaru svu svoju oštrinu. Pu- 
čani su sada zaodijevali svoje nezadovoljstvo šalom; ispred 
crkve, u dan počinka i molitve, vodili su samo mirne razgo- 
vore. U svetačkom odijelu, obrijani i počešljani, s lulicom 
u ustima i s rukama u džepu, u očekivanju sv. Mise, govorili 

su malne tiho, pa i pozdravljajući — makar hladno, od 
same dužnosti — vlasteline, koji su prolazili, ulazeći odmah 
u crkvu. 

I mlađi su ljudi čekali, ponajviše mirno. Oni su sjedili 

što bliže vratima, gledajući, kako djevojke, nakićena odi- 
jela i oborenih očiju, polako prilaze. Čeljad je ulazila u 
crkvu po starom redu: najprije žene i djeca, pa vlastela, a 
tek onda mladići; posljednji pak najstariji. AI se pučani 
malne nisu micali, dok se netko ne bi pokazao na ulazu s 
ulice. 
7 Čekali su ako muškarci i danas na plokati ispred 
crkvenih vrata, a čekao je — rekao bih — i »noncolo« 
(zvonar i sluga crkveni) na tornju, jer mu se nije dalo za- 
zvoniti po treći put, prije no onaj »netko« ne stigne. 

Najedamput ču se na kraju ulice, što iz gornjeg dijela 
mjesta vodi mimo crkvu k žalu morskome, neko topotanje. 

— Eto ga! Ide. 

— Lupa štapom kao gredom. Bit će, da: je ljutit. 

— Danas će kanun (top) pucat na sve nas. 

A neki mornar, koji se bijaše tek vratio škunom iz 
Venecije, kliknu, mletački: 


— Santa Barbara e San Simon, 
Liberene da sto ton 
E dai colpi del Canon!" 


Ljudi se dizahu, da dočekaju dolaznika; neki su već 
skidali kapu; svi razgovori prestadoše.. Nastade komešanje 
u gomilici mladića. Jedan od njih skoči na zidić, da ga 


1) Sveta Barbara i sveti Šimune, s 
Oslobodi nas od tog groma 
I od udaraca Topa! 


preskoči, pa da pobjegne i! da se sakrije; drugi se šćućuri 
za deblom. murve koja je tu rasla. 

— Pere! viknu neki starac mladiću na zidiću. Ti si 
dakle taj? Ne bježi! Nema ti pomoći. 

I momku ne preostade drugo no sjesti, sakrivši se iza 
leđa svojih drugova. Međutim, sve jače udaranje štapa 
bijaše najedamput umuklo; krupan, brkat, polusijed čovjek, 
s ukočenom i odebljanom desnom nogom, stajaše na ulazu i 
naslanjaše se o štapinu. ; 

— Zdravi bili, šjor konte! pozdraviše ga pučani. 

— Hm! Zdravlje mi ustima želite, a svojim mi ga 
djelima rušite! uzvika se on, a na takav način, da su mu 
riječi — gromke i isprekidane — izlazile i iz usta kao taneta 
iz grla topa. 

— Bože sačuvaj! Mi bismo za Vas. 

— Šutite, licumjerci! Grga, pošedi < mi amo »naše«! 
već znaš — koje. 

I Grga, navdar tog vlastelina, povede preda nj desetak 
ljudi. 

Konte Kanun (tako su Boljani zvali plemenitoga gospo- 
dina Zuanna Babića više zbog njegove ćudi i zbog njegova 
načina govora no zbog odebljale mu noge) zagleda se u njih 
raskolačivši oči i naježivši duge obrve. 
= — Ha, vi barufanti (svadljivci)! Što je to opet bilo sa 
slugama plemića Vuzija? (a 

— Ništa, šjor konte. Porječkali smo se malo zbog onog 
pašnjaka iznad Njivica. 

— Porječkali! Porječkali! Al' vi ste uvrijedili plemića. 

— Nismo. Poručili smo mu samo, da nije pravo, što 
i nama, novim stanovnicima, ne pušta, kao i starim otoča- 
nima, pasti stoku na onoj njegovoj zapuštenoj zemlji. Ta, 
i mi smo ljudi; i mi smo već dugo Bračani i Boljani. 

— Hm! izbaci vlastelin iz grla _ gotovo odobravajući, 
al' onda iznova plane buljeći u govornika. Licumjerče, ne 
varaj me! Medvjede, ne krij šape! Još ste mu nešto poru- 


čili. Neka sve čujem. Ispovjedi se! . p 
— Hoću, diko i glavo naša! 
— No. Govori! 


— Rekosmo, da ćemo se potužiti sucu u Bolu, pa, u ne- 
volji, i kontu u Nerežišćima. 

— O ludove! O izdajice! uzvika se starčina. Kakav 
sudac u Bolu? Kakav Konte u Nerežišćima? Ne ovisimo Ini, 
došljaci s kopna i novi stanovnici brački, o njima. Svi ste 
pod mojom komandom, a nada mnom je samo dužd; ra- 
zumiješ li me: samo prevedri dužd u Mlecima. Čuj, nesret- 
niče! Reci: znaš li, tko bješe moj djed? 

— Znam, gospodaru, reče seljak, koji se već dosjeti, 
kako će smekšati uvrijeđenoga lava. Djed vam je bio silan 
junak,. konte Zuanne. S 

— Konte Zuanne V., popravi ga vlastelin. 

— Da, konte Zaanie V. od roda Babića, koji posiječe 
u ratu tri turske glave i i povede s bratom Mau narod na 
Brač, da mu bude i otac i majka. 

— Eto: i otac 1 majka! A vi najedamput prijetite Vu- 
ziju sucem u Bolu i konteom u Nerežišćima. A gdje sam 
ja, Zuanne VI.? 


U njegovim se riječima osjećala sada više tita zbog 
uvrede njemu lično nanesene no ljutnja. aka se dosjetiše 
pravom jadu. Okupiše se oko njega. 

— O jedini gospodaru naš! 

— Ne ćemo više ni beknuti bez. Vas. 

— Dužd u Mlecima i Vi na Braču! Drugih za nas . 
nema. 

Bore se na njegovu čelu bijahu izravnale, obrve se nad 
njegovim očima opet slegle. On krenu, Ka na čelu ljudi uđe 
u crkvu. 

- Najedamput stade; kao da se iznenada nečega sjeti; 
prođe pogledom po gomilici mladića i viknu: 

— Pere Trokavčić, znan Bigolo! 

A mladić Pere (onaj, koji je htio šmignuti preko zidića, 
pa se još i sada krio iza leđa svojih drugova) dignu se i 
pruži glavu zagledavši se prestrašeno u vlastelina. 

Konte Kanun nagne malko glavu, dignu lijevu ruku, 
ispruži kažiprst i zatrepta njime kao kvačicom: 

— Amo, Bigoliću! Amo... da se malko pogledamo. 

Mladić se približavao, polako, kao da su mu noge od 
olova. Stotinu je očiju gledalo u nj; njemu je pak bilo kao 
da će ga zemlja živa progutati. * 

— Bliže! I digni oči, ako ti je savjest čista. Pravedniče, 
progovori! 

Bigolo je gledao u tle i šutio. 

— No! Bolje tako. Svršit ćemo prije, reče konte. Pere, 
gdje je kume Mande kokoš? 

Nastade smijeh, a i čuđenje, što vlastelin i to zna i 
namirisa prvi krivca. 

— Bila je to mršava stara kokoš, šanu mladić. 

— A ukrao si je još starijoj, mršavijoj i bjednijoj ženi. 
Gdje je? Prodao? 

— Nisam..Ne uradih zbog novca. Pojedosmo. Sibe i... 

— Šuti. Nek ti je kazna sramota pred ljudima. A štetu 
valja odmah namiriti... Imadeš li? 

— Nemam. Ni novčića, šanu Bigolo, sada sav crven 
od srama. 

Čovjek se provuče kroz gomilu i kaza: »Imam ja«, te 
pruži konteu sav sitni novac, što ga imađaše u džepu. 

— Ti si to, stari naš Jako Trokavčiću! Eh, žao mi te 
je, reče vlastelin. 

A Trokavčić: 

— Imaš i čemu da me žališ, gospodaru. Moj je djed 
otimao, u službi tvoga djeda, konje bijesnim begovima u 
Bosni, da ih jaše i da ratuje; a moj sin krade eto po bo- 
ljanskim dvorištima kokošice starih nevoljnih žena, da oma- 
sti bradu, koju — kukavac — ne će nikad imati. Što bi to 
od nas! 

— Nemoj tako, Trokavčiću. Ujede me za srce. 

I konte stresnu glavom, da potjera od sebe neku crnu 
misao. Dade Grgi novac primljen od Trokavčića, da ga 
uruči okradenoj starici, pa segnu u džep, izvuče dukat i 
pruži ga mladićevu ocu. 

“— Drži! 

— Gospodaru, siromah sam, al ne ću... 

— No, Trokavčiću, ne mislim tako. Drži ga za uspo- 
.menu, jer me sjeti djeda i ratnih konja otetih bosanskim 
begovima... A sad, ljudi, hajdmo! ' 

Zvonar, koji je otvorenih usta virio iz otvora na zvo- 
niku, gledajući i slušajući, što se zbiva na plokati, prenu se 
i skoči. Zvono zazvoni, i čeljad, s konteom na čelu, uđe u 
crkvu. 


"Te dana, u crkvi, konte Kanun Babić, potomak boraca, 
koji su u Bosni ginuli za krst časni, nije nikako mo- 
gao da se sav preda molitvi. Vrzahu mu se neprestano po 
glavi Trokavčićeve riječi: »Što bi to od 'nas!« Eh, doista! 
Bio je konte još dijete, kad ono njegov djed dovede dužde- 
vom dozvolom bjegunce :ispred Turaka s kopna na otok. 
Kako su onda čak i golobradi momčići izgledali! Kao mladi 

junaci, željni konja, sablje i djevojaka. A gle te sadašnje! 
Jašu mazge i magarčiće; znadu samo za motiku; ne otimaju 
cure, no kradu kokoši. Pokunjili se, usitnili se, prometnuli 
se u balavce i u brbljavce. Oh, ipak je bijedan taj mir, i 
jadna li je ta sigurnost pod obranom duždevom, pod krilima 
lavića sv. Marka! Eto, njegova je kuća, tu, u Bolu, puna 
obiteljskih svetinja: povelja, kubura, handžarA, mačeva i to- 
puza, a sve trune i rđa viseći o zidu, ležeći u škrinjama, i 
samo su njegove oči, koje to gledaju, njegovi prsti, koji to 
dodiruju; možda će i njegovi sinovi jedva mariti za ono, 
što je jednom bilo. Jest: »Što bi to od nas!« 

Stajao je konte Kanun dugo, nepomično i oborene 
glave u svojoj klupi, ne čujući crkvenog pojanja, ne osje- 
ćajući mirisa tamjana, ne videći gotovo ništa i nikoga. Kad 
se prenu, služba Božja bila već dovršena, crkva prazna. 
Maknu se, izađe i prođe preko plokate. Htio je krenuti po- 
lako kući, uz ulicu, kad ču trku i viku na žalu. Kamenje je 
letjelo; po koji bi kamen zalutao i do njega, udarajući o 
ogradni zidić. 

On svrne k moru. 

Čopor dječurlije, pa i momaka, opkolio je izdaleka čo- 
vjeka niska stasa, krivih nogu, čupavih vlasi i kozje bradice; 
baca se na nj kamenjem i pogrdama. 

— Rogonjo! Kozorepče! Antikriste! Kozin mladoženja! 

A onaj odrpanac — iako u njemu ljutnja kipi — ne 
osvrće se ni na kamenje ni na psovke; stane samo pokatkada 
i maše pastirskim štapom, kao da bi htio reći: »Lajite, psići, 
al' se toga čuvajte«. Derani navaljivahu, ohrabreni  privid- 
nim mirom čovjekovim i smijehom čeljadi, što motre sa 
shodova i s prozora. 

“ — U šumu, jarče! Kako se usudi u grad, k ljudima? 
B€! BE! Oteše ti kozu nevjestu. 

Kamen doletje i pogodi čovjeka u glavu. On ruknu; 
. okrenu se, da — na ma koga bilo — jurne. 

Stade, čudeći se. 

Svi umuknuše,. baciše čafenje: tko pobjegnu, tko se 
sakri; nestade i onih, koji su samo gledali i naslađivali se. 

Pastir se osvrne; slutio. je, da to bježanje nije zbog 
njegove prijetnje. I on vidi nedaleko od sebe krupna čo- 
vjeka dugih polusijedih brkova i odebljale noge, gdje stoji 
naslonivši se o štapinu i gleda u one, koji bježe, kao ja- 
streb u ptičice. 

— Ranjen si, reče mu starac. 


— Trica. 
— Krv ti mlazom teče, niza: šiju. 
— Ne mari. Isprat ću morem. Eto, — ovako! Već je 


dobro. 

— Čudnovato! Drugi bi od toga bolovao i desetak dana 

. A što to bješe? 

— Ta, vidjeli ste. A uvijek oni sa mnom tako. 

— Gdje? Kada? ' 

— Kad se namjerim na njih na paši. U gradu — kad 
me nevolja amo nagne — bivaju još žešći. Siđoh danas k 
moru tražeći svoju kozu. Vidjeste li ih? Odvedoše mi kozu, 
pa me sada na taj način dočekaju! — klikne čobanin, 1 oči 
mu planuše. 

— A tko si ti? 

— Loda. Pastir Loda. : 

— Ho! Ti si dakle taj? Čuh nešto o tebi. Tražiš kozu. | 
Ako ti je koji Boljanin ukrade, ne boj se za nju. Ja ću ti 
je naći. 
i — Dobar ste Vi čovjek; ar što ne mogu ja s dvjema 
nogama, ne ćete ni Vi s jednom. 

— Hm! A jesi li gladan? 

— Bogme jesam. Pet je dana, što obilazim sela. Zo- 
vem. Vićem. 

— Hodi onda sa mnom. 

— Hoću. Situ je lakše, i s lupežima. 

I oni krenuše, dok su dječaci — s ruba zidića, iz ugla 
ulica i iz lukanja na lađama — virili kao miševi i gledali, 
kako im konte Kanun otima žrtvu. 

Prođoše mimo crkvu, digoše se uz ulicu, svrnuše na- 
desno. | 

— Eto nas. 

Loda ugleda nad vratima kamen križ, pa skinu kapu. 

— Nije to crkva, reče mu konte. Znak je, da sam 
kršćanin amo doseljen. 

Udoše u dvorište, a iz potleušice pokraj vrta dotrča im 
navdar Grga. 

— Gladan je i ljutit. 

— Povest ću ga u Peknjicu. I danas je u njoj ljudi, 
svi »naši«. ' 

—— Ne, Grga. Ti bi ga znao nasititi, al' nikako i umi- 
riti. Hoću da se s njime bolje upoznam, On će sa mnom. 
I tako sam ovih dana sam u kući. 

Povede pastira uz kamene stube, pa na AA (shod pred 
glavnim vratima), te ga uvede u blagovaonicu. 

— Sjedi. Razvedri se. Ne misli više na tu nesretnu 
kozu... Jedi.. 

A Leta se bacao kao gladan vuk na jelo, što ga Grga 
nosio. Trpao je i prstima u usta, gutao ne žvačući. Njegov 
je glad bio životinjski. Ipak je grizao i kidao čvrstim zdra- 
vim zubima i uz neku ljutnju; vidjelo se, kako u njemu 
kipi, što ni sitost ne će utišati. Najedamput se gotovo ukoči; 
stade, držeći kost pred otvorenim ustima. Bijaše. se zagledao 
u oružje na zidu. ; 

— Znaš li, Loda, što je to? . . 

— Znam. Divor. Uskoci. Lepan, 

— Uskoci? Lepanto? 

— Da. A moj. je Divor bio velik junak. 

Pastir se dignu, pruži ruku prema sablji, što je visjela 
na zidu okružena drugim, manjim, oružjem. Starac ustane, 
odbije ga i grmnu: : za 

— Mani, ludove! Ne diraj. 

— Daj mi je! > 

— Što bi ti njom? 

— Što ne mogu štapom. Prisilio ih, da mi vrate kozu. 

* — Ha! Ha! udari vlastelin u smijeh. Ti si, Loda, neko 
dijete. Nije, bolan, ta slavna sablja, kojom su moji praoci 
sjekli turske glave, da plaši Bračane, koji koze kradu. Ha! 
.ha!, sinko, ali si lud. Sjedi i pij, pa da te koješta pitam. 

Starac gotovo prisili Lodu, da sjedne. —_ 

— Tako. Samo se smiri. Vidim, plahovit si, žestok; nisi 
mlitonja i brbljavac kao ti otočani. Pričat ćeš mi sada malo 
o sebi. Kako se zapravo zoveš, i otkuda su tvoji pređi? , 

Al je Loda šutio; drhtao je od gnjeva, buljeći e 
u sablju. 

— No! reče konte. Ipak ću te razveseliti. Dat ću ti 
nešto drugo: snažan bič, kojim je davno neki momak moga 
pradjeda Petra V. znao utjerati strah u kosti turskoj če- 
ljadi. Ne sijeku se lupeži koza časnom sabljom; oni se bi- 
čem biju, kao psi. Ču li me? 

— Daj ti meni tu sablju. Šta će mi bič? 

— Kad ga vidiš, slisćaje ćeš govoriti. Počekaj me 
malko. 

, Vlastelin ustade i doda vukući nogu, u obližnju sobu. 
Prođe neko vrijeme, dok nađe bič; a kad se vrati, držeći 
ga u ruci, ukoči se od zaprepaštenja. 

Ni Lode u blagovaonici, ni sablje na zidu. 

I stade da viče: 

— Grga! Grga! . 

— Ukrade mi onaj divljak Dujasovu sablju. Skoči! 
Digni sve sluge, sve goste! Pohitaj! Goni ga, hvataj, izle- 
maj! Još je negdje blizu. Hitro! Sablju! Sablju! 

A _ Grga pohita, dižući uzbunu. 

Vlastelin klone na sjedalo. Treptao je od jada, što ne 
može i on u potjeru. Al' uvijek je tako: kad se uzruja 
(a danas se i do dva puta morao naljutiti), ta ga prokleta 
noga, zbog koje je bio primoran prekinuti vojničku službu 
i na kopnu i na moru, sasvim izdaje; ne pomaže onda ni 
štap. Kad bi se sada mogao dovući bar do žala i odanle 
gledati, kako Grga lovi čobanina! Al' nema druge; mora tu 
sjedjeti i čekati u praznoj kući... Vaj, sramota! Sablja 
njegova pretka Dujasa u Lodinoj ruci! Sablja, što je išla 
od oca k sinu, od pokoljenja do pokoljenja, da siječe sad 
u Bosni, sad u Krajini turske glave veličajući time slavu 
plemića Babića, našla se eto u desnici nekog poludivljeg 
šumskog čovjeka, da plaši lupeže bračkih koza!... HA! 

Puhao je od jada, oborene glave, držeći još uvijek bič 
u ruci. 

Najedamput napne sluh. 

Ha! Eto!... Čuje se daleka vika, iz više grla. To je 
sigurno Grga i svi oni, koji su danas kod vlastelina jeli u 
Peknjici; gone pastira, love ga. Rekao bi, da se diglo čitavo 
mjesto. A kako i ne bi? Babići su doveli nove naseljenike 
na Brač, pa i u Bol; Babići upravljaju njima u ime vedroga 
dužda, a njega, konta Kanuna (zna on, da ga tako zovu), 
ti ljudi i vole, jer im nije ohol kao stari brački plemići Vu- 
sio i Martinis. Ulovit će čobanina, neharnog divljaka, koga 
on pogosti, i kome je htio pomoći u traženju ukradene koze, 

što je možda lupeži nisu još zaklali, ispekli i pojeli. Da, 
.zgrabit će ga i povesti amo, da vrati sablju i pretrpi kaznu. 
Čeka ga zato tu, s tim bičem u ruci. 

I konte Kanun dugo sjedi prateći uhom onu graju. Vika 
je sad blizu, sada daleko; raste i pada, da se i sasvim izgubi. 
Izvrsno! Napokon ga .uloviše; sad ga vode. Čut će, kako 
dolaze sa žala, uz ulicu. | 

Al sve je tiho. 

Vlastelin opet čeka, uznemiren. 

— Čuje se korak, preko dvorišta, na . shodu. 

— Iko je? 

Vrata se otvaraju. Navdar Grga ulazi — sam, pra- 
znoruk. 

— O nesretniče! Nevaljanče! uzvika se konte Kanun, 
crven kao rak, dižući se i mašući bičem. 

— Gospodaru, udri! A!" me prije saslušaj. 

Vlastelinova je žalost bila tako velika, da mu prelomi 
srdžbu; on se spusti iznova u našlonječ. 

— Pobjegnu? šane. 

— Kako ne bi! Skače kao koza, juri kao vjetar. 

— Što uradi s njom? 

— Prijetio je; silio ljude, da otvore štale, pa obilazio 
sve koze, tražeći svoju. Kada stigoh, svi sa mnom pregnuše, 
da ga ulovimo. Ž i 

— Oboriti ga. Izbatinati. Vezati. 

— Ne možeš, gospodaru. Batinu ne osjeća, rana mu 
“ odmah zacijeli, konop na njemu sam puca; jak je kao. bik. 
Sad vjerujem i ja, da je jednom nosio rogove, papke i rep, 
da se ne može ni razboljeti, ni umrijeti, da je drugovao s 
Uskocima i da se borio kod Lepanta. 

“—:Pusti te bajke. Ne brbljaj. Ja hoću sablju. 

— Gdje da ga sada nađem? Sam samcat je, a vječno 
se skita. 

— Na otoku je; uz svoje stado. Ma i da jest, što mi 
ti sad pričaš, ne može preplivati s ovcama ni hvarski ni 
brački kanal. Spremi se, putuj, traži.. Ne ćeš biti sAm. Ima 
u svakom bračkom mjestu »naših“ ljudi, novih naseljenika; 
i svi znadu, da sam ja konte Zuanne Babić, njihov pogla- 
var, a i ti nešto znaš: da me oni vole. Treši se, ništarijo! 

— Ali. 

— Što: ali? Tvoji su djedovi dišali u Pfanikia go- | 
rama hajku na vukove, tebe je strah loviti ovdje nekog 
suludog bračkog čobanina. 

Grga se lecnu, malne uvrijeđen. 

i; — Ne bojim se ja, gospodaru, nikoga i ničega. AP 
ćemu muka bez potrebe? 

— Kako to? 

— Eto. Sretoh više puta na pašnjacima Lodu i čuh o 
njemu koješta. On će Vam, gospodaru, vratiti sam sablju. 


_ 


— On? Taj lupež! Taj razbojnik! kliknu vlastelin. 

— Da. On. Dobričina je i poštenjak. Mirno je on če- 
ljade. 

- — Ane vidje li ti, što danas sve uradi? 

— Vidjeh, no, ipak. Takav je. Vele, da ga svako to- 
liko, katkada i nakon desetak godina, hvata furija (bjesnilo). 
Pomami se, pa ni sAm ne zna, što radi. Jednom udari u 
bančenje. Žderao i lokao, zovući svakoga na gozbu; zakla 
sve svoje ovce; propije sve, što mukom i škrtošću polako 
prištedi. Plesaše kao lud; sviraše u frulu i u gajde. Nagna 
u ludilo svu mladu čeljad na otoku. Najedared se smiri, ' 
otrijezni. I nikada ga više ne vidješe takva. A zatim, mnogo 

kasnije, spopade ga druga furija: poludi za ženama. Pokupi 
oko sebe najgore djevojčure; u druge je žene dirao, gdje 
bi ih samo ugledao: na putu, u šumi, na pašnjaku, u ma 
kakvu dvorištu, u ma čijoj kući. Čudo i pokora. Gonili ga, 
tukli, vezali, pa i boli noževima; njemu — na koncu — 
ništa: ne možeš ga ubiti. Vele, da za njega nema smrti, da 
dođe na Brač prije no se Isus rodio, a s rozima na glavi. 
Sada mu pak ta ukrađena koza i ta vaša sablja smutiše 
glavu: udari u neko junaštvo; spominje Uskoke, Lepanto 
i sina Divora, koji poginu davno, kao junak, u Pučišćima. 
Da vidite, kako sabljom maše! ' 

— Jao! upropastit će je, jauknu konte. . 

— Ne će, gospodaru, Lodine furije nisu slijepe kao - 
prava ludost. A malo traju. Do nekoliko dana on će sam 
zakucati na Vaša vrata, krotak kao janje; i poljubit će Vas 
"u ruku, i vratiti Vam sablju. Vele, da se Loda u davna 
vremena dade jednom i u svetost, u pustinjaštvo. Obuče 
okostrijet i onda. 

— Prestani, brbljavče! planu vlastelin. Što me uspav- 
ljuješ tim svojim babljim pričama. Hoću sablju! Odmah! 
Digni se, i put pod noge! Idi i traži; a hodajući viči: »Sto 
cekina daje konte Zuanne Babić za ukradenu sablju!« 

Navdar Grga morade poslušati. E 

Spremi 'se na put i zajaše mazgu. 

Prije nego izađe iz pivota, ču zov: 

— Grga! 

Vlastelin je stajao na shodu držući uvis kažiprst desne 
ruke: . 

— Čuj! Da mi se nisi vratio praznoruk, I!' Dujasovu 
sablju, ili Lodinu glavu! 

Petir Lodu bijaše doista — kako Grga ono reče — spo- 
pala neka furija. 

Spočetka je mislio jedino na kozu, ljutio se samo na 
lupeže i na dječurliju; kad vidje sablju i dobi je u ruku, 
zavlada njime nešto drugo. Sve, što trpi već davno, od 
kobnog dalekog dana, kada — još rogat i repat — stignu 
na taj otok, uskrsnu iznova pred inače sklopljenim očima 
njegova pamćenja; osjeti svu nepravdu, što mu je ljudi kroz 
vjekove naniješe: prezrenja, varanja, otimanja i gonjenje 
iz jednog kraja Brača u drugi. I golema ga ljutnja prože. 

Al eto, ima on sada mjesto drva gvožđe u ruci! 

I Loda zna, što je sablja. 

Vidje je u svoga sina Divora i u senjskih Uskoka, s 
kojima je ono plovio uza žalove Grčke te ugazio i on u 
krvavu bitku kod Lepanta; gledaše jednom također, što 
ona sve može i kada vojvoda Janko dignu bunu pučana 
protiv plemića u Hvaru... Ovog puta on je sam drži u 
svojoj desnici, osjeća svu njenu moć. S njom je jači, si- 
gurniji, rekao bi: čak i viši. I ne treba mu riječi; govori ona 
sama, a drukčije no štap pastirski. A govor joj je i preoštar: 
* Kad je ti ljudi vide i čuju, problijede, protrnu; otvaraju 
pred njim štalu, puštaju ga, da im ogleda stado, da — ma 
gdje bilo — traži svoju kozu. 

Ho, sablja! A baš ta: sablja starokovka, strašna i slavna 
sablja bosanskih junaka Babića, koja je posjekla toliko tur- 
skih glava! ... On ne siječe glave, al' mu ide od ruke 
presjeći i štap i kolac, kojima Boljani na nj udaraju. Sad 
ga se čuvaju, viču i psuju izdaleka; biju ga samo kamenjem, 
a toga se njegovo jedro, čvrsto tijelo malo boji. Ipak mu 
je sada gore. Dotrčao i Grga. Navdar je i snažan i lukav; 
stavlja se na čelo ljudi; viče: »Spasimo konteu sablju!«, pa 
se vješto baca konopom, da ulovi njime Lodu. 

I nova hajka započe. 

Pastir i do dva puta malne podlegnu; ne navaljuje više; 
brani se, a na koncu bježi. Al' ga na dnu svake ulice doče- 
kuju ljudi naoružani kosama i vilama, pa i ražnjevima. On 
juri po mjestu, preskakuje zidiće, krije se u dvorištima, pe- . 
nje se na krovove. »Daj Babićevu sablju! Dobit ćeš i tri 
koze«, viče mu Grga. »Ne, sad hoću baš nju«, odgovara 
mu Loda, željan šmignuti, da mu to čudesno oružje ipak 
ne preotmu. Međutim se čitav Bol na nj dignuo. Baš na , 
gornjem kraju sela nađe se zaokružen, u neprilici; uvidje, 
da je s Grgom teško, da hajci ne će odoljeti. Ne preostade 
mu drugo no provaliti kroz'okno u neku zatvorenu 'potleu- 
šicu. 

— Sad ga imamo! — klikne Grga. Ljudi, počekajte! 
Kroz okno nikako; mogao bi iznutra svakoga sabljom po 
nosu. Valja kroz vrata, svi skupa. Gredu! 

Grede nije bilo lako naći. Minu neko vrijeme, dok je ' 
odnekuda doniješe. Onda snažno upriješe. Oboriše vrata i 
nahrupiše. A potleušica prazna, rasvijetljena odozgo ru, 
pama na trošnom krovu. 

— Pobjegnu. Tko bi ga sada u bušku (šumi) našao? 

I Grga se sav pokunjen vrati ka gospodaru, da mu 
rekne, što smo mi već čuli. 


[oda se doskora nađe u najdivljem dijelu šume, ondje, kud 
samo on može lako kretati. Rupčage, klisure; grmenje 
i jugovinom izmlaćeni hrastovi. Ni čobani amo ne zalaze. 
Sjedne na kamen i stade ogledati sablju. 
Divna li je! Pocrnjela od starosti, al' teška, čvrsta, ši- 
roka. Svinuta je: nije da njom bodeš, no da glave siječeš. 
Takva je morala biti i sablja Alipaše, onoga delije, koji je | 

zapovijedio turskim lađama kod Lepanta, i kome je glava 
stajala zatim na krmi mletačke lađe, što je kretala u Vene- 
ciju, da javi pobjedu, a Loda je s Uskocima plovio kradom 
za Mlečićima, da im je preotmu Oh, Lepanto! Divor! 
Vojvoda Janko na Hvaru! Goti na Braču! 

Loda se poče sjećati koječega iz svoga drevnog života. 

A sjećao se na svoj način. 

Divlje Gote, koji davno, još za vrijeme bračkih pusti- 
njaka, barahu na otoku, on odmah i vidi. A pokraj sebe. 
Razabira im lik u prugama i zubovima klisure, u deblu £ 
krošnji stabla, u načinu, kako grm raste. Al' danas od njih 
ne strepi, ne bježi, ne krije se. Nije više mlad i neiskusan 
satir, koji je sam zalutao u stranu zemlju, a drži tu sablju 
u ruci. U njega je, što drugi na otoku nemaju: oči, što pro- 
diru u grm, u deblo, u hridinu i vide; što se u njima krije, 
što je sve to zapravo. 

Goti! Oni su još živi, kao- što je još uvijek živ i on: 
Loda. 

Opet su tu. I gledaju u nj. A po zanosu, što ga hvata, 
po bijesu, što ga prožima, Loda zna, da je to časak obra- 
čunavanja i odmazde. Ustaje, diže glavu, maše sabljom, i 
u svom hodu skida jednim samim zamahom sad granu s 
hrasta, sad vršak borića. - 

Loda ide naokolo kao po bojnom polju. 

Kada suton napuči šumu sjenama, čovjek sa sabljom u 
ruci izađe odanle, uputi se na visočinu. Na ukradenu kozu 
više ne misli. Hoće samo borbe i junaštva. Ne sjeća se svoga 
stada, i kad čuje daleko blejanje; PUGANJA mu se, da sluša 
izazivanje novih protivnika. 

I on ide onamo, svečanim hodom, raskolačenih očiju, 
uzdignute desnice. 

i Xx 

— Sto cekina daje konte Kanun Babić u Bolu za Du- 
jasovu sablju! vikao je Grga u selu nasred otoka. 
Čeljad se skupi oko njega. 
— Je li od zlata? : 
— Nije. - 
— Srebrna? 
— Ni to. Staro neko gvožđe. Ukrade ga Loda. 
Seljaci prasnuše u smijeh. : ae 
- — Što to banzaš (telališ) po Braču, Grga? Nije Loda 
bio nikada lupež. Čast konteu — znamo ga mi svi. Al u 
njega puno srce, a prazna kesa. Sablja, veliš. Bit će čobanin 
digao s Kanunova smetišta kakav ražanj. 


- 


I samom je Grgi, već umornome od skitanja, sve to 
skupa bilo ludo i smiješno. Htio se okaniti traženja i tela- 
ljenja, pa se zavući u najbližu krčmu i u njoj se pritajiti, 
dok Lodu, pa i njegova gospodara, ne prođe furija od te 
nesretne sabljetine, kad se nešto desi. 

Ču se blejanje i klopot papaka; oblak se prašine pokaza 
na glavi puta. Prestrašeno stado i nekoliko čobančadi pro- 
juri kroza selo, a za njima se pokaza progonitelj, razbaru- 
šen, prašnjav, širokih očiju, mašući sabljom i vičući: »Goti! 
Goti!« g 

— Ha! Vidjeste li? kliknu Grga. Stiže, eto, i k vama. 
Bolje dobiti sto cekina, no izgubiti stotinu brava. 

— Bogme, jest. Poludio jadnik! Moglo bi biti i štete. 

— Pa onda, hajdmo! Za mnom, ljudi! ' 

I započe nov lov na bračkoj visoravni, od sela do še, 
od šumice do šumice, od jednog klanca do drugoga. 


s 

Bi nemir i uzbuna velika; al' sve ne potraje dugo. Do- 
godi se, što Grga već prorokova svome gospodaru: još 
prije no ga umor svlada, Loda dođe k sebi, otrijezni se. Ne- 
stade ga. 


Seljaci se vratiše k svome Bošt sretni, što bi mnogo 


- vike, a štete veoma malo. Grga se pritaji u nekoj krčmi, 


čekajući, da o Lodi i o sablji opet nešto dozna, — u kon- 
teove cekine nije ni on pravo vjerovao. Mislio je: dok se 
krije čobanin, i dok se krije sablja, krit ću se i ja. Naći 
ćemo se doskora nas troje skupa pred smirenim gospoda- 
rom. Znam ja i Lodu i Kanuna. A Lodina glava ne će pasti. 


Navdar je miran; razveseljuje se vinom neke krčme u 
Gornjem Humcu; ali s pastirom nije tako. Probudio se ju- 
tros u osamljenoj, samo njemu znanoj spilji u najistočnijem 
kraju otoka, i trpi od mamurluka kao nakon žestoka pjan- 
stva. Sjedi i tare oči misleći na svoje ovce. Da 1' ih je pas 
dobro čuvao? Jesu li izlazile jutrom na pašu? Vraćale se 
u predveče u tor? Bit će... Al' jesu li znale same do lokve? 
Ne bih rekao. Crknut će jadne, od žeđe... Idem. 

Pruži ruku, da se lati svog štapa; al dotaknu nešto 
glatko i hladno kao zmija. 

Bijaše to sablja. 

- — Prokleta! kriknu i skoči na noge kao da se boji 
ugriza. 

Zagleda se u nju, raspoznavajući je s mukom, pun ne- 
povjerenja; dotaknu je palicom, dirnu je nogom. 

— AT je grdna! Crknu. Mrtva je. 

Nije ni na što više mislio. Šiljastim kamenom, palicom, 
pa i rukama, iskopa rupu, gurnu u nju sablju i pokrije ze- 
mljom. Pogazi petama te izađe. 

Netom kad se nađe s ovcama, i povede ih k vodi, pa 
sjedne s psom u hladu stabla, sjeti se, kakva je to tri dana 
proveo. Boljani, konte, sablja, Grga, sječa granja, vijanje 
stad4, dječakA i ženA. Prijetnje i udarci. Što je sve to bilo? 

. I srdžba zbog ukradene mu koze bi mnogo manja od 
srama zbog čuda, što ga počini. | 


Sablja! 

. Ne. To je, doista, zmija. Smutila ga, netom ga ona sa 
zida ugleda; upekla ga 1 otrovala, netom je odanle skinu. 
(oh, zna on zmije!), crknu — ili se samo umrtvi? Al je on 
— možda još živu — duboko zakopa. Šta bi drugo? Klicao | 
mu Grga, da je konteu vrati. Nikako! Onaj je stari gospo- 
din dobar čovjek; čemu bi držao nadalje taj gad, koji miriši 
po krvi, u svojoj kući?... Očuvat će ga on, Loda, od te 
napasti. Vratit će se u spilju, iskopati guju otrovnicu, ra-_ 
skomadati je u parčad, pa je zakopati još dublje. 

Tako je pastir mislio, no toga ipak ne uradi. 

Obađe sutradan spilju. Vidjevši, da je »gujin« grob 
čvrst i netaknut, ne dirnu u nj; povali na nj krupan kamen 
i ogradi spilji otvor. 

Na sablju nije doskora više ni mislio. 

Preseli se sasvim tu, na kraj otoka. Samovat će i kriti 
se; ne će pasti na visočini i po pašnjacima: prema Bolu, sve 
dok ljudi ne zaborave to njegovo mahnitanje. 

Najteže bi navdaru Grgi. Nigdje Lodi ni glasa ni traga. 
Ne pomaže ni čekanje u krčmama ni novo traženje i tela- 
ljenje. Jednog se dana morade ipak vratiti ka gospodaru. 
A bez Dujasove sablje i bez Lodine glave. - 

Kr Andrija Kačić od lože Miošića u Bristu kod rijeke Ne- 
retve, učen čovjek, jak na jeziku i na peru, ostavi ka- 
tedru teologije i filozofije u Zaostrogu i u Šibeniku, da pro- 
đe morski kanal i postane grane ijenom samostana u Su- 
martinu na Braču. 

Luka zgodna, mirna i zelena: al' samostan tijesan i . tro- 
šan. On se odrekne čitanja i pisanja, spremi rukopis svog 
djela: »Elementa peripathetica«, i dade se na drugi rad. 
Poče zidati nov samostan. Spočetka, sve mu pod rukama 
cvalo i raslo. Darovi u gradivu i u novcu odasvud prilazili; 
fratri se vraćali iz prošnje s krcatom torbom i s punom-ke- 
som; narod je pomagao. na gradnji, u kamenolomu, u vap- 
nenici, obarajući hrastove i tešući grede u obližnjim šuma- 
ma. No svako čudo za vremena. Najedamput stade koješta 
jenjavati, dok sve i zapne; i fratar se zaprepasti. Ni po 
muke, da su vile — kao ono davno, u Skadru na Bojani 
— razvaljivale noću, što je fratar neimar obdan gradio! 
Bio bi našao tome lijeka. Desi se, što je mnogo gore: val 
sebičnosti i škrtosti prođe po kopnu i po otocima. Plemići 
nisu više ništa slali, Franjevci se vraćahu kući praznih ruku; 
seljaci se izgovarahu, da gradnja samostana predugo traje 
i preveć umara, a da se njima međutim u selu ruši krov 
nad glavom; majstori rekoše, da ne mogu više dugo čekati 
na isplatu nadnica: namirisaše praznu kesu i povukoše se 
natrag. 

Sam, sa starim slugom (svi su fratri bili iznova otišli u 
prošnju), gvardijan je čuvao gradnju i mislio, koliko bi 
morao imati dukata u džepu, pa da njima malko zazveči i 
privuče odbjeglice opet k sebi. »A_ ja sam, luda glavo, vje- 
rovao, da oni ne rade samo zbog novca, no također iz lju- 
obavi!« govorio je sam sebi i tugovao, što dani prolaze, a 
gradnja stoji. Nije bio više mlad, i odvikao se od tjelesna 

rada; al' nije ipak mogao gledati, kako koješta leži posvuda 
naokolo, čekajući na ruku, što će se spružiti, i dignuti, 1 
postaviti na pravo mjesto. Učitelj filozofije, pisac djela 
vElementa peripathetica juxta mentem subtilissimi doctoris 
Ioannis Duns-Scoti«, skine fratarsku halju, zasuče rukave 
i dade se na posao: Valjao je kamenje, prenosio grede, spre- 
“X mao oruđe, gasio živo vapno. Nek se ništa ne zametne, i 

nek bude sve spremno, kada rad iznova oživi. — Tako je 
provodio oveći dio dana, a predveče je išao u obližnji ka-. 
menolom. Brojio je već brano kamenje i računao. »Koja 
šteta što sve to ovdje tako leži! Da je već na gradilištu, na 
svome mjestu, gubitak bi vremena bio kasnije mnogo ma- 
nji, čak i nikakav«. I on se na nešto odluči. Prignu se, pri- 
obvati i naprti sebi kamen na rame. Onda krenu, polako, 
nizbrdo. Morade nekoliko puta stati i nasloniti teret na zidić: 
vinograda, da se malko odmori. Iđaše teško, sam je sebe 
hrabrio, šapćući: »Valja se samo naviknuti!«; a kada stignu 
i svali kamen, obradova se veoma: »No, eto!« 


Bio je tako zadovoljan sam sobom, da te iste večeri užga 
prije svijeću na svome stolu te pođe ka škrinji, koja je le- 
žala, zatvorena “već dugo, u kutu. Otvori i izvuče iz nje 
snopić ispisanih hartija. Bijahu to prepisi. starih povelja, 
precrtani grbovi, popisi imena, bilješke, sastavci i pisma. 
Nizovi kitica od četiri stiha tekli su u dva stupca niz istu 
stranicu pokazujući popravke pojedinih riječi, pa i čitavih 
redaka. Čitao je nijemo, mičući ipak usnama, prisluškujući 
nekom nutarnjom romonu. Otkad bi dokad stao i gledao u 
bilješke ili u povelje kao da istražuje, da li stih laže; onda 


bi se zanio, mrštio čelo, mahao rukom kao da sabljom siječe, 
kopljem probada. 


26, Nazor: Pastir Lodn 

* Uz jednu takvu kretnju udari nehoteći laktom o stol. 
Svjetiljka se ustrese; on jedva dospije da je pridrži. To ga 
rastrijezni. 

Ustade; prošeta se po sobi. 


Stol ga i hartije na njemu iznova privlačivahu. Htio 
je opet sjesti. Priđe k vratima i otvori. 


— Fra Bernardo! 

— Tu sam, oče gvardijane, odazva mu se iz kuhinje 
stari fratar laik. Hoćete li prije lijeganja što založiti? 

X — Ne zovem te za to. Primi li za me od plemića Mla- | 

dinea neko pismo? 

— Primih. Još prekjuče. 

— A zašto mi ga ne dade? 

— Jer napraviste zavjet, da ne ćete niti sastaviti pisme 
niti pročitati povelje, dok samostan ne bude pod krovom. 

— Ha, ha, fra Bernardo! Moglo bi se desiti, da bez 
pisme ne bude krova. Nosi. 

A kada starac donese, fra Andrija sjedne i otvori omot. 

Bijaše to neka stara povelja. : 

Čitao ju je; prepisivao i prevodio. A kasno u noć ispriča 
u stihovima, kako je dužd Frane Molin jadikovao u Mlecima, 


što mu smrt ugrabi bračkoga vlastelina, superkomita Mla- 
dinića, _ 


Koji Turke po moru hvataše Ter isiče careve delije, 
I ruse im glave odsicaše: 1 branjaše more od Turaka, 
Zapovidnik biše od galije, Dd Levanta lipo do Mletaka. 


Xx 

Sjutradan nastavi fra Andrija svoj rad na gradilištu, 
ali radost noćnog mu pjevanja o slovinskim vitezovima i 
junacima ne mogaše nikako potjerati iz njega žalost zbog 
te nedovršene zgrade. i 

Predveče pođe iznova u kamenolom. Izabra lijep, već iste- 

san kamen; naprti ga na leđa. | 

Kamen danas nešto krupniji, nošenje idi? mnogo 
teže. Nije bilo zidića, da uza nj stane i odmori se; spustiti 
s visoka kamen o tle nije htio: bojao se, da o što ne lupne, 
pa mu se bridovi ne okrnje. Prigibao se teterajući i snažno 
pušući, uznemiren sve većma, jer mu se pričinjalo, da čuje 
za sobom neko sumnjivo hodanje i tapkanje. Olja da klo- 
nu, da će mu kamen skliznuti niz pleća. 

U taj časak ono hodanje prestade, tereta nestade. 

Okrenu se. , 

Neki je čovjek stajao pred njim s onim kamenom na 
ramenu, s psom i s nekoliko ovaca za sobom. 


— Što to uradi, pastiru? 

— Što ti ne možeš, fratre. 

— Ho! A sad? i. : . 
— Ništa. Vodi me. si 
Kada stigoše na gradilište, fra Andrija pokaza, gdje 


bi kamen morao doći. Čovjek ga posluša; onda reče: »Zbo- 
gom, oče!« i okrenu se da pođe. 


— Počekaj. Ne ćemo tako, zadrža ga fratar. Zatim 
viknu: Fra Bernardo! 


— Eh! javi se starac. 


— Skloni te ovce, pa štogod donesi. 
«Gvardijan povede pastira sobom, uvede ga u svoju sobu. 


— Sjedi! Tu. 

Čudnog li čobanina! Odrpan je, zapuštenih vlasi i bra- 
de, al' nešto malne otmjeno izbija ipak iz njegova bića. 
Sve je u njega mlado i zdravo, lagano i slobodno, a ipak 
kao da jei preveć star. 

— Kojeg si roda? 

— Ničijeg. | 

— Razumijem. Ne zamjeri. 

Fra Bernardo donese kruha i sira. 

Loda pruži ruku; al mu se desi, što i uza stol vlaste- | 
lina u Bolu. Ovog se puta ne začudi; prestraši se. 

— Ha! Eto je. Nije. crkla. Izađe. Ne da mira. Goni 
me.- ' : 
— Što to, čovječe? zapita ga fratar. 

Pastir pokaza prstom sablju naslonjenu o zid, u kutu: 
— Sablja, guja, što je ukradoh. 

— Mani! Darovao mi je još lani plemić u Pučišćima. 
A ti ukrade neku sablju. Pričaj. i ' 

— Hoću, nađoh se već davno s fratrima i s pustinja- 
cima; i svi su.mi dobri bili. Bit ćeš to i ti. 

Loda se umiri; ispriča fra Andriji, što mu se onomadne 
desilo. 

— Kakve su to priče! čudio se fratar. Čuj; da ti sada 
ne bulazniš? A tko je ipak taj konte Kanun u Bolu? 

— Ne znam. Dugi brci, debela noga, dobro srce. Križ 
mu nad vratima od dvorišta, staro oružje na zidu. 

— Kakva je imena? Od kog je plemena? Daj, sjeti se. 

Loda se zamisli. Napinjao se, udarajući šakom po stolu; 
najedamput se osmjehnu, kliknu: 

— Babić. Konte Kanun Babić. Tako mi je Grga vikao. 

— Babić! Pa to je rod junaka iz Bosne. Ima ihiu 
“ Krajini. U tebe je dakle njegova sabljetina. A gdje je ona 
sada? — upita fra Andrija. 

— ZhVsseh guju u crnu zemlju. Leži u spin neda- 
Jeko odavle. ' 

— Da nije već mrak, poslao bih te po nju. Nek je vi- 
dim. Ovako ti i sad teško vjerujem. 

— Nema za me tmice. Idem! 

— Čekaj. Dobit ćeš fenjer i motiku! 

— Ne trebam, — odgovori mu Loda i pohita u noć. 

Fra Andrija nije dugo čekao; njegova slutnja, da ne 
će možda nikada vidjeti ni sablju ni pastira, ne obistini se. 
Loda dođe i donese. 

Fratar ogleda sablju. Starinska, turska, viteška. Smje- 
* škao se, kušajući joj sagibljivost i težinu, promatrajući 
ureze na dršku. i 

— Pastiru, reče, a zašto je konteu ne vrati? 

— Ta bi guja mogla ugristi i mene i njega. Pa onda, 
OČE: I. : mađ 

— No, kaži. 

— Kako da to uradim? Sram me je doći mu pred oči. 

— Dobro, sinko! Mi ćemo k njemu... skupa. Već su- 
tra, zorom. ' | 

Loda se vrpoljio; iznova mu nešto nije bilo pravo 

— Govori! 

. — Ne bih želio, da me čobani vide na visoravni, a još 
manje oni građani. Bilo bi bolje stići u Bol mrakom. 


— Ne boj se. I bit će tako. Dei ćemo već, — umiri 
ga fratar. 
* 


I da je baš htio, ne bi fra Andrija bio mogao otputovati 
s Lodom sutradan zorom. R 

Stigoše mu iz prošnje fratri. Morade ih primiti i saslu- 
šati. A što ču i vidje, ne uzradova ga. Više ruganja no obe- 
ćavanja; u torbama malo, u kesama još manje: nekoliko 
šaka bakrenih, a ni pregršt srebrnih; zlatu ni traga. Toliko 
se rastuži, da mu bi drago pobjeći nekamo s Lodom, io 
se malko. 

Uze u ribara lađicu, Zjedne u nju s pastirom i sam 
zavesla. 

Vozili su od rta do rta, od drage do drage, obilazeći 
zelenije zatone, iskrcavajući se katkada na pijesak, uhodeći 
kretanje riba, život morskih raka, što se sunčaju na litici, 
morskih zvijezda i ježeva, koji se jedva vuku po pličini, 
Pastir, naviknut već odavna svakom zlu i stradanju, bijaše 
spreman predati se radosti, što je treptala na kopnu i nad 
morem, al je fratar previše mislio na samostan i njihao 
pokatkad glavom šapćući: »Da su mi bar nešto zlata doni- 
jeli!« Kad sunce krenu k zapadu, ipak se trgne, zavesla i 
on snažnije. > 

Stigoše. u Bol u prvi mrak, iskrcaše se gdje je žal bio 
najpustiji, krenuše ravno k cilju. 


* 


Grga je već desetak dana u sve većem čudu sa svojim | 
gospodarom; zato i poruči kontesi, da se — iii sama — 
što prije vrati. 

Konte je klonuo, omršavio, zanijemio; čak se više i ne 
ljuti. Ne ide u crkvu, ne prima ljude, ne izlazi iz kuće. , 

A sve je zbog te nesretne sablje, zbog toga komada 
stara, za'rđala željeza! Kad se navdar onomadne vrati 
praznoruk s visočine, konte se Kanun na nj uzvika i dignu 
bič, i udari, pošteno — i to nije bilo u redu; sada pak starac 
šuti, jedva jede, malo spava — a to je još gore. Što će Grga? 

. Na vlastelinova pisma brački suci odgovaraju, da je 
Lode sasvim nestalo; novi se stanovnici ispričavaju, da ih 
čeka hitniji posao no što je traženje i lov na onog divljaka; 
* starosjedioci se pak smiju. 

— Nema druge. Morat ću opet u goru. Al" ovog puta 
s puškom u ruci, kao na zeca! kliče sebi Grga i užiže u 
Peknjici svijeću. 

Plamičak zasja, vrata se malko maknuše. Pokaza se 
okrugla, čupava glava i dva reda čvrstih BiehA zubi u širo- 
kim polunasmijanim ustima: 
= — Grga! 

— O lopove! O nesretniče!... Bježi! Ubit ćemo te... 
NWonil ja... : 

— Bih, Grga; al' ne mogu; nisam sam. 

— Što? Tko je još tamo? 

Vrata se sasvim otvoriše; fra Andrija uđe. Navdaru 
dođe, da skine kapu i da se pokloni, jer vidje odmah, da je 
taj redovnik nalik na kakva biskupa ili bar na ugledna ka- 
nonika; al' se sjeti gospodareva naloga, pa kaza: 

' — Žao mi je, no šjor konte reče, da ne će više fratre, 
što za samostan prose, pod svojim krovom; dodijali mu i 
oni. A, znate: veoma je loše volje. 

— Ja ne prosim; ja nosim. Sakrij gdjegod Lodu i šuti. 
Mene javi. 

— Hoću, oče. 

I Grga pođe. 

Vlastelin je sjedio u naslonjaču, uza šoka i buljio ne- 
hajno, pri svijeći, u neke hartije. Bio je doista propao; sve 
se na njemu umrtvilo, objesilo. 

— Fratar, gospodaru. 

— Potjeraj. 

— AI to nije jedan od onih. Izgleda kao kralj Salamun. 

.— Hm! 

Navdar bi sretan, što opet čuje tu kratku poluriječ u 
ustima gospodarevim. »Hm!« je uvijek bio predznak sme- 
kšavanja i pristajanja. Grgi se pričini, da, nakon što ona 
pade, ne treba drugo. Uvede došljaka u sobu i odmah izađe. 

Vlastelin se i fratar neko vrijeme gledahu. 

— Prečasni, reče starac, ta neprestana prošnja, to 
vječito... , o 

— Gospodine konte, Vi se varate. Ne odnosim; ja do- 
nosim, reče i njemu fra Andrija, pa izvuče sablju iz skuta 
.svoje mantije i metnu je na stol, pred plemića. 

Konte kriknu, ustade, zagleda se u nju. Motrio je dugo, 
spočetka nepovjerljivo. I sav se preobrazi. Krv mu udari u 
lice, oči mu oživješe, brkovi mu se digoše, obrve mu se opet 
nakostrušiše i veselo mu zatreptaše. Pružaše ruke, diraše 
sablju prstima. Usta, koja su desetak dana šutjela, opet pro- 
govoriše; bujica riječi provali sada iz njih. 

— DA, ona je; ona; Dujasova sablja! I ništa joj ne fali; 
sve je čitavo, na svome mjestu: čak i svaka ljaga. Pogle- 
dajte, prečasni! Tu ima jedno 17 mrljica. Nastadoše, kad 
ono — 1443. godine — konte Zuanne I. Babić, general po- 
najprije Ostoje, kralja bosanskoga, a zatim Ladislava, kralja 
ugarsko-hrvatskoga, posiječe u ratu 17 turskih glava i za- 
robi mnoge nevjernike. A vidite li ove tri brazde na samom 
bridu? Nastale su 1646. u bitki kod Zadvarja, kad konte 
Petar V. Babić posiječe tri turske glave te sam pade na boj- 
nom polju sa sinovima Josipom i Stjepanom. 

— Vidim tu još tri pjege, koje kao da također nisu od 
rđe, reče fra Andrija, prignut sada i on nad sabljom. 

— He! uzvika se vlastelin, to su Vam pak uspomene 
“na moga djeda Zuanna V., koji 1646. povede s kopna na 
Brač, na zemlju vedroga dužda, a sa svojim bratom, 150 

obitelji bjegunaca. Bijaše on vješt zapovjednik i velik ju- 
nak na megdanu. Ne uzmaknu iz svoga kraja, pred Turči- 
nom, prije no, sam, svojom rukom, ne posiječe u borbi tri 
glave. Eto, i to sada stoji, za sva vremena, zabilježeno na 
takav način, na toj slavnoj sablji. 

Fra Andrija je htio još nešto znati. 

* — Gdje su pak na njoj tragovi Dujasovi? zapita kontea. 

— Ha, ha, prečasni i predragi oče! nasmija se ponosno 
«vlastelin. O Dujasu Babiću govori čitava sablja; on je do- 
nije u obitelj; zato se Dujasovom i zove. Bez nje ne bismo 
o njemu ni slutili. O svim Babićima nešto znamo: iz rodo- 
" slovlja razbiramo, u poveljama čitamo, u dukalima i pismima 
otkrivamo, a Dujas, nedostiživ i legendaran, lebdi nad svima 
s tom sabljom u ruci. 

— Al ipak. Od koga pna njemu? upita fratar. 

— Od barjaktara Ćurlića Hasan-age. 


— Ho! začudi se.fra Andrija. Bijaše Hasan-aga patis 
rica u Obrovcu? x 
— Da. Tu se Dujas s njim nađe, kad Babići prijeđoše 
iz Bosne u Kotare. Tražio poturica Dujasa; a jer ga se bo- 
jaše, povede sobom mlada barjaktara, ljudeskaru, što ga 
bilo strah pogledati. Doznao Turčin od Novskog kapetana, 
da je Dujas kod vode Baničevca, pa krenu. On onamo, a 
gle! Dujas je uz plug; ore sa šurom Bogićem Ivanom i ćesa- 
rovo i sultanovo, a bez straha: onako kao negda Kraljević 
Marko careve drumove. Porječkaše se i izazvaše se. Bogić 
Ivan. donese nenaoružanom Dujasu svoju sablju, i Ćurlić 
Hasan-agina glava pade. Onda se i onaj silni barjaktar 
maknu. Dujas ga svlada i pogubi, skinu s njega sablju. A 
te sablje eto sada tu, pred nama. 

— I sad ste Vi mirni, reče fratar. 


— Nisam, prečasni. Znate li sve, što se ovih dana s 
njome desilo? 


— Znam. No, sad je opet sve u redu. 


— Nije. Golema gadna mrlja crni se na njoj, zastire 
sve časne tragove i slavne uspomene, reče vlastelin. 


— Kakva nova mrlja? Od čega? 

-— Od dodira Lodinih ruku. Kako da je s nje isperem? 

— Možda bih Vas ja mogao u tome pomoći. 

— Vi? ć 

Vlastelin kao da se tek sada budio iz svog zanosa. Dođe 
sasvim k sebi; sjeti se, da ima gosta u kući, i da je tomu 
gostu mnogo dužan. | 

— Prostite, prečasni. Proživjeh desetak teških dana, pa 
sam sav smeten. Ne rekoh Vam ni hvala. A... tko ste Vi? 

— Fra Andrija Kačić Miošić. 

— Fra Andrija Kačić! Dika zaostroškog manastira! 
Graditelj samostana u Sumartinu! Onaj, koji traži stare po- 
velje, da proslavi naše vitezove i junake!... Grga! Grga! 

I konte pogosti fratra; naredi, da mu spreme postelju. 

Razgovarahu dugo: o Kačićima i o Babićima, o fra 
Andrijinim pjesmama i o gradnji samostana u Sumartinu. 
Vlastelin pokaza gostu oružje, medalje, počasne zlatne ko- 
lajne, grbove i povelje, što ih brižljivo čuvao. 

Na rastanku će vlastelin: 


— Noćas ću, napokon, odmah zaspati. Rekao bih, da 
mi s Dujasovom sabljom vratiste i san u kuću. 


— Meni će ga pak ona noćas oduzeti, reče fratar. 
— Kako to? 


— Ništa, gospodine konte. Zarekoh se. Umoran sam 
i ja. 
I pođoše na lijeganje. 


* 


Konte se po svojoj navici rano dignu. Bijaše oživio, 
iako mu neki oblačić sjedio još uvijek na čelu. Stade spre- 
mati, što sinoć iznese na stol, pred fratra. Pozove Grgu i 
pokaza mu sablju: 


— Metni je na zid. Na staro mjesto. 
A navdar, poslušavši ga: 


— Blago meni, kad sam i to dočekao! Ne “plačem za 
onih sto cekina. Divnog li fratra! 
— Je li ustao? ? 

— Jest, iako je kasno legao. 

— Kasno legao? začudi sć vlastelin. 

— Da. Virnuh noćas sa sulara kroz prozor. Sjedio je i 
pisao; a jutros mi se javi; sprema se na povratak... Moj 
je gost bio pametniji; spavaše čitavu noć u Peknjici, kao 
zaklan. #: 

— Kakav tvoj gost? j 

— Pokazat ću Vam ga kasnije. 

Fra Andrija uđe u sobu. 

— Zar odlazite? upita ga konte. 

— Žuri mi se. Čekaju me u Sumartinu moji aa Kad 
nisu znali isprositi za svoj samostan, morat će ga sami gra- 
diti. A, na odlasku da Vam nešto pročitam. 


Izvuče haiju iz rukava, sjedne prema vlastelinu i 
započe: : 

Slijedi pisma Dujasa Babića 


Da je tebi poslušati, pobre, . 
Što govore Turci Krajišnici: 
»Mi nipošto živit ne moremo. 
Od zuluma Babića Dujasa. 


Zaplini nam novce i volove, 
Pohvata nam momke i djevojke, 
Pogubi nam najbolje junake, 
Žešće zmije u Kotaru nije. 


Nije | koga porodila majka, 
Da bogubi Babića Dujasa?« 

— To je čuo ĆCurlić Hasan-aga,. 
Silni junak od Obrovca grada. 


On ne može srcu odoliti, 


Ueć osedla dobra konja svoga, 
Ter otide do Novoga grada, 
Sobom vodi mlada barjaktara. 


Ili koga srita, ili stiza, 

On svakoga za Dujasa hita. 
Kad u Novi Hasan-aga dođe 
On Novoga pita kapetana: 


»Pobratime, novski kapetane! 
Bi li meni umio kazati 

Za našega silna zulumčara, 
Po imenu Babića Dujasa?« 


Ueli njemu novski kapetane: 
»Pobratime, Ćurlić Hasan-aga, 
Ti ćeš naći Babića Dujasa 
Ispod hladne vode Baničeuca,. . 


Gdi on ore polje isbod vode, 
Ter bez straha, kolik da je svoje; 
Ne boji se cara ni ćesara, 

Ni Turaka od ravnih Kotara. 


Kad to čuo Ćurlić Hasan-aga, 
To je njemu puno drago bilo, 
Ter otide niz to polje ravno 
I nahodi Babića Dujasa. 


Pak je njemu Ture besidilo: 
»Zulumčare, Babiću Dujasu, 
Uiču na te Turci i Kauri. 

Tvoja sila danas je dospila. 


Ostav' vole ter hodi na mejdan! 
Da vidimo, ko je bolji junak.« 
— Ueli njemu Babiću Dujase: 
»Počekaj me, jedna poturice, 


Da izvrnem volove na vrata, 
Slušit ću ti, koliko ti drago.« 
— U Dujasa sablja ne bijaše, 
Ueć dozivlje Bogića Ivana: 


»K meni, šura, Bogiću Ivane! 
Donesi mi britku sablju tvoju: 
I prija je na mejdanu bila 

Ter je turske glave odsicala.« 


Kad je Bogić njega razumio, 
Donese mu sablju od mejdana. 
Kad se Dujas sablje dobavio, 
S Turćinom se bile udario. 

Turčinu je loša srića bila, \ 
Dujas mu je glavu odsikao. 
AT doleti silni barjaktare, 
Da pogubi Babića Dujasa. 

I 


I njemu je loša srića bila: 
Pogubi ga Babiću Dujase. 
S njega skine sablju okovanu 
Kojano se i danas nahodi 
U Babića dvoru bijelome. 


Kada fra Andrija svrši i dignu oči s hartije, začudi 
se konteu. Lice je vlastelinu sjalo, krupna suza radosnica 
kotrljala mu se niz obraz. 

— He! kliknu plemić. Sad je ljaga oprana. Sla danas 
Dujasova sablja kao da je od suha zlata. Hvala! 

Ustade; zagrli fratra. 

Fra Andrija ne htjede više sjesti. 

— Moram ići. Svoje ovdje dovrših. 

— Al ne svrših ja. Čujte! Moj je navdar telalio po 
Braču: »Sto cekina daje konte Babić u Bolu za Dujasovu 
sablju«. A Vi mi je donijeste. 

— Nisam o tom telaljenju ništa znao, odgovori fratar. 
Ne primam. 

— Vi ste spjevali pjesmu o sablji. 

— Ne pjevam za novac. Zbogom, konte Babiću! 

— Počekajte. Još dvije riječi! Dvije aa 

*. — Recite ih. 

— Može li mi gvardijan Kačić odbiti dar za gradnju 
sumartinskoga samostana? 

— Ne može. 

— Onda je sve u redu! kliknu vlastelin. 

Pođe k škrinji, otvori je i izvuče kesu. Izbroji na stolu 
stotinu zlatnih cekina. ' 

Blažen osmijeh pojavi se na fratrovim ustima. 

— He! Konte... pa, konte! 

Fratar je htio dž se oprosti, kad uđe Grga soda Lodu. 

— Gospodaru, gle moga gosta. 

Vlastelinove oči postadoše još krupnije. 

— O lupežu! O hajduče! — uzvika se konte Kanuns 
izbacujući opet riječi iz grla kao iz topa, al' nikako od ljutnje: 
Hodi amo! Imam nešto i zate... a zaslužuješ. Da nije bilo 
tebe, nikada pisme o Dujasovoj sablji. Obećah ti taj starin- 
ski bič. Nek ti je za uspomenu. Goni njime stoku i tjeraj 
dječurliju. Drži! 

— Ne ću. Imam ja svoju palicu, reče na to Loda. 

— Pa što bi onda htio? Hoćeš li odijelo? novaca? 

— Ni to, šjor konte. Obećali ste mi nešto drugo. 

— Što? 

— Kozu. - 

Vlastelin ga tucnu rukom po ramenu. 

— Jest, poštenjače! Bijah zaboravio. Rekao sam ti, qlg 
bez Životinje ne ćeš ostati. Grga, potrči k pastiru Juri, pa 
izaberi najbolju kozu. Nek je Loda ukrca i odvede. 

I ti se ljudi, svi veseli, rastadoše. 

GLAVA XV. 
ČUDO U BOLU 


ili kako i nevini mogu nastradati 


Po: je Loda pasao na visoravni otoka, uz put, koji vodi 
od Pražnica do ruševine Vuzijeva Kaštila visoko iznad 
Bola na moru. Kretao se ponajviše od Triju lokvi, gdje je 
napajao stado, do gomile kamenja na Brkati, pod kojom je 
rado plandovao; u sela Gornji Humac i Pražnica rijetko je 
zalazio. : ' 

Bijaše Loda zaboravio, što sve ondje doživi za vrijeme 
doseljenika4 iz Helade, latinskih patricija iz porušene Salone, 
Prvih Hrvata, još poganih Neretljana, Mlečića i Uskoka; 
ali ga nešto tjeralo, da se on, vječno progonjen nomad, baš 
enuda najradije vrza, kušajući, bi li opet kakogod došao do 
svoje kuće, pa i do žene i djece. Što sve on ne vidje i ne 
pretrpje? Prođe doba rogatog Pana, bradatog Jupitera 1 
troglavog Svantevida; Hrist-Janje sada vlada. Sve se mi- 
jenja i sve prolazi: i bogovi i narodi; ali trava i dandanas 
raste, čak i na tom kršu; i stoka se množi. Samo da ga ljudi 
na miru puste. Loda ipak osjeća, kako ga i u toj nemoći 
nasred otoka iznova obruč stiska; no se još nada. Bijen vje- 
trom, kvašen i pržen suncem, on se ne da. 

I trud mu nosi prve plodove. 

Imao je opet oveće stado, svoj tor i svoja ida ita. 
Više ovaca, ali i više briga. Pod njim bolska nizina, a u ne- 
mirnu gradiću Bolu Austrijanci, pa Rusi i Francuzi; za njim 
gažulska brda, a na Gažulu divlji čobani, od kojih je naj- 
gori stari Bežmek. Na dvoje mora uvijek paziti: čuvati brave 
od lupeža GažuljanA, braniti se od prevara trgovaca Bo- 
ljana. Odahnu, kad se namjeri na dva poštena čovjeka u 
Bolu, na Jakova Vlasteličića i na Jura Tuškovića. Ti su me- 
sari dolazili k njemu da biraju ovce i označe ih crvenom 
bojom; on ih je pak gonio sam dalje u njihovu mesnicu. Da 
prolazi niz put, na kome se jednom satir Brah namjeri na 
Bakhova prijatelja Silena, i da ide u grad, što je davno 
bio grčko naselje i zvao se Elafuza, 1 Elaf- VIII. njime vla- 
dao, a on, Loda, kad je još nosio roščiće na glavi, ondje 
negda živio i robovao kralju trgovcu, pastir se nije više 
sjećao. Silazio je u Bol uvijek obdan, kad bi vidio, da je 
Bežmek krenuo daleko na pašu ili k moru: u Postire ili u 
Pučišća, da što proda; gonio je Vlasteličiću i Tuškoviću 
brave, primao novac; te se vraćao mrakom, obilaznim pu- 
tem, da sakrije negdje .utržak. 

A Bežmek — kao i svi njegovi — bijaše doista grdan 
čovjek. Lupež često, ubojica katkada, podrugljivac malne 
uvijek. Na čitavoj visoravni bilo je vidjeti po koji križ, 
znak, da je ondje netko poginuo, a sigurno od ruke kojega 
Bežmeka. Tjeraše silnik druge od trave boljeg pašnjaka, od 
vode bistrije Jokve. Izmlaćen, ne oboli; izboden nožem, ne 
poginu. Krao je i bez potrebe, smatrajući to nekim juna- 
štvom. Došao bi, neviđen i nečujan, ponajviše obnoć, za 
vrijeme najžešće*oluje, naprtio brava na leđa, pa onda nosi, 
hitro, dračem i kamenjem, hihotajući od radosti, pjevajući 
iz svega grla. Onomadne okrade tako Lodu i još mu se na- 

ruga. Znao Bežmek, da se Loda još uvijek nada, da će naići 
na neke svoje praunučiće s tragovima rogova na glavi, pa- 
paka na nozi. Jednog jutra Loda urani, a — gle — brav 
mu odnesen gotovo ispred nosa, dok je samo kunjao. Pred 
vratima tora neko maleno »čeljade«. Potrča, ogleda. Nije to 
dijete, no njegov kozlić, nabit na kolac, posađen uspravno, 
obučen otrcanim haljetkom, a na glavi mu Lodin šešir, iz 
kojeg roščići vire. Napravio te noći lupež pastiru uzalud 
.tražena unučića. 

Poslije mnogo svađa, pa i borba šakama i kamenjem, 
videći, da tih Bežmeka ima uvijek više i da rastu sve gori, 
Loda se na nešto odluči. Prodat će trgovcima u Bolu sir, 
vunu i kožu, mesarima što više brava, pa se drugamo pre- 
seliti. Uradit će to tiho, da se Bežmekovi ne sjete i ne otmu 
mu najedamput i na grub način, što kane malo pomalo ukra- 
sti. Htio sići u Bol, da sve to uredi, kad se nešto zbi. 


edne noći, u kiši i vjetru, banuše mu iznenada Vlasteličić 

i Tušković. Toliko im se žurilo, da se jedva obraniše od 
pasa; uđoše i ugasiše Lodi vatru. 

. — Zatvori. Umiri pse. 

Loda ih posluša. Sjedili su u mraku, slušajući zavijanje 
vjetra, šum kiše. Govorili su tiho, još uvijek u nekom strahu. 

Evo, što im se desi. 

Čak i sada, kada vlast Venecije pade, i mletačkoga 
konta u Nerežišćima više nema, i jakobinci pobiše kralja i 
plemiće, pa idu pobjedonosno naokolo buneći puk u ime 
jednakosti, slobode i bratstva, u Bolu ne smije mesar pro- 
dati ljudima komad mesa, ako se gospodin sudac nije prvi 
poslužio; valja čekati na njegovu lijenu i osornu sluškinju. 

Pred nekoliko dana zakasni ona i previše u mesarnicu, a 
kad vidje, da je prodavanje već započelo, poče vikati, što 
se gazi staro pravo njezina gospodara. - 
— Pusti sve. Meni. Odmah. i 
— Čekaj, ako te je volja! reče joj ljutito Vlasteličić. 
“Ona se razgoropadi: 
— Gospodin sudac! Njemu nije čekati. Staro pravo: 
dužd mu ga dade, general mu ga Rukavina odobri; znamo 
to mi svi. On! Sudac u Bolu! 
A Tušković izgubi strpljenje. Zacrveni se i viknu: 
— He! Svi drugi smeće, a tvoj gospodar Bog! 


. 


— Isuse! Strahota! uzvika se slu inja i otrča, ne če- 
kajući na meso. 

Mesari dođoše k sebi; kupaca nestade šutke iz mesar- 
nice, jer nitko nije htio biti upleten ni kao svjedok u tu 
stvar. Sudac je Nikolorić oštar čovjek, a već se zna, kako 
neki francuski general dolazi lađom u Bol da polovi pri- 
jatelje tek nestalih Rusa i ukroti nemirnjake. Vlasteličić se 
i Tušković zamisliše. Moglo bi biti zla. Vremena za duga 
razmišljanja nije bilo. Mesari zatvoriše dućan, jedva oba- 
đoše svoje obitelji, pobjegoše kradom na visoravan. 


Sad ih eto kod, Lode.. 


lasteličić bijaše nizak suh čovjek, nemiran, rječit i malko 
zajedljiv, u nevolji sabran i obazriv. Tušković je u 
svemu bio drukčiji: krupan, miran, šutljiv, no kad se naljuti, 
gotov planuti, izvaliti koju debelu, da se odmah i pokaje. 
Obojica pak dobri i radini ljudi. Više puta ne bijahu istoga 
mnijenja, ali je ponajviše Vlasteličićeva riječ odlučivala. 

Bez Tuškovića ne bi se Vlasteličić bio dao u bijeg, a sad su 
se prepirali, da li se nadalje kriti kod Lode ili što drugo 
uraditi, vratiti se možda ipak u Bol. 

— Jakove, reče Tušković, hajdemo k župniku u Gor- 
njem Humcu ili k onome u Pražnicama. To su naši, prija- 
telji pučana. Njihova će vrijediti. 

— Pražnica su dalje, al" mi se Don Ive više sviđa. 

K njemu! .. E 

Krenuše prvim mrakom, da ih nitko ne vidi. Izađe na 
po puta mjesec; u ljetnoj noći ovce pogdjegdje pasu, psi 
laju. Sad nema druge; valja naprijed. Kad se najmanje na- 
dali, banu pred njih čovjek. Prepoznaše staroga Bežmeka. 

— Ha! Gle vas tu. Znam sve. 

— Ne znam ništa. Kupujemo, u koga sami hoćemo. 

— Ne kupujete sada ovčje kože, nego spasavate svoju. 
He — he. Znam i gdje ste prenoćili. Ne ćete mojih brava, 
al' će Loda uzalud od sada pasti za vašu mesarnicu. Dođe 
i vama crni petak. 

— Šuti. Odmakni. 

— Prođite, gospodo. Ne ćete dugo, ni obnoć, ovuda 
šetati. ' 
— Ne bojimo se nikoga, najmanje tebe! gurnu ga 
Tušković i pohita s drugom naprijed. 

A Bežmek: 

— Ha! Ha! Pazite, šjor Jakove, da Vas jedne noći ne 
naprtim prvoga na leđa, pa Vas kao brava u Bol k sucu ne 
ponesem! 

Kasno u noći stigoše bjegunci u Pražnica i probudiše 
župnika. ' NE 

Don Ive ih sasluša. 


420 


O njihovu događaju nije ništa znao; vijest pak, kako 
francuski general Guillet dolazi u Bol, da goni i kazni, bi- 
jaše do njega već stigla. On nađe i prodči još jednom prije- 
pis drevne duždeve naredbe, da su, pod prijetnjom globe 
i kazne, ne samo ribari, no i mesari dužni poslužiti najprije 
mjesnoga suca. 

A_i jakobinac će Guillet jrađitk, u Bolu, što i austrijski 
general pred desetak godina u Supetru: has svaka čast, 
pučanima poniženje i okovi. 

— Nema druge, reče, čuvajte se Bola. sve dok Guillet 
od njega ne otplovi. O njemu se koješta već čuje, a sudac 
je Nikolorić osvetljiv čovjek. Držite se Lode. 

Oni mu ispričaše susret s Bežmekom. 

— To gore. Okanite se onda Lode. Za vas su sada 
spilje i jazbine_ gorske. Sva sreća, što _ smo u kolovozu, a ta 
će nevolja kratko trajati. Dat ću vam hrane. Naprtite se i 
negdje nestanite. Sigurno vas već traže. 

Bjegunci pođoše. 

Pet su dana jadno živjeli, obilazeći samo kradom, za- 
čas i usred noći, Lodu, koji bijaše u brizi, jer se Bežmek 
vrzao sada i previše oko njegova stana. Uhađahu s visine. 
 Ugledaše lađu, što je morala nositi generala Guilleta; za- 
čudiše se sutradan, kada vidješe, kako se na visoravan ne. 
penju panduri, no dvije žene. 

Bijahu to njihove supruge. 

Ne nose im skritim putovima hranu, nego dolaze malne 
praznoruke, po danu, puteljkom, a s vijestima, kojima i 
same jedva vjeruju. Pozvao ih sudac, kazao im, da bjegunce 
ne će loviti; sve im oprosti; uviđa, da. mu je sluškinja jezi- 
čava. Mogu se vratiti. A francuski general treba hrane, ku- 
pit će od njih žive brave; posao dobar, ali i hitan, jer je 
lađi što prije otploviti. Eto, čudo se dogodilo, zlo rasplinulo. 

I one su, Vlasteličićeva i Tuškovićeva, pokupile sav novac 
u kući, donijele ga muževima. Naprtiti se koječime, potje- 
rati kupljene brave u Bol. 

— Loda! Loda! stade ih. vika. 

Nađoše ga i rekoše mu: 

— Brave i sir! Koliko bi prodao? 

— Gotovo sve. Dodijao mi Bežmek. 

Dogovoriše se i platiše. Četvero se od njih naprtiše i 
krenuše u Bol. Pastir ostade; on će sakupiti stada i sići su- 
tra zorom ravno u Bol. 


Q udes Nikolorić bijaše prvi, koji pođe na francuski brod. 
General ga Guillet sam dočeka. 

— Gdje su krivci? zapita ga. 

— Krivci? 

— Da. Rusofili, izdajice, reče sekenal upiljivši u nj 
pogled. 

Sudac se malne smete. 

— Eto. Dva najgora: Lode otac i Lode sin, plemići iz 
Bola, izmakoše. Već su na ruskoj lađi. 

— A Ivulić? ' 

— Pobjegao. Nestade ga. 

— Sjajno! Pustili ste, da najkrupniji šmignu, Bit će 
ipak i drugih. 

— Ma, zapravo... 

. — Što: zapravo? Zar su Boljani jedini vjerni podanici 
velikog cara na tom prokletom otoku? Govorite. Vršite 
svoju dužnost. Ovdje dakle nema ni sumnjivih nemirnjaka, 
ni bjegunaca još na dohvatu? Zar nađoh ovdje samo ovce 
i jaganjce? . 

— Sumnjivaca? Može se posumnjati, a ne dokazati. A 
takvih bjegunaca... eh... ima. Znam za dvojicu. 

— No, napokon. Koji su to? 

— Dva mesara. 

— Hu! Znate samo za dva mesara! naljuti se general 
pa okrenu sucu leđa, prošeta se po palubi. 

Doskora stade opet ispred suca. 

— Kakvi su to mesari? Sitni ili jači obrtnici? K 

— Jaki. Trguju stokom. 

— Kako se zovu? Što uradiše? Gdje su? 

— Zovu se Vlasteličić i Tušković. Opiru se naredbama 
danim još od dužda i ni od koga još ukinutim. Čak rekoše, 
da sudac nije Bog. Kriju se ondje gore, na visoravni. 

General skupi obrve: 

— Tko se danas usuđuje reći, da sudac nije Bog, ka- 
zat će sutra, da je Car vrag. Opiranje vlasti u ove je dane 
veleizdajstvo, Hoću ih žive. Amo s njima! Uloviti ih ih 
domamiti. i 

— Bit će lakše domamiti. 

— To je Vaša stvar. Požurite se, jer moram drugamo. 

Sudac je već odlazio, kad ga Guillet opet pozva: 

— Čekam na njih. Al trebam i hrane, ponajviše žive 
stoke za vojsku. 

Sudac izađe iz lađe blijed i zaprepašten. Naži pk. 
valja pribaviti tom krvniku ne samo koju ljudsku, no i mnogo 
glava žive stoke. Pa, eto: ta dva mesara, koji mu se pobu- 
niše i uvrijediše ga, i njihovi bravi. Pokazaše sami. Poka- 
zaše sami, bijegom, kakvi su. Domamiti ih! Pa, dobro... 

.I gospodin sudac Nikolorić pozva k sebi žene obojice 
mesara, progovori im o proštenju i o prodaji; pusti ih na 
visoravan. s i 


> 

Ono isto predveče dođoše Vlasteličić i Tušković na 
lađu. Vreće sa sirom dadoše nadgledniku broda. Sa sučevim 
 pisamcem u ruci stigoše pred generala.“ 

Guillet otvori i pročita. 

— Gdje je stoka? e 

.— Dognat će je već sutra pastir; sir smo predali, 

Mesari očekivahu, da će početi govor o cijeni; general 
dade znak; vojnici zgrabiše obojicu; vezaše ih. . 

— Vi ste buntovnici i izdajice. Čeka vas vojni sud. A 
sve je vaše carevo. Odvedite ih! - K = 

“Te Sete žene «obojice mesara, nisu znale, gdje su im 
muževi. Nitko ih ne vidje, da su sašli s generalove lađe, pa 
. seili na njoj goste ili, neviđeni; pođoše k Podi da mu sutra 
. rano pomognu dognati brave. 

A _Loda stignu, kako obeća; pomoću mornara prebroji 
i ukrca začas stado. Htio je ići, kad ga povedoše na lađu. 
Dođe pred mesare. Sjedili su u uskoj polumračnoj kabini, 
vezanih ruku, čuvani od nekog podoficira. On odmah uvidje, 
da mu je šutjeti i mjeriti riječi. 

— Loda, reci, tu, pred svima, ne platismo li ti juče i 
. sir i brave? Ne. rekoše li naše žene, da nemamo u kući više 
novaca? E 

— Jest. Tako je. 

— A onaj, sada tvoj, novac? 

— Spremih ga. 

— Gdje? upita ga podolficir. 

LLoda ne odgovori. 

— Reci! kaza mu Vlasteličić. 

— To znam samo ja. Ne bi ga nitko našao. 

— Pa dobro, Loda. Donesi ga, uzajmi ga nama. Ali - 
sve; i drugog, ako imaš. Treba nam, odmah... krvavo... 

— Hoću. Idem. : ; 

— Ne kazuj nikome ni riječi. Ne pričaj, da si nas 
ovdje vidio. E 

— Ne ću. ' 

I Loda se maknu, Podoficir ga zaustavi, dignu prst i 
oštro reče: sea 

— Znaš. jeni za zube! 

Pastir pohita uzbrdo. Gotovo je trčao. Sve to nije pravo 
razumijevao. Jedno mu ipak bijaše jasno. Novcem, kojim 
mesari kupiše od njega sir i brave, sad će. on kupiti od ne- 
koga, na toj lađi, Vlasteličića i Tuškovića. : 

Da, odmah, hitro! . 

Pope se i stigne. Uđe u tor sada malne pust, uze mo-. 
tičicu i pođe do hrasta, pod kojim je u grmlju čuvao u škri-' 
njici svoje zakopano blago, Prignu se i zaprepasti. Kamen 
odvaljen, jama otvorena, prazna, a njoj na dnu još svježe 
ljudske izmetine. Tragovi  Bežmekovih nožurina svuda 
naokolo. i 

Utučen, Patslašćen krenu nizbrdo, stignu k lađi. 

Ne pustiše ga k mesarima, provedoše ga k podoficiru. 

— Daj amo! a 

— Nemam ništa. > S ' add e 

— Kako to? 

— Pokradoše me. Bežmek.. 

— Kakav Bežmek, huljo? 

Pretražiše mu džepove, stadoše ga ispitivati i grditi, 
drmati njime. 

Loda se u prvi mah prestraši; no, što oni suroviji, on 
oporniji, ljući.- 

— Bežmek! Krađa! Izmetine! odgovarao je buljeći 
srdito u njih. u 

Podoficir ga zkuabi za lakat. 

— Povedi nas k jami. Da je vidimo. 

— Ne ću! pobuni se Loda. Istrgne se, gledajući, kud 
bi pobjegao. ' 

“— Stoj! Drž' ga! Veži! 

I nastade trka po palubi. E 

U nekadanjem, već davno ukroćenom i poniženom sa- 
tiru nešto se trgnu. Što vrijeme i patnje umekšaše i uspavaše, 
srdžba najedamput probudi. Osjeti brački pastir Loda u svo- 
jim mišicama malne svu snagu i svu lakoću mladog tijela 
satira Braha, koji je, prije no ga zarobiše i prevezoše trgo- 
vačkom triremom na taj otok, provodio slobodan život u 
šumicama iznad Ambrahije. 

Loda je gurao od sebe momčad, skakao od bokaportina 
poklopca na poklopac, od ograde na ogradu, od bureta na 
bure, trseći se, da dođe do ivice na pramcu, te da se baci 
u more. Ljudi se od broda spočetka zabavljali i smijali; kad 
vidješe, da bi im mogao i pobjeći, počeše se ljutiti. Uda- 
rahu ga konopima, motkama i neizvučenim sabljama; ga- 
đahu ga ma čim bilo; hvatahu ga čvrsto, ali su im samo ko- 
madi njegova trošna odijela ostajali u rukama. Čudili su se, 
što ne pada omamljen udarcima, i kosti mu ne pucaju, i 
koža mu jedva krvari. Uzbuna i vika na lađi bijaše velika; 
Boljani trčahu na obalu, gledahu u čudu i u strahu. 

Loda se penjao po konopcima uz jarbol. 

I on se bijaše sav preobrazio. Njegovo mirno staračko 
lice bilo je sada mlađe i ljepše, al' i divlje; po drhtanju 
donje laloke, čak i životinjsko. Srdžba ga držala. Mahao je 
pokatkad glavom kao da »rozima« na njoj o nekoga udara. 
U njemu je pak ta nagla promjena bivala još veća. On se 
sada koješta mutno sjećao: drugi je to put, što ga tako love, 


gone i tuku na palubi lađe. Onda — za vrijeme Rimljana 


— desila se hajka na triremi trgovca i kormilara Thamousa, 

koji je htio prodati njega, posljednjeg grčkog satira, caru 
Tiberiju u Rimu ili na Kapriju; a sad se — eto — malne 
isto zbiva na ratnom brodu Napoleonova generala Guilleta, 
koji hoće mesarove brave i njegov novac. Srce mu je na- 
breklo gorčinom, usta su mu puna optužbi i ukora, no on 
ne zna nizati tužbu za tužbom, izraziti se riječima; kupi sve 
ujedno, da se hitne kao kamenom, što, mu je najbliži, pri 
ruci. 

. — Bežmeci! Belmeci! Svi ste 1 gori od Bežmeka! viče 
Loda ležeći na jarbolovu križu, pružajući glavu vojnicima ' 
na palubi, svjetini na obali. 

Odozdo lete k njemu psovke, kamenje, koiadi drva i 
željeza. 

— L'argent! S abeni pour notre gćnćral! viču po- 
rugljivo vojnici, koji nešto znadu o poroku svoga generala. 

A Lodin bijes samo raste. Rastrgla se neka koprena. 
Sad je napokon svijestan svih nepravda, što ih kroz vjekove 
trpi od tih nemirnih, brbljavih i nevaljalih stvorenja, koja 
se rađaju, da se među sobom glođu i kolju, pa da ih doskora 
nestane, da iščeznu bez traga. Upropašćivali su mu uvijek 
rad; tjerali ga odasvuda; ubiše mu sinove, raspršiše mu unu- 
čad. I svi su uvijek jednaki, ma koje vjere, krvi ili jezika 
bili. Nema mira ni kada im se sav podao, usitnio se, da im 
bude ravan, pa postao kao kamen u gomili, glava u stadu. 

— Bežmeci! viče s križa Loda, penje se do kraja jar- 
bola, pa mu lomi vrh i baca se komađem u gomilu pod sobom. 

Vika su i komešanje bili: na vrhuncu, kad se Guillet 
pokaza. Gledao je i slušao. Uvidje odmah, što mu od toga 
prijeti. Najednom dignu ruku: 

— Dosta! Strijeljajte toga ptića! 

Podoficir ode; vrati se s orngjeim 

Puška prasnu. 

Loda se ne svali s jarbola. Izdrža i druge hice. Samo 
se tanki crveni mlazovi točili niz njegovu kožu: krv uvijek 
svježa i nepresušna u žilama besmrtnika. 

Pastir se uspravi, đipne, spusti se — naglavce — u more. 

Mornari pohrliše k čamcima, veseleći se, što će ga sada 
mnogo lakše zgrabiti. Al je Loda bio otac mladića Afsa, 
plivača, koji već davno, za vrijeme dužda Alviza Močeniga, 
uroni pred Venecijom u dubljinu morsku, da digne s mulja 
i dade svojoj dragoj prsten, što ga dužd baci s lađe Bučin- 
toro u znak vjenčanja Mletačke republike s Jadranskim 
morem. 

Uzalud im traženje i čekanje. 

Pastir izroni daleko, izvan luke; ispliva na kraj; ne- 
stade ga u smrekovoj šumi, što se uz klanac penje na viso- 
ravan. ' 

General Guillet bio je bijesan, što mu novac izmaknu, 
a bojao se, da se o tome što ne pročuje; sazove odmah vojni 
sud. 


Osudiše Vlasteličića i Tuškovića na smrt. 
Zatvoriše ih u Loži, ispovjediše u crkvici sv. Bernar- 
dina. Narod je zatim s visoka gledao, kako ih vode na sma- 
knuće, na vrh velika mosta pokraj kućice blizu mora. 
Namjestiše ih uspravce, vezanih ruku i očiju. 
Zapovijed se ču, puške prasnuše. Vlasteličić prvi pade, 
na koljena, pa licem o zemlju. Tušković kriknu, zatetura, 
zavrti se oko sebe te se sruši, natraške. 
U taj se čas dvije golubice digoše odande; zalepršaše 
naokolo, poletješe daleko. 
Puk u Bolu i sad veli, da se desilo čudo. 
Bijahu one dvije bijele ptice duše nedužnog Vlaste- 
ličića i njegova druga Tuškovića. 

' GLAVA XVI. 


PRIPOVIJEST O AUSTRIJSKOM GENERALU 
1 BRAČKOM PASTIRU 


ID)» Andrea Ciccarelli, župnik u Pučišćima, radi već ne- 
koliko dana do kasno u noći za svojim stolom. Oko njega 
otvorene stare knjige, rukopisi, listine i povelje. Čita, lista 
i ogleda, bilježi i piše, u tišini, jer je vani, u ljetnoj noći, 
čuti samo kucanje ur&4 na zvoniku i lagano škripanje na kakvoj 
lađi u luci. Nije mu još četrdeseta; al' mu dugo učenje i često 
pisanje oćelaviše nap glavu, produljiše mu lice. Osjeća se 
umoran; štedjeti se pak baš sada nikako ne može. 

Sve sudbonosniji dani. 

Mletačka je republika pala. Mir između Napoleona i 
Austrije dade u Campoformiju caru Franji i Dalmaciju. Ru- 
kavina plovi brodovljem iz Trsta, Kazimir jaše pred vojskom 
iz Senja; doskora su tu. Pukovnik Maitoniz već stignu na otok, 
preuzima Brač i uspostavlja prvašnje stanje, suzbijajući za- 
htjeve pučana. Plemići nisu ipak još mirni. Hoće li im i 
vrhovni zapovjednik, general Rukavina, Hrvat i seljački sin, 
vratiti drevne povlastice, koje im pučani onomadne silom 
oteše? Valja pripraviti, dočekati generala s dokazima u 
ruci. Tko da ih time bolje opskrbi negoli don Andrea Cicca- 
relli, plemić brački, najučenija glava i najvještije pero na 
otoku? 

I župnik radi do kasnog sata na djelcu početu, ali i pre- 
kinutu, krajem prošle godine. Sve se većma sada žuri, jer je 
Rukavina na vidiku: u Vodicama je primio na brod izasla- 
nike bračke vlastele; Šibenik i Trogir već ga vidješe; Split 
ga dočekuje; Supetar na Braču mu se nada. Piše župnik »Po- 
stulate« dijeleći ih u »Kapitule«, prekidajući ih »Informaci- 
jama«, potkrepljujući ih »Processettima« i »Kartama«, a po- 
činje novom izjavom vjernosti »al pil magnanimo e al mi- 
gliore fra i Regnanti, all' Augusto Imperatore Francesco I. 
Re di Ungheria, Boemia, Dalmazia, in mano al suo generale 
»Mattia Rukavina« (najvećem, najvelikodušnijem i najboljem 
Vladaru, Uzvišenom Caru Franji 1., Kralju Ugarske, Češke, 
Dalmacije, u ruke njegova generala Matije Rukavine). Sa- 
kupio je od plemića svu silu starih dokumenata, što suzbijaju 
zahtjeve pučana, da budu prije ili kasnije plemstvu pri ruci 
u slučaju, »da se Robespierre ili koji robespierrijanac makne 
ria štetu vlastele« (che o il Robespierre o qualche Robespierri- 
ano possa muoversi a danno della Comunita)... Bit će sve 
kratko, ali jasno, uz oveći broj s mukom pobranih, no i važ- 
nih, dokumentiranih, podataka. 

Radi plemeniti gospodin župnik Ciccarelli gotovo čitavu 
noć u nadi, da će sutra svršiti, pa onda što hitnije prepisati, 
kad u ranu zoru zakuca netko na njegova vrata. 

— Idi do kapelana! viknu s prozora čovjeku. 

Odazvao mu se supetarski čauš: | 

— Nešto baš za Vas, velečasni. Hitno je. 

On siđe; primi pismo i otvori. 

Mora danas popodne putovati. Već sutra ujutro bit će 
general Rukavina u Supetru. . 

. Župnik pogleda, sav rastužen, svoje nedovršeno djelo. 
Napravi mrak u sobi i, dok su pijetli već kukurijekali u dvo- 
rištu, legne i zaspi. 


|E Pučišća u Supetar nije baš lako. Vrijeme dugo, put ni- 
kakav. A namjerio se danas Don Andrea na slabu mazgu 
i na preveć stara gonjača. : 

Oh, ti brački putovi! Provedeni, kuda hir ili slučaj htje- 
de, obrasli dračom, prorovani kišama, natrpani kamenjem. 
Venecija se nije nikada o njima brinula... he, nije ona ma- 
rila zapravo ni zašto. Ali ipak! Pod njom je tako lijepo bilo. 
Pučani su i onda potkopavali moć plemića i koješta tražili, 
al' je mudrost Serenissime bila velika. Puštala je, da se oni 
pred njom vijugaju sipajući otrov na vlastelu, pa bi zatim 
kakvom odlukom odsjekla zmiji rep, potjerala je opet u rupu. 
I vlastela su vladala na otoku po svojim drevnim statutima, 
kao i prije, pod ugarsko-hrvatskim i bosanskim vladarima... 
Što se to pak sada zbiva? Koji nemir i koju zbrku prouzro- 
kuju jakobinci, ti kraljoubice i bezbožnici čak i ovdje? A 
Boljani su i sad najgori; njihovi vođe, Nikolorić i Hranotić, 
uzbuniše narod; pučani prisiliše na Braču plemiće, da se od- 
reknu svojih starih prava i povlastica. Eto, čak bi htjeli, da 
car Franjo zauzme otok kao car Austrije, a nipošto kao na- 
sljednik drevnih vladara Dalmacije, kao apostolski kralj 
Ugarske (»suo antico suvveno Re Apostolico di Ungheria«, 
šapće župnik ponavljajući poluglasno što noćas napisa). Ne 
mari. Ma što sam mislio, Rukavina će morati popustiti pred 
još uvijek živom snagom duždevih odluka od 22. II. i 24. III. 
1490. pa sve do odluke od 15. VII. 1633. 

— Od 15. VII. 1633.! Da nije od 1. VII.? reče gotovo 
. glasno župnik. Eto, pamćenje me izdalo; a što ne nosim ge- 
neralu crno na bijelu, morao bih imati — ali točno — u glavi. 
Bit će uz mene Martinis i Micheli Vitturi, no ja sam uvijek 
onaj, komu je i za njih ne samo pisati i govoriti, nego i pamtiti. 
| I Don Andrea Ciccarelli, da ne bijaše već minuo Po- 
stira, bio bi se vratio u Pučišće, da vidi, je li ta važna duž- 
deva odluka od 13. ili od 15. VII. 1633. Međutim, baš u taj 
čas, desilo mu se nešto. Mazga pod njim poskliznu i sruši se. 
Župnik ostade živ i čitav; životinja se teško dignu, počne sve ' 
grđe šepati. Don Andrea se nađe u neprilici. Mazgu valja 
pustiti na miru, a on je loš pješak i ne zna sve putove. 

Obazira se, zove. Nigdje nikoga. Doskora se ipak netko . 
javi. Ne prođe mnogo, kad se pokazaše ovce, pa magarčić, 
pa malen suh čovjek s dugim štapom u ruci. 

— Loda, reče starac. Mikic i 

— Tko je to? 

— Čobanin skitnica. Divji čovik brački. 

— A, znam. Čuo sam koješta o njemu. Ima magarca. 
Loda! Loda! doo 

Pastir priđe, zagleda se u svećenika. 

— Hoćeš li me povesti u Supetar? Nije baš daleko. 

— Ću. Ma ča bih s ovcam? 

— Čuvat ću ih ovde ja. I tako mi mazga mora ležat, 
reče gonjač. 5 

Pastir pristade. Premjestiše samar na magarca. Župnik 
uzjaha. Čuvao se sada misli o duždevim odlukama; gledao 
je širokih očiju najpogibeljnije rupe i kamenje pred sobom 
na putu. Loda je uza nj išao i poticao opreznu i tromu živo- 
tinju; 

— Šo! moj. Šo! 


432 


PP reznovjerja nisu za učene glave;ali, pasti s konja (a još 
gore: s mazge!) u petak, kada putuješ za važnu stvar, 
može zabrinuti i čovjeka, kakav je Don Andrea Ciccarelli. A * 
onda, kada gledaš održati plemstvo čvrsto u sedlu, naći se 
sam, najedamput, od konja na magarcu, nije nikako dobar 
predznak. Pa još nešto, doći na toj životinji baš u takav dan 
u Supetar, a nisi ni Prorok ni Spasitelj, i Cvjetna je nedjelja 
još daleko! ... A general! Da sve to dozna i da se naruga! 
Ali, tko je pak taj Rukavina? Vojnik i ništa drugo. Barun, 
vitez Reda Marije Terezije. Hi! Ipak je nov čovjek, selja- 
čkoga roda, neki Ličanin. Da se nastani na otoku, bi li ga 
“ staro bračko plemstvo htjelo primiti u svoje redove?. Ne bi. _ 
Jedno je koljenović, drugo skorojević, ma i koliko se visoko 
popeo. : ' ki a 

Išli su sada po ravnu, i magarčić se zatrčao; župnik je 
puhao, držao se grčevito o sedlo, upirao nogama.o praće. 
Kada to mine, jahač osjeti, da je lakši, vedriji; otresao se i 

«. posljednjih neugodnih misli. A vinogradi se naokolo zelene, 
cvrčci se glase, more je modro, jedra se na njemu bijele. 

Župnik gleda u Lodu; promatra ga. 

Čuo je štošta o njemu, sad ga vidi. Brač je pun čudaka, 
ponajviše mjesta na moru. Ima ih svakojakih, a bit će i on 
jedan od onih, za koje nikada ne znaš, da li je bez pameti 
ili neki mudrac. Ima nešto nerazumljivo, malne tajanstveno, .- 
u tih ljudi, pa se o njima pletu nagađanja, priče i čitave le- . 
gende, moglo bi se kazati: čak i miti. Divlji čovjek! Vječni 
Žid! Bezrogi satir! Ludosti, puke ludosti. Al' je Lodino lice 
ipak čudnovato, pa i njegove kretnje. Jest nešto u tog siro- 
maha. Da vidimo. 

— Loda, kakvi su to kamenolomi ispod Škripa? 

— Dioklesovi. 

— Diokles? Tko je to? reče navlaš župnik. 

— Velik car, Veliki Bik. Umro je i on. U onom gradu, 
na mojim rukama. 

— Oh! Loda, al' to je davno, preveć davno bilo. 

— Znam. Sjećam se. 

Župnik pomisli, da nije zgodno započeo razgovor; do- 
dirnuo se odmah muljevita dna pastirove ludosti, uzmutio 
već svu vodu. Pusti, da neko vrijeme prođe. 

— Loda, ti se koječega sjećaš. 

— Pokalkada i ponešto. Danas je takav dan. 

— I najedamput ne govoriš više brački nego... kako 
bih kazao? , : 

— Neretljanski, upade mu pastir u riječ. 

— Odkud tebi neretljanski govor? 

— Od drevnih Neretljana. Od župana Deatisi i od kneza 
Čeprnjića. 

— Družak! Čeprnja! začudi se župnik i stade se graditi 
i nadalje nevješt: Kakvi su to ljudi bili? 

— Tvrdi, ali i pošteni; pravedni puku i vlasteli. 

.— I vlasteli? 

— Jest. Al' došli Hrvati, pa kasnije Mlečići. 

— A onda? Pod Venecijom? 

— Bilo je zlo. Imao sam na stotine ovaca, tri sina, unu- 
čad, a konte u Nerežišćima, tvrd, opak... 

— Šuti, budalo! prekine ga župnik. 

I Don Andrea Ciccarelli, koji bijaše počeo pisati povi- 
jest Brača na temelju mrtvih slova iskopanih iz starih škri- 
nja i ormara, ušutka živi glas pradrevnoga stanovnika otoka; 

zatvori prošlosti vratašca, koja mu se slučajno. otvoriše; ne 
zagrabi iz vrela, što -pred njim neočekivano zaklokota. Ipak 
se u nešto zamisli. Kao da stari Neretljani, ti toliko razvikani 
razbojnici i gusari, nisu ipak bili najgori gospodari Brača; 
drevno, još polulatinsko plemstvo na otoku bijaše čak i od 
njih, barbara i Hrvata, priznato i očuvano. Zna o tomu nešto. 
i taj smušenjak. Ona stara: Vox populi, vox Dei (Glas na- 
roda, glas Božji) može katkada imati zrnce istine. 

I župnik spremi novo pitanje. 

— Loda, ti znaš, je li, sve putove na Braču, nove i stare? 

Al se pastir već zatvorio, povukao se sasvim u se. Mi- 
slio je: Taj velečasni nije od roda pustinjaka, koji mi davno 
izliječi nogu u svojoj spilji, ni od natpopa, nj me jednom 
krstio u bari ispod Gradca. 

Uzalud je župnik kušao otvoriti opet razgovor. Iako 
bijaše to »njegov dan«, čas sjećanja i pričanja, pastir ne 
progovori više ni riječi sve do Supetra. 


Sredina srpnja. Dan vedar. Supetar pun naroda. Zastave 
i zeleni vijenci. U luci i pred lukom brodovlje. 

Najveća je lađa »Austria«, a u njoj je general. Časnici, 
s pukovnikom Maitonizom na čelu, svećenstvo, plemići i iza- 
slanici mjesta dolaze pred Rukavinu: jedni, da mu se po- 
klone, drugi, da prime zapovijedi. Svi mu se — uz neku bo- . 
jazan — čude. General nije kakav bi morao biti u tako ne 
samo svečan, nego i veseo čas. Sluša, al' šuti, sad _mrk, sad 
zlovoljan; otvara usta samo da izreče, što mora. Razvedri se 
malko i nasmiješi jedino onda, kad mu don Andrea Cicca- 
relli, govornik plemstva — nakon nabrajanja više povelja 

bosanskih kraljeva i mletačkih duždeva, koji priznadoše bra- 
čkoj vlasteli stare povlastice — kaza na koncu (baš onako, 
.kako jučer u Pučišćima napisa), da plemići »se fedeli e svi- 
scerati Vassalli si dimostrarono al passato Aristocratico Ve- 
neto Governo, tali saranno anche al presente soave ed Au- 
gusto Monarchico... al Re Apostolica di Ungheria Francesco 
I. Imperadore«; a to znanči: da će, dakle plemići »kako se 
pokazaše vjerni i najodaniji vazali bivšoj Aristokratskoj 
Vladi Mletačkoj, biti takvi i sadašnjoj ljubeznoj i uzvišenoj 
Vladi Monarhičnoj... Apostolskom Kralju Ugarske, caru 
Franju 1.«. Kao da generalu veoma ugodiše Ciccarellijeve 
riječi: »Re Apostolico di Ungheria«. A da je to naslućivanje 
veoma vjerojatno, potkrepljuje, što se odmah zatim desilo. 

Došli na brod i vođe pučana, »otočki kapetani« Hrano- 
tić i Nikolorić. General ih odmah same primi, jer mu plemići 
bijahu o njima koješta ružno već kazali: oni se staviše u Bolu 
na čelo puka, digoše ga protiv vlasti, prouzrokovaše nerede, 
prisiliše oružjem u ruci plemstvo u glavnim mjestima otvka, 
da se odrekne svojih prava, rovariše protiv namjera bečke 
vlade. ' 4.4. 

Rukavina ih oštro pogleda i odmah ih ukori. 

— Ekscelencijo, reče mu nato Hranotić, krivo su Vas 
obavijestili. Mi se puku ne nametnusmo; prisili nas, da ga 
vodimo; a vodili smo ga, da ne bude zla, da puk bez vodstva 
ne podivlja. Možemo reći, da smo uspjeli. Plemići popustiše, 
čak se i odrekoše svojih zastarjelih i nepravednih povlastica, 
koje su dugo tištale obrtnika, seljaka, pastira i mornara. Bilo 
je doista prijenjA, vike i galame; al' ni kapi krvi ne padne, 
ni jedna se krađa nije zbila, nikakve štete nikome nije na- 
stalo. Vlastela ne mogu preboljeti gubitka u korist dugo tla- 
čena puka. Sada nas dvojicu mrze i kleveću. 

— Hm! Drognaa Relavina sileći se, da ne izda, što 
misli. , 

Bijaše u neprilici. Znao je, što se u Beču od njega. hoće. 
Njemu je zauzeti što hitrije, ali i što mirnije bivše mletačke 
zemlje na Jadranu, a ne uvesti pri tome nikakvih promjena; 
ni u čemu. Ministar Thugut pazi na nj izdaleka; novi upra- 
vitelj Dalmacije, barun Thurn, bit će mu doskora za petama. 
A on, nikao iz seljačkog staleža, srcem je sasvim za pučane. 
Ta dva čovjeka kao da se toliko izlažu samo za dobro puka. 
Kako im pomoći? On je samo vojnik; ima da zauzme i umiri 
zemlju. Inače mu je jedino slušati: uspostaviti prvašnje stanje 
— u svemu!... Gledaše na obojicu mnogo blaže, misleći, 
kako da ih zaštiti, kad mu se bora usjekne iznova u čelo. 

— Al vi dirnuste još u nešto. Miješali ste se u način, 
kako je otok pripojen carevoj vlasti, reče oprezno. 

Sad se javi Nikolorić: 

— Za sv. Markom ne plačemo. JakKbKE ne volimo. 
Hoćemo cara. - 

— Kakva cara? upita Rukavina. 

— Cara Austrije. - 

— Austrije? — izmaknu generalu malne ljutito; al? se 
odmah sabra. Ukočio se (iako mu je to teško išlo), da ne 
pokaže bijes, kojr ga spopade, da ne izda svojih misli. 

Gadnih li ljudi! Kad ga čak i polupotalijančeni plemići 
dočekuju gledajući u Franji I. kralja Ugarske, a time i pri- 
znavajući svoju pripadnost drevnom hrvatskom kraljevstvu, 
ti pučani na Braču hoće cara Austrije. On već zna, kakav vje- 
tar iz Beča duva, na što se ondje odlučiše: graditi se spočetka 
kao da ne vide, kako Rukavina zauzima zemlju u ime ugar- 
sko-hrvatskoga kralja, a strpati je zatim u vlasništvo Austrije. 

Pustiti ga, da on, makar tako, preuzme što mirnije pokrajinu, 
a doskora svaliti na nj krivnju za svaki »nesporazum«. A ti 
mu luđaci — dok posvuda žele kralja ugarsko-hrvatskoga — 
kvare posao, oteščavaju mu na otoku za nj pogibeljan poku- 
šaj, da kakogod ipak gurne staru hrvatsku zemlju, kamo joj 
je pravo mjesto u carevini Habsburgovaca. 

— Govorite! reče izbjegavajući svako određeno pitanje. 

— Da, Ekscelencijo, hoćemo cara Austrije. Hoćemo baš 
toga, jer vlastela žele kralja ugarskoga. Mi znamo, u čemu je 
razlika. 

— Recite. ? 

— U većoj moći, što je plemići i drugi velikaši imadu 
u Ugarskoj i u Hrvatskoj. 

— Vi hoćete dakle kraj vlasteli. Glavno su vam sitne 
koristi i zadovoljštine: pravo na neku pašu, mogućnost sjedje- 
nja u crkvenoj klupi blizu plemića, kupovanje koječega i 
prije no se knežev ili sučev sluga ili sluškinja pokaže. 

— Ekscelencijo, mi bismo željeli.. 

— Dosta! viknu Rukavina, pa im slfen leđa i izađe. 

U đoše straže, metnuše na obojicu ruke, okovaše ih lan- 
cima. 


S služba Božja je svršena. Te Deum ispjevan. Pre- 
stade zvonjava zvonA, gruvanje topa na lađi, pucanje 
mužara4. Umuknu i žagor ljudi. General Rukavina govori sada 
narodu ispred crkve. 

Nova država, nov vladar, al' sve se drugo vraća na 
staro. Uspostavljaju se stare povlastice. Odreknuća vlastele 
čitava Brača smatraju se neučinjenim, jer su grubom silom 

izazvana. Plemići će iznova zauzeti svoja prvašnja mjesta u 
upravi otokom. Oružana vlast čuvat će red i mir. Krivce čeka 
suđenje i kazna. : 

Govorio: je kao vojnik, oštro, kraiko, sijekući riječima 
kao mačem, umekšavajući glas i razvedrivši lice samo onda, 
kad bi spomenuo dobrotu i mudrost Vladarevu. 

- Al ipak. Nije govorio iz srca. Izbjegavao je koješta, po: 
najviše tri riječi: Austrija, Ugarska i Hrvatska» Neka je 
ljutnja — a časimice i žalost — ležala na dnu njegove be- 
sjede, u izrazu njegova lica. Ljutio se, što mora baš tako go-_ 
voriti, a i žalostilo ga nešto drugo. Taj ga puk, dok se radost 
sija na licima vlastele, gleda u razočaranju punu straha.i 
klonulosti. Ni glasa ni traga kakvu ma i najumjerenijem 
negodovanju; glave i oči stoje pred njim oborene. Utučenost, | 
mrtva rezignacija. Bilo bi mu lakše, kad bi se koji glas dignuo, . 
kad bi se ta svjetina malko zatalasala; mogao bi onda i on 
planuti, dati oduška zlovolji, što ga već nekoliko dana mori. 
Ima ipak pučanin, koji u nj — dok on tako govori — druk- 
čije gleda. Malen, suh čovjek, loše obučen, stoji na zidiću 
prema njemu. Oči je raskolačio, glavu malko naherio, usta 
— smiješeći se — raširio od uha do uha. Svako toliko diže 
ruku kao da bi htio nešto viknuti. — General .je svojom be- 
sjedom pri kraju; želi odmah svršiti, iako se boji, da će mu 
onda povlađivanje plemića biti neugodnije od šutnje pučana; 
kada gle, baš u taj čas, čovjek na zidiću iskoristi kratku nje- 
govu stanku i zaviče: 

— He! He! Did Vik! | 208 
Panduri skočili, puk se, rastresao, kao da se trgnu iz 
poludrijemeža; vlastela se uskomešala, ljuteći se. 

' — Je,je... Did VIk! smijao se dobroćudno onaj čovu- 
ljak na zidiću pokazujući štapom u generala. 
Don Andrea pohita k Rukavini: - 
 — Ekscelencijo, ne zamjerite. Neki pastir, smušena neka 

glava... siromašak. 

“ — Naučit ćemo ga već pameti. I pitat ću ga ja prvi, reče 

pukovnik Maitoniz. 
< — Ne! zapovjedi general. Povedite ga k meni. 
I on se požuri na lađu. 


1 je stajao pred generalom, bos u zakrpanim hlačama, 
što mu ne sakrivaju gležnje. Vrtio u rukama šešir; oči 
mu se i sad smijahu. 

General se bijaše Brediikao: u lakše odijelo, skinuo sa- 
blju, sjeo uza stolić, otkopčao puce ispod grla, naslonio lakat 
na stol, glavu na dlan. Mahaše rupčićem, da potjera muhe, 
ohladi oznojeno čelo. 

— Ti kao da ne znaš za sablje, puške i generale? 

— Znam, gospodine. Bio sam kod Lepanta. 

— Kod Lepanta? 

— Jest. Bračka galija. Uskočka barka. Don Juan i Ali- 
paša. To bijaše bitka! 

Rukavina ga zapanjen gledao. Prestade mahati rupčićem, 
otkopča još dva puceta. 

— No, no! Sjedi. A sad govori. Kakva uskočka barka, 
bolan ne bio! 

Loda se cazelakoa Bijaše to zaista njegov »veliki dan«, 
dan sjećanja i pričanja. 

— -Al' čovječe Božji, znaš li, kad je to bilo? Davno... 


* 

— Znam. Onda, kad sam još nosio rogove na glavi. 

— Rogove? Pa gdje su ti? 

— Eh, sve mi uzeše, utukoše me. A neki je kralj jed- 
nom rekao, da ih čuvam, da će mi trebati. Sad sam osakaćen, 
siromah. 

. — Pravo imaš. Teško i jarcu bez rogova. i: Nego, pustimo 
sada ta pričanja. Kaži, kakav sam ja to Did Vik? 

Loda se malne raznježio: 

— He! to bijaše čovik. Oštar, ma dobra srca, poštenjak. 
Tilo mu kao tvoje. Brci i obrve kao u tebe. Gledao kao i ti. 
Imao je tvoj glas. Digao se iz groba, obukao se SUE opa- 
sao sablju. 

— Ha! Ha! he general u dite: A što je on bio? 


— Kopač. Iskrčio sa svojima Brač. Poslao ga na otok _ 


kralj Hrvata, a njegovi su još tu; kopaju i sada, muče se. - 

— Kopaju, muče se? Da 1' su to oni, koji su stajali da- 
nas preda mnom, ispred crkve? 

— Jest. Hrvati, Neretljani. 

— AT su to neki šutljivci, mlitavci. 

— E, gospodaru: izlomili su i njima rogove. 

Rukavina udari šakom o sto, a nikako iz ljutnje prema 
pastiru. Nešto' mu drugo prođe glavom; pomisli: »Dođoh i 
ja amo da lomim najbjednijima roge na glavi. U što to upa- 
dam? I još se ljutim«. Ustade, prošeta se oko stola. Mislio je 
o sebi, o generalu i o seljaku, koji se u njemu uhvatiše, baš 
sada, na tom otoku, najžešće u koštac. Klimao je glavom | 
šaptao: »Da, did VIk! did Vik!« Njegov nemir potraja neko 
vrijeme. Kad se smiri, potapka pastira rukom po ramenu, 
sjedne i reče: 


— Loda, bi li ti sa mnom? 

— Ne bih. 

— Imaš možda pravo. 

General zovnu svoje ljude: 

— Dajte znak odlasku. I ne ću da nikoga više vidim. 
Međutim, donesite amo vina. 

“ Istog poslijepodneva Lada je vraćao don Andreu Cicca- 
rellija ka gonjaču, koji ga čekao iznad Škripa. Župnik bijaše 
sav sretan, što stare listine i povelje, iako nepokazane, ipak 
pobijediše. Ali, iz Lodinih usta nije mogao ni sada ništa 
izvući. Zašto ga taj oštri general pomilova, pa čak — kako 
vele — i počasti? 

I o svojoj prošlosti pastir mu ne kaza ni riječi. 

Lodin je »veliki dan« i tako već svršavao. 

GLAVA XVII. 


FRA ANDRIJA II. 


»Vranratacu, srićni moj pokoju 
I zabavo u suzam i znoju!« 
Fra Andrija Dorolić 


B ilo je to za vrijeme Francuza, kad je negdašnji satir Brah, 
kasniji bezrogi pastir Loda, išao po Braču tražeći još 
uvijek — a uzalud — trag kakvu potomku svoje već davno 
“ izgubljene unučadi. 

Malen, suh, s nekoliko ovaca, lutaše tada Loda po 
istočnom kraju otoka, izbjegavajući i Sumartin u morskoj 
uvali, i Selca gore na brijegu, i Novo Selo obasjano suncem 
na obronku. Sve je većma zaboravljao. svoju prošlost, osjećao 
se samo bračkim pastirom neznana podrijetla. Nije više o 
sebi i o svojima malne ništa znao, ni na što nije mislio, al 
mu jedno ne mogaše ni sada iz glave: mora da je negdje 
— među pastirima, u osamljenim seljačkim kućicama — 
kakovo dijete, kakav momčić, s korijenom roščića na glavi, 
ili s kržljavim ostatkom repa na kraju leđa, ili bar s nečim, 
što na nozi sjeća više na papak negoli na nokat. Te se ludc 

misli ne mogaše nikako otresti, iako nije znao ni otkuda mu 
došla, ni čemu se njom muči. Da je već davno, poslije bitke 
kod Lepanta, Mlečanin, brački konte Marco Venier, rasturio 
netragom, negdje daleko, svu mnogobrojnu mu unučad, on 
se jedva sjećao; tražio je čak i sada, posvuda, i ne znajući 
samo toga; nije mislio, da za njega, rođenog satirom, nema 
smrti, a da i pokoljenja ljudska izumiru. Dogodilo mu se 
više puta, da bijaše, zbog svoga traženja, ne samo ismjehi- 
van, nego i grubo potjeran, čak i gonjen — al' on nikako 
da se opameti. aai 

Sad je vrludao onuda. ' 

I desilo se jednom, da u samotnu i zaklonjenu. mjestu, 
između brežuljaka nedaleko Bunja, vidje nešto novo. 

Neka kućica, niska, dignuta — bez vapna — pločastim 
kamenjem, skrita između klisura i grmova; pred njom po- 
četak gradnje uska vrtića; u, vrtiću, na kamenu, čovjek. 

Fratar. 

Ovca se javila, čovjek se prenuo; ustao je i sakrio se. 

Pastir stoji. Njegove oštre oči vide i sada fratra, koji 
ga motri iz polumraka potleušice. I s Lodom se nešto čudno- 
vato zbiva. Mutne, davno zaboravljene slike niču mu iz 
dubljine uspavana pamćenja: hridine, rupa, bogomolja u 
pećini, kamen s križem, pustinjak s dugom bijelom bra- 
dom... On ne može odoljeti, ide prema kućici, skida kapu, 
stoji ispred vrata. A fratar se primiče, gleda u nj. 

— Oče Georgije! izgovori čobanin davno zaboravljeno 
ime. de 

— Bog s tobom, čovječe! Dobro mi došao! 

Pastir je na kraju svog mutnog zanosa. 

— Oče Ge... Oh, ne! Skužajte (Oprostite). 
Fratar ga srna za lakat, sjeda ga uza se, promatra ga 
sada bez nepovjerenja. 
. — Nisam otac SEerelje: Zovem se fra Andrija. 


D a; fra Andrija i 
Franjevci u Sumartinu, koji ga u toj pustoši namjestiše, 
jer su se bojali, da bi ga Francuzi kod njih lakše otkrili, 
zvahu, ga zapravo fra Andrijom II. Andrija I., graditelj 
* manastira u luci sumartinskoj i sastavljač pjesmarice »Raz- 
govor ugodni«, čuveni Kačić, najveći je ponos njihova reda, 
a, Sumartinjanin Matij Dorotić, sada također fra Andrija, 
na putu je, da mu glas nadaleko pukne. Bit će, po slavi, 
njihov drugi veliki Andrija. Jest! jer se on uhvatio u koštac - 
s Napoleonovim čovjekom u Zadru, s moćnim providurom 
Dandolom, i obašao krajeve i ljude, i uzbunio duhove, i pre- 
trpio koješta. Pođe čak pred hrvatsko-ugarskoga kralja Fra- 
nju u Beč, ne bi li ga potaknuo, da ne pusti Dalmaciju u 
rukama jakobinaca i da je pripoji Hrvatskoj. Eto, i dok 
Francuzi vladaju još u zemlji i njihovi uhode i panduri 
traže posvuda »buntovnike«, fra Andrija se ne boji onih 
100 Dandolovih zlatnih cekina krvne ucjene udarene na 
njegovu glavu; dolazi kradom s Visa na Brač. 

Sad je ondje, u Vranratcu, gdje se krije i odmara. Ne 
vidi nikoga osim sluge Ivana, koji mu obnoć krišom nosi 
iz samostana hranu i poruke. Čeka. Napoleon se dao. na nešto 
pogibeljno, ide čak u Moskvu; moglo bi se doskora što krupno __ 
desiti, ogrepst će ga možda bijeli medonja, ugristi ga ruska 
zima. Međutim bi on morao pisati nova pisma, sastavljati 
nove oglase, uraditi perom, što opet ne može živom riječju 

i djelom. Al mu se sve to ne da. Nastalo je proljeće u kraju, 
gdje se on rodi i što ga dugo ne vidje. Već mu pedeset 
treća godina. Što sve nije prošao i proturio: učenje u Ma- 
karskoj, učiteljevanje u Perugi i u rimskom samostanu Ara- 
Coeli, gledanje, kako francuski general Bonaparte tjera 
Austrijance iz gornje Italije, ruši posljednjega dužda u Mle- 
cima, slom Republike sv. Marka, i svoj dolazak u rodne 
krajeve, da uzbuni puk čuvenim »Proglašenjem narodu dal- 
matinskome«, pa onda general Marmont, providur Dandolo 
i drugi jakobinci. Bilo je mnogo muka, a još. su one tu. 
Odahnuti! Bar malko. 


I on se odmara gradeći i sadeći vrtić, u kome možda 
ne će dočekati prvi stručak salate, što je jučer posija, cvijet 
ruže, što je jutros posadi. Ne može naokolo no po mjesečini, 
krijući se kao lupež; al' su zore za nj. Skrovište mu bez pro- 
zora, ploče na kroviću u hitnji složene, pa se nebo između 
njih vidi. Prvo ga danje svijetlo budi, te on izlazi. Dokle 
još nikoga nigdje nema. I nije tada više fra Andrija, pisac 
knjige »Philosophicum specimen de homine« i sastavljač 
buntovnoga »Proglašenja«, no maleni Matij Dorotić, koji 
se go golcat kupao u sumartinskoj luci, skakao bosonog oče- 
vim vinogradima; biva iznova djetetom. "Taj borbeni čovjek, 
koji potiče na otpor i na ustanak, sad se pokazuje, a sad 
bježi, noseći uvijek glavu u torbi, taj Andrija II., uživa 
sada u prve proljetne dane svoga kraja. Ne slaže priče o 
kraljevima i junacima, o oružju i o konjima, kao njegov 
imenjak fra Andrija, koji je ponajviše sjedio mirno u tihim 
sjenama manastirskim; on udiše miris zemlje i kadulje, pa 
gradi idilične stihove, što će ih kasnije unijeti u svoju pjesmu 
»Kratko iskazanje jednog dogođaja«: 

»Loze cvatu, jelsamini dišu 
Ispod kuće jer daleko nisu; 
Zelene se, ne znadu za sušu; 
.Nose vitri miris, tiho dušu; 
Rasiplju ga gusto na sve strane, 
Staze kade i sve redom grane«. 


Hoda zatim naokolo; diže halju, da lakše skoči od ka- 
mena na kamen; sjeda, kako on sam reče, »na dušek od 
stine« da »poda nos mirisu loznog cvita«, pa kliče: »Tuga 
biži, a radost pristupa — razum, volja vesele se skupa«. 

U takve dane i u časove takva raspoloženja došao mu 
nenadano Loda. Zavolio ga; i pastir mu postane jedini drug 
u samoći, pomagač u građenju. 


Prata: i pastir rade u vrtiću. 
Buntovnik je skinuo mantiju, ugazio u lijehu, raširio 
noge, prignuo glavu, što se, polusijeda i polućelava, sja na 
suncu; prima i razgrće motičicom zemlju, što mu je čoba- 
nin nosi odnekuda u mašuru. 

— Fra Andre, kakvi ste to čovik? 

— Što to misliš, Loda? 

— Niste kako drugi fratri. Ča ste Vi? Ča tu radite? 

— Što sam? Što ovdje radim? . . He! Kako da ti re- 
čem, protumačim? 

I. fra Andrija šuti. Ali misli na Lodina pitanja. Da; 
kakav je, zapravo, čovjek? Fratar i laik. Janje u franci- 
skanskom toru i vuk u razbojničkoj šumi. Suđeno mu bilo 

sjediti u ćeliji i stajati uz oltar, a skita se po svijetu; htio 
bi da goni, a gonjen, je. Jest! Što je on? Sluti; no, kako 
da to reče... Lodi? . 

Lijeha je gotova. Presadit će u nju i nešto smilja, mladu 
kadulju. Poe 

— Loda! Uzmi mašklinić. Sa mnom! 

Idu. Provlače se kroz šiprag; sad će na golet krcatu 
mirisnih žbunova. Stali i pritajili se. ri 

. Zec je izašao iz šušnja, čučnuo na kamenu.:-Obazira se, 
diže i spušta uši, njuši i miče ustima. Skočio je na travu, 
nešto je našao. Najedamput se propne. Dva su gavrana 
doletjela. Uhonja bježi, oni grakću, navaljuju, udaraju ga 
kljunom, hvataju ga za uši. Zec kmeči, otima se, skače. 
Htio bi naglo u rupu, al' udari samo glavom o stijenu, a 
gavrani opet na nj: kljuju, šćiplju. Slučajno, u slijepu 
strahu, ili navlaš, od nevolje, progonjeni se zatrča prema 
ljudima, zavuče se u busenje od smilja, »ter sahrani glavu 
i guzicu — očupanu spasi mišinicu«. 

Fratar i čobanin pustiše ga na miru. 

Kad se vratiše k lijehi, i fra Andrija posadi svojim 
rukama mlade biljke, što ih pastir poče zalijevati vodom, 
on se zagleda u Lodu i reče: 

— "Pitao si, što sam zapravo ja. Je li? 

— Je. Ča ste Vi? 

- — Kako to? - 

— Zec. 

— Da; zec. Gavrani me vrebaju, gone. Kljuju me, 
šćiplju, hoće moje oči, moju glavu (100 zlatnih cekina), moju 
kožu (fratarsku i čovječju!). A ja bježim, krijem se. Sad 
sam tu. Pobjegoh im u to smilje i u tu kadulju. 


— A sad? 

— Ostat ću ovdje, dok sam, drukčiji, nekamo ne skočim. 
ili, dok me nečiji psi ne dignu. 
— Bog Vas pombdga, fra Andre! 


K da. zorom luta naokolo, fra Andrija nije više uvijek 
sam; prati ga često Loda. s malenim stadom. oR 

Idu katkada i u Bunje. * a 

Ravnica zaklonjena bregovima. Na njoj vinogradi, ma- 
slinici, pa i vrtovi; ima i po koja njiva. Sve se zeleni, cvate 
i miriše. Trave posvuda, jer je proljeće bilo ove godine 
vlažno; znadu to dobro i fratrove kosti, koje više puta pro- 
kisnuše u onoj njegovoj potleušici, pod bijednim krovom. 
Loda pase po puteljcima i na općinskom zemljištu; a baš 
negdje na njemu — na podnožju visoka brijega, što s druge 
strane gleda prema morskom kanalu — vide se porazbacani 
tragovi drevna naselja. U nekoj ogradi stupovi, krnji, po- 
valjeni, obrasli lišajima i mahovinom; malo dalje golem 
okrugao kamen u sredini. 

— Tu se dizao mlin, veli fratar. 

Pastir se zamisli, napinje se, gotovo se muči. 

— Ne. Mlinovi su bili negdje onamo, gore. Takvo se 
kamenje odvalilo kasnije nizbrdo. Bilo ih je više. Polomili 
«ih. Zatrpali se. 

— Kako ti to znaš? 

— Tako. Znam. 

— Jeli ti tko ikada što govorio o drevnom grčkom, a 
zatim rimskom gradu, koji se jednom ovdje dizao? 

— Ni. _ 

— Čuli ikada što o Britanidi? 

— He! Bri-ta-ni-da. Netko mi jednom reče, da se Bri- 
tanide moram čuvati. U njoj vojnici, ljuti. Bikovi. 

— Što buncaš? Kakvi bikovi? 

— Dioklesovi. : 

— Diokles! Pa to bijaše rimski car Dioklecijan. Otkuda 
.tebi Dioklecijan, polubajoslovna Britanida, njezini vojnici 
— bikovi i mlinovi na strmini? Mani, čovječe! 

A Loda je bio već manuo sve to. Iskrice, koje još kat- 
kada osvjetljavahu — a jedva i jedino — najdublje mu 
slojeve, pamćenja, bijahu se opet utrnule. Fratar ne izvuče 
više iz njega o tome ni riječi. 

= Nešto je drugo zanimalo sada pastira. 

- < Nekoliko je djece prolazilo daleko tjerajući stado. Ska- 
kala su, bacala se kamenčićima, vikala, Zmaja pa i svirala 
u frulicu. i 

— Eto ih! Eto ih! To su oni — moji! uznemirio se 
Loda. Ostavio je ovce i fratra, potrčao onamo. 

Fra Andrija gledaše, kako djecu zove, pa ih hvata; 
ogleda ih, pipa im glavu i noge, puštajući, da ga stariji od 
njih grde, gotovo tuku i tjeraju na koncu kamenjem. Vra- 
ćao se tužan, razočaran. 

Fratar ga jedva pozdravi i ode. 

One večeri zapita Ivana, što sve zna o Lodi, a čovjek 
mu znade samo reći, da se od Lode nema nitko ničega bo- 
jati. Nezadovoljan time, posla pismo u samostan. Dva dana 
kasnije dobi po Ivanu odgovor. Otac se gvardijan s čoba- 
ninom samo šalio. On ne vjeruje, da je Loda ncki bivši 
rogati i repati Satir ili Divlji čovjek kao onaj slavonskoga 
kapetana Matije Antuna Reljkovića von .Ehrendorfa. Još 
je manje moguće, da se po Braču taj čobanin, kao neki 
Vječni Žid, već mnogo stoljeća skita i da se jednom — kako 

se negda pričalo — borio kod Lepanta. Kad bi u tome bilo 
i trunka istine, ne bi takvo čudovište bilo izmaklo oku i uhu 
Starca Milovana u dane, kad je fra Andrija I. u Sumartinu 
samostan gradio, s narodom općio, borce. i junake u pje- 
smama slavio ili ih bar spominjao. Loda je neki malko 
smušeni siromašak, koga su negda morali rozi bosti, papci , 
tući i repovi šibati, pa ih.ne može ni sada 'sasvim zaboraviti; 
inače je-dobričina, poštenjak. Nije za fra Andriju II. baviti 
se toliko njime; neka radije razmišlja o tiraninu' iz Korzike, 
za koga se čuje, da mu već sada, perona ljeta, ruski zrak 
baš najbolje ne prija. 
— Hm! nato. će fratar. Sada snam još manje. 


ira Andrija ne može čitati sv. Misu u samostanu. Pv- 
mogao se drukčije, u svojoj potleušici. Sam o tome ovako 


priča: »Božjim ričim kuću sam svetio — i unutra oltar. 
namistio — pod prilikom Gospe Utišenja — za olakšat 
moja žalošćenja. — S desne strane zabiližih vrata — križ 


izdubah u stini zanata«. Rijetko su kada Loda ili Ivan kle- 
čali na vratima, dok je on obavljao službu Božju. Ipak nije 
“bio baš sam. Vrapci mu dolazili na prag, da kupe mrvice; 
zelembaći gmizahu po zidu, gledahu u misnika; zmija bjelo- 
uška, koju fratar napola pripitomi; . vijugala mu se oko 
nogu. Bijaše tiho kao u grobu u mračnoj kućici, rasvijetlje- 
noj svjećicom; ipak bi više puta zalutao bumbar u potleušicu 
i obašao je zujeći dugo i muklo, kao da vrši službu crkve- 
njaka; vani, u grmlju, pjevaše slavujak. A nae se i što je 
nadomještalo zvona.- 

Svake nedjelje ujutro čulo se naokolo neko kucanje; 
ponajviše dva zvuka: viši i niži, zvonkiji i mukliji. Dvoji 
čekići udaraju o liticu, negdje daleko, pa zatim drugdje. 

Fratar bijaše već prije opazio, da je u nedjelju, po- 
najviše u proljeće i ljeti, priroda mirnija, svečanija, rekao 
bih: produbljena; kao da stišava sve svoje strasti, puni se 
osjećajem, što je diže, pretvara se cijela u golem hram Božji. | 
On je vjerovao, da u te časove nastaje mir, »tregua Dei«, 
između životinja u šumi: lisica ne lovi, zmija ne vreba, ptić 
štedi crva. Miris trave, šumor granja, glas ptica i voda 
upravljeni su nečem drugome; nije kao u radne dane. A 
sada, to kucanje; kad bi smio, ustao bi i obašao kraj. 

Jedne se nedjelje još većma pritaji u grmu pokraj svoga 
skrovišta, jer mu se pričini, da se kucanje približava. I nije 
dugo čekao. ' 

Netko se primiče, od jednih do drugih litica; stane i 
kuca. Eto: visok, krupan čovjek modrih očiju, plave brade. 
Ogleda kamenje, kuša ih jednim pa drugim čekićem. Nosi 
nešto, da metne znak. Fra Andrija se nada, da će ga mimo- 
ići, al! je čovjek vidio kućicu i približio se. Nema druge, 
valja se javiti; tko dolazi kucajući, ne može biti uhoda. 
Obojica se. već gledaju. 

— Ha! Velečasni. Čuh. Znam. Ne bojte me se. 

— Dobra čovjeka nitko se ne boji. 

— Nemojte se također zabrinuti, a zbog slučajna po- 
sjeta kakva čudaka ili luđaka. Ja sam kamenolomac i klesar 
iz Selaca; zovu me majstor Adam. Slušam prvu Misu pa 
obilazim kraj; ispitujem kamenje. 

— Te naše stijene? 


452 


— Da. Ljudi ovdje još ne znadu, kakvo blago krije 
njihov toliko prezreni otok; vele: krš! stine! škrape! Misle, 
da je sve propalo, otkada su Dioklecijanovi kamenolomi pod 
Škripom onako opustjeli i pocrnjeli. 

— A odakle ste Vi, majstore? 

— Pradjed mi došao iz kraja, gdje stijenja gotovo i 
nema; ako ga pak gdje ima, nije kao taj: bijelo, jedro, to- 
plo, puno sunca. Češka je zemlja nalik na zelen vrt; ali 
ipak.. 

— vi volite više te hridine. 

— Stari su bogovi još u njima, velečasni. Ali, ako ho- 
ćete, izvući ću ja iz njih i naše kršćanske oltare, križeve, 
grobnice i čitave crkvice, stupove i palače, sve, što zaželite. 

— Trebala bi mi ovdje čedna kućica, prag na ulazu, 
krović nad glavom, kakav prozorčić, odgovori zalio fratar. 

— Ha! Ha! To je pak najlakše. 

I oni se rukovaše, sjedoše jedan uz drugoga, načeše 
duži razgovor. 

Fra Andrija dozna, kako se taj čovjek modrih očiju i 
meke plave dlake udomaći na otoku. I pradjed mu bio maj- 
stor, sveznalac, najviše radnik kamena, koji obađe svijet, 
nauči koješta. Zapao na mletačku galiju, gdje ga netko 
otkupi i oslobodi. I svrši Navrh Brača. Obišao je kraj ispi- 
tujući kamenje. Kad ga pitahu, što to radi, odgovaraše: 
»Tražim bijelo zlato«. I nađe ga. Kamenolomi se otvorili; 
on se lati šestila, pile i bata; stade crtati, rezati i klesati. Pod 
njegovom rukom nastadoše stupići, kamenice, križevi i ploče, 
lukovi i kocke za gradnju. A njegovi se potomci razmnožiše, 
postadoše i oni kamenolomci, klesari i graditelji. Majstor 
Adam ne izostaje. Svake nedjelje ide i on naokolo, na 
šetnju, tražeći nove rudnike. Eto ga sada uz fra Andriju, 
koji mu reče, da bi htio kućicu, pa mu veli; 

— Da započnemo dakle graditi? 

— Jest. Al prije valja rušiti. 

— Što to, oče? 

— Nešto krupno. Carevinu i kraljevstva Napoleona 
Bonapartea. 


P astiru Lodi kao da je novo sunce granulo. 
JL > Sve mu je drukčije, otkada se upoznao s fratrom. Opće- 
nje s njime potiče ga, da se sjeti koječega; sad mu je kao 
starcu, kad najedamput bolje pamti daleke zgode iz mladih 
dana no bliže mu događaje. Da; pustinjak s bijelom bra- 
dom, otac Georgije, koji mu je liječio prelomljenu nogu, i 
fra Jure, s kojim je pokopavao mrtvace za vrijeme kuge. 
Kao da se jedan od njih vratio, otkuda se svi drugi smrtnici 
nikad ne vraćaju; zove se sada fra Andre, ne živi u spilji na 
drugoj strani otoka, no u potleušici, ovdje, u Vranratcu. 

«I opet nije više sam; počinje iznova da s nekim mirno 
razgovara, i, razgovarajući da se spominje. Zavolio je toliko 
fra Andriju, da mu nije pravo gledati, kako ga taj majstor 
Adam svake nedjelje i blagdana obilazi. Zna ga. Tvrd je 
čovjek; lomi i tuče kamenje, zaprema kamenjake, gdje je 
uvijek bilo slobodno pasti, i tjera odanle svačije stado, kao 
da će mu koze i ovce stijene pojesti. A i njegov saobraćaj 
s fratrom nije baš u redu. Spočetka se slagahu, sad se često 
pravdaju, malne svađaju, a sve zbog nekog cara. Katkada 
im se Loda tiho približuje,. sjeda na stranu i sluša. Uradio 
to i-sada, dok mu ovce nedaleko pasu. 

Majstor se Adam dignuo s kamena, preobrazio u licu; 

oči mu postadoše. malne crne, čak l da tamnija, čupa- 
vija. Diže glas: : 

— A ja Vam velim, da je providur Dandolo bio pa- 
metan čovjek, pravedan i pun dobre volje, iako .s onkraj . 
mora, Mlečanin, polužidov. Naši ga nisu razumijevali. Vi 
ste mu pak čak i slali pisma, u kojima ga nazivaste tirani- 
nom, lažljivcem i varalicom. A on nam je davao škole, otva- 
rao sudnice, gradio putove. 

— Škole, da nas odnarodi; sudove, da nas smete, jer 
njegovi francuski zakoni nisu mogli ni biti još za nas; pu- 
tove pak, da nas lakše podjarmi i otvori sebi pristup na 
Balkan, jer su Rusi i Englezi bili na Jadranu jači od njega. 
A Vi ste jakobinac. 

— Vi ste reakcionarac, crnomantijaš! ražesti se klesar, 
da dođe odmah k sebi. Prostite, velečasni. Izbjeglo mi. AI 
eto, u meni se sve buni. Pomislite analo: Tko je ukinuo ovdje 
plemićke privilegije? — Dandolo. Batinanje? — Dandolo. 
Torturu? — Dandolo, i opet Dandold, čovjek velikog cara 
Napoleona. 

— Tortura? Na Braču? ' 

— Da. I na tim otocima. I te kakva! Znate li Vi, što 
bijaše »španska čizma?« 

— Ne znam. ' 

Htio majstor da mu to reče, Kid se Loda javi: 

— Znam ja. 

Oni se u nj zagledaše. Pastir je zurio preda se i pipao 
rukom sebi nogu. 

— E, da. Svodovi u tvrđavi. Stol. Sui Krvnik. A dr- 
vena čizma steže; boli me. Sićam se.- 

— Kada ti se to desi, Loda? upita ga fra Anddja. 

— Davno. Za vrime Vojvode Janka. U Hvaru. 

— He! začudi se klesar. Al' nije znao, banu li ta čudno- 
vata pastirova upadica u razgovor njemu u korist ili na 
štetu. Nastavi: Jest. Velikog cara Napoleona. A car Frane 

i njegov general Rukavina grdno vas prevarili; ne pripojiše 
vas onomadne Hrvatskoj nego Austriji; opet ste se onda 
mučili za tuđinca; iz ropstva u ropstvo. Napoleon stvori bar 
Iliriju. Najbolje je dakle podati se tom junaku, caru nad 
carevima. 

Al se sada morao majstor Adam iznova čuditi. Loda 
se dignu; progovori, svečano: : ' 

— Car je nad carevima davno umro. Diokles, Veliki 
Bik. 

— Što je pak to? 

— On misli na cara Dioklecijana. Zove stare Rimljane 
Bikovima, reče fratar majstoru. 

— Ha! Ha! — udari u smijeh klesar. — Napoleon je 
nešto drugo: Veliki Orao. Takav je izletio. Raširio je sada 
krila i nad ruskim stepama. I kriči; javlja nam izlazak no- 
voga sunca. Ha! ha! Loda moj. 

Razveselio se i fra Andrija: 

— Jest, majstore! Pravo ste kazali; javlja izlazak 
sunca, ali, pun šarena perja, s mamuzom na nozi, s krestom 
na glavi, s trubicom u grlu, a ipak... samo libricu težak. 

— Da, da... Sjajan ratoboran kokot. Pijetao nad 
pijetlovima. 

— Kikiriki!, majstore. Kokoriko! 

I oni se smijali,-veseli, što su na takav način svršili 
danas prepiranje. ' 

Uhvatiše se Lode; pustiše, da ih on s ovcama povede 
na brežuljak iznad mora, gdje su te dod genistre i mrtine 
bujno cvale. 

| 85: se opet vrti nešto novo po glavi, dugo, i preko mjesec 
_4 dana. Napokon zna, što bi htio. 

— Fra Andre, zapita jednom fratra, zač meštar Adam 
voli tako tog cara, Velog Pivca? A Vi ga pak toliko mrzite? 

— Počekaj malo: Možda mi se desi prilika, da ti rastu- 
mačim. 

To se doskora i dogodilo. Ovako: 

Sjedi jednom fra. Andrija s Lodom ispred potleušice, 
kad ču, kako ptica kriči »kao da plače i priti«. Al pustimo, 
da nam i to on sam ispriča. »Ustadoh se, da razvidim, što je. 
— Pak ugledah jednu zmiju ljutu — savijenu na grani u 
prutu. — Debela je i kusasta repa — traži ptica, da od gladi 
ne krepa. — Niza nju su crne strige (pruge) žute — i zelenim 
kapljam sve posute. — Na glavi joj niče kukor visok — do- 
dva uha i podvoljak Širok. — Čeljusti je vrlo rastvorila — 
ognjevite oči zacaklila. — Strašno gleda i jezikom siva — a 
dihanjem svoj otrov razliva; — ne miče se, da pticu zasine 
— kad poleti, tako je opsine. — Jadna ptica, sve s' oko nje 
vrti — od opsine ne zna se oprti. — U meni je srdžbu pro- : 
budilo — i na milost srce mi ganulo. — Kosir oštar onda sam | 
primio — Crnostrigu (zmiji) glavu odvalio. — Tada stopro 
odleti ptičica — hitro leteć kao lastavica. — Slatko piva, ve- ' 
selo pripiva — zlamen daje, da mi zahvaljiva«. 

Loda je gledao na odsječenu zmijinu glavu, dok je fra- 
tar držao još kosijer u ruci. 

— Eto, Loda. Onaj je car, Veliki Kokot, kao ta zmija. 
Omamljuje pobjedama, perjem na klobucima svojih gene- 
rala, pozlaćenim pucetima i šarenim trakovima na haljetku, 
kraljevskim i kneževskim krunama na glavama svoje braće 
i svojih rođaka. A onda, buka po svim zemljama: gruvanje 

topova, glaš bubnjeva i truba, pobjedonosno kukurijekanje u 
svim tuđim dvorištima. Naš dobri i pošteni majstor Adam 
— ptičica je i on, koju je zmija omamila; ne može joj se oteti, 
srće joj sam u usta. 

— A Vi? . 

— E, moj Loda. Ja sam ti samo neki mali brat sv. 
Frane. Ne mogu na tog zmaja ni kosijerom, kamoli sabljom; 
pa se mučim, kako mogu. Da spasim »pticu«. Da je vidim 
slobodnu. Nek opet piva i pripiva, pa i zaboravlja, da mi se 
— kao ta danas — malko zahvali. Razumiješ li me sada? : 

— Razumijem, fra Andre. : š 


JR uje Minu i berba. Jeseni — koja je često na Braču iza 
prvih kiša nakon ljetne žege, nalik na maleno proljeće 
— ove godine kao da ne će ni biti. Ohladilo naglo, žestoko. Na 
nekim vrhuncima onkraj kanala pokazao se čak i prolazan 
snijeg. Ljuta zima na vidiku. Sve je opustjelo, dok lišće već 
žuti i opada, nošeno mrzlim vjetrom. Svak traži sklonište, 
smiruje “se. 

Ali fra Andrija nikako. Nemiran je, ne mari ni za što; 
luta naokolo, gleda, diže oči i nos, kao da bi htio vidjeti, 
nanjušiti, što se zbiva negdje daleko, preko gora i planina. 
Majstor ga. Adam sada zapustio, ne dolazi, a Loda mu se 
čudi. Začudio se pastir još većma, kada jednog dana ugleda 
gvardijana sumartinskog samostana gdje jaše na mazgi do- 
lazeći sam k fratru. Veseo je; kliče: 

— Fra Andrija! Obruči pucaju. Hora je! Nema mu 
više spasa. Utukla ga ruska zima. 

A fra Andrija skoči, pomaže mu sići, grli ga od radosti, 
vodi ga. u potleušicu. 

Sjede u njoj. Razgovaraju; katkada i glasnije; čuje se 
po koja riječ: »Moskva. Kutuzov. Propadanje velike armade. 
Buna u Parizu. General Tomašić. Hrvatska«. 

Fra Andrija se pokazao na vratima. Kao da je viši, 
krupniji, mlađi. ' 

— Loda! - 

— Pastir prilazi. 

— Uđi. Pokupi sve. Pusa u torbe; | evo ih. To. Ovo. 
Naprti mazgu. Hitro. Kako god. 

A Loda sluša; žuri se. On je gotov; oba fratra također. 

— Loda, zatvori, makar kamenjem, tu moju jazbinu. 
Čuvaj mi je, dok se ne vratim. | 

Fratri su na odlasku. 

— Di ćete, fra Andre? A začP— 

— Kamo? Još i sam ne znam. Zašto? To ću ti reći. Daj 
mi onaj kosijer. Tako. Idem, Loda, da siječemo aždaji glavu. 

— Sam. š 

Fratar mu prilazi, stiska mu ruku, ljubi ga u lice. 

Pastir gleda, kako obojica idu skritim putovima preko 
brežuljaka, nekamo k moru, goneći pred sobom mazgu. 


O sam dugih godina ostade Loda u Vranratcu, da radi što 

mu fratar reče, da čuva njegovu »jazbinu«. Jednom ču 
od majstora Adama, koji je opet išao s čekićem okolo tražeći 
»bijelo zlato«, da je Veliki Orao nastradao, opekao se u Mo- 
skvi, smrznuo se na Berezini; okovaše ga Englezi na pustu 

otočiću nasred daleka debela mora, i sunce je slave i slobode 
puka zapalo time u nepreglednu duboku baruštinu. Loda nije 
mario za sudbinu Zmajevu; on se samo bojao, da j je fra An- 
drija otplovio čak onamo, na taj otočić, da siječe glavu aždaji. 
Da, zato ga nema još natrag, kako bijaše obećao. 


Pastir se ipak ne maknu odanle. Nije više tražio dječake 
s tragovima rogova i papaka; popravljao je fratrovoj potle- 
ušici oronuli krović, čupao u vrtiću korov, kopao i sadio. Na- 
dao se uvijek; a njegovo se očekivanje ne izjalovi. 

Jednog lijepog dana ugleda povorku ljudi i mazgi. 

Eto: ide fra Andrija, za njim majstor Adam sa zidarima, 
s gredama i s vrećama vapna i pijeska. 

— Loda, diko! 

— Fra Andre, di Vam je kosir? Jeste ga, na škoju, di 
ga Inglezi vezali? 

— Ne, sinko! Nisam. Nas opet prevariše; njega utu- 
koše na grdan način, kao psa. A bio je ipak junak, velik čo- 
vjek. 

— Eto! Eto! javi se majstor Adam gledajući u fratra 
gotovo sa suzama u očima. 


Pastir je morao pomagati fra Andriji da siđe s magar- 
čića, jer je fratar bio sada zgrbljen, mršav, žuta lica. 

— Pa zač ne odete u manastir, di bi Vam lipše bilo? 

— Ne. Hoću Vranratac, kućicu, vrt i vinograd. Pa i 
tebe, vjerni Loda. 

I fratar uđe u potleušicu; namjesti se. 

Ostao ondje, dok mu majstor Adam ne sagradi blizu 
nje čednu kuću i neke zidiće. Poslije tolika lutanja i tolikih 

borba ne maknu se više odanle, baveći se samo vrtom, voć- 
njakom i vinogradom. ' 
Kad ga bolest jače pritisnu, skloni se u sumartinski sa- 
mostan, gdje doskora i umre. 
Onda se Loda, taj vječni skitalac, ni i potjera side 
u gornje krajeve. 

GLAVA XVIII. 
PANOUO IME 


K, oda je sada običan čovjek među običnim ljudima: seljak 
između seljaka, pastir između pastira. Izgubio je već 
davno ne:samo rogove i papke, no zatim i kozju bradu; glava 
mu nije više rudasta kao runo u crna jagnjeta. Još je uvijek 
malen, tankonog i žustar; ali počinje da polako stari i ćelavi. 
Je li se napokon razvio potpuno do čovjeka, kojemu je su- 
đeno i da umre? ' 

Bit će, jer je zaboravio sasvim svu svoju prošlost; ne 
sjeća je se više ni na mahove, ni najmutnije. Veli sada — a 
to i drugi tvrde — da se rodio u mjestancetu na otoku, s ko- 
jega nikada nikamo ne ide, i da je u njemu proživio svoje 
djetinjstvo kao i sumještani; a zašto ne će da drugo radi no 
da se skita naokolo pasući stado, toga on sam ne zna. Uvje- 
ren je, da mu je provoditi — kao i ostalim seljacima — svoj 
ljudski život između kolijevke u kućici na dnu mjesta i groba 
na brežuljku. Njegov je život tih, jednoličan i — na svoj 
način — gotovo bezbrižan i veseo, jer ga je zaborav lišila 
golema tereta svih uspomena iz drevne i bliže mu prošlosti, 
pa time i straha od kakve nepregledne budućnosti: raspli- 

nule se negdašnje aveti, a nove, možda još strašnije, zvjerke 
ne čekaju više njega, bivšeg besmrtnika, na putovima vje- 
čnosti. : 

Al' ipak, ima dana u godini, kad se s negdašnjim sati- 
rom nešto zbiva. 

Kada glog procvjeta, i ovca se ojagnji, i koza se okozi, 
njega hvata nemir jači i drukčiji negoli druge pastire. 
Neko vrijeme pjeva i skače kao pomaman, bije se s vršnja- 
cima, dira u djevojke, galami pred crkvom i u krčmi, da 
se odjednom stiša i ukloni. Nestaje ga. 

— Traži bolju-pašu, vele mještani. 

. Seljaci se varaju. Nije Lodi do bolje paše. On tjera svoje 
maleno stado u osamu, na krš, na jalove visočine, niz gudure 
i uz klance, po žalima pokritim šljunkom i pijeskom, po škra- 
pama golim i slanim od morske soli: hoće mu se skitnje i 
lutanja, skakanja po hridinama. On se onda svlači do gola, 
pokriva dio tijela grančicama, kruni se cvijećem i pušta, da 
ga sunce pali, kišica mije, vjetar prožme. I biva mlađi, je- 
driji, okretniji. Katkada kao da podjetinji: penje se na vrh 
najstrmijih litica, da odanle izbaci iz dubljine grla, nekim 
novim glasom, nerazumljive riječi i čudnovate pjesmice, ili 
se — pod kišom — ukoči i stoji nepomično kao kip, namje- _ 
stivši dlan uz dlan i praveći njima posudicu, te dugo čeka, 
da mu se ruke napune vodom, pa da je ispije. A brada mu 
raste; na prsima mu izbijaju crne dlake; ćele mu na glavi 
nestaje, lice mu se produži, preobrazi. — I mijenja hranu. 
Novi mu zubi niču, jezik mu se produlji i odeblja, pa brsti 
pupoljke, žvače mladu travu. Vidi, kao još nikada, nadaleko 
i naširoko, sretan, što time može lako izbjegnuti susretu s 
ljudima, mimoići sela. Stado mu propada, jer ga neprestano 
tjera kojekuda; on zato malo mari: zna, da to »njegovo« pro- 

ljeće i ta »njegova« paša ne će dugo trajati; vratit će se ipak 
u svoje mjestance s ugojenim ovcama, a on sam onakav, kakav 
je iz njega izašao. 

I kao da se nov, ili davno zaboravljen, svijet otvara 
pred njegovim očima. ? 

Proljetne. grane drugačije šumore, ptice se na nov na- 
čin javljaju, veka i meka stada također je sada, za nj, druk- 
čija. Kao da Loda razumije njemušti jezik, govor pticA i živo- 
tinja, pa i stvari. I njegove su oči drugačije progledale. Litice, 
stabla i oblaci nisu više, što bijahu prije. Sve to sada živi i 
prima nov lik. Prikaze zmajeva, divova i žena prolaze nebom, 
dižu se uz stijene klanaca, vire iz jama i rupčaga, izlaze iz 
kora drveta. Nit se on koga plaši, niti se tko njega boji: kao 
da je tek sada među svojima. : 

Ne misli pastir ni na što u pjanstvu i u bunilu, što ga 
. spopada. Ne misli ni onda, kad mu se pričinja, da su grmovi 
i buseni, kroz koje trči, goleme ovce i jaganjčad, što mu pri- 
laze, da im on bude pastirom, pa da ih vodi, kamo hoće. Ne 
čudi se Loda, što, kada metne dlan na liticu, trepeću u njoj 
neka zrnca kao kaplje krvi u žilama jaganjčevim, i što se tek 
ubrani prut vijuga u njegovoj ruci kao živo tijelo bjelouškino. 
Ne zapanjuje ga ni to, što može sada sve čuti. Čuje obnoć, 
kako sova leti, metulji oblijeću kore stabala, hrušt se izvlači 
iz zemlje, pauk prede niti i trava raste. Obdan mu je kao da 
pliva po valovima nekog zvučnog mora: zlatni glasovi zraka 
sunčanih, što udaraju o hridine, te se od njih odbijaju, šum 
vode, što teče duboko pod suhim kršem, šuštanje, što ga prave 
krila lastavičina, jastrebova i grličina u visoku letu, i svi ža- 
mori kukaca u djetelini, sokova strujeći u biljkama, zatrepta- 
lih zrnaca u kamenu, prodiru mu u uho, spajaju se u jedan 
sklad, omamljuju ga još većma. Osjeća nove — a, možda 

njemu već davno znane — mirise, koji mu prilaze odasvuda 
i sile ga, da se nečega sjeti. Oni mu se javljaju, mame ga 
i vode do praga, što ga ne može prekoračiti; al' je tu, pred 
njima, iako nevidljiv. Pliva Loda po moru oblika, žamora i 
mirisa kao pluto po uznemirenim valovima rijeka, a nikako 
niti na brijeg pristati niti na dno potoniti. Ne čudi se pastir 
ni novom carstvu boja, u koje ulazi. Sve su one sada topie, 
iskričave, bez maglicA i. polusjena; ne odrazuju se s površine 
stvari, no izviru iz njihove nutrinje; koprene su razderane, 
vela su dignuta. I u tome blagdanu oblika, boja, žamora i 
mirisa Loda luduje; dršće i treperi i on; ; njemu je kao da se 
u milini raspada, da se gubi.. 

Kad se povali u travu i aid se, ne osjeća više svoga 
tijela; seli se, kamo sAm hoće: u oblačić, što nebom plovi, 
u liticu, što sja na suncu, u grm, što je procvao pokraj gro- 
mile. Je li on sad u svemu tome, pa živi životom oblačića, 
kamena i biljke, ili se sve to sastalo u njemu i stvorilo jedno, 
njega samoga? 

Pastir ne zna više za se; leži u poludrijemu, u nečemu, 
što je nalik na smrt. 

Najedamput se prene. 

Trgnuo se, dignuo glavu, podupro se laktima o tle. Za- 
gledao se kao čovjek, kada se budi. 

Čitavo ga stado okružilo i uprlo u nj oči. Ovan je baš 
uz njega; motri ga srdito i udara ga glavom o rame. 

Loda dolazi k sebi. Prasne u smijeh: 

— Ha, ha! Ti si to, Rogo? Pravo imaš; zanemario sam 
vas. Al' ti si pametan. Vodio si stado, slijedio pastira. Daj 
da ti poljubim njušku! 

Ovan se otima njegovu dodiru, lupa prednjim papcima 
o travu. ć 

— Rogo, ne srdi se. Razumijem. Žedni ste. A to sam i ja. 

Rogove oči ljutito sjaju, brada mu se trese, glava mu se 
spušta, da udari i rozima. . 

Loda je đipnuo i skočio na stranu. 

— Mir, drzniče! Vidim, gdje smo. Voda je blizu. 

Pastir vadi iz njedra sviralu, stavlja se na čelo stada i 
kliče: ' 


— Hajdmo! 


J oda nije poveo stado na gornji dio obližnjega klanca, do 
jedne od rijetkih živih voda, što izviru na otoku, jer je 
ondje seoce Dragovoda, a u njemu su ljudi. Ima govorljivog 
starca Senka. To je prapotomak vojvode Tvrtka, kralja bo- 
sanskoga. Njegov se praotac doselio davno, bježeći od Tu- 
raka. Starac je kod kuće i kad su seljani na pašnjacima ili u 
vinogradima. Sjedi matori čovjek na pragu vrata, nad kojima 
je uklesan njegov plemićski grb, i sretan je; da tko onuda 
prođe, pa da ga zaustavi i pogosti, pričajući, kako su se Sen- 
kovići još za vrijeme mletačkih kontea sklonili u taj kraj. 

Nije Lodi danas do razgovora. Svrnuo :je prema moru i 
poveo stado k lokvi na visokim Jakovljevim stijenama. Oda- 
vle vidi na zapadu more i otoke, široko vedro nebo nad so- 
bom, vijugavi, sad uži, a sad širi, klanac u dubljini. 

Trava se naokolo zeleni; grmlje je u cvatu. 

Strme su Jakovljeve stijene, a još je strmiji kuk Glava 
pod njima. Zna Loda, kakve su u liticama te gudure — od 
seoceta Dragovode do malene luke dolje na moru — sve spi- 
lje, gdje pastiri mogu stado sklonuti, pčelari pčele čuvati. Zna 

također, da je duboko pod njim, uz. samu liticu Glave, crkva 
i niz zgrada; starinski samostan Pustinjaka, kojih je već davno 
nestalo. Sve je to Lodi znano, al? na to danas ne misli. 

Vrtovi u docu i vinogradi na južnim obroncima klanca 
sad su zapušteni: ograde se i terase ruše; čičak, kupina i trn 
posvuda rastu; posljednji je povodanj odnio zemlju u more; 
bolest je izgrizla korijenje i vinovoj lozi, što se posljednja 
opirala propasti; nema više radinih Pustinjaka, da je opet 
. sade. Ali, nešto ostade: voćke. Bajami su još u svadbenom 
cvatu; breskve, orasi i dunje obukoše se u ove dane u naj- 
svečaniju odoru, uzdigoše se visoko nad pukom kadulje, smi- 
lja i žukve. Još je na prisoju po koji ograđeni vrtić, gdje limun 
i naranča cvatu. Trava kao da izbija i iz kamena; pravi po- 
svuda sagove, na kojima se tamni želenilo česvina4, gluhača i 
smrekA. Zrak treperi, povjetarac njiše grančicama i vlato- 
vima, sunčane zrake drhte kao dugi palucavi jezičci, i Lodi 
se pričinja, da je ta uska vijugava gudura korito rijeke, što 
nosi k moru valove laticA i iskara. Obuzima ga iznova pro- 
ljetno bunilo, ili ga — budna — spopada sanja, koja zapravo 
nije drugo no nesvijesno sjećanje nečega, što je negda vidio 
i doživio: samo tako otvaraju mu se katkada i donekle vrata 
prošlosti. 

Čudnovate se slike i likovi otkrivaju “njegovim očima 
pod površinom te procvale rijeke, što pod njim teče... kao 
da se davno utopljeni ljudi i dijelovi toga kraja dižu na povr- 
šinu, da mu se opet pokažu. 

Eto: otvorila se na litici Glava spilja Ljubitovica,: itri 
čovjeka — bradata, krupna, još mlada — izađoše iz nje. To * 
su tri popa glagoljaša, koji prvi dođoše s onkraj kanala, iz 
brdovita kraja Poljica, da žive u toj divljoj pustinji. Oni su 

ugledali još polurogatog Lodu, i domamili ga k sebi, i sprija- 
teljili se s PoE i naučili se od njega, kako se stado pase, 
čuva i gaji. 

Slika se pretili: nestaje, da nastane druga. Voda vidi 
seljaka — samog sebe —, gdje nosi novim, brojnijim Pusti- 
njacima vinovu lozu, maslinu i voćku, pa im pokazuje, kako 
će krčiti mašklinom, kopati motikom, bajam saditi, zelje si- 
jati. A oni su radini i ne drže više ovce uza se u spiljama; 
sagradili su torove, ogradili vinograd, dovezli odnekuda do- 
lje u luku prvi čamac, dovukli u vrtove gnoj iz Senkovićeve 
staje u Dragovodi. 

I sve se opet mijenja. Pričinja se Lodi, da je dno klanca 
korito neke bistre prozirne rijeke. Vidi, baš pod liticom Glave, 
kako dotadašnji pobožni stanovnici spilje Ljubitovice oba- 
raju hridine, klešu kamen, prave vapno: grade crkvu i samo- 
stan. A on, Loda, i sad je s njima. Pomaže im, kako zna i 
može. Eto: Pustinjaci su klonuli, pa bi htjeli sjediti u hladu 
ili klečati s krunicom u ruci. On je skočio na hridinu i za- 
svirao. » Tok! tok! tiri-tiril« prosipaju se zvukovi, a oni su 
ljudi ustali, razvedrili se, prionuli opet uz rad. »Tok! tiri- 
tiri!« Bat je sada lakši, kamen mekši; kretnje bivaju hitrije; 
sve se žuri i raste po taktu sviranja... Lodin san teče, pre- 
skačući plotove Vremena: nosi se kamenje i grede, dižu se 
zidovi, postavljaju krovovi, — već su crkva i samostan pod 
Glavinom stijenom... Ne mari, što jedne noći planu požar, 
pa gotovo sve izgori! Pustinjaci ostadoše živi; Loda opet 
sjedi na klisuri i svira; čekići biju, da čitav klanac odzvanja; 
crkva i samostan dižu se bjelji i veći iz svoga pepela... 

“Kao omamljen gleda Loda u klanac. 

Sad se »rijeka« sva zazelenjela. Procvale su grane na je- 

dnom mjestu odmakle i zaokružile lik ostarjela čovjeka. To 

je Don Ivan, posljednji veliki starješina samostana u Pusti- 
nji. Sunce zapada pred lukom na dnu klanca i Zdravamarija 
zvoni sa crkve. Još se dobro vidi. Uz glas klepki i praporacA 
prilaze s više strana stajama i konobama samostanskim ovce 
i mazge. Ovce nose s pašnjaka vimena puna mlijeka, mazge 
prte s vinograda mjehove pune mošta. Desetak mazgi i dese- 
tak volova, a preko hiljadu ovčjih glava. Gleda Don Ivan u 
to bogatstvo i kao da se čudi, što su Pustinjaci, u tome zabit- 
nom i zapuštenom kraju, mogli — sami, radom svojih ruku 
— do toga doći. Ali, kao da ga.neka briga tare; ne vidi si 
praga samostanskih vrata luke na dnu klanca, pa se osvrće 
naokolo. »Loda!« A Loda ga čuo i već pred njim stoji. »Idi, 
sinko! Ti si kao vjeverica. Popni se i pogledaj. Javi mi, da I 
i one idu«. A pastir se začas popeo, a baš onamo, gdje je 
sada, pa vidi na moru velike lađe s još nadutim jedrima i 
viče: »Idu Vam i one. Sve tri! Sve tri! 

. Loda se trgnuo. Ta.je dva posljednja usklika doišta 
bao iz grla i prekinuo time svoj san. 

. Klanac nije više korito rijeke, što teče kroz vrijeme. AI 
pastir ne dolazi još k sebi. Sad je pod pritiskom more. Kao 
da se nešto, čega se on inače više ne sjeća (mračni lik Don 
Ivanova nećaka i nasljednika, koji upropasti sada zapušteni 
samostan) pokazalo u posljednji čas iza starčevih leđa. 

Loda se, polubudan, bori s mčrom. : 

Kad vidi, da se nje ne može otresti, kliče: 

— Rogo! Rogo! | 

A ovan dotrča. Gleda u Pa mekeće kao da pita: 
Šta je? 

— Rogo... kuš! 

Dvopapkar sada zna, što će. Gospodar je zle volje. Mora 
ga razveseliti. I ovan pođe natraške, spusti glavu i zaleti se 
na Lodu, bubne ga čelom o prsa. 

— Ha! haknu pastir, oslobođen nečega. 

Uhvati ovna za rogove i ponese se s njime, dok se ovce 
kupe oko njih, da gledaju tu igru. 


bivšem je samostanu Pustinjaka Solefid oko, su S 
lećom, kojom se motre zvi ijezde. 

Uza nj je još mlad čovjek, u crno obučen, sa svećeničkom 
ogrlicom oko vrata: zvjezdar. DA, moramo ga tako nazvati, 
jer je učio u velikim gradovima, u čuvenim zvjezdarnicama, i 
a kod astronomA po znanju i zvanju. I posvetio se sasvim 
nauci. Nasljednik upravitelja negdašnjeg samostana, primio 
se i službe kapelana u Pustinji, da u nju donese dobar dale- 
kozor, pa da u osami i tišini proučava događaje na nebu. 

I noćas radi. Gleda i barata astronomskim alatom; diže 
se pa crta i bilježi, da se opet vrati k cijevi. Na koncu sjedne 
uza sto i počne računati. Brojevi su ga sasvim zaokupili. Kao 
da i ne misli više na zvijezde i planete, na Mliječni put i na 
nebuloze u dubljini neba, na njihove oblike, boje, kretnje i 
daljine. Ne miče se, lice mu se ukočilo; na čelu mu nastaju 
brazde, što bivaju dublje, kad mu račun zapne. Pokatkada 
diže lijevu ruku i miče prstima kao da jastučićima hvata ono 
nešto nevidljivo, što bi moralo izletjeti iz susreta brojeva 
pod njegovom pisaljkom. Da, produžio je on zapravo svoju 
ruku, kroz onu cijev, gore visoko, iznad mjeseca i iznad sunca, 
pa hvata — u roju zvijezda, na taj način, pomoću brojka i 
računanja — nebeskog nekog leptira, možda nov svemirski 

zakon. Njegovo lice oživljuje izrazom nadanja. Još jedan 
napor iskustva i znanja, pa je uspjeh na domalku!... 

Iznenada kao da se nešto prekinulo. Dignuo je glavu; 
uznemireni mu se prsti ukočiše, pisaljka mu pada iz ruke. 
Uspravio se i osluškuje, namršten. Hiade i pođe do stuba. 

— Ante! Ante! 

Nitko se ne odaziva. On viče još jače, lupa snažno po 
stolu. Sad nije dugo čekao; pokazao se, poluobučen, stari 
sluga. 

— Ante, tko to i noćas negdje svira? Smeta mi opet; 
prekida mi rad. 

— Gospodaru, eto slušam, al? ništa ne čujem. 

— Nisam znao, da si si toliko oglušio. To je treća noć. 
Što veli tvoja žena? 

' — Ništa. Obdan se poslom umori, noću spava kao za- 
klana. 

— Čuj, Ante. Da nije to naš čobanin Grgo? Pošalji ga 
odmah amo. 

— Grgo sada noći u Crljenoj spilji, a on ne zna svirati. 

Zvjezdar se sad uznemiren šetao oko stola, prisluškujući, 
ljuteći se još većma. 

— Idi. Probudi navdara Juru. Čekam ga. 

I navdar doskora dođe, tarući rukavom pospane oči. 

— Što se to desilo, velečasni? 

Zvjezdar stane, digne ruku i ispruži prst. 

— Čuješ li? 

— Čujem. Svirala. 

— Ha, eto! Ne varam se. Reci: tko bi to mogao biti? i 
gdje svira? , 

— Bogme, ne znam. Ni u Dragovodi, ni u Pustinji, ni 
dolje u luci, ni u koga svirale. A rekao bih, da svirka dolazi 
iz koje spilje na Glavi ili čak s Jakovljevih stijena. 

— Jure zlatni, ti si jak i i okretan. Obađi spilje, Popni 
se na Stijene. Svirača potjeraj, sviralu mi donesi. < * 

— Gospodaru, sada? obnoć? začudi se navdar. 

— Pa što je to za te? Tvoje mačje oči vide dobro i uz 
sideralno svijetlo; sve su zvijezde noćas na nebu. Znaš svaki 
. kamen; svaki puteljak; i sa svezanim bi očima mogao lutati 
po tom kršu. Idi, nagradit ću te. 

Al se navdar Jure nije micao; njihao je glavom. 

— Velečasni, pravo kazaste. No ipak... 

— Reci! 

_— Ne bojim si se noći u ovom docu, nego.svega, što mra- 
kom po njemu luta. 

— Što je pak to? 

A Jure nastavi: 

— Jest. Vidim noću kao mačak, pa sam koješta i vidio. 

— Što? Koga? 

— Duhove negdašnjih Pustinjaka. 

— Mani, čovječe! Govoriš najedamput kao kakva stara 
baba. Stid te bilo. 

Navdar se uozbilji, poče svečano govoriti: 

— Gospodaru, ne zamjerite. Znam jedva čitati, al' sam 
tu blizu rođen, pa sam mnogo čuo od ljudi i od sijedoga 
Senka, koji sve zna o starim događajima, jer su njegovi pređi 
došli prije u Dragovodu nego popovi glagoljaši u spilju Lju- 
bitovicu. DA, sjene drevnih Pustinjaka javljaju se obnoć u 
klancu. Idu okolo i obilaze. Gledaju i plaču, što su njihovi 
torovi i staje opustjeli, vrtovi i vinogradi podivljali, samostan 
ostao bez Pustinjaka. 


472 


— Itisi ih vidio!? 

— Jesam. I vidio i čuo. Pokazuju se kao drhtave sjene 
na zidu crkve i čimatorija, kada pušu noćne jugovine, stoje 
nepomični na visokoj litici i kad mjesec sja. 

— Sjene stabala! klikne svećenik. 

Navdar kao da ga i ne ču; nastavi: 

— Kupe se u Ljubitovici, u Crljenoj i Sparevoj pećini; 
vijećaju i jadikuju. : 

— Pa što bi se bojao sjena tih dobrih ljudi? 

— Ima ovdje i zločestih mrtvaca, koji idu noću okolo. 

— Koji? upita zvjezdar. 

— I krv je ovdje padala, gospodaru. Čuli ste i Vi o 
gusarima, što su se davno bili iskrcali u luci, dokrali se do 
samostana i u nj prevarom prodrli. Upozna ih, potjera, a neke 
— vele — i ubi, mornar Ante Fatutto, nećak starješine Don 
Ivana. Njihove sjene lutaju noću s nožem u ruci, po Pustinji; 
traže Antu. 

— Ali, navdare, ti nisi pokojni Fatutto; strašnijih stra- 
šila od drevnih gusara sigurno nema. 

— Ima, velečasni. 

— To Vam je onaj, koji svojom gramzljivošću za nov- 
cem upropasti Pustinju; sjena Don Jurja Puarića. Taj lice- 
mjerac i krivotvoritelj oporuke svoga ujaka Don Ivana umre 
lud; sad ovuda tamom ide razbarušene brade, očima, što se 
krijese. — Ugledaš li ga, past ćeš bolestan i ohromiti. | 

— Vidje li ga, navdare? 

— Sreo ga stari Senko i otad vuče teško noge. 

— Opet taj brbljavac Senko! ražesti se svećenik. Čuj; 
ne da mi se više slušati ludorije. Rekao bih, da se svirala 
javlja s vrha Jakovljevih stijena. Idi putem na njih i pogle- 
daj: tu bar nema ni obnoć nikoga. 

— Ima. 
— Gle! Što ti još reče mudrijaš Senko? 

..— Da se davno, kad su Senkovići došli amo iz Bosne, 
neki “pastir Jakov, u strahu od kazne zbog nastradalih mu 
ovaca, bacio s onog visa i strmeknuo baš ovdje, na dno Glave. 
Od njega Stijeni ime, a od njega noćas i to sviranje. Bože, 
smiluj se pokojniku! 

I Jure prigne glavu, prekrsti se. 
Zvjezdar nije mogao više izdržati. Viknu: »Idi!« i go- 
tovo gurnu navdara niza stube. > - . 


Cyiranje se i nadalje čulo. A sve jače, jer su noći bivale 
još tiše, jeke u klancu zvonkije. 

.Zvjezdar nije mogao sabrano raditi. Navdarovo priča- 
nje o duhovima drevnih Pustinjaka i gusara, ma i koliko 
. smiješno bilo,-ipak ga uznemirilo. Katkad bi se ljutio, da se 

zatim sam sobom šali. »Smetnje!« govorio je. »Ali, smetnje 
u kretanju jednog planeta pomogoše astronomu, da otkrije 
nov planet: od prije nenaslućena planeta nastade nevidljivi 
planet-avet, pa onda planet vidljiv, stvaran. Izdaleka, ne- 
znani jedan drugome, ja se i »svirač« uzajamno smetamo; 
“ on svojim zvucima, ja ljutnjom, koja bi ga, neočekivana, 
htjela kakogod zahvatiti. Vele: što se zbiva u kozmosu, do- 
gađa se i u mikrokozmosu, što na Nebu, to i na Zemlji, što 
u tvarnom, to i u umnom i duševnom krugu. Smetnje? Ni 
smetnje nisu uzalud. Kad ih proučavamo, možemo nešto ne- 
naslućeno otkriti. Ta svirala i moj dalekozor! Što bi mogli 
imati zajedničko? a u kraju, gdje — kako navdar Jure tvrdo 
vjeruje — duhovi lutaju? Na svaki način, dva se u svemu 
različita kruga najedamput diraju, i nastaju neke smetnje. 

Kad ih proučiš i upoznaš, nazvat ćeš ih drukčije. Valja ih 
odgonetati. U mom slučaju ne pomaže ni dalekozor ni raču- 
nanje, već noge; a i one mogu katkad prenijeti čovjeka iz 
fizike u — metafiziku. Nema druge: sluga je Ante gluh, nav- 
dar se Jure boji; ostajem ja. Pa nek 'bude«. 

Zvjezdar je dočekao noć. Netom č ču prve zvuke sviraline, 
zapali fenjer i izađe. € 
Zaobilazio je strme stijene, panjao se dužim, lakšim, 
. puteljcima. 

Noć je bila tika: ni ćuha vjetrića. Oštri su mirisi išli 
naokolo, pa je po njima znao, uz kakve grmove prolazi. I sve 
je mirovalo, samo su leptirići dolijetali, lepršali oko svijeće, 
udarali glavom o staklo fenjera. S nekih stabala padale šutke 
na rukave njegova crnog odijela bijele latice ocvala cvijeća. 
Pred spiljama bi stao; ogledao ih, jedne izbliza, druge izda- 
leka. Bile su mirne, ponajviše zatvorene. Ali, kad se pope 
još i obađe neki kuk, ugleda u jednoj od njih vatru. Sigurno 
pastiri. Htio je ugasiti fenjer i poći neopažen, kada ču glas: 

— Ej! Tko si?' | 

Prije nego odgovori, dva momka dotrčaše k njemu. 

— Don Niko! Kamo Vi? 

— Za poslom, odgovori im. 

— Bit će kakvom bolesniku. Al ste sami. Da Vas jedan 
od nas prati? 

— Ne treba. Nema o ni Poe ni i razbojnika. 

— Noć je. Pustinja. A. 

— No, reci! 

— Macići i vukodlaci. ' . 

— Od njih se ja, sinko, najmanje plašim. Boje se oni 
moje « crne halje. 

— Ha! Ha! Tako je. Ne mogu Vama ništa. 

I zvjezdar krenu uzbrdo, gaseći fenjer baš onda, kad bi 
mogao opet na koga naići. 

Išao je uza šumicu: Nešto bi katkada. šušnulo u travi, 
sova se oglasila, grana se jedva zanjihala na vrhu hrastićA i 
smreka, što su u tami bili nalik na ukočene nakazne ljude- 
skare. »Navdarove duše drevnih Pustinjaka«, mislio astro- 
nom. Odmarao se na kakvu kamenu i gledao u nebo. 

Već davno promatra on nebesa samo kroz dalekozor. 
Vidi onda plavetan krug, kroz koji prolaze krupne sjajne 
zvijezde u svome vječnom, svečanom i tihom hodu, ili dugo 
prati kretanje samo jednog od tih tjelesa, i ne misleći na 
druga. Sad eto gleda čitavo zvjedano nebo. 'To nije za nj 
više kaos, nered, kako god porazbacana i rasuta gomila. Ne- 
brojena su to carstva i kraljevstva zvijezda, čvrsto uređena i 
u vezi jedno s drugim. Zakon, fizički i kemički, vlada; Broj 
caruje. Sve se može izmjeriti i izvagati, kao metrom, kao 
tezuljom; svemu se dA odrediti oblik, boja i putanja. Sklad! 
po neumoljivim zakonima fizike i matematike. 

. Astronomu je u ovaj čas kao šumaru, koji ne motri više 
pojedina stabla, već se popeo visoko, pa se zagledao u cijeli 
“lug. Sad mu je drago, što se dao na to noćno hodanje: otki- 
nuo se od potankosti, da osjeti cjelinu. Gore, na Jakovljevim 
stijenama, otvorit će mu se još šire nebo. 

Doista, ni »smetnje« nisu uzalud. 

Bijaše već kasno u noći, kada stigne k cilju. 

Nebo prostranije. Zvijezde krupnije, a živo trepeću. Duše 
vjetrić, i grmovi šumore. Zvjezdar je stao, prisluškuje. 

Svirala se čuje. Tamo negdje, na samom rubu visočine, 
iznad Glave i samostana na dnu klanca. 

On ide polako, zastajkuje i misli: »Ako je to — po 
navdaru Juri — povampireni duh čobanina Jakova, ne ću 
da ga prestrašim«. I šulja se naprijed, dok mu se sviranje pri- 
činja sada punije, zvonkije, obogaćeno zvukovima, što ih ni- 
kada ne ču iz pastirske frule. Spočetka polagano i tugaljivo, 
ono biva jače, hitrije i življe, da se od žaobe prometne u ra- 
dost, pa u obijesnu svirku, što prati vrtloge pomamna plesa- 
nja. »Na tako vesela duha nije navdar Jure još nikada nai- 
šao«, misli učenjak i gasi fenjer. Najedamput mu nešto dirnu 
koljeno. U prvi čas, iznenađen i gotovo prestrašen, uzmaku, | 
al' se prignu i vidje glavu ovna, koji mu zakrčio put. Pruži 
ruku, opipa i pogladi životinji leđa. »No! Kad je ovan živo 
biće, bit će i čobanin od krvi i mesa, a svirala mu od drva, 
što ga možeš lomiti«. I on sada pođe, gazeći bez obzira. 

- Ugledao je, koga traži; došao do njeg. 

Sjedi svirač na litici, baš na rubu stijene. iznad klanca. 
Sav je taman na zvijezdama rasvijetljenoj pozadini neba. 
Bose mu noge vise nad ponorom, tijelo mu do pojasa golo; 
brada duga, kosa razbarušena. Digao je glavu, upr6 oči u 
nebo i svira. 

Zvjezdar mu prilazi još bliže, gleda ga. Čuje se štropot 
kamenja pod njegovim nogama, al? se svirač ne miče. Sve jači, 
raznovrsniji zvukovi izbijaju iz njegove svirale. Ne ču ni kad 
mu došljak nešto reče. Tek kada ga ruka po treći put taknu, 
on okrenu glavu. 

— Prestani! Čuj!! 

— A? zinu svirač kao čovjek, koji se nerado budi. 

— Pogledaj me. Vidiš li, što sam? Znaš li me? upita ga 
astronom. 

— Znam. Onaj si, koji je nosio fenjer uzbrdo. Crni POP 

. brr! 

— Ljutiš se na me? 

— Kako ne bih! 

— A zašto? 

— Gledaj. Od tebe su i problijedile odmah sve zvijezde. 
Ne trepeću više; ukočile se. Ne ideš li, ugasit će se. Pun si 
leda...sjena, avetinja... 

Došljak se sam začudi, što se na te pastirove riječi ne 
ljuti ili ne udara u smijeh. Čudnovat je taj čovjek, i čudno- 
vata je ta noć. Zvijezde kao da su doista problijedjele, nebo 
se diglo, odalečilo. 

— Atko si ti? 

— Loda. : 

— Čuo sam o tebi neke priče, koje nastadoše prije nego 
se ti rodi. Sad reci, što tu radiš? 

— Ništa. Pasem ovce i sviram. kao uvijek, kao davno, 
kad su bijeli popovi išli po zemlji. 

— Kakvi bijeli popovi? 

— Oni, kojima su zvijezde prilazile same na dlan, a od 

tebe... gle! 
— Ito ti baš meni veliš! Ima u mene nešto, što pribli- 
žava zvijezde više no ta tvoja svirala. 

Zvjezdar se sam čudio, što s tim čudakom ili djetetom 
vodi takav razgovor, al' nije mogao drukčije. Jest nešto na 
dnu tog čovjeka i njegovih riječi. Odrekne se napadanja; 
. prilagodi se čudaku; »podjetinji« i on. I smekša glas: 

— Loda, ne ljuti se. Sviraj. 

I pastir zasvira. 

Ili nastadoše nagle promjene u noćnom zraku, ili se ča- 
robna moć doista krila u toj svirali, ili je omamna sila izbi- 
jala iz svirača, ma što bilo, nebo se opet približavalo, otva- 
ralo, i zvijezde življe treperile. Kada Loda dogna do vrhunca 

zamah svoga sviranja, kao da se daleki planeti zavrtješe hi- 
trije oko sunaca, mjeseci se uznemiriše, zvijezde Mliječnog 
puta protekoše niz vijugavo nebesko korito, nalik na plamteće 
lađe u nagloj rijeci. Zviježđa se njihala i plesala. Hladnome 
zakonu, unaprijed proračunanom redu, utvrđenom skladu više 
ni traga. »Kakva je to obmana? Od čega ili od koga je sada 
sve to? Da nema taj čudak, taj bivši »satir«, ipak pravo? 
Da nije baš u njega čarobni ključ, kojim se otvaraju nama — 
uza sve naše napore — nedostiživa vrata Nebesa?«, mislio 
je zvjezdar mučeći se, da strese sa svojih očiju ono, što je 
morao svakako smatrati opsjenom i varkom, al' je ipak drmalo 
nečim u njegovoj nutrinji. Odainu; kad svirač prestane i 
siđe s litice. Š : 

Loda bijaše sav znojan, iscrpljen. 

— Ha! Vidje li, crni pope! Jači sam noćas i od tebe. 

— Nisi, Loda. Slijedi me. Daj da te povedem i da ti 
nešto pokažem. 

— Ne ću. : 

Al' je astronom sada htio svakako vidjeti, hoće. li taj 
čudnovati pastir podleći čaru njegove sprave. 

— Čuj; u mene je jedno golemo oko od stakla; vidi 
daleko između zvijezda, reče mu. 

— Ma... baš vidi? 

— Sve. 

— I Njega? 

— Koga to? ' 

— Ne znam mu više imena. Zaboravih davno i Njega; 
sad ga se nekako sjetih. 

— Dođi, Loda. Ako jest, ti ćeš ga vidjeti i prepoznati. 
Sjetit ćeš se onda i njegova imena. 

I oni se uputiše nizbrdo, zastajkujući, promatrajući zvi- 
jezde i govoreći o njima. 

““ Htjelo se neko vrijeme, dok se — u zvjezdarnici — pa- 
stir odluči sjesti uz cijev i nauči, kako se kroz nju gleda. Ali, 
kada poče da vidi, ne maknu se više. 

— Ah! ah! šaptao je u čudu. 

— Što vidiš? pitao ga zvjezdar, očekujući, da će mu pa- 
stir reći nešto u vezi s onim, što mu je na putu pokazivao i 
učio ga. 

— Krijesnice. Goleme. Prolaze... u polumraku. 

— Pazi! 

— Ne. To su pčele. Redovi, rojevi. A vidim 1 cvjetove, 
što ih oblijeću. Kakvi pašnjaci! kakve livade! Kakvi vrtovi! 
Sve sja 1 blista. 2, ' 

— Pazi, Loda, pazi! govorio je crni pop, a mislio: »Ka- 
kve su to oči u tog čudnovatog stvorenja. Učeniji ljudi, koji 
amo nabasaju, vide — preinačeno i mutno — samo ono, što 
im ja.velim; sluga Ante vidi samo varnice, što _praskaju iz 
neke vatre kao iskre iz njegove lule; navdar Jure zlokobne 
sjajne oči, možda zjene noćnih duhova; a ovaj gle: krijesnice 
i pčele! Svaki nešto drugo. A što vidim pak ja? Hm! Spo- 
četka sam vidio, što mi drugi i knjige kazivale; a sada, po- 
najprije... brojeve«. 

— Pazi, Loda! Pazi! 

A Loda: 

— Ha! Stada. Golema stada sa zlatnim runom na pla- 
* vetnim livadama, bez međa, bez granice. 

— Dosta, glupane. Siđi! 
Al' ga pastir nije slušao. Gledao je i klicao: | 

— Imoj ovan! Gle ga! Golem li je: od srebra i od zlata. 
I sva stada, što sam ih davno, davno imao! Pasu u krugo- 
vima, vrte se naokolo, na livadama, što su jedna iznad druge, 
sjajne, plavetne. 

Zvjezdara iznenadi novi pastirov glas i način, kako se 
sad izražavao: kao da započe pjevati. Lodin zanos zahvati ' 
donekle i njega. 

— Pazi! 

Pastir je nastavljao: 

— Jest, vrte se: ovce i jaganjci, koze i kozlići. Rosa sja 
na njima; blistave se kaplje prosipaju:.. prše naokolo... 
* padaju dolje, da narastu u goleme lopte, i otvrdnu, pa na- 
stanu novi pašnjaci... s novim stadima. 

— Pazi! Gledaj! I 

— Vidim i ne vidim. Sve se to okreće oko nečega ili oko 
nekoga.“ Al' se Oko produžilo i raširilo; otvorila se još veća 
pučina. Ha! 

— Što je? ' 

— Vidim golem trbuh. Pupak mu je žvalo, iz koga svi- 
jetlo teče na potoke, na rijeke... poplavilo je čitavo nebo... 
sve Zemlje. Opasao ga pojas od zvijezda, mjesecA i sunaca: 
ono, što si mi rekao, da se zove Mliječnim putem. 

— Pazi, faune! 

— 1 vidim golema prsa. Uh, grdna li su! ... Da li to 
na njima dlake rastu, ili ih pokriše šume? Da li znoj curi, 
ili rijeke teku? ... Zvjerad prolazi, ptice lete, crvi gmižu... 
I prsa se dižu i spuštaju: kad udišu, sve u njih uroni; kad 
izdišu, sve iz njih izroni, prosipa se naokolo... daleko, da- 
leko... da se opet vrati. 

Zvjezdar se bijaše spočetka zamislio, pa problijedio. Sad 
je gutao svaku riječ: 

— Kazuj! o * 

A Loda je nastavljao: 

— Vidim i grlo, na kome žile kucaju, disanje ga nabre- 
klo. Al' ne vidim lica i usta... Eto dio brade: donji: uvojci. 
Nalik su na one nebeske Magluštine, o kojima si mi govorio. 
U njima vrvi kao da se okotilo bezbroj blistavih ušiju. Ne 
vidim glave i ne vidim nogi: ona visoko seže, one se predu- 
boko spuštaju... Al znam, tko je. To je On, On... Lijep 
li jea a — strašan! ... I ne mogu više izdržati... Oslijepit 
ču. “OH! 

Glas se prekinu. Loda sklizne dolje, gotovo pade na tle. 
Ostao je nepomičan, gledajući — — omamljen — preda se, kao 
da je doista slijep. 

— Ipak si ga vidio i prepoznao. Kazuj jadaj ime, reče mu 
zvjezdar. 

Pastir je njibao glavom kao da se u njoj nešto napinje 
i ljulja. 

— Ne znam. Ne sjećam se. Davno jeto bilo... 

— Kazat ću onda ja. To je onaj vječni i golemi, po 
kojemu ja, crni popić, ludo čeprkam svojim sićušnim i ne- 
moćnim mjerama i brojevima. To ti je, faune, onaj svesilni,' 
onaj neizmjerljivi i neizvagljivi, koga uzalud kušamo potje- 
rati iz najudaljenijih nebesa, iz svega okolo nas, iz nas sa- 
mih. Zove se Pan, Veliki Pan... Pamtiš li ga? 

Loda je još uvijek buljio i šaptao: 

— Ne znam. Ne sjećam se više. 

Astronom je htio da ga probudi, da ga riječima i drma- 
njem vrati k sebi, kad se ču lupa uza stube, i ovan se pokaza. 

Dvopapkar še ogleda, zamekeće, pa jurnu na pastira, udari 
ga čelom o prsa. 

Loda se trgnuo, skočio na noge. 

— Oh, Rogo! Pravo imaš... Doveo si ih, je li?... Hajd- 
mo! Bježmo odavle! s. 

I nestade ga u noć. 


Do par dana i astronom eremit, taj Lodin »crni pop«, 
ostavi također Pustinju. 

GLAVA XIX. 


POSLJEDNJE ZUJERKE NA BRAČU 


\ ) uk! Vuk! uzvikala se djeca, trčeći Brjim mrakom u sely, 

goneći tko ovcu, tko kozu. i 

= Ljudi, zaposleni još u dvorištu, ili već na sijelu ispred 
krčme, smijahu se; majke su izlazile na prag, gledale i kli- 
cale: 

— Kakav vuk!! Ima samo vukodlaka... da nas dobri 
Bog čuva! Šta vam to u glavu palo? 

Al su djeca imala raskolačene oči, zgrčena usla, uzpla- 
hirene kretnje... Vuk! Vuk! Vidjela su ga na vrhu pećine. 
Strašna životinja. Pas nije, lisica nije. Zubi, jezik, koji visi, 
dug dlakav rep. Vuk, o kome učitelj u školi govori pokazu- 
jući njegovu sliku. A kako se ovca prestrašila! Čak i koza 
pobjegla! Spasili se svi bježanjem... 

— Što nam to meštar (učitelj) djecu plaši! 

. — Dovest će nam on još i medvjeda u selo, a ne će po- 
tjerati miševe, što su se ove godine tako nakolili. 

— To! To! Odakle ovdje neki vukovi? 

— Ha! Ha! Ta luda djeca! ... 

Smijeh, pa onda mrak i rano lijeganje stiša doskora 
uzbunu. Raspršilo se sijelo ispred krčme. Mjestance opusti i 
ušuti. Noćna seoska šutnja zavlada potpuno; samo pokatkad 
po koji magarčić negdje zareva u štali, pijetao zakukuri- 
jekne u kokošinjaku; dolje u docu čuje se klepka mazge, što 
polako sama pase privezanih prednjih nogu. Brujanja noćnih 
zrikavaca ne buni tišinu, udubljuje je još većma, kao što glas 
cvrčaka pravi još dubljom podnevnu šutnju; kad bi se naje- 
damput to brujanje prekinulo, selo bi se — rekao bih — na- 
glo probudilo; i ono je dio noći, uspavanka, uz koju se, na- 
kon rada i umora tako dobro spava. i : 

Zriču zrikavci, sitno, skladno,.bez prekida, ali se mje- 
stance noćas ipak budi. Budi se; osluškuje. I nastaje nova 
uzbuna. Ne uznemiriše se ovoga puta djeca, koja sada naj- 
tvrđe spavaju, nego baš stariji ljudi. 

Nešto se čuje s hridinA iznad mjesta. Sve bliže, sve jače. 

Nije ni lajanje, ni štektanje, ni skvičanje psa! bit će 
neko duljenje i zavijanje; a možda je sve to skupa, ali, i uz 
glas lisičin. Žaoba, iz životinjskoga grla... duga, neprestana. 
Jauče ili prijeti? Brani se ili navaljuje? 

Ljudi su digli glavu, sjeli u krevetu; neki se i digli, 
pošli — bosi — k prozoru i pritvorili ga. Obaziru se. 

— Kumpar Frane, čujete li? 

— Čujem; vrag ga odnio! . 

— Vuk? 

— Hm! Nikada na otoku vuk. Utukli smo i zečeve. 

— Da nije kakav pas staroga lovca dolje na moru. Ima 
ih tri. 

— He! Znam ih i ja. Da nije koji od tih pobjesnio? 

— Ebo, to je. Nova napast. Bit će s njim posla. . . 

— Nek bude. Utući ćemo i njega. Mirniji sam, kad 
znam, što je. Možda ću ipak... 
— Ne ćete. Čujete li mia 
— Čujem, odgovori ljutito kumpar Frane, jeva je- 
dnu krupniju. ' , 


m n 


Sutra ujutro glavar sela i dva Starija mještanina siđoše 
k moru. 

Lovac ih sasluša i pokaza im pse. Bili su svi uz njega, 
veseli i zdravi. 

.— Pomognite nas onda svojom puškom, rekoše mu. 

— Hoću. Ali samo puškom; psima nikako. Vodio bih 
ih radije na lava nego na bijesno štene. Međutim, ljudi, vaša 
je priča čudnovata. Bijesni pas ne laje neprestano od mraka 
do zore, a nikako na taj način. Djeca su vas smutila. Sanjali 
ste. 

— Nismo mi ni djeca ni babe, odgovoriše mu oni, go- 
tovo uvrijeđeni. 

A lovac na to: 


— Čujte. Nešto se slično već dugo priča, sad ovdje, sad 
ondje, na našem otoku, čak i daleko na drugom kraju Brača, 
pa i na visočini. Lovci, bajke, uzbune; na koncu — ništa! 

Napokon, eto, i kod nas. Takve su vam uzbune kao va- 
tra; Šire se — ne znaš kako — od mjesta do mjesta, a ostaje " 
samo dim: ne ostaje ni pepela. Nema više zvjeradi na otoku. 
Moja puška ubija samo po koju ribu, po koju pticu na pro- 
lazu; na vrapce i na pjevice ne pucam. Zec! to vam je sve, 
— a onnelaje... Vi se na me nemojte ljutiti. Doći ću 
vam večeras, s puškom i sa psima. 

Te iste večeri lovac pođe u selo, sastane se s ljudima, 
porazgovori se o zvijerima i o lovu s učiteljem i sa župnikom, 
kod koga i prenoći, — puška na dohvatu, psi u dvorištu. Če- 
kalo se i bdjelo do kasna, ali, noć mirna kao nikada. Bio je 
lovac bivši ugledan činovnik, već sijed a zdrav i krepak, koji 
je provodio sAm u staroj očinskoj kući u luci mirne dane, 
baveći se gospodarstvom i lovom. 

— Ne ćete me više tako lako izmamiti iz jazbina, vi, 
što čujete lajanje nekih zvijeri-avetinja — reče sjutradan, na 
odlasku, župniku u šali. 

Krenu k moru, a prije nego stignu, iznenadi ga sluga: 

— Gospodaru, hitro! 

— Oh? 

— Javio se noćas negdje u luci. Pred : zoru me probudi 
nešto u dvorištu. Mislio sam: možda Vi. A kad tamo: sme- 
.tište prometnuto, dvije kokoši zaklane, jedna nestala. 

— Lupež. Lajao je juče nad selom, da me noćas odavle 
izmami i okrade. 

.— Nije Vuk! Vidio sam, kako skače preko zidića, juri 
uzbrdo. 

— Ti ga bar ne samo čuješ, nego i vidiš. 

— Ali, kokoši, gospodaru, kokoši! 

— To je pak nešto drugo. Vidjet ćemo... 

Glas, da je »vuk« urlao i u luci, te provalio kod lovca, 
uznemiri opet selo. Eto, zna se i tiho dokrasti, provaliti, za- 
klati, oteti; pretražuje i smetišta. Ako je ta neman bijesan 
pas, to gore! propast će dijete, koje na paši ugrize; a i bez 
ugriza, samo da ga se dotakne, da štrcne na nj kapljicu svoje 
sline. 

Majke ne puštahu više djecu izvan dvorišta; žene ne 
iđahu nikamo po drva i po »šumu«. Muškarci se onda na 
nešto odlučiše.. Sakupili se i ai čitav kraj, uz lupu i 
viku veliku. 

Al nigdje nikome ni traga ni glasa. Opet je sve mirno.“ 

Mislili su, da se ta napast razplinula, da je nekamo, pre- 
«+ strašena, odmakla. Do dva dana, usred noći, ono se tuljenje, . 
zavijanje i štektanje. iznova ču, snažno, neprestano, kao i 
prve noći. z 

Sad se selo skupilo u se, moleći za pomoć Sptaska1 i ko- 
tarsku vlast. Uzalud je lovac govorio, da bi to mogla biti 
samo neka omanja zvjerka, koja se čovjeka plaši, i Koju će 
njegova puška oboriti. 

— Vuk! Vuk! klicalo je sada i veliko i maleno. 


Di je “ipak netko, koji se nije ooJAd: 
Pastir Loda. 

On je i u te dane vodio stado na pašu kao i prije: četiri 
ovce, dva jagnjeta, magarčića i kozu. A tjerao ih je i daleko, 
u klance i na vrhove brda; noćivao često u kakvoj spilji ili 
u smrekovoj šumici. 

Zvjerku je pokatkad viđao i nije od nje bježao; gledahu 
se pače, spočetka izdaleka, zatim također izbliza. Bilo je, 
kako djeca rekoše: ni pas ni lisica. Hrbat joj. prugast i tam- 
nosmeđ, bokovi žuti kao zlato, trbuh i prsa bjelkasta, rep dug 
“i kitnjast. A bilo je i kako lovac reče: čovjeka se mnogo ne 
plaši, al' se od njeg čuva. Ne navaljuje na stado, —- bar 
dok je pastir uz njega. Dobar će ga štap lako odbiti. Velik 
je proždrljivac. Ždere sve, čega se dočepa: miša, crva, kukca, 
ostatke, pa i izmetine. Nezasitan. I Loda poče da se time 

koristi. Nosio je u torbi odbačeno jelo, kosti, gnjilu kožu i 
masne krpetine; bacao za sobom, ostavljao pred svojim noći- 
štem. A zvjerka ga počne dočekivati, šuljati se oko njega, 
slijediti ga. 

Već su se znali. : 

Sad je ovisilo o Lodi, hoće li »vuk« tuliti obnoć negdje 
iznad sela ili uz more, ih' će prenoćiti nedaleko.od spilje, u 
koju se pastir sklonio. ' 

Obdan su se često motrili, izdaleka: pastir u hladu, pod 
stablom, zvjerka na suncu, sjedeći nepomično na vrhu upi 
stupačne hridine. 


Lodi je sve čudnovatije. Gleda je jake tek ida! ali, kao 
da je odavna zna. Nije li on jednom (oh, kada to? kada") 
prijateljevao s tom životinjom, bezbrižno, kao s psom? Nije , 
li se s njom takmio u trčanju niza strminu, u skakanju po 
liticama? Nije li se dodirivao onoga krzna, žutog kao zlato 
na bokovima, gotovo crnog na leđima? I gladio. onaj bujni rep, 
one malene uši, što se okreću hvatajući svaki žamor? Ne će li 
opet pokazati se uz nju njezin skot, do četvero nemirnih »ma- 
čkica«, da se on s njima igra, dok one, iz obijesti, na nj reže 
i griskaju mu ruke zubićima? ... Da, hoće! ... I Loda se 
dizao, puštao štap, dolazio k litici i govorio: »Siđi! Dođi!« 
Zvjerka bi se trgnula, naježila, iskesila se. Kad pastir ne bi 
odmah odmaknuo, skočila bi s druge strane s hridine, i ne- 
stalo bi je. 

> Još bi se nešto čudnovatije sijeno S Padom kad bi 
»vuk« obnoć »zavijao«. 

Spočetka je to »tuljenje« bilo i njemu neugodno. Do- 
skora, što ga više slušao, većma ga ono smućivalo, dražilo, 
privlačilo, gotovo — iako bolno — i godilo mu. Bivši satir, 

koji provede na tom otoku toliko vjekova, razabirao je mutno 
u tom tuljenju koješta, čega se više ne sjeća. I to mu se raza- 
biranje javlja u slikama — kao da sanja. 

— Eto: suh bjelobrad je Pustinjak u spilji; kleči i moli. 
Pusto je na otoku, gdje ima malo ljudi, gotovo svi čobani. 
Šikare, šume. Tankonoge rogate životinje tiho pasu, izbje- . 
gavajući pećinu. Nitko živ u blizini onog starca. Jedino se 
tri takove zvjerke šuljaju k njemu, sjednu na prag pećine, 
gledaju u nj. A starac im se ne čudi, ne plaši se; motri ih 
i veli: »Priđite! I vi ste stvorenja Božja«. Tako im govori 
i nešto baca njihovu gladu. A on (da, baš on: Loda, ali, ro- 
gat, repat i papkonog) dolazi, skačući k pustinjaku, udara 
nogom u zvjerke, tjera ih kamenjem. Bjelobradi mu veli: 
»Nemoj tako. U njihovim je smeđim zjenama žut otvor na- 
lik na križ«... I Loda vidi još hajku, što njega (da, baš 
njega!) nizbrdo goni. Ranjen je, izmoren; rog mu je jedan 
na glavi izbijen. Sad će ga ljudi uloviti. Al' zna jazbinu 
“onih zvjerka. Došulja se, između škrapa, provukav se u nju. 
Zvijer je unutra. Žuti joj križić u zjeni sjaji, zubi se bijele. 
A1 je i ona nanjušila neprijatelja, čovjeka. Pušta, da se 
progonjeni uz nju stisne, i pogibelj mine. 

Loda kao da sada razumije žaobu te sjene Strašno je 
živjeti na otoku, gdje te samo preziru, gone i tjeraju. Kroz 
godine i vjekove uvijek tako, a bijes sve žešći, broj gonitelja 
uvijek veći, prostor manji. I ljutina progonjena vuka, i cvi- 
ljenje izmlaćene lisice, i jaukanje osamljena i gonjena fauna 
složili se u tom »tuljenju«. Pričinja se Lodi, da taj plač, taj 
jauk, ta neprestana žalba ne izbijaju iz grla zvjerke, već iz 
njegove utrobe; nosi ih u sebi već dugo, već davno; sad su, 
eto, provalili, odjeknuli. U njima su sve patnje i očajanja, sve 

tužbe i sve ljutnje zbog neprestanog trpljenja u kobnoj be- 
smrtnosti njegova života. 


I pastir bi htio pritisnuti se iznova — kao negda, davno 
— uz tu životinju, zatuliti kao ona, grlo uz grlo, glas uz glas. 


Zvjerka Lodi još više omili: 
Hranio je, pitomio, mamio je što dalje od sela, u kra- 


jeve, gdje će je ljudi i psi najteže naći. Znao je, da se i “> 


lovac maknuo, pozvao neke drugove s kopna, spremio sam 
novu hajku. Ponovno noćno zavijanje .i nestanak još neko- 
liko kokoši, pa — vele — i nekih mačaka, bijaše razljutilo 
selo. Za strahom, srdžba. 

Sad je ona zvijer promatrala pastira također izbliza, al* 
uvijek spremna, da se ukloni, netom se on življe makne; za 
stado kao da nije marila; otkinu samo magarcu s vrata ko- 
mad kože. Gledala je dugo i nepomično u Lodu, kao da se 
i ona pri tome nečega mutno sjeća. Onda bi se oglasila, ali 
tiše; jaukanjem, u kome je bilo i primjese radosti. 

— Hodi! Priđi! govorio je pastir, kao negda bjelo- 
bradi Pustinjak u spilji. 

Iznenada jednog jutra nađe Loda jedag jagnje zaklano, 
drugo odnesena. »Lopove!« viknu i uze štap.. 

Krvavi tragovi povedoše ga do jazbine, mračne i uske. 

U njoj je zvjerka; njuška joj krvava, jagnje pod njom. 

— He! Sada te držim. 


I on namjesti štap tako, da je njime ubode ponajprije 
u oko. 


Ona nije mogla ni natrag ni u stranu. Dignu glavu, 
izbaci iz grla jauk i zagleda se u napadača. 

A_na taj glas i na to gledanje pastir stane, ne maknu 
rukom. Ugledao je u smeđoj zjeni životinje nešto nalik na 
žuti križić, što ga onomadne u snu vidio u Ki pjskavoj 
-* pećini. 

Loda pusti štap, odmaknu i reče: 


— Izađi! 


Zvjerka skoči. Zatrča se dolje prema moru; nestade je. 


Dva je dana Loda ne vidje. 
Htio ju je još čekati, kad ču pucnjavu i lavež pasA, pa 
siđe i on nizbrdo. > 
Vidje doskora i ljude, koji su pretraživali šikare, lovce, 
koji su pucali. 2 

Hajka se kretala prema moru, uz sve veći lavež, pu- 
canje i žurbu. Kao da doista nekoga goni. 

Loda ostavi u smrekovoj šumici stado; potrča i on. 

Stići će ih prije nego siđu do samog žala. 

— Pazite! Skočit će u more. 

— Pokušat će da prepliva kanal. 

— Svrnite je desno! 

— Udri! 

Loda je hitio. Mogao je čuti, no vidjeti veoma malo, jer 
se probijao kroz smrče i gluhače. Kad odanle izađe, našao se 
i on na žalu. , 

Sad je bilo gotovo tiho; samo su psi lajali. Na didi 
uz more, sastavio se oko nečega krug ljudi, pa gleda i sluša. 

Stari je lovac u sredini. Kleknuo je jednim koljenom i 
prignuo glavu. Okreće, ogleda i pipa zvjerku, koja se uko- 
čila; oči joj bulje, jezik joj visi, krv joj curi iz usta. 

Lovac se dignuo, zadovoljan se smiješi i veli: 

— Ono je, što sam i slutio. Ni bijesan pas, ni vuk, ni 
lisica, a, rekao bih, i jedno, i drugo, i treće: lajalo je, tulilo 
i skvičalo, sve dok ga tane iz moje puške smrtno ne pogodi. 
To vam je zadnji potomak pradavnih mnogobrojnih predaka. 
Posljednji je primjerak na ovom otoku divlje životinje, koja 
se zove čagalj, canis aureus. Dovučila je i dolijala je. : 

Loda, ne znajući ni sam zašto, protrnu; neki drevni, za- 
boravljeni strah prože ga svega; dokrade se do smrča i po- _ 
bjegnu uzbrdo. Pričinjalo mu se, da je hajka i na nj udarila. 

Te je noći posljednji satir zavijao, sAm u Šumi, dugo i 
Žalostno... kao čagalj. ' 

Koi. Ben GLAVA XX. 
OVAN ROGO_" 


NJ« sjeveru i na istoku širokoga kopna vodilo se opet 
X golemo ratovanje. ni ak 
Sve teže posljedice vsjećahu se nadaleko. 

Ovog puta otok, obiknut od davnine na promjenu drža-. 
ve i vlasti, na osamljenost i zapuštenost, na odricanje i na 
= oskudicu, bi pogođen kao još nikada. Krš, na kojemu je stara 
loza bila već izginula, maslina se prorijedila, smokva se usi-- 
tnila, kao da je i on sam počinjao izdavati svoje rabotnike; 
nestašica je pritiskala; avet se Glada već javljala; s onkraj 
kanala stao je duvati vjetar, koji je vonjao po paljevini, pa 
i po krvi. Ljudi se zabrinuše, uznemiriše, postadoše škrtiji, 
sebičniji, zagrižljiviji; morio ih osjećaj sve veće nesigurnosti 
imanja i života; ražestilo se svađanje, učestaše krađe. U se- 
lima i u gradićima uz more uzbuna je bivala uvijek veća. 

U te dane — ne znajući ni sam, radi li to, da se istrgne 
novim jadima, ili, jer bijaše nastalo proljeće, vrijeme nje- 
govih najdužih skitanja — pastir Loda potjera maleno stado, 
krene na visočinu otoka. 

A visočina se umrtvjela. Sela se skupila u se: zašutjela. 
su, gase rano vatre i svijeće, opće što manje jedno s dru- 
gim. Ovčari ne vode stado daleko, mazgari rijetko prolaze, 
pa su putovi i pašnjaci gotovo opustjeli: strah je sjedio i 
na najvišim hridinama nasred otoka, iako se o nezadovolj- 
nicima, puntarima, četnicima, partizanima (i kako ih sve 
ljudi još zvahu) samo koješta govorilo i naklapalo, očeku-. 
jući ih ponajviše s kopna. 

Loda ostajaše miran. 

Nekadanji satir, koji je još Dea dvije hiljade godina 
(onda s roščićima na glavi i s papcima na nogama) pasao. 
na još slabo napučenoj visoravni svoje životinje, te vidio. 
zatim mnogo zla i pretrpio toliko progona i nepravda, oluja 
i suša, žeđi i glada; on, komu su spilje mogle biti stan, a. 
mlada djetelina i smrekove bobulje — u nevolji — hrana; 
on, kroz vjekove bijen i kidan, a nikada utučen i rasko- 
madan, kretao se — sjećajući se mutno i samo na mahove 
svoje prošlosti — po onim pašnjacima kao negda, kao veoma 
davno. Od travnika do travnika, od lokve do lokve, od spilje 
do spilje, vodio je ovce, kozu i magarčiće, »razgovarajući« 
s njima, pamteći neka stabla, da im se zatim približi kao 
znancima i prijateljima. »Što si jutros tako zamirisalo«, go- 
vorio je katkada nei: »bio bih ovuda prošao, i da me 
nisi zvalo.« 

Zaželi se i ljudi, razgovora uz ognjište i — plaćajući 
vunom — nekakva krova nad glavom, štalice za svoje živo- 
tinje. Htio se obrijati, vlasi urediti, hlače na koljenima okr- 
pati. Al' bi neoprezan: približi se seocetu u kasan sat. Od 
lupe njegovih i magarčevih nogu stanovnici se prestrašiše. 
Ču se vika djece i žena, zatvaranje vrat4, bježanje uz brdo. 

Kada pastir stigne u seoce, kuće zatvorene, tamno i šutljivo. 
On razabra, što je, i poče vikati: »Ljudi, ja sam: Loda!« 
Doskora se neko okance otvori, glava izviri. 

— Loda! Pastir Loda! 

— Ha! Jesi li sam? upita s okna starački glas. 

— Sam... 

— O nesrećo jedna! Što plašiš ljude? Što uznemiruješ? 

— Pa nisam ja puntar. I prije sam vam ovako dolazio. 

— Idi! Nestani! 

.— Ne bojte se. Potrčat ću uzbrdo. Viknuti. Vratit ću ih. 

— Ne, grdobo! Dat ću im ja sam znak. A ti bježi. 
Nađu li te ovdje, izlemat će te; platit ćeš to 1 preskupo. 

Lodi ne preostane drugo no se vratiti, nestati u tami. 

Poslije vvog događaja klonio se ljudi. Doskora iznova 
ne odolje, krenu u neko drugo selo. Priđe mu niz proplanak, 
gdje ga mogahu već izdaleka vidjeti i prepoznati. Al' doček 
* bi odmah hladan, neprijateljski. 

— Što radiš ovuda? 

— Pa, znate me. Pasem. Kao i prije. 

— Paseš? 

— Da. Ne bojim se, reče Lida: 

— He! Vidiš: to je ono! Ti se ne bojiš. Tebi ne će 
nitko ništa... he! 

— Jest: nitko. 

.— A zašto? — Šutiš. Kazat ću ti ja: jer možda imaš 
neke nove znance i prijatelje. 

Loda nije bio obiknut na takve razgovore, nije ih razu- 
mijevao, pa je šutio, dok su se ljudi još više uznemirivali. 
Gledahu ga krivo, a sustezali se, bojeći se, da je s Lodom 
doista baš onako, kako : su oni sumnjali, Neki mladić ipak 
planu: : 

— Tisinjihov uhoda; od toga ti ta smjelost. Al ćeš 
s nama zlo proći. 

I htio je navaliti. Drugi se donijeta, 

— Ne! Ako je u službi onih, ne izazivajmo osvetu. 
A ti, nesretniče, idi! Da nisi ni pisnuo! 

Loda se okrenu i pođe. : 

Sad je tražio najveću osamu. 

, Uzalud je nicalo i cvalo; kraj je bivao pust i turoban. 
Do nekoliko dana, ponajviše usred noći, počeše odjekivati 
osamljene pucnjave iz pušaka, sumnjivi dozivi i zvižduci; 
na nekim je mjestima gorjelo. Daleko, onkraj kanala, na 
Mosoru i na obližnjem Biokovu, kao da gruva. Obdan opet 
mir i pustoš; bilo je sigurnije pasti samo danju. Al' jednog 
jutra iznenadi Lodu nekoliko ljudi. Jedni naoružani s dvje- 
ma puškama, drugi naprćeni punim vrećama. 

— Stoj! Ruke uvis! 

Pastir se ne maknu; gledao je u te ljude, koji su, po 
odijelu po licu i po govoru, morali biti s kopna. Jedan od 
njih naperi na nj pušku. 

— Obje ruke gore, ili. 

Loda posluša. 

Opkoliše ga. 

— Tko si? Odakle? Šta tu radiš? 

On odgovori, pokazujući im stado. 

— Hm! 

Pretražiše ga, zaviriše mu u torbu, ogledaše mu štap. 

— Možda i jest tako; vonjaš po jarcu. Phi! kihnu je- 
dan, a drugi udariše u smijeh. 

— Ne gubi s tim divljakom vrijeme, harambašo. 

— Pravo imate. Čuj, ima li tu dobrih, skrivenih spilja? 

— Ne znam, odgovori mu Loda. 

— Koliko je ljudi u onom zelu i što imadu? 
— Ne znam, i 
— Pušaka?. Pas? 

— Ne znam., 

— Ima li ovdje negdje žandara ili vojnika? 
— Ne znam. Kk 
— Pazi, glupane! Mine: 

Harambaša đipne: 

— Čekaj, naučit ću te ja pameti. 
< I on pljusnu što je jače mogao Lodu, koji ne trenu 


. okom, ne otvori usta, 


, — Tvrd si. Čuj, ostavi Mg: dođi s nama, i bit A ti 
dobro. 

— Ne ću. 3 šou 
: — He! Onda, drž' to! vikne harambaša i udari Lodu 
* kundakom dvaput po glavi. 
Pastir se zakrvavljen svali. Harambaša reče, da se na- 


=. prte vreće na magarčića i uzme jagnje. 


Požuriše se i odoše. 


|oda nije ondje dugo ležao. 

Našlo ga nekoliko ljudi iz sela, odakle ga nekad po- 
= tjeraše kao uhodu; oni su sada kradom išli za razbojnicima, 
pa izdaleka sve vidješe. 

— Gotov je. Bio je ipak poštenjak. 

Ali Loda bijaše živ. Dođe k sebi; doskora i progovori. 
Pozvaše ga u selo, obećaše mu njegu. On ne htjede; ne za- 
brinu se, samo ga gubitak magarčića i jagnjeta veoma 
ražalosti. i 

Živio je opet kao i prije, pasući kozu, ovna Roga i tri 
vvce. Sad ga rijetki prolaznici i pastiri nisu više izbjegavali 
i krivo gledali; čudili su se, što mu lubanja ne puče, grdnoj 
rani nestade odmah i traga. Bio je oprezan, a jer su njegove 
oči vidjele i u mraku, uši razabirale svaki i daleki žamor, 
pomognu više puta seljacima, javivši im na vrijeme pribli- 
žavanje pogibli; zbog seljaka ne dođe u sukob s pljačkašima, 
jer su nenaoružani ljudi ili pjezali ili puštali, dai im odnesu, 
što nisu mogli sakriti. 

Zlo je međutim samo raslo. 

Jednog dana dođe mu neka žena, noseći sudić. 

— Loda, pomozi! Selo se ispraznilo, kuća i staja opljač- 
kana, muža mi nestade. Ostala sam sama, s troje gladne 
“ dječice. Daj malo mlijeka. 

— Ti si Pere Bačvara. Šta je s NjinA upita Loda. 

— Morao je pobjeći. Nadam se, da im je sretno šmi- 
gnuo. 

— Kako? Kud se to može? : 

— Ne ću ti reći kako, i čijom pomoću; al' ti mogu 
kazati, kamo. 

— E? 

Ona pokaza i hrbat gorski između ušća Cetine i 
Neretve na kopnu. i 

— Al je i onamo zlo, reče Loda. Priča se svašta, vide 
se odavle vatre, čuju se čak i topovi. 

— Jest, Loda: zlo je, ali drukčije. Ovdje su di pljačkaš 
i razbojnici, ondje drukčiji puntari, pravi borci: partizani. 
A moj Pere — ta, znaš, kakav je on! — pobjegao baš onamo. 
»He, Mosor i Biokovo! to su tvrđave!« govorio je. Da nije 
pobjegao, bili bi ga ovi drugi sutradan ovdje utukli. Ne 
bojim se toliko za nj; teško mojoj djeci. Loda, pomozi! 


499 


Pastir je gledao u dugo i visoko planinsko bilo onkraj 
kanala. 

— Ali, žen sve je to strmo, golo, pusto; ne vidi se 
puta. 

— Nije tako. Puteljci vode s tih gradića na moru do 
preko vrha. S druge strane ravnica, pašnjaci, voda, koja 
teče, sela. Pregaziš li vrhove, dobar si, spašen. Znao je moj 
Bačvar, kamo i komu ide. A sad, Loda, smiluj se sirotinji. 
Sama su; najmanji se guši od plača, a u mene ni kaplje 
mlijeka. Da malko izmuzem? od koze? 

Ona se makne prema stadu; Loda se prenu: 

— Ne! počekaj. 

Izvadi iz torbe konop, veza ga kozi oko vrata, povuče 
životinju k ženi. 

LA ti, Bačvarko! Odvedi je. Tvoja je. 

Dva dana iza toga FOTKA mu jedne (moći najbolju 
ovcu. 

— He! To su pak naši, domaći lupeži. Rogo, prevario 
mene san, a ti pusti, da ovca izađe noćas iz spilje, reče 
Loda. ovnu. 

Rogo ga gledao, meketao, tresao nozdrvama i lupao o 
tle prednjim papcima; kao da je htio reći: Hajdmo! U po- 
tjeru! 

— Ne, Rogo. Ovog puta nije možda samo iz obijesti. 
Znaš: glad je vrag. Nego, selit ćemo. 

Ipak je oklijevao. Ali, kad mu nestalo još jedne ovce, 
krenu prema zapadnom rubu visočine. 

I ondje sve tiho: putovi pusti na visoravni i dolje uz 
obalu; hvarski kanal bez parobrodića danju, bez ribarskih 

lađa svjećarica u noći; sklonište na Vidovoj gori zatvoreno 
i šutljivo kao grobnica; stijeg uz njega prelomljen. 

— No, pomisli, tu me ne će nitko iznenaditi. Rogo, 
malo je ovdje trave, ali nas nema nego četvero. 

Sjedne i zagleda se u more pod sobom, u dugi otok 
Hvar malo dalje. Te je noći.bdio, da ne izgubi iznova ovcu, 
pa ga drijemež hvatao. I opet mu se desi, da počinje u polu- 
snu doživljavati, što mu se negda, davno, u životu dogodilo. 
Eto: plovi baš tim morem, na mletačkoj lađi na Hvar, da 
ratuje za vlastelu i za Mlečiće protiv buntovnika Mateja . 
Ivanića, zvanog Vojvoda Janko; al' on je pribjegao k pu-. 
čaninu, postao Jankov miljenik. »Za pravdu i slobodu!« 
kliče nijemim ustima padajući u sve dublji san. Najedam- 
put se trgne, rukne i napne sve sile. Uzalud. Četiri su ga 
ruke čvrsto držale. Prepozna »harambašu«, koji se bijaše nad 
njim prignuo i gledao ga u čudu. 

— To je onaj NE ZNAN! Pa ja sam .ga onomadne 
ubio! A? šta velite? 

— Ubijao, ali ne ubio. : 

— Bogme, junak! Mora svakako postati jedan od naših. 

— “Mani ga se. Tvrda je to glava. 

— Vidjet ćemo. Znam, kako ću. Vežite ga za onaj 
stijeg. 

Pljačkaši poslušaše; harambaša otvori sklonište, uđe sa 
svojima. 

Loda ostade čitav dan onako vezan i nepomičan na 
suncu. Gledao je, kako oni ljudi kolju, peku i jedu jednu 
njegovu ovcu, a da se na nj i ne osvrću, o njemu ne govore. 
Ču samo, kako harambaša jednom reče: »Neka ga glad i 
žeđa prije malko smekšaju! Pritisnut ćemo ga sutra.« 

< +.Sunce peče, iako naginje k zapadu. Tišina i omara. 
Jedina ovca pase; ovan se uznemirio. Kao da je zabrinut 
za svoga pastira i da traži nestale ovce; ide okolo uzdignute 
. glave, nakostrušena runa. Došao je pred Loda, gleda u nj; 
udara ga glavom o noge, kao da ga potiče: »Makni se! 
Hajdmo!« Ide i k ljudima; po koji od njih ustaje i bije 
ga nogom u bok: »Čekaj, doći ćeš i ti na red.« Kad se pljač- 
kaši najedoše i porazgovoriše, povukoše se u kućicu. Zaspali 
su doskora i oni i njihova straža, na pragu skloništa. 

Mrak se već hvatao, i Loda se“odluči. Upre još jače, 
liši se konopa. Dokrade se oprezno u obližnju šikaru i krenu 
nizbrdo, prema bračkom kanalu. Kad se dovoljno udalji, 
. poče trčati na svoj način, kao koza, osamljenim prolazima 
samo njemu znanim. Znao je, da ga — u ovom kraju i u 
onome mraku.— nijedna hajka ne bi mogla dostići, ali ne 
bijaše ipak miran. Kao da netko za njim trči, ili se nešto 
valja: čuje se šum kroz grmlje, kotrljanje kamenčića. Bio 
je već daleko od onih pljačkaša, pa malko stane; doskora 
nešto bijelo banu mekećući preda nj. 
-. — Ti si to, Rogo? Hej, TA . AIl' ti posao ne 
valja. Pusti me! , 

Ovan ga nije slušao; prilijepio se uza nj kao vjerno 
“ pseto. 

— Čuješ. Ne smiješ. Moram do obale; pa preko mora; 
pa uz goru; ne znam još ni sam, kuda i kamo. Ti bi mi 
smetao, izdao me — ne hoteći — već tu, na otoku. Makni se! 

Rogo je išao opet za njim, Javljajući. se još glasnije. 

— He! Nema, brate, druge. 

. Loda skinu sa sebe pas; veza ovnu rogove o granu ne- 

koga grma. 

— Eto! Ne posreći li ti se kao večeras meni na onom 
stijegu, javi se sutra prolaznicima. I ne ljuti se na me, Rogo. 


Loda nastavi još hitrije svoj put. 


P=: Bačvar, stojeći na straži, u kršu negdje iznad Omiša, 
gotovo da nekoga ne ubi. 

Pokaza se iznenada pred njim, čovjek, sav odrapan, 
dugih vlasi, razbašurene brade. Htio je ispaliti, kada do-. 
šljak viknu: 

— Pere, ja sam. 

— Stoj! Tko si? 

— Loda. Brač. Tvoja žena. 

— Ho! Je Y živa? 

— Jest. I djeca. ' | 

Loda sjede uza nj i poče mu pričati o harambaši, o 
svome prelazu s nekim drugim bjeguncima preko kanala 
te kako ga je tražio, dok ga, eto, i.ne nađe. 

— A ja tebe malne ubih. Ne dolazi se tako k straži. 
I znaj, hoću ja nešto drugo no taj lopov, koji se na Braču 
prozvao harambašom. Al' ne će dugo tako. 

Loda, ne će on, a ne će ni neki drugi. Sve će se prevrnuti. 
Nov zakon. Nov red. Hej! Planina pod nogama! puška u 
IuCH';:. 

— Kao za vrijeme Vojvode Janka! prekine ga pastir. 

— Kakvi Janko? : 

— Onaj na Hvaru. Davno je to bilo. Bunio sam se i ja 
s njegovim pučanima protiv... 

-—— Pusti to. Opet koješta bulazniš, kda da si se napio. 
S tobom nema pravog razgovora. Čuj! Sad ćemo mi i na 
Brač. Hoćeš li i ti s nama? $ 

— Hoću. 


Ne prođe dugo, 1 Lida“ se jedne noći iskrca s četicom 
na otok. 

Bačvar ih je vodio. 

Kad se to doču, otočani se još dečka pobojaše. »Što će 
pak ovi? Ima i trećih, a govori se i o još jednima, koji bi 
morali doći. Pojest će nas, svi skupa. Bježmo!« 

I bježalo se: kud koji — u brda, u klance, u spilje, 
preko jednog i drugog kanala; sakrivalo se koješta: u zemlji, 
u šikari, u pećinama; klali se magarčići i mazge, da se odoli 
gladu. A kiše nema: zdenci se prazne; vrtovi suše; ploda 
na voćkama, na lozi i na maslini kao da ne će ni biti. 

Još veći strah zavlada na otoku. 

Sve se još većma pritaji“ sve i svi osim nekoga. 

Bijaše to ovan Rogo. 3 

Istrgnuo se grmu i pohitao prema moru; obađe obalu 
te se vrati na visoravan. Neumoran, danju i noću, hitio 
preko pašnjaka, penjao se na gromače i na vrhove brdašca, 
obilazio znane mu lokve i spilje; vukući uz sebe komad raz- 
trgnutog Lodina pasa. Omršavljen kretao se hitrije, blejao 
dubljim glasom. Ljudi ga nisu ni mamili ni hvatali. Bijaše 
se svuda pročulo, što se, pokraj sela, desilo između Lode i 
harambaše, i kako pastir pomognu Bačvarki; a sad, eto, Loda 
nestade, i njegov ga ovan traži. Neka! najlakše će ga negdje 
baš on naći — živa ili mrtva. 

— Ne će stići. Ubit će ga oni. - 

To se ne dogodi. 

Ulovljen, pobjegnu; dvaput ranjen, odolje. Izdere papke, 
prebi jedan rog; još uvijek pod runom, zaplete se više puta 
u trnjaku, al' se i otrgnu, ostavivši draču i komadić svoje 
kože; krv je niz njeg curila. Sad se znao čuvati. Kao da je 
znao harambašu i njegove ljude. Sad bi ga slijedio, sad 
pretekao, i time pokatkada javio otočanima, kud se razboj- 
nici kreću. : 

— Naučio to od Lode.“ ' 

— Čudo od životinje. Ovčje runo, pasje srce. 

— Htjeli bi mu se i pasji zubi. Propast će. 

Rogo ne propade. Jednog dana, prolazeći iznova baš 
onuda, gdje izgubi pastira, pastira i nađe. Bijaše Loda 
onamo pošao, da vidi, hoće li ondje možda ugledati ovnovu . 
strvinu. A 

— He! Rogo! Sad možeš i ti s nama. . 

Četica je tražila harambašu, popitujući se kod otočana. 

— Lako za to, odgovarahu oni Bačvaru, Rogo će ga 
najprije naći. 


B ačvarka je strepila. . 

Znala je da je Pere na otoku, i u što se dao: Slušala je 
često, ponajviše u noći sve bliže pucnjave, usklike i zvižduke; 
bojala se, da pljačkaši ne preteknu partizane, ne napadnu 
je najljuće; noćila je više puta s dječicom i s kozom u obliž- 
njem klancu. 

Jedne se noći baš spremala, da bježi iz kućice, jer se 
krug oko nje sve većma stiskao, kada ču lupu o vrata. Tiha 
lupa, a zatim — šutnja. 

— To nisu razbojnici. Oni se drukčije javljaju. Pere? 
Ili netko od njegovih? Kakva poruka? 

Oklijevala je. Kada ču iznova Koa oo k vratima. 
— Tko je? 
“X — Otvori! netko. više zastenje no reče. 

— Bože! Da nije Pere? Ranjen. 

Ona otvori, ali ne uđe njen muž, no čovjek stranac; 
lice mu okrvavljeno, jedno oko izbijeno, desna mu ruka 
mrtva visi. 

— Ne boj se. Vidiš, kakav sam. 

— Tko si? : 

— Ne pitaj. Pomozi! Sakrij me! šapnu on i sam iscž. 
pljen, sjedne. 

— Pomoći mogu; sakriti u toj kućici ne bih imala gdje. 

— Ma gdje bilo: samo da je blizu. 

Ona donese vode, razdere dječju košuljicu i Sošabavi 
se rukom, kojoj je prelomljena kost prodirala kroz kožu. 
“ Trsila se uz pomoć starije kćerkice i polako ga ispitivala; 
on je šutio, gradeći se možda i slabijim no doista bijaše. 
Bila mu je omotala ruku i spremaše se, da mu opere lice, 
kad se čuše koraci i uzvici. Ranjenik đipne, prevali svijeću 
i lati se vode, da ugasi vatru na ognjištu, kad se vrata otvo- 
riše; Pere, Loda i još neki banuše unutra, 

— Kata, što je to? Drž'te ga! Djeco, na stranu! Amo 
s njim! Ha, ha! uletjela ptica u krletku. — Kakvu svijeću! 

Umiriše djecu, prisiliše šutljivog ranjenika, da sjedne, 
i zagledaše se u nj. 

Kada žena ispriča, kako joj on dođe, Bačvar reče: 

— Loda, znaš li ti tog čovjeka? 

“ Pastir je promatrao ranjenika od glave do nogu. Dva- 
put htjede nešto reći, al' se zamisli i zašuti. 

— No? 


-—— Ne znam! odgovori Loda. 

Bačvar se smrknu, kao da mu nešto nije pravo; postade 
neodlučan. , 

— AI znam ga ja! uzkliknu seljak, koji bijaše uto ušao. 
To je on: harambaša. I da je namazan čađom, upoznao bih 
ga. Jedva sam mu živ šmignuo iz šaka. Daj mi ga, Pere! 

— Jest, on je! oglasi se još netko. 

Bačvaru planuše oči: K 

— Ha, tako, lopove! Došao si u kuću, što je sam 
opljačka, da te njeguju i kriju! ' : 

— Daj nam ga, Pere! Kaznit ćemo mi sami svoga 
krvnika. : 

'— Ne, ljudi! Vas nije kundakom po glavi; vas nije 
vezao o stijeg, da vas zatim ili zarobi ili zakolje; vi mi niste 
pomagali loviti ga. Loda, tvoj je. Vodi ga k onom istom 
stijegu; veži ga o nj; zakolji ga ovim nožem; kao brava, 
kao prase, pa neka ondje gnjije svim lopovima na vidiku. - 
Hoćeš li? - 

— Daj mi ga! odgovori pastir. 

— Tako! Konop i nož, pa ga odmah odvedi. Al pazi; 
mi te ovdje ne čekamo. Žuri nam se; moramo prema istoku, 
do Brkate; onamo je neka druga banda. Još prije zore da 
si nas stignuo. 

Loda veza o tijelo harambaši zdravu ruku i izađe 
s njime. 

Mjesec je rasvjetljivao krš. Tišina bez šuštanja grana, 
bez zrikanja popaca4. Harambaša je išao pred Lodom, Rogo 
za pastirom. Šutjeli su. Lodi kao da se nije žurilo; pokatkad 
se i odmarahu, sjedeći na stijenama. Onda bi ranjenik pro- 
govorio tiho, razbijenim glasom: 

— Loda, ti si me bio ipak prepoznao: »Ne znam«, 
rekao si, al' onako, kao i prije meni. Čuo sam i za kozu, 
što je dade Bačvarki... Dobar si ti čovjek, a sad... eto! 
Strahota! : 

— Naprijed! Ustani! 

Išli su uzgor, opet šuteći. Rogo se poče uznemirivati. 
Nestade ga. U Lodi se javi želja, da pođe za ovnom, da 
luta opet s njime po toj noći punoj tišine i mirisa. 

— Rogo! Rogo! bh £ 

A ovan se vrati, vodeći tri ovce. - 

— Hu! Gdje ih nađe... Amo vas, sirotice! Čije ste? 
Izmakle ste lopovima? Zapustili vas?... Doklatile se? A 
žedne... ' E. 

On sjedne, da im bar jednom rukom opipa bokove i 
vimena, da im ogleda papke i zube. : 

— No, sad će vam Rogo pomoći, 

Harambaša se opet javi. 

— Loda, reci pravo: bi li ti imao srca klati ih, iako 
su glupe životinje? A gle: taj konop! A taj nož! 

— Naprijed! Ustani! 

Vrh nije bio dalek, krov se skloništa već vidio. Ipak su 
polako napredovali, jer je Rogo iznova nestajao; valjalo je 
čekati, da se vrati, a uvijek uz koju novu ovcu. Maleno je 
stado išlo sada sa pastirom. Loda je hodao polako, prignute 
glave, kao da nešto sanja; konop je jedva držao u ruci. U 
blizini skloništa i stijega harambaša stane. 

— Loda, smiluj se! Što će ti moja glava? Vidiš, kakav 
sam: oko... ruka. Pustiš li me, jedva ću se živ dovući dolje 
do mora gdje se nadam više zlu nego dobru. 

Pastir se trgnu. 

— Naprijed! 

Harambaši zadrhtaše koljena, gotovo se svali. 

— Loda, pusti me. Nagradit ću te. Ima spilja, gdje smo 
koješta sakrili, pa i novaca, nešto srebra i zlata. Moji su svi 
pali,. ja Pas bez povratka. Kazat ću ti, i bit će tvoje, 
samo tvoje. 

— Gade! plane Loda i povuče ga k stijegu.“ - 

Veza ga, ne slušajući ga više. O drvu zlikovac ušuti, 
spusti glavu i ne maknu se, jadan i nevoljan u svijetlu mje- 
seca na zapadu. ' 

Pastir. se odmakne i zagleda se u nj. Neko vrijeme kao 
da je oklijevao. Doskora tresnu glavom, izvuče nož, dignu 
ruku i korakne prema žrtvi. Al' morade stati. Rogo je stajao 
pred njim, gurao ga o koljena, dok se ovce kupile i gledale. 


— Makni se! 
Ovan ga iznova odbije. 
— Ho! 


Ovan ne popusti, bude još smjeliji. 

Loda se smete, ne znajući ni sam zašto; gledao je u 
ovce, u onog čovjeka o stijegu. Najedamput reče: 

— Rogo, pravo imaš. Mi smo ipak drukčiji. 

I on pođe k harambaši, odveže na njemu konop i 
reče mu: 

— Idi! 

Harambaša oživje; pohrli prema rubu visočine kao da 


se boji, c se Loda ne predomisli. Kada vidje, da ga pastir 
i ne gleda, spremajući se da krene nekamo s ovcama, reče: 


— Loda, stani! Kazat ću ti, gdje je ona spilja. 

Pastir mahnu nehajno rukom! I ne -osvrnu se; potjera 
stado. 
. Mjesec je zapadao, i zora je svitala: Čule se ptice; krš 
je drukčije mirisao. 
. Loda odreže s grma nov pastirski štap. 
- < Krenu prema istoku, gdje mu se Bačvar nadao. 

GLAVA XXI. 


u kojoj se vidi, kako je Loda vršio u Bosni dužnost 
= “žartizanskog kurira. 


1. U MRTUOJ ŠUMI 


\ ] rhovni Po ov editk maknu rukom granje, koje je krilo 
otvor i stade ispred zaklona. 

Dva se momka nađoše odmah pred njim te se uspraviše 
u stavu očekivanja. Kretnjom desnice on odstrani i njih, 
ogleda se naokolo. Ugleda, što je tražio. Pod obližnjim sta- | 
blom stajahu tri čovjeka poluseljački obučena, sa štapom u 
ruci i s torbom o ramenu. 

— Pekov kurir! — viknu zapovjednik: 

Jedan od one trojice pohita preda nj. 

Zapovjednik ga promatrao. 

— Ha, ti si taj Loda! Odakle si? — 

— S otoka pred Splitom. 

— Kad nam. dođe? - 

— Pred tri mjeseca. Poveo me s Biokova partizan Ba- 
Ččvar. 

— Kako se ovdje snalaziš? 

— Dobro. Šumski sam čovjek. 


— Al na Braču nema šuma. 

— Jednom ih je bilo. Još ih vidim; nosim ih u nosu, u 

ušima — odgovori kurir. — Ja sam pače... 
Zapovjednik ga prekinu i poče. ga promatrati još pom- 
njivije. Kakav čvrst kostur, pokrit jedrim mišicama, nabre- 
klim na vratu i na laktima, a noge bez listova! Lice suho i 
dugo, usne tanke i zubi čvrsti, oči kose, sa svjetlucavim žutim 
zjenama,. zanemarena crna brada kao u jarca. Zdravlje i 
muževnost izbija mu iz obraza, al' su mu bore na čelu, iz- 
među očiju, duboke kao u starca, koji je i previše doživio i 
pretrpio. 

— Koliko ti je godina? 

— Tko bi to znao? Nisam ih nikad brojio. 

— A zar nemaš kakvih cipela? 

— Ne trebam ih. Ovako mi je lakše. 

— Hm! — ote se zapovjedniku gledajući mu ponovo 
veoma čudnovato građene noge. — A sad čuj, druže. Vrati 
se opet komandantu Peku i daj mu ovaj zamotuljčić. Ne 
smije u ničije druge ruke. Što ćeš, ulove li te? 

— Pobjeći ću. 

— Vežu li te? 

— Odriješit ću se. 

— Pretraže li te? 

— Progutat ću, što mi dade. 

— Znaš li, kud ćeš? Da li što trebaš? 

— Znam. Ne tražim ništa. X 

Zapovjednik ga tucnu po ramenu: 

— Dobro! A sad, idi! 

Kozjim zamahom, kurir Loda skoči na greben i nestane 
ga u šumi. 


. 

Bijaše u kasnu jesen. Pramenovi se magle dizahu iz 
klanaca visokih mrzlih planina, prolažahu kroz šume, osta- 
vljajući za sobom bijelu prašinu, koja je hlapila tek na suncu. 
Jesenja šutnja vladala luzima, iako se negdje čulo gruvanje 
topa. \ _ LE 

Kurirov hod nije bio nalik na hodanje drugih ljudi. Nije 
obilazio ni porušeno deblo, ni grmlje, ni kamenje, ni jarak 
ili lokvicu: malko bi se zgrbio; zamahnuo rukama i preskočio 
kozjom lakoćom i vještinom, a pri tome ne bi se ni kamenčić 
oglasio, ni. suh listak šušnuo pod njegovim nogama. Oči su 
mu gledale kao u zvjerke na oprezu, uši kao da su mu rasle 
od napetosti. Katkad bi za trenutak stao, ogledao se i pri- 
sluškivao. Kad uvidje, da je sve pusto i tiho, udari gotovo 
u trk preko čistine, kojom prođe da pokrati put. - 


Na rubu još veće šume sjedne na travu. 
Misli ga zaokupiše. 

“To je, dakle, taj čovjek? Taj Vrhovni, kako veli Lodin 
komandant? Taj Stari, kako ga zovu oni, koji mu stoje naj- 
bliže? Taj Tito, o komu se govori i nadaleko. A »vrh« nije, 
jer nije dugonja; i »starac« nije; a nije ni onaj car Tito, o 
kojem je kozobradi negda — a sam više ne zna, kad je to 
bilo — čuo govoriti. No, taj čovjek mirnih kretnja i modrih 
očiju, srednjeg stasa i još mlad, za njega je ipak sad postao 
i »vrh« i »stari« i »car-gospodar«. Rekao mu je »druže!« 
i tucnuo ga po ramenu; dirnuo ga je lagano, al' je Loda ipak 
osjetio, da je ruka onog čovjeka teška kao šapa u lava. Kazao 
mu je »Idi!«. Kozobradomu je. sada kao da ga ona ruka pre- 
tvorila u nešto čvrsto, i ona ga riječ izbacila nekamo daleko, 
kao praćka kamen. Cilja on zapravo još jasno ne vidi, no, sve 
mu se čini, da će biti nalik na onaj, kojemu ga jednom vodio 
Vojvoda Janko u sukobu između pučana i vlastele na jadran- 

skom otoku. Ondje, onda, — more! Ovdje, sada, — šuma! 
Šuma — u kojoj se i rodio, iz koje bijaše izbačen, da toliko 
trpi i strada na golom kršu otoka — dočekala ga, eto, tu, uz 
ljude, koji.se također bune i bore. Ona mu već vraća, što 
mu je krš oduzeo. Uzrast će mu opet roščići na glavi, i prsti 
će mu se na nozi prometnuti iznova u papke; na dnu se nje- 
govih osjetila bude ponovo negdašnje moći, dok se njegovo 
pamćenje probija kroz vjekovnu maglu. Sve, što bijaše sna- 
žno u njegovoj dalekoj mladosti, kao da mu se vraća, al' se 
ne okreće k prošlosti; gleda samo preda se, i on sve više 
osjeća, da je vjetrom i kišama izbrušen kamen, što trepti 
životom u kotarici neke uzvitlane pračke. : 

Loda ustade i zatrča se. 

Bahat je njegovih bosih nogu tako lagan, da bi mogao 

čuti, kako žir sklizi niz granu, papak životinje prolazi ne- 
gdje kroz šuškor, djeteo brza uz deblo. .Ti ga željeni žamori 
mame u dubljinu šume. Htio bi potražiti mek ležaj i sjediti 
bezbrižno u njemu, nagledati se opet skakutanja vjeverica, 
naslušati se glasova ptica stanarica; grgolja vrutka, ali je 
njemu hitati, kamo ga onaj čovjek šalje. Odmaknuo je već 
daleko, i sad hoda po brežuljastu, kamenitu tlu. 
' Najedamput stade. Osjetio je dim. Ne vidi još ništa, a!' 
* mu _.se vratio i davni njuh. To ne gori negdje kakvo selo; 
izgara suho lišće i po koja grančica omoričina. Partizani ili 
neprijatelji? I on ide, kamo ga nos vodi. 

Šulja se, obilazi, dok ne ugleda tanak stup dima između 
dviju litica. 

Ranjen je partizan ležao kraj malene vatre. 

Ranjenik otvori oči i šanu: 

— Loda! ka im sui . Ne, ne diraj me... 
Gotov sam. 

— Gdje ti je pismo? Ja ću. 
— Uradih, što moan. Uaitišo sam. Kamo? 


— K Peku. 

— Pazi!... Traže. Redu. 
— Ali, ti? 

*— Ništa. Idi! 


Ranjenik zaklopi oči, problijedi i i gotovo se ukoči. 

Loda mu postavi granja i šušnja ispod glave, pokrije 
ga gunjem, ostavi mu Mia: trom i čuturu, ugasi vatru, i 
pođe. 

Morao je proći krajem, kosim su krstarile neprijateljske 
patrole. Uvidje odmah, da se komandant Peko nakon okršaja 
nekamo povukao, i da će on sada morati obilaziti neprija- 
teljske položaje, tražiti partizane, kojima trag preko noći :.e- 
stade. Vrhovni je sigurno već otišao iz onog skloništa, Peko 


=“ prevalio bogzna koju planinu; kud će sada? On zna kurirsku 


. dužnost; naći svakako svoga komandanta i dati mu zamo- 
tuljak — pa bilo to i prekasno u novoj situaciji. 

Baca se potrbuške i vere se oprezno naprijed. Namjerio 
se na mjesto, gdje je okršaj morao biti življi, gotovo prsa o 
prsa. Ništa se ne miče; ukočeni leševi i povaljeni teški ranje- 
nici, koji stenju. Loda traži partizane; pretražuje po koju 
torbu, da što nađe i time pomogne najjadnijima. Najedam- 
put se prene, pa se umrtvi. Tri Nijemca idu naokolo, kupe 
puške i porazbacanu municiju, tovare na dva paripa, a kad 
naiđu na ranjenika, pucaju u nj. To traje dugo. »Links! 
Schneller!« viče jedan od njih, jer se mrak već hvata, i. svrću 
lijevo prema nekim vatrama. ' 

Loda se diže i kroči hitrijeć U mirnoj noći njegov je 
sluh osjetljiv, kao davno, kao onda, kad su mu uši bile druk- 
čije; čuje, kako tko još diše. 

U 

— Druže! > 

Odgovori mu slabo stenjanje. 

— Digni glavu. Nasloni se na me. Gutni. 

— Ne mogu. Pusti me. 

— Što te boli? 

— Sad već ništa. Zebem. Grdno zebem. 

— Znaš li tu kakav zaklon? 

— Znam. Nedaleko, ravno. će, 

Loda ga naprti na leđa i krene. 

Njegove su kozje oči vidjele u mraku. Prepozna utrenik, 
uđe opet u šumu, dođe do neke pojate: : 

— Otvorite! 

Nitko se ne odazva. 

— Otvorite! Partizani. 

Sad se nešto maknu. Ženski se lik pokaza na poluotvo- 
renim vratašcima. ček KS : 

— Pusti nas. Naši. Užezi. : 

— E, to pak nikako! Izdalo bi nas: Pretražuju šumu. 

— Pa neka! — ražesti se Loda. 

— Nikako! Nikako! Izađi! Makni se odavle! — čuše 
se dva muška glasa, i nečije ruke gurnuše grubo o nj, izma- 
miše krik bola iz ranjenika. | 

— Dajte mi onda nešto za vatru. 

— Drž', pa idi! 

On izađe, noseći druga; pojata uroni u mrak i u tišinu. 
Nije dugo tražio, dok nađe mjesto, te ga natrpa mahovinom 
i šuškorom. Nitko kao on nije znao spremiti ležaj zaklonjen 
od studeni i rose. 

Nađe suha granja i zapali vatru: Ranjenik je osjeti i 
malko oživje; otvori oči, zagleda se mutnim pogledom u 


Lodu. 

— Je Y ti bolje? 

— Jeste. 

— A što to bješe? 

— E — govorio je sve teže momak — iznenadiše nas. 
Velik broj. 

— A vi? A Peko? 

Morao je čekati, dok ranjenik dođe opet do daha. Zatim 
ga jedva ču: 

“— Borba..! teška. Zlo i Švabama. Onda — uzmak. 
Vješto. 

— Kamo? Kuda? 

Ranjenik ne odgovori. Sklopi oči, i  obasu ga novo blje- 
dilo. 

Htio Loda da ga jačom toplinom ši oživi, kad ču 
sumnjiv žamor; ugasi vatru, pokri još bolje momka, Pope 
se na obližnje drvo. 

Jest, pretraživahu šumu, verući se sad mrakom, sad 
paleći neke svjećice. Približavalo se desetak ljudi, oprezno, 
šutke. 

Lodine oči sjale se u mraku i viđale kao onda, kad bi- 
jaše mlad kozonog satir u rodnoj mu gori. Svi negdašnji 
nagoni i tjelesne mu sposobnosti budili se u njemu. Vidje i 
seljaka, koji je vodio Nijemce. Progunđa »Četnik. Izdajica«, 
i srdžba ga spopadne. 

Hijeli neprijatelji proći naprijed, kada helij stade, 
dignu nos kao lovački pas, te reče: 

— Stoj! Ovdje vonja po dimu. 

Četica stane; svak se skloni za stablom i napne pušku. 

Žeravka bijaše užgala nešto suha lišća pokraj ranjeni- 
kova ležaja, kojemu se seljak oprezno približavao, iako nije 
bilo nikoga vidjeti i ništa čuti. 

Loda izvuče pištolj i zanišani. Prasak jeknu; seljak se 
svali. > . 

Sad nastade ludo dugo puškaranje, ponajviše u smjeru 
žeravke, koja je trnula. Nijemci, misleći, da su upali u par- 
tizansku busiju, ostaviše sve i pohitaše prema polju, gdje se 
obdan vodila borba. Morali su naići na pojatu, što odbi Lodu, 
jer se ondje ču vika, i kućica doskora planu. Kad nastade 
muk, kurir siđe sa stabla, zapali opet malko vatre. Ranjenik 
je, pogođen novim mecima, ležao mrtav. Loda pokrije. što 
bolje leš granjem, šuškorom i zemljom; požuri se uz goru, 
jer su se sada Nijemci, u ovećem broju, vraćali, da obiđu 
drukčije dio luga okolo pojate u plamenu. Verao se dugo kroz 
busenje i kroz visoku paprat; kad uđe u gustu bukovu i omo- 
ričinu šumu, pope se iznova na stablo. Umor ga svlada. 
Potraži odeblju ravnu granu, legne na nju, objesivši noge i 
ruke, prislonivši bradu na koru, i doskora zaspa. Drijemao 
je na način satira i životinja, naćulivši uši, da se na najmanji 
sumnjivi žamor trgne. 

Al' je šuma bila tiha, samo je lišće trepetljike šumorilo 
negdje na jedva osjetljivu dahu vjetrića; ćuk se javljao po- 
katkad -iz neke duplje, a sve je to uljuljavalo još bolje u 
san. Vatra se pojate bijaše ugasila; Nijemci kao da se sa- 
svim povukoše. 

Prođe nekoliko sati, i on se najedamput prenu. Crne 
mrlje vrzale se pod njim, oko debla. Davno zaboravljen vonj 
dopre mu do nozdrva; više nemirnih točaka nalik na žeravice 
gledalo u nj. 

Loda se snađe, razabra, što je. 

— Ha, vi ste to, drevni moji znanci! Dugo vas ne 
vidjeh. Sjećate li se? Davno je to bilo, daleko na jugu, u 
luzima između gradića s akropolom i zatona morskoga. Ko- 

liko ste nam ono jagnjića i kozlića proždrli? Vike i trke. 
Bježeći pred vama ili goneći vas preko goleti vježbao sam 
svoje mlade noge. Ostaviste dakle i vi one lijepe tople kra- 
jeve? Zar i vas odanle prognaše? Da 1' ste mi ostarjeli? 

- Čuše se glasovi nalik na režanje stara psa; tamne se 
mrlje uskomešaše, žeravice zasjaše još jače.: 

— A jeste li još uvijek onako gladni? Jeste, kad se 
tako udružiste u ovoj hladnoj, mračnoj i pustoj šumi, na 
ovim divljim planinama. O jadnici! Počekajte! 

On turi ruku u njemačku torbu, izvuče hljeb, raskomada 
ga i stade bacati zvjeradi. Nemir, guranje i hvatanje uza 
sHljačanje zubi. 

— Ha! ha!, izbjeglice, supatnici moji. Čemu dođoste baš 
amo? Nema ovdje više mira i hrane ni za sitna mrava. 
Drugi vukovi, oboružani nečim strašnijim no su zubi i pandže, 
idu sada ovim krajevima; kolju i nište i što ne mogu da pro- 
ždru; i njihova je proždrljivost bjesnija no je glad u tigra 
i lava. Najokrutnija šla iz njih zija. Ne ostavljaju za so- i 
bom no istrošeno remenje, razdrte cipele, leševe ljudi i 
konjA. Zar da se time hranite, kao hijene i čagalji?  - 

Nemir u čoporu postade veći. Režanje se prometnu u 
tuljenje. Sad se viđale njuške dignute prema stablu, pred- 
nje noge, što upiru o deblo kao da bi se htjele peti, a čitavi 
se trupovi napinju, da dosegnu skokom granu. 

Loda raskolači još većma oči, dignu glas: 

— Što to radite, jadnici? Gdje je vaše negdašnje ustr- 
pljenje u lovu, vaše drevno vučje dostojanstvo? Morali ste 
doživjeti koješta sa dvonogom vječno gladnom beštijom, pa 
vas ona navede na njenu ćud i običaje. Mršavi ste, ružni, 

izranjena krzna, razderanih ušiju. Koljete se među sobom kao 
i ljudi; ne hranite se — rekao bih — više svojim lovom, no 
plijenom otetim svome drugu. 

Sve te Lodine riječi o vučjem ustrpljenju i dostojanstvu 
kao da nisu nikako djelovale na čopor. Komešanje, skakanje, 
tuljenje i ljutito grizenje kore debla. Vonj vučji postade 
oštriji, odurniji. 

I Loda se ražesti. Baci torbu na tle. Čopor je dočeka i 
poče je kidati na komade, boreći se o svaki zalogaj. Jedan 
od najkrupnijih kurjaka skoči u uznemireno klupko i pro- 
bije se do razdrte torbe. Loda sad mogaše vidjeti, kako, na- 
brekla vrata i spruženih zubi, ta snažna životinja upire svom 
silom i stvara prostor oko sebe. Nasta gužva uz još jače 
dahtanje, režanje i škrgutanje. Bjesnilo obuze čitav čopor. 
Guralo se i grizlo. Usplamti borba, a ni zašto, iz puke želje, 
da jedno drugo obori i grize. Novi su čopori međutim pri- 
lazili u trku i bacali se plamtećih očiju u taj metež. 

— Nesretnici! Izrodi! — vikao je bivši satir. — Počo- 
vječili ste se. Koljete se, a zbog neke mrvice. Čovjek, čovjek! 
Izopačio je i vuka. Pfuj! 

Loda se dignu, pope se još na više i prijeđe vršikama 
od stabla na stablo. 

U prvo svitanje krenu prama istoku. 

Takvo hodanje kroza krošnje guste šume bijaše mu i 
noćas pogibeljno, a uvijek naporno. Sjedne iznova na viso- 
koj grani, ogleda se naokolo. 

Pod prvim zrakama sunčanim; koje su rasvjetljavale vr- 
šike stabala, šuma kao da je izlazila iz mutna mora. To se 
more polagano bistrilo. Vidjeli se dolje, u daljini, obrisi kru- 
pnih debala, što su nosila još polutamne mirne valove svojih 
krošnji, dok je jesenje — ovdje požutjelo, tamno pocrve- 

njelo — lišće na vrhovima treperilo i blistalo se kao pjena 
na talasima. Jutarnji se žamori ipak ne bude. Ne prolazi lisica 
čistinom. Ne skače srna preko jarka. A mirisa ne čuješ. Zar 
ne cure smole iz kore omoričine? ne rastu gljive u šikari? I 
Loda osjeća: ukočenost od nekog straha, steže i te lugove. 
Šuma se zatvorila u se u nekom bojažljivu očekivanju. 

Nije li tako i s njim, s Lodom? 

Strah! | 

Nije li i on prožet strahom već od onoga kobnog dana, 
kad ga silom preniješe na triremi iz veselog luga na jugu 
na krševit otok, pa u ovu grdnu šumu na sjeveru. I što nije 
strah od ljudi od njega već napravio? Viknuo je vukovima, 

.da su se počovječili, a nije li on noćas ubio možda čovjeka, 
onog uhodu i izdajicu? Jednom se borio roščićima i papcima, 
sada nosi ognjeno oružje, što ga izumio čovjek, ta najnemi- 
losrdnija zvijer. : 

Loda se sav uznemiri, skine pištolj sa sebe, baci ga daleko 
i duboko, netragom. | 

Sad se sjeti, da njemu nije dangubiti, da ga netko k 
nekome šalje. SF : 

Šuma bijaše golema, bez putova i prolaza, planine . 
daleke i jednake, al' je on već od rođenja nosio u sebi — 
kao i životinje — osjećaj, kamo da krene, kuda da prođe. 
Slijedit će krišom neprijatelja, stići svoga komandanta prije 
nego se čete iznova sukobe. 

Gurao se naprijed, željan ugledati pod sobom kakvu 
čistinu, da se na nju spusti, kad ču gradju. Krenu onamo; 
kada stignu, iznenadi se. 

Više golemih stabala strši sasvim golo iz dubljine šume. 
Na granama mnoštvo nanizanih tamnih klubaka, a nad njima 
jata crnih ptica, što nemirno lete uz neprestano graktanje. 

Jedne su vrane dolijetale praveći sebi silom mjesto na grani, 
druge su — potjerane — odlijetale, da se opet vrate. U 
dreki onih hrapavih glasova bijaše mnogo ljutnje. Izmetine 
su prljale opustošena stabla; smrad se širio posvuda. 

Srdžba opet spopade bivšeg satira, negdašnjeg stanov- 
nika svetih lugova, nad kojima lete golubovi, dok galebi 
nedaleko kriče, blistavi i bijeli između plavetnila nebesa i 
modrine mora. j 

— Gadovi! Oskvrnitelji šume! Ako vas je strah od pra- 
skanja pušaka: i gruvanja topova, čemu se baš ovdje, kuka- 
vice, skloniste? Vrane i gavrani, nije vam dosta crijeva iz 
konjskih i ljudskih leševa, vam se hoće i meso sitnog šumskog 
puka! Idite i vi k čovjeku; on vam sprema pravu gozbu. 


Ču se snažnije gruvanje, i čitav se oblak crnih krila di- 
gnu u visinu. > : 


— Idite! Eto, zove vas. . 

Crnokrilci ne odletješe. Kao da čuše samo riječi kurira 
Lode. Kružili su nad njim, spuštajući se spočetka oprezno 
i oklijevajući, zatim sve odlučnije. Doskora se on nađe okru- 
žen vranama, od kojih se grane crnjele. Ptice su kostrušile 
perje, pružale vrat, otvarale kljun i gledale ga zlobnim 
očima. . : 

— Nisam poljski miš ili kakav vrabac — reče im on. pa 
otkine granu i stade mesti oko sebe. 

Al bi još gore. Rojevi ga oblijetahu i stisnuše ga još 
uže; oči mu oslijepiše od crnine; uši zaglušiše od graktanja: 
. izmetine ga okaljaše. Kad osjeti prve ranice na rukama i na 
licu, i poboja se, da mu. ne prokljuju oči, on se više ne opre: 
spusti se naniže, u gušću krošnju bukovu. A!' je jesenje, već 
požutjelo, lišće opadalo i otkrivalo ga, pa s mukom prijeđe 

u omoriku, siđe niz nju; zatrča se u paprat i u grmlje; prođe, 
sav izranjen, neke trnjake. Stade tek onda, kad ne ču više 
graktanja. : 

Opet tišina u sparnoj šumi. Ni ćuha vjetra; lišće opada 
obilno, ravno, kao kiša, koja ne šušti. Ni zujanja kukaca, ni 
glasa ptica, samo zmije plaze nečujno po poluusahloj travi. 

Kakva li je ta šuma?“ 

Krupna debla dižu se uvis; nalik na stupove; pokrivena 
su mahovinom i lišajima, a u njima kao da nema života; 
kucneš li o njih, odzvanjaju muklo kao da su prazna. Gljive 
sagnjiše, čim nikoše. Jesenji se drijen ne crveni; sok se u 
lišću već zgrušao i pocrnio. Loda gleda u mnoštvo korijenja, 
što viri iz zemlje, i misli: Medvjed mora ipak da ovdje sta- 
nuje. : - 


I on poče da ga traži. 

Obilazio je najgušće grmove i hrpe hridina, na kojima 
se crnili otvori prostranih udubina. Izdaleka izgledahu kao 
prenoćišta stada; kao skloništa pastira, kao jazbine krupnih 
životinja. No, ne bijaše tako. Bijahu to usta mračnih spilja, 
iz kojih je izbijao vlažan studen dah. Grobna tišina vladaše 
u njima; samo se pokatkad čulo, kako kaplja kanu sa svoda u 
kakvu baricu, ili mlaz vode silazi tako niz hrapavu stijenu, 
da bi rekao: zmija onuda plazi. 

Uzalud je obilazio. Ne ču i ne vidje nikoga. Kad htjede 
da se toga okani, ugleda iznenada, što je tražio. 

Na uzdignutu tlu, leđima naslonjen o deblo stabla, sjedio 
je krupan siv medonja. Gledao je nehajno u došljaka i nije 
se micao. 

“— Ne javim li mu se, propustit će me; ako navali, lako 
ću mu izbjeći — pomisli Loda, i obuze ga raspoloženje, ko- 
jim je uvijek gledao u tu vrstu životinja. 

— Zdravo, kralju šume! Pozdravlja te Kozonogi iz 
dalekih lugova na južnome moru. i 

Medo ne maknu ni ušima. 

— Ne boj se. Nisam baš od... onih. Ne nosim ni noža, 
a izgubih već davno i rogove i*papke. Ima način, da se mi 
dvojica... porazgovorimo. No, ustani! 

Medonja se još većma ukoči. Najedamput zijevnu, po- 
lagano, bezbrižno, dugo. 

— Tako. Star si, prastar, a takvo zijevanje kao da je 
sve, što ti ostade od negdašnje gordosti. Ne mičeš se, ali 
možemo i ovako. Reci, koliko već dugo ovdje tako sjediš, 
dok vukovi prolaze i kolju po toj tvojoj šumi, i grdne se 
ptičurine u njoj gnijezde, da je opogane, i zmije gmižu po- 
svuda? U ovoj tišini zar ne čuješ, kako crv neprestano toči, 
ždere i srčiku tih stabala. Srušit će ti se jednom ma glavu; 
zakopat će te još živa, mlitavi starčino! Što tu sjediš tako 
dugo, da ti nokti toliko narastoše?P Krupan si i snažan. Po- 
mozi! Spasi! Uzbuni čitavu šumu! Još je snage u njezinu 
korijenu, i oštrih drača u njenim trnjacima, i obrambenih 
otrova u njezinim travama. Ustaj i rikni! 

Loda se bijaše približio i digo glas; medonja se ne uz- 
nemiri, sklopi oči, zijevnu još Šire te spusti glavurdu na prsa. 

Loda digne kamen, pogodi sivonju u glavu. Zvijer se 
ni sad ne trgnu. Ne uznemiri ga niti bumbar — možda jedini 


kukac u tom lugu — koji od nekuda tromo doletje, obađe 
ga, te mu sjedne na nos. 

— Glupane! — kliknu bivši satir pa se okrenu i pohita 
naprijed. rora 

.1I. BORBA O MLIN 


' U J ođen sve bližim puškaranjem, Loda izađe napokon iz 
šume, stigne u uzak klanac, do neke vode. 

Voda nije široka, ali ljuta. Teče bijesno, krivudasto, 
koritom natrpanim krupnim kamenjem. Kao da se buni, što 
bi mogla graditi rijeku, a mora biti potok; zato buči, dere i 
propinje se, ne da nikome preko sebe. Na njoj je mlin; do 
mlina star i čvrst most. 

Loda uspori hod; prignu se. 

Mlin pokraj mosta! ... Zaklon ili busija? 

Pričini mu se, da je vodenica zapuštena. Uspravi se, 
maknu se slobodnije. Najedamput: prasak, i tane mu zazuji 
mimo uha. Skloni se za kamenom, nataknu. partizansku kapu 
na vrh štapa, digne štap uvis i počeka. Opet tajac. On se 
odvaži. 

— Hej, drugovi! 

— Tko si? ču glas iz mlina. 

— Partizan. Kurir. 

— Ruke uvis! Stupaj. 

On posluša, al' se ipak zguri: osjećao je, da opasnost 
još od nekuda prijeti. Kad uđe u polumračni niski mlin, 
četiri ga čvrste ruke zgrabiše. 

— Tko si? 

— Pekov kurir. Loda. 

— Hm! Ne znamo te. 

Htjeli su, da legne, pa da ga svega pretraže, kad se ču 
glas iz kuta, gdje je netko ležao, dignuvši glavu i naslonivši 
je o lakat. 

— Drugovi, znam ga ja. To je Loda, zvan Jarčina. 
Opipajte mu uši. 

Ču se smijeh: 

— Ha! Kozje uši, s dlakama na vrhu. Otkada tebi to, 
druže Loda?: . 

— Otkad živim opet u šumi. 

— Digni se. Sjedi i pričaj. 

— Nemam ja vremena, da s vama sjedim i da vam pri- 
čam. Nosim nešto komandantu. Gdje je Peko? 

— Blizu. S one strane gorske kose. 

— Onda, zbogom! Ja idem! 

— Ne ćeš, druže. Skupa ćemo. 

— Kada? . 

— Kad srušimo taj most. Tvrd zadatak, a nas je malo. 
Trebamo te. Koa , 

— Pa hajdmo. Rušimo. Meni se žuri. 

— Polako, druže! Noćne smo ptice; čekamo mrak. 

I oni mu kazaše, kako četica neprijatelja zna za njih. 
Kriju se i vrebaju, ne usuđuju se navaliti, jer misle, da oveći 
broj partizana čuva most. A njih, eto, od desetorice ostade 
živih samo trojica. Drug, koji leži, nosi ranu. Međutim, nitko 
ne poginu uzalud; most je već miniran; kad se upali fitilj, 
zadatak će biti izvršen. 

— Pa dajte. Upalit ću odmah ja — reče Loda. 

— Možda hoćeš, ali tek noćas, kad naši, koje očeku- 
jemo, stignu po tami i prijeđu po tome mostu preko vode. 
Sad ga moramo braniti i očuvati. Ustrajati bar do ponoći, 
Znaš li pucati? 

— Znam, ali, ne najbolje. Nisam pravi borac. 

: — Ne mari. Imaš zgodne noge. Uzmi tu mitraljezu. 

Vodnik izađe s njime, povede ga uza strminu, krijući 
se u grmovima i između hridina. Kada stadoše, drug reče 


Lodi: 

— Pazi. Prije svega, da te oni s druge strane klanca 
ne vide. Budi svugdje i nigdje. I pucaj, na prekide. 
— Au koga? : 

— Ako ga ugledaš, u Švabu; inače, makar u koje stabla. 
Razumiješ li, čemu valja baš tako? 

— Razumijem. 

— Dobro. A sad da vidimo, tko će od nas bolje: ti s ove, 
ja s one strane mlina. Znaš, kao da desetak Loda pucaju iz 
raznih skrovišta, braneći vodenicu. 

— Bit će. A smijem li na vuka i na vranu? 

— Možeš. No, radije na zeca. Ogladnjeli smo — nasmi- 
ješi se vodnik i ode. F 


o 


Doskora je klanac odzvanjao od pucnjave. 


Loda se osjeti iznova satirom; kao da ga opet nose hitre 
kozje noge, a sve su mu mišice snažne, životinjske. Neprija- 
telj se također krio i pucao na mjesto, gdje mu se pričinjalo, 
da Lodina mitraljeza štekće, al' je Pekov kurir imao oštriji 
vid i bolji sluh; mogao je vidjeti njihanje grančica na grmu, 
čuti kotrljanje kamenčića pod nogama nevidljiva neprija- 
telja. Onamo bi udario, uklonivši se prije no bi Nijemci 
otkrili njegov položaj i prosuli kišu taneta. Puzao je, verao 
se i skakutao mijenjajući neprestano skrovište; obuze ga 
gotovo obijest, kad razabra da se neprijatelj daje prevariti 
i da — iako oklijevajući — odmiče oprezno od dna klanca 
u gušću šikaru. Nije mislio, da tako ne samo odbija nego — 
možda — i ubija. U nekom pijanstvu poče vikati kao davno, 
kad je u satirskom svom životu gonio protivnika po šumi. 
Pope se na liticu, okrene se prema drugoj strani klanca: 

— Eto, tu sam, vukovi sa sjevera! 

Neprijatelj se ne pokaza, ne opali ni metka. To ga ra- 
strijezni. »Pokvarit ću sve« pomisli, te siđe s hridine, pohiti 

što dalje i stade pucati u neko žbunje. Oružje mu najedamput 
zašuti; bijaše potrošio svu municiju. 

Morao je po nju, u mlin. 

U novu, mirnijem, hodanju spopade ga neka zebnja. 
Ne bijaše to panički strah, što bi ga katkada obuzimao, već 
davno, u njegovoj mladosti; al' osjeti, da ga neka mora tišti, 
da se javlja iznova nelagoda, koja ga često prati u ma bilo 
kojem življem doticaju s ljudima. Šta gn to radi? U što zađe? 
Ljutio se noćas na vukove koljače, a ne ubi li i on, možda, 
u današnji dan, nekoliko ljudi? Ne »počovječi« li seion... 
do kraja? Ne će li to novo vatreno oružje raznijeti i njega? . 
A što ima veće i ljepše no je život, uza sve patnje i strada- 
nja? Što je na svijetu tako. vrijedno, da mu ga moraš dati? 
Sve šume nisu kao ona, kojom .je noćas prošao. Čemu bi 
opet u mlin? Što je sve to, što se sada ovdje zbiva, prema 
onome, što je on, Loda, proživio i pretrpio između ljudi, 
kroz toliko vjekova? Čemu ltražiti komandanta, da mu preda 
neki zamotuljčić? Na kopnu je; zna, gdje je jug; hodat će, 
hodat će, pa napokon i stići. 


=. 


Stade, da vidi, kud će najlakše iz toga klanca. 

No, ne koraknu; nađe se pokraj leša. 

Partizan leži nauznak; krv mu se zgrušala na probije- 
noj sljepoočnici. Mlad je, lijep. Kapa mu se skrivila i otkrila 
rudaste vlasi iznad čela; ruka mu još drži pušku, grčevito, 
kao da je i sad osjeća. »Sigurno jedan od desetorice, o kojoj 
mi vodnik govorio. Pade, vršeći taj sada moj zadatak«, po- 
misli Loda i sjedne do njega. »Da ga pretražim? da mu uz- 
mem pištolj? da ga zakopam?... Ne ću. Što me briga! Ja ću 
svojim putem«. Al se Lodi ne da otići. Gleda u mrtvaca. 
Lice mu je mirno, spokojno, i kao da nije bez nekog života; 
trag zadovoljna posmijeha stoji mu na usnama. Kakva to 

smrt progovara iz njega? Zdravom i krasnom mladiću kao 
da nije bilo teško umrijeti. O čemu je mislio, što je osjećao 
u posljednjem trenutku svog života na divljoj strmini, u go- 
tovo beznadnoj borbi o jadnu vodenicu pokraj mosta? Gdje 
su tragovi toj tajni? Da nisu u džepu na lijevoj. strani bluze, 
jer mrtvac drži na srcu ruku, kao da je ondje ono, na što je 
umirući mislio? Smrt i život nisu li se baš tu našli? 

I Lodu, kojemu kao da je suđeno živjeti i nadalje kroz 
vjekove, nešto mutno tjera, da odgonetne tajnu života i smrti, 
da vidi, kako i gdje se mogu oboje sastati, mirno i prijatelj- 
ski kao u toga pokojnika. 

Skinu mrtvome ruku sa srca, segne u džep i izvuče po- 
lako komad hartije, misleći »bit će pismo majci ili od majke«. 

Ne pogodi; bijaše slika odrezana iz nekih novina. 


— Vrhovni! Di; to je on — naš Vrhovni. 

Kurir ostane neko vrijeme nepomično, kao bez misli. 
dok poče sve glasnije šaptati: 

— Eto. To je. Dade svoj mladi život za tog čovjeka.. 
Baš za njega? Al' ga, možda, nije nikad ni vidio. Pogint 
za nešto, što Vrhovni u sebi nosi, što izbija iz njegove nu- 
trine. I svi su partizani takvi ljudi: troše se, trpe, ginu za 
nešto lijepo i pravedno, što se u Vrhovnome zbilo i rasijalo 
kao sunce. Nisu dakle svi ljudi vukovi, vrane i medonje; ii 
nešto u čovjeka. 

Puškaranje se opet javlja; Loda kao da ga ne čuje, ne 
može svrnuti oči od mladićeva lica. 

— Pade sa slikom Vrhovnoga na srcu, i metnu na nju 
ruku, da je čuva i poslije smrti. A _ poginu s tim posmijehom 
na usnama, kao da se veseli, što izvrši svoj zadatak. Vjero- 
vao je živ; vjerovao je i u trenutku smrti. Takva šta nema u 
životinja: nikakva zvijezda ne sija nad glavama, okrenutim 

uvijek prema zemlji. Rekoh noćas vuku: »Nemoj se počo- 
vječiti!«, velim danas sebi: »Nemoj se opet poživinčiti!« 

Lodi bi čudnovato. 

Još nikada takve misli ne bijahu na taj način dozrele 
u njegovu ne baš čestom razmišljanju. 

. Nije skidao pogleda s poginulog mladića, jer mu se pri- 
činjalo, da ono lice svojom mramornom šutnjom veli više 
no živa usta ljudi, koji mu o tome koješta rekoše. Takva 
razgovora nije još nikad imao ni s drugim ni sobom. - 

— Eto, dogorio si hitro kao pastirska vatra u planini. 
Gasili te snijeg i kiša, stezao te led, mučio glad i umor, a baš 
si u tome živio svom žestinom, istrošio se s lagodom, jer te 
nešto — pa i bilo još mutno — nečemu vuklo. Lijepo je pasti 
s nekim svijetlom pred očima i držeći, pun vjere, nečiju 
sliku na srcu! Možda ću dočekati i ja napokon kraj, al' samo 
onda, kad zaslužim ovakovu smrt. Inače, jadni satire... 

Prekinu ga roj metaka, koji se osuše po obližnjim hri- 
dinama. Ks 

— Opet se javljaju. Valja iznova! Druže, vratit ću ti se. 

Uvuče sliku u pokojnikov džep : pohita k mostu. 

U mlinu nađe samo ranjenika, gdje leži potrbuške na 
vratima, pa pokatkad puca: vrši dužnost posljednjim svojim 
snagama. j 

— Loda, junače, pade nam i mladi drug; vodnik, eto, 
još »radi«. A čemu dođe? Ne boj se; izdržat ćemo. Sunce je 
već zašlo. 

— Dođoh po municiju. 

— Toga još imamo. 

— A ima li kakva lopata? 

— Tu je. . 

Loda uze i pođe. 


\ 

Mrak se već hvatao, al' su njegove oči dobro vidjele. 
Prva ga tama najbolje krila, i on pohita slobodnije na već 
znane mu položaje. Dvadesetak neprijatelja bijaše izašlo iz 
* skrovišta, spustilo se k vodi. Vukli su nizbrdo nekoliko jelo- 
vih debla, kušali da ih prebace preko potočine, naprave neki 
most. Mrak ih ne zaštiti od Lode. On siđe naniže, nađe zga- 
dno mjesto i osu ih mecima. Tko ne pade, pobjegnu. 

— He, nema druge — reče kurir, tjerajući ih neprestano 
uzbrdo. . 

Sve ušutka. Švabe se opet pritajiše. U uskom kani 
čulo se samo rijetko puškaranje na vodnikovoj strani; kao 
da je voda sada tiše tekla. 


Loda pođe k mrtvom drugu. . 

Iskopa mu jamu, položi ga u nju, pokri ga granjem, 
zatrpa grob. Reče: 

— Druže, hvala! 


Onda uze oružje, primakne se rubu klanca i sjedne na 
liticu. Prisluškivao je dugo svakom žamoru na suprotnoj 
strani. Doista, noć bi mogla i mirno proći, al? što će biti sju- 
tra, ako partizani zakasne? Kako će svršiti ta borba o mlin? 

Neprijatelj nije palio vatre; kurir ipak uhom razabra, 
da ne miruje. Vere se, razmještava. Zna sigurno i on za oče- 
kivani dolazak partizana k mostu; sprema busiju uz note: 
u tami i šutnji. 

Najedamput Loda napne još bolje sluh; raskolači oči,: 
otvori usta, pa se sav ukoči; on je znao, kako se miEn uhva- 
liti uhom samo neki žamori. 

To su oni. Dolaze. Veru se brijegom vode. 

I odmah se na nešto odluči. 

Siđe na dno klanca. 

Potočina je bjesnila, bučila; od nje se nije moglo ništa 
čuti. On pođe k mjestu, gdje se na njoj jelovo deblo, dovu- 
čeno od Nijemaca, bijaše ukliještilo između hridina. Odvaži 
se. Skoči na kamen, pa s njega na drugi, al' se morade mje- 
riti i sa snagom vode. Ona ga proguta pa opet izbaci, zavr- 
tjevši s njime i bijući ga o kamenje. Htjela ga povući napri- 
jed, al! on se, iako sav istučen, dohvati onog debla, i — ne 
izgubivši ravnoteže — pođe po njemu kao po mostiću. Du- 
gim, laganim skokom nađe se na drugom brijegu. Mokar i 
istučen potrča u susret partizanima. Napinjao se, da ne klone. 
Jedva mu uspije sastati se s njima i kazati im, što bi ih mogle 
zadesiti, kud im je ići, Bio je tako iscrpljen, da ga koljena 
izdaše; pade i jedva osjeti, kako ga drugovi negdje blizu 
nose. * > 

Uroni odmah u dubok san. Ne trgnu se ni od pucnjave, 
koja doskora nastade, ne probudi ga zatim ni snažan prasak, 

Kad otvori oči, bijaše već dan. Ležao je između dva ka- 
mena u gustu grmlju, | 

Voda šumi, al' je mirno i tiho na obje strane klanca. 

Ustade i prohoda. 

Naiđe na leševe i Nijemaca i partizana. 

Most i mlin bijahu porušeni. Sad bi mogao lakše, pe 
ruševinama mosta, preko vode, al' ga istučeno tijelo još boli. 


Skloni se i počeka. 

Šumica bijaše i ovdje jesenja, žuta od lješnjaka, crvena 
od drijena. Dvije šarene ptice doletješe od nekuda; potražiše 
zgodno mjesto uz vodu, te, nakon kratka klanjanja nad zeblji 
način, počeše da piju. Dohvatiše samo nekoliko kapljica, kad 
vrana zagrakta nad njima, i one odletješe. 


— Prokleta! — šanu Loda. 

Gledajući, otkud će se pojaviti jatu crnokrilaca, vidje 
na golom hrptu strmine, gdje se bijaše ugnijezdio neprijatelj, 
tamnu povorku u hodanju. Prepozna je po kacigama. 

— Švabe. Kreću drugamo. Naši su dakle uspjeli: pro- 
đoše i odmakoše. Idem njihovim pas) dovest će me do 
komandanta. 

Priđe k vodi pa stade i on piti, al' mu se desi kao i 
zebama. Ne dospije napiti se do sitosti i stišati vodom bo- 
love; ču trku čopora, sve bliže tuljenje i režanje. 

.— Hijene i čagljevi! 

Prođe po ruševinama vodu, a iaro no je očekivao, pa 
krenu uzbrdo. 

Vukao se polako, zastajkujući 1 POI se, jer su 
ga mišice još boljele. 

Stigne napokon na vrhunac bila i zagleda se u nove gu- 
dure i klance. 

Iznova šutnja i nigdje nikoga. 

Napne se, uzvika se iz svega grla. 

Odazvašć mu se jedino daleke, mukle jeke. 


III. KOD STAROVJERNIH 
vV 
S je silazio naniže, to se trag partizanima više gubio. 
Doskora se nađe u labirintu klanaca, po kojima su samo 
njegove noge mogle hodati. 
Ovdje, u zaklonu, jesen je kasnila, bukovo se lišće držalo 
još grančica. Nigdje vode ni za kljun ptičice. - 
" Slušao je prolazak aviona, al' ih ne mogaše vidjeti; 
prasak se njihovih bomba glasao negdje daleko, a jeke su 


po gudurama bile takve, da nije znao mii gdje je za- 
pravo prasnulo. 


533 


Bio je zalutao u kraj, gdje se nikom živome nije mogao 
. nadati. Nigdje osamljenijeg i neprohodnijeg mjesta izgu- 
bljenog između planina. U toj nevolji sjeti se svoje davne 
prošlosti, i tuga ga obuze. »Ovuda nisu nikada kozonogi pro- 
lazili. Ni na kakvu zvijer ne ću ovdje naići. Radije u metežu 
borbe, u stradanju podivljalih ljudi, nego u 0 pustoši!« £ 
stade lutati, kojekuda. 

Najedamput skoči. Ču daleko sian 

— Ha! Napokon. a Eak 

Hijelo se dosta traženja i penjanja, dok stigne k čistini 
na nekom proplanku. Ugleda stado, koje bezbrižno pase, a 
. starac ga čuva. Sjedi starkelja na kamenu, upire bradom o 
štap i gleda u došljaka. Loda mu se polako približi. 

— Da li me se bojiš? 

— Ne! — odgovori bjelobradi. < 


— Sam sam. 

— To bolje. 

Loda sjedne pred njim na travu. Gledahu se neko vri- 
jeme. »Kakav je to čovjek? Kao da mi je vršnjak, al' ipak. 
mislio je kurir i nije znao, kako da nastavi razgovor. Starčevo 
je lice ostajalo mirno, oči kao prevučene nekim nevidljivim 
velom. Bora mu se pojavi između obrva; reče: 

— Pokaži mi ruke! 

Loda to uradi. 

— Crvene su. Krv je na njima. 

Loda ustuknu, sakri ruke. 

— Nisam klao; ne nosim noža. 

— Ipak si ubio. 

— Možda jesam, no... 

— Šuti, nesretničel 

Šutnja je Lodi bivala teža od starčevih riječi. Doskora 
reče: ' Bi 

— Kolješ i ti. 

— Koga? — začudi se pastir. 

— To, što paseš. 

— Ne. Uzimamo od ovce samo vunu i mlijeko, od ko- 
koši samo jaje, od stabla plod, suha debla i granje. To nam 
je dosta. Jest zavjet između nas i njih: star, čvrst zavjet... 

— Vi! Gdje su drugi? sed 

— Nedaleko. U naselju. , 

— Sklonili ste se amo, od rata, od stradanja, 

— Ne, sinko; nije tako. Tu smo, otkad je Antihrist izo- 
pačio vjernike, podivljao ljude. Drma Satanijel oduvijek Ze- 
mljom i ljudskom utrobom, što ih sAm stvori; sad se laća i 
čovječje duše, koja izađe iz Božjih ruku. Eto, drži i tebe. 

— Ja pomažem u borbi protiv zla. 

— Ruke su ti crvene. Čuvaj dušu svoju. . -ako je imaš. 
Sve je Satanijelovo, jer on stvori sve, što je vidljivo, što je 
opipljivo, pa je zato sve, što vidiš i pipaš, varljivo, griješno, 
štetno. Samo je duša, nevidljiva duša čovječja, čist Božji 
dar. Borba protiv zla! Da, ali samo da očuvaš čistoću duše 
od prljavštine tijela, u koje Zloduh nju uvali. A ta je Poba 
u odricanju i u ustrpljenju. 

Bjelobradi je još govorio; bivši ga satir nije razumije- 
vao. Jako je starac bio donekle nalik na ljude, koji su, u nje- . 
govoj mladosti, prolazili svečano svetim lugom, ipak je Loda 
osjećao, da stoji pred čovjekom njemu potpuno stranim. Sta- 
rac kao da uvidje, kako se kozobradi uzalud muči, da shvati 
smisao njegovih riječi, i da došljak možda nije od roda zna- 
nih mu »nevjernika« i »Antihristovih sljedbenika«;. zašuti, 
i lice mu primi blag izražaj. 

.— A tko si? Odakle? 

Bilo je u njegovu glasu toliko topline, da Loda, kojemu 
su ljudi govorili ponajviše oštro ili porugljivo, osjeti, kako 
se u njemu rastapa nešto tvrdo; stade pričati o svome pod- 
rijetlu, o krupnijim događajima u dugom mu životu. Starac 
ga sluša, ali sada kao da on sve to ne razumije. Ipak ne 
prekida, samo, s nekim čuđenjem i sažaljevanjem, gleda u 
Lodu i šapće pokatkad: Jadniče! | 

Kada kurir svrši, pastir reče: 

— Tvoja je crna brada: mnogo starija od “ovih mojih 
bijelih dlaka. I tvoja je duša starija od moje, al? si je natrpao 
koječim; ima u njoj i gorčine. Svi ti tvoji događaji malo 
znače. Brinuo si se za život svoj i za život drugih, za to spa- 
janje griješne nam puti s izopačenim dijelom duše. Ne znaš 
za graditelja svemira, za Satanijela, al' je njegova ruka uro- 
nila toliko tvoju dušu, taj besmrtni dar Božji, u trulež i blato, 
da je ne možeš iz toga više izvući, osloboditi je. Pričaš mi, 
šatire, kako su te crni žreci krstili jednom na nekom otoku; 
no, uradiše to Satanijelovdm vodom; sva tvoja stradanja ne 
očistiše te od njene prljavštine. Strpi se! Posti! Prezri pit! 
Čuvaj se nevjernih! Radije pusti, da ti rogovi iznova narastu. 
Odmetni se od onih! 

— Komu pribjeći? Kamo? 

Starac ustane, reče mu: 

— Dođi. 

I bjelobradi povede Lodu u naselje. 

Skrit, zaštićen i pitom kraj. Ograde i vrtovi. Kućice, po- 
jate i staje. Ljudi kopaju i sade; žene rade koješta, predu 
i tkaju, djeca se igraju. I taj je puk miran; u došljaka samo 
gleda; starca susreće s poštovanjem i zove ga »didom«. 

— Sva se Zemija uskomešala, a vi, ovdje, tako — čuds 
se Loda. 

— Šume su ove gepibo- aa davno od sviju zabora- 
vljene; čak i od zvjeradi; mi se pak čuvamo. Ipak smo se 
morali triput seliti. Znamo, kud ćemo i kako. Šaljem ljude, . 
da ogledaju daleke putove 1 ceste, da prate kretanje polu- 
djelih nevjernika. 

Loda je čitavo poslijepodne obilazio ljude, osjećajući 
im se blizak i prijatelj; natjecao se s djecom u trčanju i 
-* penjanju. Stado ga najviše vuklo k sebi. Gurao je prste ovci 
u runo, cjelivao joj njušku, veselio se, kad bi pustili, da je 
muze. Naišav na jarca, potaknu ga na skakanje i na sukobe, 
u kojim se on pokaza najspretniji. »Ne čudite se — vikao je 
gledaocima — ja sam mnogo stariji, iskusniji od njega«. Za 
boravljao je sve; pričinjalo mu se, da živi opet negdašnjin 
satirskim životom. Životna radost probi iz njega. Poslije 
toliko jada — i svojih i tuđih — eto ga u gorskom zatišju, | 
s golemim stablima, na kojima i u jeseni smola miriše, sa 
stadom, što mirno pase, s ljudima, koji se pritajiše u zaborav- 
ljenu kutu uznemirene Zemlje. Koja radost prati se na vrelu, 
uroniti lice u debelu mahovinu, pa osjetiti, kako ti golica 
obraze, nalik na svilu, i propušta kroz sebe miris. još meke 
jesenje zemlje! Pomladio se; skače, penje se na hridinu i na 
stablo, gradi sviralu i svira gledajući u oblačiće, što nebom 
prolaze. He, ovdje ga nitko ne će, kao ono davno u rodnom 
mu kraju na jugu, strpati u bačvu, te ga zakotrljati niza 
strminu u more, da ga mornari nađu i zarobe, pa da svrši na 
daleku otoku, gdje započeše njegova duga stradanja i 
trpljenja. 

— Evoč! Evoč! otima mu se iz grla prastari krik, što 
ga, eto, ne zaboravi, iako mu više ne zna značenja. 

Prođe neko vrijeme, dok poče razabirati, kako sva ta 
čeljad — pa čak i djeca — čudnovato gledaju u njegovu 
obijest; kao. da motre nešto ludo i ružno. »Nečastivi jeu 
njemu«, vele razočarane i zabrinute žene te vuku djecu od 
kozobradog, a djevojke zbunjuju i gotovo vrijeđaju pogledi 
razdraganog Lode. Na starčevu čelu pojavi se iznova bora. 

On se stiša, i, dok je suton padao, sjedne s najstarijima 
uza stol pred didovom drvenom kućicom. 

Did je stajao šutke, dijelio kruh i i šir zatim bob i neku 
pitu zeljanicu. 

Malo tihih riječi o radu u minulom danu. <“. 

Starac poče na kraju govoriti (o borbi između vraga i 
Boga, o vječnom Duhu i o duši Čovječjoj, o načinu, kako 
Čovjek mora živjeti. Izražavao se glatko, jednostavno. Loda 
uvidje, da su sve te riječi namijenjene ponajviše baš njemu. 
Iako ih nije uvijek razumijevao, one su u njega polako nešto 
mekšale i sagibale. Htjelo mu se više puta da reče: » Tako je, 
starče! Daj mi da živim s-vama, s ovim stablima i životi- 
tinjama«. Ipak mu se nije dalo govoriti, a da nije znao, što mu 
to priječi. Htio je o na što mu se izdaleka nudilo, kad 
čovjek banu pred njih. 

— Tomo! Jel' što novo — upita bjelobradi. 

. — Povorka prolazi sredinom obližnje kose — odgovori 
došljak. 
= .— Borci? 

— Rekao bih, da nisu. Bit će opet ranjenici, 

Loda skoči na noge: 

— To su onda naši, partizani. Jadnici! K njima! 

Sav se uzvrpolji; stade tražiti sve, što sobom donese: 
štap. 

Did se ne uznemiri. 

— Polako, kurire! Još je u tebi nešto, što ne smiješ 
upropastiti. Oni idu putem, što ga sami izabraše. Nije nesreća 
izgubiti griješno tijelo. Okani se svijeta i njegovih napasti; 
dosta te izmuči i nagrdi. Spasi dušu svoju; ostani s nama. 
Dat ćemo ti u ruke sva naša stada. Eto, predajem ti svoj 
ovčarski štap! 

Loda ne prihvati. Nije znao, što se s njim zbiva; nešto 
se u njemu opet preokreće; i bjelobradi i ti šutljivi ljudi uza 
starca dolaze mu iznova pred oči kao sasvim strana bića. 
Smiri se, a čvrsto reče: -- 

— Ne, starče! Nije taj vaš vrag ni u mojim kostima ni 
u pilti onih ranjenih i i bolesnih. Drukčije je. Pomažući njima, 
spasit ću, što ti zoveš dušom. 

I Loda pođe, krenu prvom tamom. 

Doskora ču nekoga iza sebe. Bijaše Tomo, koji mu reče: 

— Did je dobar i milostiv. Šalje me, da ti dadem te 
bisage i da ti pokažem put, što ga samo mi znamo. - 

Loda ne odgovori. : 3 

Išli su dosta dugo, šuike. 

Stigoše na rub neke doline. 

— Gle! Onamo — reče Tomo. 

Nekoliko je svijeća blistalo u nizu na suprotnoj strmini. 

— Eto ih! 

— Hvala ti, čovječe! — kaza Loda i poče sam, silaziti. 


IV. U PEĆINSKOJ BOLNICI 


JIH eden: preko doline pune kamenja i rupčaga bivaše 
sve teže. Dunu naso vjetar, nebo se pokri oblacima, 
tama naraste. > 

Doskora se vjetar malko stiša, i poče kišiti. Svijetla se 
na strmini ugasiše, 


Pi 

Loda je išao uzbrdo; sad se penjao, sad obilazio hridine, 
Mokar i smetan vjetrom, nije zastajkivao, nije tražio kakvo 
sklonište; stao bi samo, da viče i da sluša, da 1 mu se tko 
odaziva. Napokon ču glas s visoka, maknu se još življe. 

= — Ej, ej, drugovi! 

Nitko se ne javi,.no on ipak osjeti, da nije više sAm. 

— Stoj! — zagrmi iznenađa Bei glas. 

— Stojim. 

— Tko si? , 

— Partizan. Kurir Loda. 

— Loda! Loda! — ču se u mraku. 

Kurir vidje, kako mu se nizak čovjek, nečim omotan, 
približava. 

— Satire, ti si to! 

Loda ga prepozna po glasu. 

— Jesam, doktore. Tražim komandanta. 

— Naći ćeš ga, možda, sutra. Sad si naš. 

Nekome pođe ža rukom užgati mokrim grančicama slabu 
vatru. Prije nego. je Kiša ugasi, Loda vidje, što je. 

Jadno zaklonište, na kiši i na vjetru, na kamenitoj str- 
mini. Ranjenici i bo)esnici leže ili sjede uz litice, ogrnuti ili 
pokrivenim gunjevima i šatorskim krilima; četica, što ih prati, 
zalud se muči oko vaire; nekoliko paripa i ovaca sklonilo se 
kamogod. I sve to šuti, kisne i zebe. 


- — Loda —-“reče doktor — znam ti oči i noge. Ti ćeš 
nam najbolje pomoći. 
— Hoću! 


— Trebamo suha granja i kakvu sdilju: 

— Toga ovdje sigurno ima. Daj mi gjekiricu i dva. 
momka. 

Htio Loda da odmah krene, kad se neki drug sam po- 
nudi: 

— Uzmi i mene. Oči su mi kao u MAČE, istjerao sam 
jednom medvjeda iz pećine. 

Nestade ih u tami. 

Straže i nosači bolesnikA mučili se sada kako bi napra- 
vili kamenjem i krpama »kućicu«, gdje će luč nesmetamo 
gorjeti. Al' je kiša kvasila, vjetar gasio. Valjalo je čekati, 
slušajući, kako Lodina sjekira negdje nedaleko radi. Odjed- 
nom prestade to lupanje. 

— Eto, izdaje i ona — reče netko. - 

A doktor: i > 

— Ne, druže. Ne ispadne iz Lodinih ruku. 

— Pah, to se čovjeku lako desi. 

— Ali, Loda nije ao 

— Što je on? 

— Satir. 

* — Kakvo je to stvorenje? 

Liječnik — možda željan pokratiti,time vrijeme čekanja 
1 svrnuti misli čeljadi od stanja, u kojem se svi nalazili — 
stade govoriti o šumskim čudovištima, poluljudima i polu- 
jarcima, kojima se trag već davno zamete, a Loda kao da im 
je jedini, već gotovo sasvim počovječen daleki potomak. La- 
kše ranjeni prilazili su mu bliže, da ga bolje čuju, upadali 
mu i šaljivim primjedbama U riječ; liječnik je zatezao, pre- 
tjeravao, da pričanje bude što zanimljivije. »Kad ga drug 
Bačvar — govorio je — povede s nekog dalmatinskog otoka u 
naš bataljon, vidjesmo odmah, da je to neko čudnovato če- 
ljade. Nešto je drugačijih kostiju, pa i kože i dlake, od nas 

sviju. Prozvaše ga zato odmah Jarčinom. Skače kao koza, 
kreće se po šikari i po goleti lakše nego po ravnome. Hitar 
je ina sve spreman. No, mi mu se liječnici najviše začudismo: 
svaka, i najgrđa mu rana začas zacijeli; ne zna za bolovanje: , 
Što nam on nije o sebi pričao: o papcima, što ih je davno 
. imao, o rogovima, što ih je na glavi nosio? Kao da je doista 
od roda negdašnjih bajoslovnih polujaraca ili satira. A nje- 
gova ćud, braćo... .« 

Prekine ga dolazak partizana » s očima kao u mačke«. 

— Drugovi, na noge! Bolnica se otvara. Nanjuši je 
Loda. 

— Kakva je? - i 

— Sjajna. Dva odjeljenja. Loda wali »pastirski stanovi«, 
ja kažem »drevno hajdučko sakriyalište«. Za mnom! Nije 
daleko. : - 

Digoše se i krenuše, ponajviše nošeni od drugova, 

Kada uđoše u spilju, pričini se i njima »sjajna«, iako 
su osušene ovčje izmetine pokrivale tle, drevna čađa crnila 
stijene. Vatra je već gorjela u sredini; dim je došljacima 
grizao oči, al' je Loda bio otkrio rupu na krovu; čistio ju je 
s drugovima; zagušljiv se zrak već mijenjao. 

— Prije svega, dd se osušimo! — naloži doktor. 

Ležali su i stajali oko vatre, okrećući joj sad leđa, sad 
prsa. 
Para se dizala s njihovih odijela. 

Neki su otvarali vreće, vješali koješta uz vatru. 

Sav jad i oskudica partizanske poljske bolnice u čestim 
pokretima razabirali se na prokislim krpama, koje su sad 
visjele po konopima: šatorska krila istrošena, gunjevi ponaj- 
više razdrti, rublje u hitnji kakogod pokrpano, ponjave rije- 
tke, od čestog pranja izlizane, našarane nekim neizbrisivim 

mrljama. Nosiljke i poljski kreveti stajali uza stijene, oče- 
kujući, da budu ponovo popravljeni. Cipele i čarape, što se 
sušile blizu vatre; u bijednu stanju. 

Ljekar se međutim bavio s drugaricama oko težih bole- 
snika, ogledajući im rane, zavijajući ih ponovo; krijepio ih 
napitcima, bodrio riječima. Najviše je pazio na mladića, ko- 
jemu se rana bijaše na zlo dala. 

— Druže Jože, leži mirno; ne misli ni na gio 

* Kad se spilja bolje ugrije, počeše se gotovo svi -svlačiti. 

Tek ih sada toplina prožimala, grijala im kosti. Kakvi 
tragovi na onim omršavljelim, pa i osakaćenim, tjelesima! 
Masnice i modrice, ožiljci od rana, pečati od ožegline, biljezi 
od uboda, požiljci od šivanja žive kože, a oči udubljene, vra- 
tovi mršavi, kukovi splosnuti. I zdravim, još žilavim, prati- 
ocima i nosačima vide se rebra. Tko može, okreće se oko sebe, 
da ga jezik topline posvuda lizne. To ispaćeno i ozeblo ljud- 
sko meso počinje ipak da oživljava: udovi se slobodnije miču, 
lagano rumenilo javlja se na požutjelim mršavim licima; 
čak se i posmijeh pokazuje na blijedim usnama. U vatri je 
moć i čar, koji krijepe. i razveseljuju. Uši uživaju slušajući 
pucketanje suhih grančica, oči gledajući palucave ognjene 
jezičke. ; 

— Ha! Ha! Divote! | (, 

— Vode! Amo vode! > 

Al se liječnik opire: 

— Polako, djeco! Nahraniti se i naspavati se, A sutra, 
kupanje u toploj vodi. Amo porcije i žlice! 

Smjestiše se oko vatre, zagledaše se u kašu, što se kuhala 
u kotlu. 

Loda otvori svoje bisage i ponudi. 

— Otkuda tebi sve to bogatstvo? 

— Od BEN čudnovatih ljudi — odgovori kurir i stade 
pričati. 

— Mlitonje! Kukavice! — kliknuše neki. 

\ — Jest, reče doktor, no, ipak... U njih je glavno nešto 
drugo. To su vam posljednji ostaci drevnih starovjernika u 
ovoj zemlji. Tijelo je — vele — od Vraga, duša od Boga; 
spasi samo nju. 

— Al tise mučiš, da mi spasiš nogu — javi se ranjenik. 

— Spasit ću ti je, Miško. I tijelo je dar Božji. 

— To im ja rekoh, pa Pobjsgob od njih — uplete se 
Loda. 

— Pametniji polujatec od dida mudrijaša! 

.— Tako je! Tako! — nastade smijeh. 

Liječnik se lati kutljače, pomiješa i ogleda kašu, te reče: 

— Druže Miško, podupiri se štakom, približi mi se sam. 
Bit ćeš prvi na redu. 

Ranjeniku to polaska; htjede mu se šale. Stade, držeći 
porciju u ruci. 

— Druže doktore, ne uzdam se. Da mi se opet nešto ne 
desi. A 

— Što to bješe? 

— Bilo je prošlog mjeseca. Dug pokret; umor; nikad 
se naspati. Idemo u koloni. Ni hljeba ni duhana. Ja sam na 
čelu povorke. Guram naprijed prazne glave i želuca. Kad 
najedamput, preda mnom, na rubu ceste, velik kazan nad 
vatrom. Iz njeg se puši, kuhar je uza nj, s kutljačom u ruci. 
Ja vadim porciju i pružam je. Mirno čekam, da mi šutljivi 
kuhar naspe. Stojim tako samo neko vrijeme. Vatre je ne- 
stalo, čovjeka kao da zemlja proguta, a kazan se pretvorio 
u star, pocrnjeli panj, koji ondje iz zemlje strši. Dođoh k sebi, 
krenuh naprijed. I to ne bješe čitavo čudo. Vidjeh, kako i 

drugovi, koji za mnom hodahu, idu k onom panju s porci- 
jom u ruci. Doktore, da nas i ti ne prevariš? 

Nasta graja: 

— Gladni smo. Šuti, brbljavče! 

I bi šutnja, sve dok drugarice ne porazdijeliše hranu, 
i prvi se glad ne stiša; čulo se samo srkanje i žvakanje. Tek 
se sada razgovor nastavi. 

— Desilo se i meni nešto slično — poče zdrav pratilac. 
— Išli smo golom mirnom šumom, po svježem snijegu; mjesec 
je, u magli, jedva sjao. Umor, glad, potreba spavanja. Nigdje 
da stanemo i otpočinemo, a sve se nadamo kakvom seocetu. 
Najedamput, dok magla biva rjeđa, nebo se nešto vedri, čitav 
grad počinje da se pred nama pokazuje. Kućetine, tako 
visoke, da im se krov jedva vidi. Između visokih stupova 
nizovi prozora. Sve je zatvoreno, samo se najvišoj zgradi 
crne golema otvorena vrata. Na njima netko nepomično stoji. 
Sigurno naš Vrhovni. Pred njim su mirni i šutljivi partizani. 
Misli on na nas; zna, što nam treba. Eto, dočekuje nas. 

— A onda, druže? — veli mu liječnik uz posmijeh. 

— He, ti već znaš. Jalovo mi veselje. Sve se rasplinu. 
Stupovi: gola, uspravna debla; prozori: suho lišće, što se još . 
drži grančica; vrata: zimzelen grm; ljudi: neki panjevi. 

— I meni se to desilo — jave se dvojica. 

— Što je to, doktore? 

— Kako da vam kažem? No, da znate jedno. Glad i 
nespavanje, kad se združe, omame čovjeka kao vino i rakija. 
Nahrani se i naspavaj, pa se ne boj ni toga. Drugovi, na 
počinak! , 

A!' tim ljudima, poslije tolikih napora na tvrdu tlu, u 
vjetru i na mrzloj kiši, bijaše sada tako lagodno u crnoj 
gorskoj pećini, uz : dimljiva vatru i nešto hrane, da stadoše 

oklijevati. Kada doktor poče gasiti sam vatru, oni zapjevaše 
jednu od bojnih partizanskih pjesama. Čežnja za životom 
izbijala iz tih ponajviše osakaćenih, izmučenih mladića, 
Nešto topline i svjetlosti, nekoliko žlica tople kaše, vraćalo 
ih u raspoloženje, kojim bijahu ušli u prve borbe. Nešto se 
hvatalo njihove nutrinje, držalo se čvrsto svim korijenima 
kao busenje na rubu ponora, u koji bi ga vjetar i kiša htjeli 
gurnuti. Tko nije mogao grlom, pratio je takt pjesme kret- 
njom ruke, pa i samih prsti. Da je to za neke od njih 
posljednji zaplamsaj životne snage, znao je samo doktor, koji 
ih je dalje tjerao na šutnju i lijeganje. Doskora se umiriše 
i legoše. Sve se stiša, ču se samo hrkanje, drhtavo hrkanje 
ispaćenih bolesnih ljudi. 

Legne i Loda. i 

Slušao je, kako vani sad kiša pljušti, sad vjetar huči. 

Ču najedamput tuljenje vuka. Spočetka negdje daleko, 
promuklo i jedva čujno — možda s one strane doline — 
zatim uvijek bliže i jače — kao da se diže uza strminu — 
to se zavijanje glasalo također i ispred spilje. Neka grdna 
prijetnja groktala je muklo u njemu. Loda se čudio, što se 
straža ne uznemiruje, u pećini se nitko ne budi. Osjećaj po- 
gibelji nadvlada osjećaj neodređena straha, koji ga je obu- 
zimao, i on dvaput htjede doplaziti do otvora spilje, pa nešto 
uraditi. Ipak se ne maknu, jer je ono tuljenje naglo slabilo, 
odalečivalo se sve više, da se negdje sasvim izgubi u plju- 
štanju kiše i u huci vjetra. »Ha — mislio je — tim su 
ljudima glad i umor varali oči, meni nešto uši vara, Do 
ovake pustoši, u ovakvu noć, ne će ni vukovi.« 

Dugo je tako ležao. Kad mu se pričini, da će napokon 
zaspati, vidje, kako je drugarica ustala i zapalila iver od 
luči. Ona priđe k liječniku, dirnu mu rame: 

— Doktore, Joži je opet slabo. 

On se dignu, protura se kroz uspavane do bolesnika, 
koji je ležao na poljskom krevetu uza stijenu.- Raskopčaše 
ga, ogledaše ga te mu metnuše mokru krpu na čelo. 


! 


Momak je ležao nepomično, sav crven u licu. 

— Hm! — progunđa, nezadovoljno liječnik. — Druga- 
rice, deblju luč, više vode. 

— Potrošena je. 

— BGdi pratioce. 

Ona digne posudu, no, prije nego se maknu, Loda se 
uz njih nađe. i 

— Daj meni. Ja ću. 

Kad se vrati s vodom, kao da je rajediku: bilo nešto 
bolje. Bijaše otvorio donekle oči i gledaše u liječnika, koji 
je sjedio na nečemu sagnut nad njime i šaptao mu. 

— Jože, ne daj se. Pobijedit ćemo, radovati -se svi 
skupa... Eh, znam: ti misliš previše na izgubljenu nogu... 
a ni za što. Ne ćeš ići na štakama; dobit ćeš protezu, ni 
gvozdenu ni drvenu; takvu, da ćeš se njome slobodno kretati. 
Kada dođeš prvi puta pred majku, ne će tako lako paši što 
se njenom Joži desilo. 

Jedva primjetljiv posmijeh pokaza se na bolesnikovim 
usnama; liječnik nastavi: 

— A onda, junače, povest ću te ja sam pred našeg 
Vrhovnoga, pred Tita, i kazat ću mu, gdje i kako si se borio. 

Jože okrenu bolje glavu k liječniku, lice mu -se pofe 
vedriti, šapnu: 

—K njemu? 

— Da, k njemu. On će te gledati, štošta pitati. Na koncu 
će ti nataknuti na prsa medalju i stisnuti ruku. 

Izraz se mladićeva lica. preinači; sad su mu se i oči 
smiješile. 

— Govori — šanu iznova. | 

— Ne, druže. Umorio bih te. Sutra. Sada zaspi — reče 
mu liječnik pa dade znak drugarici i Lodi, nek se odstrane. 
On ostade uz bolesnika. ' 

Loda legne, i san ga svlada.“ 

Kad se probudi i izađe pred spilju, vidje, da ga neki 
pretekoše. Drugarice su nešto prale, pratioci koješta poprav- 
ljali, brinuli se za paripe i ovce. Dan bijaše lijep: vedar, tih. 

Kurir je čekao na liječnika, a doktor se doskora pokaza 
na vratima pećine. Bijaše blijed, nenaspavan. 

— Drugovi — reče — kopajte jamu. 

— Komu? — uznemiriše se svi. 

— Zagorcu Joži. , 

Nasta tajac, što ga ljekar prekinu: 

— Loda, sad možeš otići. Ravno, onuda. Komandant 
čisti pred nama put. Nađeš li ga u prvom selu, reci mu, da 
ćemo ovdje čekati do sutra kolonu, koja ide za nama. 

Loda se lati svog štapa. 

V. DIJETE 
K urir se žurio k dalekom puškaranju. 


Brada mu se tresla, znak ljutnje. 

»Zlobna li je ta ljudska Smrt!« — mislio je. »Zašto ne 
pusti, da Joža vidi majku; da ga Vrhovni nagradi medaljom? 
Kako i otkuda dođe u tami, po kiši i vjetru do gorske pećine? 
Nije li od nje bilo eno tuljenje u noći? Javila se, da plaši; 
ušutjela, da se dokrade. Naslutih je samo. Mene, koji nemam 
majke i nikakva me nagrada ne čeka, mimoilazi, ne stane 

nikada preda me, da se jednom pogledamo u oči. Bolest, 
Starost, Smrt! Kakvi to strašni nevidljivi bogovi. obilaze 
Čovjeka?« i 

Sjedne na kamen s laktima na koljenima, s glavom 
između dlanova. 

» Jadan li jutros bijaše drug ljekar! Možda Žejeti kako 
Ona ulazi u spilju, prilazi k Jožinu ležaju. Vidje je. Natezao 
se s njom. Zašto me ne pozva?« 

“ Vukući prste kroz kosu, napipa iznad čela korijene ne- 
stalih mu roščića, i kao da dođe k sebi. 

»Satire ludi, ostavi sve to. Misli samo papcima — kao 
davno; bit će ti bolje«. - 

I on skoči, krenu naprijed. 

Kako je hodao, pucnjava bijaše Pa i slabija, dok 
sasvim ne ušuti. Kada dođe na neku okuku, ugleda na zara- 
vanku pitomiji kraj s vodom, što teče, i crnogoricom pokritim 
brežuljcima na gornjoj mu strani;. gust, crn dim dizao se iz 
seoceta. 

Pohita i stigne. 

Seoce popaljeno i pusto; posvuda svježi tragovi borbe. 
U blizini vode naiđe na nekoliko partizana, koji su udešavali 
neki jarak, da zakopaju u nj leševe. Znali su ga i oni. 

— Komandant? — upita. 

— Goni Talijane. 

— K njemu ću i ja s vama. 

— Mi ostajemo. Dočekat ćemo bolnicu i povesti je dru- 
gim, sigurnijim, putem. Ne žuri. Ostaviše ovdje Talijani i za 
nas koješta. Možemo te nahraniti, obući, naoružati. 

— Dajte hljeb i kakav nož. Pokažite mi smjer. 

Bijaše već krenuo, kad ga pozvaše natrag. 


549 


— Druže Loda, imademo i mi ae, za komandanta. 
Nešto, o čemu će se kuharica u štabu moći lakše od nas 
brinuti. 

— Gdje je to? 

— Tamo iza onoga grma. 

Kurir nađe za grmom dijete, soje se a iko bacajući 
kamenje u vodu. S 

— Mali, dođi sa mnom. 

— Ne ću! 

Loda ga uhvati za lakat; dječak se opre, stade kričati. 

— Ne ću! Tu je još kamenja. Pusti me. 

Kurir ga digne i ponese. 

— Drugovi, otkud vama to? 

— Tko bi znao? Zapušteno ili dolutalo. Žestoko je. 

— Dajte mi za nj kakvo ćebe i nešto hrane. 

Kad uprti dijete na krkače, Loda ode uz proplanak. Ono 
se držalo kuriru oko vrata, ali je i sad kričalo, udarajući 
ljutito nogama. Nosač se nije na sve to obazirao. Kad ga de- 
rančić ujede za uho, sjedne na rubu šumice, stisne dijete 
koljenima. 

— Umiri se. Stoj tako, Da se pogledamo. 

Ono bijaše ao žilavo. Gledalo je bivšeg satira beg 
= straha. 

— Daj, iščupaj mi bradu. 

Mali se odmah lati posla. To ga čupanje i Lodino cerenje 
toliko razveseliše, da se poče i on smijati. 

— No; imaš li majku? 4 

.— Vele, da je nemam. 

— Oca? 

— Ne znam ga. 

— Koga onda znaš? 

— Babu Jagu. 

— Gdje je? 

— Pobjegla i ona. 

*“ — Kako se zoveš? 

— Markot. A ti? 

— Ujo. 

Loda htjede da se s djetetom bolje sprijatelji; sjeti se, 
kako se davno, na otoku, igrao sa svojim trima sinčićima. 
Pusti ga, pa mu reče: 

— Znaš li dobro skakati? , 

— Znam. 

— Deder, preko onoga kamena! 

Markot se zaleti, jedva preskoči, josnu nosom o travu; 
boljelo ga, ali ne zaplače. 

— Eh, sad ću ja. 

 Loda se vinu uvis; kad preskoči, baci se na nai pre- 
metne se nekoliko puta preko glave. 

Dijete je đipalo od veselja: 

— 1 ja, Ujo, i ja! 

Sad je Markot išao rado s Lodom. Hodali su uz šumu, 
odmarajući se pokatkad. Dijete je vrebalo na vjeverice, koje 
su se kretale po granama, hodale uzdignuta repa niz deblo, 
silazile na tle, da traže u šuškoru žir ili češer; vrtjele se oko 
gomilica na travi, gledajući, kamo to iz njih kreću crne 
povorke krupnih mravi. Njegovi su krikovi odjekivali šumom 
i plašili žune. Hitrik čvrstih nogu, nije imao mira; zdrava 
dječja snaga treptala. u njemu. Kad bi se umorio i ogladnio, 
došao bi k Lodinoj torbi, sjeo kuriru na koljena. Sad mu 
više nije čupao bradu — gladio je, a bivši satir se nije više 
cerio — smiješio se. Ali se kurir najedamput trenu; sjetio se 
svog zadatka. 

— Mali, shaidi 

<“ Izađoše na neki puteljak i sretoše doskora ženu, sika vodi 
kravicu. Ona se ne prestraši od crvene zvjezdice na Lodinoj 
“kapi; dijete odmah prepozna. O njemu je malo što znala. 
Dođe — reče — s nekom četom na prolazu u selu, gdje ga, 
hoteći ili nehoteći, ostaviše. Dadoše ga mještani samoživoj 
babi Jagi u ruke, nego, ona lijena i ljuta, dijete kao živa 
- vatra. Jedva ga hranila, karala ga i tukla, da mu zatim vješa 
o vrat križiće i svete sličice, kojima se vrag iz čovjeka tjera. 
Pobježe pred Talijanima u pastirski stan usred šume; pogna 
ovcu i ponese kokoš, dijete ostavi. Možda i baba sad misli, 
da je ono nastradalo. 

— 1 jest, za nju — reče nato kurir. 


“— Kamo ćeš s njim?_ 
“— Gdje će mu biti bolje. 
— Sretno, druže! No, pazi. Lopovi se skiću po šumi. 
«I Loda je u hodanju pazio; nagovori dijete, da šuti. 
Čuvao se; ne očuva se. Iznenadiše ga tri čovjeka; zakrčiše 
mu put, omjeriše ga pogledima. 
— Stani! Pusti dijete, skini sve, što nosiš i... nestani. 
- — Nikako! — viknu kurir i sav se propne. 


Oni ga htjedoše zgrabiti. Loda ispolji svu svoju snagu 
i okretnost. Udarao pestima, nogama i glavom. Vrtio se, 
odskakivao, otimao se zgodnom kretnjom, borio se i zubima. 
Napadači bijahu na čudu. »Vražjeg li čovjeka!« Ljutnja 
spopade i njih. Markot je neko vrijeme u to gledao; uvreba 
zgodan trenutak, ugrize razbojniku ruku. Taj se okrenu, udari 
svom snagom dijete nogom. Markot jauknu, pade i ne maknu 
se više. Bivši se satir još većma ražesti. Poboja se, da će 
klonuti, pa izvuče nož. Razbojnici ustuknuše; jedan ga na- 
padne kocem, drugi kamenjem. Loda poče izmicati, najedam- 

put digne se kozjim skokom na neke hridine. Kad se i oni 
gore popeše, ne vidješe ga više; obađoše uzalud obližnju 
šikaru te pođoše nizbrdo.. 

Sav istučen, Loda u skrovištu počeka, da ga malko minu 
bolovi, i da razbojnici odmaknu. Iako mu se nije više nadao, 
potraži dijete. Nađe ga odmah. 

Markot je još ležao na puteljku. Nepomičan, blijed, 
teško je disao. ' 

— Ujo, ubiše me. 

Loda ga dignu, ponese drugamo. Kad se smjesti, zadrža 
dijete u naručaju. Ogleda ga. Lopov ga udario u zlo mjesto, 
u slabine. Boli ga. Grči se, kao da se u njemu nešto kida. 
Napokon, se umiri, ostade. E aus i Vešk mutnih - očiju i 
skrivljenih usta. 

Kozobradi se nije micao,  prisluškivao - je djetetovu di- 
sanju. Doskora se Markotovo lice zacrveni, oči se otvoriše, 
1 ruke počeše gorjeti. Loda je znao tu čovječju bolest, pa se 
zabrinu. Dijete se uznemiri. 

— Mali, ne boj se! Proći će i to. Ne će Ona k tebi, 
dok si u mom naručaju. ' 

Napne se, kao da je na straži. Gledao je, da 1 se kakva 
grana njiše, kakva sjena miče, klizi li što po travi. 

— Ne boj se. Tvoj je život još tako sitan, tako prazan, 
da Ona nema što da ti s njime uzme; mrvica si ti, Ona je 
proždrljiva, nesita: guta sada krupne zalogaje. 

Sjeti se, kako zakopa već davno sina Afsa na otočiću 
pokraj velika grada na moru, prekjuče pak druga partizana 
nedaleko mlina na potočini. 

— DA. Al sve to bijaše noću; sad je dan, sunce sja. 
Ona može mimo mene samo po mraku. Ne dira u me ni kad 
je poželim. 

Dijete zastenje, maknu ruku. 

— Ne plaši se. To miš prođe šušnjem, negdje daleko 
puca i praska. Tamo je sad Ona; obara jele, ne kosi travu. 
Zaspi, ptičice! Ponijet ću te u svoj rodni kraj, u zemlju veselu, 
gdje Nje nikad nema. Zaspi tvrdo i spavaj; dugo spavaj, 
sve dok se ondje ne probudiš. Mi ćemo pobjeći daleko od te 
“neprestane jurnjave, mučenja i gonjenja. i 

Dijete kao da ga razumije; smiri se, sklopi oči. Sunčev. 
se trak provuče kroz jelovo granje, obasja Markota. Smola 
zamiriše na kori debala. Podne lijepa jesenjeg dana razve- 
seli šumarak. Neka ptica doletje i zapjeva na obližnjoj grani. 

I Lodino se lice razvedri. 

Zibao je polako dijete. | 

— Tako, mali čovječe! Spavaj. U mom krilu ne će te 
nitko dirnuti ni vrhom prsta. Kada stignemo u moj kraj, 
posadit ću ti dva roščića nad čelom, povest ću te u lug pun 
lovora i mirte, da:se u njemu naskačeš. Rast ćeš jak i lijep. 
I nikad više babe Jage. I ni otkuda Nje! 

Lodu spopadne iznova neodređena čežnja. Kroz vjekove 
se muči, prezren i gnan, uvijek na braniku; sve do dolaska 
Partizana nikada da mu tko stisne ruku, kaza mu »druže«, 
DA, s tim novim ljudima i njemu je bolje, no, eto, što mu 
se danas desi. Ne će više da trpi, i da jednom ipak kukavno 
svrši, kako se to sada mnogima ovdje zbiva. Živjeti! Al 
onako, kako bi htjelo to dijete. U Markotu je iskra, koja će 
u ogorčenom bivšem satiru opet raspaliti punu životnu vatru. 

— Jadno dijete, kad ću te opet uprtiti na krkače! 

Oganj se bijaše ugasio na Markotovim obrazima, ruke 
mu ohladile. Nešto se dešavalo. Napinjao se da diše; dignu 
malko glavu, da je opet spusti; ne maknu se više. 


Loda postavi dlan na njegovo srce. 

Ono nije više kucalo. 

Sred bijela dana, Ona bijaše — šutljiva i i nevidljiva — 
došla k djetetu, te ga digla iz Lodina naručja; odnijela ga, 
ostavivši kuriru Markotovo tijelo. ' 


VI. »NERANJIVI ĐAVAO« 


[od ostane kao okamenjen | s djetetovim mrtvim. tijelom 
na koljenima. 

Glava mu se smuti. Pričini mu se, da se sve zaljuljalo 
oko njega; zaljulalo se u tankoj nemirnoj magli i poprimilo 
nove oblike, prijeteće kretnje. Stablo je pred njim naglo 
potamnjelo, izvuklo se iz zemlje, stalo da klizi prema strani, 
otkud se javljala uvijek jača pucnjava. 

— Stani! — ote mu se iz grla. 

Avetno stablo poče hitrije odmicati, bivajući. sve više 
nalik na crnu ženu s.nečim u naručju. : 

On ustade, položi leš na mahovinu, zatrča se za njom. 

Prikaza je već blijedila, nestajala; Loda nije dolazio 
k sebi; hitao je i vikao: : 

— Stani, prokleta! Vrati dijete! 

Brzao je i skakao preko trnja i kamenja, provlačio se 
kroz šikaru, preskakivao jarke. Gologlav, bosonog, sav raz- 
drapan, trčao je k nekim sjenama od stabla, vičući: »Stani! 
Vrati!« Iskonski, životinjski bijes drmao je njime. Sve dugo 
ukroćene ljutnje zbog pretrpljenih nepravda, gorčine zbog 
nanesenih uvreda u dugu mu životu, srdžbe zbog zlostavljanja . 
i otimanja nađoše se sada u njemu, razbjesniše se zbog nove 
pakosti one nemilosrdne, a nevidljive, koja ga kroz vjekove 
obilazi, da ga sad jedva dirne, sad ljuto bije. ' 

Još nikad kao do sada ne osjeti bol, koja nije bila 
tjelesna. 

Rijetki prolaznici i čobani gledali ga više u čudu no u 
strahu. »Poludio skitnica«, govorahu nekoji i bacahu se na 
nj kamenjem. I kad bi ga pogodili, on se nije osvrtao. 
Uzbuni maleno naselje skrito u udubini. Doskora su avioni 
kružili nad njim, bombe su praskale; njega je to veselilo. 
»Tu-je negdje i Ona. Mjesto borbe nije daleko«. Žalost i 
srdžba tresle su njime, smućivale mu još više glavu. »Počekaj! 
Vrati! Ne možeš ti meni ništa. A stignut ću te... Dijete 
je moje«. Približavao se k mjestu borbe. Nailazio je na 
straže i patrole. »Stoj«, vikahu uzalud neki i pucahu u nj; 
»Loda, stani! Poginut ćeš«, klicahu mu drugi, koji ga pre- 
poznavahu. On je samo jurio, bez daha, izvan sebe. : 

S nekim kocem uđe u središte okršaja. 

Partizani,- vješti takvim sukobima, borili se odlučno, ali 
i oprezno, gotovo hladno; zaštićivali se panjevima i deblima,. 
krili se u grmu, sklanjali se iza hridina i gomilica zemlje; 
verali se i puzali; samo bi, u zgodan trenutak, ustali i navalili 
na juriš, prsa o prsa. Momci su padali, tko mrtav, tko ranjen. 
Kozobradi se nije čuvao. Navaljivao je ludo, motkom u 
desnici. | 

— Ha! — klicao je. — 'Tu je ona Ona. 

— Loda — ču se glas u onoj pucnjavi — ne tako! 

On ne posluša. Tražio je neprijateljska mitraljeska 
gnijezda, otkrivao ih, pokazivao svojima, ulazio u njih samo 
s kamenom u ruci. Talijani su mislili, da su mnogi odmah 
za njim, pa su se predavali ili bježali. Loda bi ogledao rupu, 
kao da u njoj nekoga traži, i srtao drugamo. Tane bi ga po- 

katkad pogodilo; on bi tada malko stao, škrgutajući od bola 
“zubima, no ne bi čekao da njegovo tijelo samo izbaci gvožđe 


iz sebe. ' 
— Tu si, s njima. Il' ja tebe, il' ti mene! — klicaše. 

Trčao je lijevo i desno, uvijek naprijed, iznenađujući 
neprijatelja. A bio je čupav, sav razdrapan, pun krvavih 
rana, no, podvostručene snage, neviđene hitrine i okretnosti. 

— »Un diavolo invulnerabile!« (Neranjiv đavao!) kli- 
cali Talijani, odmičući, dok su partizani udarali još žešće. 

Kad se napokon okrenuše, i stade ih trka, kozobradi kao 
da se pomami: 

— Drugovi, ne dajte! Pobjeći će i Ona s njima. Goni! 
Hvataj! 

To gonjenje i to hvatanje on ne vidje. 

Sile ga izdaše; sruši se. 

Kad' se probudi iza duga i najtvrđeg sna, nađe se na 
ležaju pod nekim šatorčićem. Bijahu ga djelomice svukli, | 
oprali, omelemili i ovili. Iako ga na više mjesta još boljelo 
i peklo, skine sve sa sebe, sjedne na ležaj. Mučilo ga nešto 
drugo: misao na dijete i na onu crnu, nedostiživu. 

U posljednje dane više je puta naišao na nju, osjetio 
njenu blizinu: uz kurira na kršu, uz partizana na rubu šume, - 
uz palog mladića iznad mlina, uz bolesnika u pećini, uz 
dijete u lugu, između boraca u okršaju, a uvijek je bila 
jednaka — halapljiva, podmukla, okrutna. Njega pak draži 
i mimoilazi već toliko dugih vjekova. Sad igra najpomamniji 
.ples, vukući toliko ljudi, dobrih i loših, u divlje joj kolo, 
njemu samo baca ispred nogu mlade glave, a, što je naj- 
gadnije, čak i dječje. 

Tako je mislio, no uvijek mirnije; spavanje ga bijaše 
rastrijeznilo. E 

Sjeti se Vrhovnoga i komandanta; potraži svoje prnje, 
što ih netko bijaše bacio u kut; opipa u haljetku zamotuljak, 
- obuče se 1 izađe. 

Pred šatorićem sjedjelo je nekoliko lako ranjenih dru- 
gova; drugarice su kuhale i prale; žene iz obližnjih sela 
bijahu nešto donijele borcima. 

. Dočekaše ga, začuđeni. 

— Gle ga! Oživio. Prebolio. 

2 — Poslaše po liječnika, a ti... eto! 

— Ja mu kuham dobru čorbu, on... ustade! 

— Loda, junače, opoštenio si se. 

— Vaj, kakav si! A spremiše ti sve novo. 

— Kamo? 

— Do komandanta — odgovori kurir. — Gdje je? 

— Ondje, pod brežuljkom. Ne napinji se! Da te netko 

prati. 
— Ne treba, drugovi. 

I on ode, da izvrši sam, do kraja, svoj zadatak. 

GLAVA XXII... I POSLJEDNJA 


U njoj se priča, kaka je besmrtni satir postao napokon 
smrtnim čovjekom. . 


Koi Loda primi doskora nov zadatak. 
Reče mu komandant: 

— Proturaj se do sela V., kojim smo prošli. Nađi kod 
nekih seljaka mladog druga Gćra. Reci, da moraju što prije 
k nama. Svakako! Onog ranjenika makar na rukama pre- 
nijeti! Vrati se samo s njima! 

I Loda pođe. 

Morao se doista žuriti. Partizani su odmicali, a mnogo- 
jači neprijatelji gledali da im prekinu put i da ih opkole; 
dugo kovani obruč prijetio da se zatvori i stegne. 

Kurir se dosta namuči, dok mu uspije — ponajviše 
mrakom — proturati se nadomak sela, koje bijaše ostalo 
prilično daleko iza pogibeljnijih položaja. , 

Stade, da ga najprije malko ogleda. 

Poluporušeno selo izgledalo je mirno, gotovo mrtvo, na 
pretežno kamenitu tlu s rijetkim stablima, a ipak zazele-. 
njelo travom novog proljeća. Iz nekih se kućica dizao dim, 
ali oprezno, bojažljivo, kao da se i on nečega plaši i hoće 

da se što prije rasprši i da ga nestane. Nije bilo vidjeti 
nikoga do dječaka, koji je na proplanku brijega pred ove- 
ćom šumom pasao nekoliko ovaca. 

Loda pomisli, da je možda baš on uzrok tome. Ne vidi 
nikoga, no, bit će, da više očiju gleda iz skrovišta u njega, | 
prateći nepovjerljivo svaku njegovu kretnju. Morao se dakle 
drukčije približiti. Krenu natrag, izlažući se još više pogle- 
dima iz seoceta, uđe u šikaru, sakri se u njoj. U nadi, da mu 
je pošlo za rukom uvjeriti bojažljive ljude, kako nije nepri- 
jateljski uhoda, no neki skitalac, koji već pođe drugim putem, 
ne maknu se sve do noći; radovao se, što ne čuje u selu: 
nikakva znaka uznemirenosti ili povlačenja u šumu. 

Kad se dobro smrkne, on se digne i došulja do kućica. 
Mrak i tišina. Njegovo uho ipak nešto čuje u nekima od tih, 
rekao bih, zapuštenih, praznih košnica. Vidje slabu svjetlost 
na rubu okvira zamračena prozorčića; odluči se i pokuca. 

— Drugovi! 

.— Tko si? — ču se glas. 

— Partizan. Kurir. 

Vrata se otvoriše, Loda stane na pragu, Pred njim je 
niska soba s posteljom, gdje leži zreo čovjek s naočalima na 
nosu; uza stol, na kojem gori malena svijeća, što je stariji 
seljak diže, da bolje osvijetli došljaka, mlad partizan otvo- 
rena lica, ovećih usta i bujne plave kose uspravio se čvrsto 
pred Lodom i peri u nj pištolj. Kurir i mladić gledaju se 
neko vrijeme. 

— Zdravo, druže Goro! 

— Od koga tebi moje ime? 

— Od komandanta, koji me šalje. Moraš s ranjenikom 
odmah k njemu. Vodit ću vas. 


— Kako se zoveš? 

— Loda. 

— Čuo sam spominjati tog Pekova kurira . — javi ses le- 
žaja ranjenik. 

— Druže, uđi i sjedi! — reče na to G6ro; seljak zas 
vrata. 

Loda ispriča, što je i kako je. Raspršeni partizanski 
odredi žurno se kupe, da se zajednički probiju natrag prema 
sjeveru; stižu i pojedinci. Komandant ne će moći više čekati 
na njih dvojicu: krajnje je vrijeme; valja već sutra... , 

— Ja nikako ne mogu — prekine ga ranjenik. — Moja 

je noga u jadnom stanju, put dug i nikakav; ni paripa ni 
ljudi da me nose, a težak sam čovjek. Ma i koliko se vi oko 
mene mučili, ne ćete me moći na vrijeme prenijeti; sebe biste 
upropastili. Čemu onda? 
' — Ainetreba — reče seljak. — Neprijatelji više ovuda 
ne prolaze; slijedeći partizane, odmiču i oni odavle. Ono 
malo žena, djece i staraca, što još ostade, prokuburit će, dok: 
ova nevolja mine, najmirnije baš ovdje. Zatim, kad se 
zdravlje vrati, bit će sve lakše. : 

— Tako je, starče. Ljekar sam; znam, što je sa mnom. 
Zato se nisam odazvao ni prvom komandantovu pozivu. 

— Ali, da sada ipak kakogod pokušamo? — javi se 
Gćro, koji je dijelio s Lodom hljeb i mlijeko, što ih neka 
žena bila međutim tiho donijela. 

Ranjenik pruži ruku i pogladi mladića po vlasima. 

— Goro, ti čezneš za svojim bataljonom. Pusti mene 
ovdje. Vrati se sam s kurirom; ići ćete lakše i hitrije. Ne 
brini za me. 

— Nikako. Ne ostavljam tako druga. 

— Kurire, vrati se onda sam i reci, kako nam je, i nek 
nas ne čekaju. Mi ćemo ih kasnije već naći. 

Loda pogleda u jednog i u drugoga te reče: 

— Ostajem ovdje i ja. 

— Zašto? — upita ljekar. 

— Jer mi komandant kaza: »Vrati se samo s njima.« 

Mladić se trgnu, zagleda se pomnjivije u kurira. 

— Kako ono reče, da; se zoveš? 

— Loda. 

— Ma, baš Loda? 

— Jest, druže. 

— Pričinilo mi se, da si kazao »Lola«. Odakle si? 

— S otoka. 

— S kakva? . 

— S Brača. ' 

— Što si na njemu bio? 

— Pastir. 

— Pastir Loda s Brača! — začudi se još većma Gora. 

— Koliko ti je godina? 

— He, toga više i sam ne znam. 

Mladić se uskomeša: E 

— Doktore, čuješ li ga? Gledaj ga. Kakve uši! Kakve 
oči i kakva brada! Pa, kao da je doista — on! 

— Tko to? — zapita doktor. - 

—. Onaj bivši satir, o kojem sam ti onomadne i čitao iz 
knjige, što mi propade. 

— Pjesniče, polako. Ne fantaziraj. 

— Čekaj; da vidimo! — reče mladić pa digne kurira sa 
sjedala, uhvati ga za lakte i uperi u nj j pogled. 

— Znaš li čitati? 

— Ne znam. | 

* — Je 1 ti ikada tko čitao iz kakve knjige? 
— Nije.. 

— Pazi! Da 1 se sjećaš starinske lađe, što te prenijela 
na otok? 


— Sjećam se. Imala je mnogo vesala, i zločesti su ljudi 
na njoj bili. 

— Nađe li se ikad s nekim starim carem? 

— Da. Zvao se Diokles. 

— Jesi li ikada imao djece? 

— Jesam. Tri sina: Hreba, Divora i Afsa. 


— Da I si se 1 ti jednom bunio protiv vlastele na 
Hvaru? 

— Jesam. Vodio nas vojvoda Janko. 

— Reci, faune, kako se zove bog tvoj, bog nad svim 
bogovima! 

— Veliki Pan. e 

Gćro bijaše izbuljio oči, zacrvenio se u licu; stade Zaoa 
skakati od uzbuđenja: 

— On je! On je! Besmrtnik je među nama. Još. žive 
drevni bogovi. Prerušeni u pastire, u bose kurire, u odrpane 
skitalice i u prosjake, lutaju po zemlji, obilaze podivljale 
ljude, koji ih gone u maglovite predjele bajke i mita. Al' . 
su oni još tu, i jednom će nam se otkriti u čitavoj svojoj 
veličini i sjaju. Ne će još dugo ostati u progonstvu, poniženi 
i uvrijeđeni. Što su za njih naši dugi vjekovi? — trenuci. 
Što sva ta naša ljudska zbivanja? — puljci u vodi. I jedan 
je vidljivi dokaz dovoljan. +. Doktore, gdje i kad sam morao 
to doživjeti! Vidiš li ga? Čuješ li ga? 

I on je Lodu dalje promatrao, dirao, ispitivao, da se 
još bolje o nečem uvjeri. Kao da izbija iz njega nešto, što se 
već davno pritajilo. Oči kao da mu prodiru kroz koprene, 

iza kojih se dižu svijetli likovi. Ona se niska, jadna soba za 
nj širi, pa su mu kretnje upriličene široku, otvorenu prostoru, 
Svjećica na stolu promeće mu se u sunce; zrak proljetne noći 
prodire odasvuda. Govorio je u zanosu, glasom uvijek zvu- 
čnijim, riječima uvijek višima. Ranjenik ga slušao spočetka 
u čudu, zatim zabrinuto reče: . 

— Goro, dosta! Jest, kazat ću i ja svoje, no, valja pre- | 
ke Sutra će nam biti sve jasnije. Tako. Sjedi. Umiri 
se... Starče, spremi kakav ležaj i za tog čovjeka. 

LA Loda nato: 

— Ne treba. U proljeće je ljepše .pod vedrim nebom, 
a vi ste bez straže. 


I kurir izađe. . 

Bio je smućen možda i više od toga čudnovatog mla- 
dića. 

Kako to, da se Klajedinjt koješta dobro PRSJEke te mo- 
gao odmah onako odgovoriti? 

Kakva je to knjiga, po kojoj drug Goro o njemu mnogo 
zna i drugima priča? _ ; 

Kad će mu jednom biti dano, da bude samo ono, što sada 
mora biti? : 

Što sve to. reče onaj mladić, a on, Loda, može samo 
mutno razabrati? . 

Na to je inislio, pobrkano, na švoj način. Nije se trudio 
da nađe tome odgovor. Otima se razmišljanju, što mu se od 
nekog vremena sve češće nameće. Prisluškuje govoru mirne 
proljetne noći. Trava miriše, vrelo ne&dje grgolji, ptica se 
javila u obližnjoj šumi. Spopada ga san, dok osjeća, kako mu 
je ugodno, što se sastao s tim plavokosim_mladićem. 

D rije svega — reče sutradan ranjenik mladiću — iako 
te već dovoljno znam, morao sam se sinoć začuditi tvom 
naglom zanosu, hitrini, kojom si stvorio takvo uvjerenje o tom 
čovjeku. Začudio sam. se to više, što si književnik, pripovje- 
dač. Kakve sve likove, ljudske i poluljudske, katkad i potpuno 
fantastične, nisu izmislili stari epici, pa i mnogi od novijih 
romansijera i dramatika, a u svrhu, da mogu-dati. maha svo- 
joj mašti i kazati nešto, što bi inače teže izrazili. Znani su 
ti Shakespeareov Kaliban, Viktor Hugov Kvazimodo, Swif- 
tovi Liliputanci i gorostasi, pa poluživotinje, o kojima je pri- * 
čao najveći pjesnik na svijetu, helenski narod: kentauri, fauni, 
jarac-čovjek i bog Veliki Pan, koga si sinoć spomenuo. Svi 
su samo neki fantastični likovi, simboli, što ih književnik 
može upotrebiti. Je li tako, pjesniče? 
— Jest, profesore — odgovori Gć6ro. 


— Dobro. A zašto tako ne gledaš i na Pastira Lodu, o 
komu tebi i meni poznati pisac napisa čitav roman? Ne samo 
što on ne unese u svoje pričanje ništa, što bi moglo dati po- 
voda kakvu vjerovanju u neku apsolutnu nemogućnost, nego 
je to vjerovanje sAm isključio, nadodavši još fantastičniju 
izmišljotinu: neumrlost toga tvoga bivšeg satira. 

— Ima likova, koji su doista besmrtni. 

— Jest. Jeruzolimski postolar Ahasver luta i danas po 
svijetu; bratoubica Kain, koji se rodi u mlade dane postanja 
zemlje, pojavio se, eto, i u našim krajevima; sinoć, kad si 
ugledao kurira na pragu, pružio si protiv njega cijev pi- 
štolja, misleći na Judu Iškarjota, koji nam u trag ide. A znam 
i za druge »besmrtnike«. Spomenut ću samo dvojicu od naj- 
krupnijih i najčuvenijih: Hamleta i don Kihota. No, ti su 
svi, kako sam reče, samo likovi.. Jedino bi u tom smislu taj 

vaš Loda mogao postati manji ili veći — besmrtnik; zavisi 
sve o sposobnosti onoga, koji ga je smale A ti: nemoj se: 
zatrčati. . 
— Nisi li gledao, kako je kurir Loda tjelesno pa 
— To malo znači. Antropolozi znadu za mnogo čudno- 
vatije slučajeve. Koješta se prije rata viđalo i u manjem 
putujućem cirkusu ili panoptikumu. Moja je struka prouča- 
vanje mikroba; tjelesnom gradnjom ljudi, a još manje »po- 
. lubožanstva«, ne bavim se. Interesantno bi svakako bilo znati 
nešto o seksualnim nagonima »bivšeg satira«. . 
— O tome autor romana ništa osobito ne priča, a sinoć si - 
sAm čuo, kako je Loda jednom imao tri sina. ' 
.— Hm! — nasmija se doktor. — Čudnovat satir! Da ga 
nisu jednom bar djelomice uškopili? 
— Druže profesore, nemoj tako! 
— Ine ću. Nisam cinik i porugljivac. Htio bih samo, 
da se što više približiš mojem gledanju. 
— Ne mogu još. Nešto mi krupno stoji na putu. 
— Reci. 
Htio G6ro da govori, kad stari seljak uđe u sobu. 
— Što je, čika Ilija? _ 
— Čudo, doktore, .s tim  kurirom. Pomagao .mi brati 
drva u šumi. Hitar je, vješt. Odjednom mu dosadilo. Popeo 
se na vrh stabla; sjedi ondje; zviždi kao kos i ne da se dolje. 


— Sjajno! usklikne Goro i skoči na noge. Idem k njemu. 
A _ doktor, šaljivo: 


— Idi, sinko. Kad se vratiš, omla mi ne će više go- 
voriti o polusatiru, nego o pom JERE i 

viždanje dovede Gćra do stabla. —\ 
— Što to radiš, Loda? 5 
— Eto, zovem te. 


— Stigoh. 
— Nisi — odgovori kozobradi i stade zviždati još jače. 
— Ha, razumijem — kaza mladić i poče se penjati. 


Dva puta skliznu niz deblo; padne na breme suha gra- 
nja, što ga Loda bijaše. skupio; ogrebe do krvi obraz; tek 
treći put dospije do sredine krošnje, i ne usudi se naviše. .. 

Loda se spusti do njega. 

Mladi je partizan još teško dihao, ask. su mu sitne pom 
plje krvi curile niz ogrebeno lice. Bijaše raskolačio oči i 
zagledao se u zemljište između šumice i seoceta. Najedamput 
će: : g 

— »Lorsque nous avons fait la guerre, 

La nature a fait le printemps«. 

— Ti me sigurno nisi razumio. 

— Nisam. A što reče? — upita Loda. 

“— Ja sam to davno čitao u malenoj zbirci francuskih 
stihova, a ti ćeš sada u toj velikoj, svima razumljivoj knjizi, 
— odgovori Goro i pokaza procvjetalu livadu. 

Proljeće bijaše u punom cvatu. Kamenje, što .je pogdje- 
gdje virilo iz zemlje, a nalik na oble bijele zube, jedva se 
vidjelo od prolistalih žbunova, od visoke svježe trave, od 
svakovrsnog poljskog cvijeća; kao da se taj mirisni i šareni 
puk i iz svih toplih mjeseca i krajeva šor: sakupio, da slavi 
svoj proljetni blagdan. 

Modrile se petokrake zvjezdice dlakavog borača; konj- 
ska ustašca vitkog blagovonja; lepezasti cvjetovi vodopije, 
nalik na okrugle medalje, da okitiš njima prsa princu Pre- 

maljeću; grozdovi dimnjače; borbeni kokotići s ostrugom 
uvijek uvis spruženom; okrugli cvatovi skromne loptarice; 
čaške odnekuda na onu livadu zalutalog lana. 

Crvenjeli se vrijesovi zvončići, zvjezdice nježne krike, 
a mak se žario kao žerava. ; 

Žutjela se zlatica i poljska gorušica; gorjeli su kao pla- 
mečci zlatni cvjetovi uspravne, ponosne divizme; njihale se 
grane na tankim vlatima ivanjskog cvijeća; cvjetovi su 
linolista otvarali kukcima usta sa crvenom gornjom usnicom. 

Blagdan boja bijaše i praznik miris4. Slatka omama 
spopadala je obojicu na onom stablu. Loda je otvarao i usta. 
Gćru su podrhtavale nozdrve. Ne osjeti. više potrebe da, 
zbog razgovora s drugom profesorom, ispituje potanje kurira, 
da ga važe i mjeri. Od nekog vremena, u borbama i u čestim 
pokretima; u teškom životu, što ga je vodio; u ljutnji i u 
mržnji, što ih je osjećao na napadače i na izdajice, sve se u 
njemu bješe skrutilo; nježnost i radost, ta dva najjača izraza 
njegova bića, kao da se bijahu povukle u najdublju mu nu- 
trinju. Sve tvrđi dušom i tijelom, veselje mu postajaše sivije, > 
tuga crnja. On, obožavalac prirode, prolazio je sada veli- 
čanstvenim gorama, preko krasnih rijeka i dolina, kroz šume, 
za kojima je jednom čeznuo, ali nije više mogao da im osjeti 
čara, da se odazove njihovu zovu, da im čuje i razumije 
vječni nijemi govor. Njegovi stihovi postajahu, kao i on sam, 
tvrđi; sve je tanja bivala veza s godinama punim sanja i 
mladenačke mu radosti. A gle! banu iznenada taj jednostavni 
a čudnovati čovjek, sjeti ga nekih drevnih zgoda ili mita, i 
njemu se opet otvaraju pritvorena vrata, pred kojima sad 
stoji, zbunjen, no, i obradovan, na pozlaćenom pragu... 

Kozobradi se.spusti na tle; mladić za njim. 

I stade ih trka po poljani. 

Loda je skakao od kamena na kamen pokazujući vještinu 
roda, iz kog poteče: ne pogazi biljke, ne prelomi vlat, ne 
ošteti cvijet. S Gć6rom je drukčije išlo: njegove su teške noge 
bušile cvjetne sagove, parale i otkidale; trava mu se ovijala 
oko gležanja, kvaseći ih rosom i vukući se, iščupana, za njima. 
Dva puta posrnu i pade. 

— Kozja brado, stani! 

Loda ga dražio. Okrenuo bi se, nagnuo leđa, spružio 
naprijed glavu i zatrčao se na Gora, da ga tjemenom udari o 
prsa. Tako ga i sruši natraške; ne dade mu, da se digne, 
sjedne u travi do njega. 

— Ha! Vjeruješ li sada, da sam onaj pravi? Ne treba 
zato one knjige! 

— Izvuci rogove! Pokaži rep! 

— Ne ću. Čuvam ih za onog tvog profesora. 

— Ha! Ha! — odjekivao je livadom Goćrov smijeh. 

— Šuti! Gle, što uradi od tih bijelih cvjetića. 

— Trava je, da se bere, da se po njoj trči. 

— Nije! Ona je, da se pase. Ovako! 

I Loda poče hodati četveronoške. Pasao je najnježnije 
cvjetove; žvakao ih i gutao. : 

— Jarče bez kostrijeti! 

A kozobradi raskopča bluzu, otkrije prsa, pokaza šumu 
crnih dlaka. 

— Gledaj, goli ljudski žapče! 

Goro se digne. 

— Satire, sasvim te priznajem. Knjiga pobijedi; profe- 
sor propade. A sad, naprtimo ono breme. Čekaju nas. 

Kad mladić uđe u kućicu, profesor ga zapita: 

— A što ti je to na obrazu? 
— Uspomena s mog prvog intimnijeg sastanka s bra- 
čkim satirom — odgovori mu Gćro. 


( voro bijaše jedno od one vrste seoske čeljadi, koja, ma 


i koliko je godine vodile iz djetinjstva u muževnost, i 
škola ih dotjeravala, i grad ih mijesio, u njoj nikad ne izu- 
mire negdašnji dječak. Živi, makar skrit i pritajen, boja- 
žljiv i sramežljiv, u čeljadetu, da provali iznenada iz skrovišta 
i dade oduška svojoj prirodi. U te sretne trenutke čovjek vidi 
sve oko sebe svježim, nepomućenim dječjim očima. Ne sniva, 
ne sanjari; gleda doista u svijet svoga djetinjstva kao u grad, 
što uroni u neko modro more, da se pokatkad digne i za- 
blista na suncem obasjanom površinom. 

G6ro bijaše u godinama, kad mladićstvo dalje dozrijeva; 
događaji u zarobljenom gradu i u partizanskoj šumi tjerahu 
ga još naglije naprijed, stazama zrela čovjeka: mislioca i 
borca; al' je u njega bilo još uvijek živo dijete, koje je osje- 
ćalo i viđalo svijet na svoj način. Ono je u praskozorje gle- 
dalo nebo i govorilo u ritmu, u majčinom narječju: 

— »Vetri so nebčski konji, ki vlečć oblake (voze nebe- 
škega sena) v štalo: črne mrake. I nalćpšem od sa konjov 
pala je potkova: ko misec se zasvetlčla, sa zlata i nova.« 

Ono je motrilo, kako sunce sviće nad planinom, da po- 
hita kroz tanke oblačiće, što se rude i sjaju; pa je klicalo: 

— »Sonce ima plav škrljak i od zlata lače; plašč svilni 
mu je oblik, — pa veselo skače.« 

Takvo dijete također ne zna za »slike« i »personifika- 
cije« u radionici pjesničkog zanata; sve, što vidi, za njega je 
stvarnost, i ono pruža ruke, da je se i dotakne. Ljudi mu se 

smiju, no, uz neku razdraganost: osjećaju, da je ono i pre- 
često bliže istini od njih, da je zna zgodnije, jednostavnije 
izraziti, a da je sada i njima drukčije, jer je življenje nešto 
lijepo u njima pomutilo, ukočilo, na koncu i raznijelo. To 
dijete najbolje i opaža, — ponajviše sitnice, od kojih je tkana 
čitava pređa. Svega: prirode i života. Nosilac njegov, drug 
Go6ro ne bi — kao ni mnogi drugi ljudi — u šumi koješta 
vidio, da ga puteljkom ne vodi dječak. Eto: 


= Čez Šumo vodi mali pot, 
od lada plav, od sonca žot. - 


U njemu trag je zajcov, srn, 
i zarez kola, glibok, črn: 


To proš'l drobn voz je drv, 
i tica još, i krt, i čru. 


I dugo vre nikćga ni — 
a pot vavek beži, beži. 


Pa u tom miru i tišini, daleko od bučnih putova i cesta »po- 
zabi čovek toge sč, — i sreća tu primiri se.« 

Kurir je Loda došao k mladom borcu neočekivano, u 
dane napora i briga, pogibelji i odvažnosti, često također 
srdžbe i mržnje. O bivšem je satiru Goro dosta znao, i već 
ga je volio, ali — bez svoga »dječaka« — ne bi bio razabrao, 
kakav se danas sastanak slavi na onoj procvaloj poljani, 
_i ne bi se bio s novim drugom na njoj razveselio kao obijesno 
dijete.- 

»Puteljče, što, od hlada plav, od sunca žut, vodiš kroz 
šumu strašila i zvjeradi, uzalud bježiš i bježiš, i zavijaš sim, 

i zavijaš tam, i dole skačeš, i u nebo greš: ja te nikad ne ću 
izgubiti iz vida, ni u najteže svoje časove!« 

I taj maleni sunčani put kroz život pokaza se iznova 
Gćrovim očima, kad se mladić sretnu s nosiocem vječnog 
djetinjstva Prirode, s kozobradim besmrtnikom. 


* 


Ranjeni je profesor bio ozbiljan učen čovjek; znanac 
ljudskih mana i vrlina, sklon i praktičnom radu, Ranjen avi- 


ha jatičkim metkom, znao je mirno trpjeti, nastojeći da bude 


drugovima što manje na teret. U onoj osami, u očekivanju, 
«da prohoda i da se vrati u bataljon, bavio se čitanjem nekih 
političkih i znanstvenih knjiga, što ih je sobom nosio; bi- 
bilježio i pisao. Čika Iliju, koji je pratio kretanje četA, bijaše 
sasvim osvojio drugarskim načinom općenja, a njegovo po- 
znanstvo s drugom Gorom pretvaralo se u toplo prijateljstvo; 
gledao je sa zanimanjem u mladog temperamentnog pjesnika. 
U posljednje vrijeme bijaše opazio, da mladića često obuzi- 
“maju klonulost i tuga, da se muti vedrina, što je dotad bila 
Goru prirođena i u najtežim časovima partizanskih borba i 
poteškoća. Puštao je, da mu čita svoje najnovije stihove i 
prozu, da bolje vidi, što se zbiva u mladića. Kao da taj pri- 
siljeni nerad i ta idila ne prija pjesniku. Profesor se zabrinu, 
to više, što je mislio, kako je svemu tome kriva njegova ra- 
njena noga. Nagli preokret, nov zaplamsaj čitavog Gorova 
temperamenta, već kod prvog susreta s tim kurirom, začudili 
ga; poboja se u prvi mah, da i to nosi u sebi klicu nečega, što 
nije u redu. Ipak, kad se mladić vrati iz šume s bremenom na 
leđima i s onom još krvavom ogrebinom na obrazu, videći 

iznova Gorov prijašnji izraz lica i njegove kretnje, odluči ne 
utjecati više svojim riječima na odnošaj između pjesnija 1 
tobožnjeg bivšeg satira. 

Poče se zanimati za Lodu, koji mu su pričini predmetom 
vrijednim proučavanja. Doista, što se tiče gradnje i kretnja 
tijela, to je neki »satirski tip« čovjeka, i mogao je zgodno 
služiti pripovjedaču, koji ga je, možda, negdje i vidio. Neka 
mladom drugu utvaranje i ushit! Kad se rasfantazira, i prvo 

“ga pijanstvo mine, sam će postaviti i to čeljade s kozjom bra- 
dom, s dlakavim ušima i s donekle jarčevim bosim nogama, | 
na pravo mjesto. On će pak kurira kasnije temeljito ogledati 
i ispitati. : 

Tako je učenjak mislio, dok su Gćro i Loda, sutradan, 

išli k vrelu, da donesu vode. 

Hodali su bez hitnje, razgovarajući. 

— Loda, da 1 se ti sjećaš zgoda iz svog dugog života? 

— Pakatkad. Raskomadano. Vidim glavu, a nikad repa. 
Kroz godine, ma baš ništa. Šteta! 

—. Nije. Mnoge su uspomene teško breme. Natrpavaju, 
guše. Baš zato, što te ne tište, ostaješ uvijek mlad i vedar. 
Ču li ikad za Letu, za tu vodu zaboravnu? 

— Ne. 

— Vidiš: ja sam još mlad, a katkad baš nje žedan. Al 
čuj me! Htio bih iz tvojih usta nešto doznati. U onoj knjizi 
nema gotovo ništa iz tvog ranijeg života, prije neg su te dru- 
govi strpali u bačvu i pustili, da se otkotrljaš u more, i tako 
dođeš među ljude. Sjetiš li se, da mi o tome pričaš! 

— Hoću. 

Bijahu međutim stigli. 

Vrelo je izviralo na boku uske duge gudure, kojoj je 
na dnu prolazio put. Posvuda hridine i golemo kamenje, što 
kao da se jedva drži tla i gleda poda se. Smreke i hrastići 
rastu pogdjegdje; oko vrela nešto zemlje, šarene od mlade 
djeteline i majčine dušice. Oni piju, otkrivaju se do pupka, 
pa se hlade i peru; sunčaju se, ležeći nauznak. 

— Hu! Hu! — hukne Goro, a jeka mu dvaput odgovori. 

Loda digne glavu, zagleda se u drugu stranu gudure, 
obađe je svu pogledom. ' 

— No; što je? Jeka, od nenje zvuka moga glasa 

— Nije. To je Eho. ' 

“— Otkud tebi 1 to ime? Nisi prošao latinske škole! 

— Znam je odavna. Boravila je u dolinama mog dje- 
čaštva. Kao da je ona jedina preživjela propast svih drevnih 
stanovnica šuma. A gle, m se sklonu. 

— Potraži je. - 

— Bih, kad ne bih znao, kako se ona krije svim pogle- 
dima. Nit je vidjeti, niti dostići. 

. — Nek bude; samo se ti sjećaj i priša 

“A _Loda:- 

— Okrunimo vrelo _ mladim pd lk sebe novim 
cvijećem, pa, ako se još koji drevni prognanik krije u ovom 
skloništu, on će nam se javiti. 

— Dajmo, satire! 

I oni to uradiše. 

Sjedili su zatim jedan uz drugoga, mirno i šutke, kao 
da prisluškuju u onoj punoj tišini. 

Najedamput lomot i gromot; zemlja se trese i tutnji; 
gromke jeke grme niz guduru. Lodu spopade paničan strah; 
problijedi, zadrhta u svakoj žili, stade ga vika: 

— Kentavri! Kentavri! Bjež'mo! : 

G6ro ga držao za lakat ; i mirio: 

— Druže, dođi k sebi. Odvalila se hridina i povukla, 
kršeći, za sobom oveće kamenje. 

— Kentavri! Bjež'mo! . 

Istom kad sve ušuti, i Gć6ro pokaza odvaljen kamen na . 
dnu “gudure, kozobradi se polako umiri. 

* — Što bijaše to s tobom? 

— Moj davni strah od kopita 

— Pričaj! 

— Bijah još satirić u zemlji Ambrahijć, kad se to desi. 
Stigoše iz daleke Tesalije, provališe w naše krajeve. Do pup- 
ka ljudi, do kopita konji; bijelci, vranci i šarci. Čitavi čo- 
pori. Jure preskačući potoke, obarajući plotove, gazeći živo 
i mrtvo. Razbarušenih vlasi na glavi, nemirne grive na hrptu, 
toljage i kamenje u rukama. Oblaci ih prašine obavijaju. 
Hridine se ruše, gajevi ostaju opustošeni. I sve bježi: satiri, 
nimfe, drijade. Prođoše s lomom i hukom kao najstrašnija 
oluja; ali dotad neznani strah ostade na tragu konjskih 
stopa nestalih Kentavra. I sad se pokatkad u meni javlja. 
Nalik je na onaj, što ga i prečesto vidim u ljudi. 

— Na koji, Loda? 

— Na vaš strah od Smrti. 

— Ti se njega ne trebaš bojati, besmrtniče. 

— Jadno li je to moje besmrtništvo, druže Gćro! 

Bilo je toliko tuge u tim Lodinim riječima, da se mla- 
dić trgnu, pogleda u kurira iznenađen. Prođe mišlju život 
kozobradoga, kakva ga dozna iz one knjige, i uvidje, da je 
Loda najnesretnije biće na zemlji. 

— Druže, što te najviše muči? 

— Ta moja dvojnost: ni čovjek ni životinja. Kad ću 
jednom postati čovjekom? 

Goro se zamisli; doskora reče: 

— Loda, jesi li u svim svojim jadima ikad zaplakao? 

— Nisam. I kad sam htio. 

— Čekaj, dok zaplačeš. Iz prve suze niknut će tvoje 
čovječanstvo. Ona je tomu najsigurniji znak. Bez nje nema 
čovjeka. 
: — A onda, G6ro? 

— Onda će također tebe, kao i svakog drugog čovjeka, 
dočekati negdje smrt. Ti ćeš tada, bolje no svi mi drugi pat- 
nici, uvidjeti, da nije strašna i zlobna, — da zna, što radi. 

- Šutke se digoše, uzeše vodu, vratiše se u seoce. 


ćro nađe profesora zabrinuta. 
— Što je? — upita. 

— Slabe vijesti. Komandanta naglo nestade; neprija- 
teljska tenkovska kolona proći će putem u guduri. Pojavili 
se i oni bradati koljači; obilaze, njuškaju. 

— U kojoj guduri? 

— U toj, gdje je vrelo. 


— Ho! 
— Jest. Veli Ilija: desetak većih i manjih tenkova. 
— Gvozdeni kentavri! — usklikne Goro. 


— Doista. Njima će opkoliti sasvim naše; smrviti ih. Gu- 
durom će hitro proći. 

— Ne će, druže. 

— Tko da im priječi? 

— Ja. 

Ranjenik ga pogleda. Al' je mladić bio miran, sabran. 
Tvrdoća je opet izbijala iz njegova lica. 

— Govori. 

Goro reče, što će i kako će. 

— A jesi li siguran, da čika Ilija ima još uvijek sakri- 
ven barut i alat, što im je trebao kod gradnje neke ceste? 

— Jesam. 

. — He, onda bi moglo nešto biti. 

— Ali... ti druže? Bojim se bradatih zvijeri. 

— Ne brini za me. Ilija je pouzdan i spretan. U slu- 
čaju jače prijetnje, prenijet će me pomoću žena na sigurnije 
mjesto, makar u obližnju šumu. Idi, junače! Izvrši. Oteščat 
ćeš im tako prolaz, primorati ih, da gube dosta vremena. 

— Dobro! A k tebi ću što prije doći. 

Goro stisne ranjeniku ruku i izađe: 

— Loda! Loda! Dovedi odmah Iliju. 

— Kamo ćemo sad? 

— Vidjet ćeš. Gdje me nešto novo čeka. Opjevao sam 
turobno zaklane u »Jami«, drukčije ću kentavre u »Guduri«. 
Hitro, satire! 

Ne potraja dugo; i Goro izađe s Lodom iz seoceta. No- 
sili su puščani prah i alat. Žurili se, kao da im gori pod no- 
gama. Stigoše na vrelo, još okićeno grančicama i obađoše 
gornji rub gudure. Kozobradi je skakao, verao se i penjao 
kao koza. Napokon stadoše, gdje je gudura bila najtjesnija i 
najstrmija, kamenje najkrupnije. 

— Tu ćemo — reče Goro. 

I latiše se odmah posla. 

Bušili su grdnu liticu. Bijaše tvrđa no su očekivali. Napre- 
zali se, ugrijani, dišući snažno. Znoj im curio sa čela, žeđ im 
mamila gustu slinu na usta. Goru je smetao čuperak vlasi 
iznad čela; micao ga s očiju i prebacivao na stranu snažnom 
kretnjom čitave glave. Šutjeli su, a ondje se jeka nije oda- 

zivala udarcima bata. Umor ih svlada, te se digoše i pođoše 
k vrelu, da se napiju, da operu znoj, i da se ondje malko od- 
more. Sjedeći na travi, pojedoše sve, što doniješe u torbici. 

— Čika Ilija reče, da bi gvozdeni mogli i danas ovuda. 
Mi ne ćemo zakasniti; nigdje štropota i glasa. Nema nikoga, 
— kaza Goro. 

— Osim jedne... Da je pozovem? — upita kozobradi. 

I on viknu;: 

— Eho, da 1 čuješ poziv moj? 

— Oj! Oj! stiže glas s druge strane gudure. 

— Da I će se danas drug Goro proslaviti? 

—It!Iti! Koj 

— Hoće li željezni kentavri da tu silom prenoće? 

— *'Oće! "Oće! 

— Ha! Ču li, druže Gbro razgovor. A ti. reče nešto 
nerazumljivo: »odbijanje zvuka«. : 

— Pravo imaš, satire. To je drevno proricanje božan- 
stva prije događaja. A sad, na posao! 

Radili su još dugo. Kad svršiše, napuniše rupe barutom, 
postaviše fitilje. 

G6ro se spremi na odlazak. 

— Kamo ćeš? 

— K ranjeniku. Moram ga obaći. Bojim se bradatih. 
Čika Ilija je ipak star čovjek; ono par žena i djece... što 
mogu? Vratit ću se odmah. Ostani tu, na straži. Desi li se. 
da kentavri dojure, zapali u zgodan trenutak. Ne smije ni 
jedan preko, a možda da koga i zatrpaš. Pazi! 

— Nebrini. 

I Goro ode. 

Loda sjedne; napne sluh. Slušao je neko vrijeme sve 
slabiji bat mladićevih nogu, pa tihi grgolj vrela, treptanje 

* lišća na stablima. Najedamput mu se pričini, da čuje — ali 
nikako ušima, — neke lagane korake. Idu puteljkom, kojim 
mladića nestade; njega mimoiđoše. Da nije to opet Ona? 
Ona nevidljiva, koja kosi ljudske živote oko njega, a Goro 
za nju reče, da nije ni strašna ni zlobna, da zna, što radi, da 
je neizbježiv i potreban kraj svemu i svakome. No, kao da 
ona ide sada za Gorom, a on je još mlad, od onih je, koji 
znadu veseliti se životu. »Ne njega! Ne još njega!« Ote mu 
se krik. Htjede, nakon ponovna nemirna čekanja, ostaviti i 
on za kratko vrijeme guduru, samo da vidi, bar izdaleka, 
prijeti li što mladiću, kad ču još dalek žamor na jednom 
kraju klanca. - - 


“. 


— Eto, idu. Kao da ržu i njište. , > ' 

Dahtanje, zvrndanje i struganje bivahu uvijek bliži, po- 
jačani sve snažnijim muklim gudurskim jekama. 

Loda već vidi niz jurećih tenkova. 

On napnu svu pažnju. 

Kad mu se pričini, da stiže pravi trenutak, zapali fitilje, 
ukloni se. : 

Časak dva, i prasak SEKO hridina se strese i strovali; 
stade lom i rušenje gromada niz bok gudure; prvi se tenk - 
zdrobi o hrpu kamenja, što zatrpa put; ostali stadoše. 


— Io pean! Io P ean! — krikne i skačući od ushita, 
bivši helenski satir zapjeva stih neke pjesme, koju je inače 
bio već davno sasvim zaboravio. 

Al' se odmah pribra. 

Sjeti se Gora; zatrča se prema selu. Kad se dignu na_ 
rub poljane, vidje, da je selo obavijeno dimom. - 

— Vaj! — ciknu. 

Naiđe na ženu, pikoja nosi, trčeći, dijete. 

— Što to bješe? 

— Bježi! Nahrupiše bradati. Zaklaše; popališe 

— A Goro? A onaj ranjenik? A Ilija? 

— Ilija leži, ubijen nasred puta. Za mladića i ranje- 
noga ništa ne znam. ž 

Loda jurnu naprijed. - 

"Kada stignu, začudi se, što je u zadimljenom selu sve 
pusto i tiho. 

— Goro! Goro! 

Niotkud glasa. Nigdje nikoga. 

Ilijina je drvena kućica dogorijevala. Pred njom je le- 
žao na tlu Goro. Po razdrtu odijelu vidjelo se, kako se že- 
stoko opirao jačim grubim rukama. Krv mu još tekla; grlo 
mu bijaše prerezano. 

Loda se spusti do njeg. 

Iako bijaše poginuo, otimajući se svom snagom i u gnje- 
vu, na mladićevu licu nije bilo traga ljutnji i bolu. Smrt bi- 
jaše odmah izbrisala svaki takav znak. Kao da, umoran, mirno 
spava. 

Kozobrad ga neko vrijeme motrio, gotovo bez misli, s 
ljutim bolom u prsima. Sve se u njega komešalo, podrhtavalo. 
Davi ga još nikad proživljeli grč, ramena mu poskakuju, 
ruke mu se tresu. Prsti su mu mokri, krupne gorke kapi teku 
mu niz obraze. 

Za prvi put u svom dugom teškom životu Loda je pro- 
plakao, doznao, što su suze. 


Pi 

I ne teku te suze zbog njegovih jada, zbog nepravda 
njemu nanesenih; plače nad Gorom, pa «i nad svim onima, 
koji još mladi padoše, a on ih ukopa. Muka je velika, no, ima 
i nešto utješno u. tom odušku žalosti. 

Oh, kako je taj bolni plač ipak sladak! 

Neki se tvrdi čvorovi u njemu driješe. 

Loda osjeća, da je tek sada postao napokon samo čovjek, 
da će živjeti, trpjeti i radovati se, pa i umrijeti kao svi drugi 
ljudi. 


Kraj 

BRAČ 


OTOČE BEZ KRUHA, ti ne znaš za usjeve, u kojima 
se klas zlati, mak crveni i različak modri, tvoji su žrvnjevi' 
i mlinovi tuđe žito mljeli. Plug po tebi ne ore; kosa ne psiče 
u dane žetve. * ' 

Ipak si nahranio bezbroj svoje djece. Pretvaraš kamenje 
u meso, za glad ljudi; u travčice, za glad stada; u sjemenke 
i bobulje, za glad ptica; i soliš hridine morske, za jezik po- 
žudni. ' 

Otoče bez kruha, ti mi dade prvu hranu, a ona bijaše 


slatka i krepka. 


OTOČE BEZ VODE, izvori ne ključaju na tvojim 
proplancima, potoci ne teku niz tvoje klance. Piješ rosu 
jutarnju i kišu noćnu, što ti je nose olujni oblaci, sinovi 
Jadrana i Mediterana. 

Udaraju žitki mlazovi o moj krov, teku = glogotajući 
kroz žljebove, slijevaju se u cisternu, što je sam dubih i 
gradih, a srce mi raste od radosti s toga dara, koji dolazi 
s visoka. 

Otoče bez vode, hvala ti, što me nauči žeđati i čeznuti 
za nečim čitav svoj život. 

“>< OTOČE BEZ PUTOVA, na tebi — čak i danas — 
ponajviše staze i prolazi drevnih ovčara i gonjača mazgi. 
Papci i kopita mrve kamen, ljudska ih noga brusi, omastivši 
ih pokatkad kapljama krvi. 


Al' se zato tvoji sinovi ne boje ni najtežih putova po 
širokom svijetu, onkraj Kanala i onkraj Oceana. Njihove 
su noge čvrste, obiknute kamenju i draču. Gaze bez straha 
po svim cestama i puteljcima odlaska i povratka. 


Otoče bez putova, ti me nauči, kako se hoda, ma kud 
bilo, neranjivih stopala i tvrdih gležanja. . 


OTOČE BEZ PLAČA I BEZ SPOMENIKA, tvoj je 
kamen gradio i hramove Dioklecijanove, sarkofage za po- 
gane, ploče i križeve za kršćane. Ti si siv i sur, a tvoj mra- 
mor blista na suncu, što iznad tebe ne plamsa. 


OTOČE BEZ JUNAKA I PJESNIKA, ti izmuze iz 
pokoljenja svojih sinova rijeke znoja, iz očiju svojih kćerki 
potoke suz4. Vojske bezimenih heroja motike i mašklina 
izniješe se na tvome kršu, rojevi pjesama zuje i sada oko 
shodova i prozorčića, na kojima žene gaje u loncima bo- 
siljak i mažuranu. 

: £ 

OTOČE BEZ LOZE I MASLINE, zapuštene ti vino- 
grade plavi sada divlja kadulja, maslinici se tvoji promet- 
nuše u bodljikave smrečake. Pčele o Uskrsu i drozdovi o 
Božiću mjesto škropača u rano ljeto i beračica u kasnoj 
jeseni. 

Al' ti si sad pun bučna vina i šutljiva ulja. Struje, 
mirišući, svim tvojim skritim žilama; čekaju novo sađenje, 
da ih novo korijenje upije, i da stvore cvijet i list, grozd 
i bobulju, dok opet ne uzavru u kacama, ne razbistre se u 
kamenicama. 

Otoče loze i masline, od tebe mi to drevno pjanstvo u. 
ljetne dane i to neugasivo svijetlo u sve zimske noći moga 


7 


života. 


OTOČE CVRČAKA, vječno, neprekidno, uvijek jedna- 
ko razliježe se tobom glas mediteranskih cikada. Slušahu ga 
kolonisti, Grci, starosjedioci Iliri, osvajači Rimljani, težaci 
Hrvati i trgovci Mlečići, znahu za nj gusari Saraceni i Omi- 
šani u uvalama morskim, ovčari Neretljani gore na viso- 
ravni. 
I svakome je govorio njegovim jezikom, o onome, što 
se ne mijenja, što uvijek ostaje, uza sve prijetvorbe, uza 
sva mijenjanja naroda, vjera, država i običaja. I taj je 
glas, glas tvoj: glas tvoga kamena, tvoje zemlje i tvojih 
biljaka. ' Žž 

«Ion huči, o rodni mi otoče, neprestano u mojim ušima, 
kao šum mora u školjci, što je talas izbaci već davno na 
pijesak. 

KRONOLOGIJA 


najvažnijih događaja mitskih) ličnih, pa i historijskih, koji su posredno 
ili neposredno u vezi s pričanjem u ovoj knjizi, ma da i nisu u njoj 


Godina: 


76. pr. K. 


41. 


304. 


svi obrađeni. 
Glava I. ill. 


Elaf, ratnik Diomedov, utemeljuje helensko naselje Ela-. 
fuzu (kasniji Bol) na otoku, ili: 

Heleni iz Elafuze dižu na Braču koloniju istog imena 
(Glava II.). 

Prokonzul C. Consconius utemljuje na mjestu negdašnjeg 
helenskog naselja koloniju Bratia (Scirpea, Škrip). 

Putovanje Thamousove lađe u Pharos. Smrt Velikog 
Pana. Satir Brah stiže na otok (GI. I). — Pastiri 
na otoku. — Posljednji ilirski gusari (Gl. II) -— 
Scirpea_(Škrip); Rimljani; kamenolomi. (GI. II.).. — 
*“Silen i Elaf_ VIII. u Elafuzi (GI. II.). — Bretanida 
(GI. II). i 

Elaf VIII. prodaje Silena Thamousu (GI. II.). 


Glava III. 


Satir i čobanica kršćanka. — Prvi pustinjaci. 
Vojnici Dioklecijanove slraže_ Gajan, Antiohijan, Pauli-_ 
lijan i Telij mučeni s biskupom Dujmom. 

313. Dioklecijanovi kamenolomi u Scirpeji (Škripu); kršćanski 
radnici; klesar Skopas; graditelj Zotik. — Satir i 
Diokles. — (Milanski ukaz cara Konstantina i pobjeda 
kršćanstva). — Dioklecijanovo povrće i careva smrt. 


— Kraj Velikog Bika. 
Glava IV. 


— Pustinjak Georgije I. ; 

527.—565.  Bizantinski car Jusanijan. Borbe s Gotima. Suzbijanje Sla- 

= vena. 

5837. Gotski vojskovođe Azinarij i Uligisal opsijedaju Salonu. 
Goti razaraju “rnpelu (Škrip) i pljačkaju otok, koji 
- opusti. 
548. Gotski kralj Totila zove Slavene protiv cara Justinijana 
Prvi dolazak Slavena u Dalmaciju. . 

— Pustinjak Georgije II. 

—  Vlastela iz Salone -i Epecija dijele među sobom dosad za- 
jedničke pašnjake na otoku i daju Georgijevoj bogo- 
molji faunov »Vražji posjed«. 

— — Prvi Slaveni na Braču. 
615. Avari i Slaveni ruše Salonu i Epccij. Bijeg vlastele na 
otoke. Dalje stizavanje Slavena na otok, 

- Oveći dio Solinjana i Epecijaca počinje seliti opet na 
kopno, također i u Dioklecijanovu palaču u Splitu, 
vođeni kasnije i sugrađaninom Severom Velikim. 

660. “Suirsta (Škrip) se opet gradi. 

835.—845. Car Mihajlo II. Mucavac u Bizantu. Slavenska plemena 
uz Jadransko more južno od Cetine otpadaju od 
njega. Neretljani se vraćaju staroj vjeri, postaju 
gusari, 

835.—845. Dalmatinskom Hrvatskom vlada Mislav, nasljednik Bor- 
nina sinovca Vladislava. Mislavovi podanici sudje- 
luju u borbama između Mlečana i Neretljana. 

840. Saraceni unište kod Taranta bizantsko-mletačko brodovlje. 
Neretljanski knez Družak potuče dužda Tradonika. 
841. Neretljani zavladaju otocima; ruše Škrip. 
842. Saracenski salib Kalfun svlada kod Suska dužda Tradonika. 
— Knez Družak na Braču. 
—  Svantevidov kip na Vidovici. Neretljanska naselja na otoku. 
866. Premjcštenje glavnog mjesta iz razorena Škripa na žal 
Ž bivše Elafuze, a kasnijeg Bola. 
867. Saraceni ruše Bol. Stanovnici sele u unutrašnjost otoka. 
867.—886. Krštenje Neretljana. : 
. 887. Poraz i pogibija dužda Petra orke kod Makra (Ma- 
. karske). 
— . Propast, Svantevidova kipa. Smrt troglavog Medvjeda. 


Glava V. 


1000. Dužd Petar Orseolo II. za vrijeme razdora u Hrvatskoj 
oduzima hrvatskom kralju Svetoslavu dalmatinske 
gradove, Neretljanima otoke. 

— Dominus Petrus, glavar bračke vlastele u Nerežišćima;: 
vladina palača. 

1069. Petar Krešimir IV. (1058.—1073.), koji opet pripoji hrvat- 
skom kraljevstvu dalmatinske gradove i otoke, i veza 
trajno uza se .Neretljansku oblast, naređuje svome 
morskom županu Rusinu, da pošalje na otoke nove 
hrvatske seljake. 

— Did Vik na Braču. Faun Brah uči nove došljake sađenju 
loze i masline; promeće se sve većma u seljaka. 
1074.—1105. Brač pod Venecijom (diploma hrvatskoga kralja Zvoni- 
mira od 1077. o trgovanju Bračana u Hrvatskoj i o 
gostoljubivu primanju bana Dragote i župana Slavo- 
gosta na otoku). j 


Glava VI. i VII. 


1102. Ugarski kralj Koloman I. okrunjen, nakon pogibije kra- 
lja Petra Svačića, hrvatsko-dalmatinskim kraljem. 

1107.—1394. 


* 1394.—1420. 


1420. 


1425. 


1425.—1427. 


1510.—1514. 
6. II. 1510. 
10. II. 1510. 
16. II. 1510. 


590 


Brač pod vladom ug.-hrv. kraljeva (1107.—1115.); Vene- 
cije (1115.—1170.; god. 1145. navala gusara na prvi 
samostan Benediktinaca u Povljima); Bizanta (1170. 
do 1180.); ug.-hrv. kraljeva (1180.—1278.); god. 1184. 
knez otok&4 Brečko. na Braču, u Bolu, za Bele ]II., 
povljanska listina; god. 1240. omiški knez Osor Kačić 
gospodar Brača; god. 1277. Omišani pale vladinu pa- 
laču u  Ncrežišćima); Venecije (1278.—1358. Statut 
brački, redakcija od 1305.); ug.-hrv. kraljeva (1358. 

<“ .do 1390.); bosanskih vladara (1390.—1394.). | 

Brač pod vladom ug.-hrv. kraljeva; 1409. Ladislav Na- 
puljski prodaje Dalmaciju Veneciji za .100.000 du- 
kata; 14135.—1417. Dubrovačka republika upravlja 
Bračem, što joj ga kralj Sigismund dade, pa oduze. 

Nakon II. mletačkog rata. (1418.—1420.) Venecija za- 
vlada Trogirom, Splitom, Korčulom, Bračem i Hva- 
rom; ostaju hrvatskom kraljevstvu Senj, Krk, Omiš 
s. Krajinom i Poljica. To mletačko vladanje traje do 
pada Venecije god. 1797. 4 

Za knezove bračke (conti della Brazza) postavlja dužd 
samo mletačke plemiće. 

Vođa pučana, »knez« Čeprnjić u Gradcu..Učenjak Bar- 
barizzio. 

Krštenje fauna na dan sv. Lodovika; Satir Brah—Paslir 
Loda. 

Kuga na Braču. Propast nekih sela na bračkoj visoravni. 
Legenda o sv. Ivanu povljanskomce. Loda i Maruša 
u Povljima. 


Glava VJII. 
Pučki ustanci na Hvaru: 
Oluja i potres. Čudo sv. Križića. 
Procesija. 
Smrt popa Lukanića. 


V. 1510. Matej Ivanić (Vojvoda Janko), Jakov Blašković i Ivan 

Surcla vođe puka. — Kontesa Annetta Lippomano. 
k — ]. ustanak pučana. — Ustanici u Starom gradu i u 
Hvaru. Bijeg vlastele. Lađe Vojvode Janka. 

.VI. 1510. Providuri Contareno i Navagero ne uspijevaju umiriti 
Hvar. — Vlastelin Marin de Hector (otac Petra Hek- 
torovića) i Matej Ivanić (Vojvoda Janko) u Mlecima, 
pred vlastima; neuspjela nagađanja. : 

IX.:1511. Sebastiano Giustinian providur za Dalmaciju; osuđuje 
65 neprisutnih buntovnika, traži predaju ustaničkih 
vođa; kazneni pohod na otok; .njegovi ljudi opljač- 
kaju Vrbosku. — Nova nagađanja i nove svađe. — 
Giustinian potučen u Jelsi. — Brodovi Vojvode Janka 

- gospodare hvarskim i okolišnim morem; pastir Loda 
na njegovoj lađi..— Giustinian vraćen u Mleike. 

VI. 1513. Hvarski konte Donato proglašuje progon ustanika osu- 
đenih od Giustiniana. — Nove tužbe na vlastelu zbog 
vrijeđanja pučana i silovanja žena. 

VIII. 1514. 11. pučki ustanak. Opsijedanje grada Hvara. Ubijanje 

plemića stiglih brodom s kastelanom Malipierom. 
Smaknuće 24 plemića, oštećenje kuća i imanj4. Po- 
sredovanje kontea Donata i kastelana Malipiera. Vla- 
steli bjeguncima ne da se iz Trogira u Hvar. 

IX. 1514. Cappello, providur armade, približava se s ratnim ga- 
lijama_ k otoku. Raspršenje i razoružanje pučkog 
brodovlja. Kraj Vojvode Janka. Pastir Loda odveden 
u Hvar. : 


Glava IX. 


1. X. 1514. Cappello stiže u Hvar. Utapa zatim otočanima lađe u 
lukama Hvara i Visa, bvata svojim četama glavne 
buntovnike po otoku. Vješa 20 ustanika na lantinu 
galije, siječe ruke i vadi oči. ' 

— Povratak Hanibala Lucića iz Trogira u Hvar. — Lucić, 
Loda i Gracioza Lovrinčević. 

10. XI. 1514. 


1551.—1554. 


1554. 
1570.—1573. 
1570. 

Dok se na Hvaru i nadalje kažnjavaju pučani i guši 
potpuno buna, mletačka vlast određuje, da i puk .mora 
imati svoga komornika (kamerlenga) ravnopravna, u 
upravljanju s općinskim imanjem i s općinskom bla- 
gajnom, komorniku biranom od vlastele. Prava će se 
puku raširiti, pučani se u Hvaru počinju nazivati 
»građanima«. 

Povratak vlastelina Marina de Hector iz Mletaka. Nje- 
gov sastanak sa sinom Petrom u starogradskom Tvr- 
dalju i njegova smrt u Hvaru. 

Petar Hektorović, pastir Loda i Marko Marulić. — Lo- 
din povratak na Brač. 


Glava X. 
Turci, vođeni gusarom Dragutinom, osvajaju otok Gozzo, 
navaljuju na Maltu i Sardiniju. — Vojuje se od 


Rajne do Napulja; Protestanti u Tirolu i bijeg Karla 
V.; francuski maršal De Brissac u Piemontu; Henrik 
II., francuski kralj, u Tulu, Verdunu i Metzu; špa- 
njolski guverner Don Petro de Toledo u Napulju; 
Cosimo de Medici u Sijeni i t. d. — Mir u Chatcau 
Cambresis, 5. IV. 1559. 

Senjski Uskoci, za vrijeme mletačkog mira, napadaju i 
preko mletačkog teritorija istočnih obala Jadrana na 
krajeve pod Turčinom. Njihovo neprijateljstvo i nji- 
hovi sukobi s Venecijom. 

Dužd u Mlecima: Francesco Venier. — Konte na Braču: 
Vicenzo Foscarini, — Lodini sinovi: Hreb (težak u 
Žaloj Griži), Divor (ratnik, kod vlastelina Jurja 
Aquile u Pučišćima) i Afs (dječak, kod oca u Dra- 
govodi). 


Glava XI. 
Tursko-mletački sukob (Kiparski rat)... 
Mustafa, zapovjednik sultanovih lađa, opsijeda Mlečića 
Dandola u Nikozi na otoku Kipru. — Pogibija Dan- 
dolova. g 

1. IX. 1570. 


1571. 


2. VI. 1571. 


VIII: 1571. 


S 


- 


7. X. 1571. 


18. X 1571. 


X. 1571. 


3%. Nazor, Pastir Loda 


Brodovlje dužda Moceniga, španjolskog kralja Filipa 
II. i pape Pija .V. sastaju se pred Krfom, da se zatim 

. rastanu pred Kandijom neobavljena posla. 

Marko Venier, brački konte, oprema bračku ratnu 
galiju »Sv. Juraj«. 

Sveta Liga protiv sultana Selima (španj. kralj. Filip II., 
mlet. dužd. Mocenigo, papa Pio V., vojvoda Savojski, 
republika Genova, Malteški red). Vrhovni zapovjed- 
nik kršćanskih savezničkih brodovlja Don Juan Au- 

“strijski, nezakoniti polubrat Filipa II. 

Dok se saveznička brodovlja sastaju, Turci uznemiruju 
obale donjeg i srednjeg Jadrana." — Primirje između 


Uskoka i Mlečića. 


Loda na ratnoj bračkoj galiji (jesto sina Hreba), na 
uskočkoj barki, u Ambrahiji (Arti) i na vrhu Pinda. 
— Navala Turaka na Pučišća (Pogibija Divorova; 
Alžirac Murlok; vlastelin Aquila; don Bernardin 
- Prodić). — Uluzali i Karakoca na Korčuli i na Hvaru 

(17. VIII.) — Mustafa osvaja 18. VIII. i Famagostu 
na Kipru. Pogibija mlet. zapovjednika Bragadina.. — 
Glavna se saveznička brodovlja sastaju pred Messi- 
nom i nađu se zatim s drugim ispred Krfa. 


Bitka kod Lepanta. — Propast turske flote uz pogibiju“ 
i njena zapovjednika Ali-paše. — Bivši brački konte 
Vicenzo Foscarini i Loda na mlet. lađi »Foscareni«. 

- — Oštećenje bračke ratne galije. — Ranjenik Miguel 
Cervantes. — Don Juan Austrijski i Alojzij da Que- 
jada. '— Loda putuje s Uskocima u Mletke. 


Glava XII. i XIII. 


Giuffredo Giustinian stiže u Mletke, da javi pobjedu 
kod Lepanta. — Afs u Veneciji. 


Igre i svečanosti u Mlecima. — Madama Centoscudi, — 
Palmella Lauredano. — Vjenčanje Serenissime s mo- 
rem. — Loda u Veneciji. — Afsov kraj. 

XI. 1571. 


1646. 


XII. 1805. 
1806. 


VII. 1807. 


1807. 

Novi stanovnici na Braču. — Konte Venier, Hreb i do- 
seljenik Ilija. Propast Dragovode i Hrebov kraj. Lo- 
din povratak na otok. 

Kandijski rat između Venecije i Turske. Novi stanovnici 
(»Nuovi abitanti«), bjegunci iz Hercegovine, Imot- 
skoga i Makarskog primorja dolaze na Brač. 


. Glava XIV.—XXII. 


Fra Andrija Kačić Miošić gradi u Sumartinu na Braču 
franjevački samostan. 

Pad Venecije (12. V.). — Mir u Campoformiju. — Gen. 
Bonaparte ustupa Dalmaciju Austriji. — Rad fra 
Andrije Dorotića protiv Francuza, a u prilog austrij- 
skoga cara Franje kao hrvatsko-ugarskoga kralja. — 
Želja Dalmatinaca za spajanje s Hrvatskom. — Gen. 
Rukavina u Supetru na Braču (16. VII.); uspostavlja 
na otoku prvašnje stanje ne priznavajući pučanima 
od njih ukinute povlastice plemića. — Dalmacija ne- 
posredno pod austrijskim carem. ji 

Pobjeda Napoleona kod Austerlitza. 

Napoleonov general Molitor zauzima Dalmaciju do 
Neretve. — Gen. Lauriston u Dubrovniku. — Voj- 
skovođa Marmont ,i providur _ Dandolo upravljaju 
Dalmacijom. — Ruski admiral Senjavin zaprema 
Boku Kotorsku i otok Korčulu, osvaja Milnu, drži 
brodove i u luci Bobovišćima, postavlja za upravitelja 
(»dirigenta«, »kneza«) otoka Brača Pučišćanina An- 
driju Kovačića, buni na kopnu Poljica, Makarsku i 
Primorje protiv Francuza. 

Mir u Tilži između Rusa i Napoleona. Senjavin ostavlja 
Jadran; ostaju protiv Francuza engleski brodovi, po- 
najviše u Visu. 

Francuski general Guillet, od Napoleona kasnije degra- 
diran ucjenjivač, daje u Bolu na Braču strijeljati 
nedužne pučane Vlasteličića i 'Tuškovića (24.V]II.). 
— Ukinuće plemićkih privilegija. batinanja i torture. 


1809. 


1813. 
1815. 


1893. 
1914.—1918. 
1918. 
1930. 


Mir,u Schčnbrunu. — Dalmacija postaje dio Napoleo- 
nove Ilirije s maršalom Marmontom na čelu, u Lju- 
bljani. — Dandolo ostavlja Zadar. 


Neuspjeh Napoleonov u Rusiji. — Austrijski gencral 
= Tomašić zauzima Napoleonovu Dalmaciju. . 


Bečki kongres nakon pada Napoleonova. — Potpuno 
vladanje Austrije. 


Franc Jozef I. u Bolu na Braču. 

Svjetski rat i konac Austrije. 

Država S. H. S. te kraljevina Jugoslavija. 

Agrarni zakon, kojim težaci na otoku postaju vlasnici 


od njih obrađenih zemalja. — Međutim, filoksera, 
propast stare loze, zapuštanje vinogradA, padanje 
broja pučanstva. — Traženje rada na kopnu i u 
Americi. 


Narodni ustanak. Prvi Titovi partizani na Biokovu nad 
Bračkim kanalom. 


Borbe u Bosni i u Crnoj Gori. Pogibija druga Gćra. 

NAPOMENA 


I. do VII. glave ovog romana .izišle su g. 1938. u Zagrebu u 
nakladi samoga piwca pod natpisom Pastir Loda, dio I.; glave VIII. do * 
XIII. godine 1939. isto tako u Zagrebu u nakladi samoga pisca, kao 
Pastir Loda, dio 1". Od trećeg dijela izišle su samo neke priče u razli- 
čitim časopisima, pod zasebnim natpisima, kao samostalne cijelosti, a 
glave XXI. i XXII. kao posebna knjiga pod naslovom Kurir Loda u 
nakladi »Matice Hrvatske«, 1946. U cjelini izlazi ovo djelo sada 
prvi put. 

GLAVA 1. 


GLAVA II. 


GLAVA III. 


GLAVA IV., 


GLAVA V. 


SADRŽAJ 


u kojoj se priča, kako je za vladanja cara 
Tiberija satir iz okoline grada Ambrahije u 
Epirskom primorju dospio na najveći otok u 
srednjem Jadranu . 


u kojoj se pripovijeda o životu na jedva na- 
stanjenu otoku u južnome moru, o hitrini 


'gusarđ, o žestini pasđ u stražarđ kamenoloma; 


priča se također, kako se može umirati, a nikad 
umrijeti, i kako se i bogovi mogu prodati . 


U njoj se vidi, kako se istom onda, kad uvla- 
čiš u se rogove, možeš pokazati pravim Ura- 
gom; i kako sretno gajeni kupusi mogu više 
sačuvati uspomenu na jednog od najjačih 
gospodara svijeta, no njegove zgrade, vojnička 
djela i mudra mu uprava golemim carstvom 


po kojoj bih rekao, da barbari — i kad su gu- 
sari — nisu uvijek i najgori ljudi, i da čak 
i bogovi mogu grdno nastradati u novu kraju 
i pod nebom, kojemu nisu navikli . 


U njoj se vidi, kako su vladali Kraljevi 


Orači i kako je teško ne samo postati, no i 


ostati čovjekom 


64 


96_ 


120 

GLAVA VI., 


GLAVA VII, 


GLAVA VIII. 


GLAVA IX. 


GLAVA X. 


GLAVA XI. 


GLAVA XII., 


Pos; i 


GLAVA XIII. 


GLAVA XIV. 
GLAVA XV. 


GLAVA XVI. 


GLAVA XVII: 

u kojoj se priča, kako nije lako krstiti mno- 
gogodišnju rogatu glavu i potjerati iz odrasla 
krštenika sue vragove . 


u kojoj se vidi, kako je malen razmak između 
radovanja i tugovanja. Govori se još u njoj 
o trgovačkoj dosjetljivosti starih Mlečića, o 
bjesnilu Kuge i o prostodušnosti mlada pa- 
stirskog para . 


U njoj se razbira, kako nisu dovoljni rogovi 
na glavi. da budeš pravim buntovnikom ' . 


u kojoj se upliću u život rogatog bića trojica 


“od najstarijih hrvatskih pjesnika . 


u kojoj je ukr.ćen satir još za života rastrgnut 
u tri dijela da se naglo i burno iživi u sudbini 
svojih sinova . 


U njoj se vidi, kako i najslavniji pobjednici 
nose katkada kopču, koja ih pod grlom steže 


ili priča o prstenu vjenčanja stare Uenecije 
s morem, i o mladome Šćavoncu s Brača 


U njoj se pripovijeda o razlici vjernosti iz- 
među seljaka i zemlje, što je on obrađuje . 


Kako je nastala jedna Kačićeva pjesma . 
Čudo u Bolu, ili kako i nevini mogu nastradati 


Pripovijest o austrijskom generalu i o bračkom 
pastiru 


FRA ANDRIJA II. 


136 


167 


191 


225 


261 


292 


385 


363 
380 


416 


429 


443 


GLAVA XVIII. 


GLAVA 
GLAVA 


GLAVA 


GLAVA 


BRAČ , 


XIX. 
XX. 


XXI, 


XXII. 


PANOUVO IME 
POSLJEDNJE ZUJERKE NA BRACU . 
OVAN ROGO 


u kojoj se vidi, kako je Loda vršio u Bosni 
dužnost partizanskog kurira j 


I POSLJEDNJA 


U njoj se priča, kako je besmrtni satir postao 
napokon smrtnim čovjekom 


KRONOLOGIJ a 


NAPOMENA 


162 
154 


494 


$IlI 


559 ' 

Urednik Dr. Antun Barac 
2 Korektor lve Jelenović 


RKp. br. 41. — 372/4 tiskanih araka 
Naklada 5000 primjeraka 
Tiskanje dovršeno 7. XI. 1946. 

u Tiskari Nakladnog zavoda Hrvatske, 

Zagreb, Frankopanska ul. 26 


Cijena knjizi: broš. D 85.—, uvez. D 99.—, 
odobrena od Zemaljskog ureda za cijene 
pri Predsjedništvu vlade NRH-e pod br. 

22.755 od 12. XI. 1946. po 

